
      AURKEZPENA


      


      Euskadiko Aholku Batzorde Juridikoari buruzko azaroaren 24ko 9/2004 Legeak bere 3.3 artikuluan ezarri duenez, “Batzordeak urtero gertatu eta argitaratuko du memoria bat, non bere jardueren berri eta emandako irizpenetan jasotako doktrinaren berri emango baitu”. Memoria horrek, irailaren 12ko 167/2006 Dekretuz onetsitako Antolamendu eta Funtzionamendu Erregelamenduaren 7. artikuluaren arabera, eman diren erabaki eta irizpenetan jasotako doktrinaren laburpen bat bildu beharko du.


      Agindu hori betez, Batzordeak, 2015eko ...an egindako osoko bilkuran, 2014. urteari dagokion Memoria hau onartu du. Bereizitako bi zatitan egituratuta dago memoria. Lehenak Batzordearen osaera jasotzen du, baita organo horri eman zaion kontsulta-eginkizunari dagokion jardueraren daturik esanguratsuenak ere.


      Bigarren zatiak, berriz, Batzordeak 2014. urtean emandako doktrinaren laburpena hartu du. Laburpen hori egiteko, ohi bezala, aldi horretan emandako irizpen eta erabakietatik atera dira zatirik esanguratsu eta adierazgarrienak, bere horretan eta hitzez hitz atera ere, eta gaien eta hitzen arabera sailkatu, Batzordeak kontsultarako aurkeztu zaizkion gaiei buruz duen iritzia argitze aldera. Zati horiek aukeratzerakoan, arreta berezia eman zaio aurreko memorietan jasotako doktrinaren errepikapenak saihesteari, salbu eta aurreko urteetako irizpenetan emandako azalpenari ñabardurak edo zabalkundea erantsi zaizkionetan. Era berean, zati guztiei jarri zaie zer irizpen edo erabakitik dauden hartuta, interesa dutenek testu osoa kontsultatzeko modua izan dezaten dokumentuzko datu-basean, interneteko helbide honetan agertzen baita: http://www.comisionjuridica.euskadi.eus.


      Memoriaren edizio hau ateratzeko, Batzordeko idazkariak koordinatuta, arduraz aritu dira Batzordeko legelari Deiane Agirrebaltzategi eta Pedro González Domínguez doktrina aztertu eta ateratzeko lantegian, eta Itzultzaile Zerbitzu Ofiziala euskaratze-lanetan; konposizio- eta maketazio-lanetan, berriz, Josu Larrea Antxia administrari informatikariak jardun du


      Azkenik, ohi dugun bezala, eskerrak eman nahi dizkiegu ardura politikoko postuetatik edota eguneroko administrazio-kudeaketatik kontsulta-organo honen jarduna posible egiten jarraitzen dutenei.

    

  


  
    
      LABURDURAK


      


      


      
        
          
            	
              AAJL

            

            	
              29/1998 Legea, uztailaren 13koa, Administrazioarekiko Auzien Jurisdikzioa arautzen duena

            
          


          
            	
              ABJE

            

            	
              Euskadiko Aholku Batzorde Juridikoaren erabakia

            
          


          
            	
              ABJI/ABJIak

            

            	
              Euskadiko Aholku Batzorde Juridikoaren irizpena / irizpenak

            
          


          
            	
              ABL

            

            	
              6/1993 Legea, urriaren 29koa, Animaliak Babesten dituena

            
          


          
            	
              AELO

            

            	
              2/2012 Lege Organikoa, apirilaren 27koa, Aurrekontu Egonkortasun eta Finantza Iraunkortasunekoa

            
          


          
            	
              AFE

            

            	
              2568/1986 Errege Dekretua, azaroaren 28koa, toki-korporazioen antolaketa, funtzionamendu eta araubide juridikoari buruzko Erregelamendua onartzen duena

            
          


          
            	
              AG

            

            	
              Auzitegi Gorena

            
          


          
            	
              AGE/AGEak

            

            	
              Auzitegi Gorenaren epaia / epaiak

            
          


          
            	
              AJAPEL

            

            	
              30/1992 Legea, azaroaren 26koa, Herri Administrazioen Araubide Juridikoarena eta Administrazioaren Prozedura Erkidearena

            
          


          
            	
              AKPA

            

            	
              Administrazio-klausula partikularren agiria

            
          


          
            	
              BAO

            

            	
              Bizkaiko Aldizkari Ofiziala

            
          


          
            	
              BJLO

            

            	
              6/1985 Lege Organikoa, uztailaren 1ekoa, Botere Judizialarena

            
          


          
            	
              BOE

            

            	
              Estatuko Aldizkari Ofiziala

            
          


          
            	
              DBLO

            

            	
              15/1999 Lege Organikoa, abenduaren 13koa, Datu Pertsonalak Babesteari buruzkoa

            
          


          
            	
              DL

            

            	
              38/2003 Lege Orokorra, azaroaren 17koa, Diru-laguntzei buruzkoa

            
          


          
            	
              DLO

            

            	
              38/2003 Lege Orokorra, azaroaren 17koa, Diru-laguntzei buruzkoa

            
          


          
            	
              EABJL

            

            	
              9/2004 Legea, azaroaren 24koa, Euskadiko Aholku Batzorde Juridikoarena

            
          


          
            	
              EAE

            

            	
              Euskadiko Autonomia Erkidegoa

            
          


          
            	
              EAE

            

            	
              Euskal Autonomia Erkidegoa

            
          


          
            	
              EAEAN

            

            	
              Euskal Autonomoa Erkidegoko Auzitegi Nagusia

            
          


          
            	
              EAEE

            

            	
              Euskal Autonomia Erkidegoko Estatutua

            
          


          
            	
              EAEFL

            

            	
              12/1994 Legea, ekainaren 17koa, Euskal Autonomia Erkidegoko Fundazioei buruzkoa

            
          


          
            	
              EAEIL

            

            	
              8/2004 Legea, azaroaren 12koa, Euskal Autonomia Erkidegoko Industriakoa

            
          


          
            	
              EAEPL

            

            	
              4/1992 Legea, uztailaren 17koa, Euskal Autonomia Erkidegoko Poliziarena

            
          


          
            	
              EAOL

            

            	
              Estatuko 2012ko Aurrekontu Orokorrei buruzko Legea (ekainaren 29ko 2/2012 Legea)

            
          


          
            	
              EASL

            

            	
              8/1997 Legea, ekainaren 26koa, Euskadiko Antolamendu Sanitarioarena

            
          


          
            	
              EBFI

            

            	
              Europar Batasunaren Funtzionamenduari buruzko Ituna

            
          


          
            	
              EBJA

            

            	
              Europar Batasuneko Justizia Auzitegia

            
          


          
            	
              EBJAE

            

            	
              Europar Batasuneko Justizia Auzitegiaren epaia

            
          


          
            	
              EEAL

            

            	
              10/1982 Legea, azaroaren 24koa, Euskararen erabilpena arautzen duena

            
          


          
            	
              EEJA

            

            	
              Europako Erkidegoetako Justizia Auzitegia

            
          


          
            	
              EGBL

            

            	
              4/2005 Legea, otsailaren 18koa, Emakumeen eta Gizonen Berdintasunerakoa

            
          


          
            	
              EGBLO

            

            	
              3/2007 Lege Organikoa, martxoaren 22koa, emakume eta gizonen berdintasun eraginkorrerakoa

            
          


          
            	
              EHAA

            

            	
              Euskal Herriko Agintaritzaren Aldizkaria

            
          


          
            	
              EHNBL

            

            	
              16/1994 Legea, ekainaren 30ekoa, Euskal Herriko Natura Babestekoa

            
          


          
            	
              EK

            

            	
              Espainiako Konstituzioa

            
          


          
            	
              EL

            

            	
              17/1967 Legea, apirilaren 8koa, estupefazienteei buruzkoa

            
          


          
            	
              ELE

            

            	
              Eusko Legebiltzarraren Erregelamendua, 2008ko abenduaren 23koa

            
          


          
            	
              ELHL

            

            	
              5/1990 Legea, ekainaren 15ekoa, Eusko Legebiltzarrerako Hauteskundeei buruzkoa

            
          


          
            	
              EONAL

            

            	
              1/1997 Legegintza Dekretua, azaroaren 11koa, Euskadiko Ogasun Nagusiaren Antolarauei buruzko Legearen testu bateratua onartzekoa

            
          


          
            	
              EPOE

            

            	
              7/2007 Legea, apirilaren 12koa, Enplegatu Publikoaren Oinarrizko Estatutuarena

            
          


          
            	
              FPL

            

            	
              6/1989 Legea, uztailaren 6koa, Euskal Funtzio Publikoari buruzkoa

            
          


          
            	
              GEEA

            

            	
              Giza Eskubideen Europako Auzitegia

            
          


          
            	
              GEEAE

            

            	
              Giza Eskubideen Europako Auzitegiaren epaia

            
          


          
            	
              GSIN

            

            	
              Gizarte Segurantzako Institutu Nazionala

            
          


          
            	
              GSLOTB

            

            	
              1/1994 Legegintzako Errege Dekretua, ekainaren 20koa, Gizarte Segurantzaren -lege Orokorraren testu bategina onartzen duena

            
          


          
            	
              HAKL

            

            	
              2/2000 Legegintzako Errege Dekretua, ekainaren 16koa, Herri Administrazioen Kontratuen Legearen testu bategina onartzen duena

            
          


          
            	
              HAKLTB

            

            	
              2/2000 Legegintzako Errege Dekretua, ekainaren 16koa, Herri Administrazioen Kontratuen Legearen testu bategina onartzen duena

            
          


          
            	
              HAOLO

            

            	
              5/1985 Lege Organikoa, ekainaren 19koa, Hauteskunde Araubide Orokorrari buruzkoa

            
          


          
            	
              HAPO

            

            	
              Hiri-antolamendu plan orokorra

            
          


          
            	
              HELO

            

            	
              8/1985 Lege Organikoa, uztailaren 3koa, Hezkuntzarako Eskubidea arautzen duena

            
          


          
            	
              HKLO

            

            	
              10/2002 Lege Organikoa, abenduaren 23koa, Hezkuntzaren Kalitateari buruzkoa

            
          


          
            	
              HLLO

            

            	
              Herri Lanen Lege Orokorra, 1877koa

            
          


          
            	
              HLPP

            

            	
              Hasierako Lanbide Prestakuntzako Programak

            
          


          
            	
              HNZBL

            

            	
              3/2005 Legea, otsailaren 18koa, Haurrak eta Nerabeak Zaintzeko eta Babestekoa

            
          


          
            	
              HSL

            

            	
              1/1992 Lege Organikoa, otsailaren 21ekoa, herritarren segurtasuna babesteari buruzkoa

            
          


          
            	
              IBAL

            

            	
              2/2003 Legea, maiatzaren 7koa, Izatezko Bikoteak Arautzekoa

            
          


          
            	
              IL

            

            	
              21/1992 Legea, estatukoa, uztailaren 16koa, Industriarena

            
          


          
            	
              JIJOL

            

            	
              4/1995 Legea, azaroaren 10ekoa, Jendaurreko Ikuskizunak eta Jolas Jarduerak Arautzekoa

            
          


          
            	
              JL

            

            	
              7/1981 Legea, ekainaren 30ekoa, Jaurlaritzarena

            
          


          
            	
              JTO

            

            	
              Jarraibide tekniko osagarriak

            
          


          
            	
              KA

            

            	
              Konstituzio Auzitegia

            
          


          
            	
              KAE / KAEak

            

            	
              Konstituzio Auzitegiaren epaia / epaiak

            
          


          
            	
              KatAE

            

            	
              Kataluniako Autonomia Estatutua

            
          


          
            	
              KEBLO

            

            	
              1/2007 Legegintzako Errege Dekretua, azaroaren 16koa, Kontsumitzaileak eta erabiltzaileak babesteko lege orokorraren testu bategina onartzen duena

            
          


          
            	
              KL

            

            	
              22/1988 Legea, uztailaren 28koa, Kostaldeei buruzkoa

            
          


          
            	
              KZ

            

            	
              Kode Zibila, 1889ko uztailaren 24koa

            
          


          
            	
              LE

            

            	
              1/1995 Legegintzako Errege Dekretua, martxoaren 24koa, Langileen Estatutuaren testu bategina onartzen duena

            
          


          
            	
              LHKLO

            

            	
              5/2002 Lege Organikoa, ekainaren 19koa, Lanbide-heziketa eta -kualifikazioena

            
          


          
            	
              LHL

            

            	
              27/1983 Legea, azaroaren 25ekoa, Autonomia Erkidego Osorako Erakundeen eta bertako Lurralde Historikoetako Foruzko Jardute-Erakundeen arteko harremanei buruzkoa

            
          


          
            	
              LHL/EAELHL

            

            	
              2/2006 Legea, ekainaren 30ekoa, Euskal Autonomia Erkidegoko Lurzoruari eta Hirigintzari buruzkoa

            
          


          
            	
              LLTB

            

            	
              2/2008 Legegintzako Errege Dekretua, ekainaren 20koa, Lurzoruaren Legearen testu bategina onesten duena

            
          


          
            	
              LOE

            

            	
              2/2006 Lege Organikoa, maiatzaren 3koa, Hezkuntzarena

            
          


          
            	
              LOGSE

            

            	
              1/1990 Lege Organikoa, urriaren 3koa, Hezkuntza Sistemaren Antolaketa Orokorrari buruzkoa

            
          


          
            	
              LOMCE

            

            	
              8/2013 Lege Organikoa, abenduaren 9koa, hezkuntzaren kalitatea hobetzekoa

            
          


          
            	
              LPP

            

            	
              Lurralde Plan Partziala

            
          


          
            	
              NEPL

            

            	
              17/2008 Legea, abenduaren 23koa, Nekazaritza eta Elikagaigintza Politikakoa

            
          


          
            	
              OLAL

            

            	
              44/2003 Legea, azaroaren 21ekoa, Osasun arloko Lanbideak Antolatzeari buruzkoa

            
          


          
            	
              par.

            

            	
              Paragrafoa

            
          


          
            	
              PIIP

            

            	
              Prestakuntza iragankor integratuko programak

            
          


          
            	
              PPFL

            

            	
              1/2002 Legegintzako Errege Dekretua, azaroaren 29koa, pentsio-planak eta -funtsak arautzen dituen Legearen testu bategina onesten duena

            
          


          
            	
              SPKL

            

            	
              30/2007 Legea, urriaren 30ekoa, Sektore Publikoko Kontratuei buruzkoa

            
          


          
            	
              SPKLTB

            

            	
              3/2011 Legegintzako Errege-Dekretua, azaroaren 14koa, Sektore Publikoko Kontratuen Legearen testu bategina onartzen duena

            
          


          
            	
              SPSBEAL

            

            	
              29/2006 Legea, uztailaren 26koa, sendagaien eta produktu sanitarioen bermeei eta erabilera arrazionalari buruzkoa

            
          


          
            	
              SPSEA

            

            	
              Sendagaien eta Produktu Sanitarioen Espainiako Agentzia

            
          


          
            	
              TAAIL

            

            	
              27/2013 Legea, abenduaren 27koa, Toki-administrazioaren Arrazionalizazio eta Iraunkortasunari buruzkoa

            
          


          
            	
              TAL

            

            	
              6/1994 Legea, martxoaren 16koa, Turismoa Antolatzen duena

            
          


          
            	
              TAOL

            

            	
              7/1985 Legea, apirilaren 2koa, Toki Araubidearen Oinarriak arautzen dituena

            
          


          
            	
              TOL

            

            	
              58/2003 Legea, abenduaren 17koa, tributuen orokorra

            
          


          
            	
              TOLTB

            

            	
              2/2004 Legegintzako Errege Dekretua, martxoaren 5ekoa, Toki Ogasunak Arautzeko Legearen testu bategina onartzen duena

            
          


          
            	
              XOEPL

            

            	
              8/2003 Legea, abenduaren 22koa, Xedapen Orokorrak Egiteko Prozedurarena

            
          


          
            	
              ZK

            

            	
              10/1995 Lege Organikoa, azaroaren 23koa, Zigor Kodeari buruzkoa

            
          


          
            	
              ZPSEL

            

            	
              11/2007 Legea, ekainaren 22koa, herritarrek zerbitzu publikoetan sarbide elektronikoa izateari buruzkoa

            
          

        
      

    

  


  
    
      LEHENENGO ZATIA: 2014. URTEKO JARDUERA


      1. kapitulua. Osaera


      Urte honetan, 6 urteko beste agintaldi baterako berretsi dituzte bokal hauek: Mª Teresa Astigarraga Goenaga andrea (otsailaren 25eko 24/2014 Dekretuz izendatua), Luis Mª Eskubi Juaristi jauna (otsailaren 25eko 26/2014 Dekretuz izendatua), Iñaki Beitia Ruiz de Arbulo jauna (otsailaren 25eko 25/2014 Dekretuz izendatua) eta Imanol Zubizarreta Arteche jauna (otsailaren 25eko 27/2014 Dekretuz izendatua). 2014ko martxoaren 4an jabetu ziren karguaz.


      Hona, beraz, Batzordearen osaera 2014ko abenduaren 31n:


      Lehendakaria:


      Sabino Torre Díez jauna.


      Lehendakariordea:


      Xabier Unanue Ortega jauna.


      Bokalak:


      Mª Teresa Astigarraga Goenaga andrea.


      Luis María Eskubi Juaristi jauna.


      Iñaki Beitia Ruiz de Arbulo jauna.


      Fátima Saiz Ruiz de Loizaga andrea.


      Gorka Erlantz Zorrozua Aierbe jauna.


      Imanol Zubizarreta Arteche jauna.


      Ion Gurutz Echave Aranzabal jauna.


      Iñaki Calonge Crespo jauna.


      Idazkaria:


      Jesús María Alonso Quilchano jauna.


      


      2. kapitulua. Batzordearen doktrina zabaltzea


      Azaroaren 24ko 9/2004 Legearen 3.3 artikuluak dakarren agindua betez, 2013. urteari dagokion memoria editatu eta argitaratu du Batzordeak, formatu elektronikoan.


      Batzordeak, era berean, lankidetzan jarraitu du Revista española de la Función Consultiva aldizkariarekin, Valentziako Erkidegoko Kontsulta Kontseilu Juridikoak argitaratzen baitu, eta artikuluak prestatu ditu, Batzordearen doktrinaren laburpenekin, baita irizpen interesgarriak bidali ere. Ildo horretatik, Mª Teresa Astigarraga Goenaga eta Fátima Saiz Ruiz de Loizaga bokalek artikulu bat prestatu dute Batzordearen doktrinari buruz; zehazki, laneko istripuen mutualitateen jardueraren ondoriozko ondare-erantzukizunaren gainean. Aldizkari horren 21. zenbakian argitaratu da (2014ko urtarrila/ekaina).


      


      3. kapitulua. Kontsulta-eginkizunari buruzko datuak


      I. Sarrera


      Aurreko ekitaldiarekin konparatuta, ekitaldi honetan, kontsulta-eskari berrien zenbatekoak behera egin badu ere (-%5,80), gora egin du emandako irizpenen zenbatekoak (%6,5). Igoera horren arrazoi ditugu, alde batetik, 2014an ebatzi diren 2013ko kontsulten kopurua (32), eta, bestetik, 2014ko kontsulta gutxiago geratu dela ebatzi gabe ekitaldi honetan (22).


      Gaien tipologiari dagokionez, ekitaldi honetan ere eutsi zaie, alde txikiak alde (2 portzentaje-puntu), xedapen orokorrei buruzko irizpenen eta administrazio-egintzei buruzkoen ehunekoei: %25 eta %75, hurrenez hurren.


      Xedapen orokorrei bagagozkie, erregelamendu-xedapenei buruzko irizpenak nagusitu dira (42 guztira, aurreko urtean baino 9 gutxiago), eta lege-mailako arauen gainekoek gora egin dute, nabarmen (2013an 1 izatetik, 11 izatera urte honetan).


      Administrazio-egintzei buruzko irizpenei begiratuta, aurreko urtekoaren antzekoa da, oro har, gai-mota desberdinen arteko banaketa, eta ondare-erantzukizunari buruzko erreklamazioek eutsi egin diote nagusitasunari, emandako irizpenen %66 egiten baitute, aurreko ekitaldian baino 5 portzentaje-puntu gehiago.


      Kontsulten jatorriari begiratuz gero, Autonomia Erkidegoaren Administrazioa osatzen duten organo eta erakundeek eskatu irizpenen eta Toki Administraziotik eskatuen arteko banaketak antz handia du aurreko urtean izandakoarekin, ehunekoari begiratuz gero. Hala ere, berrikuntza gisa, kontsulten %2 etorri da Euskal Herriko Unibertsitatetik. Dena den, eremu autonomikotik etorri diren kontsultek nagusi izaten jarraitzen dute, toki-eremutik etorritakoekin konparatuta: %74 eta %24, hurrenez hurren.


      Behin labur-labur adierazita 2014. urteko kontsultagintzari buruzko ondorio nagusiak, aurreko ekitaldikoekin konparatuta, kontsulta-jardueraren gaineko zenbakizko datuak aurkeztuko ditugu.


      II. Hartutako kontsultei buruzko datuak


      2014ko urtarrilaren 1etik abenduaren 31ra arte, 227 kontsulta-eskabide sartu ziren kontsulta-organo honen idazkaritzan.


      Horietatik 13 ez ziren tramiterako onartu, a limine, eskabideak akats formalak zituelako edo Batzordeak eskumenik ez zuelako, argi eta garbi.


      2014. urtean izapidetzeko onartu ziren 214 eskari horietatik:


      − 7 erretiratu zituzten kontsulta egin zuten organoek eurek, garrantzizko hutsuneak ikusi zirelako espedienteen izapideetan.


      − 5 itzuli zituen Batzordeko lehendakariak izapidegintzan formazko akatsak zituztelako, aginduzko izapideak falta zituztelako edo, sakonago aztertuta, Batzordeak ez zuelako eskumenik gai horri buruzko irizpena emateko.


      − 1 itzuli zen osoko bilkurak erabakita, gaiari buruzko irizpena aurretik ere emana zuelako, eta gerora sartutako aldaketak funtsezkoak ez zirelako.


      − 2 kontsulta itzuli ziren osoko bilkurak hala erabakita, Batzordearen eskumenekoak ez izateagatik.


      − 177 kontsultari egin zitzaien irizpena.


      Urtearen amaieran, beraz, 22 kontsulta geratu dira erabakitzeke.


      [image: Grafikoa - Kontsulta-eskarien egoera]


      Hona hemen kontsulta-eskarien bilakaera, hilez hil:


      [image: Grafikoa - Kontsulta-eskariak hilabeteka]


      


      Beheko koadroan agertzen da, aurreko urteekin alderatuta, izapidetzeko onartu diren kontsulta-eskarien kopuruaren bilakaera:


      [image: Grafikoa - Onartutako kontsulta-eskarien bilakaera]


      Izapidetzeko onartu diren kontsulten tramitazioari dagokionez, azpimarratzekoa da horietako 5 bideratu direla urgentziazko prozeduraz, 9/2004 Legeak 26. artikuluaren 2. eta 3. paragrafoetan aurreikusi duenaren arabera.


      Espedienteak aztertzeko prozesuan, lehendakariak, txostengileen eskari arrazoituari erantzunez, 3 kontsultatan egin dio organo kontsultagileari informazioa zabaltzeko eskaria ekitaldi honetan (eskarietako bat 2013ko kontsulta bati zegokion). Informazioa zabaltzeko eskarietako bati ondo erantzun zion kontsulta egin zuen organoak, eta eskatu zitzaion dokumentazioa bidali zuen. Eskari horietako beste batean, berriz, kontsulta itzuli zuen lehendakariak, denbora asko igaro eta organo kontsultagileak ez ziolako erantzun eskariari. Eta beste batean, azkenik, azalpena eskatu zitzaion organoak erantzunik ez bazuen eman ere, Batzordeak ebazpena ematea erabaki zuen, espedientean zegoen informazioarekin eman ere, erreklamatzaileak ebazpena behar zuelako, atzerapen gehiagorik gabe.


      Hauek ere jaso ditu Batzordeak:


      − 56 idazki, kontsulta egin zuten organoek bidaliak, euren kabuz, beste dokumentu batzuk sartzeko espedienteetan.


      − Idazki bat, erantzuna emateko Batzordearen informazio-eskaerari.


      − 9 idazki, kontsulta-eskariak erretiratzea eskatuz.


      − 123 idazki, kontsulta egin zuten organoek bidaliak, Batzordeak irizpena egin zien gaiei buruzko azken ebazpena edo xedapena jakinarazteko.


      − Idazki bat, Batzordeari kontsultarako aurkeztu egintza bati buruzko administrazio-prozedura batean interesa zuen hirugarren batena.


      − 2 erreklamazio-ofizio, izapideturiko kontsultekin zerikusia zutenak.


      − Ofizio bat, azkenean hartutako ebazpenaren jakinarazpena zuzenduz, eta beste ofizio bat, kontsulta bati buruzkoa.


      Azkenik, honako hau adierazi behar: Aholku Batzorde Juridikoak 39 ohiko bilera egin dituela, eta ez duela inongo agerraldirik gauzatu, kontsulta egin duten organoetako agintari edo funtzionariorik bertara zedin.


      III. Emandako irizpenei buruzko datuak


      Euskadiko Aholku Batzorde Juridikoak, guztira, 210 irizpen onartu ditu aldi honetan (kontuan har bedi Batzordeari 2013. urtean bidalitako espedienteei dagozkiela irizpen horietatik 32). Honela banatu daitezke, kontsulten lehen sailkapen orokorra eginez gero:


      [image: Grafikoa - Sailkapen orokorra]


      Ondorengo koadroetan ikus daiteke aurreko urteekiko konparazioa, guztira emandako irizpenen kopuruari dagokionez, eta sailkapen orokorraren araberako banaketaren arabera (kontuan har bedi 2005. urtea dela toki-erakundeak sartu dituen lehenengo urtea):


      [image: Grafikoa - Emandako irizpenak urteka]


      [image: Grafikoa - Emandako irizpenak, sailkapen orokorra]


      


      Emandako irizpen guztiak sailkatuz gero 9/2004 Legearen 3. artikuluak ezarritako tipologien arabera, hurrengo datuak aterako ditugu:


      
        
          
            	
              Lege-aurreproiektuak

            

            	
              9

            
          


          
            	
              Legegintzako dekretuei buruzko proiektuak

            

            	
              2

            
          


          
            	
              Erregelamenduzko xedapenen proiektuak

            

            	
              42

            
          


          
            	
              Tokiko autonomia aldezteko gatazkak

            

            	
              0

            
          


          
            	
              Administrazioaren egintzen eta xedapenen ofiziozko berrikuspena

            

            	
              11

            
          


          
            	
              Berrikusteko errekurtso administratibo bereziak

            

            	
              1

            
          


          
            	
              Administrazioaren kontratuen eta emakiden deuseztasuna, interpretazioa eta suntsiarazpena

            

            	
              7

            
          


          
            	
              Ondare-erantzukizunari buruzko erreklamazioak

            

            	
              138

            
          


          
            	
              Euskadiko Aholku Batzorde Juridikoaren osaera, antolaketa, eskumen eta funtzionamenduari buruzko gaiak

            

            	
              0

            
          


          
            	
              Udal-mugarteak aldatzea, lurralde historiko bati baino gehiagori eragiten dionean

            

            	
              0

            
          


          
            	
              9/2004 Legearen aplikazio-eremuan dauden administrazioen eskumeneko gainerako gaiak, lege maila edo indarra duten arauen arabera Administrazio aholku-emailearen parte-hartzea nahitaezkoa dutenean.

            

            	
              0

            
          


          
            	
              GUZTIRA

            

            	
              210

            
          

        
      


      Beheko grafikoan islatu dira irizpenek aurreko tipologien arabera dituzten ehunekoak:


      [image: Grafikoa - Irizpenak, tipologien arabera]


      


      


      


      Azkenik, hona datuak, organo kontsulta-egilea kontuan hartuta:


      [image: Grafikoa - Irizpenak, jatorriaren arabera]


      a) Autonomia Erkidegoko Administrazioa: 156 irizpen, honela banatuta:


      
        
          
            	
              KONTSULTA EGILEA

            

            	
              GUZTIRA

            
          


          
            	
              Lehendakaria - Jaurlaritzaren Lehendakaritza

            

            	
              1

            
          


          
            	
              Herri Administrazio eta Justizia Saila

            

            	
              2

            
          


          
            	
              Ekonomiaren Garapen eta Lehiakortasun Saila

            

            	
              11

            
          


          
            	
              Enplegu eta Gizarte Politiketako Saila

            

            	
              7

            
          


          
            	
              Ogasun eta Finantza Saila

            

            	
              3

            
          


          
            	
              Hezkuntza, Hizkuntza Politika eta Kultura Saila

            

            	
              28

            
          


          
            	
              Segurtasun Saila

            

            	
              9

            
          


          
            	
              Osasun Saila

            

            	
              3

            
          


          
            	
              Ingurumen eta Lurralde Politika Saila

            

            	
              9

            
          


          
            	
              Osakidetza-Euskal osasun zerbitzua

            

            	
              83

            
          


          
            	
              Guztira

            

            	
              156

            
          

        
      


      


      b) Toki Administrazioa: 50 irizpen, honela banatuta:


      
        
          
            	
              TOKI ERAKUNDEA

            

            	
              GUZTIRA

            
          


          
            	
              Abanto Zierbanako udala

            

            	
              2

            
          


          
            	
              Astigarragako udala

            

            	
              2

            
          


          
            	
              Azpeitiko udala

            

            	
              1

            
          


          
            	
              Bilboko udala

            

            	
              4

            
          


          
            	
              Eibarko udala

            

            	
              1

            
          


          
            	
              Eskoriatzako udala

            

            	
              1

            
          


          
            	
              Gautegiz Arteagako udala

            

            	
              1

            
          


          
            	
              Getxoko udala

            

            	
              4

            
          


          
            	
              Hernaniko udala

            

            	
              1

            
          


          
            	
              Lemoako udala

            

            	
              2

            
          


          
            	
              Olaberriko udala

            

            	
              1

            
          


          
            	
              Ondarroako udala

            

            	
              3

            
          


          
            	
              Oñatiko udala

            

            	
              1

            
          


          
            	
              Donostiako udala

            

            	
              4

            
          


          
            	
              Santurtziko udala

            

            	
              3

            
          


          
            	
              Vitoria-Gasteizko udala

            

            	
              12

            
          


          
            	
              Zanbranako udala

            

            	
              1

            
          


          
            	
              Iurretako elizateko udala

            

            	
              1

            
          


          
            	
              Armentiako kontzejua

            

            	
              1

            
          


          
            	
              Pobesko kontzejua

            

            	
              1

            
          


          
            	
              Busturialdeko Ur Partzuergoa

            

            	
              1

            
          


          
            	
              AUKEA Kirol Erakunde Autonomoa

            

            	
              1

            
          


          
            	
              Barakaldoko Kirolaren Udal Erakundea

            

            	
              1

            
          


          
            	
              Guztira

            

            	
              50

            
          

        
      


      


      Aurreko urtearekiko konparazio-grafikoa ere jarriko dugu:


      [image: Grafikoa - Aurreko urteekiko konparaketa]


      Egindako irizpenak direla eta, ondorengo boto partikularrak eman dira (3):


      
        
          
            	
              IRIZPENA

            

            	
              KONTSULTA

            

            	
              BOTO PARTIKULARRA

            
          


          
            	
              004/2014

            

            	
              Ofiziozko berrikuspena. Xedea: azaroaren 22ko 1603/2010 Alkatetzaren Dekretua, zeinaren bitartez deklaratzen baita ADIFek hirigintzako arau-haustea egin duela udalaren ikuskapen-ahala oztopatzeagatik

            

            	
              Gorka Zorrozua Aierbe

            
          


          
            	
              120/2014

            

            	
              Lege-aurreproiektua, Euskal Administrazio Publikoari buruzkoa

            

            	
              Koldo Eskubi Juaristi

            
          


          
            	
              149/2014

            

            	
              Ondare-erantzukizunaren erreklamazioa, ... Elkarteak egindako zaratarengatik MAEMB andreak eta JAOO jaunak jasandako kalteengatikoa

            

            	
              Gorka Zorrozua Aierbe

            
          

        
      


      


      IV. Irizpen eta erabakien zerrenda


      A) Lege-aurreproiektuak (9)


      058/2014 irizpena: lege-aurreproiektua, Lurzorua kutsatzea saihestu eta kutsatutakoa garbitzekoa.


      067/2014 irizpena: lege-aurreproiektua, Eusko Legebiltzarrerako hauteskundeen legea bosgarrenez aldatzeari buruzkoa.


      099/2014 irizpena: lege-aurreproiektua, jendaurreko ikuskizunei eta jolas-jarduerei buruzkoa.


      108/2014 irizpena: lege-aurreproiektua, larrialdiak kudeatzeko legea aldatzekoa.


      120/2014 irizpena: lege-aurreproiektua, Euskal Administrazio Publikoari buruzkoa.


      151/2014 irizpena: lege-aurreproiektua, emakume nekazarien Estatutuari buruzkoa.


      160/2014 irizpena: lege-aurreproiektua, Euskadiko udal legeari buruzkoa.


      189/2014 irizpena: lege-aurreproiektua, adikzioei buruzkoa.


      198/2014 irizpena: lege-aurreproiektua, merkataritza-jardueraren legea laugarrenez aldatzekoa.


      


      B) Legegintzako dekretuak (2)


      054/2014 irizpena: legegintzako dekretuaren proiektua, Euskal Autonomia Erkidegoko Natura Kontserbatzeko Legearen testu bategina onartzeari buruzkoa.


      068/2014 irizpena: legegintzako dekretuaren proiektua, Euskal Autonomia Erkidegoko ekonomia-kontrolari eta kontabilitateari buruzko legearen testu bategina onartzekoa.


      


      C) Erregelamenduzko xedapenen proiektuak (42)


      001/2014 irizpena: dekretu-proiektua, Euskal Herriko abere-arraza autoktonoak kontserbatu, hobetu eta sustatzekoa eta animalia-arrazak sustatzeko entitateak arautzekoa.


      002/2014 irizpena: dekretu-proiektua, Jendaurreko ikuskizunen eta jolas jardueren ordutegiak eta jarduera horiei buruzko beste alderdi batzuk Euskal Autonomia Erkidegoaren eremuan ezartzen dituen Dekretua hirugarren aldiz aldatzekoa.


      007/2014 irizpena: dekretu-proiektua, Errepide Garraiorako Ibilgailuak Gidatzeko Teknikariaren tituluari dagokion curriculuma ezartzekoa.


      008/2014 irizpena: dekretu-proiektua, Karakterizazioko eta Makillaje Profesionaleko goi-mailako teknikariaren tituluari dagokion curriculuma ezartzekoa.


      009/2014 irizpena: dekretu-proiektua, Gizarteratzeko goi-mailako teknikariaren tituluari dagokion curriculuma ezartzekoa.


      010/2014 irizpena: dekretu-proiektua, Trenetako gurpildun materiala mantentzeko teknikariaren tituluari dagokion curriculuma ezartzekoa.


      011/2014 irizpena: dekretu-proiektua, Itsasertzeko nabigazioko eta arrantzako teknikariaren tituluari dagokion curriculuma ezartzekoa.


      012/2014 irizpena: dekretu-proiektua, Laborategiko Eragiketetako teknikariaren tituluari dagokion curriculuma ezartzekoa.


      013/2014 irizpena: dekretu-proiektua, Bideo disc-jockey eta Soinuko teknikariaren tituluari dagokion curriculuma ezartzekoa.


      014/2014 irizpena: dekretu-proiektua, Postinprimaketa eta Akabera Grafikoko teknikariaren tituluari dagokion curriculuma ezartzekoa.


      023/2014 irizpena: dekretu-proiektua, adingabeen adopzioan foru-aldundiek jarraitu behar duten jarduera-prozedura arautzen duen dekretuaren bigarren aldaketarakoa.


      027/2014 irizpena: dekretu-proiektua, jolas-jarduerak eta ikuskizun publikoak burutzeko eska daitezkeen erantzukizun zibileko aseguruak arautzekoa.


      028/2014 irizpena: dekretu-proiektua, Komunikazio Grafikoaren eta Ikus-entzunezkoaren arlo artistiko profesionalaren barruan, Animazioko Arte Plastiko eta Diseinuko goi-mailako teknikariaren tituluari dagokion curriculuma ezartzekoa.


      029/2014 irizpena: dekretu-proiektua, Komunikazio Grafikoaren eta Ikus-entzunezkoaren arlo artistiko profesionalaren barruan, Ilustrazioko Arte Plastiko eta Diseinuko goi-mailako teknikariaren tituluari dagokion curriculuma ezartzekoa.


      032/2014 irizpena: dekretu-proiektua, Euskadiko Bide Segurtasun Batzordearen antolamendua eta jarduteko modua arautzekoa.


      037/2014 irizpena: dekretu-proiektua, Euskadiko elikagaien artisau-ekoizpenari buruzko dekretua aldatzekoa.


      038/2014 irizpena: dekretu-proiektua, Euskal Autonomia Erkidegoan Oinarrizko Hezkuntzaren curriculuma sortu eta ezartzen duen dekretua bigarren aldiz aldatzekoa.


      044/2014 irizpena: dekretu-proiektua, Komunikazio Grafikoaren eta Ikus-entzunezkoaren arlo artistiko profesionalaren barruan, Komunikazio Grafiko Publizitarioko Arte Plastiko eta Diseinuko goi-mailako teknikariaren tituluari dagokion curriculuma ezartzekoa.


      045/2014 irizpena: dekretu-proiektua, Komunikazio Grafikoaren eta Ikus-entzunezkoaren arlo artistiko profesionalaren barruan, Argazkigintzako Arte Plastiko eta Diseinuko goi-mailako teknikariaren tituluari dagokion curriculuma ezartzekoa.


      051/2014 irizpena: dekretu-proiektua, Euskal Autonomia Erkidegoan Oinarrizko Hezkuntzaren curriculuma sortu eta ezartzeko dekretua bigarrenez aldatzekoa.


      059/2014 irizpena: dekretu-proiektua, natura-ingurunea ustiatzeko eta kontserbatzeko teknikariaren tituluaren curriculuma ezartzekoa.


      060/2014 irizpena: dekretu-proiektua, Ehungintzako eta Larrugintzako Diseinu Teknikoko goi-mailako teknikariaren tituluari dagokion curriculuma ezartzekoa.


      066/2014 irizpena: dekretu-proiektua, Euskal Autonomia Erkidegoko eraikinen ikuskapen teknikoa arautzen duen dekretua aldatzekoa.


      074/2014 irizpena: dekretu-proiektua, Kontsumoko erreklamazio-orriei eta kontsumitzaileen eta erabiltzaileen kexa, erreklamazio eta salaketei erantzuteko prozedurari buruzkoa.


      080/2014 irizpena: dekretu-proiektua, Ontzi eta Itsasontzien Makineria Zaintzeko eta Kontrolatzeko teknikariaren tituluaren curriculuma ezartzekoa.


      085/2014 irizpena: dekretu-proiektua, Urpeko Eragiketetako eta Eragiketa Hiperbarikoetako teknikariaren tituluari dagokion curriculuma ezartzekoa.


      086/2014 irizpena: dekretu-proiektua, Ontzi eta Itsasontzien Makineria Zainketa Antolatzeko goi-mailako teknikariari dagokion curriculuma ezartzekoa.


      087/2014 irizpena: dekretu-proiektua, Argitalpen Inprimatuen eta Multimedia Argitalpenen Diseinuko eta Edizioko goi-mailako teknikariari dagokion curriculuma ezartzekoa.


      088/2014 irizpena: dekretu-proiektua, Produkzio Grafikoaren Diseinuko eta Kudeaketako goi-mailako teknikariaren tituluari dagokion curriculuma ezartzekoa.


      089/2014 irizpena: dekretu-proiektua, Euskal Autonomia Erkidegoko lurralde-antolamenduan paisaia babestu, kudeatu eta antolatzearen gainekoa.


      095/2014 irizpena: dekretu-proiektua, Abeltzaintzako eta Abere Osasunari Laguntzeko goi-mailako teknikariaren tituluari dagokion curriculuma ezartzekoa.


      098/2014 irizpena: dekretu-proiektua, Eusko Jaurlaritzako Lurralde Politikarako Aholku Batzordeari buruzko Dekretua bigarrenez aldatzekoa.


      109/2014 irizpena: dekretu-proiektua, ehiza-baimena eta ehizatzeko gaitasunaren azterketa arautzekoa.


      121/2014 irizpena: dekretu-proiektua, Euskal Finantza Erakundearen estatutuak onartzeko Dekretua bigarrenez aldatzekoa.


      131/2014 irizpena: dekretu-proiektua, Garapenerako Lankidetzarako Euskal Kontseiluaren dekretua aldatzekoa.


      147/2014 irizpena: dekretu-proiektua, eraikuntzaren kalitate-kontrola arautzekoa.


      155/2014 irizpena: dekretu-proiektua, eraikinen eraginkortasun energetikoaren ziurtagiriari buruzkoa.


      171/2014 irizpena: dekretu-proiektua, Uraren Euskal Agentziaren estatutuak onartzekoa.


      177/2014 irizpena: dekretu-proiektua, Euskal Autonomia Erkidegoan mahastizaintza eta ardogintzaren sektorea laguntzeko Europako Erkidegoak emandako neurriak garatu eta aplikatzekoa.


      199/2014 irizpena: dekretu-proiektua, hotel-establezimenduen antolaketa ezartzen duen dekretua bigarren aldiz aldatzekoa.


      202/2014 irizpena: dekretu-proiektua, osasun-esparrutik kanpoko erabilera publikoko gune jakin batzuetan kanpo-desfibriladore automatiko eta erdiautomatikoak jarri beharra ezarri, eta haien erabilera arautzekoa.


      


      D) Ondare-erantzukizuneko erreklamazioak (138)


      003/2014 irizpena: ondare-erantzukizunaren erreklamazioa, polizia-jarduketa baten ondorioz AAM jaunak jasandako kalteengatikoa.


      005/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MCM jaunak jasandako kalteengatikoa.


      006/2014 irizpena: ondare-erantzukizunaren erreklamazioa, JLS jaunak eta AHV andreak jasandako kalteengatikoa, Osakidetza-Euskal osasun zerbitzuak osasun-sorospena eman baitzion azkenengo horri haurdunaldian.


      015/2014 irizpena: ondare-erantzukizunaren erreklamazioa, GRF jaunak eta IRA andreak jasandako kalteengatikoa, emaztea eta ama, BAV andrea, hil baitzitzaien Osakidetza-Euskal osasun zerbitzuak emandako sorospenaren ondorioz.


      016/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz ECL jaunak jasandako kalteengatikoa.


      017/2014 irizpena: ondare-erantzukizunaren erreklamazioa, MBAI andreak jasandako kalteengatikoa, bikotekidea, FVBM jauna, hil baitzitzaion Osakidetza-Euskal osasun zerbitzuak emandako sorospenaren ondorioz.


      018/2014 irizpena: ondare-erantzukizunaren erreklamazioa, MFMJ andreak, E RM andreak eta A RM jaunak jasandako kalteengatikoa, lehenengoaren senarra eta besteen aita hil baitzen, JIRC jauna, Osakidetza-Euskal osasun zerbitzuak emandako sorospenaren ondorioz.


      019/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz RCV jaunak jasandako kalteengatikoa.


      020/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MCTSG andreak jasandako kalteengatikoa.


      021/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MCP andreak jasandako kalteengatikoa.


      022/2014 irizpena: ondare-erantzukizunaren erreklamazioa, NS andreak jasandako kalteengatikoa, Osakidetza-Euskal osasun zerbitzuak sorospena eman baitzion haurdunaldian.


      024/2014 irizpena: ondare-erantzukizunaren erreklamazioa, NII jaunak jasandako kalteengatikoa, alaba, RIC andrea, hil baitzitzaion, Osakidetza-Euskal osasun zerbitzuak emandako osasun-sorospenaren ondorioz.


      026/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MDPM andreak jasandako kalteengatikoa.


      030/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak IEB andreari emandako sorospenaren ondorioz AJRL jaunak eta IEB andreak jasandako kalteengatikoa.


      031/2014 irizpena: ondare-erantzukizunaren erreklamazioa, bide publikoan erorita TLG jaunak jasandako kalteengatikoa.


      033/2014 irizpena: ondare-erantzukizunaren erreklamazioa, O, S.A. enpresak jasandako kalteengatikoa; izan ere, epai-erabakiz deuseztatu zituzten Ondarroako plangintzako arau subsidiarioak eta … bizigunearen antolamendurako plan berezia.


      034/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz JSLL jaunak jasandako kalteengatikoa.


      035/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz CAD andreak jasandako kalteengatikoa.


      036/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz VBG andreak jasandako kalteengatikoa.


      039/2014 irizpena: ondare-erantzukizunaren erreklamazioa, L, S.L. enpresak jasandako kalteengatikoa; izan ere, epai-erabakiz deuseztatu zituzten Ondarroako plangintzako arau subsidiarioak eta … bizigunearen antolamendurako plan berezia.


      040/2014 irizpena: ondare-erantzukizunaren erreklamazioa, DBP jaunak jasandako kalteengatikoa; izan ere, obra batzuk egin zituzten Vitoria-Gasteizko Armentiako gizarte-etxearen estalkia konpontzeko.


      041/2014 irizpena: ondare-erantzukizunaren erreklamazioa, MAMV andreak jasandako kalteengatikoa, erori egin baitzen Osakidetza-Euskal Osasun Zerbitzuko osasun-zentro batean.


      042/2014 irizpena: ondare-erantzukizunaren erreklamazioa, JIHR, AHR eta ÁTHR jaunek jasandako kalteengatikoa; izan ere, ama hil zitzaien, CRV andrea, Osakidetza-Euskal osasun zerbitzuak osasun-sorospena eman eta gero.


      043/2014 irizpena: ondare-erantzukizunaren erreklamazioa, MMG andreak jasandako kalteengatikoa, zutoin batekin estropezu eginda erori baitzen.


      046/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JAMG jaunak jasandako kalteengatikoa.


      047/2014 irizpena: ondare-erantzukizunaren erreklamazioa, MMCB andreak jasandako kalteengatikoa, baldosa batekin estropezu eginda erori baitzen.


      048/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AGC jaunak jasandako kalteengatikoa.


      049/2014 irizpena: ondare-erantzukizunaren erreklamazioa, polizia-jarduketa baten ondorioz SOZ jaunak jasandako kalteengatikoa.


      050/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz RIGSC jaunak jasandako kalteengatikoa.


      052/2014 irizpena: ondare-erantzukizunaren erreklamazioa, FAE jaunak jasandako kalteengatikoa; izan ere, Eibarko hiri-antolamenduko plan orokorra onartzearen ondorioz muga bereziak etorri zitzaizkion ... eraikinari.


      053/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MFP jaunak jasandako kalteengatikoa.


      055/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JOS andreak eta bere alaba AOM andreak jasandako kalteengatikoa.


      056/2014 irizpena: ondare-erantzukizunaren erreklamazioa, ASL enpresak jasandako kalteengatikoa; izan ere, enpresa horrek eta Euskal Trenbide Sareak sinatutako lankidetza-hitzarmena azkendu zen.


      057/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz FIL jaunak jasandako kalteengatikoa.


      061/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JAMG jaunak eta bere familiak jasandako kalteengatikoa.


      062/2014 irizpena: ondare-erantzukizunaren erreklamazioa, MJHS eta LHS andreek jasandako kalteengatikoa; izan ere, ama hil zitzaien, MDSA andrea, Osakidetza-Euskal osasun zerbitzuak osasun-sorospena eman eta gero.


      063/2014 irizpena: ondare-erantzukizunaren erreklamazioa, ACC haurrak Arrasateko ... kiroldegian jasandako kalteengatikoa.


      064/2014 irizpena: ondare-erantzukizunaren erreklamazioa, SESL enpresak jasandako kalteengatikoa; izan ere, Donostia Kirola udaleko kirol-patronatuaren kontratazio-organoak ebazpen bat eman zuen, eta baimena ezetsi bi kirol-instalazio kotiloi bat antolatzeko pribatiboki erabiltzeko.


      065/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz FJFL andreak jasandako kalteengatikoa.


      070/2014 irizpena: ondare-erantzukizunaren erreklamazioa, bide publikoan erorita JLA jaunak jasandako kalteengatikoa.


      071/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz IGR andreak jasandako kalteengatikoa.


      072/2014 irizpena: ondare-erantzukizunaren erreklamazioa, JACM andreak jasandako kalteengatikoa, aita hil baitzitzaion, ACE jauna, Osakidetza-Euskal osasun zerbitzuak emandako sorospenaren ondorioz.


      073/2014 irizpena: ondare-erantzukizunaren erreklamazioa, bide publikoan erorita AMYL andreak jasandako kalteengatikoa.


      075/2014 irizpena: ondare-erantzukizunaren erreklamazioa, ABSL sozietateak jasandako kalteengatikoa; izan ere, Kontratuen inguruko Errekurtsoen Administrazio Organoak atzerapena izan zuen kontratazioaren alorreko bi errekurtsko berezi ebazten.


      076/2014 irizpena: ondare-erantzukizunaren erreklamazioa, JBL jaunak, RNÚ andreak, CCB jaunak, SAI andreak eta IML jaunak jasandako kalteengatikoa; izan ere, Bilboko ... kaleko ... zenbakiko higiezina utzarazi zieten.


      077/2014 irizpena: ondare-erantzukizunaren erreklamazioa, bide publikoan erorita MSPE andreak jasandako kalteengatikoa.


      078/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MVIM jaunak jasandako kalteengatikoa.


      079/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz ACF jaunak jasandako kalteengatikoa.


      081/2014 irizpena: ondare-erantzukizunaren erreklamazioa, YUC andreak eta DRU jaunak jasandako kalteengatikoa, senarra eta aita hil baitzitzaien, FRS jauna, Osakidetza-Euskal osasun zerbitzuak emandako sorospenaren ondorioz.


      082/2014 irizpena: ondare-erantzukizunaren erreklamazioa, bide publikoan erorita YFD andreak jasandako kalteengatikoa.


      083/2014 irizpena: ondare-erantzukizunaren erreklamazioa, ... gizarte-etxean erorita BMLG andreak jasandako kalteengatikoa.


      090/2014 irizpena: ondare-erantzukizunaren erreklamazioa, LCGG jaunak jasandako kalteengatikoa, ospitale bateko galtzadan erori baitzen.


      091/2014 irizpena: ondare-erantzukizunaren erreklamazioa, SSI adingabeak jasandako kalteengatikoa, erasoa pairatu baitzuen ikastetxe publiko batean.


      092/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz TPDS andreak eta bere seme UIP jaunak jasandako kalteengatikoa.


      093/2014 irizpena: ondare-erantzukizunaren erreklamazioa, etxebizitzako hezetasunen ondorioz JLLM jaunak jasandako kalteengatikoa.


      094/2014 irizpena: ondare-erantzukizunaren erreklamazioa, CBFV andreak eta ACMB, MMB eta HMB andreek jasandako kalteengatikoa, senarra eta aita hil baitzitzaien, FRS jauna, Osakidetza-Euskal osasun zerbitzuak emandako osasun-sorospenaren ondorioz.


      096/2014 irizpena: ondare-erantzukizunaren erreklamazioa, FJBG jaunak eta FJ jaunak, C andreak, JC jaunak eta MÁBF andreak jasandako kalteengatikoa, semea eta anaia hil baitzitzaien, AMBF jauna, Osakidetza-Euskal osasun zerbitzuak emandako sorospenaren ondorioz.


      097/2014 irizpena: ondare-erantzukizunaren erreklamazioa, CGSL enpresak jasandako kalteengatikoa; izan ere, etxebizitzak eraikitzeko obra bat partzialki gerarazi zieten.


      100/2014 irizpena: ondare-erantzukizunaren erreklamazioa, MGMC andreak, MB andreak, E andreak eta CPM jaunak jasandako kalteengatikoa, lehenengoaren senarra eta besteen aita hil baitzen, APM jauna, Osakidetza-Euskal osasun zerbitzuak emandako sorospenaren ondorioz.


      101/2014 irizpena: ondare-erantzukizunaren erreklamazioa, AMFL andreak eta MM andreak, JC jaunak eta AMRF andreak jasandako kalteengatikoa, lehenengoaren senarra eta besteen aita hil baitzen, GMRM jauna, Osakidetza-Euskal osasun zerbitzuak emandako osasun-sorospenaren ondorioz.


      102/2014 irizpena: ondare-erantzukizunaren erreklamazioa, MFM andreak jasandako kalteengatikoa, puntuazio okerra eman baitzioten erradiodiagnostikoko teknikari espezialistak aldi baterako kontratatzeko behin-behineko zerrendetan (2011).


      103/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AJEV jaunak jasandako kalteengatikoa.


      105/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AGM andreak jasandako kalteengatikoa.


      106/2014 irizpena: ondare-erantzukizunaren erreklamazioa, NMF andreak eta C eta JARM jaunek jasandako kalteengatikoa, lehenengoaren senarra eta besteen aita hil baitzen, SRO jauna, Osakidetza-Euskal osasun zerbitzuak emandako osasun-sorospenaren ondorioz.


      111/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz IMLP jaunak jasandako kalteengatikoa.


      113/2014 irizpena: ondare-erantzukizunaren erreklamazioa, ART andreak eta WJT jaunak jasandako kalteengatikoa, zuhaitz bat erori zen eta.


      114/2014 irizpena: ondare-erantzukizunaren erreklamazioa, LHC andreak eta JHC andreak jasandako kalteengatikoa, izeba hil baitzitzaien, MJHS andrea, Osakidetza-Euskal osasun zerbitzuak azken horri emandako osasun-sorospenaren ondorioz.


      115/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MMT adingabeak jasandako kalteengatikoa.


      117/2014 irizpena: ondare-erantzukizunaren erreklamazioa, IES jaunak jasandako kalteengatikoa; izan ere, Osakidetza-Euskal osasun zerbitzuak osasun-sorospena eman zion haren emazteari, MRMG andreari.


      118/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz NDEP andreak jasandako kalteengatikoa.


      119/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz JLA jaunak jasandako kalteengatikoa.


      122/2014 irizpena: ondare-erantzukizunaren erreklamazioa, RMLL andreak jasandako kalteengatikoa, Osakidetza-Euskal osasun zerbitzuak osasun-sorospena eman baitzion haren senarrari, GEB jaunari.


      123/2014 irizpena: ondare-erantzukizunaren erreklamazioa, Bilbao-Portugalete-Santurtzi metro-lineako obren ondorioz Santurtziko AA kaleko 2, 4 eta 8 zenbakietako jabekideen erkidegoak jasandako kalteengatikoa.


      124/2014 irizpena: ondare-erantzukizunaren erreklamazioa, AMLR andreak jasandako kalteengatikoa, haren senarra hil baitzen, IRC jauna, Osakidetza-Euskal osasun zerbitzuak osasun-sorospena emanda.


      125/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz AFF jaunak jasandako kalteengatikoa.


      126/2014 irizpena: ondarezko erantzukizunaren erreklamazioa, Ugaoko udalak jasandako kalteengatikoa, ur beltzak eramateko galeria bat erori baitzen udalerrian.


      127/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AYL jaunak eta EGC andreak jasandako kalteengatikoa.


      130/2014 irizpena: ondare-erantzukizunaren erreklamazioa, bide publikoan erorita MRQ andreak jasandako kalteengatikoa.


      132/2014 irizpena: ondare-erantzukizunaren erreklamazioa, bide publikoan erorita AVL jaunak jasandako kalteengatikoa.


      133/2014 irizpena: ondare-erantzukizunaren erreklamazioa, JIFB jaunak jasandako kalteengatikoa, istripua izan baitzuen bide publikoan motozikletarekin.


      134/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz MJLB andreak jasandako kalteengatikoa.


      135/2014 irizpena: ondare-erantzukizunaren erreklamazioa, SCSL enpresak jasandako kalteengatikoa; izan ere, ez zen formalizatu Transfusio eta Giza Ehunen Euskal Zentrorako odol-emate unitate guztiz ekipatua eskuratzeko kontratua.


      136/2014 irizpena: ondare-erantzukizunaren erreklamazioa, JCA andreak jasandako kalteengatikoa, semea hil baitzitzaion, CJC, Osakidetza-Euskal osasun zerbitzuak emandako sorospenaren ondorioz.


      137/2014 irizpena: ondare-erantzukizunaren erreklamazioa, bide publikoan erorita MLMC andreak jasandako kalteengatikoa.


      139/2014 irizpena: ondare-erantzukizunaren erreklamazioa, MLGE andreak jasandako kalteengatikoa, ... unibertsitate-ospitalean erori baitzen.


      140/2014 irizpena: ondare-erantzukizunaren erreklamazioa, polizia-jarduketa baten ondorioz ALP jaunak jasandako kalteengatikoa.


      E) 141/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AMRA andreak jasandako kalteengatikoa.


      142/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AUOL andreak jasandako kalteengatikoa.


      143/2014 irizpena: ondare-erantzukizunaren erreklamazioa, N kaleko 13, 15, 17 eta 19 zenbakietako, H kaleko 1 eta 7 zenbakietako eta K kaleko 2 eta 4 zenbakietako jabekideen erkidegoek jasandako kalteengatikoa; izan ere, obra batzuk egin ziren Ondarroan, Artibai itsasadarreko moilan eta pantalanean.


      144/2014 irizpena: ondare-erantzukizunaren erreklamazioa, bide publikoan erorita MLED andreak jasandako kalteengatikoa.


      145/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MEEBA andreak jasandako kalteengatikoa.


      146/2014 irizpena: ondare-erantzukizunaren erreklamazioa, MTAE andreak jasandako kalteengatikoa, osasun-sorospena eman baitzioten haren senarrari, ALGPIP jaunari.


      148/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JCDS andreak jasandako kalteengatikoa.


      149/2014 irizpena: Ondare-erantzukizunaren erreklamazioa, ... Elkarteak egindako zaratarengatik MAEMB andreak eta JAOO jaunak jasandako kalteengatikoa.


      150/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz MGCL andreak jasandako kalteengatikoa.


      152/2014 irizpena: ondare-erantzukizunaren erreklamazioa, bide publikoan erorita FLA jaunak jasandako kalteengatikoa.


      153/2014 irizpena: ondare-erantzukizunaren erreklamazioa, A jaunak eta AHL andreak jasandako kalteengatikoa, ama hil baitzitzaien, MBLM andrea, Osakidetza-Euskal osasun zerbitzuak azken horri emandako sorospenaren ondorioz.


      154/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz ARB jaunak jasandako kalteengatikoa.


      156/2014 irizpena: ondare-erantzukizunaren erreklamazioa, Pasaiako udalak jasandako kalteengatikoa; izan ere, Enplegu eta Gizarte Politiketako Sailari aurkeztutako laguntza-eskari bat galdu zen, Hiriber programarakoa.


      157/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz APC jaunak jasandako kalteengatikoa.


      158/2014 irizpena: Ondare-erantzukizunaren erreklamazioa, … Compañía de Seguros y Reaseguros, S.A. enpresak jasandako kalteengatikoa, bere aseguratu bati kalte-ordaina eman baitzion, itsasontzi bat hondoratu zen eta Ondarroako portuan.


      159/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz SAQ andreak jasandako kalteengatikoa.


      162/2014 irizpena: ondare-erantzukizunaren erreklamazioa, JBA jaunak jasandako kalteengatikoa, taket edo bolardo baten estalki metalikoa jo baitzuen bizikletaz zihoala.


      165/2014 irizpena: ondare-erantzukizunaren erreklamazioa, MMCU andreak jasandako kalteengatikoa, semea hil baitzitzaion, RCU jauna, Osakidetza-Euskal osasun zerbitzuak emandako osasun-sorospenaren ondorioz.


      166/2014 irizpena: ondare-erantzukizunaren erreklamazioa, SASL enpresak jasandako kalteengatikoa, Getxoko udalak jarduerarik eza eta hirigintza-planeamendua ez garatzeko berariazko borondatea erakutsi baitzituen.


      167/2014 irizpena: ondare-erantzukizunaren erreklamazioa, JLDF andreak jasandako kalteengatikoa, haren emaztea hil baitzen, MJRN andrea, Osakidetza-Euskal osasun zerbitzuak osasun-sorospena emanda.


      169/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak MBML andreari emandako osasun-sorospenaren ondorioz JMS jaunak eta NMM andreak jasandako kalteengatikoa.


      170/2014 irizpena: ondare-erantzukizunaren erreklamazioa, MCLG jaunak jasandako kalteengatikoa, Gasteizko ... antzokian erori zen eta.


      174/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz MGD jaunak jasandako kalteengatikoa.


      175/2014 irizpena: ondare-erantzukizunaren erreklamazioa, MCCC andreak, LDC andreak eta IDC andreak jasandako kalteengatikoa, lehenengoaren senarra eta besteen aita hil baitzen, SDA jauna, Osakidetza-Euskal osasun zerbitzuak emandako osasun-sorospenaren ondorioz.


      176/2014 irizpena: ondare-erantzukizunaren erreklamazioa, CSJBSL enpresak jasandako kalteengatikoa; izan ere, epai baten exekuzioz eskatu baitzitzaion prestazioen errekargua ordaintzea.


      178/2014 irizpena: ondare-erantzukizunaren erreklamazioa, JAMA jaunak, AML andreak eta BML andreak jasandako kalteengatikoa, Osakidetza-Euskal osasun zerbitzuak osasun-sorospena eman baitzion MBLA andreari, lehenengoaren emazte eta besteen ama baitzen.


      179/2014 irizpena: ondare-erantzukizunaren erreklamazioa, AAT andreak jasandako kalteengatikoa, haren senarra hil baitzen, JMRM jauna, Hernaniko Udalaren abandonatutako animaliak erretiratzeko zerbitzu publikoaren funtzionamenduaren ondorioz.


      180/2014 irizpena: ondare-erantzukizunaren erreklamazioa, JK jaunak eta AIA andreak jasandako kalteengatikoa, ama hil baitzitzaien, CAM andrea, Osakidetza-Euskal osasun zerbitzuak emandako sorospenaren ondorioz.


      182/2014 irizpena: ondare-erantzukizunaren erreklamazioa, bide publikoan erorita AMAA andreak jasandako kalteengatikoa.


      183/2014 irizpena: ondare-erantzukizunaren erreklamazioa, bide publikoan erorita IBJ jaunak jasandako kalteengatikoa.


      184/2014 irizpena: ondare-erantzukizunaren erreklamazioa, bide publikoan erorita SMC andreak jasandako kalteengatikoa.


      185/2014 irizpena: ondare-erantzukizunaren erreklamazioa, J jaunak, F andreak eta MABA andreak jasandako kalteengatikoa, lehenengoaren anaia eta besteen neba hil baitzen, AABA jauna, Osakidetza-Euskal osasun zerbitzuak emandako osasun-sorospenaren ondorioz.


      186/2014 irizpena: ondare-erantzukizunaren erreklamazioa, bide publikoan erorita MFGM andreak jasandako kalteengatikoa.


      187/2014 irizpena: ondare-erantzukizunaren erreklamazioa, bide publikoan erorita AMAVO andreak jasandako kalteengatikoa.


      188/2014 irizpena: ondare-erantzukizunaren erreklamazioa, polizia-jarduketa baten ondorioz LAG andreak jasandako kalteengatikoa.


      190/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AMSF andreak jasandako kalteengatikoa.


      191/2014 irizpena: ondare-erantzukizunaren erreklamazioa, bide publikoan erorita MPC andreak jasandako kalteengatikoa.


      192/2014 irizpena: ondare-erantzukizunaren erreklamazioa, ZAR andreak jasandako kalteengatikoa, atera egin baitzuten Euskal Autonomia Erkidegoko unibertsitateaz kanpoko ikastetxeetarako irakasleen aldi baterako ordezkapenak egiteko ordezkogaien zerrendatik.


      193/2014 irizpena: ondare-erantzukizunaren erreklamazioa, MMC andreak jasandako kalteengatikoa, alaba hil baitzitzaion, MGM andrea, Osakidetza-Euskal osasun zerbitzuak emandako osasun-sorospenaren ondorioz.


      194/2014 irizpena: ondare-erantzukizunaren erreklamazioa, bide publikoan erorita AGN andreak jasandako kalteengatikoa.


      196/2014 irizpena: ondare-erantzukizunaren erreklamazioa, EGA adingabeak jasandako kalteengatikoa, ...(e)ko ikastetxe publiko batean erori baitzen.


      197/2014 irizpena: ondare-erantzukizunaren erreklamazioa, VAN adingabeak jasandako kalteengatikoa, ...(e)ko ikastetxe publiko batean erori baitzen.


      200/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz DRB andreak jasandako kalteengatikoa.


      201/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz LCO andreak jasandako kalteengatikoa.


      203/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz ARR andreak jasandako kalteengatikoa.


      204/2014 irizpena: ondare-erantzukizunaren erreklamazioa, EMF andreak eta IGVM jaunak eta IVM andreak jasandako kalteengatikoa, senarra eta aita hil baitzitzaien, AVP jauna, Osakidetza-Euskal osasun zerbitzuak sorospena eman eta gero.


      205/2014 irizpena: ondare-erantzukizunaren erreklamazioa, J, F, J, MS, Á, I eta IPSV senideek jasandako kalteengatikoa; izan ere, Erdi Aroko hirigunearen birgaitze integraturako plan berezia onartzearen ondorioz muga bereziak etorri zitzaizkion ... kaleko ... zenbakiko eraikinari.


      206/2014 irizpena: ondare-erantzukizunaren erreklamazioa, JDQ jaunak, FHG andreak eta AIDH andreak jasandako kalteengatikoa, Osakidetza-Euskal osasun zerbitzuak osasun-sorospena eman baitzion MDH andreari, erreklamatzaileen alaba eta ahizpa.


      207/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AAM jaunak jasandako kalteengatikoa.


      208/2014 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JLI jaunak jasandako kalteengatikoa.


      209/2014 irizpena: ondare-erantzukizunaren erreklamazioa, bide publikoan erorita MAZ andreak jasandako kalteengatikoa.


      210/2014 irizpena: ondare-erantzukizunaren erreklamazioa, bide publikoan erorita OPA jaunak jasandako kalteengatikoa.


      


      F) Ofiziozko berrikuspena (11)


      004/2014 irizpena: ofiziozko berrikuspena. Xedea: azaroaren 22ko 1603/2010 Alkatetzaren Dekretua, zeinaren bitartez deklaratzen baita ADIFek hirigintzako arau-haustea egin duela udalaren ikuskapen-ahala oztopatzeagatik.


      025/2014 irizpena: ofiziozko berrikuspena. Xedea: alde batetik, osoko bilkuraren 2007ko apirilaren 4ko ebazpena, zeinaren bitartez erabaki baita udal-orube bat besterentzea, ... kaleko ... zenbakiaren eta ... plazaren artekoa; bestetik, Alkatetzaren Dekretua, 2007ko maiatzaren 10ekoa, orube horren segregazioa onartzen duena.


      069/2014 irizpena: ofiziozko berrikuspena. Xedea: Alkatetzaren Ebazpena, 2013ko urriaren 29koa, Eskoriatzako haurrentzako zerbitzu publiko polibalenteak kudeatzeko kontratua esleitzekoa.


      104/2014 irizpena: ofiziozko berrikuspena. Xedea: Ebazpena, 2011ko irailaren 21ekoa, Hezkuntza, Unibertsitate eta Ikerketa Saileko Administrazio eta Zerbitzuen sailburuordearena, zeinaren bitartez Munitibarko udalari gutxitzen baitzaio udal jabetzako eraikinetan obrak egiteko gastuetarako finantzaketa.


      112/2014 irizpena: ofiziozko berrikuspena. Xedea: Ebazpena, 2013ko urtarrilaren 28koa, Arabako Enplegu eta Gizarte Gaietako lurralde-ordezkariarena, zeinaren bitartez erabakitzen baita MUM andreak eta MLEF jaunak osatutako bikotea egitezko bikoteen erregistroan inskribatzea.


      116/2014 irizpena: ofiziozko berrikuspena. Xedea: osoko bilkuraren 2013ko azaroaren 21eko erabakia, Gipuzkoatik kanpo espetxeratuta dauden preso eta gaixoen senideentzako laguntzetarako deialdiaren onarriak onartzekoa.


      129/2014 irizpena: ofiziozko berrikuspena. Xedea: Erabakia, 2013ko azaroaren 12koa, Busturialdeko Ur Partzuergoaren Kontseilu Nagusiarena, edateko ura tratatu eta hondakin-urak arazteko zerbitzuak kudeatzeko moduari buruzkoa.


      138/2014 irizpena: ofiziozko berrikuspena. Xedea: Ebazpena, 2014ko maiatzaren 12koa, Irakasle-ikertzaileen arloko errektoreordearena, zeinaren bitartez onesten baita gorako errekurtso bat, EHUko alboko irakasle plaza bat betetzeko deialdiaren barruan ebaluazio-batzordeak onetsitako proposamenen aurkakoa (lanpostua bete behar zuen izangaia eta ordezkoak).


      161/2014 irizpena: ofiziozko berrikuspena. Xedea: Oñatiko udalaren erabaki bat, zeinaren bitartez udaleko kontu-hartzaileari 2012ko ekaineko aparteko ordainsaria ordaindu baitzitzaion.


      172/2014 irizpena: ofiziozko berrikuspena. Xedea: Alkatetzaren Erabakia, 2013ko urriaren 29koa, zeinaren bitartez erabaki baitzen udal langileei diru bat ordaintzea ─2012ko abenduko aparteko ordainsaria kendu izanaren ondoriozko kopuruetatik sortutako funtsekoa, hain zuzen─, diru hori balia zezaten pentsio-planetarako edo erretiro-gertakizunaren estaldura hartzen duten aseguru-kontratuetarako ekarpenak egiteko.


      173/2014 irizpena: ofiziozko berrikuspena. Xedea: 34/2009 Alkatetzaren Dekretua , maiatzaren 4koa, zeinaren bitartez LGB andreari lizentzia ematen baitzaio partzela bateko leku librea egokitu eta hesitu dezan.


      


      G) Berrikuspen-errekurtso berezia (1)


      084/2014 irizpena: berrikuspen-errekurtso berezia, EHUko Administrazio eta Zerbitzuetako langileen lan-poltsak eratu eta kudeatzeari buruzko 2010eko martxoaren 26ko Erabakiaren aurkakoa.


      


      H) Kontratu administratiboak (7)


      107/2014 irizpena: suntsiarazpena, obra eta zerbitzuetako kontratu administratibo batzuena. Kontratuen xedea: Pobesko urbanizazio-obren 2. fasearen exekuzioa eta zuzendaritza.


      128/2014 irizpena: suntsiarazpena, kontratu batena. Kontratuaren xedea: Lasesarre kiroldegian taberna-kafetegi-jantoki zerbitzuaren kudeaketaren kontzesioa.


      163/2014 irizpena: suntsiarazpena, kontratu batena, PG S.L. enpresari esleitu baitzioten. Kontratuaren xedea: Gasteizko adinekoen udal egoitzak elikagaiz hornitzea.


      164/2014 irizpena: interpretazioa, kontratu administratibo batena, T, S.L. enpresari esleitu baitzioten. Kontratuaren xedea: AMH/01/12 esparru-akordioa, Hezkuntza, Unibertsitate eta Ikerketa Sailaren mendeko ikastetxe publikoak material informatikoz hornitzekoa.


      168/2014 irizpena: suntsiarazpena, kontratu batena, ... ABEErekin sinatu baitzuten. Kontratuaren xedea: Gizarte eta Komunikazio Zientzien Fakultateko zenbait gune ekipatzeko ikus-entzunezko ekipamendua ekarri eta instalatzea.


      181/2014 irizpena: suntsiarazpena, kontratu administratibo batena, ABSA enpresari esleitu baitzioten. Kontratuaren xedea: Bilbon zerbitzu publikorako bi igogailu elektriko eraiki eta ustiatzea.


      195/2014 irizpena: suntsiarazpena, kontratu administratibo batena, …, S.A., … …, S.L. eta …, S.L ABEEri esleitu baitzioten. Kontratuaren xedea: EHUrako posta-zerbitzuak ematea.


      


      I) Itzultzeko erabakiak (4)


      Batzordearen eskumenekoa ez izateagatik:


      1/2014 erabakia: ondare-erantzukizunaren erreklamazioa, Getxoko udalean (Bizkaia) animaliak biltzeko zerbitzuaren prestazioaren ondorioz SEC SL merkataritza-sozietateak jasandako kalteengatikoa.


      3/2014 erabakia: ofiziozko berrikuspena. Xedea: Tokiko Gobernu Batzarraren Erabakia, 2013ko azaroaren 6koa, zeinaren bitartez esleitzen baita zerbitzu-kontratu bat, Baztartxo antzokirakoa, Azkoitiko udalaren jabetzakoa bera.


      4/2014 erabakia: ofiziozko berrikuspena. Xedea: Osasuneko sailburuordearen 2013ko ekainaren 3ko Ebazpena, zeinaren bitartez errebokatzen baita osasun-ikerketarako proiektu bati emandako laguntza.


      Beste irizpenik eman behar ez zelako:


      2/2014 erabakia: dekretu-proiektua, Euskal Autonomia Erkidegoko lanbide-heziketako ikastetxe bateratuak arautzekoa.

    

  


  
    
      BIGARREN ZATIA: DOKTRINAREN LABURPENA


      1. kapitulua. Kontsulta-eginkizuna


      I. Jarduteko esparrua


      Euskadiko Aholku Batzorde Juridikoari buruzko azaroaren 24ko 9/2004 Legeak (EABJL) Batzordearen osaera, eskumenak eta funtzionamendua arautu, eta bere 2. eta 3. artikuluetan mugatu ditu kontsulta-organoari dagozkion jarduera-eremu subjektiboak zein objektiboak.


      Xedapen horietatik ateratzen denez, legez finkatuta daude Batzordeak esku hartzeko kasuak, eta beraz, ez dira bidezkoak hautazko edo aukerako kontsultak (ezta, ondorioz, halako esku-hartzeak ere).


      Beraz, gaia formulatu diguten ikuspegitik aztertzeari ekin baino lehen, hau ebatzi behar da: zer den erabakigarria Batzordea bere irizpena emateraino heltzeko, erreklamazio-idazkiaren edukia eta Administrazioak prozedura izapidetzean egindakoa, ala, bestela, idazkiaren benetako izaera.


      Bada, gure ustez, ez Batzordea ez kontsulta egin duen Administrazioa ez daude lotuta erreklamatzaileak bere uzia egikaritzerakoan egindako inbokazio formalarengatik. Egin-eginean ere, erreklamatzailearen akatsak ez dakar, besterik gabe, uzia ezestea, behar bezala kalifikatuz gero Administrazioak ebazteko beharra duelako, hala baitio Herri Administrazioen Araubide Juridikoaren eta Administrazio Prozedura Erkideari buruzko azaroaren 26ko 30/1992 Legeak (AJAPEL) 89. artikuluan. Besterik da, ordea, aldez aurretik Batzorde honen txosten loteslea eskatu behar den ala ez.


      1/2014 ABJE 28.etik 31.era par.


      


      Erregulazioak eta zehazki merkataritzako ordutegiei loturiko gaiek ikuspegi eta ikuspuntu askotarikoak sortzen dituzte. Bidalitako espedienteak berresten duenez, gainera, eragile publikoek nahiz pribatuek, biek, dituzte iritzi kontrajarriak. Gauzak horrela, Batzorde honek ohartarazi nahi du bere azterketaren helburua ez dela ikuspegi batzuen eta besteen artean auzia erabakitzea, hautu hori soilik ekimenaren organo sustatzaileari dagokiolako, hasiera batean, eta exekutiboari ─ekimen legegilearen titularrari─, ondoren. Batzordearen azterketak egiaztatu du aurreikusitako arauak, XOEPLren jarraibideak ardatz hartuta, oinarri objektiboa duela eta tartean diren interesei buruzko behar adinako gogoeta izan duela aurretik. Interes horiek haztatzea ─arau-hauste juridikoak salbu─ erregulazioa sustatzen duen sailaren eginbeharra da.


      198/2014 ABJI 198. par.


      


      II. Kontsulta berria


      Laburbilduta: testuari egin zaizkion aldaketak ikusita, egoki ondoriozta daiteke aldaketen funtsezko arrazoia dela Batzorde honen aurreko irizpena, ekimengileek egoki iritzitako idazkera eta ñabardurekin, zeinak ez baititu Batzorde honek orain aztertu behar, aldaketa horiek funtsezkoak diren ala ez ebazteaz landa.


      Batzordeak, bere irizpena eman eta gero, ez du zertan egiaztaturik amaierako testua nola egokitzen zaien bere gomendio edo gogoetei; izan ere, proposamena egin duen organoak jarduteko esparru zabala du horretan. Funtzio bikoitza ekarriko luke horrek, zeina erreserbatuta baitago, hain zuzen ere, Batzordearen iradokizunekin bat ez datozen funtsezko aldaketetarako.


      2/2014 ABJE 34.etik 35.era par.


      


      Orain kontsultarako aurkeztu zaion dekretu-proiektuaren azken bertsioari dagokionez, Batzordeak hau aaztertu behar du, lehen-lehenik: ea esku hartzeko oinarririk duen, EABJLaren 29. artikuluak aurreikusi duenaren arabera. Honela jorratzen du kontsulta berriaren kasua artikulu horrek: “Irizpena eman eta gero, irizpenaren aztergaian garrantzizko aldaketak egiten badira eta, ondorioz, batzordeak egindako iradokizun edo proposamenekin bat ez datozen edo horiek gainditzen dituzten eduki berriak jasotzen badira, aldaketa horiei buruzko kontsulta berria egin beharra dago”.


      Artikulu horren arabera, “funtsezko edo garrantzizko aldaketa”rik gertatuz gero bakarrik izango da zilegi beste azterketa bat; eta kakotxen artean dagoen hori zehaztu gabeko kontzeptu juridikoa da, eta hori zehazteko, artikuluak hitzez hitz dioenari jarraitu, eta zera begiratu beharko da: funtsezko aldaketa horiek aurreko irizpenean aztertu zenarekin duten lotura. Edo, bestela esanda, 10/2000 irizpenean adierazi genuenaren ildotik, behin gai jakin bati buruzko irizpena emanda, Batzordeak berriz aztertu beharko du gai hori, baldin eta lantze berri horretatik ateratzen bada aurreko txostenean aztertutako elementu edo alderdi substantiboez bestelakorik badela, eta duten garrantziagatik, beste azterketa bat eskatzen dutela: orduan bakarrik, eta ez bestela.


      Batzordearen ustez, kasu honetan, ez dago zertan aipatu edo errepikatu azterketa hori gidatu behar duten parametroak, oraintsu azalduta baitaude Batzordearen 2/2014 Erabakian, Auzitegi Gorenaren epai batzuk ere aipatuta, interpretazio-irizpide erabilgarriak eman baitituzte berrikuntzaren izaera ebatzi eta kontsulta-organoaren txosten berria eskatzeko bestekoa den finkatzeko.


      Hasiera batean, behintzat, hau esan daiteke: proiektuaren behin betiko testuan sartutako aldaketek aurreko txostenarekin dutela zerikusia, eta helburutzat dutela eskumen-arazoak konpontzea, halakoak baitzituen Derrigorrezko Bigarren Hezkuntzako graduatu-titulua eskuratzeko ibilbidea abiarazteak. Dena den, aldaketen garrantziak eta inportantziak berriz ere esku hartzea gomendatzen dute; batez ere, Batzordeak uko egin ziolako proiektuaren eduki zehatza baloratzeari goitik behera birformulatu behar zelako (38/2014 ABJI, 131. paragrafoa).


      51/2014 ABJI 17.etik 20.era par.


      


      III. Parametroak


      A) Administrazio-egintzak


      Ondare-erantzukizuna


      Ondare-erantzukizuneko akzioaren egikaritza gisa oinarritzen du erreklamatzaileak bere eskaria, eta bide hori hobetsi du kontratu administratibo baten exekuzioak eragindako galeren konpentsazioa erreklamatzeko.


      Bere idazkian adierazi duenez, sinatu duten kontratutik datorren prestazioak hau baino ez du hartu behar barnean: animaliaren ostatua gutxieneko atxikipen-aldian, hogeita hamar egunean. Egun horiek igarota, udalak hartu beharko luke animaliaren ardura.


      Egia esan, ez da planteatzen ari udalak bere gain har dezala animalia horien ostatua, zaintza eta mantentzea, eta, hartara, betebehar hori betetzetik libre geratzea, baizik eta diru-kopuru bat ordain diezaiotela, txakurrak eta katuak gutxieneko denbora igaro ondoren instalazioetan emandako aldiarengatik.


      Hau da, erreklamatzaileak hobetsitako ikuspegia gorabehera, aztergai duguna ez da Administrazioaren funtzionamendu txarra, kontratu-harremanaz bestelakoa; aitzitik, kontratuaren ondoriozko betebeharrak betetzearen alorrean kokatu behar da kalte-ordainaren eskaria.


      Ikuspegi horretatik, eta gaia behar bezala aztertzeko, kontuan hartu behar da, alde batetik, kontratu administratiboek printzipio hauek dituztela gidari: ukiezintasuna edo alderdiek hitzartutakoari lotzea (SPKLTBren 209. artikulua) eta kontratistaren arrisku eta menturaren printzipioa (SPKLTBren 215. artikulua eta harekin zerikusia dutenak).


      Kontuan hartuz gero, baina, kontratuaren helburuak eta interes publikoak asetzeari lotuta daudela, hitzartutakoari lotze horrek, SPKLTBren 209. artikuluak berak dionez, ez die eragozpenik egin behar legeriak Administrazio Publikoaren alde ezarritako prerrogatibei, zeinen artean baitago SPKLTBren 210. artikuluak dakarrena, ius variandia edo Administrazioak, bere aldetik eta interes publikoko arrazoiak direla eta, kontratua aldatzeko prerrogatiba, konpentsazioa barne.


      Hau da, batzuetan, perfekzionatuta dagoen kontratuaren aldaezintasuna bertan behera gelditzen dela, aldez aurretik hitzartutakoaren aplikazioan gehiegizko zurruntasunik izanez gero arriskua dagoelako erdietsi nahi diren interes publikoak ez lortzeko.


      Baina, aldaketa egingo bada, hauek errespetatu beharko dira, nahitaez: SPKLTBren I. liburuko V. tituluak ezarritako muga zorrotzak, SPKLTBren 105. artikulutik 107. artikulura bitartekoetan araututako aldaketa-arrazoiak eta -motak, eta SPKLTBren 108. eta 211. artikuluetan ezarritako prozedura.


      Batzordearen ustez, enpresa kontratistaren eskariak hauek aldatzeko uzia dakar: kontratua bera, kontrataturiko zerbitzuen ezaugarriak eta, azken buruan, kontratuaren araubide ekonomikoa. Erreklamatzailearen arrazoibidetik atera daitekeenez, haren ustez desadostasun bat dago bete beharreko beharrizanen eta kontrataturiko prestazioaren artean; izan ere, animaliek enpresaren instalazioetan egin beharreko egonaldia luzeagoa da enpresak, bere ustez, kontratatu zuen hogeita hamar egunekoa baino, eta horrek eskatutako prezio-aldaketa justifikatuko luke.


      Laburbilduta: gure azterketaren ondorioetarako, enpresa ez da partikular soil bat, kontratista baizik, eta, eskatzen duen kalte-ordainerako eskubiderik duen ala ez erabakitzeko, administrazio kontratugilearekin duen .


      Esparru horretan ebatzi behar da kalte-ordainaren auzia, eta ez kontratuz kanpoko ondare-erantzukizunaren parametroen arabera.


      1/2014 ABJE 32.etik 42.era par.


      


      Ofiziozko berrikuspena


      Hau ere adierazi behar da: AJAPELen 102. artikuluan ezarritakoaren arabera, AJAPELen 102. artikuluan aurreikusitako ofiziozko berrikuspen-kasuetan, nahitaezkoa da kontsulta, eta gaikuntza edo habilitazioa ematen du; hau da, Batzorde honen aldeko txostena eskuan bakarrik deklaratu ahal izango lukeela sailak egintzaren deuseztasuna. Hortik ateratzen denez, garrantzizkoa da aldez aurretik argitzea ea egintza berrikusteko aukeratu duten bidea egokia den ala ez, horrek erakutsiko duelako Euskadiko Aholku Batzorde Juridiko honek esku hartu behar duen ala ez.


      Kontuan har bedi legez finkatuta daudela Batzordeak esku hartzeko kasuak, eta beraz, ez direla bidezkoak hautazko edo aukerako kontsultak (ezta, ondorioz, halako esku-hartzeak ere).


      Kontsulta aurkeztu duen administrazioak, legezkotasuna berrezartze aldera diru-laguntza errebokatuta sortutako egoeran, beharrezkotzat jo du AJAPELen 102. artikuluak aurreikusitako bidera jotzea, ofiziozko berrikuspenera, alegia; Batzorde honek, ordea, errebokazio-egintzaren inguruabarrak ikusita, ez du zilegitzat jotzen bide hori


      Egin-eginean ere, 2013ko ekainaren 3ko Ebazpenak diru-laguntza errebokatzea erabaki zuen, eta 2013ko ekainaren 13an jakinarazi zitzaien interesdunei, eta ASG andreak gora jotzeko errekurtsoa aurkeztu zion 2013ko ekainaren 25ean. Errekurtso horrek, baina, ez du oraindik ebazpenik jaso Osasun Sailean, nahiz eta, AJAPELen 42.1 artikuluaren arabera, sail horrek espresuki ebatzi beharra eduki.


      AJAPELen 115.2 artikuluak ezarritakoak ─gora jotzeko errekurtsoaren ebazpena idatzi eta jakinarazteko gehieneko epea, hiru hilabetekoa, epe hori igaroz gero, ezetsitzat jo baitaiteke errekurtsoa─, dirudienez, hau pentsarazi dio kontsulta egin digun sailari: errebokazio-egintza irmo bihurtu dela, administrazio-bidean bederen. Baina ez du kontuan hartu artikulu horrek dioenak ez diola eragiten lege beraren 42.1 artikuluak ezarritakoari ─hau da, beren-beregi ebatzi beharrari, oraingo honetan errekurtsoa─, baizik eta bide bat irekitzen partikularrari, egintzaren ustezko ezespenaren aurka erreakzionatu ahal izan dezan.


      Konstituzio Auzitegiak erabakitakoaren ildotik esan behar da Administrazioak ezin diola onurarik atera bere betebeharra ez betetzeari ─herritarren eskariak epearen barruan ebatzi behar baititu─, Zuzenbide Estatuarekin lotuta baitago (EKren 1.1 artikulua), bai eta Konstituzioaren 24.1, 103.1 eta 106.1 artikuluek aldarrikatu balioekin ere (Konstituzio Auzitegiaren epaiak: 86/1998, apirilaren 21ekoa; 71/2001, martxoaren 26koa, eta 188/2003, urriaren 27koa). Auzitegi horrek ildo beretik adierazi duenez, Administrazioak beren-beregi ebatzi behar ditu aurkezten edo helarazten zaizkion prozedurak, eta betebehar horrek errekurtsoen ebazpena ere hartzen du, betebehar instituzional bihurtzeraino, Administrazioa komunitateari zerbitzuak ematen dizkion erakunde den aldetik (Konstituzio Auzitegiaren autoa, 1982ko urriaren 27koa).


      Eta Auzitegi Gorenak are argiago dioenez 2012ko urriaren 22ko epaian (RJ 2012\9921):


      “(…) Sala honek behin baino gehiagotan onartu duenez, isiltasun ezeslea, urtarrilaren 13ko 4/1999 Legeak egin zion aldaketaz geroztik, eta isiltasun baieslea ez bezala, ez da benetako administrazio-egintza bat, baizik eta legezko fikzio hutsa, administratuak, behin dagozkion errekurtsoak baliatuta, aukera izan dezan bide judizialera iritsi eta Administrazioaren geldotasunaren ondorioak gainditzeko.


      Beraz, prozesurako fikzio horrek, ebazteko legezko epeak igarotakoan gertatzen baita, ez du esan nahi Administrazioari kendu zaionik beren-beregi edo espresuki ebatzi beharra, 30/1992 Legearen 42. eta 43.4.b) ezarri baitiote: betebehar horrek ez du denbora-mugarik, eta, isiltasunaren bidezko ezesteari bagagozkio, ez du inola ere isiltasunaren edukia lotesten”.


      Egia da, beste alde batetik, ASG andreak aurkeztu zuen gorako errekurtsoak ez zuela bere arrazoien artean aipatzen AJAPELen 62.1.e) artikuluko deuseztasun-kasua (legezko prozedura erabat bazterturik emandako egintzak), baina, Batzorde honen ustez, horrek ez dio Administrazioari eragozten gai hori ere aztertzea, AJAPELen 113.3 artikuluak dioena ikusita.


      Artikulu horren arabera, errekurtsoa ebatziko duen organoak prozedurako arazo guztiak argitu ditzake, bai formazkoak bai edukizkoak, interesdunek alegatutakoak izan ala ez. Arrazoi hori ere gorako errekurtsoaren esparruan sartzeko, interesdunei entzun behar zaie aldez aurretik, eta materialki eginda dago hori berrikuspen-prozeduraren barruan. Azkenik, artikulu horrek berak dio ebazpenak bat etorri behar duela errekurtsogileak egindako eskariarekin edo eskariekin, errekurtsogilearen hasierako egoera okerragotu barik: hori ere ez litzateke eragozpena izango kasu honetan, ASG andrearen errekurtsoak errebokazio-egintzaren deuseztasuna edo deuseztagarritasuna deklara dezatela eskatzen baitu, sailak planteatzen dituen arrazoi desberdinengatik bada ere.


      Beste ikuspegi batetatik, Batzordearen esku-hartzea bertan behera uzteari dagokionez, are egintza irmo baten aurrean izanda ere, diru-laguntza eman izana errebokatzea kalterako egintza izango litzateke, eta horretarako ere ez litzateke egokia izango sailak aukeratutako bidea.


      2013ko uztailaren 3ko errebokazio-ebazpena, diogunez, ez da eskubideak deklaratzeko egintza bat, baizik eta diru-laguntzaren onuradunaren kalterakoa, argi eta garbi. Horrek zuzen eragiten dio AJAPELen 102.1 artikuluak Administrazioari aitortu berrikuspen-ahalaren egikaritzaren egokitasunari. Errebokaziora jo daitekeenez, ez dira aplikatu behar AJAPELek ezarri dituen muga horiek, interesdunen aldeko egintzak edo eskubideak ezagutzekoak berrikusteari dagozkionak alegia.


      Konklusio horri, hala ere, ñabardurak jarri beharko genizkioke, aldatzeraino, baldin eta, laguntzen erregulazioaren poderioz eta norgehiagoka-prozeduraren bitartez eman izanaren ondorioz, errebokazio-egintzak eragin bikoitza izango balu, batzuen onerako eta beste batzuen kalterako balitz, alegia. Hala balitz, Administrazioak, errebokazio-egintza berrikusteko, nahitaez jo beharko luke AJAPELen 102. edo 103. artikuluetan aurreikusitako bideetara, eta eragindako guztiei eman beharko lieke aukera prozeduran parte har zezaten. Kasu honetan, hala ere, ezerk ez du adierazten egoera horretan gaudenik, eta espedienteak ere ez du beste interesdunik sartzen, diru-laguntza errebokatu zitzaioen onuradunaz landa.


      5/2013 Erabakian adierazi genuenez, AJAPELen 105.1 artikulua kargak ezartzen dituzten egintzak edo interesatuen kaltekoak ezeztatzeari buruzkoa da, eta ez du horretarako berariazko prozedurarik ezartzen (AJAPELek ematen dituen arau orokorrak aplikatu behar dira prozedura horretan), eta erabakia funtsatzeko legezko arrazoiak ez dira deuseztasun-kausak bakarrik ─AJAPELen 62. artikulua─, gehiago ere badira, aski baita antolamendu juridikoaren edozein urraketa, are boterea oker erabiltzea bera ere ─AJAPELen 63. artikulua─, ezeztatzeko erabakia hartu ahal izateko. Horrek bide emango luke hau ere alde batera uzteko: prozeduraren gabezia horrek egintzaren erabateko deuseztasuna eragiten duen ala ez.


      Izan ere, aurreratu dugu, EABJLren arabera, Aholku Batzorde Juridikoak ezin duenez bere gogara erabaki noiz irizpena eman eta noiz ez, eta, legearen arabera, administrazio-errekurtso arrunten bidezko berrikuspena egiteko (AJAPELen 107. artikulua eta hurrengo batzuk) edo interesatuen kalteko egintzak Administrazioaren kabuz berrikusteko (AJAPELen 105. 1 artikulua), ez dagoenez gero kontsulta-organoek aldez aurreko eta aldeko irizpena emateko betebeharrik, ez da bidezkoa irizpena ematea.


      4/2014 ABJE 14.etik 27.era par.


      


      Hala ere, eztabaida horretan sartu gabe, egia da Batzorde honek, beste batzuetan, irizpena eman duela kalterako egintzei buruz ofiziozko berrikuspen-bidean, baina epaiak betearazteko hasitako prozeduretan, epai horiek eskubidea aitortzen zietelako demandatzaileei berrikuspen-prozedura izapidetu zezaten (2/2010 eta 123/2012 irizpenak).


      Oraingoan, honela iritsi zaigu espedientea gure irizpenerako: Bilboko Administrazioarekiko Auzien 5. Epaitegiaren ekainaren 21eko 195/2012 epaiaren epaitzatik, zuzen-zuzenean, ez baitu zuzenbidearen araberakotzat jo eskatutako berrikuspena tramitatzeko onartu ez izana, eta udala derrigortu baitu ofiziozko berrikuspenaren tramitazioa jarraitu eta prozedura amaitzera, dagokion ebazpenarekin.


      Testuinguru horretan, nahitaezkoa da Batzorde honek esku hartzea, kontuan hartuta Euskadiko Aholku Batzorde Juridikoari buruzko azaroaren 24ko 9/2004 Legearen 3.1.g) artikuluak dioena, lege beraren 2.1.b) artikulua ere ahaztu gabe.


      4/2014 ABJI 31.etik 33.era par.


      2. kapitulua. Zuzenbidearen iturriak


      I. Legegintzarako eskuordetza


      Gure irizpen honen kasuan, lege gaitzailearen arabera, testu bateginean, besterik gabe, aipatu legeak testu bakarrean integratuko dira, eta, beharrezkoa denean, aldatu egingo dira artikuluen, kapituluen eta xedapenen zenbakiak; halaber, zenbaki berrietara egokituko dira bat egindako legeen barne-bidalketak.


      Beraz, baimena oso mugatua da: lehendik dauden lege-mailako xedapenak araudi bakar batera biltzeko bakarrik gaitzen duenez Gobernua, ez du eskumenik ematen testuen idazkera argitzeko edo bategitearen barruan ez dauden arau gehigarriak eta osagarriak sartzeko.


      Edonola ere, berriro esanda, testu bategin bat egitea, “testu bakar” bat egitea besterik ez bada ere, ez da lan mekaniko hutsa; aldiz, batzuetan egokitzapenak egin behar dira batasunari eusteko, akatsak zuzentzeko edo hitzak argitzeko.


      Bestalde, lehen adierazi bezala, legegintzako eskuordetzaren bi modalitateak agertzen dira Konstituzioan [EKren 82-85 eta 153 a) artikuluak], antolamendu osoari begira. Era horretan, hango mugak eta baldintzak estatuan nahiz autonomietan aplika daitezke.


      Legebiltzarrak, beraz, bere esku du Jaurlaritzak prestaturiko Legegintza Dekretua onartu edo baztertzeko ahala, JLaren 52. artikuluak eta ELEaren 192. artikuluak ezarritakoaren ildotik, eta horrek ez du gezurtatzen edo zehazten aurreko konklusioa. Aitzitik, legegintza-modu hori erabiltzeko muga orokorrak bigundu edo salbuetsi ordez, muga horiekin bat egin eta indartu egiten ditu. Berrets daiteke JLaren 52. artikuluan aurreikusitako legegintzako prozedura berezira igortzeak ere ez duela babestuko Eusko Jaurlaritzaren jarduketa bat, non, arau eskuordetza-emailetik datorren legitimazioaz baliatuz, eskuordetza gaindituz edo ultra vires egindako testu bakar bat aurkezten den. Zalantzarik gabe, baina, Legebiltzarrak testu bakarra onartzeak posible egiten dio eskuordetza ongi betetzen den baloratzea, eta hori erabilgarria edo argigarria gerta daiteke zalantzazko kasuetan edo eskuordetzaren mugetan dauden kasuetan.


      54/2014 ABJI 40.etik 44.era par.


      


      Jasotako gaikuntzari erantzunez, aurkeztutako testuak lege-testu bakar batean bategiten du EHNBL, honako arau hauekin:


      a) 2/1997 Legea, martxoaren 14koa, EHNBL aldatzen duena. Lehenengo xedapen gehigarria aldatzen du, Naturaguneen Sareari buruzkoa.


      b) 1/2010 Legea, martxoaren 11koa, EHNBL aldatzen duena, hauek gehitzen ditu: d) letra 13. artikuluan, 16 bis artikulua eta 4. paragrafoa 17. artikuluan.


      c) 2/2011 Legea, martxoaren 17koa, ehizari buruzkoa, EHNBLaren 66-74 artikuluak indargabetzen dituena, ehizaren arloan.


      d) 2/2013 Legea, urriaren 10ekoa, EHNBL aldatzen duena; hain zuzen ere, 8. eta 17.4) artikuluak eta 30.4 artikuluko b), c) eta g) letrak, eta 16 ter eta 19 bis artikulu berriak gehitzen ditu. 1/2010 Legearen xedapen iragankorra ere aldatzen du.


      Arau eskuordetzaileak EHNBL, martxoaren 11ko 1/2010 Legea eta urriaren 10eko 2/2013 Legea bakarrik aipatzen ditu, baina Batzordearen ustez, kasu honetan, hori ez da oztopo testu bakarrean biltzeko legegileak berariaz sartutako aldaketa guztiak. Bestela, bategiteak ez luke zentzurik eta oztopoa litzateke hura eginez eta onartuz lortu nahi den segurtasun juridikorako. Azken batean, arau eskuordetzailetik bertatik ondorioztatu ahal da zein den bategitearen helburua: bertsio oso bat eskaintzea, onartua den egunekoa.


      54/2014 ABJI 49.etik 50.era par.


      


      Kendu egin da EHNBLren lehenengo xedapena, balio juridikorik ez duelakoan. Batzorde honen ustez, baina, hori kentzea eragozpen larria da.


      Sail sustatzailearen ustez xedapen horrek ez du balio juridikorik, EAEko Babestutako Naturaguneen Sarera naturagune bat biltzea (proiektuaren eta EHNBLaren 11. artikuluan aurreikusia) hala izendatzen duen dekretua indarrean sartzean gertatzen baita, eta ez xedapen honetan sartzean.


      Nolanahi ere, egia da EHNBLk Gobernuaren esku uzten duela EAEko Babestutako Naturaguneen Sarean naturagune berriak sartzea (proiektuaren eta EHNBLaren 11. artikulua), baina hori ez da bateraezina legean bertan horietako batzuk hala izendatzearekin, Legebiltzarrak naturaguneen babesa finkatu eta bermatu nahi duenean, Gobernuaren iritziaz harago. Beste era batean esanda, Urkiola, Valderejo, Aralar eta Gorbeia natura-parkeak Babestutako Naturaguneen Sarean sartzeak ez du esan nahi Gobernuak beste gune batzuk gehitu ezin dizkionik, baina Gobernuak ezin ditu baztertu, horrek legea aldatu beharra eskatuko bailuke.


      Ikuspuntu horretatik, proiektuak parekatu egiten ditu sarean integratutako gune guztiak, Urkiola, Valderejo, Aralar eta Gorbeia natura-parkeak aipatu gabe; dena dela, araubidea bategiteaz gain aldatu egiten du, eta deslegalizatu egiten du parke horiek Babestutako Naturaguneen Sarean sartzea.


      Beraz, gure iritziz, eskuordetzak ez du uzten EHNBLaren lehenengo xedapen gehigarria kentzen, eta mantendu egin behar da testu bateginean.


      EHNBLaren bosgarren xedapen gehigarria ere kendu da, baina ─Batzorde honen iritziz─ justifikazioko memorian agertzen den justifikazioa ez da nahikoa eskuordetzaren muga zehatzak gainditzeko.


      Xedapen gehigarri horrek berariazko araubide bat finkatzen du 1986 eta 1990 artean ehiza-baimena zutenentzat, eta utzi egin zien ─edo utzi egiten die, legeak ez baitu eperik finkatzen─ EAEn ehiza-baimena eskuratzen gaitasun-probarik egin gabe.


      Xedapen horren jatorria maiatzaren 2ko 124/1990 Dekretua da, ehizan egiteko gaitasun-ziurtagiria lortzeko prozedura arautzen duena, ehizako eta ibai-arrantzako arau-hauste administratibo jakin batzuen kalifikazioa aldatu eta zigorren zenbatekoa handitzen duen apirilaren 13ko 1/1989 Legearen xedapen gehigarria betez. Dekretu horren xedapen iragankor baten arabera, hura indarrean sartu aurreko bost urteetan edozein motako ehiza-baimena eduki zutenei ehiza- eta arrain-jardueran aritzeko gaitasuna eman zitzaien, organo eskudunaren aurrean agiri bidez justifikatu ondoren.


      Ehiza Legeak, ordea, ez zuen berariaz indargabetu EHNBLaren bosgarren xedapen gehigarria, sail sustatzaileak baiezkotzat jo arren, eta testu bateginetik kentzea proposatzen du. Ehiza Legea esplizitua da, baina, indargabetzeak eragindako artikuluei buruz. Baliteke bategiteko prozesuan EHNBLko ehizari buruzko aipamenen bat kendu behar izatea ─adibidez, 77.2 artikuluko aipamena ere kentzen da, argi baitago alferrikakoa dela ehiza aipatzea, Ehiza Legean ageri baita ehizari buruzko zehapen-araubide osoa─. Ez da berdin gertatzen, baina, EHNBLaren bosgarren xedapen gehigarrian aurreikusitako berariazko araubidearekin, eta Ehiza Legeak ez du hartaz ezer esaten ez indargabetzen.


      Beste kontu bat izango zen baldin eta, denbora pasatu ahala baimena eskuratzeko, edo berritzeko baldintzak aldatzearen ondorioz, xedapen gehigarri horretan aurreikusitakoa ezinezkoa edo alferrikakoa bihurtu izan balitz, bategiteko orduan ezabatu egin beharko baitzen, baina horrek espedientean ez dagoen arrazoi zehatz bat eskatuko luke.


      54/2014 ABJI 56.etik 65.era par.


      Ikus 68/2014 ABJI 25.etik 35.era par.


      


      Arreta berezia merezi du euskarazko bertsioak, non aldaketa handiagoak egin diren, hizkuntza mailakoak badira ere. Memoriaren arabera, legea 1994an onartu zenetik aurrerapen handiak egin dira arlo horretako euskara teknikoan eta juridikoan, eta HAEEren laguntza jaso da testu bategina elkarrekin idazteko.


      IZOren txostenak aldaketa horiek egin beharra azpimarratzen du, azken emaitzan inkoherentziarik egon ez dadin eta segurtasun juridikoari eragin ez diezaion. Adibidez, artikuluen izena (atal/artikulua) edo zenbait izendapen (Euskal Autonomia Erkidegoa/Euskal Autonomia Elkartea), zuzenduko ez balira testuan kopuru batzuk pezetatan egotea bezala izango ─omen─ litzateke, euroa zabalduta egon arren.


      Euskarazko testuaren aldaketa horiek ez dira mugatu adibide horietara edo antzekoetara: hiztegi komuna ere eguneratu da, “Euskaltzaindiaren Hiztegi Batua” aintzat hartuz, bai eta ingurumen arloko terminologia espezializatua, juridikoa edo horrekin lotutakoa ere. Edonola ere, bertsio horretako akatsak zuzendu eta gehiena duela hogei urtekoa den testua eguneratu besterik ez da egin, oraindik ere normalkuntza bila dabilen euskarak bere mugak baitzituen.


      Gure 100/2007 irizpenean esan genuenez ─hari buruz ari da euskarazko bertsioaren aldaketak balioztatzeko txosten juridikoa─, hizkuntza bakoitzeko testuaren aldaketak bategitearen muga orokorren mende daude, eta aldaketa desberdinak egon daitezke kasu batean edo bestean (adibidez, hiztegia eguneratzea ohikoagoa da euskaraz gaztelaniaz baino). Beraz, aukera hori onartu egin zen.


      Orduko eskuordetza ez zen mugatzen, kasu honetan ez bezala, testu bakar bat egitera, eta haren lanen artean zegoen hainbat testu erregularizatu, argitu eta harmonizatzea ─horrek berritzeko marjina handiagoa ematen dio Gobernuari─, baina ez da eragozpenik ikusten, betiere IZOk ematen duen mezuaren fideltasun-eta osotasun-bermearekin, Gobernuak euskarazko bertsioa molda dezan, eskuordetzaren esparruan, eta testu modernoa eta kalitatezkoa eskain dezan, modu autonomoan eta normalizatuan erabiltzeko modukoa.


      EHNBL onartu zenetik igarotako denborak ─hogei urte─ eta testuak bere indarraldian zehar izandako aldaketek lan hori egitea justifikatzen dute, baldin eta, berriro esanda, arauaren esanahia eta koherentzia errespetatzen bada, eta testua eskuordetzaren perimetroaren eta mugen barruan mantentzen bada.


      54/2014 ABJI 68.etik 73.era par.


      


      Aurreproiektuaren azken xedapenetatik lehenengoan emandako gaikuntzari dagokionez ─hots, testu bakarrean biltzea apirilaren 3ko 1/1996 Legea─, esan behar da batzordearen iritziz ez dela beharrezkoa, ez baita betetzen gobernu-legearen 52.2 artikuluan ezarritako premisa, bategin beharreko zenbati lege-testu egotea, alegia. Kasu honetan, aurreproiektua arau aldatzaile bat izatean, haren xedapenak 1/1996 Legean bertan txertatzen dira, eta ez dago ezer bategin beharrik.


      Dena dela, organo sustatzaileak egoki baderitzo gaikuntza hori bere horretan uztea, Batzorde honi iruditzen zaio aztertu egin beharko litzatekeela legegintza-eskuordetza zabalagoa egitea (erregularizatu, argitu eta harmonizatzeko eginkizunak ere badituena) eskuordetze zorrotza deritzona egitea baino (alegia, Legebiltzarrak Jaurlaritzari baimena ematea zenbait lege-arau testu batean biltzeko, aukera gutxi batzuekin: beharrezkoak diren artikulu, kapitulu eta xedapenen zenbakiak berriro zenbakitzea, eta bategiten diren legeen barneko elkarren aipamenak zenbaki berriak jartzea ─hori egitea aurreikusten da─). Eskuordetza horrek berak dakartzan mugak eta gaur egun herritarrek bide ofizial eta doanekoen bidez (aldizkari ofizialak) lege-testu finkatuak eskuratzeko dituzten aukerak zalantzan jartzen dute eskuordetze zorrotz hori egitearen egokitasuna. Bada alderdi horri buruz hausnartu beharra sendotzen duen beste arrazoi bat ere: euskarak lexiko arruntean zein lexiko teknikoan eta juridikoan izan duen eguneratze-prozesuaren ondorioz, zenbaitetan komenigarria izaten da denbora-tarte handiz idatzitako arauen arteko terminologia homogeneizatzea, azken emaitzan inkoherentziarik egon ez dadin, segurtasun juridikoaren kaltetan baitoa eta hori funtsezkoa da lege-testuetan.


      108/2014 ABJI 79.etik 80.era par.


      


      II. Oinarrizko Legeria


      Arauaren xedea zabaltzea bat dator eraginkortasun energetikoaren ziurtagiriaren eremuarekin, Europako Parlamentuaren eta Kontseiluaren 2010/31/EB Zuzentarauak ezarri baitu 12. artikuluan, bai eta apirilaren 5eko 235/2013 Errege Dekretuak bere 2. artikuluan ere.


      Jada adierazi dugunez, proiektuak bere aplikazio-eremuan sartu ditu, estatuko arauko kasuez gain, eraikinen aldaketa, konponketa edo zaharberritzeak, kasu batzuetan, eta zilegi da hori, estatuko oinarriek gutxieneko izaera dutelako, eta lege-garapenerako eskumenak dituzten autonomia-erkidegoek zabaldu ditzaketelako.


      Hala ere, 2. artikuluko 2. paragrafoan dio aplikazio-eremutik kanpo geratuko direla, estatuko arauak ezarritako eraikinez gain, egoitza-erabilerarik ez duten 50 m2 baino gutxiagoko lokalak, eta, zehazki, ezaugarri horiek betetzen dituzten lokal, etxabe edo lonjak, eta kanpoan geratuko direla, halaber, duten azalera dutela, barne-giroa egokitzeko energiarik behar ez duten lokalak ere.


      Horri buruz esan behar da estatuko arauen garapenak ez duela biderik ematen aplikazio-kasuak murrizteko, eta, beraz, proiektuaren asmoa hori baldin bada egoitza-erabilerarik ez duten 50 m2 baino gutxiagoko lokalentzat, ezinezkoa dela


      Aitzitik, horrekin argitu nahi baldin bada apirilaren 5eko 235/2013 Errege Dekretuaren 2.2.e) artikuluak dakarren esklusio-kasua ─eraikin edo eraikin-zati isolatuak, guztizko azalera erabilgarria 50 m2 baino gutxiago dutenak─, zilegi du garapen-arau autonomikoak hori egitea, baina, betiere, xedapenaren erredakzioa edo idazkera horretara doituta (adibidez, honela edo antzera idatzita: “Dekretu honi dagokionez, 235/2013 Errege Dekretuaren 2.2.e) artikuluak aurreikusitako kasuaren barrukotzat joko dira lokal hauek: …”). Aurrekoa gorabehera, Batzordeak ez du uste halako neurriak dituzten lokal guztiak kanpo uztea denik interpretazio zuzena.

      III. Legea


      A) Lerruna edo maila izoztea


      Azken xedapenetatik lehenengoak bestela idazten du hondakinak hondakindegietan biltegiratuta eta betelanak eginda ezabatzea arautzen duen otsailaren 24ko 49/2009 Dekretuaren 25. artikulua. Batzordeak behin eta berriz ohartarazi du ez dela egokia legean horrelako aurreikuspen bat egitea; izan ere, legeak berariaz kontrakoa xedatu ezean, ezinbestean eragiten du hala aldatutako xedapenaren maila izoztea, eta, horrenbestez, erregelamenduzko ahalaren titularraren, Gobernuaren, geroko esku-hartzea baldintzatu egiten du, edo, are, bideraezin bihurtu ere. Beraz, adierazitako ildotik zehaztu behar da, edo kendu.

      Hori esanda, titulu honetako edukiari buruzko lehen oharra, beharbada, lege-mailarekin sortuko den gehiegizko arau-dentsitatea da, batez ere ebaluazio-prozedurei loturik. Nahiz eta ulergarria den, Administrazioaren funtzionamenduan aldaketa handia eragiten duelako, ebaluazioaren inguruko kultura berri hau lege-mailako arau baten bidez gauzatzea, ez dirudi beharrezkoa denik politika publikoen ebaluazioari loturiko guztia ordenamenduan maila berarekin jasotzea, izapidetzean ondoren aldatu edo egokitu egin baitaiteke.


      Zenbait xehetasun tekniko eta prozedurazko jasotzen dira, arau-garapenean eta zenbait arlotan modu hobezinean jaso daitezkeenak, baita, kasu batzuetan, barne-ordenako jarraibideetan ere. Adibide gisa, aurreproiektuaren 60., 64. edo 67. artikuluetan jasotzen diren mezuetako batzuk aipa daitezke, nahiz eta titulu osoan berrikusi beharreko oharra den

      B) Lege-erreserba


      Honela dio, hitzez hitz, maiatzaren 27ko 7/1994 Legeari gehitutako bigarren xedapen gehigarriak:


      “Baimena ematen zaio Eusko Jaurlaritzari merkataritza-ordutegiei buruzko erregelamendu-xedapenak eman ditzan, lege hau garatzeko beharrezkoak diren neurrian. Xedapen horietan arautuko dira guztizko ordutegiaren gehienezko mugak, zer merkataritza-establezimenduri eragingo dien legeak eta zer saltoki egon daitezkeen baldintza berezietan”.


      Gure azterketak behar duen lehen zehaztapena da argitzea gaikuntzaren erregelamendu-arauak “lege hau garatzeko” direla, eta aipamen hori maiatzaren 27ko 7/1994 Legearekin dago loturik, horri gehitzen baitzaio xedapena. Eta arestian esan dugunez, lege horretan, 38 h) artikuluan jasotzen den arau-haustea salbu, ez da merkataritzako ordutegiekin loturiko arau garrantzitsurik jasotzen, 4. artikuluan (merkataritza-jardueraren esparrua) askatasun printzipioari buruz aurreikusitako adierazpena izan ezik: “merkataritza-jarduera lehia aske eta leialaren printzipioaren arabera garatuko da, eta kontsumitzaile eta erabiltzaileen defentsaren printzipioa kontuan izanez, merkatu-ekonomiaren eta haren plangintza orokorraren esparruan”.


      Euskal Autonomia Erkidegoko araudiari buruz egindako azterketan ondorioztatu dugu, baietz, oso urria dela gai horri buruzko erregulazioa; hain zuzen, azaroaren 10eko 7/200 Legearen bigarren xedapen gehigarrian jasotzen da aurreikuspen bakarretako bat: “Euskal Autonomia Erkidegoak barne-merkataritzaren arloan dituen eskumenak baliaturik, Eusko Jaurlaritzak, euskal merkataritza-sektoreko eragileekin hitz egin eta gero, arauak eman ahal izango ditu lege honen gai diren merkataritza-gune handietako saltokiak ireki eta ixteko ordutegiari buruz, lehia libre eta leialari dagokion eran eta gaur egun indarrean dauden muga orokorren barruan. Arau horietan, ordutegi orokorraren gehienezko mugak ezarriko dira, hain zuzen lurraldeen artean beharrezkoa den oreka eta orain dauden merkataritza-egituren garapena bermatuz”. Bestea, berriz, ekainaren 25eko 7/2008 Legearen azken xedapenetan lehenean jasotzen da: “Merkataritzako ordutegien araudia, Merkataritza Jardueraren maiatzaren 27ko 7/1994 Legea aldatzeko azaroaren 10eko 7/2000 Legearen bigarren xedapen gehigarria garatzeko eman dena, 150 metro koadroko salmentarako esparrua edo esparru handiagoa duten merkataritza-gune guztiei aplikatuko zaie”.


      Bestalde, Batzorde honen iritziz, barne-merkataritza arautzeko EKren 51.3 artikuluak ezartzen duen lege-erreserba zuzen aplikatuz gero, legegileari dagokio merkataritzako ordutegien jatorrizko erregulazioa. Arestian esplikatu dugu hori ere. Printzipio horrek ez du alde batera uzten, noski, “…legeek erregelamendu-arauetara jotzea, baina bai, ordea, erremisio edo bidaltze horiek erregulazio independentea, argi eta garbi legearen mende ez dagoena, ahalbidetzea, Konstituzioak legegilearen alde eratu duen erreserbaren degradazioa sortuko litzateke eta. Horren ondorioz, zenbait eskakizun ezarri behar zaizkio legeak erregelamendu-ahalmenera egindako dei edo ahalaren norainokoari, eta eskakizun horiek irizpide honetara laburbil daitezke: ahalmen horren erabilpena mugatu behar dute, mugatu ere legezko erregulazioaren nahitaezko osagarri izateraino, arrazoi teknikoengatik edota Konstituzioak edo Legeak berak proposaturiko helburuak hobeto bete ahal izateko” (lehenago ere aipatu dugun 83/1984 KAE).


      Azken zehaztapen bat ere bai: Batzordearen iritziz, estatuko legegileak lege-erreserba baten eraginpeko gai bati buruzko oinarriak finkatzen dituelarik (halaxe gertatzen da “barne-merkataritza” gai honen kasuan), horrek ez du indargabetzen erreserba horrek EAEko arauari ezartzen dion eskakizuna (halaxe berretsi zuen aurrez aipatutako Euskadiko Aholku Batzorde Juridikoaren 8/2005 Irizpenak). Irizpide horren oinarrian hainbat arrazoibide daude, baina, hala ere, horietan nabarmenena da Estatuko oinarrizko arauaren bidez betetzat jotzen dela lege-erreserba; eta, horren ondorioz, Eusko Legebiltzarrak ez luke ahalmenik izango eskumen-banaketaren arabera soilik berari dagozkion erabaki arauemaileak hartzeko.


      Beste era batera esateko, Batzordearen iritziz, Europako arauekin gertatzen dena gertatzen da hemen ere: EBko arauen transposizioan ez da zehazten nork duen eskuduntza eta zer araubide erabili behar den, alderdi horiek iturrien sistemari eta boterearen lurralde-banaketari loturiko barne-antolamenduko arauetan zehazten baitira. Eta, ildo berean, Estatuaren oinarrizko arauak (Lege-erreserba betetzea autonomia-erkidegoko erregelamendurako) ez luke izan behar eragin hori, erreserbaren helburua eta Konstituzioan duen izaera ez baita hori. Azken batean, autonomia-erkidegoko esparruan gai bat arautzeko lege mailako arau bat behar den ala ez erabakitzeko, erkidegoko iturrien-sistema hartu behar da oinarri, eta aurrez egiaztatu behar da arautu nahi den gaiaren edo esparruaren gainean lege-erreserba material edo formalik baden ala ez.


      Aurrekoa zehaztuta, aztergai dugun xedapena (“guztizko ordutegiaren gehienezko mugak” edo “eragindako merkataritza-establezimenduak”) bakarrik izango litzake zentzuzkoa Jaurlaritzak ahalmena izan dezan abenduaren 21eko 1/2004 estatuko Legearen honako arau hauek garatzeko: lanegunetan merkataritza-jarduera garatzeko guztizko ordutegia (3. artikulua); igande eta jaiegunetan irekitzea (4. artikulua) eta saltoki jakin batzuetarako ordutegien araubide berezia (5. artikulua).


      Azaldutako oinarriak aintzat hartuta, hasiera batean Batzordeak kontrako iritzia izango luke, baina beharrezkoa da, berehala, zehaztapen bat egitea.


      Kasu batzuetan, Batzordeak malgutu egin du bere doktrina, Estatuak oinarrizko legeentzat ezarritako mugak ez direlako guztiz zehatzak, eta, orobat, kontraesantzat hartu dituelako lege-iturriaren izaera bera zein den eta lege-erreserba bat esparru erabat hondarreko eta osagarri batera hedatzea (areago, esparru betearazle hutsera) erabaki izanaren helburua zein den aintzat hartuta; izan ere, oinarrizko legegileak hartuak ditu jada gaiaren, xedearen edo sektorearen antolamendu osoa baldintzatzen duten erabaki funtsezkoak, zehaztasun eta zorroztasun handiz hartuak ere, eta, horren eraginez, autonomia-erkidegoek galdu egiten dute beren eskumenaren ahal handiena (alde batera utzita, jarduteko modu horrek konstituzionaltasun-blokearen arabera eskumenen banaketan izan dezakeen kalifikazioa, juzku hori soilik Konstituzio Auzitegiari baitagokio).


      Kasu honetan, aztertzen badugu abenduaren 21eko Estatuko 1/2004 Legeak egiaz zer tarte uzten duen EAEk bere lurraldeko merkataritza-establezimenduen ordutegia arau dezan, ondorioztatuko dugu tarte oso mugatua duela eta hartu ditzakeen erabakiak garrantzirik gabeak direla.


      Izan ere, kanpoan utziz gero 5. artikuluaren arabera erabateko askatasuna duten saltokiak (horien gain ezin da ezer arautu, erabateko desarautzea izan baita hartutako aukera), eta Estatuak ezarritako oinarrizko esparrua aintzat hartuta, EAEk honako alderdi hauek baino ezin ditu arautu gainerako saltokietan: (i) lanegunetako guztizko ordutegiaren gehienezko muga, gutxienekoa (90 ordu) ezin baita aldatu ─3.2 artikulua─; (ii) igande eta jaiegunetan irekitzea, baina betiere hamarreko gutxieneko kopurua errespetatuta ─4.2 artikulua─; eta (iii) igande eta jaiegun horiek hautatzeko ere, 4.5 artikuluaren irizpide zehatzak hartu beharko lirateke aintzat (Autonomia-erkidegoaren ikuspegitik ez da harritzekoa Konstituzio Auzitegiaren aurrean inpugnatu izana uztailaren 14ko 20/2012 Errege Lege-Dekretuaren 27. artikulua).


      Azaldutakoaren haritik, Batzordearen iritziz, kasu honetan, ezin da esan Jaurlaritzari gaia modu zabalean arautzeko baimena emateak Eusko Legebiltzarraren eskumenaren ahultzea ekarriko duenik (Batzordearen doktrina hori saihestearen aldekoa izan da). Aitzitik, kasu honetan, gaikuntza hori arrazoizko irtenbidea da itxuraz.


      Hala ere, Batzordearen iritziz, lege-erreserbaren eskakizunak eta aipatutako baldintzak bateratze aldera, beste era batera idatzi beharko litzateke bigarren xedapen gehigarria; batez ere, kontuan hartuta, arestian adierazi dugunez, xedapen hori maiatzaren 27ko 7/1994 Legeari gehituko zaiola.


      Horretarako, Batzorde honek zenbait iradokizun proposatu dizkio aurreproiektuaren organo sustatzaileari.


      Iturrien sistemaren ikuspegitik, argi dago aztertutako bi alderdiak uztartu behar direla gaitze horretan. Merkataritza-askatasunean eragina duten mugak finkatzeko ahala emango litzaioke Jaurlaritzari, eta, horrela den heinean, aurreproiektuak justifikatu egin beharko luke, gutxienez, askatasun horren esparru objektiboa. Horrek ez du kentzen erregelamenduari tarte zabala uztea muga horien ezaugarriak finka ditzan, kontuan hartuta estatuko arauek gero eta zehaztasun handiagoa dutela.


      Hori dela eta, organo sustatzaileari eskatzen diogu azter dezala aipatutako xedapenean lehen paragrafo bat gehitzeko aukera, horren bidez identifikatzeko, egokien iritzitako moduan, neurri mugatzaileak zer saltoki motaren gain ezartzen diren.


      Dagoen-dagoenean, “izendapenak zer merkataritza saltokiri eragingo dien eta zein saltoki egon daitezkeen egoera berezietan” arautzeko gaituko litzateke Jaurlaritza, baina klausula hori, maiatzaren 27ko 7/1994 Legearen esparruan behin eta berriro azpimarratu dugunez, orokorra da, eta erregulazioaren subjektu potentzial bihurtzen ditu saltoki guztiak, salbuespenik gabe. Hori dela eta, beharrezkoa da xedapen hori modu egokian uztartzea azaroaren 10eko 7/2000 Legearen bigarren xedapen gehigarriarekin eta ekainaren 25eko 7/2008 Legearen azken xedapenetan lehenarekin; oinarrizko lege-araubide berriaren esparruan interpretatu beharko dira bi-biak.


      Horrekin batera, arau nagusi modura, betidanik (gutxienez, 1996. urtetik) merkataritzako ordutegien araubidean adierazi diren alderdiak adierazi beharko lirateke, adibide gisa eta ez modu itxian (gaitzearen erabilgarritasun dinamikoa bermatze aldera), hala nola gehienezko eta gutxieneko ordutegiak, zenbat eta zer jaiegunetan ireki…, eta itxierako klausula bat ezarri beharko litzateke erregulazioak dituen helburuak betetzea xedetzat harturik.


      Segurtasun juridikoa bermatzen lagunduko luke horrek, argitu egingo bailitzateke autonomia-erkidegoko egungo lege-panorama iluna, eta, horrez gain, bete egingo litzateke lege-erreserba, merkataritzako ordutegien araubidea erregulatzeko jarraibideak EAEko merkataritza-jarduera arautzen duen legean jasotzen diren heinean (aurrekoa gorabehera, lege hori ezartzean aintzat hartu beharko lirateke oinarrizko arauaren ondorioz sortutako mugak), eta horretarako, zehaztu egiten dira ordutegien araubide mugatu bati loturik gera daitezkeen saltokiak eta araubide horren ardatz izango diren oinarrizko elementuak edo alderdiak.


      Bigarren paragrafo batean mamituko litzateke gaitzea, jada (lehen paragrafoan jasotako) lege-xedapenen garapenari behar bezala loturik.


      Modu horretara, Batzorde honen iritziz (arestian esan dugunez, iradokizun moduan), juridikoki onargarriak diren mugetara loturik geratu da gaitzea, aukera ematen du erregelamenduaren bidez lege-diziplina osatzeko eta ordutegi batzuk edo besteak hartzea eska dezaketen baldintza ekonomikoetara egokitzeko ordutegien araubidea (normalean unean uneko egoera jakinaren araberakoak izaten dira baldintza horiek), eta, aldi berean, Euskal Herriko merkataritza-jardueraren egoera aldakorrera egokitzeko araubide hori.

      IV. Erregelamenduak


      A) Erregelamenduak emateko ahala erabiltzea


      Sailak eman duen txosten juridikoaren iritzira, agindu-forma har dezake eta Ekonomiaren Garapen eta Lehiakortasuneko sailburuak onar dezake, EAEILaren azken xedapenetatik bigarrenaren berariazko gaikuntza ematen baitio.


      Ezer baino lehen, argi adierazi behar da Euskal Autonomia Erkidegoak ez diela arau osagarririk egin MI-IP04 jarraibide tekniko osagarria ezarri duten errege dekretuei; beraz, proiektua da EAEILaren 3.3 artikuluak aurreikusitako aukera lehenengoz baliatzen duena.


      EAEILaren 10. artikuluak aurreikusi duenez, instalazio bat industriako segurtasunaren aplikazio-eremuan egongo da baldin eta ─petrolio-erregaiak jendeari saltzeko instalazioetan txikizka banatzearen kasuan bezala─ arauren bat badago haren fabrikaziorako, salerosketarako, erabilerarako, instalaziorako edo funtzionamendurako eskakizun eta baldintza teknikoak jartzen dituena.


      Beste alde batetik, xedapen horrek gaineratzen duenez, segurtasun-erregelamenduetan hauek zehaztuko dira, pertsona edo ondasunei kalte edo galerak ekartzeko moduko instalazioen erabilera, funtzionamendu eta mantentze-lanei dagokienez: baldintza eta eskakizun teknikoak; instalazioak, ekipoak eta produktuak diseinatzen, egiten, erabiltzen eta mantentzen parte hartzen duten profesionalen betebeharrak, eta aurretiaz eta aldian-aldian egin beharreko kontrolak.


      Ondoriotzat atera behar da, beraz, EAEILaren babesean emandako proiektua dugula hau. Ordenamendu autonomikoak industriaren alorrean duen lege nagusia baita, lege hori hartu behar da abiapuntutzat erregulazioan, eta Jaurlaritzari dagokio legea erregelamenduaren bidez osatzea; izan ere, jatorrizko erregelamendugintza-ahala, non eta lege-mailako arauak berak besterik esaten ez duen, Jaurlaritzari dagokio, eta ez Jaurlaritzako kideei bakarrean [Jaurlaritzari buruzko ekainaren 30eko 7/1981 Legearen 16. artikulua, 18 c) artikuluaren lehenengo tartekiarekin lotuta].


      Onarpena, beraz, Jaurlaritzari dagokio, lehen batean, eta hala adierazten du, ildo beretik, EAEILen azken xedapenetatik bigarrenak ─1─: “Gobernu Kontseiluak lege hau aplikatu eta garatzeko xedapenak onartuko ditu”.


      Sakonago aztertu behar da bigarren arrazoia; izan ere, legegileak EAEILen aipatu azken xedapenetatik bigarrenean ─2─ sartutako salbuespenera jotzen baitu; horren arabera, sailburuaren aginduaren bidez, beharrezko xedapen guztiak onartuko dira “aurrerapen teknologikoen eta teknikaren bilakaeraren ondorioz eskakizun eta baldintza teknikoetan –huts-hutsik teknikoak direnetan– egokitu beharrekoak egokitzeko, hau da, industriako instalazio, tresna, ekipo eta produktuetan egin beharreko egokitzapenak egin ahal izateko, proba, ikuskapen eta kontrol prozeduretakoak barne”.


      Batzordearen ustez, hala ere, proiektaturiko arauak dekretua behar du kasu honetan.


      Lehenik eta behin, xedapenaren hermeneutika zuzenak azken xedapenetatik bigarrenaren testuinguruan interpretatzea agintzen duelako, xedapen horrek arau orokorra eta salbuespena ezarri baititu.


      Arau orokorraren arabera, Jaurlaritzak onartuko ditu xedapenak, are betekizun eta baldintza guztiz teknikoei buruzkoak direnean ere. Salbuespenak, aldiz, aukera ematen du Jaurlaritzak onartutako betekizun eta baldintza horiek “egokitzeko” sailburuaren aginduz, baina ez sailburuak hasiera-hasieratik finkatzeko.


      Erregelamendugintza-ahal deribatuaren titularraren aldeko eskuespen puntual bat izango litzateke, halako moldez non sailburuaren agindu batek Jaurlaritzaren erregelamendua alda dezakeen, baldin eta sailburuari emandako tartea zedarritzen duten parametro objektiboak betetzen badira.


      Bigarrenik, per saltum normaziorik izatekotan, zeinean legegileak Jaurlaritza alde batera utzi eta dagokion sailburua eskuesten duen, oso kasu berezietan baino ez delako erabili behar, legeak ezarritako betekizunak ondo beteta, zorrotz-zorrotz begiratuta.


      Beraz, kasu honetan, ez da aski aipatzea legeak aurreikusitako oinarria betetzen dela. Aitzitik, zehaztu egin behar da zer aurrerapen teknologiko edo zientziaren egoeraren bilakaera dagoen egokitzapenari ekiteko, eta ez dute halakorik egin. Beste alde batetik, ez da ikusten egokitzapena helburu horretarako denik.


      Egin-eginean ere, atariko zati horrek berak dioenez, MI-IP04 jarraibide teknikoak “ezartzen duenez, lurpeko tangak instalatzean, ihesak antzemateko sistema bat ezarriko da, hau da, buzo-hodidun kubeta bat edo ihesak antzemateko horma bikoitza. Azken hori da erabiliena, jarraibide hori indarrean jarri zenetik, eta segurtasun handiena ematen duena, gainera: ihesak berehala antzematen ditu, eta isuriak gertatzea eta zorua kutsatzea saihestu, euste-elementu baten modukoa baita”.


      Honela jarraitzen du atariko zatiak: “Instalazio berrietan, ezarri egiten dira ihesak antzemateko aipatutako sistemak, baina, petrolioaren arloan izandako erregelamendu-segidaren ondorioz, egun horma bakuneko tanga ugari daude, eta halakoetan aldizka estankotasun-probak, berrikusketak, eta ikuskatzeak egin arren, ihesak ezin dira berehalakoan antzeman, eta, tangak estankotasuna galtzen duenean, ez dago isuriak saihesterik. Alde horretatik, aintzat hartu beharra dago instalazioak zaharrak direla eta halakoetan maiz samar arazoak izaten direla, eta, horren ondorioz, zoruak kutsatu egiten dira eta segurtasun-arloan arriskua sortu. Hortaz, hidrokarburoak saldu eta banatzeko sektorean instalazioak egokitu egin behar dira teknologia eraginkorragoak erabilita, eta, zehazki, lurpeko horma bakuneko tangak kendu edo aldatu egin behar dira, eta horma bikoitzekoak jarri, zeren eta, egun, horma bikoitzeko tangak, gune interstizialean ihesak antzemateko sistema dutenak, irtenbide tekniko onena dira instalazioan prebentzioa eta segurtasuna bermatzeko”.


      Atarikoak ekimenaren azalpenaren amaiera aldera dioenez, “Horrenbestez, neurri osagarriak hartu behar dira, eta arrazoizko epe batean instalazioetan ezarri. Horren ondorioz, Ekonomiaren Garapen eta Lehiakortasun Sailaren egitura organikoa eta funtzionala ezartzen duen apirilaren 9ko 190/2013 Dekretuak emandako eskuduntzak baliatuta”.


      Transkribatutako azalpenak espedientearen azalpen-memorian ageri dira, hala proiektuaren helburua eta justifikazioa azaltzerakoan, nola aurkeztutako oharkizunak eta alegazioak baloratzerakoan. Beraz, proiektuak benetan egiten duena ez da lurperatutako tangen betekizunak egokitzea “aurrerapen teknologikoei eta teknikaren bilakaerari”, baizik eta aurreikusitako egoeran dauden enpresaburuak behartzea lurperatutako tangak eraldatzera indarreko jarraibide tekniko osagarrian aurreikusitako bi sistemetatik batera, ondasunen eta pertsonen babesa zabalduta.


      Jokatzeko modu hori autonomia-erkidegoaren esku dago, zalantzarik gabe; izan ere, indarreko segurtasun-arautegian ezarritakoa baino murriztaileagoa da neurria, eta EAEILaren 2.3 artikuluak eta ILaren 12.5 artikuluak horretarako emandako aukeraren barruan sartzen da. Baina horrek berak, hain zuzen, segurtasunaren alorreko benetako arau gehigarri bihurtzen du ekimena, eta Jaurlaritzaren erregelamendugintza-ahalaren egikaritza, EAEILaren azken xedapenetatik bigarrenaren gaikuntzaren babesik gabea.


      Horiek horrela, Batzorde honek beharrezkotzat jotzen du proiektaturiko arauaren maila aldatzea, hau da, bidalitakoa mailaz igotzea; izan ere, prozedurak bere balioa gorde dezake, dekretu batek edo agindu batek jarraitu beharreko bidea, prestakuntzarako behar diren izapideak betetzeari dagokionez, berdina baita, nahiz eta, jakina, arauari azken onarpena ematen dion organoa desberdina izan.


      110/2014 ABJI 32.etik 50.era par.


      


      Oraingo honetan, proiektuak geroko deialdi-agindura jotzen du arau substantiboa osatu, arau horretan irekita geratu diren aukerak egikaritu eta, oro har, EAEren mendeko kontuak arautzeko. Beraz, formula generiko eta zehaztugabea dugu, eta badirudi horren bitartez, sustapen- eta inbertsio-neurriei dagokienez, proiektuak gaiaren arabera eskumena duen sailburuaren esku utzi nahi duela autonomia-erkidegoak bere esku izan dezakeen araugintza-gaitasun guztia.


      Egoera are nahasgarriagoa gertatzen da kontuan hartzen badugu, alde batetik, proiektuak berak hobesten dituela aukera batzuk ─11. artikuluko ebaluazio-irizpideei buruzkoak, adibidez─, eta, bestetik, ezertxo ere ez dela esaten autonomia-erkidegoaren jarduerari eragiten dioten beste gai batzuei buruz ─adibidez, erantzukizunpeko adierazpenaren aurkezpena, 548/2013 Errege Dekretuaren 18. artikuluan aurreikusi baitute, eta zuzenean aplikatzekotzat jo behar baita─. Beste alde batetik, 9.3 artikuluak dioenez, agindu horrek barnean hartuko du eranskin gisa, gorago arau substantiboei buruz adierazitakoaz gain, garapen-araudia.


      Ez dago argi, hortaz, zer garapen-esparru dagokion aginduari, ez eta aginduak berak edo haren eranskinek ezarriko duten, hala bada, autonomia-erkidegoari legokiokeen erregulazioa.


      Sailak agertu dituen arrazoiei erreparatuz gero, asmoa da azkar egokitu ahal izatea Europar Batasuneko arauek eta oinarrizko arautegiak sartutako aldaketetara, baina hori kontraesanean dago aurreko erremisio orokorrarekin, “arau substantiboetara” egindakoaz ari gara, automatikoki sartuko bailuke Europar Batasuneko erakundeek eta Estatuak egindako edozein aldaketa.


      Esana dugunez, neurriak sartuta dauden egungo eskemak ─zeinean Europar Batasuneko arauek argi eta garbi ematen baitiote lehentasuna Estatutari─ asko murrizten dio autonomia-erkidegoari erregulazioan eragiteko aukera, eta oso litekeena da deialdi-aginduak oinarrizko arauak kopiatu besterik ez egitea; hala ere, erremisioaren hedaduraz edo norainokoaz harago, Batzordeak uste du proiektuaren erredakzioa, puntu horretan, ez datorrela bat autonomia-erkidegoaren erregelamendugintza-ahalaren atribuzioarekin.


      Auzia behar bezala bideratzeko, hau egin beharko luke proiektuak berak, Europar Batasuneko arauetarako eta Estatuaren oinarrizko arauetarako erremisioak zehatzago emateaz gain: zehaztasunez argitzea zer gai edo alderdi egokitu edo alda dezakeen deialdi-aginduak ─alderdiaren izaera teknikoarengatik, aldaketa aurreikusten zaiolako edo berehalako egokitzapena justifikatzen duen beste edozein arrazoi zehatzarengatik─. Horren adibide dugu proiektuaren beraren 11.2 artikuluak amaiera aldera xedatu duena, deialdi-agindura jotzen baitu gai jakin baterako, nola baita dekretuak aldez aurretik ezarritako irizpideak garatu eta zehaztea.


      177/2014 ABJI 62.etik 67.era par.


      


      B) Erregelamenduak emateko ahalaren titularitatea


      Aurreproiektuaren 8. artikuluak erregelamenduari egokitzen dio lurzoruaren egoera-txostenen norainokoak, edukiak eta aldizkakotasunak zehaztea, baina bosgarren xedapen iragankorrak Ingurumen Sailburuordetzari ematen dio ─pertsona titularrari eman beharko liokeen arren─ erregelamendua onartzen ez den bitartean horrelako txostenak egiteko gida onartzeko ahalmena. Aurreikuspen hori arraroa da gure sisteman: kontua ez da behin betiko balioa ematea legea indarrean jarri aurretik maila apalagoarekin onartutako arau bati; aitzitik, berariazko eskumena ematen zaio erregelamenduzko ad intra ahala bera ere ez daukan organo bati ─sailburuek baino ez dute hura, Gobernu Legearen 26. artikuluaren poderioz─ arauzkoa ez den tresna bat eman dezan (xedapen orokorrak egiteko prozeduraren bermeei lotu gabe, jakina), partikularrentzako ondorio juridikoz hornitua. Horrenbestez, kendu egin behar da.


      58/2014 ABJI 108. par.


      3. kapitulua. Araugintza teknika


      I. Egitura


      Azkenik, arauari egitura tekniko hobea emate aldera, komeni da paragrafo luzeak saihestea; betiere, edukia aintzat hartuta, bereizita sistematizatu badaitezke. Esate baterako, egokia litzateke lehen xedapen gehigarriaren 2. eta 3. paragrafoak berriro formulatzea.


      198/2014 ABJI 243. par.


      


      II. Gaikuntzak edo habilitazioak


      Azken xedapenetatik lehenengoak gaikuntza ematen dio ehizaren alorrean eskumena duen sailburuari dekretu honen eranskinak alda ditzan, eta gaikuntza hori hain zabal eta laxo formulatzen du, non, praktikan, jatorrizko erregelamendugintza-ahalaren titularrak, Jaurlaritzak, bigarren mailako erregelamendugintza-ahalaren titularrari, sailburuari, aukera ematen dion alde batera uzteko, guztiz, Jaurlaritzak ezarritakoa.


      Jakina, horrekin ez dugu esan nahi dekretuak berak ezarritako erregulazioa ezin denik osatu edo, kasu jakin batzuetan, aldatu sailburuaren arioz, baldin eta arrazoi teknikoek hala eskatzen badute, edota arauak lortu nahi dituen helburuak hobeto bete nahi badira; baina, betiere, arauak berak orientatu beharko du hori, eta araua osatzeko deiak ez du baldintzarik gabekoa izan behar, muga jakin eta zorrotzik gabekoa, alegia.


      109/2014 ABJI 94.etik 95.era par.


      


      III. Hizkuntza


      Emakume nekazariaren definizioa dakar 7.1 artikuluak: “urteko errentaren %50, gutxienez, nekazaritza-jardueretatik edo nekazaritza-jarduera osagarrietatik lortzen duena; betiere, bere ustiategian egindako nekazaritza-jardueratik zuzenean lortutako errenta ez bada guztizko errentaren %25a baino txikiagoa, eta nekazaritza-jardueretan edo nekazaritza-jarduera osagarrietan lanean emandako denbora, lanean guztira emandako denboraren erdia baino gehiago bada”.


      Legezko definizio baten aurrean, azterketa juridikoak definizioaren premiaren eta baliagarritasunaren inguruan ikertu behar du, legegintza-teknikan betiko leloa baita ezinbestekoa dena besterik ez definitzea arauetan; izan ere, legearen izaerak (bereziki, legearen demokrazia-erroak) gomendatzen du, lehen batean, legegileak bere hartzaile-komunitateko hiztunen zentzu berarekin erabiltzea hizkuntzaren esamoldeak.


      Dena dela, eztabaidaezina da aspaldi honetan gero eta ohikoagoa dela autonomia-mailako arauetan ere artikulu bat edo gehiago aurkitzea, definizioak ematera zuzendua —zalantzarik gabe, Europako erakunde erkideen arautzeko moduaren eraginez; izan ere, arauetan definizio sorta oso bat sartzeko joera duen tradizio anglosaxoiaren eraginpekoa da—. Joera horren adibide eredugarria da NEPLa bera, nekazaritzaren arloko autonomia-arau nagusia (eta jakin badakigu sektore horretan indartsua dela autonomia-arautegiaren presentzia). Hala, 4. artikuluan, definizio-zerrenda luze bat emateaz gain (24), espresuki adierazten du definizio horiek “Euskal Autonomia Erkidegoko lege-xedapen guztietara zabalduko direla”.


      Etorkizuneko lege bat dugunez aztergai, asmo hutsa da transkribatutako lege-aurreikuspena, legeak, bere mailagatik, kontzeptu desberdinak sor ditzakeelako.


      Guk, hala eta guztiz ere, aztertu egin behar dugu proposatutako definizioa beharrezkoa ote den (adb., aintzat harturik arautegiaren konplexutasuna) bai eta, batez ere, arauaren argitasuna eta koherentzia hobetzera laguntzen duen eta, ondorioz, eragile juridikoen eta arauaren hartzaileen ulerkuntza eta interpretazioa errazten.


      Kasu honetan, behin besterik ez da aipatu “emakume nekazaria” esamoldea aldez aurretik definitutako zentzuarekin (10.2 artikuluan). Badirudi legearen hainbat ataletan (gehiegi sakontzeko asmorik gabe, 5., 8., 19. eta 23. artikuluetan) zentzu zabalean erabiltzen dela “emakume nekazaria” terminoa, legearen 7.1 artikuluan xedatutako esanahiarekin bat etorri gabe.


      Badirudi, halaber, egite-prozeduran erabilera hori berresten dela; izan ere, ekimena idatzi zuen organoak berak ere ohartarazi zuen proiektuak irismen zabalagoa zuela Arabako Foru Aldundiak egindako alegazioei erantzutean —hura emakume nekazari profesional terminoa soilik erabiltzearen aldekoa zen, arauak horixe baitzuen hartzaile—.


      Azaldutakoak definizioaren premia ahultzen du eta, alde horretatik, aurreproiektua legegintzarako teknikaren printzipio finkatuenetako batetik urruntzen: ezin baitira termino desberdinak erabili kontzeptu bera adierazteko (errepikakorra bada ere) eta, ondorioz, ezin da ezta termino bera erabili kontzeptu desberdinak adierazteko ere. Horrek arautegia ilunduko luke, eta gerora interpretazio-arazoak pizteko arriskua handituko.


      Interpretazio-disfuntzioek arauen aplikazioa oztopatzen dutenez eta arriskuan jartzen dituztenez arauaren idazkera eragin duten helburuak, teknika juridikoak arauen barne-koherentzia gordetzea gomendatzen du, bide egokia baita disfuntzioei aurrea hartzeko. Horretan oinarrituz, organo sustatzailearen irizpean jarri da 7.1 artikuluan definizio bat sortzeko beharra, testuan zehar koherenteki erabili ahalko dena.


      151/2014 ABJI 165.etik 173.era par.


      


      Aldatu egin beharko litzateke 15.1 artikuluan jasotako “autonomiaz gaindiko araudia” esamoldea. Delako esamoldea ohikoa izan badaiteke ere zuzenbide-arloko txosten eta irizpenetan, ez da aproposa legezko testu batean xedapen baten aplikagarritasuna mugatzeko. Esamoldean inplizituki iradokitzen den hierarkia-ordena ez da, berez, autonomia-mailako arauen eta Europar Batasunekoen edo, kasu honetan, Estatuko oinarrizko legediaren arteko harremanak antolatzen dituena. Beraz, beste formuletara jo behar da (adb., baldin eta Europar Batasuneko araudiarekin edo arau erregulatzaileekin bateragarria bada; edo, betiere, Europar Batasuneko araudian ezarritakoaren arabera).


      151/2014 ABJI 270. par.


      


      Aurrekoa gorabehera, hau ere ohartarazi behar da: proiektuan “arau substantiboak” terminoa erabiltzea nahasgarria gerta litekeela, bai baitirudi autonomia-erkidegoaren eskumena exekutiboa dela soilik, eta ez da hala. Are onartuta ere autonomia-erkidegoaren araugintza-gaitasuna oso baldintzatuta dagoela Europar Batasuneko arauen eta Estatuaren oinarrizko arauen poderioz, eta erregulaziorako tartea estua dela, proiektuak baditu jasoak erregulazio substantiboaren alderdi jakin batzuk; adibidez, sustapenerako laguntzetarako balorazio-irizpide osagarriak (11.2 artikulua). Era berean, proiektuaren V. kapituluan, azpiproduktuak ezabatzeari buruzkoa baita, batera ageri dira, alde batetik, arau substantiboetarako erremisio osoak, eta, bestetik, substantibotzat jo behar diren arauak, nahiz eta oinarrizko arauetatik datozen. Adibidez, 44.2 artikuluan aurreikusitako araua.


      Baldin eta hobesten bada erremisio orokorrak mantentzea testuan ─Batzordeak ez du halakorik gomendatzen─, hau baloratzea gomendatzen da: 7. eta 17. artikuluen tituluan, arau substantiboen eta garapen-arauen arteko bereizketa ezabatu, eta, adibidez, aplikatzeko arauak aipatzea, barne hartuko bailituzke hala autonomikoak nola Europar Batasunekoak edo Estatuko oinarrizko arauak. Europar Batasuneko arauak edo Estatuko oinarrizko arauak bakarrik adierazi nahi direnean, “erreferentziako arauak” esamoldea erabil daiteke. Hartara, honela idatz zitekeen bi artikulu horien 1. paragrafoa:


      “Arau hauek erregulatuko dute … laguntzak: dekretu honetan ezarritakoek, zuzenean aplikatzeko Europar Batasunekoek eta Estatuaren oinarrizkoek. Zuzeneko aplikazioko Europar Batasuneko arauak eta estatuaren oinarrizko araudia izango dira erreferentziako arauak dekretu honen ondorioetarako.


      Erredakzio horretatik aurrera, egun arau substantiboetara egindako bidalketak erreferentziako arauetara egin daitezke.


      177/2014 ABJI 55.etik 57.era par.


      


      IV. Aldatzeko arauak


      Arauak maiatzaren 27ko 7/1994 Legea aldatzen duen heinean, proiektuari zer titulu eman ere eztabaidagai izan da prozeduran. Horri dagokionez, lege-proiektuak, dekretuak, aginduak eta ebazpenak egiteko jarraibideetan (Jaurlaritzaren Kontseiluak 1993ko martxoaren 23an eginiko saioan onartu zituen) ez da araurik jasotzen sortzen diren bi aukeren artean zein hautatu erabakitzeko. Hauek dira bi aukerak: zenbatgarren aldaketa den finkatzerakoan legearen aldaketa guztiak (berariazkoak izan zein ez) aintzat hartzea, edota tituluan aldaketa aipatzen den azken arauaren hurrengo zenbakia jartzea.


      Batzorde honek uste du arauen tituluak lehen informazioa eman behar diela lege arloan ari direnei, eta, alde horretatik, bigarren aukera dela egokiena; izan ere, maiatzaren 27ko 7/19994 Legearen bosgarren aldaketa titulatzen bada legea, jendeak pentsa dezake aurrez beste lau lege izan direla eta haien tituluetan adierazi dela zegokion aipamena (lehen aldaketa, bigarrena, hirugarrena, etab.)


      Alabaina, arauen tituluek aurrez adierazitako helburua dutela kontuan hartuta, ekimena sustatzen duen organoak edozein aukera hartzen duela ere, zioen zatian ezinbestean jaso beharko dira eta modu sistematikoan zerrendatu beharko dira legearen aurreko aldaketak, modu horretara lege arloan ari direnek erraz identifika ditzaten.


      198/2014 ABJI 237.etik 239.era par.


      


      V. Azalpen-zatia


      Dekretu baten azalpen-zatiak ─lege-proiektuak, dekretuak, aginduak eta ebazpenak egiteko jarraibideek diotenez (Gobernu Kontseiluak 1993ko martxoaren 23an eginiko saioan onartu zituen)─ labur adierazi behar ditu arau onartzearekin lortu nahi diren helburuak, arauaren inspirazio-printzipioak eta legezko oinarriak edo araua onartzeko arrazoiak. Azalpen-zatia, beraz, interpretazio-elementu inportantea da arauen norainokoa eta zentzua argitzeko.


      Dena den, benetako eduki preskriptiboa duten arau orokorrak xedapen-zatian sartu behar dira, hartzaileak behartzen baitituzte, edo hartzaileei eskubideak aitortzen baitizkiete. (…)


      51/2014 ABJI 56.etik 57.era par.


      


      VI. Beste arau batzuetara igortzea


      Bidaltze- edo erremisio-arauei dagokienez ─halakoak baitira aurreko biak─, orokorrean, aurreproiektua bat dator ideia batekin: hobe direla erremisio-bokazioa duten arauak aplikatzeko den Estatuko arauteria kopiatzea baino. Onartu egin behar da Estatuko oinarrizko arauak aplikagarritzat jotzen dituzten erremisio-arauei ere heda dakizkiekeela Konstituzio Auzitegiaren juzgu bat, legegile autonomikoak kopiatutako oinarrizko arauei buruzkoa; izan ere, oinarrizko arauak zuzenean aplikagarriak eta eraginkorrak dira, eta horien indarra ez dago arau autonomikoak dioenaren mende, konstituzionaltasun-multzoak dioenaren mende baizik.


      193/2011 ABJIan adierazi bezala, segurtasun-gabezia juridikoa ekar dezakeena da erreprodukzio edo kopia partziala eta asistematikoa, edo, gure kasuan, gai batzuetan Estatuaren edo foruaren eskumena gorde nahi duten arauak sartzea, baina beste batzuetan ez; izan ere, zalantza sor baitaiteke omisioaren helburuari buruz (Konstituzio Auzitegiak oso gutxitan jo du arau bat Konstituzioaren kontrakoa dela erremisioak sortutako segurtasun-gabezia dela eta (adibidez, 154/1989 edo 22/2006 epaietan).


      Laburbilduz, garrantzitsuena bidalketak edo erremisioak onargarriak izatea da, eta, horretarako, baldintza egokietan egin behar dira, bidalketa osoa eta ulergarria izan dadin, eta segurtasun juridikoari lagundu diezaion, eragile juridikoari araua ulertzea ahalbidetuta.


      Kasu honetan, bidalketak termino generikoetan formulatzen dira, kasu gehienetan, «toki-araubidearen oinarrizko legedia» adierazpena erabilita. Kasu bakoitzean aplikagarriak diren estatu-arauak identifikatzeko lan gogorra saihesten duen formula sintetikoa da. Gure ustez, kasu honetan, bidalketa hori nahikoa da; nolanahi ere, testuan modu uniformean erabiltzea gomendatuko genuke.


      160/2014 ABJI 323.etik 326.era par.


      


      Egoera hori zaio sorburu proiektuak duen diferentzia edo alde nagusietako bati, 2009-2013 aldirako laguntzen erregulazioarekin konparatuz gero. Hala sustapenetarako neurrietan nola inbertsioetan, aukera hau hobetsi dute: osorik ez arautzea laguntzen araubide edo erregimen substantibo jotzen edo deitzen dutena, eta 7. 17. artikuluetan ezartzea sustapenerako eta inbertsioetarako “arau substantiboak” izango direla zuzenean aplikatzeko Europar Batasuneko arauak eta Euskal Autonomia Erkidegoan (EAE) zuzenean aplikatzeko Estatuko oinarrizko arauak.


      (…)


      Bada, beste arau batzuetara jotzea edo erremisioa egitea, printzipioz, onartuta dago legegintza-teknikan, baldin eta gehiegi erabiltzen ez bada eta osoa eta ulergarria izateko baldintza egokiak betetzen baditu. Oraingo honetan, baina, Batzordearen ustea da gehiegizkoak direla arau substantiboetara egindako erremisioak, zehazgabeegiak izateaz gain, orokorrean jotzen baitute zuzenean aplikatzeko Europar Batasuneko arauetara eta Estatuko oinarrizko arauetara.


      Proiektuaren 9.3 artikuluak erremisio hori zehaztu nahi badu ere, deialdi-aginduak arau substantibo horiek eranskin gisa jasoko dituela iragarri baitu, hau gogoratu behar dugu, gure 123/2009 irizpenean adierazitakoaren ildotik: zentzurik gabekoa eta, are, segurtasun juridikoaren printzipioaren kontrakoa dela erremisio orokorrak eta zehaztugabeak egitea, oraingo honetan bezala, zenbait agintarik emandako hainbat arautara.


      Estatu Kontseiluak ere logika hutsez egin du ohartarazpen orokor bat: egoki dela osatzea arau substantiboetara besterik gabe egindako erremisioak, orain aztertzen ari garena bezalakoak. Dioenez, atalase edo maila jakin bat gaindituta, zeina ez baita erraz finkatzen era abstraktuan, erremisioen ugariak zaildu egin dezake, galarazteraino ia, legea behar bezala ulertzea (948/2003 irizpena). Ondorio horietarako, beraz, egoki da gogoratzea arauaren zuzeneko hartzaileek egindako alegazio bakarrak, nekazaritza-sindikatu baten bidez aurkeztu baitzituzten, gai hori zutela xede: laguntzetarako biltzeko baldintzak dekretuak berak ezartzea eskatu zuten, interesdunek hobeto uler zitzaten arauak.


      Kontsulta-organo horren esanetan, “arauen hartzaileak ez dira bakarrik araututako gaiaren espezialistak, ez eta funtzionarioak, epaileak edo zuzenbideko profesionalak ere. Batez ere, herritarrak dira, oro har” (849/2005 irizpena) edo, kasu honetan bezala, mahastizaintza- eta ardogintza-sektoreko pertsona fisiko edo juridikoak ─baliabide eta eskuarte diferenteekin─, integrazio juridikorako lan konplexura behartuak.


      Laburbilduta: oro har, arauetarako erremisioak, hala kanpokoak nola barrukoak, ahalik eta gehien murrizteko ahalegina egin behar da, eta, nolanahi ere, zer gai edo materiaz ari den adierazi behar da, zer arautara jotzen den, bada xedapen horren izenburua zuzen eta osorik aipatuta, eta bigarren mailako erremisioak saihestuta. Horrenbestez, gomendagarria da halako erremisiorik ez egitea, eta arau zehatzetarako erremisioak erabiltzea.


      177/2014 ABJI 48.etik 54.era par.


      4. kapitulua. Eskumenen banaketa


      I. Ehiza (EAEE, 10.10. art.)


      Artikuluen azterketa:


      Proiektuaren 7. artikuluak aurreikusi duenez, arauz zehazten den ereduaren arabera editatuko da ehiza-baimena.


      Inongo zehaztapenik gabeko erregelamendu-erremisio horrek zalantza eragiten du, zer administraziori egokituko ote zaion eredu hori definitzea, kontuan hartuta gai horretan dagoen eskumen-banaketa. Arau-aurrekariak errepasatuta ikusiko dugu Eusko Jaurlaritzak arautu zituela haren ezaugarriak martxoaren 6ko 56/1990 Dekretuan, eta egungo erregulazioa osatzera etorri dela maiatzaren 21eko 117/1996 Dekretua, gerora irailaren 24ko 227/1996 Dekretuak aldatua.


      Beraz, erakunde erkideei dagokien erregulazio unitario eta komunaren barruan dago.


      109/2014 ABJI 69.etik 71.era par.


      


      Xedapen gehigarria eta I. eranskina aztertu baino lehen, egoki da aipatzea, labur bada ere, Ehiza-legearen barruko ehiza-gaitasuneko azterketaren erregulazioaren aurrekariak.


      Jakina denez, Naturaguneak eta basaflora eta basafauna babesteari buruzko martxoaren 27ko 4/1989 Legeak, estatukoak, lehen aldiz ezarri zuen ehiza-baimena ateratzeko betekizun hori. Lege horri konstituziokontrakotasuneko errekurtsoa aurkeztu ziotelarik, aurrerago esan dugun bezala, Konstituzio Auzitegiaren 102/1995 epaiak onartu zuen betekizun horrek gainditu egiten zuela Estatuak ingurumenaren alorrean duen eskumena, eta era berean aitortu ehizaren alorreko eskumen autonomikoak lehentasuna zuela. Autonomia-erkidegoen esku geratu zen, horrenbestez, azterketa jartzea ala ez jartzea.


      Euskal Autonomia Erkidegoari dagokionez, lehenik 124/1990 Dekretuak eta gero 16/1994 Legearen 69. artikuluak ─aipatu ditugu jada─ eman zioten babes autonomikoa betekizun edo eskakizun horri, zeinak Ehiza-legearen 5.2 artikuluan iraun baitzuen.


      109/2014 ABJI 84.etik 86.era par.


      


      II. Emakumeen egoera (EAEE, 10.39. art.)


      Proiektatutako Emakume Nekazarien Estatutuaren eskumen-babesa aztertzean, garrantzitsua da gogoan edukitzea nekazaritza-sektorean emakumeen eta gizonen berdintasun-printzipioaren eraginkortasuna lortzeko neurri hori, izatez, arauemailea dela (jada hala iragarri zen NEPLaren 75. artikuluan).


      Baldintza hori dela medio, autonomia-mailako bi arau hauek ditu ahaide: alde batetik, urriaren 18ko 4/2005 Legea, emakumeen eta gizonen berdintasunerako dena (EGBL) eta, bestetik, 17/2008 Legea, abenduaren 23koa, nekazaritza eta elikagaigintza politikei buruzkoa (NEPL). Izan ere, eskuarteko Estatutuaren eskumen-babes bera dute biek —arauon proiektuak izapidetu zirenean 122/2008 eta 64/2004 irizpenetan aztertu zena—.


      Beraz, nahikoa da oroitaraztea aurreproiektuak eskumen-oinarri sendo bat duela, hainbat esparrutan bermatutakoa; izan ere, Euskadiko Autonomia Erkidegoa baita, bere Autonomia Estatutuari (EAEE) jarraiki, eskumenen jabe esparru horietan.


      Esparruon artean, lehenik eta behin, EAEEaren 10.39 artikuluak aurreikusten duena dago; hau da, EAEri eskumena ematen diona “komunitatearen garapena, emakumeen egoera eta haur, gazte eta adinekoen aldeko politika”ren arloan.


      Eskumen-gune horrek —zehazki, “emakumeen egoera” adierazpenak mugatutakoak— eskaintzen dio muinezko eskumen-babesa ekimen honi, zeren eta aurreproiektuak, funtsean, esku-hartze publikoaren esparru desberdinetarako taxutzen eta ematen ditu ekintza positiboko arauak, eta nahiz eta, ondorioz, beste zenbait eskuduntza sar daitezken eduki jakin batzuk aztertzean, beti “emakumearen egoera”ri dagokionarekin batera gertatzen da hori.


      Batzordeak ohartarazi zuen “emakumearen egoera” terminoaren bitxikeriaz 64/2004 ABJIan Estatutuaren aurreikuspen hori aztertu zuenean, ez baita halakorik emakumeen eta gizonen berdintasunaren arloko arauetan, direla nazioartekoak, Europar Batasunekoak edo estatu-mailakoak. Horrez gainera, apenas dagoen Konstituzio Auzitegiaren erabakirik terminoaren zentzuaren eta irismenaren inguruan sakondu duenik. Aipatutako irizpenean adierazi zenez, arrazoia da EAEEa onartu zenean hastapenezko fasean zeudela berdintasun-politikak oraindik eta, oinarrian, sorospena zuten helburu; hala, “emakumeen egoera” gizarte-sorospen edo gizarte-zerbitzuen esparruko azpiarlo gisa hartu zen [horrelaxe ageri da, halaber, azaroaren 25eko 27/1983 Legean (LHL), autonomia-elkarte osorako erakundeen eta bertako lurralde historikoen foru-organoen arteko harremanei buruzkoan; hain zuzen, 7.c.2 artikuluan].


      Dena dela, hau da oraingoan nabarmendu beharrekoa: eskumen-titulua baino —beste zenbaitekin gertatu bezala, esaterako, “ingurumena” edo “kontsumitzailearen eta erabiltzailearen defentsa”─ politika bat dela ─berdintasunekoa─, ondorioak sortu nahi baititu, eta helburu horrekin eman zaizkio diziplina anitzeko edo zeharkako edukiak, ordenamenduaren askotariko sektoreen gain eragin ahal izateko gaitzen dutenak.


      151/2014 ABJI 43.etik 49.era par.


      


      III. Irakaskuntza (EAEE, 16. art.)


      Denbora asko igaro ondoren (hamar urte inguru) ebatzi ditu Konstituzio Auzitegiak autonomia-erkidego batzuek lege organiko hauen kontra jarritako errekurtsoak: 5/2002 Lege Organikoa, ekainaren 19koa, kualifikazioei eta lanbide heziketari buruzkoa (KLHLO), eta 10/2002 Lege Organikoa, abenduren 23koa, Hezkuntzaren Kalitatearena (HKLO).


      Atzerapenaren eraginez, Hezkuntzari buruzko maiatzaren 3ko 2/2006 Lege Organikoak (LOE) derogatua zuen jada HKLO, baina horrek ez du eragotzi azken lege horren kontrako konstituziokontrakotasun-eskariak aztertzea, eta Auzitegiak hainbat gogoeta egin ditu Estatuaren eta autonomia-erkidegoen arteko eskumenen banaketari buruz, hezkuntzaren arloari dagokionez. interesgarriak dira, zalantzarik gabe.


      Hauek dira Konstituzio Auzitegiaren epaiak: 111/2012, maiatzaren 24koa (KLHLOari buruzkoa), 184/2012, urriaren 17koa, eta 212/2012, 213/2012 eta 214/2012, azaroaren 14koak guztiak ere (HKLOari buruz).


      Auzitegi horrek, era berean, beste epai batzuk eman ditu gai berari buruz, eskumen gatazketan, Estatuak hezkuntza-sistemaren irakaskuntzak arautzeko eman dituen erregelamendu batzuei buruz aurkeztu baitituzte. Epai hauek, hain zuzen ere: 15/2013, urtarrilaren 31koa (gaia: 830/2003 Errege Dekretua, ekainaren 27koa, Lehen Hezkuntzako irakaskuntza komunak ezartzen dituena), 24/2013, urtarrilaren 31koa (gaia: 1631/2006 Errege Dekretua, abenduaren 15ekoa, derrigorrezko bigarren hezkuntzari dagozkion gutxieneko irakaskuntzak ezartzen dituena), 25/2013, urtarrilaren 31koa (gaia; 1538/2006 Errege Dekretua, abenduaren 15ekoa, hezkuntza-sistemako lanbide -heziketaren ordenazio orokorra ezartzen duena), 48/2013, otsailaren 28koa (gaia: 831/2003 Errege Dekretua, ekainaren 27koa, derrigorrezko bigarren hezkuntzaren ordenazio orokorra eta irakaskuntza komunak ezartzen dituena), 2/2014, urtarrilaren 16koa (gaia: 832/2003 Errege Dekretua, ekainaren 27koa, batxilergoko irakaskuntza komunak ezartzen dituena), 2014ko otsailaren 13koa ─oso berria, zenbakirik gabe oraindik─ (gaia: 1529/2012 Errege Dekretua, azaroaren 8koa, prestakuntzarako eta ikaskuntzarako kontratua garatu eta lanbide heziketa dualaren oinarriak ezartzen dituena).


      Epai horiek, aurkaratutako xedapenak zehazki aztertzeari ekin baino lehen, gaiari dagokion eskumen-esparrua finkatu dute. Kontuan harturik erregulazioan sartuta daudela lanbide-heziketako ziklo bat (LOMCEk sortutako oinarrizko zikloa) eta hasierako lanbide prestakuntzako programak (LOMCEk kenduak), epai hauek jorratuko ditugu, batez ere: 184/2012, HKLOri buruzko lehenengoa baita; 111/2012 eta 25/2013, lanbide-heziketaren ordenazioari buruzkoak, eta 24/2013, konstituzionaltasuna aztertu baitie 1631/2006 Errege Dekretuaren 14. artikuluaren ataletako biri eta lehenengo xedapen gehigarriari (hasierako lanbide prestakuntzako programei eta helduen hezkuntzari buruzkoak, hurrenez hurren).


      Gauza jakina denez, Autonomia Estatutuaren (EAEE) 16. artikuluak eskumen zabala ematen dio Euskal Autonomia Erkidegoari hezkuntzaren alorrean (EKren 1. xedapen gehigarria du lehen iturburutzat, artikuluak berak dioen bezala); horrenbestez, Euskal Autonomia Erkidegoaren eskumenekoa da irakaskuntza bere luze-zabalean, maila eta gradu guztietan, molde eta espezialitate orotan, “Konstituzioaren 27. artikuluaren eta bera gara dezaten lege organikoei kalterik egin gabe, Konstituzioaren 149.1.30 artikuluak Estatuari aitortzen dizkion ahalmenei kalterik egin gabe eta hori betearazteko eta bermatzeko beharrezko den goi-ikuskaritzari kalterik egin gabe”.


      Batez ere, EKren 149.1.30 artikuluko ahalmenak aztertu ditu Konstituzio Auzitegiak, eta, doktrina guztiz sendotuaren arabera, Estatuari aitortzen dizkio bi eskumen bereizi, norainoko desberdinekoak.


      Lehenik eta behin, eskumen esklusiboa aitortzen dio “titulu akademikoak eta lanbide-tituluak eskuratu, eman eta homologatzeko baldintzak arautzeko”, eta, bigarrenik, beste eskumen bat, “Konstituzioaren 27. artikulua garatzeko oinarrizko arauak ematea, botere publikoek alor horretan dituzten betebeharrak betetzen dituztela bermatzeko”.


      Eskumen horietan lehenak barne hartzen du “hezkuntza-maila eta -ziklo bakoitzari dagozkion tituluak ezartzea, dauden modalitateetan, eta titulu horiek habilitazio- edo gaikuntza-balioa dute bai ikuspuntu akademikotik, bai lanbide tituludunetan -hau da, horietan aritzeko titulua behar dutenetan- jarduteari begira (adibidez : eskola-graduatua, batxilerra, diplomaduna, arkitekto teknikoa edo ingeniari teknikoa dagokion espezialitatean, lizentziaduna, arkitektoa, ingeniaria, doktorea); halaber, barnean hartzen du kasu bakoitzeko tituluak luzatzeko eskumena eta estatuak luzatzen ez dituena homologatzekoa” (42/1981 KAE, abenduaren 22koa, 3. O.J., eta hemen berretsia: 122/1989 KAE, uztailaren 6koa, 3. O.J.). Nolanahi ere den, Estatuaren eskumen esklusibo horren hedapenak, sektore horretako araugintza-funtzio guztia Estatuarentzat erreserbatzea baitakar (KAE: 77/1985, ekainaren 27koa , 15. O.J.), ondorio hau du: autonomia-erkidegoek eskumen exekutiboak bakarrik eskuratu ahal izatea gai hori dela eta (111/2012 KAE, maiatzaren 24koa, 5. O.J.).


      Beste alde batetik, era berean, Estatuari dagokio, EKren 149.1.30 artikuluaren ondorioz, EKren 27. artikulua garatzeko oinarrizko arauak emateko eskumena, eta horrela ulertu behar da hori, esan dugun bezala: Estatuari dagokiola “EKren 27. artikuluan zerrendaturiko gaien ordenaziorako arau-printzipio orokor eta uniformeak” (KAE: 77/1985, ekainaren 27koa, 15. O.J.). Egoki da gogoratzea hezkuntzarako eskubideak lehentasunezko edukitzat duela askatasun-eskubidearena, zeina abiapuntutzat hartuta ulertu behar baita botere publikoentzako prestazio-agindua, askatasun hori benetakoa eta eraginkorra izateko baldintzak sustatzera bideratutakoa (EKren 9.2 artikulua) (KAEak: 86/1985, ekainaren 10ekoa, 3. O.J., eta 337/1994, abenduaren 23koa), eta hezkuntzarako eskubide hori hezkuntza-sistema baten esparruan egikaritu behar dela, eta botere publikoek finkatzen dituztela sistema horren funtsezko elementuak, halako moldez non hezkuntza jarduera arautua den (KAEak: 337/1994, abenduaren 23koa, 9. O.J. eta 134/1997, ekainaren 17koa, 4. O. J.). Nolanahi ere den, hezkuntza-sistema hori taxutzeko, Estatuko eta autonomia-erkidegoetako gobernu-mailek hartu behar dute parte, nahitaez, bakoitzak bere eskumenen esparruan (KAE: 111/2012, 5. O.J.).


      Bi eskumenen delimitazio abstraktua gorabehera, ezin esan argia denik Estatuak emandako arauak bietako bakoitzean kokatzea, delimitazio horri garrantzia ematen bazaio ere.


      Konstituzio Auzitegiaren 111/2012 eta 25/2013 epaietatik atera daiteke zorrotz interpretatu behar dela eskumen horietatik lehena:


      “Estatuaren eskumenak barnean hartzen du hezkuntza-maila eta -ziklo bakoitzari dagozkion tituluak ezartzea, modalitate guztietan, eta titulu horiek balio bera izan behar dute Estatu osoan (42/1981 KAE, abenduaren 22koa, 3. eta 4. OJ); beraz, Estatuari dagokio gutxieneko prestakuntza komuna ziurtatzea, haren edukia ezartzea eta hari dagozkion ezagutzak egiaztatzeko modua finkatzea. Hala ere, horrek ez du esan nahi ebaluazio-eskakizunak eta -prozedurak oso-osorik arautu behar dituenik, nahitaez, … gutxieneko irakaskuntzen oinarrizko eduki eta irizpideak baizik; horrenbestez, autonomia-erkidegoek badute tarte bat, gai horretan dituzten eskumenei datxezkien araugintza-ahalmenak garatzeko” (10. OJ).


      Dena den, badirudi 184/2012 KAEak (geroko 212/2012, 213/2012 eta 214/2012 epaiek bezala) irakurketa eskuzabalagoa ematen diola Estatuaren aipatu eskumenari; are gehiago, bi eskumenak bereizi gabe erabiltzen dituela HKLOaren artikulu hauen konstituziotasuna epaitzerakoan: 26.2 eta 5 (DBHaren ibilbideak), 29.3 (DBHan hurrengo kurtsora igarotzeko baldintzak), 31.2 (DBHko graduatu-titulua emateko betekizunak) eta 37.1 (batxiler-titulua ateratzeko betekizunak, proba orokorra gainditu beharra barne).


      Bereziki, HKLOaren 31.2 artikuluari dagokionez (“Derrigorrezko Bigarren Hezkuntzako graduatu-titulua ateratzeko, etapako ikasgai guztiak gainditu behar dira. Salbuespen gisa, etapako ikasgai guztiak gainditu gabe ere atera ahal izango da titulu hori, Gobernuak ezarritako baldintzen arabera”) , Konstituzio Auzitegiaren konklusioak ez du zalantzarako tarterik uzten: “edukiari begiratuta, argi dago aurkaratutako xedapena estu lotzen zaiola Estatuaren eskumenari (titulu akademiko eta profesionalak eskuratu, eman eta homologatzeko baldintzen erregulazioa); egin-eginean ere, Estatuak eskumen osoa du alor horretan, lehenago ere adierazi dugunez”.


      Ildo beretik esango dugu Konstituzio Auzitegiak onartu egin duela erregelamendu-mailako arauek oinarriak ezartzea hezkuntzaren esparruan (ikus, baita ere, 184/2012 KAEa, 212/2012, 213/2012 eta 214/2012 KAEek berretsia); betiere, betekizun bikoitza beteta: legezko habilitazioa edo gaikuntza izatea, eta legea egokia ez izatea gai jakin bat arautzeko, gaiaren izaera eta ezaugarriak ikusita. Zehazki, “duten antolamendu- eta prestazio-izaeragatik etengabeko egokitzapena behar dutenak, erregelamenduzko tratamendua justifikatuta baitago halakoetan, eta, betiere, legeak berak ezarritako mugen barruan” (KAE: 77/1985, ekainaren 27koa, 16. OJ).


      Ildo beretik deklaratu du, Estatuko oinarrien aldagarritasunari dagokionez, 184/2012 epaian adibidez ─aurreko epai batzuk ere aipatuta─, egia dela “oinarriek berez dutela egonkortasunerako joera, baina ez dela gutxiago egia oinarriak aldatu egin daitezkeela (adibidez, epai hauetan: 135/1992 KAE, urriaren 5ekoa, 2. OJ, eta 133/1997 KAE, uztailaren 16koa, 8. OJ, finantza-sektorean ezarritako oinarriei dagokienez). Horrenbestez, ondo dago hau gogoratzea aurrekoari buruz: eskumen-banaketaren konstituzio- eta estatutu-ordena aldatu gabe, eta ziurtasun juridikoaren bermeak ondo beteta, autonomia-erkidegoek jakiteko modua izan dezaten zer oinarrizko esparruri egin behar dioten men euren lege-garapenerako eskumenari dagokionez, Estatuko legegileari dagokiola zehaztea zer den oinarrizkoa; izan ere, Estatuko legegileak, ordena hori eta berme horiek errespetatuz gero, askatasuna du gai jakin bateko oinarri orokorrak ezartzeko, eta Konstituzio Auzitegi honek ezin du fiskalizatu Estatuak ildo horretatik gauzatutako legegintza, bidezko aukera politiko baten isla den aldetik, ez baitagokio aukera epaitzea, non eta konstituzionalitate-multzoak legegintza horri ezarritako mugak gainditzen ez diren”.


      Orain arte gaiaren inguruko eskumen-banaketari buruzko hurbilketa orokorra egin badugu ere, bereziki interesatzen zaizkigu Konstituzio Auzitegiaren 24/2013 epaiak esaten dituenak hasierako lanbide prestakuntzako programei buruz (HLPP) eta helduen hezkuntzari buruz.


      HLPPei dagokienez, Konstituzio Auzitegiak berriz dio gutxieneko irakaskuntzak Estatuaren tresna bat direla, maila jakin bateko ikasleen prestakuntza komuna lortzeko, hezkuntza-sistemaren homologazioa bideratu eta botere publikoek alor horretan dituzten betebeharrak betetzea bermatze aldera. Eta gaineratzen du premia edo behar hori bera dagoela hasierako lanbide prestakuntzako programetan, eta, zehazki, Derrigorrezko Bigarren Hezkuntzako graduatu-titulua lortzera bideratutako borondatezko moduluetan.


      “Egia esan, oinarrizko legegileak lanbide prestakuntzako programei egin dien erregulazioak ─programa horiek helburutzat baitute ikasleak, ikasketekin jarraitzeko oinarrizko gaitasunak eskuratzeaz gain, lanbide-kualifikazioa lortzea─ dentsitate txikiagoa du borondatezko moduluetarako ─titulu akademiko bera lortzen bada ere─ derrigorrezko bigarren hezkuntzaren ibilbide normalerako baino. Horren froga garbia dugu modulukako antolaketa, ez kurtsokakoa, autonomia-erkidegoei askatasun handiagoa ekarri diena euren curriculuma diseinatzeko. Beharrizan metodologiko berezi horiek justifikatu egiten dute ibilbide normalerako ezarri diren gutxieneko irakaskuntzak bat ez etortzea borondatezko moduluentzat ezarritakoekin, baina ez, ordea, gutxieneko irakaskuntza horiek ezabatzea”.


      Estatuaren eskumena ezarri ondoren, aztertzen hasi da ea 1631/2006 Errege Dekretuaren 14. artikuluari inpugnatu zaizkion zatiak ─borondatezko moduluek antolamendu-ardatz dituzten hiru eremuak ezartzen baitituzte, curriculumaren oinarrizko alderdien aplikazioa aurreikusteaz gain (II. eranskina)─ eskumen horri egokitzen zaizkion. Hau ondorioztatu du:


      “Helburuari begiratuz gero, gutxieneko irakaskuntzen barruan dago borondatezko moduluak zer eremutan eskain daitezkeen ezartzea, eta, horrek, bere aldetik, ikasi beharreko gutxieneko gaiak eta edukiak zehazten ditu; izan ere, haiekin guztiekin bermatu nahi da prestakuntzaren homogeneotasun bat, tituluen homologazioa eta oinarrizko berdintasunaren bermea ahalbidetuko duena hezkuntzarako eskubidearen egikaritzan”.


      Ikusten du, era berean, ez dagoela eskumen autonomikoen hustuketa desegokirik; izan ere, “errekurtsoa aurkeztu zaion Errege Dekretuaren 14.8 artikuluak eremu bakoitzerako zehaztu dituen gutxieneko gaiak nabarmen apalagoak dira arau beraren II. eranskinak hezkuntzarako ibilbide normalerako arautu dituenak baino; aipatu artikulu horrek, egin-eginean ere, hau ere aurreikusi baitu: hezkuntza-administrazioek, egoki iritziz gero, dagozkien eremuetan txertatuko dituztela Hezkuntzaren Lege Organikoaren 24. eta 25. artikuluek aipatzen dituzten gainerako gaien curriculum-alderdiak. Arauak, beraz, erregulazio-eremu askoz handiagoa uzten die autonomia-erkidegoei ibilbide normalean baino; izan ere, estatuaren abokatuak ondo dioenez, ez dira sartzen ibilbide arrunteko nahitaezko gai guztiak, ez eta haietako batzuen eduki guztiak ere”.


      Helduen hezkuntzari dagokionez, ondorio berberetara iristen dela esan behar (moduluen egitura HLPPena bezalakoa da), ez baitator bat eskumen-gatazka abiarazi duen autonomia-erkidegoaren iritziarekin ─alegia, Derrigorrezko Bigarren Hezkuntzako graduatu-titulua ateratzeko ibilbide arruntaren gutxieneko irakaskuntzak arautzera mugatu behar dela Estatua, arestian bezala, autonomia-erkidegoek urteetan izan baitute askatasun osoa irakaskuntza horien curriculuma ezartzeko─.


      Oinarrien aldagarritasunari buruzko doktrina erakutsi du Konstituzio Auzitegiak, eta berriro dio gutxieneko homogeneotasun bat behar dela, tituluen homologazioa ahalbidetu eta botere publikoek alor horretan dituzten betebeharrak betetzea bermatze aldera.


      Azkenik, eta zuzeneko zerikusia duenez proiektaturiko erregulazioarekin, hau gogoratu behar da: Konstituzio Auzitegiak Estatuari aitortu diola, EKren 149.1.30 artikuluaren babesean aitortu ere, hezkuntza-sistemaren antolamendua aplikatzeko egutegia ezartzeko eskumena; izan ere, irailaren 26ko 162/2013 epaiaren arabera, “neurri tekniko osagarri bat da, xedetzat duena denbora-uniformitatea bermatzea, eta, horrekin batera, legearen aplikazioa koordinatzea… denbora-dibergentziak saihestuta legearen ezarpenean, kaltea egin baitiezaiokete aipatu oinarrizko eskubidearen egikaritzari, lurraldearen zati desberdinak kontuan hartuta”.


      Laburbilduta esango dugu autonomia-erkidegoen eskumenak higadura handia jasan duela, are haien hezkuntza-errealitate espezifikoaren berezitasunei eman beharreko arreta egokiak politika propioak aplikatzeko tarte zabala gomendatuko lukeenean.


      Bereziki, Konstituzio Auzitegiak onartu duelarik erregelamenduzko arauek oinarriak ezartzea hezkuntzaren eremuan, murriztu egin ditu autonomia-erkidegoen autonomiaren izaera politikoari datxezkion ahalmenak, barne hartzen baitituzte “legegintza-ahalmenak eta gobernuzkoak” (KAE: 25/1981, uztailaren 14koa, 3. OJ), ia guztiz moztuta geratu da-eta lehenengoen egikaritza.


      38/2014 ABJI 32.etik 56.era par.


      


      IV. Funtzionario publikoen estatutua (EAEE, 10.4 art.)


      Bosgarren xedapen gehigarria gaikuntza nazionaleko funtzionarioez arduratzen da, eskumen exekutiboak erakunde komunen eta lurralde historikoen artean banatuta, udalei dagozkienak ahaztu gabe.


      TAAILak berriro zentralizatu ditu Langile publikoaren oinarrizko estatutuari buruzko apirilaren 12ko 7/2007 Legeak (LPOE) bigarren xedapen gehigarrian autonomia-erkidegoei esleitutako eskumen arautzaileak eta eskumen exekutiboetarik asko; zentralizatu ere, nola eta honela: alde batetik, TAOLaren 92 bis artikuluan ezarritako gaikuntza nazionala duten toki-administrazioko funtzionarioen erregulazio berriarekin (TAAILaren bat.hogeita bost artikuluak sartua), eta, bestetik, aipatutako bigarren xedapen gehigarria indargabetzean (TAAILaren xedapen indargabetzailea). Konstituzio Auzitegiaren doktrinak babestu egin du toki-administrazioko kidego nazionalen existentzia, bai eta, denbora pasa ahala, oinarrizko arauak aldatzeko aukera ere, autonomia-erkidegoei arau-garapenerako tarte handiagoa edo txikiagoa eskaintzen duten erregulazioekin.


      Nolanahi ere, Euskal Autonomia Erkidegoaren kasuan, badago foru-berezitasun bat, funtzionario horiei eragiten diena, TAOLaren bigarren xedapen gehigarriak ─7─ aitortua, zeinaren arabera TAOLaren 92 bis artikuluan eta bat datozenetan aurreikusitako araudi erregulatzailea aplikatuko da, “aipatutako langileen inguruan aurreikusitako gaitasun guztiak erakunde eskudunek izango dituztela kontuan hartuta, autonomia-erkidegoko araudiak ezarritako terminoetan, euren lurraldean hutsik dauden lanpostuetarako lehiaketak esklusiboki deitzeko gaitasuna barne, bai eta, lehiaketa horietan, funtzionarioak izendatzeko gaitasuna ere”.


      193/2011 irizpenean aipatu genuen jada estatu-gaikuntza duten funtzionarioen arloko foru-salbuespena (335-338 paragrafoak), eta hau ere ondorioztatu genuen: lurralde historikoek ordura arte egikaritutako eskumenak alde batera utzita, legegile autonomikoak zilegi zuela funtzio berriak erakunde erkideei esleitzea. Arbitraje Batzordeak balorazio bera eman zuen 3/2012 Erabakian [B) zortzigarren zuzenbide-oinarria].


      Oinarri horren gainean, ezin da ezer esan xedapen horrek formalizatutako banaketaren aurka, ez baitago zalantzarik oinarrizko estatu-legeak aipatzen duen arau autonomikoa dela. Nolanahi ere, diziplina-araubideari dagokionez, badago sakonago aztertzeko moduko alderdi bat. 6. paragrafoko c) letran, falta arinengatiko zigorrak ezartzeko eskumena esleitzen zaio “tokiko organo eskudunari edo Foru Aldundiari”.


      Horietako bakoitza zein kasutan izango den eskuduna ez zehazteari kalterik egin gabe, Batzordearen ustea da udal eskumena errespetatu beharra dagoela, hots, falta arinengatiko espedienteak hasi eta zehapenak jartzekoa (TAOLaren 92 bis artikuluaren 10. eta 11. zenbakiek aitortzen baitiote); izan ere, funtzionario horiei dagokienez, esleipen hori udalen toki-autonomiaren agerpentzat jo daiteke.


      Besterik da instrukzioa foru-aldundiaren esku uztea, udalak ez izateagatik eskatutako titulaziodun langileak edo beste arrazoi batzuengatik [6. zenbakiaren a) letra, lehen gidoia, eta 6. zenbakiaren b) letra in fine, errepikakorra da eta ken daiteke: “…ez duten toki-korporazioetan…”].


      160/2014 ABJI 635.etik 641.era par.


      


      V. Eusko Legebiltzarrari, Batzar Nagusiei eta foru-aldundiei eragiten dien barruko hauteskunde-legeria (EAAE, 10.3 art.)


      Arau aldatzaileei buruz eman ditugun irizpenetan behin eta berriz aditzera eman dugunez, aurreproiektuak zer lege aldatzen duen, lege horren eskumen-euskarria izango du, jakina. Hortaz, aski izan bedi gogoratzea Autonomia Estatutuaren (EAEE) 10.3 artikuluak eskumen esklusiboa esleitu diola Euskal Autonomia Erkidegoari arlo honetan: “Eusko Legebiltzarrari (…) eragiten dien barruko hauteskunde-legeria…”. Eskumen hori egikarituta, EAEEren 26.5 artikulua betez eman zuten 5/1990 Legea, ekainaren 15ekoa, Eusko Legebiltzarrerako hauteskundeei buruzkoa (ELHL laburdura jarri diogu). Beste lege batzuek, dena den, 5/1990 legea aldatu dute: 15/1998 Legeak, ekainaren 19koak; 6/2000 Legeak, urriaren 4koak; 1/2003 Legeak, martxoaren 28koak, eta 4/2005 Legeak, otsailaren 28koak, Emakumeen eta Gizonen Berdintasunerakoak. Orain proposatu duten aldaketa, beraz, ELHLaren bosgarrena izango litzateke.


      Aurrekoa horrela, interesgarria da gogoratzea Batzorde honek 2/2002 irizpenean aztertu zuela, zehatz-mehatz, EAEk “hauteskunde-alorrean” duen eskumena ─eremu hori zuzen lotzen baitzaio EKren 23. artikuluan aitortutako partaidetza demokratikorako oinarrizko eskubideari─; horrenbestez, horretara jotzen dugu (azterketa hori, egin-eginean ere, beste irizpen batzuetan ere agertu da, aipatutako legea garatzeko edo aldatzeko xedapenetan: berrienaz gain ─224/2011 irizpena─, 249/2008 eta 23/2005 irizpenak dira aipagarrienak).


      Bada, 2/2002 irizpen hartan adierazi genuenez, eskumen autonomiko hori esklusibotzat hartu izanagatik ere, Konstituzioak baditu artikulu batzuk, eskumen horren egikaritzari argi eta garbi eragiten diotenak modulazioaren aldetik; hortaz, bereziki aztertu genuen EKren 149.1.1 artikuluak, EKren 23. artikuluarekin lotuta, Estatuari gorde dion eskumen-erreserba, eta aplikatzeko diren Estatuaren beste eskumen-titulu batzuk aipatu (adibidez, 149.1.18 artikulua, herri-administrazioen araubide juridikoaren oinarriak, eta 149.1.6 artikulua, legeria prozesala eta penala).


      EKren 149.1.1 artikuluak aipatu “oinarrizko baldintza” horiei dagokienez, hauxe zehaztu genuen: ez zirela “EKren 53.1 artikuluak aipatzen duen eskubideen funtsezko edukiaren sinonimo, beste plano batean-edo funtzionatzen baitu eduki horrek: herritarrak botere publiko ororen aitzinean duen berme gisa, berdin mugatzen edo estutzen duena hala Estatuko legegilea nola autonomikoa”.


      Konstituzio Auzitegiaren doktrina ere ekarri genuen gogora irizpen hartan, EKren 149.1.1 artikulua zer den definitzen duen neurrian: titulu autonomo bat, Estatuari berdintasuna bermatzeko oinarrizko baldintzak arautzeko gaikuntza ematen diona, nahiz eta baldintzen oinarrizkotasunak araubide juridikoaren diseinu amaitu, ondu eta osatua galarazi. Oinarrizko baldintza horiek “eskubidearen oinarrizko edukia, funtsezko jarrera juridikoak dituzte xede”. Ez gara, beraz, edozein baldintza “material”ez ari, baizik eta berdintasun hori bermatzeko nahitaezko eta beharrezko diren baldintzez, eta ezin da izan “erabateko berdintasun formala”; hala ere, oinarrizko baldintzekin beharrezko eta berehalako lotura duten irizpideak ere oinarrizko baldintza horien barruan daudela uler daiteke, hala nola eskubidea osatzen duten ahalmenen xedea edo esparru materiala; eskubide bat gauzatzeko eginbeharrak, betekizunak eta oinarrizko baldintzak; eskubidea gauzatu ahal izateko ezinbestekoak diren betekizunak edo antolaketa esparrua.


      Aipatu konstituzio-xedapenen eta -doktrinaren azterketatik atera genuenez, “Estatuko legegileak zilegi du oinarrizko baldintzatzat jotzea sufragiorako oinarrizko eskubidearen erregulazioaren elementu eta alderdiak, baldin eta nahitaezko edo beharrezko badira herritar guztiei oinarrizko posizio juridiko berdina bermatzeko eskubide hori egikaritzeari dagokionez; dena den, nahitaezko edo beharrezko diren neurrian bakarrik jo ahal izango ditu oinarrizkotzat, eta, horretarako, zuzeneko zerikusia izan beharko dute eskubide horren egikaritzarekin, eta, zer bermeren mesederako diren, bada horri egokitu beharko zaizkio, eta arrazoizkoak eta heinekoak izan beharko dute”.


      Irizpen hartan gaineratu genuenez, Eusko Legebiltzarrerako hauteskundeen erregulazioan, legegile autonomikoa sufragiorako oinarrizko eskubidearen legegile ere bada, eta, beraz, eskubide hori zuzen egikaritzeko bidea ezartzeko ahalmenaz gain, horretarako betebeharra ere bazuen, Konstituzio Auzitegiaren 225/1998 epaiak ezarritako araugintza-askatasunarekin, eskubidearen funtsezko edukiaren muga gainditu gabe (EKen 53.1 artikulua).


      Hortaz, legegile autonomikoak, Konstituzio Auzitegiak deklaratu duenaren ildotik, lege organikoaren edukia errespetatuz gero, jokatzeko edo taxutzeko tarte zabala du bere hauteskunde-araubidea diseinatzeko, eta, erregulazio horretan, zilegi du “eragitea” sufragiorako oinarrizko eskubideari; izan ere, Konstituzio Auzitegiak ildo beretik adierazi duenez, zuzena eta zehatza behar du EKren 81. artikuluak aipatutako garapena, eta hori ezin da “eragite hutsarekin parekatu” (Konstituzio Auzitegiaren 129/1999 epaia). Horrenbestez, “hauteskunde-araubide espezifikoa” sortzeko muga honen inguruan agertzen da: berdin mantendu behar denari eustean; izan ere, ez da desberdintasuna saihestu behar, bidegabea dena baizik, hots, funtsezko desberdintasun bat, aztertzen ari garen eskubide horretan eduki desberdina eragingo lukeena hauteskunde-prozesu baten edo beste baten arabera; egin-eginean ere, gure ordenamendu juridikoak ezarri baitu hauteskunde-prozesuak egin behar direla Estatuko erakundeetako ordezkariak aukeratzeko.


      Eskumen autonomikoaren eremua hala planteatuta, Batzorde honen ustea da bere irizpenaren azterketa-eremua mugatu behar duela, besteak beste, hauxe egiaztatzera: ea proposatzen den erregulazioak ondo errespetatzen dituen sufragiorako eskubide oinarrizkoa arautzeko modua eta mugak, alde batera utzi edo indargabetu gabe edozein hauteskunde-prozesutan bere horretan iraun behar duen muineko antolamendu-esparruaren funtsezko elementurik.


      Azterketa horretan, beharrezkoa da HAOLOk eskainitako arau-esparrua aipatzea, konstituzionaltasun-parametroaren elementuetako bat baita Konstituzio Auzitegiaren arabera (154/88 epaia); baina, adierazpen hori ñabartuz, honako hau nabarmendu du auzitegi berak: “Konstituzioaren 149.1.1 artikuluak Estatuari ematen dion eskumen horren erabilera berariazkoak Auzitegi hau behartzen du, Estatuko arauek beren buruaz egiten duten definizioa ñabardurarik gabe onartzera mugatu ezin duenez, Estatuko legegileari balioztatze-tarte bat ematera, lurralde nazionalean antolamendu uniformea izan behar duten hasierako baldintzak finkatu behar baititu, oinarrizkoak diren heinean”.


      Hala ere, interpretaziorako tarte hori onartuta, gogoratzekoa da, autonomia-erkidegoko lege bat Konstituzioaren aurkakoa dela esateko ─horren arrazoia bada eskumenen antolamendu konstituzionala urratu duela (Estatuko legea ez badu bete, Estatuak bere eskumenak erabili ondoren)─, beharrezkoa litzatekeela Estatuko lege horrek Konstituzioak araututako antolamendua errespetatzea. Hori horrela ez balitz (hau da, autonomia-erkidegoko legea HAOLO legearen xedapenen aurkakoa balitz ere), dibergentzia formal huts baten aurrean geundeke, ez dibergentzia material baten aurrean; beraz, ezingo litzateke esan konstituzioaren aurkakoa denik.


      67/2014 ABJI 74.etik 84.era par.


      


      VI. Bere autogobernu-erakundeen antolaketa, araubidea eta jarduera (EAEE, 10.2. art.)


      2. zenbakian, Euskal Autonomia Erkidegoari bere autogobernu-erakundeen antolaketa, araubidea eta jarduera Estatutu honetako arauen esparruan gauzatzeko eskumenak aitortzen zaizkio. Titulu autonomiko horrek erabateko babesa du Konstituzioaren doktrinan ere. Konstituzio Auzitegiak bere 50/1999 epaian (3. OJ) adierazi zuenez, autonomiak berezko du erkidegoko Administrazioak bere burua antolatzeko eskumena, eta eskumen esklusibo den aldetik, eduki bakartzat du “dagozkien erkidego-administrazioak osatzen dituzten, edo horien mendeko diren, organo, administrazio-unitate edo erakundeak sortu, aldarazi eta deuseztatzeko ahala (KAEak: 35/1982, 165/1986, 13/1988 eta 227/1988). Deklaratuta daukagunez, «bere administrazio-aparatuaren egitura organikoa libreki taxutzea» (165/1986 KAE, 6. OJ), dagozkien administrazioak osatzen dituzten «organo eta erakundeak» zeintzuk diren ezartzea (35/1982 KAE, 2. OJ), autonomia-erkidegoei bakarrik dagozkien erabakiak dira”.


      Doktrina hori uztailaren 25eko 251/2006 KAEn, (RTC 2006, 251) eta ekainaren 6ko 137/2013 erabakian (RTC 2013\137) errepikatu zen. Azken horrekin bat:


      “esfera honetan, soilik autonomia-erkidegoei dagokie administrazioaren egitura organikoa libreki eratzea, eta zehaztea zein organo eta instituziok osatzen dituzten dagozkien Administrazioak, eta, ondorioz, Estatuak ez du esku hartu behar esparru horretan. (KAEak: 35/1982, ekainaren 14koa (RTC 1982, 35), 2. OJ; 165/1986, abenduaren 18koa (RTC 1986, 165), 6. OJ, eta 50/1999, apirilaren 6koa (RTC 1999, 50), 3. oj)». Hain zuzen ere, 251/2006 KAEan (RTC 2006, 251) onartu genuen Estatuak «EKren 149.1.18. artikuluko (RCL 1978, 2836) administrazio publikoen erregimen juridikoko oinarrietan zehazten den eskumenetik, oinarrizko printzipio eta arauak ezar ditzakeela Administrazio publiko guztien antolamendu- eta funtzionamendu-alderdiei buruz; hartara, [kide anitzeko] organo horien egiturari edo eraketari buruzko oinarrizko arauak ezartzea, nahiz eta zenbait kasutan zehaztu daitekeen, Konstituzioaren ikuspegitik soilik zilegi izango da ezinbestekoa denean herritarren tratu-berdintasuna bermatzeko dagokion administrazio-jardueraren segmentuan, hau da, berdintasun hori ez dagoenean bermatuta, ohikoa izango den moduan, kide anitzeko organoak jarduera-segmentu horretan aplikatzeko arau juridiko substantiboen arabera jardunda» (10. OJ).


      120/2014 ABJI50.etik 51.era par.


      


      Aurreproiektuan aurreikusten den aplikazio-eremuak, hasiera batean, autonomia-erkidegoaren administrazioa eta horren erakunde instrumental edo partaidetuak ukitzen ditu, eta berariaz aplikazio-eremutik kanpo uzten ditu foru- eta toki-administrazioak, baita horien erakunde instrumental edo mendekoak ere, nahiz eta, toki-sektoreari dagokionez, gardentasunari buruzko IV. titulua aplikatzea aurreikusten den.


      Batzordeak defenditu du, EAEEren 10.2 artikuluaren ikuspegitik, lurralde historikoetako foru-erakundeak Euskal Herriaren aginte edo botereen parte diren aldetik, foru-organoen antolamendu-autonomia ez dela esfera gotor eta itxi bat, legegile autonomikoaren edozein ukitu edo eraginekiko iragazgaitza, baldin eta, betiere, haien antolamendu-ezaugarriak zalantzan jartzen ez badira, foru-erregimen tradizionalaren irudi identifikagarria lausotzen edo desitxuratzen ez bada, konstituzio-xedapenetan euskarri egokia badu, eta funtsezkoa bada. Era berean, esan da hori gertatzen dela araudiaren xedea euskal administrazioek herritarrekin dituzten erlazioetan zenbait jarduera- eta portaera-printzipio komun gailentzea denean (46/2012 ABJI); hausnarketa hori, are arrazoi gehiagorekin, Autonomia Estatutuaren 10.6. artikuluan aurreikusitako tituluari ere aplika dakioke, betiere, foru-instituzioen berme instituzionala adierazi bezala errespetatzen bada.


      Ikusmolde hori hein handi batean dator bat aurreproiektuaren edukiarekin; Batzorde honen iritziz, horren arabera, onar daiteke aurreproiektuaren aplikazio partziala foru-administrazioetara ere hedatzea, prestaketa-prozeduran zenbait partaidek eskatu duten bezala. Horri esker, beharbada, euskal botere publikoen eta EAEko administrazio guztien ikuspegi orokor eta koherenteagoa eman daiteke.


      Dena den, aurreproiekturako ikuspegi juridikotik balio bera duen legegintza-aukera bat hautatu da, aplikaziotik berariaz kanpo utzi baitira foru-administrazioak ─Gardena Agentziari dagokionean izan ezik, horren jarduera soilik modu subsidiarioan planteatu baita─; izan ere, jotzen da foru-administrazioei dagokiela, beren eskumenen esparruan, beren antolamendu, erregimen eta funtzionamendu arauak ezartzea; hala, ez dugu aztertu beharrik kasu honetan Legebiltzarrak, EAEEren 10.2. artikuluetan oinarrituta, zer arau lezakeen foru-administrazioen antolamendu eta funtzionamenduari loturiko gaietan.


      Toki-erakundeei dagokienez, egindako legegintza-aukera esparru horretan IV. tituluan (laugarren eta bosgarren kapituluak) informazio publikoa eskuratzeari buruz ezartzen denaren aplikazioa hedatzea da. Batzorde honek jotzen du aukera hori koherentea dela, kontuan hartuta Udal Lege Aurreproiektu baten prestaketa-fasean dagoela eta, horretan, batetik, toki-administrazioa eratzen duten erakundeen antolamendu eta funtzionamenduari loturiko alderdiak garatzen direla, eta, bestetik, arlo horretan gardentasunari loturiko betebeharrak ezartzen direla.


      120/2014 ABJI 63.etik 67.era par.


      


      VII. Toki Araubidea (EAEE, 10.4 art.)


      Toki Araubidearen Oinarriak arautzen dituen apirilaren 2ko 7/1985 Legea (TAOL) ─EKren 149.1.18 artikuluaren babesean eman baitute─ izan da EKren arabera erakunde-berme hori duten erakundeen toki-autonomia gauzatzera etorri den Estatuko legea; egin-eginean ere, “toki-araubide”ari buruzko oinarrizko arauak aurreikusten ditu, osotasun asmoz.


      Aipatutako Legeak aldaketak izan ditu; hain zuzen ere, azkeneko biak tokiko gobernuaren modernizatzeari buruzko abenduaren 16ko 53/2003 Legeak eta Tokiko Administrazioaren arrazionalizazioari eta iraunkortasunari buruzko abenduaren 27ko 27/2013 Legeak (TAAIL) eragin dituzte.


      Apirilaren 25eko 103/2013, uztailaren 11ko 143/2013 eta irailaren 26ko 161/2013 KAEek aztertu dute 53/2003 Legea, eta horren aurka mahaigaineratutako 3 konstituziokontrakotasun-errekurtso ebatzi dituzte, eta aurreproiektuaren azterketan lagunduko diguten juzgu-elementu garrantzitsuak atera daitezke horietatik.


      TAAILak batera aipatzen ditu EKren 149.1.18 artikuluan zein 149.1.14 artikuluan bildutako eskumen-tituluak, Estatuaren ogasun orokorraren zein zorraren inguruan, eta EKren 135. artikuluaren aldaketak eta horren ondorengo garapenak eragindako prozesuan inskribatzen da, Aurrekontu-egonkortasunaren eta finantza-iraunkortasunaren inguruko apirilaren 27ko 2/2012 Lege Organikoaren bidez (AELO), tokiko administrazioaren udal eskumenetan eta ekonomia zein finantza kontrolean eraginda.


      Lege horrek eztabaida juridiko sakona eragin du, eta horren adierazgarri dira aurkeztutako bederatzi konstituziokontrakotasun-errekurtsoak, Andaluziako, Kataluniako, Kanarietako eta Asturiasko autonomia-erkidegoek, Extremadurako, Kataluniako eta Andaluziako parlamentu autonomikoek, Nafarroako Foru Parlamentuak eta Diputatuen Kongresuko sozialisten, EBko, ICV-EUIAko, CHAko, Izquierda Pluraleko, UPyDko parlamentu-taldeek zein talde mistoak aurkeztu baitituzte. Era berean, toki-autonomiaren aldeko gatazka aurkeztu da horren aurka, 2.393 udalerrik sinatua; jakina, errekurtsoak eta gatazka ebatzi gabe daude oraindik.


      Toki-araubidearen arloan indarrean dauden lege-xedapenen testu bateginak (TATB), apirilaren 18ko 781/1986 Legegintzako Errege Dekretuak onartutakoak, oinarrizko xedapen jakin batzuk ere baditu “tokiko erregimenaren” arloan, bai eta martxoaren 5eko 2/2004 Legegintzako Errege Dekretua onartutako Tokiko Ogasunen Legearen Testu Bateginak (TOLTB) ere.


      Gobernu irekiaren, gardentasunaren eta herritarren parte-hartzearen arloan, arau hau hartu behar da kontuan legegile autonomikoak errespetatu beharreko arau-esparruan: abenduaren 9ko 19/2013 Legea, gardentasunari, informazio publikoa eskuratzeari eta gobernu egokiari buruzkoa, bere xedapenik gehienak oinarrizkotzat ematen baititu (azken xedapenetatik zortzigarrena), EKren 149.1.1, 149.1.13 eta 149.1.18 artikuluetan ezarritakoaren babesean.


      TAOLari dagokionez, Konstituzio Auzitegiaren doktrinak ere onartu du “konstituzio-multzo”aren barrukotzat (Konstituzio Auzitegiari buruzko Lege Organikoaren 28.1 artikuluan jasotzen baita), xedapen bat “toki-araubide”aren alorreko eskumen-banaketari egokitzen ote zaion aztertzerakoan (KAEak: 27/87, 4; 214/89, 5; 109/98, 12; 11/99 eta 159/01, 4); eta beren-beregi aipatu du “Legearen berariazko izaera eta ordenamendu juridikoan duen kokapen berezia” (259/88 KAE, 2. OJ).


      Kontsiderazio edo iritzi hori, dena den, birplanteatu egin da gerora; bereziki, 240/2006 KAE zela eta, Ceutako hiri autonomoak toki-autonomia defendatzeko jarri zuen gatazkan eman baitzen; epai horretan, beste epai batzuetan lehenago adierazitakoa gogoratuz (11/99 KAE, 2. OJ, “alde batetik EKren 137. artikulutik eratorritako konstituzio-aginduak, eta bestetik EKren 149.1.18tik eratorritakoak ez dira hedapen berekoak” eta 159/01 KAE, 4. OJ), bereizi egiten ziren EKren 137., 140. eta 141. artikuluekin zuzeneko lotura zuten xedapenak (“barne-muina edo funtsezko elementuak”) eta gainerakoak, ez baitute izaera berbera, ez Konstituzioaren ikuspuntutik ezta ordenamenduarenetik ere.


      Doktrina berrienaren arabera:


      “EKren 149.1.18 artikuluak Estatuari esleitzen dio toki-erakundeetako erakunde-aspektuen (antolakuntzakoak eta funtzionalak) zein eskumenen inguruko printzipioak edo oinarriak ezartzea (KAEak: 240/2006, uztailaren 20ko [RTC 2006, 240], 8. OJ; eta 103/2013, apirilaren 25ekoa, 4. OJ). Estatuko oinarriek bi betebehar dituzte: batetik, «tokiko erakundeen autogobernuaren esparru erabakitzailea ezartzeko konstituzionalki bermatutako toki-autonomia» zehaztea eta, bestetik, hau ezartzea: «toki-erakunde guztien oinarrizko erregimen juridikoaren gainontzeko alderdiak, administrazio publiko baitira, azken buruan» (KAE: 103/2013, [RTC 2013 103], 4. OJ), ezin direlako parekatu «tokiko erregimena» edo «toki-administrazioen erregimen juridikoa» «toki-autonomiarekin», «alde batetik EKren 137. artikulutik eratorritako konstituzio-aginduak, eta bestetik EKren 149.1.18tik eratorritakoak ez direlako hedapen berekoak» eta Konstituzioaren 137. artikuluko berme instituzionalak Estatuaren zein botere autonomikoen aurrean jarduten duelako (KAEak: 11/1999, otsailaren 11koa [RTC 1999, 11], 2. OJ; eta 240/2006, uztailaren 20koa [RTC 2006, 240], 8. OJ). (KAE: 143/2013).”


      Parekagarriak ez badira ere, badago konexioa toki-autonomiaren berme konstituzionalaren (EKren 137., 141. eta 142. artikuluak) eta EKren 149.1.18 artikuluko estatu-mailako eskumenaren artean (KAEak: 32/1981, uztailaren 28koa, 4. OJ, 76/1983, abuztuaren 5ekoa, 19. OJ, 27/1987, otsailaren 27koa, 2. OJ, 214/1989, abenduaren 21ekoa, 2. OJ), halako moldez non, estatuko arauak, udalerrien eskumen-eremura zabaltzen bada autonomia-eskumeneko sektore materialetan, oinarrizkoaren eremu materiala gaindituko duen, udal autonomia komunaren eredua babestera zuzenduta ez badago.


      Horrela uztartzen dira EK-k aldarrikatutako batasun- eta autonomia-printzipioak; izan ere, autonomia-erkidegoek aukera izan behar dute legeak askatasunez emateko, oinarrizko baldintza horiek errespetatuta, lurraldean kokatutako toki-administrazioen erregimen juridikoari buruzko aukera anitzak garatuta, eta funtsean politikoa den irizpidearen arabera egin behar dute.


      Toki-administrazioen erregimen juridikoak izaera bifrontea du eta, gainera, tokiko erakundeek lotura sendoagoa dute autonomia-erkidegoarekin eta, ondorioz, harreman “naturalagoa eta intentsuagoa” autonomiako erakundeekin (331/1993 KAE, azaroaren 12koa, 3. OJ, eta 84/1982 KAE, abenduaren 23koa, 4. OJ).


      Esan liteke Estatuak, udalekiko zuzeneko harremanen eremu horretan, Estatuaren eskumen materialekin bat datozen funtzioen betearazpena edo zerbitzuen kudeaketa eman diezaiekeela ─Estatuak badu eskumen horien gaineko erabakimena, noski─, eta, tokiko autonomia komunaren eredua zehazteko ardura duen bitartean, edozer kasutan udalei zer funtzio edo zerbitzu dagozkien zehaztera iritsi liteke, betiere, gutxienez, erakunde gisako aitorpena ahalbidetzeko, edota zer baldintza bete behar diren konstituzionalki bermatutako tokiko autonomiari ez eragiteko (horiek euren eskumeneko sektore materialetako tokiko eskumenak zeintzuk izan behar diren erabakitzeko autonomia-erkidegoen gaitasunaren kanpo-muga gisa jardun dezakete). Baina ez gehiago; izan ere, 76/1983 KAEak esan bezala, “Estatuak berak ez ditu guztiak” (udalei eskumenak esleitu dakizkiekeen sektore-eremuetan izan litezkeen eskumen guztien inguruan).


      Ildo horretatik, eta alde batera utzita TAAILak barne hartutako salbuespen-xedapenak ─gero aztertuko baititugu zehatzago─, aurreratu dezakegu, orokorrean, eremuan dagoen eskumenen banaketa ikusita, autonomia-erkidegoek udal eskumenetan eragin dezaketela, estatutuaren zein legearen bidez.


      Estatutuen kasuan, 31/2010 KAEak adierazi zuen Kataluniako Estatutu berriaren estatutu-aurreikuspenak bat zetozela Konstituzioarekin, oinarri hau hartuta: zerrendatutako arloak, zeinen gainean tokiko gobernuek eskumena izan behar baitute betiere, Autonomia Erkidegoek eskumenak bereganatu dituzten arloak dira, hau da, eskumen autonomikoen arloak; zerrenda hori gainjarri egiten zaie “Estatuak, EKren 149.1.18 artikuluak gordetako eskumena egikarituta, tokiko eskumenen gainean eman ditzakeen printzipioei edo oinarriei”.


      Era berean jardun ahal izango du lege autonomikoak, eskumen autonomikoak direnean, baina dagokion estatutuan zerrendatuta egoteari dagokion sendotutako bermerik gabe. Estatutua konstituzionaltasun-blokearen osagai da, baita lege autonomikoaren baliozkotasun-parametro ere.


      Balorazio hori aurreratzen dugu ikusirik zalantzak sortu direla TAAILak zer eragin izan duen lege autonomiko batzuetan, hots, udalei TAOLaren 25.2 artikuluaren zerrenda berrian agertzen ez diren eskumenak esleitu dizkietenetan.


      Alde batera utzita TAAILen onarpen hutsak lege horien desplazamendua edo geroko konstituziokontrakotasuna ez eragitea (Konstituzio Auzitegiak soilik aitortu dezake hori), Batzordeak uste du, doktrinaren zati batek eta aholkularitza-erakunderen batek adierazitako iritziaren aurrean, irakurketatik ezin dela ondorioztatu oinarrizko xedapenak zerrenda itxia eta zehatza ezarri duenik.


      Lehenik eta behin, horrek autonomia-erkidegoen eskumenak hustea ekarriko lukeelako; izan ere, tokiko erregimenaren arau-garapenaren eta betearazpenaren arloko eskumen generikoarekin batera, eskumen substantibo esklusiboak dituzte sektore material zehatzetan. Bigarrenik, TAOLaen berezko terminoek aurkako ondorioa adierazten dutelako, bai TAOLen 2.1 artikuluaren idazkera gordeta (nahiz eta TAAILen lehengo artikuluak ─bat─ printzipio berriak erantsi dituen, bai TAOLen 25.2 artikuluak hitzez hitz dioena ikusita, hauxe adierazten baitu: «edozer kasutan» berezko eskumen gisa gauzatuko dituela ondorengo arloak, beste arlo batzuetan berezko eskumenak esleitzeko aukera irekita utzita.


      Nolanahi ere, “edozer kasutan” oharrak nahitaez ezartzen du udalek eskumenak izatea arlo horietan, Estatuak definitu beharreko toki-autonomiaren eredu komunaren barnean, baina ez du baztertzen beste sektore batzuetan izatea. Edo bestela esanda, TAOLaren 25.2 artikuluaren espezifikazioak bakarrik eragingo duela egun autonomia-legedian indarrean dagoen eskumen-banaketan baldin eta autonomia-legediak udalei arlo horietako eskumenak aitortzen ez dizkienean, eta ez duela eraginik izango udalerriei beste gai batzuetako eskumenak aitortzen dien autonomia-legedian, zeren eta, gutxieneko izendatzaile komun hori errespetatuta, autonomia-erkidegoek euren estatutuen babespean hobetsitako aukera politikoen ondorio izango baitira.


      Ezin dugu epigrafe hau itxi TAAILak Euskadiri buruz dituen salbuespen-xedapenak aipatu gabe.


      TAAILak hiru salbuespen-klausula ditu. Lehenik eta behin, TAAILaren lehenengo artikuluak ─hogeita hamalau─ TAOLaren 2. xedapen gehigarria aldatzen du, hasieratik “euskal foru-araubide” izena duena. Bigarren, TAAILaren bigarren artikuluak ─lau─ TOLTB testuaren 8. xedapen gehigarrian aldatzen du; hori ere “euskal foru-araubide” deitzen da, eta, hasieran, bazuemn Euskadirako ogasun-erregimen berezi bat. Eta azkenik, TAAILaren lehenengo xedapen gehigarriak erregimen berezia ezartzen du TAAIL osoa Euskadin aplikatzeko.


      TAOLaren 2. xedapen gehigarria TAOLaren aplikagarritasunetik abiatzen da, baina EKren lehen xedapen gehigarriak aitortutako foru-araubidearen berme konstituzionalari lotutako salbuespen-katalogoa ezartzen du. Konstituzio Auzitegiaren 214/1989 epaiak dioenez, “TAOLak, 2. xedapen gehigarrian, ez du agindu konstituzionala bete baino egin, foru-araubide horren berariazko berezitasuna gordeta” (26. OJ).


      TAOLaren 39. artikuluak aitortutako foru-araubidearen espezialitatearekin bat, hori ez da soilik foru-erakundeetan proiektatzen (EAEEren 37.3.a artikulua); aldiz, euskal udalerrietan ere eragiten du, “era berean, euren lurraldeetako toki-erakundeetako berezitasun historikoak babestuta eta bermatuta” (1. zenbakia). Kontzertu Ekonomikoa funtsezko zatia da udalerrien gaineko finantza-tutoretzaren arloko berezitasunak babesteko, hala eurenez besteko eskumenak edo eskuordetuak egikaritzen dituztenean, nola koordinazioaren arloan, 20.000 biztanle baino gutxiago dituzten udalerrietan zerbitzuak emateari begira (5. zenbakia). Era berean, udalerrien finantza- eta ekonomia-araubide berezia gordetzen da ─horrek, hala ere, ezin du ekarri euskal toki-korporazioen autonomia-maila bat, gainerako korporazioena baino txikiagoa, hargatik eragotzi gabe lege honen 115. artikuluan xedatutakoa aplikatzea─; bereziki, zerbitzuen benetako kostuari, ekonomia- eta finantza-planen formulazioari eta udalerria baino lurralde-eremu txikiagoko erakundeen kontuei dagokienez (6. zenbakia). Halaber, Estaturako gaikuntza duten toki-administrazioko funtzionarioen eragiten dion foru-berezitasuna dago (7. zenbakia), eta azkenik, honako erabakiaren gainean proiektatzen da: “tokiko korporazioetako kideen, aldi baterako langileen eta toki-korporazioen eta horren sektore publikoaren zerbitzura dauden gainontzeko langileen eta gaitasun nazionaleko funtzionarioen ordainketen eta laguntzen gehienezko mugak” (11. zenbakia).


      Ildo beretik, TOLTBaren 8. xedapen gehigarriak, “Euskal foru-araubidea” izenekoak, ekonomia- eta finantza-erregimenaren arloko euren erregimen berezia gordetzen dutela nabarmentzen du, Kontzertu Ekonomikoaren baldintzetan. Baina, gainera, badakar aurreikuspen bat, aplikazioaren alorrean berariazkotasuna baieztatzen eta aitortzen duena TAOLaren xedapenen eta, bereziki, TAOLaren 25.2 artikuluaren kasuan.


      Aipatutako xedapen gehigarriaren bigarren paragrafoaren arabera: “dagozkien eskumen-esparruetan, euskal erakundeek beren eskumenak esleitu ahal izango dizkiete beren lurraldeetako udalerriei, betiere toki-araubidearen oinarriak arautzen dituen apirilaren 2ko 7/1985 Legearen 25. artikuluko 3, 4 eta 5. zenbakietan adierazitako irizpideei jarraiki”.


      Horrela, estatuko legegileak garbiro aitortzen du litekeena dela berezko eskumen berriak esleitzea, foru-araubidearen eguneratzeko prozesuaren barnean; horrek, gure ustez, sendotu egiten du Autonomia Erkidegoak jadanik bazuen eskuragarritasun-marjina, aztertutako banaketaren eskema orokorraren araberakoa, etorkizunean esleipen edo atribuzio hori arautu behar duten irizpide jakin batzuk gehituta; horiek gabe, lege autonomikoa tokiko autonomiaren kalterako izango litzateke.


      Horrela, irizpide horiek, TAOLaren 25.2 artikuluaren berezko eskumenen esleipena arautzen baitute, berezko beste eskumen batzuen gainontzeko esleipen-kasuetara zabaldu daitezke. Betekizun materialak dira ─hala nola lege-erreserba eta baliabideen nahikotasuna, gauzatutako eskumenen heinekoak behar baitute baliabideok─, Tokiko Autonomiaren Europako Gutunak jasotako printzipioetatik atereak, bai eta baldintza formal berritzaileak ere; adibidez, (i) tokiko zerbitzuak ezartzeko egokitasuna aurretiaz ebaluatzea, printzipio hauek aintzat hartuta: deszentralizazioa, eraginkortasuna, egonkortasuna eta iraunkortasun finantzarioa; (ii) memoria ekonomiko bat prestatzea, hauek argitze aldera: eragindako administrazio publikoen finantza-baliabideen gaineko inpaktua eta zerbitzuak edo jarduerak printzipio batzuk beteko dituela (egonkortasuna, iraunkortasun finantzarioa eta eraginkortasuna), legeak ondo aurreikusita tokiko erakundeen finantza-nahikotasuna ziurtatzeko beharrezko baliabideen hornidura, administrazio publikoen gastu handiagoa ekarri gabe; eta (iii) beste Administrazio publiko batekinko bikoiztasunik ez dagoela ziurtatzea.


      TOLTBaren 8. xedapen gehigarriaren 2. eta 3. zenbakiek, Kontzertu Ekonomikoaren Legearen 48 bost artikuluaren babesean, berezitasun berriak hartzen dituzte finantza-tutoretzaren arloan (lurralde historikoak izango dira bilketa zailen edo ezinezkoen eskubideei buruzko txostenen hartzaile, bai eta desadostasunak ebaztekoei burukoenak ere) eta hitzarmen berriak sinatu ahalko dira toki-erakundeekin, autonomia eta eraginkortasuna sendotzeko aipatutako toki-erakundeen organo batzuetan, hots, ekonomia-, finantza-, kontabilitate- eta aurrekontu-kudeaketaren kontrolaz eta barne-ikuskapenaz arduratzen direnetan.


      Azkenik, TAAILaren 1. xedapen gehigarria aipatu behar dugu; izan ere, doktrina onartuenak esandakoaren ildotik, ez baita abiatzen, TAOLaren 2. xedapen gehigarria bezala, legearen aplikaziozko arau orokor batetik, baizik TAAILaren aplikazio-desplazamenduko klausula orokor batetik.


      Haren arabera, Euskal Autonomia Erkidegoan izango da aplikagarria, ”betiere Konstituzioaren 149.1.14 eta 18 artikuluan eta lehen xedapen gehigarrian zehaztutako terminoetan; dena den, Euskal Herriaren Autonomia Estatutuaren abenduaren 18ko 3/1979 Lege Organikoan, Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoan, eta foru-lurraldeetako eskubide historikoak eguneratzen dituzten gainerako arauetan jasotzen diren xehetasunak bete beharko dira”.


      Berriro ere, Konstituzioan eta Estatutuan jatorria duten “berezitasunen” aurrean gaude, eta zehaztuta ez badaude ere, lege osoaren aplikagarritasuna baldintzatuko dute (TAOL eta TOLTB Legeek aurreikusitako aldaketena, bai eta TAAILaren berezko xedapen gehigarrietan eta iragankorretan barne hartutako aurreikuspenena ere).


      Bereziki, foru-berezitasunari buruz ari da; izan ere, haren arabera, foru-aldundiei dagokie, euren koordinazio- eta tutoretza-ahalei kalterik egin gabe, TAOLaren 26.2 artikuluan aipatutako zerbitzuak emateko moduaren inguruan erabakitzea, eragindako udalerrien aurretiazko adostasunarekin.


      TAOLaren 26.2 artikulua da erreformaren arau eztabaidagarrienetako bat; izan ere, Estatu Kontseiluaren arabera ere, badaude arrazoiak toki-erakundeek tokiko autonomiaren defentsa-gatazka aurkez dezaten Konstituzio Auzitegian (338/2014 zenbakiko espedientea). Orain, hau azpimarratzera mugatuko gara: TAOLaren erregimen orokorraren salbuespena dela, eta nolabaiteko tartea ahalbidetzen duela euskal udalerrirako eredua zehazteko, Estaturako eredu orokorrean aurreikusitakoaren desberdina.


      TAAILaren 1. xedapen gehigarriak, azkenik, hau dio amaiera aldean: “Hamabosgarren xedapen gehigarrian eta lehen, bigarren eta hirugarren xedapen iragankorretan aipatutako arloetan eskualdatutako zerbitzuen kostua baloratzeko metodologia Euskal Autonomia Erkidegoko erakunde eskudunek gauzatuko dute, Ogasun eta Herri Administrazio Ministerioak xede horrekin ezarritako ildoak eta printzipioak kontuan hartuta”.


      Bistan denez, metodologia hori aplikagarria izateko, aipatutako xedapenek hezkuntzaren, osasunaren, gizarte-zerbitzuen eta ikuskapenaren arloan barne hartzen dituzten zerbitzuen transferentziak gauzatuko beharko dira; printzipioz, hori ez da TAOLetik zuzenean ondorioztatzen, zeren eta lege horren erreformak ez du zertan eragin eskumenen banaketan, kasu honetan bakarrik izango lukeelako berehalako inpaktua edo eragina: udalerrien eskumen-funtsa handituko lukeen eskumenen zabalkuntza gertatuz gero. Baina ez da halakorik gertatu. Hain zuzen ere, xedapen horien oinarrian dagoena da udal-eskumenen galera bat, eskumenak dagokion autonomia-erkidegoari eskualdatzearen ondoriozkoa, eta ez da ahaztu behar, orokorrean, TAOLak ez diela autonomia-erkidegoei galarazten arlo horietako eskumenak udalerrien berezko eskumen gisa esleitzea, eskumen autonomikoak baldin badira, konstituzionaltasunaren blokea kontuan izanda; are gutxiago Euskal Autonomia Erkidegoaren kasuan, estatuko legegileak espresuki onartu baitu zabaltzeko aukera hori.


      Proiektaturiko erregulazioa goian adierazitako eskumen-zedarrietan nola kokatzen den baloratzeko, Batzorde honek uste du aurreproiektuak errespetatu egiten dituela Estatuaren eskumenak, hargatik eragotzi gabe aurrerago arau zehatzen inguruan egingo diren oharrak.


      160/2014 ABJI 263.etik 300.era par.


      


      Erregulazio horretatik funtsezko ideia hauek atera daitezke:


      a) Berezko nortasun juridikoa duten toki-erakundeak izaten jarraitzen dute toki-erakunde txikiek.


      b) Erakunde horien erregimena arautzeko eskumena lurralde historikoei dagokie.


      c) Arabako Lurralde Historikoko kontzejuek aitorpen berezia jasotzen dute legean, euren existentzia historiko errotuarekin bat.


      Esan beharko litzateke aurreproiektuak LHLren 7.a.2 artikuluan existitzen den eskumen-banaketa islatzen duela, lurralde historikoei esleitzen baitie eskumen esklusiboa “toki-erakunde txikien” araubidearen arloan, eta erakunde horiek arautzen dituzten foru-arauak errespetatzen dituela.


      Bizkaiko toki-erakunde txikien erregulazioa uztailaren 7ko 8/1993 Bizkaiko Foru Arauan dago, Bizkaiko udalerrien mugapeei buruzkoa baita, eta Gipuzkoakoa, martxoaren 17ko 2/2003 Foru Arauan, Gipuzkoako lurralde mugapeak erregulatzen baititu. Bi foru-arauen arabera, udal bakoitzaren hiriburutza hartzen duen gunetik bananduta eta bereizita dauden biztanleguneen administrazio deszentralizaturako osatzen dira toki-erakunde horiek. Arabaren kasuan, zehazki erregulatzen dira kontzejuak; izan ere, tradizio handia dute, eta 300dik gora daude Arabako Kontzejuen martxoaren 20ko 11/1995 Foru Arauan.


      Laburbilduz, aurreproiektua toki-erakunde txikien existentzia aitortzera mugatzen da; nolanahi ere, erabaki horrek baditu bere ondorioak, TAAILaren oinarrizko erregulazio berriarekin kontraesanean dagoen argitzera behartzen duelako, bai eta kontraesan horrek tokiko eskumenen banaketa-araubidearen haustea onartzera eraman behar gaituen ere edo, aldiz, eskumen-hauste hori ukatzera.


      TAAILaren bat.bi artikuluak TAOLaren 3.2 artikulua berridazten du; horrela, toki-erakunde gisa desagertzen dira “udalerria baino txikiagoak diren erakundeak, Autonomia Erkidegoek eratutakoak edo aitortutakoak, Lege honen 45.artikuluaren arabera”, eta TAAILaren bat.hamalau artikuluak edukirik gabe uzten du, ondorioz,TAOLaren 45. artikulua.


      Bestalde, TAAILaren bat.zazpi artikuluak TAOLaren 24 bis artikulu berria hartzen du barnean. Horren arabera, autonomia-erkidegoetako toki-araubideari buruzko legeek “udalerria baino lurralde-eremu txikiagokoak diren erakundeak arautuko dituzte −ez dute nortasun juridikorik izango−, sakabanatutako biztanle-guneen kudeaketa deszentralizatua egin ahal izateko, erakundeon ohiko izenak errespetatuz: baserri, parrokia, herrixka, auzo, elizate, kontzeju, alkate-auzo, alberriak eta antzeko beste batzuk, edo legeek ezar ditzatenak erabiliz”. Gainera, sakabanatutako biztanle-guneen administrazio deszentralizaturako aukerarik eraginkorrena hura denean bakarrik sortu ahal izango dira mota horretako erakundeak, aurrekontu-egonkortasunari eta finantza-iraunkortasunari buruzko apirilaren 27ko 2/2012 Lege Organikoan aurreikusitako printzipioei jarraiki.


      Hartara, autonomia-erkidegoek toki-erakunde txiki horiek sortu ahal izango dituzte, betiere, modu deskontzentratuan antolatzen badira; hau da, eskubideen subjektu izaerarik gabe eta eskubideen titular izateko eta betebeharrei erantzuteko aukerarik gabe, eta aukera eraginkorrena direnean.


      Baina erregimen orokor horrek salbuespenak onartzen ditu, hala nola TAAILaren laugarren eta bosgarren xedapen iragankorrek adierazitakoak. Lehenengoaren arabera, erakunde udalerria baino txikiagoek, jadanik sortuta badaude, euren nortasun juridikoa gordeko dute, bai eta euren toki-erakundearen izaera ere; hala ere, 2014ko abenduaren 31 baino lehen aurkeztu behar dituzte euren kontuak, desegitea ez eragiteko. Bigarrenaren arabera, 2013ko urtarrilaren 1ean baino lehen eratzeko bidean zeudenak, eratuz gero, euren nortasun juridiko propioarekin eta toki-erakundearen izaerarekin sortuko dira, eta dagokien autonomia legedian ezarritakoaren arabera arautuko dira.


      Hasiera batean pentsa liteke Estatuak toki-erakundeetarako ezarri ereduak ez duela onartzen udalerria baino txikiagoko toki-erakunderik, haiei esleitu dakizkiekeen eskumenen egikaritzaren bideragarritasuna bermatzeko eta, horrekin, euren autonomia. Baina ez da horrela; izan ere, udalerria baino txikiagoak diren toki-erakundeak ere bizi dira ereduaren barnean, herritarren beharrei eraginkortasunez erantzun diezaieketen neurrian, egonkortasunaren eta finantza-iraunkortasunaren printzipioak arriskuan jarri gabe.


      Araubide bikoitz horrekin, egungoak mantendu eta berrien sorrera saihesten baitu, badirudi TAAILak ez duela gogoratu udalerria baino txikiagoko erakunde horien gainean ─ez baitute aitorpen konstituzionalik ─, kanpo uzten ez bada ere Estatuak oinarrizko arauak emateko duen eskumena, bai baztertzen dela Estatuak, bere erabakiz, halakoak sortu eta mantentzeko aukera; izan ere, autonomia-erkidegoei dagokie haien sorrera, deuseztapena edo haien araubide juridikoaren zehaztapena (KAEak: 179/1985, abenduaren 19koa, eta 214/1989, abenduaren 21ekoa).


      Ez da soilik eztabaidagarria autonomia-erkidegoen eskumen horien muga gisa jardun ahal izatea; gainera, Euskadiren kasuan, lurralde historikoetako toki-erakundeen berezitasun historikoek euren nortasun juridikoa gordetzea ahalbidetzen dute.


      TAOLaren 2.1 xedapen gehigarriak berezitasun horiek aitortu ditu, eta, TAOLaren 2. xedapen gehigarri horren 6. zenbakiaren arabera, udalerria baino txikiagoak diren toki-erakundeek foru-erakundeei jakinaraziko dizkiete euren kontuak, eta foru-erakunde horiek erabakiko dute haien desagerpena, hala egokituz gero aipatutako xedapenaren aplikazioan.


      Lurralde historikoek dutenez haien sorrerari buruzko erabakia, eta haien araubide ekonomiko-finantzarioaren erregulazioaren ardura dutenez, euren esku izango dute, era berean, sortutako erakundeek baliabide egokiak bermatuta izatea begiratzea.


      160/2014 ABJI 344.etik 356.era par.


      


      VIII. Barneko osasuna (EAEE, 18. art.)


      Hasierako berritasun gisa, testuak nikotina aska dezaketen gailuak arautzen ditu, zigarreta elektroniko izen ezagunagoa hartzen dutenak; hau da, nikotina daukan lurruna kontsumitzeko erabil daitezkeen produktuak, haien edozein osagai eta are birkargatzeko ontziak ere.


      Mekanismo horiek direla eta, Osasunaren Mundu Erakundeak, 2013ko uztailean, haiek ez kontsumitzeko aholkua eman zuen, harik eta datu bidez frogatu arte produktu segurua, eraginkorra eta onartzeko moduko kalitatekoa dela, erakunde erregulatzaile eskudun batek egiaztatutakoaren arabera.


      Premisa horretan oinarrituta, eta osasun publikoaren babes orokorra osasunaren prebentzio- eta sustapen-neurrien bidez bermatzeko, tabakorako ezarritako araubidea bezalako bat ezartzen da gailu horietarako. Kontsumoa, publizitatea, sustapena, banaketa eta salmenta mugatzeko neurriak murriztaileagoak dira, estatuko araudian aurreikusitakoekin alderatzen baditugu.


      Hasieran, tabakoaren arloko estatuko legedia ─28/2005 Legea, abenduaren 26koa, tabakismoaren kontrako osasun neurriak ematekoa eta tabakoaren salmenta, hornidura, kontsumoa eta publizitatea arautzekoa─ aldatu egin zen gailu horiek kontuan hartzeko, Kontsumitzaileen eta Erabiltzaileen Defentsarako Lege Orokorraren eta beste lege osagarri batzuen testu bategina aldatzen duen martxoaren 27ko 3/2014 Legearen bidez. Arau oinarrizko horrek hauek parekatu zituen tabakorako araututakoarekin: nikotina aska dezaketen gailuen eta antzeko produktuen salmenta, banaketa, erabilera, kontsumo eta publizitateari lotutako zenbait alderdi. Arautze hori, ekimena abiarazi duen sailaren arabera, “ez da nahikoa, publizitateari dagokionez bezala kontsumoari dagokionez ere, arautu gabe uzten duelako ia sektore pribatu osoa, zeina nagusiki ostalaritza baita, 28/2005 Legearen aurretik tabakoarekin gertatzen zen bezala”.


      Ia garai berean, baina geroxeago, gailu horiek eta haien osagaiak jaso ditu Europako Parlamentuaren eta Kontseiluaren 2014/40/EB Direktibak (2014ko apirilaren 3koa, estatu kideek tabakoaren produktuak eta harekin zerikusia dutenak egin, aurkeztu eta saltzeaz dauzkaten lege-, erregelamendu- eta administrazio-xedapenak hurbiltzeari buruzkoa eta 2001/37/EE Direktiba indargabetzekoa). Direktibak hau dio: “zigarreta elektronikoek nikotinarekiko adikzioa gara dezakete, bai eta, azken batean, tabakoaren kontsumo tradizionalarekikoa ere, erretzea imitatzen eta banalizatzen dutelako. Horregatik, komeni da planteamendu murriztailea izatea zigarreta elektronikoen eta birkargatzeko ontzien publizitateari dagokionez”.


      Direktibak, 20.5 artikuluan, zehatz esaten du zer ezaugarri izan behar dituzten zigarreta elektronikoek eta haiek birkargatzeko ontziek Europar Batasunean merkaturatuak izan ahal izateko, eta estatu kideek 2016ko azaroaren 20a baino lehen bermatu beharreko neurri zehatz batzuk jasotzen ditu publizitatearen esparruan.


      Dioen bezala, Direktibak ez ditu bateratzen kerik gabeko inguruneei, salerosketa- edo publizitate-xedapen nazionalei edo marka hedatzeari buruzko arauak, eta ez du adin-mugarik ezartzen zigarreta elektronikoetarako, edo haiek birkargatzeko ontzietarako. Nolanahi ere, xedatzen du produktu horien aurkezpenak eta publizitateak ez dutela sustatu behar tabakoaren kontsumoa, eta ez dutela nahasketarik sortu behar tabakoaren produktuekin. Esparru horretan esaten du estatu kideek askatasuna dutela gai horiek beren eskumen-esparruan arautzeko, eta hala egitera bultzatzen ditu.


      Hala gauzak, gure azterketak kontuan hartu behar du balitekeela desadostasuna egotea arau autonomikoaren eta estatukoaren artean, betiere geroago egokitu beharko zaion komunitate-direktibak agindutakoaren ondorioz.


      Konstituzio Auzitegiaren etengabeko jurisprudentziaren arabera, materialki eskumena daukanari dagokio Europar Batasuneko zuzenbidea betearaztea, barne-zuzenbideko arauen arabera; izan ere, “ez dago eskumen espezifikorik Europar Batasuneko zuzenbidea betearazteko” (KAren epaiak: 236/1991, 9. oinarri juridikoa, eta 79/1992, 1. oinarri juridikoa).


      Hau da, europar zuzenbidearen aplikazioaren kasuan, ez dugu titulu autonomorik eskumenen banaketan. Horrenbestez, ez da ezinbestean estatuaren eskumena direktibak barne-esparruan txertatzea, ez eta Europar Batasuneko zuzenbidearen aplikazio zehatza ere, estatuak europar erakundeen aurrean daukan ardura orokorra izanagatik ere. Eskumena transposizioaren xede den gaiaren araberakoa izango da, bai eta eskumenak banatzeko sistema konstituzionalaren barruan zerikusia duten eskumen-tituluen araberakoa ere, eta estatuarena bezala autonomikoa ere izan daiteke.


      Hizpide dugunaren moduko kasuei gagozkielarik, Konstituzio Auzitegiak Kataluniako Estatutuari buruz ekainaren 28an emandako 31/2010 epaian aztertu bezala, eta haren 189.3 artikuluan jasotako kasurako, esaten baitzue “Europar Batasunak Estatuko oinarrizko araudia ordezten duen legedia ezartzen badu, Generalitat-eko gobernuak europar oinarrietatik abiatuta erabaki dezake garapeneko legedia”. Konstituzio Auzitegiak hau esan zuen: “doktrina-ildo konstituzional ezagun eta behin eta berrizko baten arabera (KAren 148/1998 epaia, uztailaren 2koa, 4. OJ), ez dago arrazoirik ezer esateko autonomia-erkidegoak Europar Batasuneko Zuzenbidea bere eskumenen esparruan gauzatzearen aurka, Kataluniako Autonomia Estatutuak 189.1 artikuluan oro har xedatzen duen bezala, eta, horrenbestez, hasiera batean behintzat, erabaki dezake garapeneko legedia, ahal denean, gai batean Estatuko oinarrizko araudia ordezten duen europar legedi batean oinarrituta gauzatzea. Hala ere, aginduaren gaineko ikuspegi konstituzionalki egokiak beti dakar berekin kasuan-kasuan ukitutako oinarrizko estatu-eskumena babestea, europar araudiak ez baitu ordezkatzen edo ezabatzen, eta, horrenbestez, Estatuak oinarrizko arauak eman ditzake etorkizunean, konstituzionalki gordetako eskumena baliatuta; izan ere, Estatuaren abokatuak dioen bezala, europar zuzenbideak oinarri batzuk ordezteak ez du izatez aldatzen oinarriak sortzeko estatu-eskumen konstituzionala”.


      Horiek horrela, publizitateari dagokionez, eta tabakoaren publizitatean izan diren auziak gorabehera, zeinen ondorioz 98/43/EE Direktiba (2003/33/EE Direktibaren aurrekoa) baliogabetu ere egin baitzen, eta Estatu Kontseiluak sakon aztertu baitzituen 366/2005 Irizpenean (hartara jotzen dugu), eta Direktibaren edukia kontuan hartuta, uste dugu zigarreta elektronikoei eta haien gailuei buruzko aurreikuspenak sartzea bat datorrela EAEren eskumenekin, Estatuaren oinarrizko eskumenei oztoporik jarri gabe, areago barne-osasunaren esparruan, autonomia-erkidegoak legeak egiteko eskumena duelako, eta zentzuzkotzat eta neurrikotzat jo daitezkeelako lortu nahi den helbururako.


      Gauza bera esan dezakegu oinarrizko araudiaren ustez debekua ezartzea komeni ez den lekuetan kontsumoa murrizten duten gainerako neurriei buruz; haiek, alde batetik, osasun publikoaren arloko autonomia-eskumenetan mamitzen dira, eta, bestetik, osasuna sustatzeko eta eritasunei aurrea hartzeko helburuarekin, kalterik egiten ez dutela frogatu ez den substantzien kontsumoari oinarrizko legeek baino murrizketa handiagoak ezartzeko aukeran.

      IX. Euskal Herriaren beraren sektore publikoa (EAEE, 10.24 art.)


      Aurrekoarekin bat etorrita, EAEEaren 10. artikuluaren 24. zenbakiak ere ematen dio eskumen esklusiboa Euskal Herriaren beraren sektore publikoan, Estatutu honetako beste arau batzuek eragiten ez dioten neurrian.


      Eskumen-titulu horri buruz esana dugu jada, gure 46/2012 irizpenean, eduki naturalagotzat duela Administrazioak har ditzakeen pertsonifikazio publiko edo pribatuaren formen erregulazioa, baita haiei aplikatzeko araubidea edo erregimena ere. Beraz, euskarririk egokiena dugu Administrazioaren eta sektore publikoaren pertsonifikazio-formulak arautzen duen aurreproiektu-zatiarentzat.


      Irizpen hartan adierazi genuenez, lurralde-administrazio bakoitzaren erakunde-egitura integratzeko asmatu dute sektore publikoaren kontzeptua, zeinak, administrazio nagusiaz gain, haren mendeko edo hari lotutako erakunde edo sozietateak hartzen baititu. Dagokion herri-administrazioa bere osoan hartzeko asmoz erabili ohi da, abiapuntutzat hartuta gaur egungo konfigurazioa urruti samar dagoela homogeneotasunetik, pertsonifikazio-formula desberdinak erabili ditu-eta bere jardueretarako; baita beste helburu batekin ere: tresna-enteen panoplia zabal hori zuzenbide publikoko arauen mende edukitzeko, gai jakin batzuetan (araubide juridikoa eta finantzarioa, ondasunen eta zerbitzuen kontratazioa, langileen hautaketa, bateraezintasunak eta ordainsariak, eta abar).


      Konstituzio Auzitegiak ildo horretatik onartu duenez, “Zuzenbide Pribatuaren arabera funtzionatzen duten edo zuzenbide horren arabera pertsona bihurtu diren erakundeen azken titularitatea alor administratiboan dago, alor publikoan zalantzarik gabe, publiko den bezala Administrazioa eta erakunde horiek, Administrazioaren mende baitaude, lotzen dituen harremanen barne-esparrua; azken finean, Zuzenbide Pribatuak eskainitako teknikak baliatzen ditu Administrazioak, bere ekintza sozial eta ekonomikoa zabaltzeko bide praktiko gisa” (KAE: 14/1986, urtarrilaren 31koa).


      Halaber, kontuan hartzekoa da, Autonomia Estatutuan esklusibotzat kalifikatu arren, Euskal Autonomia Erkidegoaren eskumena ere kasu horretan dagoela, hots, EKren 149.1.18 artikuluko Estatuaren oinarrizko eskumenaren mende (“Administrazio Publikoen erregimen juridikoaren oinarriak”).


      Doktrina hori Konstituzio Auzitegiaren 31/2010 epaian ere agertu da (31. OJ), hau adierazi baitu: “Kataluniako Autonomia Estatutuaren 71.6. artikuluak, helegitea jarri dutenek inpugnatzen dutenak, Generalitatearen Administrazioaren antolamendu-araudiko Legeak aipatzen ditu, eta Legeetako beharrezko eduki gisa aurreikusten ditu deszentralizatze funtzionaleko modalitateak eta Generalitatearen Administrazioak izan ditzakeen pertsonifikazio publiko eta pribatuko forma desberdinak; zerbitzu publikoen antolamendu eta kudeaketa formak; eta, azkenik, Generalitatearen Administrazioaren jarduera zuzenbide pribatuko erregimenaren pean, orobat sektore pribatuaren partaidetza politika publikoak gauzatzean eta zerbitzu publikoak eskaintzean (…); aginduak Erkidego Legearen erreserba bat ezartzen du, Generalitatearen Administrazioa antolatzeari dagokionez, horretan zehazten den beharrezko edukiarekin; horretan jardutean, nabarmena da autonomia-erkidegoak errespetatu egin behar dituela Estatuak administrazio publikoen antolamendu eta funtzionamenduari buruz ematen dituen oinarriak, 149.1.18 EK artikuluan erreserbatzen den eskumenaren babespean; horren helmena txikiagoa izateak behin eta berriz konstituzio-doktrina deklaratu du autonomia-erkidegoen administrazio publikoen barne-alderdiei dagokienean, (guztiak, KAE 50/1999, 3. OJ)”.

      5. kapitulua. Arloak


      I. Herri Administrazioa


      Proiektuko hirugarren gai orokor aipagarria da terminologia ugari erabiltzen dela kasu bakoitzean autonomia-erkidegoko administrazioa edota horren sektore publiko osoa izendatzeko, eta hori nahasgarria dela.


      Arau horrek, besteak beste, Administrazioaren egitura instituzionala eta funtzionamendua antolatu nahi ditu, eta oinarrizkoa eta ukaezina da zalantzarik gabe zehaztea zein den sektore publikoa osatzen duten organismo bakoitzari aplikatu beharreko erregimena; eta hori ez da lortzen kasu guztietan.


      1. artikuluan termino berritzat erabiltzen du “Euskal Administrazio Publikoa” eta Euskal Autonomia Erkidegoko Sektore Publikoaren edukiarekin berdintzen du. Hortaz, Euskal Autonomia Erkidegoko Administrazio Publikoa barne hartzen du (era berean, administrazio orokorrean eta administrazio instituzionalean integratuta dagoena), orobat Euskal Autonomia Erkidegoko Sektore Publikoa osatzen duten gainerako erakundeak ere (sozietate publikoak, fundazioak eta sektore publikoko partzuergoak).


      Ildo horretan, gogoratu behar da Euskal Autonomia Erkidegoko Sektore Publikoaren uneko definizioa eta konfigurazioa EAEOOAPLan jaso zela, azaroaren 17ko EAEko ondarearen 5/2006 Legearen seigarren azken xedapenaren bidez (hori ekainaren 22ko 6/2007 Legeak aldatu zuen, gaur egun indargabetuta dagoenak; EAEko ondarearen Legearen testu bategina onartzen zuen azaroaren 6ko 2/2007 Legegintza Dekretuak ordezkatu zuen). Lege horren zioen azalpenean, “Administrazio” kontzeptua soilik pertsonifikazio-forma publikoetan babestutako erakundeetarako erabiltzeko asmoa adierazten zen.


      Nolanahi ere, Euskal Autonomia Erkidegoko Sektore Publikoaren terminologia Euskal Administrazio Publikoarekin berdintzeak orientazioa aldatzea dakar, eta hori agerikoa da II. tituluan lehen izendapena erabiltzen denean eta, III. titulutik aurrera, berriz, errealitate bera aipatzeko, izaera orokorrarekin, bigarren izendapena erabiltzen denean. Egoera horrek aurreproiektuan hauteman daitezkeen bi alderdien arteko diferentziak agerian uzten ditu eta, gainera, nolabaiteko nahasmena sortzen du. Nahasmen hori areagotu egiten da III. titulutik aurrera, “Euskal Administrazio Publiko” eta “Euskal Autonomia Erkidegoko Administrazioa” eta “Euskal Autonomia Erkidegoko Administrazio Orokorra” eta “Euskal Administrazio Publikoa integratzen duten entitate edo erakunde” terminoak erabiltzen direlako; suposatzen da, horiek kasuan kasu nortasun juridiko desberdineko entitateei dagozkiela, edota Autonomia Erkidegoko Sektore Publikoa osatzen duten erakunde guztiei.


      Kasu batzuetan, ikus daiteke izendapenak arlo zehatzagoa ezartzeko asmoa duela, batez ere Autonomia Erkidegoko Administrazio orokorra aipatzen duenean, baina beste kasu batzuetan zalantzak sortzen dira. Adibide esanguratsu gisa, aipatzekoak dira honako hauek: 7.2. artikuluan, Administrazio orokorra aipatzen da; 69. eta 70. artikuluetan, Autonomia Erkidegoko Administrazioa aipatzen da; 74. artikuluan, Autonomia Erkidegoko Administrazio Publikoaren kontzeptua eta Euskal Administrazio Publikoarena ageri dira; eta 104. artikuluan, Euskal Administrazio Publikoaren kontzeptua bi esanahi desberdinekin erabiltzen da

      A) Erakundeen antolamendua


      Administrazio instituzionala osatzen duten organismoek lege-mailako araua behar dute sortzeko, eta gainerako erakunde instrumentalek Eusko Jaurlaritzaren dekretu bat behar dute eratzeko edo Sektore Publikoan txertatzeko. Baina desagertzeko edo sektore publikoa uzteko, aurreproiektuaren 50. artikuluak eskatzen du, nolanahi ere, erabakia Gobernuak hartu behar duela dekretu bidez.


      Nahiz eta gai hori 39.2. artikuluko h) letran ezarritakoarekin batera baloratu behar den, ez dago justifikatua 50.1. artikuluan proposatzen den moduan Administrazio instituzionaleko zati diren organismoak deslegalizatzea. Hori gerta daiteke, hasiera batean, testuak organismo horiek dekretu bidez sortzea planteatzen zuelako, baina, behin betiko erabaki denean lege bat beharrezkoa dela, iturrien sistemarekiko koherente eta adeitsuena den aukera OOAPLak 12. eta 17. artikuluetan planteatzen duena da. Hala, Administrazio instituzionaleko zati diren erakundeek lege bat behar dute, bai eratzeko eta bai desagertzeko, nahiz eta desagertzeko ez den arau espezifiko bat behar, sorkuntzakoan desagertzearen kausak eta jarraitu beharreko prozedura ezarri direnean.


      Parlamentuaren erabakia da legez Administrazio instituzionalean aurreikusitako figuretako baten bidez jarduteko erabakia onartzen duen legea onartzea. Horrek, zalantzarik gabe, agindu dakizkiokeen funtzio eta ahalmenekin zerikusia du; hartara, ez da koherentea exekutiboaren esku uztea soilik antolamendu-formula hori desagerrarazteko erabakia, sorkuntza-legeak berak (edo beste batek) erabaki hori hartzeko legitimatzen duten kausak zehazten baditu salbu.


      Autonomia Erkidegoko Sektore Publikoa osatzen duten gainerako erakundeei dagokienez, alde batzera utzita “sozietate publikoak” eta “sektore publikoko sozietateak” terminoak bereizi gabe erabiltzen direla (eta Batzorde honek jotzen du hori bateratu egin behar dela), berritasun gehien euskal sektore publikoko fundazio eta partzuergoen kasuan hautematen dira.


      Fundazioei dagokienez, aurreproiektuak ez du soilik mugatzen autonomia-erkidegoko administrazioan parte hartzen duen fundazio bat noiz integratzen den sektore publikoan. Gainera, 42. artikuluan ezartzen da debekatuta dagoela edozein fundaziotan parte hartzea, horretan ez badute jarduten edo parte hartzen sektore publikoko zati ez diren eta izaera pribatua duten pertsona fisiko edo juridikoek ere.


      Egiazki, legeak mugak ezar ditzake pertsona juridiko publikoek fundazioak sortzeko eskubidean, jakina baita EKren 34. artikuluak eskubide hori soilik herritarrei babesten diela. Zalantza bakarra da horretan dagokion eskumena EAEEren 10. artikuluko 6. zenbakikoa ote den (jadanik aztertu duguna) edota 13. zenbakikoa (fundazioak). Ez dago oso argi zer aipatzen den partaidetza edo lankidetza aipatzen direnean ere, nahiz eta ez dirudien soilik arlo ekonomikoari buruz ari denik.


      Dena den, legegileak izaera orokorrarekin hartutako erabakia, bai Estatu mailan eta bai erkidego-mailan, pertsona juridiko publikoei ere fundazioak eratzeko baimena ematea izan da, orain autonomia-erkidegoko administrazioari inposatu nahi zaion mugarik gabe.


      Hala, aurreproiektuak fundazio bat sektore publikoan integratzeko baldintzak ezartzea proposatzen du, eta, horretaz gainera, fundazioak sortzeko ahalmena mugatzea autonomia-erkidegoko administrazioari. Errepikatzen dugu hori egin daitekeela, baina ezin da ukatu egoera bitxia izango dela. Euskal Autonomia Erkidegoko Fundazioen Legeak ezarritako araubide orokorrak aukera ematen du zenbait pertsona juridiko publikok fundazio bat era dezaten, baina aurreproiektuak autonomia-erkidegoko administrazioari soilik ezarriko dio aukera horren betoa. Gai hori kontuan hartu beharko da etorkizunean EFPL aldatzeko aukera aztertzen bada.


      Bestalde, fundazio bat Erkidegoko Sektore Publikoan integratzeko baldintzak zehazteko orduan, mantendu egiten da aipatu sektoreak gobernu-organoko kideen gehiengoa izendatzeko aurretiazko eskakizuna, baina sistemari koherentzia ekarriko dion arau bat eransten da; alegia, berariaz debekatzen da Sektore Publikoan integratzeko aurreikusten diren bi baldintzak gertatzeko aukera ─fundazioaren hornidurari edo ondareari loturik─, ez bada bermatu aurretiaz aurreko baldintza bete dela.


      Gogoratu behar da, gaur egun, ez dagoela halako debekurik; beraz fundazioen hornidurari edo ondareari loturiko edozein baldintza betetzen duten fundazioak ez dira autonomia-erkidegoko Sektore Publikoan integratzen, hark gobernu-organoko kide gehienak izendatzen ez baditu. Horrek disfuntzio bat sortzen du eskema instituzionalean, eta hori konpontzea positiboa baino ezin da izan.


      Azkenik, erregimen iragankor bat ezarri behar da, gaur egun baldintza hori betetzen ez duten fundazioak erregimen berrira egokitu daitezen.


      120/2014 ABJI 218.etik 228.era par.


      


      B) Kide anitzeko organoak


      Aurreproiektuaren 75. artikuluak Tokiko Politika Publikoen Euskal Kontseilua sortzen du udalerrien eta autonomia- eta foru-erakundeen arteko lankidetza-harremanak gauzatzeko helburua izango duen erakunde-instituzio gisa, tokiko gobernu-eremuari eragiten dieten politika publikoak diseinatu, prestatu, burutu eta ebaluatzeko prozesuetan udalerrien interesak aitortu eta aintzat hartuko direla bermatzeko.


      Aurreproiektuaren 76. artikuluaren arabera, egitura instituzional bat da, udalerriek Euskal Autonomia Erkidegoko erakundeetan ordezkaritza izateko eta parte har dezaten, eta eginkizun nagusitzat du beste erakundeek toki-autonomia guztiz errespetatzen dutela bermatzea.


      Kontseiluaren osaeran ordezkari-kopuru bera dute Eusko Jaurlaritzak, foru-aldundiek eta udalek. Horrenbestez, gure 46/2008 irizpenean egindako kontsiderazioa zabaldu daiteke: azpimarratzekoa da udalerrien ordezkaritzaren halako parekotasun-ments bat, organoan dauden beste bi ordezkaritzekiko parekotasun banatua baitu –EAEko Administrazioa eta lurralde historikoak─; horren ondorioz, udal ordezkaritzaren pisu espezifiko ponderatua herena da, organoaren osotasunari begiratuz gero.


      Nolanahi ere, kasu honetan, konpentsatuta edo orekatuta gerta daiteke ments hori, Euskadiko Tokiko Gobernuen Batzordea euskal udalerrietako ordezkariz soilik osatua baitago.


      Tokiko Politika Publikoen Euskal Kontseiluaren administrazioarteko osaerak bide ematen dio, AJAPELaren 22.2 artikuluaren arabera, barne-funtzionamenduko arau propioak prestatzeko, lege honetan jasotakoak garatze aldera. Aurreproiektuak, era berean, bokal-kopurua aldatzeko aukera uzten dio Kontseiluaren erregelamenduari, “betiere, parekotasun instituzionala gordeta”.


      Gure 193/2011 irizpenean esan bezala, organoa osatzen duten kideen kopuruari eta euren agintaldiaren iraupenari buruzko erabakia (izan ere, ezarpen handieneko udalen elkarteari esleitzen zaio eta hori etorkizunean aldatu daiteke, hirugarren xedapen gehigarriak ─4─ dioenaren arabera) ezin da Kontseiluaren esku gelditu, haren araubide juridikoari eragiten dioten funtsezko gaiak baitira.


      Nabarmentzekoa da kopuruaren murrizketak edo zabalpenak bere eragina izan dezakeela aurreproiektuak akordioak hartzeko ezarritako erabakien oreka delikatuan (horietarako nahikoa da gehiengo soila), baina horien baliozkotasunerako, gobernu-maila bakoitzeko kideren batek osatu beharko du gehiengo hori. Hiru aldundi izanda, maila instituzional bakoitzeko hiru bokaleraino murriztu daiteke, eta gutxienez bederatzira zabaldu. Lehenengo kasuan, zailagoa izango da akordioak bilbatzea, eta, bigarrenean, aldiz, errazagoa.


      160/2014 ABJI 471.etik 477.era par.


      


      C) Herritarren parte-hartzea


      Baina erreferentzia garrantzitsuena, zalantzarik gabe, EKren 23. artikulua da; oinarrizko eskubidearen kategoriara eramaten baitu herritarrek gai publikoetan parte hartzea, zuzenean edo ordezkarien bidez. “Gai publikoak” adierazpena anbiguoa denez, interpretazio desberdinak egin dira artikulu horren helmenari buruz, eta planteatu da bide horretatik eratuta geratzea herritarren parte-hartzeko konstituzio-eskubidea, edozein arlo edo esparru publikotan.


      Konstituzio Auzitegiak, uztailaren 17ko 119/1995 epaian (berrikiagotan, nahiz eta antzeko diskurtsoarekin, irailaren 11ko 103/2008 epaian), 23. artikuluaren arlo hori mugatu du, eta adierazi parte hartzeko eskubide bat bermatzen dela, zuzenean edo ordezkarien bidez erabil daitekeena, eta botere politikoan jardutea dakarrena.


      Doktrina horretan Konstituzioaren 23. artikuluan oinarritzen diren bi demokrazia forma onartzen dira: ordezkapenezkoa eta zuzena. Azken hori adierazten da subiranotasunaren titularrari dei egiten zaionean alderdi edo ordezkarien inolako bitartekaritzarik gabe.


      Aipatu epaiaren arabera, demokrazia zuzeneko forma horren barruan integratuta geratzen dira Konstituzioaren 87.3. artikuluko legegintzako herri-ekimena, kontzeju irekian oinarritutako antolamendu-formak eta Konstituzioan aurreikusten diren erreferendum-modalitate desberdinak. Bestalde, partaidetza-demokrazian barne hartzen dira, Konstituzio Auzitegiaren hitzetan, “herritarrek sistema demokratikoan parte-hartzea adierazten duten bi eskubide, herriaren subiranotasunari eta pluralismo politikoari loturik”: hauteskunde-eskubide aktibo eta pasiboa, ordezkaritza politikoaren printzipio beraren modalitate gisa ageri direnak.


      Demokrazia zuzen edo ordezkapenezkoaz gainera, demokraziaren hirugarren adierazpen bat dago: partaidetzazkoa. Ez da herriaren subiranotasuna baliatu edo egikaritzea, baizik eta herritarrei aukera ematea Administrazioari juzgu-elementu nahiko eskaintzeko hauek bermatze aldera: legezkotasuna ez ezik, administrazio-erabakien zuzentasuna eta egokitasuna, legitimitate demokratikoz jantzita. Partaidetza demokratikoko modalitate horren adierazle nagusia, egun, arau-xedapenak prestatzeko prozedura da; prozedura horri dagokionez, Konstituzioaren 105. artikuluak herritarren entzunaldia bermatzen du eta, hori erregulatzeko, legea aipatzen du.


      Dena den, Konstituzio-testuak ez ditu agortzen herritarrek administrazioaren jardueran parte-hartzeko dituzten formak; izan ere, 9.2. artikuluan partaidetza-printzipioa definitzen duenean, zenbait partaidetza-forma jaso dira, nahiz eta Konstituzioan berariaz aurreikusita ez egon, hango printzipioetatik zuzenean ondoriozta daitezkeenak. Gero eta nabariago ikusten da ordezkaritza-demokraziaren mekanismoak ez direla nahikoa botere publikoen zenbait jarduera justifikatzeko. Hori dela eta, botere publikoek gero eta gehiago bilatzen dute herritarrek gobernuan eta erabaki publikoetan esku hartzea.


      Konstituzio-printzipio horretan oinarrituta, legegileak, aurreproiektu honetan egiten duen bezala, partaidetzazko demokraziaren esparruko partaidetza-formak ezar ditzake. Testuinguru horretan txertatu behar dira aurreproiektuan aurreikusitako partaidetza-bide berriak, Administrazioaren erabakiak legitimatzera edota egokitasun-bermeak eskaintzera bideratuta daudenak. Horiei esker, berariaz Konstituzioan aurreikusitako partaidetza-bideak osatu egiten dira eta, aldi berean, administratuak kudeaketa publikoan inplikatu nahi dira. Orain arte, ideia hori toki-administrazioan garatu da gehien, gertutasuna dela eta. Baina horrek ez du esan nahi gainerako administrazioetara ere herritarrak hurbiltzea nahi ez denik, bide eta partaidetza-forma berriak ezarriz, teknologia berriek eta Internetek eskainitako aukera ugarietan ere oinarrituta.


      Azken batez, ordezkaritza-demokrazia osatu egin nahi da, partaidetza-demokraziaren mekanismoekin; hala, titulu hau, bere osotasunean, soilik positiboki baloratu daiteke.


      120/2014 ABJI 322.etik 329.era par.


      


      Aurretik ohartarazi bezala, Gardentasunari eta gobernu onari buruzko legeak protagonismo berezia hartzen du gai honetan. Lege horrek helburutzat du jarduera publikoaren gardentasuna handitzea eta indartzea, informazioaren eskuragarritasuna aitortu eta bermatzen du eta arduradun publikoek gobernu onaren esparruan dituzten betebeharrak ezartzen ditu. Ikuspegi subjektibo batetik, haren aplikazio-eremuak gainditu egiten du administrazio publikoen eta horien erakunde instrumental edo mendekoen esparrua, eta betebeharrak ezartzen dizkie alderdi politikoei, sindikatu- eta enpresa-erakundeei eta diru-laguntzak jasotzen dituzten erakunde pribatuei.


      Gure 120/2014 irizpenean gogorarazi dugunez, gardentasunaren eta administrazio onaren esparruan, badaude Europar Batasuneko arau batzuk, barne-zuzenbideari bidea ireki diotenak. Europar Batasunaren Oinarrizko Eskubideen Gutunak administrazio ona izateko eskubidea aitortzen du (41. artikulua), bai eta instituzioen dokumentuak eskuragarri izateko eskubidea ere (42. artikulua). Europar Batasuneko erakundeek eta agentziek duten informazioaren eskuragarritasuna berariaz arautzen da 2001eko maiatzaren 30eko 1049/2001 Erregelamenduan, Europako Parlamentuaren, Kontseiluaren eta Batzordearen dokumentuen eskuragarritasun publikoari buruzkoan (une honetan, erreforma-prozesuan dago).


      Halaber, aipagarria da dokumentu publikoen eskuragarritasunari buruzko Europako Kontseiluaren Hitzarmena, 2009an onartu zena. Hitzarmen horretan, gutxieneko arau batzuk ezartzen dira, Europako Kontseiluko Estatu kideen esperientzia eta jardunbideetan oinarrituta, eta positibizatu egiten dira Ministroen Batzordearen Rec (2002) 2 Gomendioak jasotako printzipioak, dokumentu publikoak eskuratzeari buruzkoak.


      Doktrinaren zati baten ustez, gainera, hirugarren belaunaldiko giza eskubideetako bat izango litzateke gardentasunerako eskubidea, hauekin batera: jakiteko eta kontrolatzeko eskubideak (botere publikoen jarduera ezagututa bakarrik balia daiteke) eta herritarrek bizitza publikoan parte hartzeko eskubidea. Gure zuzenbidean ez du dimentsio hori iritsi, baina gero eta protagonismo handiagoa du, zalantzarik gabe.


      Era berean, Europar Batasunaren esparruan, bada printzipio horren formulazio jurisprudentzial bat. Lehenengo Auzialdiko Auzitegiak T-309/97 (1999ko urriaren 14a) eta T-211/00 (2002ko otsailaren 7a) auzietan adierazi duenez, gardentasun-printzipioaren helburua da herritarrek erabaki-prozesuetan gehiago parte har dezaten bermatzea, orobat Administrazioaren legitimitate, eraginkortasun eta ardura handiagoa bermatzea herritarren aurrean. Demokraziaren printzipioa eta oinarrizko eskubideen errespetua indartzen laguntzen du.


      Ikuspegi espezifikoago batetik, baina EKren 148.1.18. artikuluaren esparruan ezarritakoaren lege-garapenean, kontuan hartzekoak dira publizitate aktiboaren alorrean ezarritako betebeharrak, bai azaroaren 14ko 3/2011 Legegintzako Errege Dekretuan, Sektore Publikoko Kontratuen Legearen testu bategina (SPKL) onartu baitu, eta bai diru-laguntzei buruzko azaroaren 17ko 38/2003 Lege orokorrean ere (DLL). Lehen kasuan, aldizkari ofizialetako publizitate klasikoaz gainera, nabarmentzekoa da Legearen eraginpean dauden erakundeek kontratatzaile-profil bat sortzeko betebeharra dutela, eta horretan argitaratu behar direla kontratuei loturiko datuak. Bigarren kasuan, Legearen 18. artikuluak modu zehatz batean aipatzen du emandako diru-laguntzen publizitatea.


      Parte-hartzeari dagokionez, Konstituzio Auzitegiaren 103/2013 epaiak ezarritako desberdintasuna kontuan hartuz gero, proiektuak parte-hartze funtzionala hartzen du aintzat, herritarren parte-hartzea eragiteko bide eta prozedura egokiak alegia. Aldiz, legegile autonomikoak parte-hartze organikoa ez ezartzea hobetsi du, hala egin bazezakeen ere, herritarrak erabakiak hartzeko prozeduran sartzea artikulatzeko erakunde osagarri batzuk egituratuta.


      Toki-araubidearen oinarrizko legediak aurreikusitako modalitateez gain ─TAOLaren 70 bis eta 71 artikuluak, herri-ekimenerako eta herri-kontsultetarako eskubidea─, hauek jarri ditu aurreproiektuak: partaidetzazko deliberazioaren prozesuak, udal-aurrekontuetan gastu-konpromisoak identifikatzeko herritarren partaidetza, sektoreko zein lurralde-eremu mugatuko kontsultak eta herri-politikei edo garrantzi bereziko herri-erabakiei buruzko kontsulta irekiak.


      Guztiek erantzuten diote borondate honi: Administrazioari juzgu-elementu nahikoak ematea, administrazio-erabakien legezkotasuna ez ezik, zuzentasuna eta egokitasuna ere bermatzeko, legitimitate demokratikoz jantzita.


      Kasu honetan, EAEEren 10.2. artikuluaren eskumena EAEEren 9.2 e) artikuluarekin bat egikaritzen da, hor jasota baitago euskal aginte publikoek lagundu egin behar dutela, herritar guztiek parte har dezaten Euskal Herriko politikan, ekonomian, kulturan eta gizartean.


      Gero eta gehiago ikusten da ordezkaritza-demokraziaren mekanismoak ez direla nahikoa botere publikoen zenbait jarduera justifikatzeko. Hori dela eta, botere publikoek hau bilatzen dute: herritarrek gobernuan eta erabaki publikoak onartzean esku har dezatela. Bereziki beharrezkoa da hori toki-administrazioetan, herritarrenganako duten gertutasunarengatik, gainera, informazio- eta komunikazio-teknologiek eskaintzen dituzten aukerak kontuan izanda.


      Aurreproiektuaren zioen azalpena oso adierazgarria da, erregulazioa inspiratzen duten helburuei dagokienez:


      “legea saiatzen da premia larri bati erantzuten, hots, herritarrek informazioa eskuratzeko eta parte hartzeko tresnak indartzea tokiko politika publikoen diseinuan, erabakian eta ezarpenean, eta, horrela, aurre egin nahi dio ordezkaritzako demokrazia tradizionalak berezko dituen zenbait ahuleziari eta boterea are gehiago kontrolatzeko eta kontuak argiago emateko eskakizunak ekarritako erronka berriei. Oso kontuan izan da erronka horiek lotuta daudela gero eta indartsuagoak diren eskakizunei, alegia, tokiko ekintza publikoan gobernu ona, etika eta gardentasuna eskatzeari, eta udal-egituren beren eskakizunei; erronka horiei esker, eguneroko esperientziak erakusten duen bezala, erakunde lehiakorrago eta garapen ekonomiko eta sozial iraunkorraren lagungarriago bihurtzen dira egunerokoan balio horien arabera diharduten udalak.”


      160/2014 ABJI 424.etik 435.era par.


      


      D) Administrazio-errekurtsoak


      Berritasun garrantzitsuak aipatzen dira 3. eta 4. zenbakietan. Lehenengoak hau planteatzen du: gorako errekurtso “inpropioa” ─hala deitu izan zaio mendeko organismoen egintzen aurka gobernu-administrazioaren aurrean planteatutako errekurtsoari─ izaera juridiko pribatuko sektore publikoko erakundeek diru-laguntza eta laguntzen esparruan hartzen dituzten ekintza edo erabakietarako. Ohikoena da lankidetza-erakundearen figuraren bidez egituratzea zuzenbide pribatuko formulekin eratutako erakunde instrumentalen partaidetza diru-laguntzetan eta laguntzetan; hala ere, ezin da baztertu erakunde horiek berek garatzea zuzenean diru-laguntzen jarduera. Ildo horretatik, hau dio EAEOOAPLren 48.5. artikuluak ─EAEko ondareari buruzko azaroaren 17ko 5/2007 Legeak aldatu baitu─: erakundeek, horien izaera edo forma juridikoa edozein izanik ere, autonomia-erkidegoko aurrekontu orokorren bidez finantzatuta badaude, publizitate, konkurrentzia eta objektibotasun printzipioetara doitu behar dutela diru-laguntzetarako jarduera. Zehazki, eransten da zuzenbide pribatuko erakunde publikoek eta sektore publikoko gainerako erakundeek, bere izaera juridikoarekin bateragarriak diren heinean, hauek aplikatu behar dituztela: 49. artikuluko 3., 10., 11. eta 12. zenbakiak, 50. artikuluko 1., 2. eta 3. zenbakiak eta Lege beraren 53. artikuluaren 1. eta 2. zenbakiak.


      Argi ezarrita, hemen bezala, erakunde horiek diru-laguntzei dagokienean zer erregimen juridikoren araberakoak diren, ez dago arazorik errekurtso bat ezartzeko, administrazio nagusiak dagokion tutoretza-funtzioa gara dezan. Ulertu behar da, gainerakoan, AJAPELen gora jotzeko errekurtsorako aurreikusitakoa izango dela errekurtsoaren erregulazioa. Egin beharreko ohar bakarra sistematikoa da; izan ere, berriro ere, arau hau EAEOOAPLren VI. tituluan kokatuko litzateke egokien, eta, beraz egokiago dirudi horren edukia aurreproiektuaren azken zatira eramatea, hura aldatzen duen xedapen gisa.


      Laugarren zenbakiak hau ere aurreikusi du: gora jotzeko errekurtso “inpropio” hori zabaltzea sektore publikoa osatzen duten izaera juridiko pribatuko erakundeek hartzen dituzten behin betiko erabakien aurka, erabaki horiek ordenamendu juridiko administratiboko lege baten arabera hartzen badira eta bertan ez bada kasu horretarako beste administrazio-errekurtsorik arautzen.


      Kasu horretan, idazpena dela eta, zaila da asmatzea zer arlotan aurreikusten den aplikatzea. Laguntzen eta diru-laguntzen esparrua kanpo utzita, kontratu-arloan erabilgarria izan daitekeela planteatzen da, arlo horretako erakunde instrumentalek hartutako erabakietarako, erabaki horiek ez daudenean kontratazio arloko errekurtso berezien esparruan; baina hori hipotesi bat baino ez da. Pixka bat zailagoa da hori langileria-arloan erabiltzea, nahiz eta ez den baztertu behar administrazio-antolamenduaren aplikazio partziala hautaketa-prozeduretan ere erabiltzea. Dena den, hori balitz bere helburua, zalantzazko sistematika alde batera utzita berriro ere, argi eta garbi ezarri behar da.


      Azken batez, Batzordeak jotzen du proposatzen dena bezalako errekurtso-bide berri bat irekitzeko, aurreproiektuan bertan funtsezko elementuak ezarri behar direla, eta, jakina, baita horren xede izan daitezkeen arloa eta ekintza edo erabakiak ere.


      120/2014 ABJI 235.etik 239.era par.


      


      E) Administrazioak esku hartzeko teknikak


      Lehenik esango dugu 102/2001 Dekretuari ez zaiola ikusten erregulazio-falta nabarmenik, erreforma eskatzen duenik luzamendurik gabe. Bigarrenik, ez dutela ongi ulertu erantzukizunpeko adierazpenak nola funtzionatzen duen, Administrazioak esku hartzeko tresna den aldetik.


      16.3 artikuluaren gehikuntza ez da beharrezkoa, eta nahasgarria da; V bis kapituluak, aldiz, balio dezake 102/2001 Dekretuaren 12. artikuluak aurreikusitako aldaketa-araubidea hobetzeko, baina zuzen egin behar da hori.


      Diogunez, 16.3 artikulua ez da beharrezkoa 102/200 Dekretuaren 7. artikulua ikusita; izan ere, ez dio ezer berririk gehitzen, eta oker dago, esamolde desegokia erabiltzen duelako: “ofizioz berrikusi ahal izango da”.


      Gure 225/2012 irizpenean aldeztu genuenez, TALaren 8. artikuluak turismo-enpresen eremura ekarri ditu Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak (AJAPEL) 39 bis eta 71 bis artikuluetan islatutako printzipioak.


      Horrenbestez, titularrak bere erantzukizunaren pean adierazten badu ongi betetzen dituela erregelamenduz agindutako eskakizunak, badituela hori hala dela egiaztatzeko agiriak, eta agintzen duela jarduerak irauten duen bitartean ere beteko dituela, adierazpen hori aurkezten duen egun beretik ekin ahal izango dio bere jarduerari dagokion talde, mota, modalitate, kategoria edo, hala badagokio, espezializazioan, hargatik eragotzi gabe turismo-administrazioari dagozkion egiaztapen-, kontrol- eta ikuskaritza-ahalmenak eta euren eskumenen ondorioz beste erakunde batzuei legozkiekeenak.


      Ordainetan, TALen 8.3 artikuluak agindu duen bezala, erantzukizunpeko adierazpena aurkezten ez bada, edo erantzukizunpeko adierazpeneko edozein datu, adierazpen edo agiritan funtsezko zer edo zer ez bada zehatza, faltsua bada edo falta bada, edo bete beharreko eskakizunak ez badira betetzen, eta agintari eskudunek hala dela egiaztatzen badute, gerta daiteke ezin izatea kasuan kasuko jarduerarekin denbora luzeagoan aritu.


      Alegia, aurreko kontrol-araubidea ex ante motakoa zela, Administrazioaren baimen-egintza behar baitzuen, eta oraingoa, berriz, ex post motakoa, halako egintzarik gabe, erabateko sinesgarritasuna ematen zaiolako adierazpena egiten duenak esandakoari. Horrek ez du esan nahi, ordea, jarduera kontrolatuta ez dagoenik, eta errutinazko edo berariazko ikuskapen batean ezin denik egiaztatu titularrak adierazitakoaren egiazkotasuna.


      Araubide hori behar bezala garatuta dago 102/2001 Dekretuaren 7. artikuluan, halako moldez non, eskatutako betekizunak substantiboki egiaztatzeko ex post kontrol horren ondorioz ez betetze bat dagoela egiaztatuz gero, agintari eskudunak prozedura bat ireki dezakeen, eta, prozedura amaitzean, arrazoi eta guzti erabaki establezimendua birsailkatzea, jarduera geldiaraztea edo interesdunak egoera juridikoa itzularaztea dagokion jarduerari ekin aurreko unera, bai eta xede bereko beste prozedura bat hasi ezina urtebetean.


      Eta zergatik hori? Bada, enpresak kategoria jakin bateko establezimendua ustiatzeko eskubidea sortzen delako erantzukizunpeko adierazpen hutsetik ─baldintzak edo betekizunak betetzen dituela eta jardueran ari den bitartean betetzeko hitza ematen duela─, eta betekizunak betetzen ez dituela egiaztatzen denean bertan behera gelditzen delako eskubide hori.


      Halakoetan, ez dago ofizioz berrikusteko prozedurarik, ez baitago administrazio-egintza deklaratibo bat, establezimenduaren titularrari eskubidea ematen diona establezimendua kategoria jakin batean ustiatzeko, eta, berez dator, egintzarik ez badago, ez dago inongo egintzarik berrikusterik; egin-eginean ere, egiaztatzeko prozedura hutsa da, eta titularrak egoki iritzitako frogak edo zuribideak alegatu eta aurkez ditzake bertan.


      199/2014 ABJI 79.etik 88.era par.


      


      II. Adopzioa


      Aurreratu dugunez, orain aztertzen ari garen araugintza-ekimenak hasierako idazkera berreskuratu dio 114/2008 Dekretuaren 12. artikuluko 1. zenbakiaren n) letrari, 245/2012 Dekretuak aldatu baitzuen. Egun indarrean dagoen erredakzioak, adoptatzaileen eta adoptatu beharreko adingabekoaren adinen arteko egokitasunari dagokionez, kendu egiten du adoptatzaileen eta adoptatuen arteko adin-diferentziaren gehieneko muga. Foru-aldundiko lantalde teknikoen esku uzten du balorazio hau: alde edo diferentzia hori adingabearen garapenerako oztopo izan daitekeen ala ez.


      Orain proposatzen den erredakzioaren arabera ─jatorrizkoaren ildotik doa─, adoptatzaileen eta adoptatuen arteko adin-diferentzia ez da 44 urtetik gorakoa izango, zehaztapenak eta salbuespenak badaude ere, xedapenaren hasierako erredakzioak ere hala egiten baitzuen.


      Aurreratua dugu jada ─eta gure 183/2012 irizpenean ere adierazi genuen, 245/2012 Dekretuaren proiektua aztertu genuenean─: adopzioa egiteko adin-muga bat ezartzearena gai eztabaidatua da. Legeria autonomikoetan eta beste estatu batzuetakoan egiaztatu daiteke hori, araubide desberdinak ezarri baitituzte.


      Giza Eskubideen Europako Auzitegiaren (GEEA) 2010eko ekainaren 10eko epaiak, Schwizgebel Suitzaren aurkako auzian eman baitzuten, agerian uzten du, azterketa sakona eginda, adoptatzaileen adinari buruzko gaia modu desberdinean araututa dagoela Europako Kontseiluko kide diren estatuetan. Laburpen hau egiten du: (I) ia denek ezarri dute gutxieneko adin bat adoptatu nahi duten pertsonentzat, baina legeria gutxik aurreikusi du esplizituki gehieneko adin bat; (II) gehieneko adinik aurreikusi ez duten estatuei dagokienez ─Espainia barne─, adopzioaren alorrean eskumena duten barne-agintariek kontuan hartzen dute, baina, adoptatzailearen adina, haren egoera pertsonala aztertzerakoan; (III) estatu kide ia guztien legeriek hartzen dituzte barnean adoptatzailearen eta adoptatuaren arteko adin-diferentziari buruzko xedapenak: sistema juridiko batzuek gutxieneko adin-diferentzia bat ezarri dute ─salbuespenak ere onartuta kasu jakin batzuetan─; beste estatu batzuetako arauek ez dute gutxieneko adin-diferentziarik aurreikusi, eta hauxe baino ez diote: adinak behar duela “egoki”, “arrazoizko”, eta abar; beste legeria batzuek, azkenik, gehieneko adin-diferentzia ezarri dute ─salbuespenak ere jarrita─.


      Ekimena barne hartzen duen sistema juridikoak ez du adoptatzeko gehieneko adinik aurreikusi, adoptatzailearen eta adoptatuaren arteko gutxieneko diferentzia ezarri du, baina ez gehienekorik, ordea. Egin-eginean ere, KZren 175.1 artikuluak dioenez, adopzio-hartzailea (adoptantea) hogeita bost urtekoa baino nagusiagoa izango da, eta, edozein kasutan ere, adopzio-hartzaileak adoptatuak baino hamalau urte gehiago izan behar ditu gutxienez.


      2011ko ekainaren 27ko instrumentuaren bitartez berretsi zutelarik 2008ko azaroaren 27ko Europako Hitzarmena ─ekimenaren arau-esparruaz jardutean aipatu dugu─, hitzarmen horren 9. artikuluaren arabera, nahitaez eskatu beharreko adin-diferentzia hori, adingabearen interes nagusiaren mesedetan, “gutxienez 16 urte izango da, ahal dela” (baina ez du gehieneko adin-diferentziarik ezarri). Artikulu horrek, gainera, gutxieneko adina eskatu die adoptatzaileei ─aipatzen dituen tarteen barruan─. Hau ere aurreikusi du: legeriak, kasu jakin batzuetan, aukera ematea gutxieneko adinaren edo adin-diferentziaren baldintza bertan behera uzteko, adingabearen interes nagusia kontuan hartuta.


      Erregelamendu-ekintzaren erreferentziako sistema juridikoan, eremu pribatuko instituziotzat hartzen da adopzioa, alor zibilekoa, eta epaileak emandako ebazpenaren bitartez eratzen da, kontuan hartuta beti adingabearen interesa eta adopzio-hartzaileak zein adopzio-hartzaileek guraso-ahala egikaritzeko duten egokitasuna (KZren 176. artikulua).


      KZren 176. artikulu horren 2. zenbakiaren arabera, adopzio-espedientea hasteko, beharrezkoa da ─salbuespenak salbuespen─ aldez aurretik herri-erakundeak proposamena egitea, adopzio- hartzailearen edo adopzio-hartzaileen mesederako, baldin eta erakunde horrek adierazi badu adopzio-hartzaile horiek guraso-ahala egikaritzeko egokiak direla. Egokitasun horri buruzko adierazpena proposamenaren aurrekoa izan daiteke.


      Laburbilduta, gure 101/2007 irizpenean esan genuenaren ildotik, hainbatetan aipatu baitugu, administrazioa ezin da administrazio-bidez eratu, eta erakunde publikoak hau baino ez du egingo, hala badagokio: proposamen egokia helaraztea epaileari. Horrenbestez, epaileen eremuan erabaki edo ebatzi behar da seme-alaben eta gurasoen arteko lotura eratzeari ala ez eratzeari dagokion guztia.


      Aurrekoari gaineratu behar zaio foru-diputazioek eskatzaileen egokitasunari buruz emandako ebazpenak jurisdikzio zibilean inpugnatu daitezkeela, aldez aurretik erreklamazio administratiborik egin gabe (PZLren 779. artikulua eta hurrengo batzuk ─1/2000 Legea, urtarrilaren 7koa─, hala gogorarazten baitute HNZBLaren hirugarren xedapen gehigarriak eta 114/2008 Dekretuaren 24.4 artikuluak).


      Horri buruz, informazio gisa esango dugu ordena zibileko organo judizial batzuek ebazpen batzuk eman dituztela, esanez, adopzio-prozeduretan, arau administratiboek ez dituztela lotesten, eta eremu zibileko arauei egin behar dietela men (adibidez, Coruñako Probintzia Auzitegiaren 2008ko apirilaren 25eko epaia, Kantabriako Probintzia Auzitegiaren 2006ko azaroaren 29ko epaia edo Malagako Probintzia Auzitegiaren 2008ko martxoaren 11ko epaia).


      Ildo beretik, HNZBLren 82. artikuluaren arabera, adopzioa epailearen ebazpenaren bidez eratuko da, eta ebazpen horretan, beti, adoptatutako haurraren edo nerabearen interesa eta adoptatzaileak edo adoptatzaileek guraso-ahala erabiltzeko duten egokitasuna hartuko dira kontuan (1. zenbakia); ondoren ageri denez, adopzio-espediente bat aurrera eramateko behar diren administrazio-jarduketak indarrean dagoen zuzenbide-antolamenduan aurreikusitako araudiari jarraituz egingo dira beti (2. zenbakia), eta beharrezkoa dela adopzioa eskatzen dutenen auzotasunari dagokion foru-diputazioak ─haurrak eta nerabeak babesteko eskumena duenez gero─ ebazpen-proposamen bat egitea. Proposamenak betekizun batzuk bete behar ditu: Prozedura Zibilaren Legearen 1829. artikuluan eta hurrengoetan araututakoak, hain zuzen ─1881eko otsailaren 3ko Errege Dekretuz onetsi zuten─ (3. zenbakia).


      Azaldutakoaren haritik, foru-diputazioek ematen dituzten egokitasun-deklarazioek, oinarri baitzaizkio organo jurisdikzionalaren proposamenari, erreferentziako arau zibil eta prozesalen araberakoak behar dituzte (Euskal Autonomia Erkidegoko foru-zuzenbide zibilak ez dio ezer horri buruz). Baina horrek ez du eragozten eremu administratiboan erregulatzea prozedura horiek, diputazioek euren erabakiak hartzekoak alegia; egin-eginean ere, ezin dira nahastu adoptatzaileen egokitasun-deklarazioa emateko baldintzak adopzioaren instituzioaren betekizun substantiboekin: lehenengoek oinarria ematen diote, lotesle izan gabe, organo judizial zibilari bidali beharreko proposamenari, organo horrek hartuko baitu erabakia adopzio-prozeduretan.


      114/2008 Dekretuak ─proposatu duten aldaketak eragiten baitio─ administrazio-prozedura bat arautzen du, hots, adopzio-espedientea hastekoa kasu jakin batzuetan: adoptatzailea edo adoptatzaileak guraso-ahala egikaritzeko egokitzat jo dituen erakunde publikoaren aldez aurreko proposamena behar dutenak. Ekimenak erregelamendu-izaera duenez, legearen xedapenak ─HNZBLaz ari gara kasu honetan─ azaldu, argitu eta praktikan jartzeko erregela edo arauak ezartzera mugatu behar du.


      Testuinguru horretan, adoptatzaileen egokitasuna baloratzeko irizpidea ─114/2008 Dekretuaren 12.1.n) artikuluan erregulatzen baita─ osagarri eta garapen zaio adoptatzaileen egokitasunaren betekizunari, adinarekin zerikusia duenari zehazki, HNZBLaren 83.1.k) artikuluak ezarri baitu ─eta 114/2008 Dekretuaren 11.2.k) artikuluak errepikatu─. HNZBLaren eta 114/2008 Dekretuaren artikulu horiek honela formulatu dute betekizun hori: “Adopziogaiaren garapen egokirako mugapena izan daitekeen adinik ez edukitzea adoptatzaileak edo adoptatzaileek”.


      Laburbilduta, aztertzen ari garen erregelamendu-xedapenak baloraziorako irizpide homogeneo bat zehaztu behar du, foru-diputazioek erabil dezaten adoptatzaileen egokitasuna aztertzeko, adoptatzaileen eta adoptatuen arteko adin-diferentzia kontuan hartuta. Hain zuzen ere, adin-diferentzia hori 44 urtetik gorako ez izatea exijitzen du ─ñabardurak ñabardura─.


      Hala ere, ohartarazi beharra dago, alde batetik, irizpide hori, diseinatuta dagoen moduan, betekizun autonomoa dela berez, eta legegilearen borondatetik urruti dagoela; izan ere, modu irekian taxutu du HNZBLak adoptatzailearen adinaren kontua, askatasun-tarte bat utzita, aztertzen ari garen xedapenaren erredakzioak mugatzen badu ere.


      Beste batetik, ezin dugu alde batera utzi, aurreko paragrafo batean ohartarazi dugunaren ildotik, arreta eta kontu handia jarri beharra dagoela alor honetan, tartean dauden oinarrizko eskubideei kalterik ez egiteko. Adoptatzaileei dagokienez, berebiziko garrantzia hartzen dute eskubide horiek, arriskua baitago neurriz kanpoko eta justifikaziorik gabeko diskriminazio-tratamenduak eragiteko adina dela eta.


      Gai horri dagokionez, argigarria da aipatzen ari garen epaia, GEEArena; izan ere, auzi-jartzaileak alegatu zuenez, diskriminazioa jasan zuen, bere adinaren ondorioz, barne-legeriak aitortzen zion eskubide bat egikaritzean, adina erabakigarria izan baitzen barne-erakundeek ezezkoa eman ziezaieten bere eskariei (adopzioaren aurreko harrerari buruzkoak ziren, baina GEEAk adopzio-prozeduretara hedatzen ditu bere iritziak).


      GEEAren epaiak garrantzizko esanak biltzen ditu bere zuzenbideko oinarrietan; zehazki, Erromako Hitzarmenak aitortutako eskubide eta askatasunen gozamenean diskriminaziorik ez izateko agindua, diskriminazioak hainbat arrazoi izan baititzake: adina, aztertzen ari garen kasu honetan (14. artikulua).


      Auzitegiak gogoratzen duenez, edozein tratamendu-diferentziak ez dakar berez printzipio hori urratzea; aldiz, “hau frogatu behar da: pertsona batzuek, antzeko edo pareko egoeratan, lehentasunezko tratua hartzen dutela, eta bereizketa hori diskriminatorioa dela”. GEEAren jurisprudentziaren arabera, arrazoizko justifikazio objektiborik gabeko bereizketa da diskriminatorioa. Ñabardurak ere baditu “Dena delako neurriaren helburu eta ondorioen argitan aztertu behar da justifikazioaren existentzia, kontuan hartuta gizarte demokratikoetan eskuarki nagusitzen diren printzipioak”. Diskriminaziorik ez izateko printzipioa urratuko da, era berean, argi ikusten denean ez dagoela proportzionalitate- edo heinekotasun-erlazio arrazoizkorik erabilitako baliabideen eta lortu nahi den helburuaren artean.


      Adopzioei dagokienez, Auzitegiak dio estatuek ondo zaindu behar dutela adoptatzaileek baldintzarik egokienak eskaini ahal izatea adoptatutako haurrari, alderdi guztietan. Gurasoaren eta semearen edo alabaren arteko familia-harremana lotzen denean, “bereziki begiratu behar zaio haurraren interes nagusiari, gurasoaren interesaren gainetik baitago, izatez eta garrantziz”, adopzioaren helburua izaki “familia bat ematea haurrari, eta ez haurra familia bati”.


      Eta Auzitegi berak onartzen duenez, normala da barne-agintariek ─gizarte osoaren interesak ere hartu behar baitituzte kontuan, euren eskumenen mugen barruan─ askatasun handia izatea gai horiei buruzko iritzia eman behar dutenean (“Kontuan hartuta kasu honetan planteatzen diren arazo delikatuek zer eremu hartzen duten, Europako Kontseilua osatzen duten estatuak ez baitatoz bat iritzietan, bai baitirudi zuzenbidea halako trantsizio-aldi batean dagoela, zilegi da askatasun-tarte zabala uztea estatu bakoitzeko agintariei”).


      Zabaltasun horri lotuta, Auzitegiak ohartarazi duenez, Hitzarmenaren 14. artikuluak “ez du tratamendu-diferentzia galarazten, baldin eta oinarritzen bada egitezko inguruabar funtsean desberdinen balorazio objektiboan, eta, interes orokorrari begiratuta, oreka justuari eusten badio komunitatearen interesen babesaren eta Hitzarmenak bermatzen dituen eskubide eta askatasunen errespetuaren artean”. Horiek horrela, “estatu sinatzaileek badute askatasun-tarte halako bat erabakitzeko ea beste alderdi batzuetan antzeko diren egoeren arteko diferentziek tratamendu desberdina justifikatzen duten, eta zer neurritan.. Inguruabarren, eremuen eta testuinguruaren araberako izango da norainokoa. Estatu sinatzaileen sistema juridikoen artean izendatzaile komuna izatea ala ez izatea faktore garrantzitsua da, horri dagokionez”.


      Hau da, Auzitegiaren aburuz, egungo baldintzen argitan interpretatu behra dira hitzarmena eta haren protokoloak. Hitzarmena giza eskubideak babesteko tresna bat izaki, funtsean, “Auzitegiak kontuan izan behar du nola bilakatu den egoera hala auzia jarri zaion estatuan nola hitzarmena sinatu duten gainerako estatuetan, oro har, eta kontuan hartu, adibidez, erdietsi beharreko helburuen inguruko irizkidetasuna. Estatu sinatzaileen sistema juridikoen artean izendatzaile komuna izatea ala ez izatea faktore garrantzitsua da, horri dagokionez, eta balio handia du agintarien askatasun-tartearen norainokoa zehazteko”.


      GEEAk epai honetako auzian hartutako erabakiak ─diskriminaziorik izan ez dela, alegia─ hau hartu du kontuan: malgu aplikatu dutela adoptatzailearen eta adoptatuaren arteko adin-diferentziaren irizpidea, kasu zehatzaren inguruabarrak aintzat hartuta. GEEAk horri buruz ere badio irizpide hori orokorrean haztatu behar dela, erabilitako gainerako irizpideekiko proportzio eta orekarekin. Orobat dio ezinbestekoa dela, halako kasuetan, estatistika-datuetara jotzea eta ezin dela saihestu nolabaiteko espekulazio bat.


      GEEAk egindako interpretazio horrek ─adopzioetan adin-irizpidea aplikatzeaz ari gara─ doktrina bat dakar ─zenbait estatuk aztertzen ari garen gaiaren inguruan dituzten erregulazioen azterketa konparatuan oinarritua─, eta erreferentziatzat har daiteke proiektua aztertzeko, eta, era berean, juzgu-elementuak ematen ditu, proposamena egin duen organoak baliatzeko modukoak, proiektua oinarritu eta eduki egokia emateko.


      Doktrina horren beraren arabera, gehieneko adin-diferentziaren irizpidea erabiliz gero, aipatu testuinguruan, adopzio-eskatzaileen egokitasuna ─handiagoa edo txikiagoa─ ikusteko, objektiboki eta arrazoiz justifikatu behar da, lortu nahi den helburu edo xedea lortzeari begira ─adoptatuaren garapen egokia bermatzea alegia─, eta, gainera, kasuko gainerako inguruabarrekin batera haztatu behar da, adoptatzailerik egokiena hautatzea errazteko.


      Gure 101/2007 irizpenean esan genuenez, berdintasun-printzipioak (EKren 14. artikulua) “debekatu egiten ditu desberdintasun artifiziotsu edo justifikaziorik gabeak, oro har onetsitako balio-irizpide edo -juzguen arabera irizpide objektibo eta arrazoizkoetan funtsatu gabeak, alegia. Trataera-desberdintasuna Konstituzioaren ikuspuntutik zilegi izango bada, era berean, lortu nahi den helburuaren heinekoak izan beharko dute diferentzia horretatik eratorritako ondorio juridikoek, astunegi edota neurriz kanpokoegi izateraino iritsi gabe”.


      Hala ere, lehenago adierazitakoaren ildotik, proiektuak aldatutako xedapenaren erredakzioari erreparatzen badiogu, ikusiko dugu murriztu egiten duela HNZBLaren 83.1.k) artikuluaren formulazioak adoptatzaileen adinaren betekizunari zabaltzen dion tartea, tratamendu-berdintasunaren kaltetan murriztu ere, gorago aipatu den justifikaziorik gabe.


      Legez ezarritako betekizun bat osatu eta garatzen delarik, proiektuaren xedapenaren formulazio inperatiboak interpretazio honetarako bide ematen du: bertan aipatzen den irizpidea nahitaez bete beharreko betekizuna dela, ezinbestekoa, eta, beraz, lehentasunezkoa eta eragozlea [“ez da 44 urtetik gorako diferentziarik izango (…)”], premia bereziak dituzten adingabeen adopzioan bakarrik modulatu daitekeena (5. artikuluan definitzen dira).


      Ezin da balorazio-irizpide bat baliatu, baldin eta betekizun ezin eztabaidatuzko eta baztertzaile bat ezartzen badu, berez eta besterik gabe behartuko duena adoptatzaileei buruzko egokitasun-deklarazioaren nondik norakoa (eta adopzioarena berarena, azken finean); izan ere, neurriz gainekoa izango litzateke garatzen den lege-arauak xedatu duenarekiko, deklarazio horretaz ari garela [HNZBLaren 82. eta 83.1.k) artikuluak]


      Behar ez den interpretazio hori saiheste aldera, ez baitu legezko euskarririk, nahitaez aldatu behar da proiektuaren xedapen horri proposatu zaion erredakzioa, halako moldez non finkatutako adin-muga gainditzea askatuko den ondorio baztertzaileetatik eta era berean sartuko, ezarritako gainerako irizpideekin batera, haztatu beharreko faktore espezifiko gisa (proposamena egiten duen organoak eman nahi dion zentzuarekin: positiboa, arrazoizko muga justifikatua ez gainditzeagatik; ala, aldiz, negatiboa, kontrakoagatik, edo beste ondorioren bat, modulatzailea).


      23/2014 ABJI 39.etik 71.era par.


      


      III. Udal autonomia


      Aurreproiektuak udal-eskumenen sistema amaitua eta konplexua ezartzen du, eta horiek horrela sailkatzen dira: “berezkoak”, “delegatuak edo transferitutakoak” eta “bestelako eskumenak”, udal-eskumenen klausula unibertsaletik ondorioztatutakoak.


      Zalantzarik gabe, berezko eskumenek dute rol nagusia; izan ere, haiek dute egonkortasuna eta, aurreproiektuan, udalerriek “euren autogobernua eta herritarrei emandako zerbitzuak” sendotzeko tresnatzat taxutzen dira; horretarako, finantzaketa egokia izan behar dute, horrek bermatzen baitu osotasunean eta zuzentasunez garatzea.


      Aipatutako sailkapenak TAAILak estandarizatutakoa jarraitzen du; grosso modo, horrek berezko eskumenaren kategoria ematen die finantzaketa arrunta ezarrita daukaten eta udalek autonomia-araubidean eta euren ardurapean egikaritzen dituztenei (TAOLaren 7.2 artikulua); aldiz, delegatutako (edo transferitutako) eskumenek esleipen berezia behar dute, ad hoc finantzaketarekin, “Delegatzen duen Administrazioaren aurrekontuetan aurrekontu-zuzkidura egokiaren eta nahikoaren existentzia behar baita, ekitaldi ekonomiko bakoitzerako” (TAOLaren 27.6 artikulua); eta “bestelako eskumenak” berariazko baliabideak dituzten udalerriek finantzatu beharko dituzte, udal-ogasun osoaren egonkortasun finantzarioa arriskuan ez jartzeko eta beste Administrazio Publiko batekin bikoiztasunik ez izateko baldintzapean (TAOLaren 7.4 artikulua).


      Eskumenen analisian ditugu jada azalduak TAOLaren 25.1 artikuluko zerrenda itxia eta mugatzailea ez dela jotzeko arrazoiak; nolanahi ere, garrantzitsua da, udalei euren toki-autonomiaren aldarrikapen gisa aitortu beharreko gutxieneko eremu funtzionala mugatzen duelako.


      Ez dugu uste beharrezkoa denik TAOLaren 25.1 artikulu berriaren zerrenda zehaztea, ez eta horrek TAAILaren aurreko egoerarekin konparatuta ekarritakoa ere ─orokorrean, berezko eskumenen objektu ziren arloen zerrenda mugatzen du, udalek euren gain har zitzaketen zenbait eskumen kenduta edo berriz formulatuta─.


      Aurreproiektuaren 17.1 artikuluak 37 esparru material deskribatzen ditu, eta gutxieneko zerrenda zabaltzen du, toki-araubideko autonomia-eskumen generikoekin eta sektore material zehatzetako espezifikoekin bat. Nabarmentzekoa da oinarrizko legeriak “alderdi instituzionalei ─antolakuntzakoak eta funtzionalak─ zein tokiko eskumenei buruzko printzipioak edo oinarriak hartzen dituela barne (KAE: 214/1989, abenduaren 21ekoa, 1 eta 4 OJ), horrela, autonomia-erkidegoek askatasunez legeak eman ahal izanda, oinarrizko baldintza horiek errespetatuz” (KAE: 103/2013).


      Hori bai, nolabaiteko zalantza eragiten du, ea uler daitekeen bere 30 zenbakian sartzen duela TAOLaren 25.1.ñ) artikuluak islatzen duen udal-eskumen berria; horren arabera, toki-erakundeei baitagokie “informazio- eta komunikazio-teknologien erabilera eraginkorrean eta iraunkorrean, herritarren parte-hartzea sustatzea, udal-mugapean”.


      Bestalde, adierazpenetan aldaketak sartzen badira ere, eta mugaketa laburtuagoa erabiltzen ─zentzua argitzea ahalbidetzen duen aurreproiektuaren 15. artikuluaren jarraibideen arabera─, esparru material horiek bat datoz 2011ko aurreproiektuaren 31.3 artikuluan islatutakoekin; hori jasota uzten dugu, alde batera utzi baitute eskumen bat, Arbitraje Batzordearen apirilaren 19ko Ebazpenren arabera erakunde komunen eta lurralde historikoen arteko eskumenen banaketa errespetatzen ez zuen bakarra: udal titulartasuneko bideetako merkantzia-garraioa.


      Mezuen formulazioari dagokionez, Batzordearen ustez, beharrezkoa da ohar bat egitea legeak egungo eskumen-banaketan duen eraginari buruz.


      Espedientean zehar agerian geratu denez, hau da legearen helburuetako bat: udalek eskumenak jaso ahal izateko eskumen-eremuak zehaztea. Hala ere, geroko lege batzuen baitan geratzen da zehaztapen hori, doi finkatuko baitute erakunde horiei dagozkien ahalmenen eta funtzioen multzoa.


      Helburu hori 14.2 artikuluan gelditzen da islatuta ─geroko zehaztapena eskatzen baitu, legean edo foru-arauan egin beharrekoa–, bai eta 18. artikuluan –udalen eskumenak (berezkoak, hain zuzen ere) “betiere Eusko Legebiltzarreko Legeak zein Foru Arauak erabaki behar dituzte”la preskribatzen duenean –zein 19.1 artikuluan ere –eremu horiek “legedia sektorial autonomikoak edo botere arauemaile foralak aurretik mugatzea” erreklamatzen duenean. Eta bereziki lehenengo xedapen iragankorrean, berriz ere nabarmentzen baitu Legebiltzarreko legeak zein foru-arauak aldez aurretik egin beharreko mugapena; izan ere, halakorik gertatzen ez den bitartean “udalek Lege hau indarrean sartzeko datan indarrean zegoen legeriak emandako eskumenak gordeko dituzte, baldin eta eta dagokien finantzaketa badute”. (1. paragrafoa).


      Are gehiago, horrela jarraitzen du:


      “Lege hau indarrean sartzen denean Euskal Autonomia Erkidegoko sektore-legeriak edo foru-arauek artean lege honen 17.1 artikuluan aurreikusitako esparru materialetako eskumen propioen irismena zehaztu gabe badute, udalerriek han jasotako ahalmenak eta ahalak baliatu ahal izango dituzte, finantzaketa propioarekin, edo dagokion administrazioarekin lankidetza-hitzarmenak sinatuta, eta, horrelakoetan, beste administrazioak bermatuko dizkie behar dituzten baliabideak. Dena dela, aldi batez eta salbuespenez baino ezingo dira udalerriak eskumen horietaz baliatu, dagokion legeak edo foru-arauak, finantza-nahikotasunaren printzipioarekin bat etorrita, eskumenak beren-beregi esleitu arte, hain zuzen”.


      Laburbilduz, udal-legeak ez die eragingo orain arte onartutako lege edo foru-arau sektorialei, edo, eragitekotan, lege zein foru-arau horietan udal-eskumenen norainokoa oraindik erabaki gabe dagoen eremuak zedarritzen dituen heinean soilik, izaera iragankor eta salbuespenezkoarekin.


      Nolanahi ere, eskumen-eremuaren eta eskumen zehatzaren arteko desberdintasun ez da hain argi ikusten aurreproiektuaren 17. artikuluan; izan ere, badirudi ziurtasuna eta egonkortasuna ematen dizkiola zerrendari, bai eta arau-edukia ere; bereziki, 2. eta 3. zenbakietan.


      Horren arabera, “Lege honetan eta aplikatu beharreko legerian xedatutakoaren esparruan”, udalerriek honako esparru material hauetan erabili ahal izango dituzte eskumen propioak” (1. paragrafoa), eta gaineratzen du: Eusko Legebiltzarraren sektore-legeek edo, kasuan kasu, artikulu honen lehenengo paragrafoan jasotako esparru materialen arloan eskumen propioak ematen dizkien foru-arauek aurreko paragrafoan materia bakoitzerako aurreikusitako ahalmenak babestuko dituzte. Udalerrientzat gordetako ahalmen horien edozein murrizketa egoki arrazoitu beharko da, subsidiariotasun- eta proportzionaltasun-printzipioekin bat etorrita, eta arau bidez gauzatu beharko da beren-beregi. (2. zenbakia). Nolanahi ere, legeek eta foru-arauek, udalerriei eskumenak propio gisa esleitzen dizkietelarik, artikulu honen lehenengo paragrafoan aurreikusitako udal-autonomiaren eremuan zehazten duten ahalmenak handitu ahal izango dituzte. Betiere, eskumen horien titular diren udalerrien finantza-nahikotasuna bermatuta, IX. tituluan eta eskumenak baliatzeari eta gaiaren araberako finantzaketari buruzko berariazko araubideak arautzen dituen lege honetako xedapen gehigarrietan aurreikusten den eran (3. zenbakia).


      Paragrafo horietan, erreserbatutako ahalmenak ─ez eskumen-eremuak─ aipatzen dira, bai eta ahalmenak zabaltzea ere ─bermatutako gutxienekotik abiatuta─; horrek pentsaraz dezake legegileak berezko udal eskumenen zehaztapen egokia eta egonkorra egiten duela, malgutasunarekin bada ere, ahalmen horiek mugatu edo zabaldu egin daitezkeelako, gizarte-errealitatearen arabera.


      Gauza bera esan daiteke 101. artikuluari buruz, aipatutako zabalpenaz arduratzen baita; izan ere, berriz ere esan eta gero lege batez edo foru-arau batez baino ezingo direla lege honetan ezarritako gaiei buruzko udal eskumenak zehaztu, betekizunak ezartzen ditu “betebehar edo zerbitzu berriak” ezartzeari dagokionez.


      Benetan, ez da argi ikusten zer alde dagoen 18. eta 101. artikuluen erregulazioaren artean, ez eta nola desberdindu daitekeen zehaztapen soila ─18.1 artikulua─ eta “betebehar edo zerbitzu berriak” dakartzan zehaztapena ─101. artikulua─. Beharbada, aurreproiektuaren hitzek zehazten ez badute ere, 18. artikulua aplikatu liteke eskumen-esparru batean mugaketa egin gabe dagoenean oraindik, eta 101. artikulua, aldiz, mugaketa eginda dagoelarik, banaketa aldatu denean.


      Bestalde, azpimarratzekoa da arreta ezberdinak jartzen zaizkiola kasu bera dirudienari. 18. artikuluak barne hartzen ditu hala zehaztapenaren ondorio finantzarioak (inpaktu finantzarioaren ebaluazioa eta finantzan-eranskina) nola bikoiztasunak gertatzea saihestea; horretarako, txostena eman behar du Euskadiko Tokiko Gobernuen Batzordeak. Aldiz, 101. artikulua lehenengoez soilik arduratzen da (xedapen hori barnean hartzen duen tituluarekin bat etorrita), bikoiztasunak baztertzea inola ere aipatu gabe; legearen edo foru-arauaren proiektuarekin batera, Eusko Jaurlaritzako edo dagokion foru- aldundiko ekonomia eta ogasun gaietan eskumena duen sailaren txostena joango da, udalerrien autonomia-printzipioa, finantza-iraunkortasunaren printzipioa eta nahikotasun-printzipioa bermatzeari buruzkoa.


      Halaber, ez die jaramonik egiten ondoren zehaztu beharreko gaitasun eta funtzio potentzialak barne hartzen dituzten eremu materialei, eta lehenengo xedapen iragankorraren 2. atalari (horrek “bertan aurreikusitako gaitasunak edo botereak” aipatzen ditu, legearen 17.1 artikuluak jasotakoak erreferentzia gisa hartuta.


      Bestalde, komenigarria da ohartaraztea 17.1 artikuluaren eremu guztiek ez dutela sektoreko lege baten edo foru-arau baten derrigorrezko bitartekaritza eskatuko, eta, ondorioz, aipatutako iturriek ez dituztela “aurretik mugatuko” (19.1 artikulua), eta horiek ere ez dutela nahitaez “eskumen propioen irismena” erabakiko (lehenengo xedapen iragankorra.2),


      Adibidez, hori da derrigorrezko udal-zerbitzuen kasua; hau da, herriko argiteria, bide-garbiketa, biztanleguneetako sarbideak eta kale-zoladura zerbitzuak antolatzea, kudeatzea, eta ematea (16. epigrafea) edo nagusiki tokiari dagozkien gaien ingurukoak, hala nola espazio publikoetan bizikidetza harremanak antolatzea eta kudeatzea (1. epigrafea), edo titulartasun publikoko zerbitzu, ekipamendu, azpiegitura eta instalazioen erabilera antolatzea eta kudeatzea (3. epigrafea), edo udal-legeak jadanik landutakoak, partzialki bada ere, hala nola herritarren partaidetza, gardentasuna, gobernu ona bultzatzeko eta teknologia berriak eskueran izateko azpiegiturak antolatzea eta kudeatzea. Administrazio elektronikoa, arrazionalizazioa eta prozedurak erraztea (30. epigrafea).


      Nahiz eta, orokorrean, ekintza publikoko sektore ezberdinen legedi arautzaileak dagozkien eskumenak esleitu (TAOLaren 2.1 artikulua), sektoreko araudi espezifikorik ez egotea kontuan hartzeko modukoa da 1. eta 3. epigrafeetan jasotako eremuen kasuan, eta tratamendu berezia merezi izan du zehapenen arloan ─TAOLaren XI. titulua─, arau-hausteen eta zigorren tipifikazioa arautzen duen lege-erreserba gordetzeko.


      Laburbilduz, eskumenen etorkizuneko zehaztapena beste lege edo foru-arau bati utzi nahi izanez gero (juridikoki bideragarria da hori), komeniko zen 17.2 eta 3 artikuluak, 101. artikuluak eta lehenengo xedapen iragankorrak ─2─ diotena aztertzea; eta azken horretan, baliagarria izan liteke zehaztea zeintzuk diren eskumen-esparru horiek, hots, sektoreko arauan zehaztapenik ez dutenak eta finantza-tratamendu espezifikoa aurreikusi zaienak.


      Azkenik, lehenengo xedapen iragankorrak ─2─ artikulatzen duen aukerari dagokionez (hau da, udalek “finantzaketa propioarekin, edo dagokion administrazioarekin lankidetza-hitzarmenak sinatuta” gauzatu ahal izango dituzte), alde batera utzita zehaztu gabe dagoela aukera hori librea den eta dagokion Administrazioa hitzarmena sinatzera behartuta egongo den ─udal-erakundeak aukera hori hautatuz gero─, kontraesankorra izan liteke eskumen propioen katalogazioarekin, baldintzarik gabeko finantzaketa egokia jaso behar baitute horretarako; eta, hitzarmenaren menpe geldituz gero, bere zerbitzuak emateko sistemaren definizioan eta kalitate-estandarren ezarpenean egokiak iruditzen zaizkion erabakiak hartzeko udalaren gaitasunarekin.


      Delegatutako edo transferitutako eskumenei dagokienez, bereziki deigarria zaigu aurreproiektuaren 24. artikulua, hau hartzen baitu barne: finantzaketa-bermea eskuordetutako eskumenen kasuan eta Euskal Autonomia Erkidegoko Administrazioaren edota foru-aldundien eta toki-erakundeen arteko lankidetza-hitzarmenen kasuan.


      Berme-xedapen hori orpoz orpo jarraitzen zaio Estatuak TAOLaren 57 bis artikuluan autonomia-erkidegoei ezarritakoari, toki-erakundeei eskumenak utzi edo haiekin lankidetza-hitzarmenak sinatzen dituztenetarako, autonomia-erkidegoen gaineko finantza-betebeharrak edo ordaintzeko konpromisoak dakartzatenean


      Ildo horretatik, hau aurreikusi du, alde batetik: eskuordetze eta hitzarmen horiek berme-klausula bat jaso beharko dutela, zeinean baimena emango baitzaio Estatuari atxikipenak aplika ditzan bere finantza-sistema aplikatzeagatik dagozkion transferentzietan (1. zenbakia). Beste arau bat ere badu, xedapen iragankor baterako egokiagoa, legea indarrean sartzean luzapena zuten erabaki edo eskuordetzetarako: aipatu berme-klausularekin bakarrik luzatu ahal izango dira berriro (2. zenbakia). Azkenik, geroratu egiten du aipatutako atxikipenen aplikaziorako prozeduraren erregulazioa: Ogasun eta Herri Administrazio Ministerioaren agindu baten bidez egingo da.


      Horrela, Autonomia Erkidegoak baimena ematen dio Estatuari, aipatutako atxikipenak aplika ditzan finantzaketa-sistemaren arabera dagozkion transferentzietan.


      Andaluziako Aholku Batzordeak esan bezala, autonomia-erkidegoak Administrazio Zentralaren boterearen menpe daude, botere horrek fiskalizatzen baititu alderdi horretan: “Autonomia Erkidegoak udal batekin izan ditzakeen zorren zergaria bilakatzen da Estatua, finantzaketa-sistemaren konturako ekarpenen kenketen bidez” (165/2014 irizpena).


      24. artikuluak eskema berari erantzuten dio; nolanahi ere, Kontzertu Ekonomikoak eskatzen dituen egokitzapen saihestezinak gauzatu dira; izan ere, Estatuak ez du Euskal Autonomia Erkidegoaren ogasun orokorra finantzatzen [(EAEE, 42 a) artikulua].


      Aipatutako 24. artikulua ikusita, Herri-Dirubideen Euskal Kontseiluak gauzatu ahal izango du fiskalizazio hori, bai eta kontura egindako atxikipen-sistema aplikatu ere; halaber, akordioaren bitartez onartuko du ezarritako atxikipenak eta aurreikusitako funtsen transferentziak aplikatzeko prozedura.


      Printzipioz, gure ustez, Eusko Legebiltzarrak lege baten bitartez ezar dezake klausula hori Euskal Autonomia Erkidegoko Administrazioak sinatutako delegazioen edo lankidetza-hitzarmenen kasuan, bai eta Herri-Dirubideen Euskal Kontseilua jarri klausulen betearazpenaren bermatzaile, eta, gainera, foru-organoek egin beharreko ekarpenei atxikipenak aplikatzea agindu, martxoaren 23ko 2/2007 Legearen arabera (Baliabideen banaketarako eta foru-aldundiek Euskal Antonomia Erkidegoaren aurrekontuak finantzatzeko egin beharreko ekarpenak zehazteko 2007-2011 aldian aplikatuko den metodologiari buruzkoa), zertarako eta eragindako udalari edo udalei dagozkien zenbatekoak esleitu diezazkieten. Hori bai, ondorioa izan liteke Administrazio Orokorraren eta udalen artean egon litekeen liskarkeria Herri Dirubideen Euskal Kontseiluan konpontzea eta ez auzitegietan (gutxienez, administrazioaren lehen instantzian).


      Foru-aldundiek sinatutako delegazioei edo lankidetza-hitzarmenei dagokienez, eta gai konplexu bat baloratzen hasi gabe ─hots, lege autonomikoa lurralde historikoen eta horien udalen arteko finantza-harremanetan sar daitekeen ala ez, berme hori alde bakarretik ezartzeko (TAOLak ez du jasotzen)─, egia da sistema hori ─oinarritzat baititu, eragindako udalen ordainketa gauzatze aldera, lehenik, administrazio urratzaileak jaso beharreko ekarpenen atxikipena, eta, ondoren, kenketa─ nekez aplika daitekeela praktikan; izan ere, Herri Dirubideen Euskal Kontseiluak baliabideak Euskadiko ogasun orokorraren eta foru-ogasunen artean banatzen baditu ere (LHL, 20. artikulua eta ondorengo batzuk), foru-ogasunek ogasun orokorrari egin beharreko ekarpenak baino ez ditu finkatzen, eta ezinezkoa da inongo atxikipenik aplikatzea foru-ogasunek jasotako transferentziei, ez baitago halakorik.


      Estatua ordainketaren bermatzaile bihur daiteke, hark ekartzen dizkielako baliabideak autonomia-erkidegoei, eta foru-aldundiak bermatzaile izan daitezke Euskadiko Autonomia Erkidegoan, arrazoi berarengatik; baina sistemak ez du alderantziz funtzionatzen, Estatuak betetzen ez duenean, edo foru-aldundiak direnean euren finantza-betebeharrak betetzen ez dituztenak.


      Udal-eskumenen azterketa amaitzeko “bestelako eskumenak” aipatu behar ditugu edo, aurreproiektuaren terminologia nahiago izanez gero “berezko, transferitutako edo eskuordetutako eskumenen izaera ez duten udal-eskumenen eta jardueren, zerbitzuen edo prestazioen xedapen unibertsala”.


      160/2014 ABJI 381.etik 415.era par.


      


      IV. Ehiza


      Ehiza Legea da proiektuari legezkotasun-kontrola egiteko parametroa. Gobernuak ere hartzen du parte ordenamendu juridikoa eratzen, legearen aurreikuspenak garatuta eta osatuta, baina legearen aurreikuspenen mende dago, eta ezin ditu urratu.


      Oraingo honetan, oro har, proiektuak zuzen betetzen du bere arau-lana, baina badago azterketa arretatsuagoa behar duen alderdi bat.


      “Ehiztarien erregistro”aren erregulazioaz ari gara, proiektuaren 10. artikuluan ageri baita, erregistro horretan inskribatuko direlako Euskadin ehizarako baimena duten pertsonak.


      Erregistro horrek, gainera, informazioa emango du ehiztariek egindako arau-hausteei buruz eta ehiztariei ezarri zaizkien zehapenei buruz, nagusi zein erantsi, baldin eta ehiza-lizentzia deuseztatzea eta ehiza-lizentzia ateratzeko desgaikuntza badakarte, eta, hala behar denetan, lizentzia berriz ere ateratzeko gaitasun-proba gainditu beharrari buruz.


      Lehen batean, ehiztarien zerrenda jasoko duen erregistro autonomiko batek ez du Ehiza Legearen babesik, eta lege horretan bilatu beharko litzateke berariazko gaikuntza bat, Jaurlaritzak erregelamenduzko oinarrizko erregulazioa eman dezan, gaia ordenatu eta foru-diputazioei betebeharrak ezartzeko ─ohartarazia dugu jada─.


      Ehiza Legea, erregistroen alorrean, Euskal Herriko natura babesteko ekainaren 30eko 16/1994 Legearen 71. artikuluko ereduari jarraitzen zaio, zeina, bere aldetik, zordun zaio Naturaguneak eta basaflora eta basafauna babesteari buruzko martxoaren 27ko 4/1989 Estatuko Legearen 35.4 artikuluak aurreikusitakoari, zeinak, azkenik, aspaldiko aitzindaritzat baitu Ehizari buruzko apirilaren 4ko 1/1970 Legearen 48.6 artikulua.


      Lege horietan ehiza-hausleen erregistroa agertzen da, eta Ehiza Legeak ehizaren alorreko arau-hausteen erregistroa aipatzen du, baina, gure 202/2009 irizpenean esan genuenez, hortik ez da funtsezko diferentziarik sortzen, tresna bat baita lizentzia deuseztatzeko zehapena eta lizentzia ateratzeko desgaikuntzarena betetzeko.


      Konstituzio Auzitegiaren 102/1995 epaia, ekainaren 26koa, hau esateraino iritsi zen: arau-hausleen erregistro nazionala bezalako informazio-tresna bat izateak oinarrizko izaera zuela, faunaren babesari lotuta, eta ehiza-lizentzia emateko oinarrizkotzat jo zitekeela, orobat, “aldez aurreko betekizuntzat eskatzea ehiza- eta arrantza-hausleen erregistro nazionalaren ziurtagiri bat, helburu inplizitutzat hartuta eskatzaile bakoitzaren egokitasuna haztatzea, haren aurrekarietatik aterata (halakorik balu), haren portaera erakutsiko bailukete, legeak errespetatzen zituen ala, bestela, eskrupulurik ez zituen”.


      Ehiza Legearen 9. eta 64. artikuluen oinarriekin, ezinezkoa da arau-hausteen erregistro batetik ehiztarien erregistro batera igarotzea, nahiz eta artikulu horietan lehenak Eusko Jaurlaritzaren esku uzten duen erregistroaren edukia erregelamenduz arautzea.


      Erregistroaren dimentsio berri horrek talka egiten du foru-diputazioei ezarritako betebeharraren mugekin, ezarritako zehapenei buruzko informazioa eman behar diote-eta Eusko Jaurlaritzari, baina ez, ordea, ehiza-lizentzia eman dieten pertsonei buruzko daturik.


      Dirudienez, proiektua idatzi duena jabetuta dago Ehiza Legeak jasotako erregistrotik desbideratzen den bat sartu dela; izan ere, ez du halako betebeharrik ezarri beren-beregi, hau baino ez du jarri eta: “foru-diputazioek eta ehizarako desgaikuntza ezar dezaketen gainerako administrazio publikoek emandako informazioarekin eratu eta eguneratuko da” (10. artikuluko 2. zenbakia). Jakina, erabakitako desgaikuntzei buruzko informazioarekin ezin da ehiztarien erregistrorik egin.


      Ez da ulertzen, ezta ere, zer administrazioz ari den “gainerako administrazio publikoak” aipatzen dituenean, erregistro hori kontsultatzeko aukera ematen dien neurrian (10. artikuluko 4. zenbakia). Ehiza Legearen 9. artikuluak eta 64. artikuluak foru-diputazioak baino ez dituzte aipatzen.


      Azken buruan, ez dago ehizaren alorreko arau-hausleen erregistro nazionalik martxan (arrazoiak edozein direla), eta ez da behar aipatu erregistroaren aldez aurreko ziurtagiririk ehiza-lizentzia emateko (derogatuta baitago martxoaren 27ko 4/1989 Estatuko Legea, Naturaguneak eta basaflora eta basafauna babesteari buruzkoa), baina horrek ez du esan nahi gainerako autonomia-erkidegoek informazioa eman behar dutenik ehiztariei ezarritako zehapenei buruz, ez eta erregistro autonomikoa datu horiekin egituratzen denik ere, hauek egiaztatze aldera: ez direla ehizarako desgaikuntza-zehapena betetzen ari, eta ehizaren alorreko zehapen irmoren bat ordaintzeke dutela.


      Ez da argi ikusten, ezta ere, ehiza-alorreko zehapenen erregistro bat izanda, erakunde erkideetan zentralizatua, zer helburu lortu nahi den ehiztarien erregistro autonomiko bat sortzearekin, aurreko erregistroaren helburu bera izaki “ehiza-lizentzia ematearen ondorioetarako” (10. artikuluko 5. zenbakia), ez baita bestelako konklusiorik ateratzen proiektua prestatzeko espedientean Bizkaiko Foru Aldundiak adierazitako eragozpenei agertutako argudioetatik: “foru-diputazioetako ehiza-zerbitzuen ekimena izan da, haien lanak errazte aldera (ziurtagiriak ematea, adibidez)”.


      Laburbilduta: Jaurlaritza, beste gai batzuetan zilegi izanda ere erregistro baten sorrera erabakitzea legerik gabe, gai honetan baldintzatuta dago LHLren eskumen-banaketa dela medio, eta ezin du erregistro berririk sortu Ehiza Legeak aurreikusi ez badu; izan ere, erregistroa sortzeko arrazoiak ikusita, gorde beharreko interes autonomiko batez kanpokoak izaki, erregistroak ezin du izan oinarrizko ordenazio funtsezkoaren zati, Euskal Autonomia Erkidegoan ehizaren alorreko arauzko izendatzaile komuna bermatze aldera.


      109/2014 ABJI 46.etik 60.era par.


      


      Orain interesatzen zaigunerako, Ehiza Legearen 5.2 artikuluak, argi utzi ondoren Eusko Jaurlaritzak erregelamendu bidez ezarritako gaitasun-probak gainditu behar direla ehiza-baimena lortzeko, hau gaineratu du azken aldera: “Ehiza-baimenak arautzeko, beharrezkoa da Autonomia Erkidegotik kanpo lortutakoak homologatzeko prozedura sartzea”.


      Faltan da txosten bat, azalean utziko duena zer arrazoi izan den autonomia-erkidego jakin batzuk I. eranskinean sartzeko, eta beste batzuk ez ─adierazia dugu jada puntu hori proiektua prestatzeko prozedura aztertzerakoan─; hala ere, azken memorian aurkeztu duten azalpena ikusita ─azken unean Extremadurako Autonomia Erkidegoa kanpo utzi izanarena, alegia─, hau ondoriozta daiteke: erabakigarria izan dela halako lizentzia autonomikoak dituztenek gaitasun-azterketa bat gainditu behar izana. Hau da, bereizgarritzat dutela gaitasun-azterketa ezarri izana ehiza-lizentzia lortzeko baldintzatzat, Euskal Autonomia Erkidegoa bezala.


      Arrazoizko bereizketa-irizpide objektiboa da, legearen helburuei begiratzen diena, eta, beraz, ez zaio eragozpenik zor.


      Hala ere, egoki litzateke erreparatzea xedapen gehigarriari; izan ere, lizentziak homologatzeko prozedura bat ezarri ordez, homologaziotzat hartuta gure autonomia-erkidegotik kanpo ateratako lizentzien ondorioak parekatzea (homologazioak foru-lizentziaren ondorio berberak emango lizkioke gure autonomia-erkidegoaz kanpoko lizentziari, ematen den egunetik eta dagokion kredentziala luzatzen den une beretik), proiektuaren 5.1.b) artikuluko betekizunetik jare uzteko arau bat finkatzen du, edo, hala nahi izanez gero, gaitasun-azterketa gainditu izanaren ziurtagirien homologaziorakoa, halako moldez non zerrendatutako lizentzien jabeek ziurtagiri horiek balia ditzaketen proiektuak araututako “ehiza-lizentzia eman dakien”.


      Horiek horrela, pentsa liteke, zorrotz begiratuta, ez datorrela guztiz bat legeak ezarritakoarekin, foru-lizentzia ere eduki beharko dutelako jatorrizko lizentziarekin batera; hala ere, ikuspuntu materialetik, antzeko ondorioa izango luke: gure autonomia-erkidegoan ehizan aritzeko baimena ematea halako lizentzien jabeei.


      Beste alde batetik, ez dute homologazio-prozedurarik diseinatu, homologazioa gauzatzeko iter baten definiziotzat ulertuta.


      Administrazio publikoen jarduteko edo esku hartzeko printzipioak kontuan hartuta, Herri-administrazioen araubide juridikoaren eta administrazio-prozedura erkidearen azaroaren 26ko 30/1992 Legeak (AJAPEL) 39 bis artikuluan ageri baitira, eta ikusirik lege beraren 71 bis artikulua, aski litzateke aldez aurreko komunikazio bat, zeinean interesdunek euren identifikazio-datuak utziko luketen foru-diputazioko organo eskumendunaren esku, eta “ehiza-lizentziak emateko elkarrekikotasun printzipioa” aplikatzen zaien autonomia-erkidegoetan indarrean dagoen lizentziaren kopia aurkeztu, eta, hala badagokio, adierazpen bat, ehizarako desgaikuntzarik eta ehiza-alorreko zehapen irmoren bat ordaindu beharrik ez dutela. Europar Batasuneko beste estatu batzuei dagokienez, haien lizentziak homologatzeko prozedura bat ezar daiteke, baldin eta dekretuak aurreikusitako ehizarako gaitasun-probaren pareko bat gainditu badute herritarrek.


      109/2014 ABJI 87.etik 93.era par.


      


      V. Merkataritza


      Lehenago adierazi dugunez, harremanetan egon dira kontsulta egin diguten organoak eta Europakoak, Europako Batzordea zehazki, hala 126/2012 Dekretua eman baino lehen nola hura argitaratu ostean.


      98/34/EE Zuzentarauak aurreikusitako prozedurari jarraiki (Europako Parlamentuarena eta Kontseiluarena da zuzentaraua, eta informazioaren gizartearen zerbitzuei buruzko arau eta erregelamendu teknikoen inguruan informazio-prozedura bat xedatzen du), Batzordeak eta ekimena abiarazi duen organoak elkarri trukatu zizkioten errekerimenduak eta arrazoi eta guztiko irizpenak, alde batetik, eta zegozkien erantzunak eta arau-aldaketak, bestetik, eta 2013ko otsailaren 21ean iritsi zen ─hau da, 126/2012 Dekretua argitaratuta eta indarrean dagoela─ arrazoi eta guztiko beste irizpen bat Europako Batzordetik (Nekazaritza eta Landa Garapeneko Zuzendaritza Orokorra).


      Irizpen hartan, laburbilduta jasotzen zen erakunde autonomikoekin izandako komunikazioa, lehenengo dekretu-zirriborroa bidali zutenetik, eta Europako Batzordearen aldetik zintzilik geratu ziren arazoen berri ere ematen zen, eta, bukatzeko, gonbita luzatzen zitzaien barne-agintariei, praktikan berma zezaten beste estatu kide batzuetako operadoreek euskal erregimenera sartzeko aukera, hala nahi izanez gero, eta hartutako neurrien berri eman ziezaioten, berriz ere.


      Irizpenaren oinarritzat jarri zuten hau: produktu baten kalitatea ziurtapen nazionaleko sistema batekin sustatzen duen erregimen bat Europar Batasunaren barruko merkataritzaren murrizgarri gerta zitekeela, EBFTren 34. artikuluaren kontrako ondorioekin eta guzti, eta kontsumitzaileak marka horretako produktuak erostera bultza zitzakeela, inportaturiko produktuen kaltetan.


      Indargarri gisa, Europako Batasuneko Justizia Auzitegiaren (EBJA) epai batzuk aipatzen ziren irizpenean, antzeko gaiak jorratu zituztenak.


      Ildo horretatik, C-325/00 auzia aipatzen zen (Batzordea Alemaniako Errepublika Federalaren aurka): ez betetzea zegoela jo zuten; izan ere, kalitate-marka nazional bat erreserbatu zuten, aukerakoa bazen ere, nekazaritzako edozein elikagaitarako, Alemaniako lurralde osora heda zitekeena, baldin eta kalitate-eskakizun jakin batzuk betetzen baziren.


      C-06/02 auzia ere aipatzen zuten (Batzordea Frantziaren aurkakoa): berriz ere deklaratu zuten ez betetzea zegoela, Europar Batasunaren mailan erregistratu gabeko eskualde-izendapen edo -bereizgarri jakin batzuei emandako babes nazionalarengatik; izan ere, gainditu egin ziren aldi baterako epe batzuk, agintariei aurreko bereizgarri horiek egokitzeko emandakoak alegia. Ziotenez, gainera, produktu-kategoriei buruzkoak ziren aipamenak, ez produktu jakin batzuei buruzkoak.


      EBJAren epai horietan izendapen edo adierazpen geografikoei buruz aipatutako jurisprudentziatik orobat ateratzen denez, baina, litekeena da izendapen edo adierazpen geografiko bat onartzea, produktuen berariazko ezaugarrietatik abiatuta (C-47/90, Delhaize, prejudizialitate-prozedura bada ere). Arrazoi berbera zela eta eman zioten ezezkoa (C-47/90) jatorri-deitura zuen produktu jakin bat esportatzeko murriztapen jakin bat babesteari; izan ere, botilaratzeko prozesuak ez baitzion inongo ezaugarri berezirik ematen, eta ez zen ezinbestekoa.


      Beste alde batetik, onartu egin zen produktu nazionalen babesa industria- edo merkataritza-jabetzaren bidetik (EBFTren 36. artikulua, zeinak kontra egiten baitio, nolabait, EBFTren aipatu 34. artikuluari, azken horren arabera debekatutako neurriak edo jarduerak justifikatzen dituelako), aldebiko hitzarmenen bitartez, zeinetan alderdiek (C-3/91, Frantzia eta Espainia) babesa aitortzen baitiote elkarri, zeinek bere estatuan, beste estatu hitzarmenkidetik inportaturiko produktuen izendapen edo adierazpen geografikoei dagokienez. Babesa onartu zuen EBJAk, lehiaren leialtasuna babeste aldera; betiere, babestutako produktuak jatorrizko estatuan izaera generikorik hartu gabeak baziren.


      Baina proiektuak dakarren erregulaziotik gertuen dagoen auzia, eragin debekatu potentzialki murrizgarriak azpimarratzeko balio duena, C-321, 322, 323 eta 324/94 auzi pilatuei dagokiena da, Frantziako Kasazio Auzitegiak aurkeztu baitzituen judizio aurreko arazoan: auzi penal bat zen, ustez baimenik gabe erabili zirelako izendapenerako kalitate-etiketa batzuk, “mendiko”, zirenak zirelako eskualdetan ekoitzi ez ziren produktuentzat.


      Kontua zen EBFTren 36. artikuluaren babesa (industria- edo merkataritza-babesa) nahi zutela estatuko legerian aurreikusitako etiketa batentzat, baina EBJAk ez zuen babesgarritzat jo; izan ere, izendapen hori, “mendiko”, ez zegoen lotuta jatorri-izendapen bati edo adierazpen geografiko bati, “mendiko” ezaugarri hori guztiz orokorra delako, are estatu-mugez gaindikoa.


      EBJAren erabaki judizialek logika operatibo bera erabiltzen dute, sarritan, EBFTren 34. artikuluan aurreikusitako murrizketa kuantitatiboen ondorio baliokideen debekua urratu den ala ez ikusteko. Honela laburbildu daiteke (C-385/10):


      “Jurisprudentzia errepikatuaren arabera, estatu kideen merkataritza-arau oro, baldin eta Batasunaren barruko merkataritza oztopa badezake ─zuzen zein zeharka, benetan edo potentzialki─, murrizketa kuantitatiboen ondorio baliokideak dituen neurritzat jo behar da, EBFTren 34. artikuluaren ildotik (ikus, bereziki, 1974ko uztailaren 11ko epaia, Dassonville, 8/74, Rec. 837 or., 5. zenbakia, eta 2010eko abenduaren 2ko epaia, Ker-Optika, C─108/09, Rec. I─12213 or., 47. zenbakia). Hartara, direnak direlako produktuak dena delako estatu kidean inportatu edo merkaturatzean atzera eragite hutsa salgaien zirkulazio askerako oztopoa da inportatzailearentzat (2012ko uztailaren 12ko epaia, C─171/11, Fra.bo, Rec. I─0000 or., 22. zk. eta aipatutako jurisprudentzia).


      Jurisprudentzia berdin errepikatutik ateratzen denez, EBFTren 34. artikuluak argi erakusten du betebehar bat, diskriminaziorik ezaren printzipioa eta beste estatu kide batzuetan fabrikatu eta merkaturatutako produktuak elkarri aitortzeko printzipioa errespetatzekoa, orobat Batasuneko produktuei merkatu nazionaletarako sarbide librea bermatu beharra (ikus 2009ko otsailaren 10eko epaia, Batzordea/Italia, C─110/05, Rec. I─519 p., 34. zenbakia, eta Ker-Optika, lehenago aipatua, 48. zenbakia).


      Kasu honetan, CE markari buruzko betekizunak, dagozkion xedapen nazionalek aurreikusia, nahiz eta edonon aplika daitekeen, galarazi egiten du auziko eraikuntza-produktuak Italian merkaturatzea, beste estatu kide batzuetan legearen arabera merkaturatzen diren arren.


      Inguruabarrak horrela, hau jo behar da: CE markaren derrigorrezkotasunak inportaziorako murrizketa kuantitatiboen ondorio baliokideak dituela, EBFTren 34. artikuluaren ildotik, eta, ondorioz, salgaien zirkulazio askerako oztopo dela.”


      Aztertzen ari garen erregulazioan jasotako kalitate-marka bat, are fakultatiboa izanda, Europako legeriaren ondorioetarako diskriminatzailea izatearen arrazoia bilatzen hasita, diskriminazio hori, seguruenik, markaren termino zabal eta orokorregietatik etorriko da: ─“artisau-elikagaigintza”─, zaila baita eskualde, toki edo, are, herrialde bati lotzen, estatu baten mugak gaindi ditzakeen izendapena izaki.


      Hain zuzen ere, hori da ─marka, logotipo, zeinu edo izendapenen orokortasuna alegia─ Europar Batasuneko arauteria deribatu guztiak prebenitu nahi duena, salgaien eta zerbitzuen alorrean oro har eta nekazaritzako elikagaietan zehazki, erregistroa ukatuz identitatea bereizteko edo bermatzeko balio ez duten terminoei, ongi bermatu nahirik hala kontsumitzailearen babesa nola ekoizleen lehia leiala (EBJA\2009\207)


      Nolanahi ere, inportantea da, zalantzarik gabe, Europako Batzordeak bere irizpenean aipatzen duen EBJAren jurisprudentzia, are judizio aurreko arazoetan Europar Batasunaren zuzenbidea interpretatzera mugatzen bada, edota estaturen bateko organo jurisdikzional bati erabakitzeko orientazioa ematera; izan ere, badu bere autoritatea, eta epaitegirik altuenak ere jarraitzen zaizkio, dela Auzitegi Gorenak (adibidez, 2012-9-27 epaia, kalitate-bereizgarriei buruzkoa) dela Konstituzio Auzitegia (145/2012 epaia).


      Proiektuak sartutako aldaketek bete egiten dute bereizteko funtzio hori, aurreko terminoei “Euskal” lokuzioa gaineratu zaielako, zeinak, Ekonomiaren Garapen eta Lehiakortasun Sailaren txosten juridikoan adierazten denez, bat etorri beharko duen artisau-produktu bakoitzerako onartutako arau teknikoarekin, eta, eskualde jakin bati ez, baizik eta prestatzeko metodo bereizi bati lotu.


      Nolanahi ere, erabakigarria da errekerimendua egin duen organoak beraren gogoeta, lehen instantzian Europako legeria jagoteko eskumena baitu; izan ere, lehen jaso bezala, onartu egin du proiektuaren erregulazioa eta, azken buruan, 126/2012 Dekretua bera bat datorrela aipatu arauekin.


      Adierazitakoaz landa, egoki da azpimarratzea 1151/2012 (UE) Erregelamendua, Europako Parlamentuarena eta Kontseilu Europararrena, 2012ko azaroaren 21ekoa, nekazaritzako eta elikagaigintzako produktuen kalitate-erregimenei buruzkoa, eman dutela, eta horrek ─babestutako jatorri-izendapenen, adierazpen geografikoen eta espezialitate tradizional bermatuen aurreko araubidea mantendu eta argitzeaz gain─ beste alderdi batzuen artean aitortu dituela kalitate-termino fakultatiboak, bai eta “mendiko produktuak” ere: bultzada handia da hori proiektu honek araututako erregimenarentzat eta antzekoentzat.


      37/2014 ABJI 39.etik 56.era par.


      


      Bigarren. paragrafoa aztertzeko, kontuan izan behar da zer esaten duen, hitzez hitz:


      “Joan-etorri turistiko handiko lekuak zehazteko, egoki deritzoten udalek proposamen zehatza egingo diote merkataritzaren alorrean eskumena duen sailburuordetzari. Proposamen hori zio eta guztikoa izango da; gutxienez, aurreko puntuan agertutako irizpideen araberakoa. Gainera, zehatz-mehatz zedarrituko ditu barne hartutako eremua edo eremuak, bai eta urteko zer alditarako izango den ere (bat baino gehiago izan daiteke). Gainera, eskabidea egin duen udalerrian merkataritza- eta turismo-sektoreetan ordezkaritza handiena duen enpresa-antolamenduaren aldeko txostena izan beharko du proposamenak. Udalerri horrek Hiri Merkataritzako Plataformarik badu, horrek eman beharko du txostena. Halakorik ez bada, udalerrian kokatutako sektore horretako kide gehien dituen elkarteak izango du ardura hori”.


      Entzunaldi fasean jasotako alegazioen ondorioz, aldatu egin da paragrafo horren hasierako testua, prozeduran jakinarazi denez.


      Zehazki, Bizkaiko Merkataritzako Enpresari Konfederazioak (CECOBI) aurkeztutako proposamenaren eskutik etorri da ordezkaritza handiena duen enpresa-antolamenduaren txostena arauan txertatzea. Iradokizun hori azken testuan jasotzeko moduak, ordea, aztertu beharreko zenbait arazo juridiko sortzen ditu.


      Lehenik eta behin, txostenaren beharra aginteran adierazi da, bai izapideari berari dagokionean (“Gainera, […] txostena izan beharko du proposamenak”) bai eta txostenaren edukiari dagokionean ere (“aldeko txostena”). Horrek, de facto, berekin dakar udalaren gaitasuna mugatzea; izan ere, aldeko txosten hori ez badu, ezin du bere udalerrian joan-etorri turistiko handiko eremurik izendatzeko proposatu. Udalaren eskumen hori horrela mugatzea legez kontrakoa dela jakiteko ez dago arrazoibide handiren beharrik, Batzordearen iritziz: alde batetik, Estatuko oinarrizko arauak leku horiek izendatzeko udalei ematen dien ahalarekin bateraezina delako baldintza hori, eta, bestetik, eta aurrekoa baino garrantzi handiagoko arrazoia, eskualdatu egiten duelako izendapena proposatzeko eskumena, aurretiazko izapide lotesle bat derrigortzen duelako. Izendapena proposatzeko edo ez proposatzeko aukera, beraz, “eskabidea egin duen udalerrian merkataritza- eta turismo-sektoreetan ordezkaritza handiena duen enpresa-antolamenduaren” esku geratzen da edo, horrela badagokio, “hiri merkataritzako plataformaren esku”, eta udalerrian horrelakorik ez bada, udalerrian kokatutako sektore horretako kide gehien dituen elkarteak eman beharko du aldeko txostena (zeharkako gogoeta gisa, ez dakigu, zehazki, zein den “hiri merkataritzako plataforma” figuraren izaera juridikoa, eta ezinbestekoa da hori jakitea, plataforma hori legezko edo erregelamenduzko arau batean aintzat hartu ahal izateko eta aurretiazko izapide bat egiteko ardura hari emateko).


      Aldi berean, 2. paragrafoak ere arazo juridikoak sortzen ditu; izan ere, “merkataritza-banaketako sektorearekin loturiko enpresen” interesei ez ezik beste batzuei ere eragiten baitie udalaren proposamenak (halaxe berresten du araua lantzeko espedienteak berak eta errealitatearen begirada soilak). Merkataritzako interesez gain, hor dira erabiltzaileen eta kontsumitzaileenak ere, interes turistikoak ahaztu gabe.


      Kontuan hartu behar da zer esaten duen, berariaz, oinarrizko arauak: udalak eremu bat izendatzeko eginiko proposamenak “denbora edo lurralde aldetiko mugak jasotzen baditu, justifikatu egin beharko dira proposamenean denbora edo lurralde aldetiko muga horien arrazoiak, merkataritzako interes turistikoekin bat etorriz eta kontsumitzaileen onura aintzat hartuz. Autonomia-erkidegoak uste badu mugatze hori ez dagoela behar beste justifikatuta, udalerri osoa eta urte osorako izendatuko da joan-etorri turistiko handiko eremu” (uztailaren 4ko 8/2014 Errege Lege-Dekretuaren bidez horrela geratu zen idatzita abenduaren 21eko 1/2004 estatuko Legearen 5. artikulua, 4. zenbakia, 2. paragrafoa; gaur egun 18/2014 Legea, urriaren 15ekoa, hazkundea, lehiakortasuna eta eraginkortasuna bultzatzeko premiazko neurriak onartzen dituena).


      Udalaren proposamenak hiru interesen behar besteko justifikazioa beharko du (merkataritzarena, turismoarena eta kontsumoarena).


      Interes turistikoa kontuan hartzekoa da, joan-etorri turistiko handiko lekuen izendapenaren helburuetako bat den heinean eremu horien eskaintza turistikoa ordutegien araubide egokia duten saltokien erakargarritasunarekin osatzea, baina interes turistiko hori alde batera utzita, nabarmena da (eta halaxe berresten dute, besteak beste Auzitegi Gorenaren 2008ko urriaren 15eko, 2009ko maiatzaren 28ko, 2011ko ekainaren 26ko eta 2012ko apirilaren 20ko sententziek) administrazio publikoek merkataritzako ordutegiei buruz hartutako erabakiek, zalantzarik gabe, saltoki txiki eta ertainen gain eragiten dutela, baita kontsumitzaile eta erabiltzaileengan eta gainerako banaketa-enpresetan ere.


      Ekimenaren organo sustatzaileak aukeratu egin behar du udalek nola hartuko dituzten kontuan eremu turistikoak izendatzeko proposamenaren eraginpean geratuko diren sektoreak eta nola adieraziko duen hori etorkizuneko lege-testuan (azken batean, administrazio-prozedura arautzen duten printzipioetako bat bete beharko dute: erabakiak hartu aurretik tartean diren interesdunei aldez aurretik entzutearena, halaxe agintzen baitu azaroaren 26ko 30/1992 Legeak, Herri Administrazioen Araubide Juridikoaren eta Administrazio Prozedura Erkidearenak).


      Batzordeak, kontuan hartuta lege mailako arau batek guztiontzako izan beharko lukeela, uste du legearen eragina izango duten interes guztiak hartu beharko liratekeela kontuan, abstraktuan, eta, ahal dela, erakunde zehatzak ez identifikatzeko ahalegina egin beharko litzatekeela. Nolanahi ere, udal proposamena lantzeko prozesuan parte hartu beharko lukete erakunde horiek (udalerriaren arabera, interes horiek ordezkatuko dituzten erakundeak edo beren iritzia adierazteko aukera eskaintzen dieten kontsultarako edo partaidetzarako organoak era batekoak edo bestekoak izan daitezke). Nolanahi ere, garrantzitsuena da ohartzea udaletxeek beren udal barrutian eremu bat edo gehiago joan-etorri turistiko handiko lekutzat izendatzeko egintza administratiboa bideratzeko prozesuan, ezinbestean kontsulta egin behar zaiela izendapenak bereziki eragiten duen sektoreetako eragileei eta interesei, eta haietako inoren iritzia ez dela izango ez loteslea eta ez erabakigarria udalaren proposamenari baiezkoa edo ezezkoa emateko.

      VI. Lanerako eskubidea


      32.1 eta 47.2 artikuluetan biltzen dira, hurrenez hurren, adingabeek edari alkoholikoak eta nikotina aska dezaketen gailuak saltzeko edo banatzeko debekuak. Espedientean zehar, zenbait alegazio egin dira artikulu horiei buruz; izan ere, hasiera batean, badirudi debeku horiek ezartzea ez datorrela bat Langileen Estatutuaren testu berritua onartzen duen martxoaren 24ko Legegintzako 1/1995 Errege Dekretuarekin (LE), 16 urtetik aurrera lan egitea onartzen baitu. Alegazioak alegazio, sailak tabakoaz araututa dagoenarekiko mimetismoagatik eutsi dio debekuari (geroago aipatuko dugu).


      Gaiaren arauketari dagokionez, LEaren, 6. artikuluan, lanean hamasei urtetik beherakoak onartzea debekatzen du, eta zenbait muga jartzen dizkie hemezortzi urtetik beherakoei, hala nola gaueko lanik ez egitea, eta osasunerako bezala lanbide-prestakuntzarako nahiz giza prestakuntzarako ere kaltegarritzat, nekosotzat, galgarritzat edo arriskutsutzat jotako jarduera edo lanpostuetan ez aritzea. Salbuespen bakarra dago hamasei urtetik beherakoek ikuskizun publikoetan esku hartzeari lotuta: lan-agintaritzak salbuespenetan baino ez du onartuko, betiere arriskutsua ez bada gazteen osasun fisikorako, lanbide-heziketarako eta giza prestakuntzarako; baimenak idatzizkoa izan beharko du, eta jardun jakin batzuetarako baino ez.


      Antzekoa dio laneko arriskuen prebentzioari buruzko azaroaren 8ko 31/1995 Legearen 27.2 artikuluak, adingabeak arrisku espezifikoak dituzten lanetarako kontratatzea mugatzeko agintzen baitio Gobernuari. Erregelamendu egokia eman gabe dagoenez, indarrean dago oraindik 1957ko uztailaren 26ko Dekretua; 18 urtetik beherakoentzat debekatuta dauden lan batzuk aipatzen ditu, baina jasotzen dituen salbuespenen artean ez dago hamasei urte eta hemezortzi urte bitarteko langileek alkohola saltzeari buruzkorik.


      Hain zuzen ere, langile kontzeptuaz mintzatu zen Konstituzio Auzitegia azaroaren 26ko 227/1998 epaian: “… LEaren aplikazio-esparru objektiboa, langile-kategoriaren definizioaren egoitza natural moduan, ez zaio egokitzen legegileari taxutzeko erabateko askatasunarekin. Aitzitik, esparru subjektibo hori partikularki zedarritzen duten arauek ─pertsona jakin batzuk beren lanbide- edo lan-jardueraren ondorioz negatiboki baztertu edo zedarrituz, baztertze horrek hartzen duen garrantzi konstituzionala dela eta─ saihestu egin beharko dute langileekin, gizarte-sektore gisa, haien bidez murrizketa konstituzionalki legezkoa ez egitea”.


      Alde horretatik, adingabeen lanerako arautze berezia egotea, jakina, ez da diskriminatzailea, haien ezaugarri berezien ondorioz arautze berezia izan behar dutelako. Hala ere, KAren martxoaren 7ko 31/1984 epaiak dioen bezala, “erabateko berdintasun-printzipioaren modulazioarekin babesteko jardun publikoa eskatzen du lan-munduan adingabeen kategoriak”.


      KAren 1999ko ekainaren 9ko epaiak esan zuen bezala ─RJ 1999, 6394─, “lan jakin batzuk debekatuta, adingabearen osasuna babestu nahi da, osasuna zuzenean hondatzen duten substantzia kaltegarri eta arriskutsuen eraginpean lan egiteaz den bezainbatean”.


      LEaren 6.2 artikuluaren arabera, adingabeek ezingo dute egin erregelamendu bidez osasunerako bezala lanbide-prestakuntzarako nahiz giza prestakuntzarako ere kaltegarritzat, nekosotzat, galgarritzat edo arriskutsutzat jotako lanik.


      Bestalde, Europar Batasunaren Tratatuaren 32. artikuluak haur-lana debekatzea eta gazteak lanean babestea xedatzen du. Lanean onartzeko gutxieneko adina ezingo da izan derrigorrezko eskolatze-aldiaren amaierako adina baino txikiagoa, gazteen aldekoagoak diren xedapenak baztertu gabe, eta salbuespen mugatuak izan ezik. Lan egiteko onartutako gazteek beren lan-adinera egokitutako lan-baldintzak izan beharko dituzte, eta babestuta egon beharko dute esplotazio ekonomikoaren aurka, edo beren segurtasun, osasun, garapen fisiko, psikiko, moral edo sozialarentzat kaltegarria izan daitekeen edo beren heziketa arriskuan jar dezakeen edozein lanen aurka.


      Lehenago esan dugun bezala, antzeko debeku bat dago indarrean tabakoaren eta haren imitazioen salmenta eta banaketari dagokionez, eta barne-zuzenbidean abenduaren 26ko 28/2005 Legearen bidez sartu zen, tabakismoaren kontrako osasun-neurriak emateko eta tabakoaren salmenta, hornidura, kontsumoa eta publizitatea arautzekoa bera. Izapidetze administratiboa egin zenean, atal hau Estatuko Kontseiluak aztertu zuen, eta aipatu neurria egokitzat jo zuen, nazioarteko zuzenbidean babestuta zegoelako; zehazki, Tabakoaren Kontrolerako OMEren Hitzarmen Esparruko 16.7 artikuluan, sinatzailea honetara behartzen baitu: “…bidezkoa denaren arabera, neurri legegileak, betearazleak, administratiboak edo beste neurri eraginkor batzuk erabaki eta aplikatu beharko lituzke, barne-legedian, legedi nazionalean erabakitako adina baino urte gutxiagokoak edo 18 urtetik beherakoak diren pertsonek tabako-produktuak saltzea eragozteko”.


      Beraz, lanerako eskubidea mugatzean, adingabeen osasun edo osotasunerako arrisku-arrazoiak argudiatu beharko lirateke, adingabeentzako osasungaiztasuna, nekagarritasuna, kaltegarritasuna edo arriskutsutasuna oinarri hartuta. Kasu jakin batzuetan, muga hori ezartzeak talka egin lezake lanerako eskubidearekin eta lana aintzatesten edo mugatzen duten arauekin. Nolanahi ere, nekez plantea liteke 16 urtetik gorakoen lanari ezetza ematea besteak beste supermerkatuetan, jatetxeetan eta komenentziako dendetan, edo, are, haiek salgaien garraio- edo manipulazio-lanik ezin egin ahal izatea, egiteko horietan xede diren produktuek alkohola izanez gero, hori guztia osasunaren babesari lotuta.

      VII. Hezkuntza


      Proiektaturiko erregulazioa eta haren arau-esparrua egoki konparatze aldera, Batzordeari egoki iruditu zaio kontuan hartzea hasierako lanbide-prestakuntzako programek zer ordenazio zuten Hezkuntzari buruzko maiatzaren 3ko 2/2006 Lege Organikoaren jatorrizko erredakzioan (LOE), eta Hezkuntzaren kalitatea hobetzeko abenduaren 9ko 8/2013 Lege Organikoak (LOMCE) sartutako erreforman (Oinarrizko Lanbide Heziketa sartzea eta ezarritako aplikazio-egutegiaren ezaugarriak).


      Xedapenak aipatzerakoan, bereizi egingo ditugu, alde batetik, jatorrizko LOErenak, lege horren aipamenarekin batera joango baitira; bestetik, LOMCEk aldatutako LOEren artikuluak, LOEren artikulu berri deituko diegu, eta, azkenik, LOMCErenak izaki, LOE aldatzen ez dutenak, LOMCEren artikulutzat izendatuko baititugu.


      A) Hasierako lanbide-prestakuntzako programak LOMCE baino lehen:


      LOEren jatorrizko erredakzioak 30. artikuluan arautu zituen hasierako lanbide-prestakuntzako programak (HLPP) hamasei urtetik gorako ikasleentzat (urteak programa hasten den urteko abenduaren 31 baino lehen betetzen dituztenean), baldin eta derrigorrezko bigarren hezkuntzako graduatu-titulua lortu ez badute.


      Lehen batean, DBH egiteko ezarritako adin arrunta (hamabi urtetik hamasei urtera bitartean) iritsita, titulurik ez zuten ikasleak ziren hartzaileak.


      Salbuespenez, baina, eta ikaslearen nahiz haren guraso edo tutoreekin ados jarrita, adin hori hamabost urtera murriztu zitekeen, baldin eta, bigarren maila egin ondoren, ikasleak ez bazituen hirugarren mailara igarotzeko baldintzak betetzen eta hezkuntza-etapa horretan maila bat errepikatuta bazuen. Halakoetan, ikasleak konpromiso bat hartu behar zuen: DBHko graduatu-titulua lortzeko borondatezko moduluak egitea.


      HLPPen helburua zen: ikasle guztiek lortu ahal izatea Lanbide Kualifikazioen Katalogo Nazionalaren egiturako 1. mailako kualifikazio bati dagokion lanbide-konpetentzia, baita laneratzea erraztea ere, eta ikasleen oinarrizko konpetentziak zabaltzea, ikasketekin edozein irakaskuntzatan jarraitu ahal izateko modua izan zezaten.


      Programa horiek hiru modulu-mota sartu behar zituzten: berariazkoak, prestakuntzako orokorrak eta borondatezkoak. Berariazko moduluak 1. mailako lanbide-kualifikazioa lortzeko ziren. Prestakuntza-modulu orokorrak, berriz, oinarrizko gaitasunak zabaltzeko ziren eta hezkuntza-sistematik lan-mundurako urratsa errazteko. Borondatezko moduluak, azkenik, Derrigorrezko Bigarren Hezkuntzako graduatu-titulua ateratzeko ziren.


      Ekonomia Iraunkorrari buruzko martxoaren 4ko 2/2011 Legearen azken xedapenetatik hogeita laugarrenak bere 3. zenbakiarekin aldatu zion 41. artikulua LOEri, eta HLPPen derrigorrezko moduluak gainditzen zituzten ikasleei aukera eman zien zuzenean sartzeko lanbide-heziketako erdi-mailako ziklo jakin batzuetara. Bai aldaketa horrek bai martxoaren 11ko 4/2011 Lege Organikoak, Ekonomia Iraunkorraren Legearen osagarriak, bere 2.2 artikuluaren bitartez LOEren 30. artikuluari egin zionak jaitsi egin zuten HLPPetara sartzeko adina, programa hasteko urteko abenduaren 31 baino lehen 15 urte beteta zituzten ikasleentzat erreserbatu baitzituzten programa horiek, baldin eta “aukerarik onena irizten bazaio etapa horietako helburuak lortzeko”, ikasleak eta haien guraso edo tutoreak ados daudela.


      Gogora ekarri behar da, baita ere, LOEren 30. artikuluko 6. zenbakiak zioena: “Hezkuntza-administrazioei dagokie hasierako lanbide-prestakuntzako programak arautzea. Programa horiek, nolanahi ere, itunpeko ikastetxe pribatuetan eta ikastetxe publikoetan eskainiko dira, ikasleei programa horiek egiteko aukera emateko”.


      Uste izatekoa zen autonomia-erkidegoek aratuko zituztela programa horiek; izan ere, malgutasuna behar zen aipatu helburuak lortu ahal izateko DBHko hezkuntza-gaitasunak eskuratzeko zailtasunak zituzten ikasleekin. Baina Gobernuak abenduaren 29ko 1631/2006 Errege Dekretua onartu, eta horren bitartez ezarri zituen derrigorrezko bigarren hezkuntzari zegozkion gutxieneko irakaskuntzak, HLPPei buruzko erregulazioa sartuta 14. artikuluan, formalki kalifikatu baitzuten oinarrizkotzat (eta Konstituzio Auzitegiak berretsi egin zuen kalifikazio hori bere 24/2013 epaian, gorago iruzkindu dugu). Programen arau-bilakaeraren beste urrats bat izan zen uztailaren 29ko 1146/2011 Errege Dekretuaren 1.2 artikulua, aurreko 14. artikulua aldatu baitzuen.


      Estatuko erregelamenduak berriz ere bereizten ditu derrigorrezko moduluak ─xedetzat baitute ikasleak gaitzea dagokien lanbide-jardueran aritzeko eta erdi-mailako heziketa zikloetara sartzeko─ eta borondatezko moduluak ─xedetzat baitute Derrigorrezko Bigarren Hezkuntzako graduatu-titulua eskuratzeko behar den prestakuntza osagarria ematea─.


      Orobat dio hezkuntza-administrazioek ezarriko dutela eremu horietako curriculuma, erreferentziatzat hartuta Derrigorrezko Bigarren Hezkuntzaren oinarrizko konpetentziak eskuratzeko nahitaezko diren curriculum-alderdi oinarrizkoak, eta agintzen du ikasleek akreditazio ofizial hauek aterako dituztela, programan gainditutako moduluen arabera: a) 1 mailako profesionaltasun-ziurtagiria edo ziurtagiriak, gainditutako lanbide-modulu espezifikoen arabera; b) ziurtagiri akademiko bat, Lanbide Heziketako erdi-mailako zikloetarako sarbidea emango duena derrigorrezko moduluak gaindituz gero; c) Hasierako Lanbide Prestakuntzako Programaren ziurtagiria, programaren modulu guztiak gaindituz gero. Azken kasu horretan, Derrigorrezko Bigarren Hezkuntzako graduatu-titulua ere aterako dute.


      B) Oinarrizko Lanbide Heziketa berria:


      Hezkuntza-kalitatea hobetzeko abenduaren 9ko 8/2013 Lege Organikoak (LOMCE) 30., 39. eta 41. artikuluak aldatu dizkio LOEri, eta HLPPen ordez jarri du Oinarrizko Lanbide Heziketaren ziklo deritzona, zeinaren amaieran lortzen baita Oinarrizko Lanbide Heziketako teknikari-titulua. Hauek behar dira ziklo hori egiteko: hamabost urte beteak izatea, edo abian den urte naturalaren barruan betetzea, eta ez izatea 17 urte baino gehiago zikloan sartzean edo abian den urte naturalean.


      Era berean, egina behar da DBHren lehenengo zikloa, edo, salbuespen-kasuetan, DBHko bigarren kurtsoa. Era berean, hezitzaile-taldearen aldeko txostena behar da, bai eta gurasoen edo tutoreen baimena ere. Oinarrizko Lanbide Heziketako zikloek erdi-mailako eta goi-mailako heziketa zikloekin batera osatzen dute Lanbide Heziketa hezkuntza-sisteman.


      LOEren 41. artikulu berriak barnean hartzen du, besteak beste, oinarrizko lanbide-tituluak bide ematen duela erdi-mailako heziketa zikloetara zuzenean sartzeko.


      LOEren 42. artikulu berriaren arabera, irakaskuntza horien zikloek bermatu egiten dute etengabeko ikaskuntzaren konpetentziak eskuratzea bi bloke erkidetan egituratutako irakaskuntzen bitartez: komunikazioaren eta Gizarte Zientzien blokea, eta zientzia aplikatuen blokea. Gainera, hau ere bermatuko dute: “gutxienez” Lanbide Kualifikazioen Katalogo Nazionalaren 1. mailako kualifikazioa lortzeko behar den prestakuntza.


      Azkenik, titulu eta baliokidetzei dagokienez, LOEren 43. artikulu berriak dio Oinarrizko Lanbide Heziketaren zikloa gainditzen duten ikasleek dagokien lanbide-titulu oinarrizkoa jasoko dutela, eta titulu horrek sarbidea emango diela hezkuntza-sistemako Lanbide Heziketako erdi-mailako heziketa-zikloetara.


      Baina hau ere badio:


      “Oinarrizko lanbide-titulua duten ikasleek Derrigorrezko Bigarren Hezkuntzako Graduatu-titulua eskuratu ahal izango dute lege organiko honen 29.1 artikuluak aipatzen dituen bi aukeretako edozein hautatuta. Horretarako, Derrigorrezko Bigarren Hezkuntzaren amaierako ebaluazioa gainditu beharko dute, hautatzen duten aukeraren arabera ikasi beharreko enborreko irakasgaien blokeko gutxieneko jakintzagaiei dagokienez. Derrigorrezko Bigarren Hezkuntzaren amaierako kalifikazioa Derrigorrezko Bigarren Hezkuntzaren amaierako ebaluazioan lortutako nota izango da”.


      HLPPen aurreko irakaskuntzen ordez Oinarrizko Lanbide Heziketa jarri izanak berez ekarri du titulu akademiko bat aurreko ziurtagiriaren ordez, halako moldez non lehen lanbide-gaikuntza baten egiaztagiri huts zena hezkuntza-sistemaren barruko titulu bihurtu den; hala ere, ez da argi ikusten posible ote den bateratzea aipatu titulua lortzeko ikasketen ordenazioa eta DBHko graduatua lortzeko ikasketena.


      Lehen batean, aukera hori ez dago baztertuta, DBHko amaierako ebaluazioa gainditu beharra bide arruntetik doazenei ere aplikatzen zaielako. Hau da, Oinarrizko Lanbide Heziketaren bi ibilbideak, arrunta eta berariazkoa, bateratu egiten direla, azkenean, amaierako ebaluazioan, zeina gainditu behar baita Derrigorrezko Bigarren Hezkuntzako graduatu-titulua ateratzeko (LOEren 31.1 artikulu berria). Amaierako ebaluazio hori berria da irakaskuntza horien ordenazioan. Aipatzekoa da, baita ere, abenduaren 29ko 1631/2006 Errege Dekretuak ─derrigorrezko bigarren hezkuntzari dagozkion gutxieneko irakaskuntzak ezartzekoa bera─ 15.2 artikuluan dioenez, DBHko graduatu-titulua aterako dutela, etapako ikasgai guztiak gainditzen dituztenez gain, “kurtsoa ebaluazioa negatiboarekin amaitu dutenak ikasgai batean edo bitan, eta salbuespenez hirutan, baldin eta irakasle-taldeak uste badu ikasgai horien izaerak eta etapa osorako pisuak ez diela galarazi etapako oinarrizko konpetentziak eta helburuak lortzea”.


      Zirriborro hutsa bada ere ─eta, beraz, aldaketa asko izan ditzake azken erredakziora bitartean─, argigarria da errege-dekretuaren proiektu batek ─hezkuntza-sistemako lanbide-heziketako ikasketen Oinarrizko Lanbide Heziketaren alderdi espezifiko batzuk arautu, hamalau oinarrizko lanbide-titulu onartu eta haien oinarrizko curriculumak finkatzekoa bera─ 14.2.d) artikuluan dakarrena (ministerioaren web orrian argitaratu dute), haren arabera hezkuntza-administrazioek erregulatutako baitute “neurriak ezartzea, ikasleei erraztearren, ebaluazio-prozeduren bitartez zehazten denaren arabera, Derrigorrezko Bigarren Hezkuntzaren ebaluazio-probetara aurkeztea, modalitatea edozein dela”.


      Ikasleek, hartara, bateragarri egin ditzakete Oinarrizko Lanbide Heziketako irakaskuntzak Derrigorrezko Bigarren Hezkuntzakoekin, beharrezko diren curriculum-egokitzapenak gauzatuta ikasketa horiek egitea erabakitzen duten ikasleentzat (berariazko prestakuntza jaso dezaten DBHko amaierako ebaluazioa gainditzeko moduan).


      Beste alde batetik, hasieran pentsa zitekeen arren Oinarrizko Lanbide Heziketa lehen adierazitako ikasleentzat baino ez zela, hau ohartarazi behar da: hartzaileen lehen zirkulu baten zedarritze hori derrigorrezko irakaskuntza-maila gisa taxutzen den aldetik egiten dela (LOEren 3.10 artikulu berria), baina horrek ez du galarazten, LOEren 68.3 artikulu berriak xedatuaren ildotik, administrazio publikoek prestakuntza-programak batzuk ezartzea Oinarrizko Lanbide Heziketako teknikari-titulua ateratzeko, “hamazazpi urtetik gorako pertsonentzat”.


      C) Aplikazio-egutegia eta hari lotutako arazoak:


      Azterketari ekin baino lehen, aurreko bi gogoeta.


      Lehenengoa: erreforma aplikatzeko egutegia LOMCEn bertan sartu da, eta ez da gobernuaren esku utzi hura finkatzea, aurreko batzuetan hala egin bazen ere. Zurruntasun handia ekarri du horrek, eta prozesua inguruabarretara edo gorabeheretara egokitu ezina.


      Aurrekoa gutxi ez eta, epe desberdinak jarri dira, zeinek, nolanahi ere, labur-labur izatea baitute ezaugarri nagusi.


      Estatu Kontseiluak bi alderdi horiek ere aztertu zituen aurreproiektuari buruzko irizpena eman zuenean, baina ez zioten jaramonik egin, antza:


      “Deigarria da bi urtean ezarri nahi izana proiektaturiko erreforma, oso sakona baita. Ohartarazita dagoenez, eredu berria erabat aplikatzeko, garapenerako oinarrizko dekretuak eta autonomia-erkidegoen egokitzapen-dekretuak (ikastetxeak, liburuak…) onartu beharraz gain, sekulako inbertsioa beharko da, hiru aurrekontu-ekitalditan gauzatu beharrekoa.


      Aurrekoa gorabehera, azpimarratzekoa da ezarpen-egutegia inoiz ez dela lege-mailako arau batean finkatu, beti utzi delako Gobernuaren esku, geroko dekretuetan onar dezan. Bata bestearen ondoren etorri diren legeek aurreikusi duten gauza bakarra izan da arian-ariango ezarpenaren guztizko iraupena (LOGSE: 10 urte; HKLO eta LOE: 5 urte)”. 5 urte.


      Zehazki, LOMCEren azken xedapenetatik bosgarrenaren 4. zenbakiaren arabera, Oinarrizko Lanbide Heziketako zikloen lehen maila 2014/2015 ikasturtean ezarriko da. Ikasturte horretan desagertuko da Hasierako Lanbide Kualifikazio Programako derrigorrezko moduluen eskaintza. Ikasturte berean, moduluak borondatez gainditzen dituzten ikasleek Derrigorrezko Bigarren Hezkuntzako Graduatu-titulua lortuko dute. Bigarren mailari dagokionez, 2015/2016 ikasturtean ezarriko da.


      Horrek esan nahi du neurriak hartu behar direla, hala arauzkoak ─curriculumak onartzea, Estatuak lehenengo eta autonomia-erkidegoek gero (LOEren 6 bis artikulu berria)─ nola materialak ─nahitaezkotzat jotako irakaskuntzak emango dituzten zentroen sarea, liburuak, guneak eta ekipamenduak, irakasleak, eta abar─, oso denbora laburrean (2013. urteko azkenaurreko egunean sartu zen indarrean LOMCE, eta irailean hasiko da 2014-2015 ikasturtea).


      Baina, presak presa, eragindako irakasleei irakaskuntzak aldi baterako egokitzeak ere sorrarazten ditu hausnarketak.


      Ideia bikoitza hartu behar da abiapuntutzat: benetako hezkuntza-sistema dugula aurrean, “zeinean berariazko gaitasunetan oinarritutako jakintzak edo kualifikazioak irakasten baitira, maila eta gradutan geruzatu ondoren, helburu edo xedetzat hartuta lanbide edo ofizio jakin batzuetan aritzeko gaikuntza ematen duten titulu akademiko edo profesionalak eskuratzea” (KAE: 95/2002, apirilaren 25ekoa [RTC 2002, 95], 6. O.J.); eta LOMCEk oinarritzat duen ibilbideen malgutzeak helburutzat duela irakasleei erraztea ibilbide horietan aurrera egitea.


      Bada, ikus daitekeenez, arazo hau ez da ondo konpondu: HLPPen ikasleen progresioa lanbide-heziketan, nahiz eta interpretazio integratzailea egin zitekeen. Are gutxiago konpondu da Derrigorrezko Bigarren Hezkuntzari dagokiona (abiapuntutzat hartuta ez dela kendu nahi prestakuntza bateragarri egiteko aukera, eta HLPPek eskaintzen zituzten aukerak mantendu nahi direla).


      Lanbide-heziketari dagokionez, LOMCEren hirugarren xedapen gehigarriaren 2. zenbakiak hau aurreikusi du: Hasierako Lanbide Kualifikazioko Programaren batean derrigorrezko moduluak Oinarrizko Lanbide Heziketako zikloen lehen kurtsoa (2014-2015 ikasturtea) ezarri aurretik gainditu dituzten ikasleek Lanbide Heziketako erdi-mailako heziketa-zikloak egin ahalko dituzte.


      Beste alde batetik, LOMCEren azken xedapenetan bosgarrenaren 6. zenbakiak aurreikusi duenez, lege organiko horretan araututako irakaskuntzetara sartzeko baldintzetan egindako aldaketak 2016-2017 ikasturtean aplikatuko dira. Horrek esan nahi du erdi-mailako heziketa-zikloetarako bidea irekita uzten zaiela HLPPen derrigorrezko moduluak 2015/2016 ikasturtean gainditu dituztenei.


      Bigarren formulazio hori zuzenagoa da, jakina; izan ere, ikasturte horretan indarrean egongo dira, baita ere, HLPPak, eta ez luke zentzurik izango aurreko mailatik derrigorrezko mailaren bat gainditu gabe bigarren kurtsora igaro diren HLPP-ikasleek modulu hori kurtso horretan gainditu ezina.


      Zailago gertatzen da HLPPen eta DBHren arteko uztarketa bilatzea; izan ere, LOMCEren hirugarren xedapen gehigarriaren 2. zenbakiaren arabera, Hasierako Lanbide Kualifikazioko Programaren batean derrigorrezko moduluak Oinarrizko Lanbide Heziketako zikloen lehen kurtsoa (2014-2015 ikasturtea) ezarri aurretik gainditu dituzten ikasleek “Derrigorrezko Bigarren Hezkuntzako Graduatu-titulua eskuratu ahal izango dute, lege organiko honen 29. artikuluan ezartzen den Derrigorrezko Bigarren Hezkuntzaren amaierako ebaluazioa gainditzen bada irakaskuntza aplikatuen aukeratik”.


      Hau gertatzen da, ordea: DBHko amaierako ebaluazioa egingo dela DBHko laugarren maila berria ezarri eta gero (bi irakaskuntza-aukera ditu: akademikoak eta aplikatuak, LOEren 25. eta 29. artikulu berriak), eta hori ez dela gertatuko 2016-2017 ikasturtera arte, hala baitio LOMCEren azken xedapenetatik bosgarrenaren 2. zenbakiak, hau ere gehituta: “2017an egingo den deialdiari dagokion Derrigorrezko Bigarren Hezkuntzaren amaierako ebaluazioak ez du ondorio akademikorik izango. Ikasturte horretan, deialdi bakarra egingo da”.


      HLPPetako ikasleek ─alde batera utzita derrigorrezko eta borondatezko moduluak 2014-2015 eta 2015-2016 ikasturteetan gainditu dituzten ikasleak, DBHko graduatu-titulua emango zaie-eta─ egoera hau izango lukete:


      a) HLPPetako derrigorrezko moduluak (baina ez borondatezkoak) 2013-2014 ikasturtean gainditu dituztenak DBHko azken ebaluaziora aurkeztu ahal izango dira, 2017. urtean egingo baita, goizenik, eta “ondorio akademikorik gabe”.


      b) Oinarrizko Lanbide Heziketa (bi kurtso izango ditu) 2014-2015 ikasturtean hasten dutenak ere ezingo dira DBHko azken ebaluaziora aurkeztu 2017. eta 2018. urtera arte.


      Horrek dakarren araubide bikoitza zaila da azaltzen; izan ere, alde batetik, DBHko ikasleek, ibilbide normaletik badoaz, ez dute azken ebaluazioa gainditu beharrik 2018. urtera arte ─2017-2018 ikasturtea─ Derrigorrezko Bigarren Hezkuntzako graduatu-titulua ateratzeko.


      Aitzitik, Oinarrizko Lanbide Heziketako ibilbidera deribatu dituzten DBHko ikasleak (2014-2015 ikasturtean bertan), ikasketak bateratu dituztenak DBHko konpetentziak eskuratze aldera, HLPPetan gertatzen zen bezala, luzaroan egongo dira Derrigorrezko Bigarren Hezkuntzako graduatu-titulua atera ezinik.


      Logikaren arabera, ibilbide berezi batez ari bagara, paradoxa litzateke hartara bildutako ikasleek gainditu behar izatea ibilbide normaleko ikasleek gainditu behar ez duten ebaluazio bat, oraindik ezarri gabekoa bera. Etorkizunean, 2017-2018 ikasturtea amaitzen denetik aurrera, ikasle guztientzako betebeharra izango da.


      38/2014 ABJI 58.etik 98.era par.


      


      Proiektuak sortutako Prestakuntza Iragankor Integratuko Programek (PIIP) hiru ezaugarri nagusi dituzte, denak aipatu beharrekoak, programa horien bitartez abiarazten den hezkuntza-eskaintza hezurmamitzen baitute:


      a) Nahiz eta aldi baterakotzat asmatu edo proiektatu dituzten, edo, behintzat ─hala azaltzen da zioen azalpenean─ Oinarrizko Lanbide Heziketa jarri ahal izan arte (“2014-2015 ikasturtean”), iragankortasun hori programei jarri dieten izenean baino ez da islatu. Iragankortasuna, baina, funtsezko elementua da ekimenaren bideragarritasun juridikorako, gero azalduko dugun bezala.


      b) Programa horien hartzaileak guztiz bat datoz HLPPenekin, hala ateratzen baita 175/2007 Dekretuaren aurreko 29. artikuluarekin konparatuz gero, eta kendu egin da 2. zenbakiak azken aldera zekarren salbuespena, komunitate terapeutikoetako, espetxeetako edo antzeko barnetegietako ikasleak hartzen zituena.


      c) Irakaskuntzen antolamenduari dagokionez, profil profesional bati erantzun beharko diote, zeina Lanbide Kualifikazioen Katalogoaren 1. mailako lanbide-kualifikazioei eta, hala balitz, 1. eta 2. mailako konpetentzia-atalei lotuta adierazi ahal izango baita. Irakaskuntzek barnean hartuko dituzte profil profesionaleko konpetentziak garatuko dituzten modulu espezifikoak, bai eta prestakuntza-moduluak ere, hauek lortze aldera: etengabeko ikaskuntzaren konpetentziak eskuratzea bermatu, oinarrizko konpetentzien garapena ahalbidetu, hezkuntza-sistematik lan-mundura igarotzea erraztu eta Derrigorrezko Bigarren Hezkuntzako graduatu-titulua lortzea.


      Proiektuak HLHPak sortzen ditu, bat baitatoz funtsean HLPPekin, baina aldaketa batzuk eginda irakaskuntzen antolamenduan, zertarako eta LOEren 42.4 artikulu berriak Oinarrizko Lanbide Heziketako zikloetarako ezarri bloke edo multzoetara egokitzeko


      Dena den, argi eta garbi agertu behar den lehenengo gogoeta da proiektua, Derrigorrezko Bigarren Hezkuntzako graduatu-titulua ateratzeko ibilbidea paratzen duen neurrian, oinarrizko arauetan txertatu behar dela, eta LOEn ez dugula babes nahikorik aurkitzen horretarako; izan ere, ez baititu programa horiek aipatzen, eta, beraz, ez dira sartzen titulu hori ateratzeko irakaskuntza arautuen barruan. Proiektua, hartara, Estatuaren eskumen esklusibo baten eremuan barneratzen da; izan ere, etengabeko doktrina konstituzionalaren arabera, Estatuari dagokio tituluak ezartzea eta gutxieneko prestakuntza komuna ziurtatzea, haren edukia ezartzea eta hari dagozkion ezagutzak egiaztatzeko modua finkatzea; eskumen autonomikoak, berriz, oinarrizko arauak garatzeko aukera ematen du, baina men egin behar die Estatuak EKren 27. artikulua garatze aldera onartu dituen oinarrizko aginduei.


      Besterik litzateke irakaskuntza horiek LOEk diseinaturiko hezkuntza-sistematik kanpo taxutu eta akreditazio edo ziurtagiri batekin buru ematea. Arautu gabeko irakaskuntzei dagokienez, Konstituzio Auzitegiaren 147/1992 epaiak, urriaren 16koa bera, ez zuen eragozpenik jarri autonomia-erkidegoek arautu zitzaten hezkuntza-sistema erkidean arautu gabeko irakaskuntzak. Kataluniako autonomia-estatutu berriak (6/2006 Lege Organikoa, uztailaren 19koa) bere 131. artikuluan bereizten ditu eskumen hauek: alde batetik, Estatu osoan balio duen titulu edo ziurtagiri akademiko edo profesionala ateratzera bideratuta ez dauden derrigorrezko irakaskuntzaren ondokoen gainekoak, orobat irakaskuntza horiek ematen dituzten ikastetxeen gainekoak; bestetik, Estatu osoan balio duen titulu akademiko edo profesionala ateratzera bideratutako derrigorrezko irakaskuntzen eta derrigorrezkoak ez direnen gainekoak eta haur-hezkuntzako irakaskuntzen gainekoak.


      Konstituzio Auzitegiaren 31/2010 epaiaren arabera ─ekainaren 28koa bera, aipatu autonomia-estatutuari aurkeztu zioten konstituziokontrakotasuneko errekurtsoa ebatzi baitzuen─, bakarrik bigarrenak “sartzen dira argi eta garbi hezkuntzaren eremuan, eta, beraz, EKren 27., 81.1 eta 149.1.30 artikuluen zuzeneko eraginaren pean, Estatuaren aldeko erreserba batzuk paratu baitituzte”.


      Esparru horretan, proiektuak zilegi luke aukera bat ezartzea ─iragankorra, betiere─ Oinarrizko Lanbide Heziketa berriari dagozkion alderdiak argitu, antolatu eta abiarazten diren bitartean, kontuan hartuta erantzun bat eman behar zaiela erreforma horrek egun HLPPak ematen dituzten zentroetako ikasleei sortu dizkien arazo objektiboei. Egoera horren arauzko soluzioak, baina, ezin du aldatu, nahastu edo aintzat ez hartu LOMCEk ezarritako erregimena, hezkuntza-sistemako titulu akademikoak lortzera bideratua.


      Proiektuaren bigarren arazoa da ezarri gabe dagoela Oinarrizko Lanbide Heziketa, gutxienez 2015-2016 ikasturterako atzeratu baitute.


      Gure ordenamenduan, Estatua, bere legeriaren bitartez, gai da autonomia-erkidegoei betebeharrak ezartzeko, are finantza-zamak ere.


      Lehen batean, autonomia-erkidegoek bete egin behar dituzte Estatuak bere eskumenak zuzen erabilita ematen dituen arauak; are gehiago, hezkuntzaren alorrean, ikusia dugu jada, behartuta daude, Estatuak hezkuntza-sisteman bultzatutako erreformak martxan jartzera ez ezik, hark onartutako ezarpen-egutegiaren arabera egitera ere, irakaskuntza arautuetan ikasten ari diren ikasleen eskubideen uniformitatea bermatze aldera.


      Dena den, doktrinak adierazi bezala, leialtasun konstituzionalaren printzipioak izan behar du goiburu Estatuaren eta autonomia-erkidegoaren arteko harremanetan, edo, hala nahiago izanez gero, beste egile batzuen arabera, leialtasun federal, autonomiko edo instituzionalak, zeinak bi norabideetan aritu behar baitu indar berarekin. Hala Estatuarentzat nola autonomia-erkidegoentzat.


      Kasu horretan, oso-oso garrantzizkoa da leialtasun-betebehar horri begiratzea; bereziki, eskumen partekatu batzuei eragiten zaienean, Estatuko oinarrizko legeria/garapen-legeria eta exekuzio autonomikoa bikotearen gainean eraikitzen direnak


      Autonomia-erkidegoek ahaleginak egin behar dituzte Estatuaren oinarrizko legeriaren arau-eraginkortasun juridikoa bermatzeko, eta, Estatuak, era berean, ahaleginak egin behar ditu arau horiek bete daitezen, izan badiren baldintza normatiboak eta faktikoak aintzat hartuta.


      Egia da aurreproiektua, izapidetu zelarik, autonomia-erkidegoei erakutsi zitzaiela Hezkuntzako Konferentzia Sektorialaren zenbait bileratan, hala baitio Estatu Kontseiluak aurreproiektuari buruz egindako irizpenak, baina bost autonomia-erkidego araua onartzearen kontra agertu ziren (Andaluzia, Asturies, Kanariak, Katalunia eta Euskal Autonomia Erkidegoa), hala eskumenen alorreko arrazoiengatik nola funtsezkoengatik, hezkuntza-sistemaren ordenazio berria zela eta, baita beste gai jakin batzuengatik ere, hala nola hizkuntza ofizialen erabilera.


      Gainera, aipatu kontsulta-organo horiek dioenez, ezin da aipatu gabe utzi “arauaren onarpenak ez daramala balorazio ekonomiko nahikorik”; kalkuluen arabera, Oinarrizko Lanbide Heziketako zikloen garapenaren zuzeneko kostuek 130 milioi pezeta [euro esan behar du] joko luketela eta Estatuak finantzatuko lituzkeela; aldiz, sistema finkatzeko kostuek, 2020. urtera bitartekoek ─areagotu egin beharko lirateke batxiler-tituludunak, Oinarrizko Lanbide Heziketako tituludunak eta erdi-mailako Lanbide Heziketako heziketa-zikloetakoak Europako helburua erdieste aldera, hots, bigarren hezkuntzako bigarren etapako titulatuak biztanleriaren %85era iristea─ ia mila milioi joko lukete, autonomia-erkidegoek ordaindu beharrekoak.


      Irakaskuntzak azkar ezarri beharrak ekarritako zailtasun normatibo eta materialei beste arazo batzuk gaineratu behar zaizkie: LOMCEren berrikuntzak ezartzeko aurrekontu-baliabiderik eza, defizit publikoa gutxitzeko testuinguruan.


      Halako arazorik ez bazegoen, edo, behintzat, gaur egun duten intentsitate eta gordintasunarekin azaleratu gabe bazeuden arazook, ez da ulertzen zergatik, LOMCEren kasuan, horren azkar kendu behar diren HLPPak eta Oinarrizko Lanbide Heziketa jarri, HLPPen ezarpena gutxieneko programazio batekin diseinatu baldin bazen, zekarren eraldaketaren eraginaren araberakoa.


      HKLOren 27. artikuluak sortu zituen Lanbide Hastapenerako Programak (HLPPen zuzeneko aitzindariak), eta 2004-2005 ikasturtera arte ez zen lehenengo kurtsoaren ezarpena finkatu [ekainaren 27ko 827/2003 Errege Dekretuaren 5 c) artikulua], eta, gainera, 2006-2007 ikasturtera atzeratu zuten (maiatzaren 28ko 1318/2004 Errege Dekretuaren artikulu bakarra), baina ez zen ezartzera iritsi, LOE onartu zuten eta, HLPPak sortu baitzituen (lehenago ikusi dugun bezala). Ekainaren 30eko 806/2006 Errege Dekretuak hezkuntza-sistemaren antolamendu berria aplikatzeko egutegia ezarri zuen, eta 12. artikuluaren bitartez atzeratu HLPPen ezarpena 2008-2009 ikasturtera arte, ikasturte horretan amaituko zelako gizarte-bermeko programen aplikazioa (Hezkuntza Sistemaren Antolamendu Orokorrerako urriaren 3ko 1/1990 Lege Organikoak arautu baitzituen).


      Gertatutakoak egonkortasun- eta iraunkortasun-falta erakusten du hezkuntza-sistemaren erantzuteko moduan, hots, ikasteko berariazko zailtasunak dituzten ikasleei eman beharreko irtenbidean, hezkuntzari goizegi uzteko tasa jaiste aldera; izan ere, beste bide bati ekiten zaio orain, aurreko ereduaren emaitzak neurtzen gehiegi gelditu gabe (gogora dezagun lehenengo promozioak 2009-2010 ikasturtean amaitu zituela bere ikasketak), beste erreforma batekin, zeinaren ezarpena gutxienez oso presakotzat jo baitaiteke.


      Doktrinak adierazi duenez, leialtasun konstituzionalaren printzipioa, Konstituzioan beren-beregi aipatzen ez bada ere, ezinbestekotzat edo, hala nahi bada, berezkotzat jotzen da araubide autonomikoan, Estatuaren egitura konposatuan.


      Konstituzio Auzitegiak ere onartu du hori, eta estatutu berrietan islatu da erakunde-leialtasun printzipio gisa, funts-funtsetik lotuta Estatuak onartutako xedapen orokorrek autonomia-erkidegoetan ─eta alderantziz─eragingo duten finantza-inpaktuaren balorazio ezinbestekoari (xedapen bat aipatzen aldera, Kataluniako Estatutuaren 209. artikulua). Autonomia-erkidegoen finantzaketari buruzko irailaren 22ko 8/1980 Lege Organikoaren 2.1.g) artikuluan ere ageri da, bai eta Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 4. artikuluan ere.


      Ez dugu esan nahi Estatuaren eskumenak edo autonomia-erkidegoenak nahitaez bihurtu behar dutenik eskumen partekatu, eskumenak ezin xedatuzkoak eta ezin ukatuzkoak baitira, eta titularrek zeinek bere ahalmenen mugen barruan iraun behar dute, ez eta eskumenok egikaritzeko aldez aurreko akordioa behar denik ere, baizik eta, Konstituzio Auzitegiaren apirilaren 5eko 64/1990 epaiak esan zuenez:


      “Egia esan, botere publiko guztiek jokatu behar dute leial, sistema autonomikoan, …bakoitzaren eskuduntzak baliatzerakoan. Auzitegi honek behin baino gehiagotan aipatu du «elkarri lagundu beharra» (18/1982 KAE, 4. oinarri juridikoa), «elkarri laguntzea eta elkarrekiko leialtasuna» (96/1986 KAE, 3. oinarri juridikoa), «Konstituzioarekiko fideltasun-behar zabalagoaren zehaztapena»(11/1986 KAE, 5. oinarri juridikoa) […], eta Estatuko eta autonomietako agintariek euren jokabidean bete beharreko arautzat identifikatu du, … bakoitzaren eskumenak egikaritzean uko egin behar diote-eta interes orokorra kaltetu edo nahasteko erabakiak hartu edo jarduketak egiteari, kontuan hartuta, ordea, elkarri lotzen dituen interesen komunitatea, zeina ezin baita zatitu edo kamustu bakoitzaren interesen elkartasunik gabeko kudeaketa batengatik.”


      Konstituzio Auzitegiak bere 247/2007 epaian, azaroaren 11koan, zioenez:


      “Konstituzio Auzitegiaren uztailaren 14ko 25/1981 epaiaren 3. oinarri juridikoaren arabera, lehenago aipatu baitugu, leialtasun konstituzionalaren printzipioak berez dakar lurralde-erakunde guztiek hartutako erabakiek, eta, batez ere, Estatuak eta autonomia-erkidegoek hartutakoek, nahitaezko erreferentziatzat edukitzea interes orokorrak betetzea, eta, ondorioz, interes horiek menostu edo kaltetu dezaketen erabakirik ez hartzea, halako moldez non orientabide hori kontuan hartuko den, are interes propioak kudeatzeko ere. Laburbilduta, leialtasun konstituzionala hartu behar dutela goiburutzat «lurralde-boterearen maila desberdinen arteko harremanek, funtsezko euskarri behar baitu estatu autonomikoaren funtzionamenduan, nahitaez bete beharrekoa (239/2002 KAE, 11. OJ; 13/2007 KAE, urtarrilaren 18koa, 7. OJ).”


      Konstituzio Auzitegiaren 213/2012 epaiak, azaroaren 14koa bera, ez du baztertzen konstituzionaltasun-parametrotzat hartzea hezkuntzaren alorrean ere (5. OJ).


      Estatuak, ezarpen-egutegia onartzean, ez du alorreko eskumen-banaketa urratu, gorago iruzkindutako jurisprudentzia konstituzionalaren arabera; hala ere, ez die egokiro jaramonik egin erreformak eragindako interes guztiei, eta aldi baterako kudeaketa konplexu batetara bultzatu ditu autonomia-erkidegoak, eta, are garrantzizkoagoa oraindik, ahaztu egin du ikasleak izango direla eragindako nagusi, “eraikitze-bidean dauden” irakaskuntzetara sartuko dira eta, nahiz eta derrigorrezkoak izan.


      Nolanahi ere, LOMCEren indarra eta aplikagarritasuna zalantzarik gabeak izaki, argudio horiek baliagarriak izan daitezke, hala egokituz gero, konstituziokontrakotasuneko errekurtso bat oinarritzeko, baina ez dute eraginkortasunik LOMCEren ezarpena geldiarazi edo moteltzeko, gure sistema konstituzionalak ez duelako aurreikusi estatuko legeak geldiaraztea edo etetea.


      Azaldutako guztia laburbiltze aldera esan genezake Batzordeak ulertu egiten dituela LOMCEk ezarritako lantegiaren zailtasunak eta autonomia-erkidegoek duten ataka gaiztoa (Euskal Autonomia Erkidegoak bai, behintzat), erreformak berehalako inplantazioa eskatzen baitu.


      Kontuan hartu behar da, era berean, HLPPak kentzeak ez duela inongo jarduketa juridikorik eskatzen (ope legis gertatzen baita, LOMCEk aurreikusitako eguna heltzean). Oinarrizko Lanbide Heziketa abiarazteak, ordea, jarduketa juridiko eta materialak eskatzen ditu, Estatuak LOEren 6 bis.4 artikuluan oinarrituta emango duen oinarrizko arauak hartuko dituztenak euskarritzat, gerora Konstituzioaren kontrako gertatuko ez badira, oinarrizko arauetatik aldenduz gero. Garrantzizkoa da ahalik eta segurtasun juridiko handienarekin jardutea, ahal den neurrian babestuta ikasleen eta gurasoen eskubideak. Presakako aldaketarik egin gabe, irakaskuntza berrien ezarpen egokia bermatzeko gutxieneko elementurik ezean.


      Era berean, Batzordea jabetuta dago ikasle askok egin dituztela HLPP horiek (4.000 ikasle inguru, 16 eta 17 urteko euskal biztanleriaren %10) eta beharrezkoa dela, ekimena bultzatu duen sailak arrazoiekin justifikatu bezala, irtenbide juridiko bat bilatzea, zeinak ikasle horien hezkuntza-beharrizanei egokituko zaien irakaskuntza eskaintzea ahalbidetuko baitu.


      Bada, oinarrizko arauak onartu bitartean, eta 2014-2015 ikasturterako ─adierazi ditugun zailtasunak agertzen baitira hor; izan ere, autonomia-erkidegoen betebeharrek ezinbesteko mugatzat izan behar dute betebeharrok betetzeko benetako aukerak─, oinarri batzuk jarri beharko lirateke, titulazioaren oztopoak gaindituta, irakaskuntzaren programazio bat eskaintze aldera ─eta badirudi hala ateratzen dela proiektutik, hiru prestakuntza-multzo edo blokeak baitakartza─, Oinarrizko Lanbide Heziketa egoki ezar dadin, inguratzen duten baldintzak gaindituta.


      Lehen batean, arautu gabeko irakaskuntzak izango lirateke, dagozkion irakaskuntza arautuak eman ezina ordezkatzera bideratuak, Oinarriko Lanbide Heziketa ezarri arteko aldirako bakarrik. Esparru horretan, gogoratzekoa da doktrina konstituzionalak, jada iruzkindu ditugun epaietan, indar edo potentzialitate handiagoa ikusten diela eskumen autonomikoei.


      Zalantzak badaude ere, noski, oraindik derrigorrezko hezkuntzaren esparruan dauden ikasleak sartzeagatik; hau da, ikasle batzuk zeinentzat LOMCEk, duten adinarengatik, Oinarrizko Lanbide Heziketa aurreikusiten baitu Oinarrizko Irakaskuntza Nahitaezkoaren alternatiba bakartzat.


      Horregatik guztiagatik, zehaztuta utzi beharko litzateke Oinarrizko Lanbide Heziketako lehenengo kurtsoa baino ez duela ordezkatzen programak, eta, beraz, ezin dituela bi kurtso eduki, eta ikasleek, programa amaitzean, modulu guztiak gaindituz gero, ez dutela Derrigorrezko Bigarren Hezkuntzako graduatu-titulua aterako.


      Egindako gogoetek dekretu-proiektuaren funtsezko birformulazioa dakarte eta beste dekretu bat prestatzea eskatzen, oso bestelakoa. Batzordeak, beraz, ez ditu dekretu-proiektuen artikuluak aztertuko.

      VIII. Ikuskizunak eta jolas-jarduerak


      Gorago adierazi dugunez, JIJOLaren 20. artikuluak xedatu duenak osatzen du proiektuari egin beharreko legezkotasun-kontrolaren parametroa. Legegileak, artikulu horretan, eskuespena eman baitio Jaurlaritzari erregelamenduz ezar dezan: (i) ikuskizun eta jolas-jardueretarako ordutegi orokorra, kontuan hartuta ikuskizun- edo jarduera-mota, urtaro edo urteko garaia, eta laneguna, jaiegun-bezpera edo jaieguna den; eta (ii) udalek, herriko jaiak, jaiegun orokorrak edo turismorako interesa direla medio, ordutegi bereziak zein kasutan eta zein jardunbideren arabera onartu ahal izango dituzten.


      Gaikuntza horren arabera, Gobernuak formulazio desberdinen artean egin dezake aukera ordutegi bereziak arautzerakoan, eta ez dago legez ezarrita, inondik ere, udalek urteko egutegi bat onartu behar dutenik.


      Behin urteko egutegia kentzea erabakita, proiektuak erreforma batzuk sartu ditu, egoki taxutze aldera udalerrian ordutegi bereziak aplikatuko diren egunak zehazteko prozedura.


      Urteko egutegia kentzeko eragozpenik ikusten ez badugu ere, ezin aipatu gabe utzi arazo edo konplikazio batzuk sor daitezkeela ordutegi bereziko egunen hiru kasuetarako tratamendua bateratuta.


      Aurreko erregimenaren arabera, udal bakoitzak onartu beharreko urteko egutegia zen kasu jakin batzuk zabaltzeko bide egokia, hala 1. zenbakian aurreikusitakoak (udalak berak edo autonomia-erkidegoko organo eskudunak jaitzat edo interes turistikokotzat jotako gertaera edo ekitaldiak) nola 2. zenbakian (herriko jaiak, Aste Santua, Inauteriak eta Gabonak), eta administrazio-egintza horri emateaz bat agortzen zitzaizkion ondorioak, pentsaezina zelako bata bestearen ondorengo egintzak ematea urtean zehar.


      Aldiz, 3. zenbakikoari dagokionez (izaera bereko ekitaldiak, salbuespenezko eta ohiz kanpoko gorabeheren arabera), kasu bakoitzean egiten zen onarpena, eta behar beste administrazio-egintza ematen zuten horretarako.


      Esan zitekeen bereizi egiten zirela, alde batetik, aldez aurretik eta urte guztirako zehazteko moduko egunak, udalerrian urtero errepikatzen diren ekitaldi edo gertaerak izaki, eta, bestetik, aldez aurretik zehaztu ezinekoak, salbuespenezkoak edo ohiz kanpokoak izateagatik.


      Bada, proiektaturiko erredakzioaren arabera, jardueren titularrek edo enpresaburuen elkarteek abiaraz dezakete prozedura hiru kasuetan (13.1 eta 3 artikulua).


      Hortaz, udalak prozedura ofizioz hasiz gero, banaka onar ditzake egun horiek (hala ohiko kasuetan nola salbuespenezkoetan), kasu bakoitzean erabakitzen duenaren arabera.


      Baina jardueren titularrek edo enpresaburuen elkarteek eskatuta hasiz gero prozedura, udalaren erabakia baldintzatuta egongo da, eskatzaileek zer eskatu duten; izan ere, ebazpenak bat etorri beharko du eskariarekin, Herri-administrazioen araubide juridikoaren eta administrazio prozedura erkidearen azaroaren 26ko 30/1992 Legearen (AJAPEL) 89.2 artikuluaren arabera: udalaren malgutasuna galdu daiteke halakoetan.

      Erregelamendugileak errespetatu beharreko mugei dagokienez, hau dio JIJOLen 8.2 artikuluak ─funtsezko xedapena da proiektaturiko erregulaziorako, eta hartara jotzen dute JIJOLen 13.3, 14.2 eta 15.3 artikuluek eta hirugarren xedapen gehigarriak─: aseguruek ziurtatu beharreko gutxieneko kapitalak araudiz zehaztuko dira “…jardunaren ezaugarrien eta barrupeak duen edukieraren arabera”.


      Ildo beretik, TALen 9.6 artikuluak dioenez, “Eskatutako bermeak estalitako arriskuaren izaeraren eta tamainaren neurrikoa izan beharko du”. Beraz, lege-xedapen horrek ere lotzen dizkie eskatutako gutxieneko kapitalak arriskuen izaerari eta norainokoari, eta horrek esan nahi du, azken buruan, jantoki eta tabernen jardueraren ezaugarriei (janari- eta edari-zerbitzuak ematea) lotzen zaiela kapital horien zehaztapena. Batzorde honek bere 83/2013 irizpenean ohartarazi zuenez kanpinak arautzeko proiektua aztertu zuenean (kanpinen berezko jarduerareko zehaztu baitzuen TALen 9.6 artikulu aipatua), lege-xedapenak “jarduera bakoitzaren arrisku potentziala aztertzea, aseguramendua eskatu behar den ala ez zehazteko ez ezik, asegurupeko arriskuaren zenbatekoa zehazteko ere”.


      Jantoki eta tabernei dagokienez, legegileak erabaki du asegurua eskatu behar zaiela; izan ere, JIJOLen eta TALen aldaketak gorabehera, lehenengo legearen aplikazio-esparruaren barruan mantendu dira ostaralaritza-enpresak.


      Bi lege-xedapenak ditugu, beraz, proiektuaren 3. artikuluak begiratu beharreko parametro (eta, artikulu hori premisatzat hartzen duten neurrian, bai eta 4. eta 5. artikuluek ere), eta, azaldutakoaren argitan, ez dirudi guztiz bat datorrenik lege-xedapen horiekin, edukieraren arabera baino ez dituelako gutxieneko zenbatekoak finkatzen, jardueren eta ikuskizunen ezaugarriak inondik aipatu gabe.


      Kontrakoari eusteko justifikazio teknikorik ezean, logikoa da jarduera bakoitzaren ezaugarriei begiratzea arriskuak identifikatu eta edukierarekin batera kontuan hartzeko (arriskuaren gehikuntza objektibatzen baitu elementu horrek). Lehen batean, ez dirudi arrisku-maila berbera dutenik, adibidez, filmeen proiekzioak, hitzaldiak emateak edo erakusketak egiteak (jende asko bil dezaketen arren), eta diskoteka edo gimnasio bat ustiatzeak (guztiak ere JIJOLen eranskinaren barrukoak). Eta ez dirudi, ezta ere, iritzi teknikorik ezean betiere, parekatzeko modukoak direnik aipatu jarduerak hartzen dituzten lokalek eta tokiek sor ditzaketen arriskuak; bestela esanda, lokal batzuetarako eta bestetzuetarako eska daitezkeen segurtasun-betekizunak trukagarriak ez diren bezala, ez dirudi parekagarriak direnik haietan egiten diren ikuskizun eta jardueren arrisku-mailak.


      Proiektuak berak dakar kontraesana puntu horri dagokionez; izan ere, 4.1 artikuluak ─instalazio edo egitura ebentual, eramangarri edo eramangarrietan burutzen diren ikuskizun eta jarduerei buruzkoa bera─ bai aipatzen dituela “dena delako ikuskizuen edo jardueraren ezaugarriak eta berezko arriskua” polizarako eska daitezkeen zenbatekoak finkatzerarakoan, baina ez du baldintzapen hori jartzen gainerako kasuetarako.


      Batzordea konturatzen da orain derogatzen den arauan ere (389/1998 Dekretua, abenduaren 22koa) edukiera baino ez dela kontuan hartzen gutxieneko kapitalak ezartzeko. Baina datu bakar horrekin ezin da alde batera utzi JIJOLek eta TALek erregelamendura jotzeko modua.


      Guztiarekin ere, adierazi izan dugunez, ez dakigu zer arrazoi edo justifikazio izan zen indarreko soluzioa hobesteko, ez eta organo sustatzailea zergatik lerratu den proiektuak orain hartzen duenerantz ere. Litekeena da, beraz, gutxieneko kapitalak edukieraren arabera bakarrik ezartzea ez izatea beste lege-irizpidea (ezaugarriak) alde batera utzi izanaren ondorio, baizik eta, jardueren ezaugarriak aztertu eta gero ondorioztatu izana (teknikaren aldetik justifikatua legoke, hortaz) edukiera kasu guztietan dela arriskua ondoen objektibatzen duen faktorea (horrenbestez, jardueren arteko diferentzia zalantzarik gabeak ez lirateke garrantzizkoak izango gutxieneko aseguru bat ezartzeko orduan, eta, batez ere, erabiltzaileei babes-atalase nahikoa eskaintzeko garaian). Hala izanez gero, ezingo genuke esan erregelamenduak jaramonik egiten ez dienik legeak ezarri dizkion mugei; izan ere, legezko parametroen arabera egongo lirateke finkatuta gutxieneko kapitalak, hargatik eragotzi gabe printzipio batzuek ─hala nola segurtasun juridikoa, argitasuna eta erraztasuna, erregelamendugintza-ahalari guztiz aplikagarriak─ gomendatzea edukieraren arabera bakarrik finkatzea zenbatekoak.


      Azterketa-ikuspegi horretan, dena den, ohartarazi beharrekoa da badaudela erregelamendu-arau autonomiko batzuk edukiera elementu bakartzat hartzen dutenak gutxieneko kapitalak zehazteko [adibidez, 13/2009 Dekretua, otsailaren 10ekoa (Aragoikoa) ─irizpenaren xedeko proiektuaren antz handia du─, edo 38/2007 Dekretua, apirilaren 12koa (Asturiaskoa)], baina arau horiek garatzen dituzten legeek oso bestelakoa dutela erregelamendurako habilitazioa, JIJOLekin eta TALekin konparatuta. Jendaurreko ikuskizunei eta jolas-jarduerei buruzko Asturiasko Printzerriko urriaren 21eko 8/2002 Legeak 6. artikuluan dioenez (erantzukizun-asegurua), 3. zenbakian zehazki, “erregelamenduz finkatuko dira nahitaezko aseguru honen baldintzak erregulatzeko arauak”; eta Aragoiko Autonomia Erkidegoko jendaurreko ikuskizunak eta jolas-jarduerak arautzeko abenduaren 28ko 11/2005 Legeak 27. artikuluan dakarrenez, titularren betebeharrei buruzkoa baita, hau ezarri zaie, besteak beste, titularrei: “aseguru-kontratu egokia hitzartu eta mantentzea, erregelamenduz ezarritakoaren arabera” (l letra).


      Egungo proiektuaren azterketan, beraz, azpimarratu egin behar da nola egiten den erregelamendurako erremisioa; izan ere, edukierari funtsezko balioa ukatu gabe arriskua zedarritzeko elementu gisa (eta, beraz, aseguratu beharra objektibatzeko), legean ageri den beste faktoreari ere begiratu behar zaio (“jardueraren ezaugarriak” –JIJOLen 8.2 artikulua─ “…arriskuaren izaeraren eta tamainaren neurrikoa” –TALen 9.6 artikulua─).


      Horiek horrela, proposamena egin duten organoei interesgarri izango zaizkielakoan 3. artikulua birformulatzeko (eta, harekin zerikusia dutenez, bai eta 4. eta 5. artikuluak ere), adibide hauek dakartzagu, beste autonomia-erkidego batzuetako erregelamendu-arauak aztertu ondoren; izan ere, edukieratik abiatu arren gutxieneko kapitalak finkatzeko, jardueren eta ikuskizunen motak eta garapen-baldintzak ere hartzen dituzte kontuan (sor dezaketen arriskuaren ikuspegitik ─horixe baita garrantzizkoena ondorio horietarako─).


      Bada, apirilaren 26ko 109/2005 Dekretuak, Andaluziako jendaurreko ikuskizun eta jolas-jardueren alorreko erantzukizun zibileko derrigorrezko aseguru-kontratuen betekizunak arautzen baititu, bere eranskinaren 4.2 puntuan, ikusirik, hain zuzen, “berezitasunak eta arrisku bereziak” daudela jarduera jakin batzuetan (hauek aipatzen dira, besteak beste: jolas erakargarriak, feria-inguruak, haur-ospakizunetarako aretoak, ur-parkeak, igerileku publikoak eta abar), handitu egiten ditu aseguratu beharreko zenbatekoak jendaurreko ikuskizun eta jolas-jarduerak antolatzen dituzten enpresek legez sinatu behar dituzten aseguru-kontratuetan.


      Abuztuaren 31ko 112/2010 Dekretuari dagokionez, Kataluniako jendaurreko ikuskizun eta jolas-jardueren erregelamendua onartu baitu, 80. eta 81. artikuluetan finkatzen dira gutxieneko zenbatekoak, honela finkatu ere: taula orokor bat, edukieren araberakoa (80.1 artikulua), eta zenbait kasu bata bestearen ondoren zedarritzea ikuskizuna edo jarduera egiteko baliatu establezimendu, toki edo instalazio-motaren ezaugarrien arabera (80. artikulua, 2. zenbakitik 8.era), bai eta jardueren ezaugarrien arabera ere (81. artikulua). Zuzenketa-koefizienteen bitartez, litekeena da aurreko artikuluko zenbatekoak %50 igotzea (ikuskizun edo jardueren ezaugarriengatik, pertsonei edo ondasunei arrisku bereziak sor dakizkiekeenean), edo, alderantziz, arriskua areagotzea ez baldin badakarte, jaistea, irizpide hauek aintzat hartuta: (i) bide publikoetan egitea (%30eko gehieneko murrizketa ─feria edo erakargarrietan salbu─; (ii) musika klasikoko kontzertuak, opera, zinema, haur- eta herri-jarduerak eta herri-jarduera zibikoak, %50erainoko murrizketa, aseguru-kontratuan zehaztekoa, jarduera motaren arabera, eta (iii) iraupenaren arabera (egun bat, bi edo hiru egun eta hiru egun edo gehiago), %10, %20 eta %30eko murrizketarekin. Zenbatekoen araubidea ixte aldera, gutxieneko muga bat ezarri dute, murrizteko koefizienteak ezarrita ere gainditu ezinekoa.


      Era berean, arau berri bat aipatze aldera, abuztuaren 1eko 86/2013 Dekretua dugu, Kanarietako Autonomia Erkidegoko jarduera sailkatuen eta ikuskizun publikoen Erregelamendua onartu baitu, eta Kataluniako arauaren eskemari jarraitzen zaio, funtsean, 59. artikuluan eta hurrengo batzuetan.

      IX. Estupefazienteak


      Testuan, kalamu-klub sozialak direlakoen arauketa da alderdi azpimarragarrienetako bat. Horren bidez, erantzuna eman nahi zaio Eusko Legebiltzarrak agindutakoari, Osasun eta Kontsumo Batzordean gaiari buruz egindako ponentzian landu baitzuen. Legebiltzarrak, azken urteetan kalamuaren kontsumoa Euskadin eguneroko errealitate bihurtu dela egiaztatu ondoren, behar diren urratsak egiteko eskatzen dio Eusko Jaurlaritzari, ordenamendu juridikoak esleitzen dizkion eskumenak baliatuta egin ere, kalamu-klub sozialak direlakoen jardunean bermeak eta segurtasun juridikoa emango dituen sistema propioan aurrera egiteko; betiere, kalteak murrizteko politiketako printzipioetan oinarrituta, eta kontsumitzaileen eskubideen eta betebeharren barruan.


      Legebiltzarraren abiapuntuko ustea da kalamua ez dela kaltegabea; hortaz, eragin kaltegarria izan dezake osasunean. Eta, horregatik, haren kontsumoa inoiz ere ez du sustatu edo bultzatu behar ekimen pribatuak, are gutxiago publikoak. A contrario sensu, nabarmendu eta ezagutzera eman behar dira haren kontsumoak izan ditzakeen ondorioak, bereziki adin goiztiarretan (heldutasunera iritsi bitarteko prozesuan) eta beste kolektibo ahul batzuetan (patologia mentala diagnostikatuta daukaten pertsonak), eta eskaintza murrizteko eta prebentzioa egiteko neurriak gauzatu, bai kontsumoa arduratsua izatea lortzeko, bai kontsumitzen ahalik eta beranduen hasteko.


      Gaian adituak diren zenbait pertsonari eta profesionali entzun ondoren egin zen ponentzia, eta ez ditu saihesten dauden zailtasunak, eta, alde horretatik, Eusko Legebiltzarrak araua –hala nola interpretatzen duten jarraibideak– berrikusteko eskatu die Espainiako Gorteei, Estatuko Gobernuari eta Justizia Administrazioari, lege-euskarri seguru eta ulergarria eman dezaten, ukitutako alde guztientzako segurtasun-juridikorik eza saihestuta.


      Txostenaren ondorioetan, etorkizuneko arauan kontuan hartu beharreko baldintza batzuk zerrendatzen ziren. Eta hala, medikuntza- edo terapeutika-erabilerak kalamu-klub sozialen esparrutik kanpo utzi behar ziren. Era berean, esaten zuten euskal administrazio publikoek ahalegin berezia egin behar zutela kalamu-klub sozialez araututakoaren aplikazioaren jarraipena, koordinazioa eta ebaluazioa egiteko. Horretarako, eta koordinazio administratiboaren beharrezko helburuak zehazteko, egokitzat jotzen da sortzea, Eusko Jaurlaritzaren barruan, kalamu-klub sozialen arautze-esperientziaren jarraipena egiteko sailarteko batzorde bat, haren funtzionamenduaren jarraipena eta ebaluazioa egin dezan. Era berean, ahalegin publikoa areagotzeko deia egiten da, sustapen-kanpainak egin ditzaten, kalamuaren eta osasunarentzat arriskutsuak izan daitezkeen beste substantzia batzuen kontsumoa mugatzeko, kontuan hartuta haien kontsumoak dakarren arriskuaren pertzepzio txikia dagoela kasu askotan, batez ere adingabeen artean eta bereziki ahulak diren beste kolektibo batzuetan.


      Orain, uste dugu une egokia dela labur gogorarazteko zer dagoen araututa gai honetan.


      Mundu osoan, drogak kontrolatzeko egungo sistema nazioarteko hiru hitzarmenetan dago oinarrituta. Kalamu-landareari dagokionez, estupefazienteei buruzko 1961eko Nazio Batuen Hitzarmen Bakarraz geroztik dago fiskalizatuta, nahiz eta haziak eta puja loredunak ez diren landare-zatiak baztertuta dauden; 1972ko Protokoloak zuzendu zuen. Bestalde, kalamuak daukan substantzia edo printzipio aktibo estupefazientea edo psikotropikoa, tetrahidrocannabinola, Substantzia Psikotropikoei buruzko Hitzarmenean fiskalizatu zen, 1971ko otsailaren 21ean. Azkenik, estupefazienteen eta substantzia psikotropikoen legez kontrako trafikoaren aurkako Nazio Batuen Hitzarmena dugu, 1988koa.


      1968an, Hitzarmen Bakarraren xedapenei jarraiki, Estupefazienteak Fiskalizatzeko Nazioarteko Batzordea (INCB) sortu zen, “fiskalizazio-organo independente eta ia judizial” moduan sortu ere, haren aplikazioa zaintzeko. INCBren agindua geroago indartu zen, argi zehaztutako muga batzuen barruan, 1972ko Protokoloaren bidez, eta 1971ko Hitzarmenaren betetzea zaintzera eta 1988ko Hitzarmenak ezarritako aitzindarien kontrol-sistema gainbegiratzera hedatu zen.


      NBEko aditu batzuek gaiaz egindako txostenen arabera, azken urteetan gero eta estatu kide gehiago geroago eta uzkurrago agertzen dira argi eta garbi bere egiteko estupefazienteak fiskalizatzeko NBEren hitzarmenen interpretazio zorrozki debekuzalea. Joera hori areagotzera etorri da uste hau: politika nazionalen esparruan zigortzekoak ez, baizik eta pragmatikoak, osasunera bideratuak eta giza eskubideen funtsezko arauen ildokoak diren ikuspegiek hobeto heltzen dietela legez kontrako drogen kontsumoaren inguruko konplexutasunei, nazioarteko egungo tratatuek lehenesten duten tolerantziarik gabeko ikuspegiak baino; izan ere, tratatu horietako gehienak negoziatu eta erabaki zirenean, legez kontrako merkatuak eta haren funtzionamenduaren ezagutzak zerikusi txikia zuten gaur egungoekin.


      Argi dago zer joera duten azken urteetan irekitasunaren aldeko politikek, nola edo hala “liberalizatzen” ari baita kalamuaren kontsumoa jolas-helburuekin, landare-kopuru mugatu bat landatu ahal izateraino norberaren erabilerarako. Aski da, besteak beste, Kalifornia, Colorado, Washington, Uruguai, Kanada eta Holandako kasuak gogoratzea.


      Estatuko araua estupefazienteei buruzko apirilaren 8ko 17/1967 Legean jasota dago (EL), duela lau hamarkada baino gehiagotik arautzen baitu administrazio publikoek 1961eko Hitzarmenaren bidez fiskalizatutako estupefazienteak atzematea.


      Aurrekoarekin batera, 2829/1977 Errege Dekretua dugu, urriaren 6koa, substantzia eta prestakin psikotropikoak egitea, banatzea, agintzea eta ematea arautzen duena, 1971ko Hitzarmeneko arrazoiei eta asmoei jarraitzen baitie, hala nola 1981eko urtarrilaren 14ko Agindua, aurrekoa eta hartan administrazio-baimena emateko aurreikusitako prozedura garatzen baititu.


      Estupefazienteen Legeak, 22. artikuluan (fiskalizatutako substantzia estupefazienteak eduki, erabili eta kontsumitzeari buruzkoa), estupefazienteen baimendutako erabilera industrialak, terapeutikoak, zientifikoak eta irakaskuntza-esparrukoak baino ez ditu baimentzen. Egile batzuen arabera, aurreikuspen horrek ez du barne hartzen kontsumo pribatua, arauak berariaz bereizten duelako “erabilera” kontzeptua “kontsumo” kontzeptutik.


      Bestalde, Estupefazienteen Legearen 8. artikuluak dio ezein pertsona naturalek edo juridikok ezingo duela jardun aipatutako landaketan eta ekoizpenean, ez eta esperimentatzeko helburuarekin ere, horretarako baimen egokia izan gabe. Eta baimen hori, hala egokituz gero, Estupefazienteak Kontrolatzeko Zerbitzuak eman beharko luke.


      2829/1977 Errege Dekretuak ez dauka ezer araututa substantzia horren kontsumoari buruz, baina berariaz aipatzen ditu haren erabilera, fabrikazioa, inportazioa, esportazioa, iragaitza, merkataritza, banaketa eta ukaitza. Aukera ematen du substantzia psikotropikoak helburu zientifikoekin erabiltzeko administrazio-baimena eskatzeko egungo Espainiako Medikamentu eta Osasun Produktuen Agentziari.


      Hitz batean, indarreko ordenamendu juridikoan ez dugu aurkitzen inolako administrazio-baimenik norberaren kontsumorako landaketa egin ahal izateko. Estupefazienteen Legeak eta 2829/77 Errege Dekretuak jasotzen dituzten arautu gabeko edo araututako baimenak ez daude aurreikusita subjektu pribatuei ahalmena emateko kalamua landa dezaten kontsumo pertsonal eta pribaturako.


      Bestalde, Herritarren segurtasuna babesteko otsailaren 21eko 1/1992 Lege Organikoak ez du ezer arautzen kalamua lantzeaz, baina hura leku publikoetan kontsumitzea eta edukitzea zehatzen du.


      Eta hala, Herritarren segurtasuna babesteko legeak, 25.1 artikuluan, hau dio: “Herritarren segurtasunaren aurkako arau-hauste larriak dira droga toxikoak, estupefazienteak edo substantzia psikotropikoak leku, bide, establezimendu edo garraio publikoetan kontsumitzea eta haiek legez kontra edukitzea, salerosteko ez izanda ere, betiere arau-hauste penala ez bada, hala nola haiek kontsumitzeko erabiltzen diren lanabesak edo tresnak aipatu lekuetan uztea”.


      Gaur egun, herritarren segurtasuna babesteko beste lege-proiektu bat izapidetzen ari dira, gobernuak onartu baitu; haren 36.20 artikuluaren arabera, zehagarria da “droga toxikoak, estupefazienteak edo substantzia psikotropikoak legez kontra landatu eta lantzea ageriko lekuetan, delitu izan gabe”. Testu horrek, azkenean indarrean jartzen bada, beste zalantza-elementu bat gehituko du, ez duelako oso argi uzten noiz den delitu eta noiz ez kalamua lantzea, ez eta debekatuta dagoen edo baimenen bat behar duen ere gune pribatu batean egiten denean.


      Aurrekoaz gain, 2013ko abuztuaren 5ean, Estatuko Fiskaltza Nagusiak 2/2013 Jarraibidea eman zuen kalamu-produktuen kontsumoa sustatzen duten elkarteei lotutako zenbait konturi buruz. Jarraibideak, landatzeko xedearekin elkarteak eratzearen ustezko legezkotasunaren azterketa egiteaz gain, uste du inoiz ere ez dela legezkoa kalamua lantzea administrazio-baimenik gabe, erabilera pribaturako izan arren. Aitzitik, jarduera hori osasun publikoaren aurkako delitua izango da, edo, bestela, arau-hauste administratiboa. Haren iritziz, administrazio-baimena indarreko Espainiako Medikamentu eta Osasun Produktuen Agentziaren eskumena izango da.


      Egia da, halaber, zenbait elkarte ahalegindu dela Espainiako Medikamentu eta Osasun Produktuen Agentziaren administrazio-baimena eskatzen, baina ez dizkiete eskaerak onartu.


      Azkenik, azpimarratu behar da Donostiako Udalak oraindik orain onartu duela kalamu-elkarte sozialen kokapena eta haiek jarduteko baldintzak arautzeko Udal Ordenantza, eta han jasotzen dela zer baldintza bete behar dituzten elkarte horiek udalerrian jardun ahal izateko.


      Orain, une egokia da zehapen-araudia eta gaiari buruzko jurisprudentzia-doktrina aztertzeko, gaia nolabait argitzen laguntzeko.


      Zigor-esparruan, Zigor Kodearen 368. artikuluak zehatzen ditu droga toxikoak, estupefazienteak edo substantzia psikotropikoak landatzen, egiten edo salerosten dituztenak, edo, bestela, haien legez kontrako kontsumoa sustatzen, bultzatzen edo errazten dutenak, hala nola gai horiek helburu horietarako dauzkatenak.


      Osasun publikoa da babestutako ondasun juridikoa, eta arrisku abstraktuko delitu batez ari gara, ez baita beharrezkoa kaltea konkretua edo bereizia izatea; jarduera hutseko delituak dira; osasun publikoan arriskua sor dezaketen neurrian zigortzen dira jokabideak.


      Drogak edukitze hutsa berez ez da delitua, norberak kontsumitzeko eskura daitezkeelako, baina modalitate hori atipikoa da, are zenbait pertsonak ados jarrita eskuratzen dituztenean batera eta berehala kontsumitzeko, berriz saltzeko asmorik gabe.


      Auzitegi Gorenak 2001eko urriaren 18ko taula bat erabiltzen du, Toxikologia Institutu Nazionalak prestatua, eguneko batez besteko kontsumo-dosiak finkatze aldera, eta bere jurisprudentzian mantentzen du (hala, 1990eko maiatzaren 14ko epaia, 1995eko abenduaren 15ekoa, azaroaren 21eko 1778/2000 epaia eta 2003ko azaroaren 1ekoa). Toxikologia Institutu Nazionalak dio ohiko kontsumitzaileak bost egunerako behar duen kantitatea erosi ohi duela berarentzat; 100 gramo marihuana dira.


      Arloko jurisprudentzia-doktrinari dagokionez, adierazgarria da Bizkaiko Probintzia Auzitegiak (6. sekzioa) emandako 42/2014 epaia, ekainaren 16koa, JUR\2014\218388. Epai horrek ez dio ondorio penalik ikusten kalamu-klub baten jarduerari, bertan marihuana-kantitate handia atzeman arren, eta gaian izandako jurisprudentzia-bilakaera jasotzen du, eta kontsumo pribatuko eta kontsumo partekatuko kasuen legez kanpokotasuna aztertzen du.


      Eta hala, Auzitegi Gorenaren ekainaren 14ko 775/2004 epaia jasotzen du (RJ 2004, 5054); epaiak hau dio: “Sala honek adierazia duenez ─maiatzaren 30eko 983/2000 epaia (RJ 2000, Probintzia Auzitegia, 2014ko urriaren 23a) dugu horren erakusgarri─, oinarri hartuta osasun publikoaren aurkako delituak arrisku abstraktuko arau-hausteak direlako ustea, baliteke kasu batzuetan, arrisku hori objektibatu gabe, jokabide atipiko batean egotea, delitu horiek defendatu nahi duten ondasun juridikoa ez litzatekeelako konprometituta egongo; hain zuzen ere, atipikotasun horren adierazgarri izango litzateke, kontsumo pribatuetan, zenbait pertsonak droga erostea, kantitatea handia izan gabe, pertsona horiek kontsumitzaileak badira, eta droga aurki eta leku itxi batean hartu behar badute”.


      Era berean, egoki da aipatzea Auzitegi Gorenaren 76/2011 epaia, otsailaren 23koa (RJ 2011, 4266), honako hau baitio ildo beretik: “…garrantzitsuena kontsumo hori nabarmenkeriarik gabe egitea da, kontsumoa sustatu gabe, eta enkargatu duten kontsumitzaileen artean, kantitatea kontuan hartu eta erabaki ahal izateko zentzuzko inferentzia-judizio baten bidez esan daitekeen salerostekoa den, edo erosleen artean kontsumitzekoa, tartean droga-mendekoen inolako ordainik egon gabe, Valentziako Probintzia Auzitegiko 4. Sekzioaren 4/2010 Epaia aipatuta, urtarrilaren 7koa (PROV 2010, 115405)”.


      Era berean, doktrinaren adibide gisa, Madrilgo Probintzia Auzitegiko 4. Sekzioaren 221/2010 Epaia, urriaren 18koa (ARP 2011,124), Valentziako Probintzia Auzitegiko 4. Sekzioaren 4/2010 Epaia aipatzen baitu, urtarrilaren 7koa (PROV 2010, 115405), honako hau dioelarik: “…ez da batere arraroa marihuana-kontsumitzaileek, merkatu klandestinoetara jo behar ez izateko, horrek dakarren arriskuagatik, eta landarearen haziak landatzea eta lortzea erraza izanda, landareak etxean landatzeko erabakia hartzea, eta kontsumorako hornidura horrela lortzea. Testuinguru horretan, halaber, ez da ahaztu behar landaketak zenbait hilabetetako denbora-zikloa izan behar duela THC-a duten landare-guneak hazi, lortu eta lehortu arte, eta, horregatik, logikoa da gaia bildu nahi izatea, argi eta garbi zenbait egun baino gehiago irauten duten aldietan substantzia izan ahal izateko. Era berean, ezin da arraroa izan, aurreko testuinguruan, zenbait kontsumitzaile ados jarri, baliabideak batu, eta marihuana-landaketa bakar bat egitea guztiek kontsumitzeko”.


      Esaten ari garen honetan, aurrekoa bezain adierazgarria da Nafarroako Probintzia Auzitegiko 1. Sekzioaren 102/2005 epaia, ekainaren 8koa, honako hau baitio: “Izan ere, Salak ezin du ahaztu ezen, Auzitegi Gorenak bere jurisprudentzian zehaztutako moduan partekatutako kontsumoak edo autokontsumoak lekurik ez badu Zigor Kodearen 368. artikuluko delituan, oraingo kasu honetan eta antzekoetan ─zeinetan cannabis sativa edo kalamuaren landaketa partekatua gertatzen baita, eta ez baita inolako prozesu kimikorik behar debekatutako substantzia lortzeko, hostoak, loreak eta haziak lehortu baino ez, eta xedea landatu zuten pertsonek berek lortutako produktua kontsumitzea izanda─, ez dirudiela beste arriskurik sortzen denik, erositako marihuana edo haxixaren autokontsumoan edo kontsumo partekatuan dauden arriskuetatik aparte, landaketa eta geroko kontsumoa hura sortu zuen taldearen barruan gertatzen direlako, eta kantitateak, bere soilean hartuta, garrantzitsua bada ere, galdu egiten du garrantzi hori, adiera bakarreko funtsezko zantzua izateaz den bezainbatean, hizpide dugun kasuan bezala, guztiak ere kontsumitzaile diren bost pertsonaren artean gertatzen baita landaketa, eta landaketa horrek gutxienez sei hiletik gora behar baititu bere zikloa amaitzeko (landaketak iraundako denbora eta hura amaitzeko falta zena kontuan hartuta). Horregatik, ezin ondoriozta daitekeenez helegitearen egileen asmoa zenik landaketa horren bidez landaketa-talde horretakoak ez ziren pertsonen artean marihuanaren kontsumoa sustatzea, eta, beraz, tipoaren elementu subjektiboa falta denez, erabakia absoluzioa baino ezin da izan zigor-zuzenbidearen barruan”.


      Hala gauzak, judikaturako gehienek gaiaz zer iritzi duten argituta, soil-soilik faltatuko litzaiguke aztertzea EAEk zer eskumen duen gai honetan, adikzioa duten pertsonei administrazio-baimena emate aldera kontsumitzaile-talde batentzako autokontsumo-proiektua ezar dezaten.


      Konstituzio Auzitegiak behin baino gehiagotan aztertu du substantzia estupefazienteen eta psikotropikoen arauketaren kontua, orobat EKren aipatu aginduaren ondorioetarako izan dezakeen oinarrizko izaera ere; aztertu ere, autonomia-erkidegoen eta Estatuaren arteko zenbait eskumen-gatazka positiboren barruan.


      Guztien artean, 23/1983 eta 42/1983 epai goiztiarrak dira azpimarragarriak. Haietan, hau esaten da: “osasun nazionalaren oinarrizko gaia denez, Estatuari dagozkio hauen gaineko baimenak eta erregistroa: produktuak («drogak, produktu estupefazienteak, psikotropikoak eta antzeko espezialitate farmazeutikoak eta haien lehengaiak eta erregistro farmazeutiko, fitosanitario eta zoosanitarioari lotutako gainerako produktuak»), material eta lanabes medikoak, teraupetikoak eta sanitarioak, eta halakoak ekoizten, lantzen eta inportatzen dituzten zentroak, establezimenduak eta laborategiak”.


      Nolanahi ere, argitu behar dugu kalamua lantzea, pertsonek kolektiboki edo nork bere kasa kontsumitzeko bada, ez dela inola ere jarduera industrial edo farmazeutiko bat, ez baita hemen proposatzen den arautzearen xede kalamua farmakoa dela aitortzea, edo substantzia horren merkaturaketa.


      Aski izan bedi gogoraraztea jurisprudentzia konstituzionalak, oraindik orain, 2013ko abenduaren 5ean emandako 204/2013 epaian, honako hau zioela: “Doktrina konstituzional errepikatua da giza osasunarentzat arriskua ekar dezakeen produktu baten arauketa haren babesari lotuta dagoela. Horrenbestez, Estatuak arau bat onar dezake horri buruz, EKren 149.1.16 artikuluak barne-osasunaren oinarriei dagokienez esleitzen dion eskumenari jarraiki”.


      Argi dago proiektuak ez duela egiten bide horiek ibiltzearen alde. Aitzitik, uste dugu adikzioa duten pertsonei laguntzearen eta prebentzioaren ikuspuntutik heltzen zaiola gai horri. Hau da, adikzioa duten pertsonak daudelako errealitatean oinarrituta, haiek arreta bereziko subjektu gisa tratatu nahi dira. Kontua da adikzioa dutenekin elkarlanean aritu eta haientzat arreta sozio-sanitarioko programa bereziak ezartzea, haien osasuna babesteko, eta merkatu beltzaren mende egotearen ondorioz izan ditzaketen arriskuak murrizten ahalegintzeko. Ohitura kentzeko eta gizarteratzeko politikak sustatzeaz gain. Adierazi dugun bezala, horrelako politikak berariaz sortutako elkarteekiko lankidetzan planteatu behar dira, politika horien ezinbesteko laguntzaile bihurtzen direnez gero.


      Nolanahi ere, proiektatutako arauketa osatu egin beharko litzateke kontuan hartuta erregelamenduzko garapenak zehaztuko duela zer eskumen izango dituen osasun-administrazioak lokalen ikuskaritza eta kontrolaz nahiz kluben jardueraz den bezainbatean.


      Bestalde, eta lege-erreserbatik ondorioztatuta, tipifikatu egin beharko litzateke zer jokabide zeha daitekeen ez betetzeengatik, eta, hala egokituz gero, har daitezkeen behin-behineko neurriak; osterantzean, haiek kontrolatzeko behar diren tresnak faltatuko lirateke.


      Komeni da hizpidera ekartzea KAren 25/2004 epaiak gaiaz esandakoa: “Horri dagokionez, berriz esan behar da ezen, administrazio-arloko arau-hausteen eta zehapenen testuinguruan, Lege-erreserbaren norainokoa ezin dela izan gaur egun den bezain zorrotza zentzu hertsian hartutako zigor-mota eta -zehapenei dagokienez; eta hori, bai ahal publikoak banatzeko eredu konstituzionalari lotutako arrazoiengatik, bai gai jakin batzuetako erregelamenduzko ahalaren izaera nolabait ezabaezinagatik, bai eta, azkenik, zuhurtasunak edo egokitasunak eskatuta ere (KAren 42/1987 epaia, apirilaren 7koa [ RTC 1987, 42], 2. O). Nolanahi ere, EKren 25.1 artikuluak Administrazioaren zehapen-ahala lege-lerruneko arau baten bidez ezinbestean estaltzeko eskatzen du, Administrazioaren esku dauden zehapen-ahalmenak salbuespenezkoak direla kontuan hartuta (KAren epaiak: 3/1988, urtarrilaren 21ekoa [RTC 1988, 3] , 9. O., eta 305/1993, urriaren 25ekoa [ RTC 1993, 305] , 3. O.). Hortik ateratzen denez, lege-erreserbak, esparru honetan, eraginkortasun erlatiboa edo mugatua izango luke (KAE: 177/1992, azaroaren 2koa, [RTC 1992, 177]. 2. OJ), eta, horren ondorioz, lege-erreserbak ez du baztertzen esparru honetan legeek erregelamenduzko arauetara bidaltzeko oharrak izateko aukera, baina bai bestetara jotzeak aukera ematea arautze independentea eta argi eta garbi Legearen mende ez dagoena egiteko, halako moldez non, Konstituziotik aurrera, ezinezkoa baita arau-hauste berriak tifpifikatzea edo zehapen berriak sartzea edo diren zehapenen koadroa aldatzea erregelamendu-arau baten bidez, arau horrek ez baldin badu edukia behar bezala aurrez zehazturik edo zedarriturik lege-lerruneko beste arau baten bidez (denen erakusgarri, 113/2002 KAE, maiatzaren 9koa,[ RTC 2002, 113], 3. O:)”.


      189/2014 ABJI 179.etik 218.era par.


      


      X. Hizkuntza-normalizazioa


      Erakunde komunei dagokie EKren 3.2 artikulutik eta EAEAEren 6. artikulutik ondorioztatutako koofizialtasunaren garrantzia zehaztea, bi hizkuntzen erabilera bermatuta, eta horien ezagutza bermatzeko neurriak eta beharrezko bitartekoak arbitratuta zein erregulatuta.


      Aurreproiektuaren 6. eta 7. artikuluek euskararen erabilera normalizatzeko azaroaren 24ko 10/1982 Legeak (EEAL) sortutako ereduari erantzuten diote; hala ere, koofizialtasunaren erregulazio legalaren zenbait alderdik zehaztasuna behar izan dezakete.


      6. artikuluaren 1. zenbakiak printzipio nagusia adierazten du: Euskara, gaztelania bezala, toki-erakundeen hizkuntza ofiziala da, eta, alde horretatik, beren jardueretan zerbitzu- eta lan-hizkuntza izango da, erabilera normala eta orokorra izango duena; edonola ere, herritarrek eskubide osoa izango dute tokiko erakundeekiko harremanak zer hizkuntzatan izan nahi duten, eta, hortaz, tokiko erakundeek hizkuntza horretan eskaini beharko diete arreta eta horretarako behar diren neurriak hartu beharko dituzte.


      Eduki horrek EEALen eskemari erantzuten dio; horren arabera, printzipioz, elebitasunaren eskakizuna toki-esparruan partikularrekiko harremanetan proiektatzen da, horiekiko komunikabide normal gisa. Horren hizkuntza-eskubideak gorde egin behar dira, horiek hizkuntza hautatzeko eskubidea izanda, horrek Administrazioarekin erlazionatzerakoan hizkuntza ofizial bat edo beste hautatzeko aukera emanda.


      Aipatutako ñabardurak aurreproiektuaren 6.2 artikuluari dagozkio; horren azterketarako komeni da barnean dituen mezuak disekzionatzea.


      Hasierako zatian, 6.2 artikuluak dokumentu jakin batzuei aplika dakiekeen araua adierazten du: “posible izango da toki-erakundeetako organoen deialdiak, gai-zerrendak, mozioak, boto partikularrak, akordio-proposamenak, informazio-batzordeen irizpenak, akordioak eta aktak euskaraz idaztea”.


      Arauaren eduki literala ahal bezain beste doitzeko, eta orain arte baketsua izandako eremuko interpretazio-arazoak saihesteko (izan ere, zalantzarik gabe, Euskadiko udal ugarik garatzen dute euren barne-jarduera euskaraz, eskubiderik urratu gabe), garrantzitsua da hurrengoa kontuan izatea.


      Euskara hizkuntza ofiziala da eta, noski, aipatutako dokumentuak idazteko erabil daiteke; izan ere, hori koofizialtasun-aitorpenaren berariazko ondorioa da.


      Arauak ─aukerazko terminoetan idatzia baitago─ onartzen du koofizialtasunaren garrantziari eta mugei buruzko doktrina konstituzionalaren araberako interpretazioa; nolanahi ere (txostenari dagokion prebentziozko izaera dela eta), derrigorrezkoa da gogoratzea ekainaren 26ko 82/1986 epaian, Konstituzio Auzitegiak EEALen 8.3 artikuluaren konstituziokontrakotasuna adierazi zuela; izan ere, bere ustez, laburbilduta, bertan jasotako araubideak etenda uzten zuen, tokiko Administraziorako, edozer arau-xedapenaren edo ebazpen ofizialaren, ekintzaren eta jakinarazpenaren idazketa elebidunaren araubide orokorra, hizkuntza batetiko interesdunaren hautaketa zehatza izan ezean.


      6.2 artikuluaren bigarren zatiak (“Gaitasun hori aurretik aipatutako kasuetan gauzatu ahal izango da, betiere, euskara ezagutzen ez duela modu onargarrian adierazi dezakeen toki-erakundeko inongo kideren eskubideak urratzen ez direnean, euskararen erabilera normalizatzeko azaroaren 24ko 10/1982 Oinarrizko Legean aurreikusitakoari kalterik egin gabe”) hau pentsarazten digu: euskararen erabilera esklusiboa adierazten ez bada ere, arauak ahalbidetzen duela udalek, printzipioz, euren barne-jarduera hizkuntza bakar horretan garatzea (bestela, ez du zentzurik arau-mezuak adierazitako udal-ordezkarien eskubideen babesa).


      Barne-jarduera horri dagokionez, 82/1986 KAEak ez zuen ezer esan; beraz, ezin da baztertu udalek, euren barne-funtzionamenduan, bi hizkuntza ofizialetako bat hobestea. Toki-esparruko elebitasunaren eskakizuna bere “kanpo” harremanetan proiektatzen da, gorde beharreko hizkuntza-eskubideak dituzten partikularrekin, bi hizkuntza ofizialen aldi bereko erabilera arrazoizkoa izan gabe ere; hori eraginkortasunaren aurkakoa da, funtzionamendua mantsotzen duelako eta kostu handiegia duelako.


      Hizkuntza-normalizazioaren politikaren barnean, ez da gehiegizkoa euskarari lehentasunezko tratua ematea, orokorrean zein esparru zehatzean. Horrela ezarri behar da aurreproiektuak aipatzen dituen dokumentuetarako (horiek idazteko hizkuntza ofiziala izan daiteke euskara); betiere, udal-ordezkarien eskubideen babes zehatzarekin; hori da zinegotziek duten ius in officium, hautatu zituzten herritarren ordezkari moduan, eta ezin zaie hori kendu edota hori gauzatzerakoan asaldatu.


      Hori bai, derrigorrezkoa da kontuan izatea arauak zerrendatutako dokumentuak oso desberdinak direla, horiek sor ditzaketen toki-erakundearen organoak bezala.


      Zenbait dokumentu toki-erakundearen barne-eremuan gauzatzen dira eta euren eraginak horretara mugatzen dituzte; beste batzuk (hitzarmenak eta ebazpenak) eremu horren haraindian doaz eta ad extra eragin juridikoak eragiten dituzte. Badirudi arauak berak desberdintasun hori aitortzen duela bere mezua EEALen aplikagarritasunarekiko aipamenarekin itxita (“euskararen erabilera normalizatzeko oinarrizko19/1982 Legean aurreikusitakoari kalterik egin gabe”); hala ere, herritarren hizkuntza-eskubideak tartean izanda, komenigarria izan liteke adierazpen argiagoa bilatzea.


      Barne-jarduera zer organo-motak garatzen duen, hortik ondorioztatutako ezberdintasunei dagokienez, aurreproiektuak saio publikoak dituzten organoak jasotzen ditu (Korporazioaren osoko bilkurarenak), bai eta saio publikoak ez dituztenak ere (adibidez, Tokiko Gobernu Batzarra, osoko bilkuraren ordezkatutako eskumenak gauzatu ezean), eta osoko bilkurak erabaki beharreko gaien azterketa, txostena edo kontsulta helburu duten organoenak, bai eta gobernu-organoen kudeaketaren jarraipena ere.


      Lehen kasuan, jardueraren publikotasunaren eskakizuna, “organo ordezkariek garatutakoarena, alegia, hautesleek hautatutakoen kontrol politikoa ahalbidetzen duen tresnatzat jotzen da, eta euren saioen publizitatearen, euren ebazpenen argitalpenaren eta hartutako hitzarmenen inguruan proiektatzen da, bai eta euskarri gisa balio izango duen dokumentazioarekiko sarbidean ere. Beraz, publizitatearen eskakizun hori ez da Estatuaren printzipio demokratikoaren aldarrikapen generikoa soilik (EKren 1.1 artikulua), herritarrek gai publikoetan zuzenean parte hartzeko eskubidearen aldarrikapena baizik (EKren 23.1 artikulua)” (KAE 161/2013, 9. OJ).


      Kasu horietan, publizitatea euskaraz soilik sortuz gero ─horren bitartez gauzatzen baita osoko bilkuraren dokumentazioarekiko sarbidea─, euskara ezagutzen ez dutela adierazten duten hautesleen eskubidea hautsi dezake.


      Aldiz, jarduera publikoa ez duten eta, ondorioz, hautesleen azterketa jasaten ez duten organoetan, dokumentazio guztia euskaraz soilik idatzi daiteke, betiere, ius in oficium gordeta (hau da, arauaren terminoetan, “toki-erakundeko inongo kideren eskubideak ez urratzea”).


      6.2 artikuluaren hirugarren zatiari dagokionez (“Ebazpenak, aktak eta hitzarmenak euskaraz idazten direnean, hizkuntza horretan bidaliko dira kopiak edo laburpenak autonomia-administraziora eta estatuko administraziora, toki araubideari buruzko estatuko araudian ezarritakoari jarraiki”), toki-erakundeen eta Euskadin kokatutako administrazio publikoen arteko harremanetan, euskararen ofizialtasunak horietan ondorioak dituelako, legeak erabilera zehaztugabeak ezarri ditzake, euskarari ere lehentasuna emanda, bi hizkuntzen arteko oreka-maila ahalbidetuko duen hizkuntza-normalizazio politikaren barnean; euskal legegileak hartu ditzake “hizkuntza-politikako neurri egokiak eta proportzionatuak, izanez gero, hizkuntza ofizialen arteko desorekako egoera historikoak zuzentzeko eta, horrela, horietako batek izan dezakeen bigarren mailako edo baztertze egoera konponduta” [31/2010 KAE, ekainaren 28koa, 14 a) OJ].


      Legegileak legitimoki har dezake erabaki hau: udalerriek hartutako ebazpenen, akten eta hitzarmenen kopiak edo laburpenak euskaraz soilik bidaltzea, TAOLaren 56. artikuluak ezarritako betebeharrei jarraiki, euskararen erabilera normalizatzeko; izan ere, harreman-bide normala da Autonomia Erkidegoan kokatutako administrazio publikoen artean (hori ez da orain arauak erabilitako Estatuko Administrazioaren sinonimoa), zeinak derrigortuta baitaude, salbuespenik gabe, euskararen koofizialtasunetik ondorioztatutako eskakizunetara moldatzera.


      Mezuaren hartzaile nagusiak dira Autonomia Erkidegoko Administrazio Orokorra eta Gobernuaren Ordezkaritza Euskadin; izan ere, Estatuko Administrazioaren organoak jaso behar ditu kopia edo laburpen horiek, Estatuko Administrazio Orokorraren antolamenduari eta funtzionamenduari buruzko apirilaren 14ko 6/1997 Legearen 22. artikuluaren arabera.


      Baina aipatutako bidalketa “ebazpenak, aktak eta hitzarmenak euskaraz idaztearen” hipotesira lotzeak honen aurrean jartzen gaitu: bi hizkuntzatan idatzi behar dira herritarren gaineko eragin juridikoak dituzten ebazpenak eta hitzarmenak gutxienez, interesdunak euskara aukeratu izan ezean.


      Besterik litzateke lege horrek aurreikustea euskarazko kopien edo laburpenen bidalketa, jatorrian hizkuntza horretan idatzitako dokumentuak direnean, edo Korporazioaren Osoko Bilkurari onartzea gaitasun bat, bidalketa hizkuntza ofizialetako batean bakarrik egitekoa, bere barne-funtzionamenduarekin bat etorrita eta aurrera eraman beharreko hizkuntza-normalizazioaren planen esparruan; hartara, udal bakoitzari emango litzaioke gaitasuna aipatutako neurria beharrezko malgutasunarekin eta bere tokiko autonomiaren jardunean hartzeko.


      Ondorioz, esan liteke toki-erakundeek euskara normaltasunez erabil dezaketela, gaztelania normaltasunez erabiltzeari kalterik egin gabe, bere barne-harremanetan eta partikularrekiko komunikazioetan; “betiere, mekanismo egokiak antolatuta herritarrek komunikazio horiek gaztelaniaz jasotzeko duten eskubidea baliatu ahal izateko formalismorik edo baldintzarik gabe, hau da, herri-administrazioarekiko harremanetan subjektu aktibo bihurtuko lituzketen kargarik edo betebeharrik gabe” (KAE: 31/2010, ekainaren 28koa, 23. OJ).

      XI. Datu pertsonalen babesa


      75. artikulua, goiburuan, administrazio-prozedurak baliabide eta zerbitzu elektronikoen bidez sinplifikatzeari buruzkoa da. Izaera eta garrantzi desberdineko gaiak hartzen ditu barnean, haien artean zalantzazko barne konexioa dutenak.


      Datuak Babesteko Euskal Bulegoak zalantzan jarri du artikulu horren 1. zenbakia, hau argudiatuta: AJAPELen 35.f) artikuluak eta ZPSELen 6.2 b) artikuluak eskubidetzat aitortzen dutenean jarduneko Administrazioak jadanik badauzkan dokumentuak ez aurkeztea, eskubide bat aitortzen dutela, baina ez betebehar bat; beraz, ezin da desagerrarazi, behintzat modu orokorrean ─aurreproiektuan jasota dagoen bezala─, herritarrak berak eskakizun hori ziurtatzeko aukera.


      ZPSELen 6.2.b) artikuluak eskubidetzat onartzen duenez, herritarrek ez dute herri-administrazioak dagoeneko bere esku duen datu eta agiririk aurkeztu beharrik. Herri-administrazioak bitarteko elektronikoz balia daitezke informazio hori eskuratzeko, baldin eta, datu pertsonalak direnean, interesdunen baimena badago, Datu Pertsonalak Babesteari buruzko 15/1999 Lege Organikoak dioenaren arabera, edo lege-mailako arau batek horretarako bidea ematen badu.


      75.1. artikulua era generikoan idatzita dagoenez, hau plantea daiteke: dagoen bezala onartuz gero, artikulu horrek automatikoki gaituko lukeela, bere maila dela eta, datuak administrazioen artean baimenik gabe lagatzeko, betiere: i) Administrazioak bere eskumenen barruan jarduten duenean, ii) eskatzen den informazioa baldintza gisa ageri denean prozedura zehatzen duen arauan, iii) administrazioen arteko interoperabilitate-zerbitzuetan eskuragarri dagoenean; eta iv) ez denean bereziki babestutako datuei buruzkoa.


      Batzordeak jotzen du gai horri ezezko erantzuna eman behar zaiola, horrekin desagerrarazi egiten baita DBLOren 11. artikuluan izaera orokorrarekin eskatzen den baimena, funtsean ohar tekniko batean oinarrituta, alegia administrazioen arteko interoperabilitate-zerbitzuen eskuragarritasunean oinarrituta. Konstituzio Auzitegiak (2012ko maiatzaren 7ko epaia), DBLOaren 11.2.d) artikuluak izaera orokorrarekin gaitzen duen informazio eskaera judizialaren esparruan, gogorarazi du EKren 18.4 artikulutik ondorioztatzen den datuak babesteko funtsezko eskubidearen babesaren helburua “ez dela bakarrik pertsonen barru-barruko datuei buruzkoa; datu pertsonal guztiak babestu behar dira, barru-barrukoa izan zein ez, baldin eta hirugarrenek datu hori jakin edo erabiltzeak herritarren funtsezko zein ez-funtsezko eskubideetan eraginik badu. Izan ere, legearen helburua ez da bakarrik gizabanakoaren intimitatea ─EKren 18.1 artikuluak babesten baitu─ datu pertsonalak baizik. Horrela, beraz, datu pertsonal publikoak ere hartzen ditu barnean, publikoak izateak eta edonorentzat eskuragarri izateak ez baitu esan nahi eragindakoaren xedapen-ahalmenetik kanpo uzten direnik, datuak babesteko eskubidearen bermearen barruan sartzen direlako” (KAE 292/2000, 6. OJ).


      Administrazio batek, administrazio-prozedura baten barruan, beste administrazio bati datu pertsonalak dituen fitxategi informatiko bat eskatzen dionean, horiek eskuratzea justifikatu zuen arrazoiaz bestelako batengatik, datuen babeserako oinarrizko eskubidea ari da mugatzen, EKren 18.4. artikuluan jasota dagoena. Horretarako, oinarrizko eskubidearekiko injerentzia hori konstituzionalki zilegi gisa kalifikatu ahal izateko baldintzek gertatu behar dute; hau da, ez da aski legez modu orokorrean ezartzea, alegia, justifikatu eta proportzionatua izan behar du; izan ere, “datu pertsonalen babeserako oinarrizko eskubideak ez du beste mugarik onartzen” (KAE 292/2000, 13. OJ, azken aurreko paragrafoa).

      XII. Tasak eta prezio publikoak


      Proiektuak hau aurreikusi du 15. artikuluan: Eusko Jaurlaritzaren ordainketa “plataforma elektronikoaren bitartez egin beharko da tasaren ordainketa”.


      Euskal Autonomia Erkidegoko Diruzaintzarako sarreren alorraren erregulazioa arau-multzo honetan dago: Euskal Autonomia Erkidegoko finantzei buruzko azaroaren 8ko 8/1996 Legearen 7. artikuluan, eta Euskal Autonomia Erkidegoko ogasun nagusiaren diru-bilketarako erregelamendua onartzen duen abuztuaren 31ko 212/1998 Dekretuaren 13. artikuluan. Tasei dagokienez, berriz, Tasa eta prezio publikoen Legearen testu bateratuaren 21. artikuluan.


      Garrantzizkoa da diru-bilketarako erregelamenduaren 13.4 artikulua aipatzea, geroago esango dugu zergatik: “Administrazioak baliabide elektroniko, informatiko eta telematikoen erabilera sustatuko du ordainketak egiteko, dekretu honen garapenean ezartzen diren eskakizun eta baldintzekin bat. Zuzenbide publikoko sarreren ordainketa baliabide elektroniko, informatiko eta telematikoen bidez egitea herritarren borondatezkoa izango”.


      Azkenik, 2008ko apirilaren 11ko Agindua, Ogasun eta Herri Administrazioko sailburuarena, Euskal Autonomia Erkidegoko Ogasun Nagusiaren zuzenbide publikoko sarrerak “Ordainketa Pasabidearen” bidez ordaintzea arautzen duena: diru-bilketarako erregelamendua garatu eta baliabide elektroniko, informatiko eta telematikoak bultzatzeko asmoz eman zuten.


      Batzordearen ustez, legeak ez du murrizketarik ezarri proiektuak aurreikusitako ordainketa-aukera hobesteko; izan ere, erregelamenduak badu gaitasunik aski modalitateak eta prozedurak arautzeko, eta dekretu honek, onartzen denean, 212/1998 Dekretuaren maila bera izango du. Beraz, Jaurlaritzak zilegi du bestelako erregimena ezartzea ehiza-tasa ordaintzeari dagokionez.


      Hala ere, hausnarketa egitea komeniko zen, ea egokia ote den ordainketa egiteko modua erregulatzea alor bat ordenatzeko ematen den arau substantibo bakoitzean, arauen barreiadura ekarriko lukeelako horrek. Nolanahi ere, beti justifikatu beharko litzateke benetan betetzen dela exijentzia hau: Herritarrek Zerbitzu Publikoetan Sarbide Elektronikoa izateari buruzko ekainaren 22ko 11/2007 Legearen 27. 6 artikuluan eta Administrazio Elektronikoari buruzko otsailaren 21eko 21/2012 Dekretuaren 28. artikuluan datorrena. Izan ere, bitarteko elektronikoak soilik erabiltzera behartzea bakarrik izango da juridikoki bideragarria “interesdunak pertsona juridikoak edo pertsona fisikoen kolektiboak direnean eta garbi dagoenean badituztela beharrezko bitarteko teknologikoak. Hori garbi egon daiteke haien ahalmen ekonomikoarengatik edo ahalmen teknikoarengatik, lanbideagatik edo behar bezala arrazoitutako beste motiboren batengatik”.

      6. kapitulua. Prozedura


      I. Xedapen orokorrak egiteko prozedura


      A) Eremua eta helburua


      Xedapen Orokorrak Egiteko Prozedurari buruzko abenduaren 22ko 8/2003 Legeak (aurrerantzean, XOEPL), bere ezarpen-eremuaren barruan sartu ditu lege-forma duten xedapen orokorrak. Hori gorabehera, Batzorde honen etengabeko doktrinari jarraiki, lege-aurreproiektuak egiteko prozedura aztertzean kontuan hartzekoa da izapidetzearen emaitzak izaera berezia duela.


      Lege-aurreproiektuei dagokienez, XOEPLk xedetzat du Gobernuaren jarduera bideratzea legegintza-prozedura stricto sensu hasi aurreko fasean, eta, haiek idazterakoan, xedapen orokor guztiak egiteko darabilen metodologia erabiltzea aukeratu du. Hartara, lege horren zioen adierazpenak dioenez, “legegintzako ahala duenaren eginkizuna erraztu egingo da, hobeto funtsatutako proiektuak aurkeztuko baitzaizkio eztabaidatu eta erabakitzeko, helburuak lortzeko egokiago eta finago den teknika juridikoz artikuluka banatuak”.


      Legebiltzarrean hedatzen da bere zabalean legegintza-prozedura, eta Konstituzioak (EK), Euskal Autonomia Erkidegoaren Estatutuak (EAEE) edo, batzuetan, lege organikoek lege-proiektua onartzeko baldintzak ezartzen dituzten berariazko kasuetan izan ezik, lege-proiektuek bete behar duten baldintza bakarra da beharrezko aurrekariekin batera bidaltzea Legebiltzarrera, Legebiltzarrak bere iritzia eman eta erabakia hartu ahal izan dezan; gutxienez ere, memoria orokorra, finantzaketari buruzko eranskina eta kontrol ekonomikoko txostena (aurrekontuari karga dakarkioten proiektuetan), kontsulta-organo honen irizpena eta legeriaren arabera nahitaezko diren beste txostenak (Jaurlaritzaren Legearen 57. artikulua, eta Eusko Legebiltzarreko Erregelamenduaren 133.2. artikulua).


      Orain hizpide dugun gaian, erregelamendu-ekimenekin nabari den aldearen arabera, Batzorde honek lege-aurreproiektuak egiteko prozedura aztertzerakoan, malgutasunez jokatu behar du nahitaez, eta, gainera, proiektatutako erregulazioaren arrakasta bermatzen lagundu behar du, arauak proposatutako helburuak lor ditzan, eta arautu eta eraldatu nahi dugun errealitatera egokitutako erregulazioa bil dezan.


      Proiektatutako arau-testua lortu arte jarraitutako prozedura aztertuz, Batzordeak lortu nahi du, labur esanda, etorkizuneko arauak funts objektiboa baduela egiaztatzea; haren edukia arrazoizkoa dela frogatzea ─hausnartutako eta arrazoizko erabaki baten emaitza, gure antolamenduaren bereizgarri diren jarraibide axiologikoekin bat etorriz─; hari dagozkion sektore eta administrazioen iritzia eta indarreko araudiaren arabera nahitaez iritzi eman behar duten organoen iritzia jakin ondoren egin dela ziurtatzea; eta kontu publikoetan zein hartzaileen kontuetan izan dezakeen eragin ekonomikoa balioetsi eta kontuan hartu dela erakustea.


      XOEPLek ezarritako jarraibideen arabera, prozedurari egingo diogun azterketan ─materiala eta finalista baita, funtsean─ hauek bereiziko ditugu: (i) hasierako fasea, ekimena proposatu duen organoaren barrukoa, helburu nagusitzat duena hasierako testua finkatzea, hari eusten dioten arrazoiak kanporatzea, eta kasuan kasu beharrezkoak diren izapideetarako beharrezkoa den dokumentazioa egitea; (ii) prozedura irekitzeko fasea, arauak eragin diezaiekeen sektore eta administrazioak aintzat hartuta; (iii) txostenak ─nahitaezkoak eta aukerakoak─ egiteko fasea; eta (iv) amaierako fasea: ekimena bultzatu duen organoak, prozedura-iter guztia ebaluatuta, behin betiko testua finkatu, eta azken dokumentuak prestatuko ditu ─prozedura balioesteko memoria laburra eta memoria ekonomikoa─.


      120/2014 ABJI 83.etik 88.era par.


      


      Batzorde honen doktrina errepikatua da prozedurazko betekizun oro baldintza material baten ondorio dela. Hori dela eta, hura aztertzen delarik, benetan betetzen dela konprobatu behar da, formalki edo errutinaz betetzetik harago. Egintzak edo arauak prestatzeko modua epaitzeko irizpidea beti hori bada, lege-aurreproiektuez ari garelarik, irizpide hori nabarmendu egiten da; izan ere, legegintzako eskumenaren eta arau arloko eskumenaren arteko ezberdintasun muturrekoak [“legegileak ez du Konstituzioa exekutatzen, baizik eta zuzenbidea askatasunean sortzen, Konstituzioak ematen dion esparruan; erregelamenduak egiteko ahala, aldiz, ‘Konstituzioaren eta legeen arabera’ betetzen du (EKren 97. artikulua) (besteak beste, 209/1987 KAE, abenduaren 22koa), beraz, EK-k, EAEEk edo, batzuetan, lege organikoek berariazko izapiderik aurreikusten dutenean salbu ─eta benetako salbuespenak dira horiek gure ordenamenduan─, analisi hori, funtsean, tresna bat da, proiektaturiko erregulazioaren arrazoizkotasuna aztertzeko“] nabarmenki baldintzatzen du azterketa hori.


      Legebiltzarrean hedatzen da bere zabalean legegintza-prozedura, eta Konstituzioak (EK), Euskal Autonomia Erkidegoaren Estatutuak (EAEE) edo, batzuetan, lege organikoek baldintzak ezartzen dituzten berariazko kasuetan izan ezik, lege-proiektuek bete behar duten baldintza bakarra da beharrezko aurrekariekin batera bidaltzea Legebiltzarrera, hark bere iritzia eman ahal izan dezan; gutxienez ere, memoria orokorra, finantzaketari buruzko eranskina eta kontrol ekonomikoko txostena, aurrekontuari karga edo zama dakarkioten proiektuetan, gure irizpena eta legeriaren arabera nahitaezko diren beste txostenak (Jaurlaritzaren Legearen 57. artikulua, eta Ganberako Araudiaren 133,2 artikulua).


      Egin beharrekoa lege bat bada, gobernuak hura gauzatzeko egindako bidea aztertu behar da, ez haren balioari eragin diezaioketen akatsak saihesteko, baina beste modu baliagarri batez ziurtatzeko Parlamentura eramaten den arauketa arrazoizkoa dela —hausnartutako erabaki baten emaitza— eta zentzuzkoa —gure ordenamenduaren jarraibide axiologikoekin bat datorrena—.


      Horregatik hedatu da lege-aurreproiektuetara ere Xedapen Orokorrak egiteko Prozedurari buruzko abenduaren 22ko 8/2003 Legeak (XOEPL) xedapen orokorretarako ezarritako metodologia bera. Horrela azaltzen da zioen azalpenean: “… [hartara], legegintzako ahala duenaren eginkizuna erraztu egingo da, hobeto funtsatutako proiektuak aurkeztuko baitzaizkio eztabaidatu eta erabakitzeko, helburuak erdiesteko egokiago eta finago den teknika juridikoz, artikulutan banatuak”.


      Halaber, hori du azken helburutzat Batzordearen azterketak, gobernuaren barnean aurreproiektuak eratzeko prozesua behatzen baitu, ekimenari buruzko epai juridikoa osatzeko ezinbestekoak diren datuak barneratzen dituen konprobatzeko (helburuen egokitasunari dagokiona eta proiektutako eduki arau-emailea barneratzen dituena).


      Horregatik, betiere aipatu ikuspegi material horren barruan, Batzordeak honako hauek aztertzen ditu: organo sustatzailean prestatzeko fasea —kontuan hartu dituen premisa faktikoak eta juridikoak, lehen testua egin aurreko hausnarketa—; hartzaileek eta eragindako sektoreek parte hartzeko prozeduraren hasiera-fasea —zer iritzi eman duten, zer proposamen egin dituzten, eta onartzeko edo baztertzeko arrazoiak—; egin beharreko arauaren eragina jardunean nabari dezaketen administrazioen parte-hartzea (eta balorazioa); eta, arauek diotenaren ondorioz, eta dauzkaten ezaugarri kualifikatuak oinarri hartuta, egin asmo den testu arau-emaileaz irizpena emateko eginkizuna egokitu zaien organoen esku-hartzea. Prozeduraren azterketan, halaber, ikusten da prestatzean kontuan hartu ote diren egin asmo den arauketaren egingarritasuna kasuan-kasuan baldintzatzen duten faktoreak (ea aztertu diren haren aplikazio-aukerak, haren benetako ahalmena xede diren ondorioak lortzeko), eta, alderdi horretan, arreta berezia jartzen zaio eragin ekonomikoa ebaluatzeko moduari: arauak administrazioei eskatuko dien ahalegin publikoa bezala, ahalegin pribatua ere neurtzen da —arauaren izaeraren ondorioz beharrezkoa izatera—. XOEPLren 10.3 in fine artikuluaren arabera, “egitekoa den arau horren aplikazioak beste herri-administrazio batzuei, banakoei eta oro har ekonomiari ekarriko dion kostua ere neurtuko du”.


      160/2014 ABJI 128.etik 133.era par.


      


      B) Jendaurrean jartzea


      Aurreproiektuaren izaera, eduki eta helburuen orientabide modura, Batzordeari dagokion azterketari begira, prozedurako fase horrek garrantzia handia du.


      Proiektatutako araudiaren izaera kontuan hartuta ─eta, batez ere, hori prestatzeko bereganatu duten funtsezko irizpidea (arauak bereziki eragingo dienen benetako partaidetza eraginkorra), adostasun handiko testu bat lortze aldera, Legebiltzarreko eztabaida eta izapideak erraztu eta arauaren egingarritasuna sendotzearren (izan ere, araudi ororen eraginkortasuna hobeto bermatzen da konbentzimendutik eta adostasunetik sortzen bada, kasu honetan argi eta garbi ikusten denez)─, erraz ulertzen da ezinbestekoa dela prozeduran parte hartu dutenen iritzi eta gogoetei zehaztasunez bahatzea (jakina, udalerriek eta foru erakundeek emandako iritzietan arreta berezia jarrita), bai eta haiek onartu edo ukatzeko emandako azalpen eta arrazoiei erreparatzea ere.


      Espedienteak balio handiko tresna bat dakar, entzunaldiaren eta partaidetzaren azterketa ahalbidetzen duena, eskatu ahal den ikuspuntu materialetik. Hain zuzen, dokumentu hau: “Euskadiko Udal Legearen aurreproiektua eratzeko prozeduraren memoria (Kontrol Ekonomikorako Bulegoari txostena eskatu aurretikoa)” , non, modu antolatuan, entzunaldia- eta partaidetza-faseetan parte hartu duten partikular nahiz erakundeek egindako alegazioak aztertzen diren, eta organo erredaktoreak proposamenak onartzeko (artikuluak aldatuz) edo kontuan ez hartzeko aintzatetsi dituzten arrazoiak azaleratzen diren.


      Azterketa hori lagungarri da proiektatutako araudiaren oinarrian (hau da, bere arrazionaltasuna eta argudioak) sakontzeko (eta hura argitzeko).


      Azterketa informazio publikoaren izapidearekin hasi behar da. Prozedura-erabaki hori egokia da; izan ere, Euskal Autonomia Erkidegoan bizi diren pertsonei, hango udalerrietako auzotarrei, eragingo dien araudi bat da (XOEPL, 8.1. artikulua).


      160/2014 ABJI 146.etik 150.era par.


      


      C) Organoek nahitaez esku hartu beharra


      Kendu egiten da txostenak emateko hiru hilabeteko epea, “ulertuta txosten horiek emanak daudela Batzordeak bere bileretan agertutako iritziarekin”. Azalpen horrek argitu egiten du aldaketaren benetako norainokoaz ─garrantzizkoagoa baita lehen begiratuan ematen duena baino─; egia esan, Administrazioaren aholku-organo batzuen funtzionamenduan gutxi-asko zabalduta dagoen jokabide bati lotzen zaio (Aholku Batzorde Juridiko honek behin baino gehiagotan ikusi izan du arauak prestatzeko prozedurak aztertzerakoan), hots, txostenak egiteko lana ziurtagiri batekin betetzea. Ziurtagiri horretan, organoaren barruan egindako botazioaren zentzua (aldekoa edo kontrakoa) baino ez da jasotzen, arrazoiak edo oinarriak azaldu gabe.


      Adierazitakoaren arabera, Dekretuaren 2. artikuluak ─a) eta b) letrak─ Batzordeari eman dizkion funtzioak lurralde-antolamenduari buruzko legearen 10. artikuluaren isla dira, artikulu horrek nahitaezko izapidetzat jotzen baitu Batzordearen aldez aurreko txostena Lurralde Antolamenduaren Gidalerroen aurrerapenerako (4. puntua), hasierako onarpenerako (6. puntua) eta behin-behineko onarpenerako (7. puntua).


      Batzordearen funtzionamendua arautzen duen erregelamenduak bat etorri behar du lurralde-antolamenduari buruzko legeak emandako funtzioekin, organoaren jardueraren funtsezko muina baitira, organoaren existentzia justifikatzen duten neurrian.


      Txostenak emateko epea erregulazio adjektiboa da, eta organoen zereginei eta funtzionamendu-araubideari begiratuta finkatu behar da. Aldaketaren xedeko dekretuan ezartzen da hori. Dekretuaren 5.2 artikuluak eskatzen duenez, batzordekide guztiei bidali behar zaizkie bilkuretarako deialdiak, gai-zerrendarekin batera. Bilkura egin baino 30 egun lehenago, gutxienez, egin beharko da deialdia. “Sail bakoitzak eta Batzordeko ordezkariek haien txostenak prestatu ahal izango dituzte”. 11.1 artikuluak, bere aldetik, hauxe dio: “Lehendakaritzaren erabakiz emango zaio hasiera gai bakoitza aztertzeari. Horren ondoren, batzorde txostengile teknikoak edo organo eskudunak aztertu beharreko gaiaren aurrekariak irakurriko ditu, baita horri buruz egin diren txosten-proposamenak edo txosten partzialak ere”. Eta 2. zenbakian, berriz, ezadostasunik ez baldin badago, “… gaiaren aldeko txostena eman dela ulertuko da, betiere proposamenaren edukiaren arabera, eta Osoko Bilkurako kide guztien aldeko erabakiz”. Beraz, indarreko funtzionamendu-arauekin bat etorrita, txosten-proposamen bati buruzko botoa edo iritzia eman beharko du organoak, eta, funtzionamendu-arau horien arabera, testu bati buruzkoa behar du botazioak ─hainbat bide erabil daiteke testua prestatzeko─.


      Aldaketa txertatu nahi zaion erregelamenduaren logikaren arabera, kide bakoitzak ─gai-zerrenda eta beharrezko dokumentazioak jasota─ txosten batean agertuko du bere iritzia, eta Batzordeak ere txosten baten bitartez agertuko du bere iritzia (hainbat modu dago txosten hori prestatzeko), eta botatara jarriko da, azkenean. Funtzionamendu hori bat dator organoaren legezko ezaugarriekin; izan ere, kontsulta oso zehatz eta jakin batzuen salbuespen gutxi batzuk alde batera utzita, nahitaez ezagutu beharko dira erabilitako argudioak, Jaurlaritza edo Batzordearen esku-hartzea eskatu duen organoa benetan baliatuko bada Batzordearen aholkularitzaz edo laguntzaz, helburu horrekin sortu baitzuen legeak Batzordea. Egin-eginean ere, parte hartzeko organo aholkulari batez ari garela, kualifikazio edo ordezkaritza berezia duten pertsonez osatua, neurri honetan izango du balioa organo horren esku-hartzeak: aztergaiari buruzko jarrera bati edo besteari eusteko arrazoiak ezagutzeko modua dagoen neurrian. Organo horien helburua eta izateko arrazoia, hain zuzen, erabakiak hartu behar dituzten organo eskudunei argia ematea da, informazio gehiago (administrazio-egituretatik kanpoko esperientziak dituzten pertsonengandik, lurraldearen antolamenduak dakartzan arazoak ezagutzen baitituzte, sektorearen edo lanbidearen ikuspegitik), erabakiekin asmatzea indartu eta bermatze aldera.


      98/2014 ABJI 43.etik 47.era par.


      


      D) Memoriak


      Aldez aurreko azterlanak eta kontsultak


      Aurreproiektuan bertan argitzen ahalegindu beharreko beste gai bat da nola txertatu aurretiazko inpaktu-ebaluazioa, titulu honetan aurreikusten dena, xedapen orokorrak prestatzeko prozeduraren esparruan.


      Gauza jakina denez, Ekonomia Lankidetza eta Garapenerako Antolakundeak (ELGA) bultzatu du arauak egiteko prozeduraren barruko inpaktu-ebaluazioa, erregulazioa hobetze aldera ─better regulation─ eta Europar Batasunak jarri du martxan, Mandelkern txostenaren ondorioz, eta Europako estatu askotan ere aurreikusita dago. Barne-ordenamenduak ere bereganatu du tresna hori: Estatuko Administrazioari dagokionez, uztailaren 3ko 1083/2009 Errege Dekretuaren bitartez, arau-inpaktua aztertzeko memoria erregulatu baitu, edo, are erabakitasun handiagoz Katalunian, abuztuaren 3ko 26/2010 Legearen barruko erregulazioan, araubide juridikoari eta administrazio-prozedura erkideari buruzkoa baita.


      Orokorrean, gainera, Ekonomia Iraunkorrari buruzko martxoaren 4ko 2/2001 Legearen 5.1 artikuluak dioenez, erregulazioaren kalitatea hobetu eta iraunkortasunaren eta erregulazio onaren printzipioak aplikatze aldera, administrazio publikoek “arau-ekimenak aldez aurretik aztertzeko tresnak bultzatuko dituzte, arauek alor guztietan izan ditzaketen ondorioak kontuan hartuko direla bermatze aldera, helburutzat hartuta herritarrei eta enpresei behar ez bezalako kostu neurriz gainekoak ez eragitea, erdietsi nahi den interes orokorraren helburuarekin alderatuta”.


      Proiektuak ezarri duenez, inpaktuaren aurretiazko ebaluazioa egingo zaie “Gobernu Planeko lege-aurreproiektu eta plan estrategiko guztiei, bai eta Gobernu Planean hala zehaztuta duten jarduera garrantzitsu guztiei ere” (59.1 artikulua).


      Ikusirik jarduera garrantzitsu horien barruan “arau-xedapenak” ere sar daitezkeela, hau ondorioztatuko dugu: tresna hori lege-aurreproiektuak egiteko prozeduraren barruan txertatu dela, administrazioaren barruan garatzen den aldez aurreko fasean zehazki, legegintza-prozedura zentzu hertsian hasi aurrekoan, horrek dakartzan ondorioekin, prozeduraren azterketarako erabili dugun atalaren hasieran iragarri bezala, eta, beraz, erregelamendu-ekimenei dagokienez, Eusko Jaurlaritzak gobernu-plana onartzerakoan erabakitzen badu sartuko dela haiek prestatzeko prozeduran.


      Alde batera utziko ditugu 59. artikuluko 2. eta 3. zenbakietako ebaluazioak, bai hautazkoak direlako bai beste kontzeptu batekin beste errealitate juridiko bat identifikatzen dutelako, hots, “jarduera garrantzitsuez” besteko “esku hartze publikoak”, nahiz eta proiektuak definitu ez eta ahaztu egiten dituen 60. artikuluan (ez dira bere tituluan ageri, behintzat)..


      Autonomia-erkidegoak badu eskumenik erregelamendu-prozedura finkatzeko (1571989 KAE), hau da, zer prozedura.arauri jarraitu behar zaion erregelamenduak onartzeko, eta bere esku du inpaktuaren ebaluazioa sartzea egoki iritzitako moduan. Gure ustez, era malgu eta proportzionatuan sartu behar da inpaktuaren eragina, proiektu zehatz bakoitzaren aurreikuspenei begiratuta, eta kontuan hartuta zer eragin izan dezakeen arauaren onarpenak.


      Testuinguru horretan, egoki litzateke begiratzea ea zuzena ote den ebaluazioari baldintzatzat jartzea, lehenbizi, proiektaturiko arau-xedapena jarduera garrantzitsutzat sartzea gobernu-planean, eta, bigarrenik, Gobernuak berak planean bertan erabakitzea dena delako proiektua ebaluazioaren mende jartzea, horretarako arau-parametrorik ez badu ere, lehen batean.


      Batzordearen ustez, inpaktuaren ebaluazioa xedapen iragankorrak prestatzeko prozeduran sartu nahi izanez gero, egoki izango litzateke Xedapen orokorrak egiteko prozedurari buruzko abenduaren 22ko 8/2003 Legearen esparruan egitea, alderdi batzuk zehazte aldera: ea espedientean sartu beharreko nahitaezko memorietako bat ote den [badirudi hori ondorioztatzen dela proiektuaren 90 c) artikulutik], memoria ekonomikoari eragiten ote dion eta noraino (izan ere, funtsezko edukietako bat du kostu eta onura ekonomikoen haztapen kualitatiboa, eta, ahal izanez gero, kuantitatiboa) eta noiz egin behar den, behin prozedura formalki hasita ala prozedurari hasiera emateko agindua baino lehen.


      120/2014 ABJI 252.etik 260.era par.


      


      Memoria ekonomikoa


      Abagune- eta ekonomia-memoria idatzi dute, proiektuaren aurrekariak eta justifikazioa berriro jarrita, eta egindako tramitazioa adierazita, jasotako oharkizunen laburpen batekin eta ezezkoa eman zaienen azalpenarekin ─guztiak, Ekologistak Martxan Bizkaia kolektiboarenak salbu─.


      Dokumentu berean diotenez, onarpenak ez du ondorio ekonomikorik izango ez Autonomia Erkidegoaren Administrazioarentzat ez eta beste administrazio batzuentzat ere. Partikularrentzako eragin ekonomikoa zenbatesten da, eta zortzi urteko aldian 900 tangari eragingo diola aurreikusten: tanga bakoitzeko 12.000 €, eta, diotenez, 11.000.000 €-ko eragin gordin globala. Hala ere, ez diote ezera neurriaren benetako eragin edo inpaktuari buruz, hau da, ea kostu hori sektoreko enpresaburuek onartzeko modukoa den, edo noraino errazten duen egokitzapen-egutegiak moldaketa hori. Beraz, nahiz eta hipotetikoki onartu memoria ekonomikoak betetzen duela enpresak sortzearen, abian jartzearen eta haien funtzionamenduaren gaineko eraginari buruzko txostenari eman zaion helburua ─Euskadiko ekintzaileei eta enpresa txikiari laguntzeko ekainaren 28ko 16/2012 Legearen 6. artikuluak eskatzen baitu─, Batzordearen ustez nominala da betetze hori, eskas samarra, eta azalpen zabalagoa eman behar zen.


      110/2014 ABJI 30.etik 31.era par.


      


      Azalpen-memoria


      Aurreko guztia ikusita, prestatze-prozedura, ikuspuntu formaletik, bat dator XOEPLk aurreikusitakoarekin. Hala ere, ezin ohartarazi gabe utzi proposamena egin duen organoak ez duela funtsezko azalpen nahikorik eman, ekimena zer errealitateri proiektatuko zaion, bada errealitate horretako datuetan oinarrituta.


      Proiektua justifikatzeko memoriarik ezean, espedienteko beste dokumentu batzuetan azaltzen da 114/2008 Dekretuaren 12.1.n) artikuluaren jatorrizko erredakziora itzultzeko motibazioa. Eta motibazio hori, funtsean, foru-diputazioek ekarritako abagune-arrazoiak baino ez dira ─aztertzen ari garen alorrean diharduten elkarte batzuek bereganatu bazituzten ere─ 245/2012 Dekretua prestatzeko prozeduran azaldu baitziren, eta orain errepìkatu. Eta hori guztia, organo horiei errazteko asmoz objektibotasun- eta homogeneotasun-irizpide bat, adopzioa eskatzen dutenen adina baloratzeari begira EAEren lurralde-eremu osoan


      Batzordearen ustez, azalpen horrek faltan ditu elementu substantibo batzuk, proiektaturiko xedapenaren arrazoizkotasunaren juzgua egiteko behar direnak eta oinarri sendoa emango lioketenak, erregulazioarekin asmatzeko berme gisa.


      Xedapenaren hasierako erredakziora bueltatzen da ekimena, gatazkatsu suertatu den kontu batean, hots, adoptatzailearen eta adoptatuaren arteko adin-aldeari gehieneko muga jartzea adopzio-prozedura baten barruan, zeinean alderdi administratiboak eta zibilak tartekatzen diren.


      Planteatu duten erreforma, gainera, balorazio ponderatua egiteko moduko juzgu-elementu guztiekin aztertu behar da, tartean den gaiak oinarrizko eskubideei eragiten dielako, hala adingabeenei nola adoptatzaileenei, eta eskubide horiek bere aitorpena dutelako bai Espainiako Konstituzioan (39. artikulua, 14. artikulua) bai nazioarteko instrumentuetan (arau-esparruan aipatu ditugu hitzarmenak). Eskubide horien norainokoaz jardun du Giza Eskubideen Europako Auzitegiak; adibidez, 2010eko ekainaren 10eko epaian, Schwizgebel Suitzaren aurkako auzian (aurrerago ikusiko dugu).


      Ohartzeko modukoa da, baita ere, gaiari buruzko indarreko erregulazioa ordezkatzeko planteatzen dela ekimena, gorago aipatu dugun 245/2012 Dekretuak xedapen horri eman zion erredakzioaren arabera. Hala ere, ez dago jasota azterketa zehatz bat, egungo erregulazioaren ─azken dekretu horren─ ondoriozko esperientziaren gaineko datuak emango lituzkeena aurreko aldi batzuekin konparatuta, 114/2008 Dekretua indarrean sartu zenetik 245/2012 Dekretuak hari 12.1.n) artikulua aldatu zion arte, eta azken dekretu horretatik gaur egunera arte.


      Azken finean, proposamena egin duen organoaren balorazio baten falta nabaritzen da: azken dekretu horren ondoriozko aldaketaren eragina, eta dekretu horrek sartutako erredakzio berriak zer ondorio izan duen EAEko adopzio-prozeduratan, 2012ko abenduaren 4an indarrean sartu zenetik. Horrelako lan bat eginez gero, posible litzateke aztertzea ea egungo proiektuak proposatu aldaketa egokia eta arrazoizkoa den ala ez.


      Aurrekoaz gain, gure 101/2007 irizpenean (99.etik 102.era bitarteko paragrafoetan) esan genuena gogoratuko dugu hemen, hau da, espedienteak justifikazioa objektibo eta arrazoizkoa zor diola egindako hautuari, adoptatzaileen egokitasuna baloratzeko irizpidetzat jarri baitu adoptatzaileen eta adoptatuen artean gehieneko adin-diferentzia jakin bat (44 urte, oraingo honetan), lortu nahi den helburua edo xedea proportziozko eran erdieste aldera ─adoptatuaren garapen egokia bermatzea, hain zuzen ere─.


      Beraz, adierazitakoak adierazita, Batzordeak uste du ekimena abiarazi duen sailak, proiektua Gobernu Kontseiluari onar dezan helarazi baino lehen, prozedura osatu behar duela, adierazi ditugun alderdiak justifikatzeko memoria bat erantsita.


      23/2014 ABJI 30.etik 38.era par.


      


      Kontsulten emaitzari begiratuta, eta hartzaileen irizpidean aintzat hartuta, zuzenean eragindakoen bi zirkulu desberdin bereiz daitezke. Alde batetik, ikuskizun publikoak antolatu edo jolas-jarduerak garatzen dituzten erakunde eta enpresek emandako zerbitzuen erabiltzaileak eta kontsumitzaileak, eta, bestetik, erakunde eta enpresa horiek berak, dagozkien aseguruak hartu behar dituztelako, finkatutako gutxieneko zenbatekoetan.


      Interesdunen lehen zirkulu horrek esplikatzen du prozedurara deitu izana Bizkaiko Kontsumitzaileen Elkartea (BKE), Euskadiko Kontsumitzaileen Federazioa (EKE), Bizkaiko Etxeko Andreen eta Kontsumitzaileen Probintzia Elkartea (Etxeko Andre). Espedientean ez da ageri antolamendu horiek aukeratzeko arrazoia; hala ere, Euskadiko Kontsumoko Kontsulta Batzordearen aldeko iritzia ikusita, nahikotzat jo daiteke egindako entzunaldia, XOEPLren 8.3 in fine artikuluaren arabera; izan ere, batzorde horrek bere kideen artean ditu kontsumitzaileen eta erabiltzaileen elkarteen ordezkariak.


      Dena den, proiektua irakurriz gero ateratzen denez (2. artikulua), askotariko ikuskizun publikoei eta jolas-jarduerei aplikatuko zaie, bai eta haien lokal eta instalazioei ere, eta horrek ez digu uzten ondorio hain argiak ateratzen eragindakoen bigarren zirkuluan egindako entzunaldiari buruz.


      Adierazitakoaren ildotik, espedientean dago jasota entzunaldiaren izapidean proiektua bidali zaiola ostalaritzako sektoreari (Euskal Herriko Ostalaritza Federazioa) eta jokoen eta apustuen sektoreari (Joko Enpresaburuen Euskal Federazioa; Tele Apustuak, Promotora de Juego y Apuestas S.A eta Garaipen Vitoria Apustuak SL, Gran Casino Nervión S.A). Ez dago jasota zergatik ez dituzten prozedurara deitu beste sektore batzuk (adibidez: zinema, antzerkia, kirol-lehiaketak bere modalitate guztietan, kontzertu-aretoak, dantza-aretoak, eta abar), arauak berdin-berdin eragingo badie ere.


      Egia da erakunde horiek ez dutela legez aitortuta prozeduran entzunak izateko eskubidea, eta informazio publikoaren izapidea gauzatu dela. Horregatik, ezin da esan etorkizuneko araua egiteko prozeduran akats bat dagoenik, zeina konpontzeko prozedurari atzera eragin behar zaion.


      Hala ere, ekimenaren oinarriaren azterketaren ikuspegitik (aintzat hartu den errealitatea ere sartu beharko litzateke), errealitate horri buruz jaso duten informazioa (espedienteak erakusten duena bederen) ez da osoa, prozedurak ez duelako inongo daturik eskaintzen jarduera-sektore batzuei buruz.


      Alde batera utzita entzunaldiaren exijentziari, norainokoari eta zentzuari buruzko beste gogoeta batzuk, gogoratzekoa da izapide material bat dela, eta Administrazioari errealitatea hobetzeko aukera ematen diola, arauarekin eragin nahi zaion errealitatea, hain zuzen. Entzunaldiaren barruan alegaziorik agertuz gero, Administrazioak aukera izango du datu gehiago eskuratzeko erregulazioa zuzentzen zaien sektorean profesionalki dihardutenen eskuetatik, adibidez. Administrazioak duen informazioa osatzen duen aldetik, entzunaldi on batek beti lagunduko du oinarri objektibo sendoagoko arauak ematen.


      Aurreko inguruabarrak bestelako dimentsioa hartzen du (garrantzizkoagoa) beste bati lotuz gero: aukeratutako gutxieneko kapitalen arrazoiari buruzko azalpenik eza.


      Ekimenaren eduki hori guztiz teknikoa izaki, Batzordeak ezin du ezer esan horri buruz, baina, araua prestatzeko prozedura aztertzerakoan, hobetsitako erabakiak oinarririk ba ote duen egiaztatu behar du.


      Kontuan hartu behar da ezen, ikusita xedea (aseguru-polizen gutxieneko kapitala finkatzea) eta interes orokorreko helburua (erabiltzaileen eskubideen babesa), arauaren egingarritasuna aztertzeko beharrezko elementutzat hartu behar dela prozedurak barne hartzea justifikazio bat: hartutako erabakia, teknikaren aldetik, egoki eta aski dela interes orokorra asetzeko.


      Juzgu teknikoak ─aseguruen alorrekoa─ baino ez du balio “…jolas-jardueretan eta ikuskizun publikoetan parte hartzen dutenek estaldura integrala izan dezaten“ ─proiektuko azalpen-zatiaren hitzekin adieraztearren─. Eta euskarri tekniko horrek bakarrik ematen du aukera proportzionalitate-printzipioaren betetze-maila ebaluatzeko: ea aseguru-kontratuen polizei exijitzen zaizkien gutxieneko kapitalek estaldura integral hori bermatzeko beste estutzen dituzten enpresa eta erakunde horiek.


      Gutxieneko kapitalak esplikatu beharrak aseguru-etxeen jarduera-sektorera garamatza, gai baitira proiektuaren xedeko lokal, toki eta jardueren arriskuak baloratzeko, eta aztertzeko ea derrigorrez aseguratu beharreko kopuruak egokiak ote diren erabiltzaileen babesa lortzeko, kasu bakoitzean; izan ere, erakunde edo etxe horiek sinatu behar dituzte aseguru-kontratuak ekimenak behartutako enpresekin. Guztiarekin ere, badira beste bide batzuk; adibidez, arriskuak aseguratzeari lotutako eduki funtzionala duten Administrazioaren organoen bitartez (Ogasun eta Finantza Saileko Ondare eta Kontratazio Zuzendaritza).


      Bidalitako espedienteak dakarren justifikazioa indarreko zenbatekoak eguneratzeari lotzen zaio. Baina zenbatekoen gehikuntza ez dagokio eguneratze huts bati. Beste alde batetik, indarreko zenbatekoen eguneratze huts balitz ere, arauari oinarri ematen dion interes-babesak berdin eskatuko luke doitze hori nahikoa izatea erabiltzaileen eskubideen babesa bermatzeko. Azterketa horrek aldez aurreko azalpen bat eskatzen du, eta ez da halakorik jaso.


      Ildo horretatik, Ostalaritza Fundazioaren alegazioa zati batean onartu izanak ez du arazoa konpontzen, eta ez bakarrik erakunde horrek berak adierazten duenez “…argi dagoelako gure jarrerak ostalaritza-jarduera normalizatuak dituzten establezimenduak hartzen dituela kontuan, zeinak bereizi nahiko genituzkeen, nolabait, jendartean ikuskizun publiko eta jolas-jardueratzat hartzen denaren eremuko guztietatik”; baizik eta, babestutako interes publikoaren ikuspegitik, hasieran ezarritako gutxieneko aseguru-zifrak gutxitzea ere justifikatu behar delako interes horri begira. Baina bidalitako espedientean ez da halako justifikaziorik ageri.


      Laburbilduta, gutxieneko kapitalen aukerak (zenbatekoa, finkatzeko irizpideak, frankizia-erregimena…) oinarria behar duela: azterketa edo txosten tekniko batzuk, behar bezala justifikatuko dutenak kopuruak egokiak direla erabiltzaileen babesa bermatzeko, ikuskizunen eta jardueren garapenak dituen arriskuak gauzatuz gero.


      Osatu beharreko bigarren aldea da hausnarketa egin behar dela, kontuan hartuta arauak zer eragin ekarriko dien proiektua aplikatuko den eremuetan egun diharduten pertsona fisiko zein juridikoei. Administrazioaren aurrekontuarentzako eraginik eza ohartarazteaz aparte, ez dago beste baloraziorik ekimenak eragindako sektoreetan izan dezakeen inpaktu ekonomikoari buruz. Alderdi hori ere ebaluatu behar da, hasierako aginduak berak zioen bezala ─irizpen honen 51. paragrafoa─.


      Batzorde honek hasiera-hasieratik ─eta gero XOEPLren 10.3 in fine artikuluak, lege-testu beraren 6. artikuluarekin lotuta, dakarren aipamen espresuaren laguntzarekin─ bereziki azpimarratu du besteak beste alderdi ekonomikoa aztertu behar zaiela partikularrei betebeharrak ezartzen dizkieten arau-ekimenei, funtsezko faktorea baita arau horien egingarritasuna baloratzeko; izan ere, hausnarketa horrek ezin ordezkatuzko datuak emango ditu ekimenak dakarren bitartekoak/helburuak erlazioari buruz eta ekimenaren egokitasunari buruz, arau hori ematearekin lortu nahi diren interes orokorreko helburuak lortzera bideratutako tresna den aldetik.


      Ildo beretik, Ekonomia Iraunkorrari buruzko martxoaren 4ko 2/2011 Legeak ─lehen aipatu dugu─ 5. artikuluan dioenez (administrazio publikoen tresnak erregulazioa hobetze aldera), 1. zenbakian zehazki, erregulazioaren kalitatea hobetu eta iraunkortasunaren eta erregulazio onaren printzipioak aplikatze aldera, administrazio publikoek “…arau-ekimenak aldez aurretik aztertzeko tresnak bultzatuko dituzte, arauek alor guztietan izan ditzaketen ondorioak kontuan hartuko direla bermatze aldera, helburutzat hartuta herritarrei eta enpresei behar ez bezalako kostu neurriz gainekoak ez eragitea, erdietsi nahi den interes orokorraren helburuarekin alderatuta”.


      Zalantzarik gabe, irizpena egiten ari gatzaizkion arauaz dihardugula, araua onartu aurretik aztertu behar da zer ondorio ekonomiko eragingo zaien arauen hartzaileei; eskakizun hori, era berean, Zerbitzuei buruzko 213/2006 Zuzentarau jada aipatuan oinarritzen da, behar diren datuetako bat baita proportzionalitate-printzipioa betetzen ote den ikusteko, baldin eta ─kasu honetan bezala─ zerbitzuak ematen dituztenei euren jarduerarako betekizun astunagoak ezarri nahi bazaizkie, aseguruen gutxieneko kopuruak igo nahi dizkiete eta.


      Egoki da arau batek bere aplikazio-eremuko sektoreetan izan dezaken eragin ekonomikoa aztertzea, arauak indarra hartu baino lehen, eta egokitasun hori indartzera etorri da Euskadiko ekintzaileei eta enpresa txikiari laguntzeko ekainaren 28ko 16/2012 Legea, 6. artikuluan nahitaezko izapidetzat ezarri baitu, arauak egiteko prozeduran, ebaluazio-txosten bat egitea enpresak sortzearen, abian jartzearen eta haien funtzionamenduaren gaineko eraginari buruz.


      Proposatutako erregulazioaren egingarritasuna baloratzeko elementu inportante bat sartu nahi da: araua betetzeak zer kostu ekar diezaiokeen hala araua aplikatuko zaion negozio edo jarduera batean sartu nahi duen bati nola martxan dagoen negozio edo jardueraren titular bati (proiektua aplikatuko zaien jarduera ekonomikoak nolakoak diren ikusita, ez dirudi zentzugabea aurreratzea jarduera horien titularren zati handi bat erraz sartuko dela ekintzaileen eta enpresa txikien kontzeptuaren barruan).


      Azaldutako guztian oinarrituta, Batzordeak beharrezkotzat jotzen du ekimenaren justifikazioa esandakoaren ildotik osa dezatela, proiektua onar dezaten igorri baino lehen, eta balorazio ekonomikoa aurkez dezatela, proiektaturiko erregulazioak zer eragin izango duen zenbateko berriekin aseguru-polizak hartu behar dituzten jarduera-sektoreetan.


      27/2014 ABJI 70.etik 91.era par.


      


      Jakina denez, badago xedapen orokorrak prestatzeko prozedura bat, motibazioa agerian utz dezakeena. Motibazioa, dena den, arauan bertan ager daiteke, atariko zatian edo zioen azalpenean, eta ez da beharrezkoa helburuak banan-banan eta zehatz-mehatz agertzea, ez behintzat alor horretako zehaztasun-faltak arauen eragingarritasunik eza ekartzeraino (denen erakusgarri, Auzitegi Gorenaren epai hauek: 2003ko ekainaren 16koa-RJ 5861/2003, eta 2010eko azaroaren 3koa-RJ 7888/2010). Hala ere, doktrina jurisprudentzial berriak, ordenamenduak erregelamendugintza-ahala egikaritzeari ezarri mugak aztertzerakoan (batez ere, arbitrarietatearen debekua ─EKren 9.3 artikulua─), arauen oinarria ere aztertzen du, hau egiaztatze aldera: ez zaizkiola inkongruente edo kontraesankor erregulatu nahi duen errealitateari, ezta “gauzen berezko izaerari” edota erakundeen funtsari ere.


      Prozedurari buruzko iritzi orokor positiboa adierazi badu ere, Batzordeak, funtsaren eta motibazioaren alor honetan, faltan eman du, azken memorian, balorazio bat: otsailaren 28ko 127/2014 Errege Dekretua ekimena prestatu aurretik (2014ko martxoaren 6a) onartu izanak nola eragiten dion ekimenari. Errege-dekretu horrek hezkuntza-sistemako lanbide-heziketako ikasketen Oinarrizko Lanbide Heziketaren alderdi espezifiko batzuk arautzen ditu, hamalau oinarrizko lanbide-titulu onartzen, haien oinarrizko curriculumak finkatzen eta Hezkuntzari buruzko maiatzaren 3ko 2/2006 Lege Organikoan (LOE) ezarritako irakaskuntzei dagozkien titulu akademiko eta lanbide-tituluak emateari buruzko abenduaren 4ko 1850/2009 Errege Dekretua aldatzen. 2014ko martxoaren 5eko BOEn argitaratu zen, 55. zenbakian.


      Proiektu honen tramitazioan zehar azpimarratu denez, egungo egoeran ez dago nahikoa denborarik Oinarrizko Lanbide Heziketa egoki ezartzeko; orobat azpimarratu da ez dagoela oinarrizko araurik, nahitaezkoa bada ere Euskal Autonomia Erkidegoak (EAE) irakaskuntza horiek prestatu eta ikasleei eskain diezazkien.


      Baldintzapen horiek berak ageri dira azalpen-zatian, eta, beraz, zati batean aldatuta dagoen errealitatea aipatzen dute ─justifikazio-memoriak bezala─; izan ere, otsailaren 28ko 127/2014 Errege Dekretu hori indarrean dago jada, eta horrek, gutxienez, aldaketa horri buruzko hausnarketa eskatuko du, garrantzizkoa baita etorkizuneko arauaren eremuan, araua ematea justifikatzen duten inguruabarretako bati eragiten dio eta, prestakuntza-prozeduratik ateratzen denez.


      Hain zuzen ere, egoki eta zuzen identifikatzen dira hala eragozpen guztiak (“Kontuan hartu beharra dago oinarrizko araudia oso berandu argitaratu dela, araudi hori oinarri hartuta prestatu behar direla EAEko berezko arauak (antolamendu-dekretua eta curriculumak) eta horiek idazteak eta izapidetzeak luze jotzen duela”) nola zer testuingurutan kokatu behar diren, proiektuaren onarpena esplikatzeraino (“Gainera, halako ikasleen ikastetxeentzako diru-laguntzetarako deialdiak behar besteko aurrerapenez tramitatzen hasi behar dira, 2014-2015 ikasturtearen hasieran programak emateko behar dituzten baliabideak eskuratuko badituzte. Bestetik, ikasleak matrikulatzeko prozedura ezartzen duen agindua tramitatu behar da, eta datorren ikasturteko planifikazioa behar bezainbesteko aurrerapenez ezarri behar da”).


      Baina, baita ere, adierazitakoaren arabera, ekimena baldintzatzen duten faktoreen artean, bere horretan dirau estatu-araurik ezaren aipamena (“Oinarrizko Lanbide Heziketa antolatu eta ezartzeko baldintzak ezarriko dituen errege-dekretua argitaratu bitartean, Euskal Autonomia Erkidegoko Lanbide Heziketaren ordenaziora sartzea bideratuko baitu”). Baina orain badago estatu-araua, eta, aipamen hori kendu ez ezik, ekimena sustatu duen organoak hau aztertu behar du: oinarrizko estatu-arauak indarra hartzeak nola eragiten dion proiektuari.


      51/2014 ABJI 26.etik 31.era par.


      


      Era berean, Batzorde honen ustez, beharrezkoa zatekeen egitura instituzionalaren diseinuari buruzko justifikazioa osatzea, aldaketa gutxi batzuekin (Erakundearteko Koordinazio Batzordeak Sailarteko Batzordea ordeztea) duela bi hamarkada baino gehiago egindako diseinua baitauka. Hala, eta Euskal Administrazio Publikoaren lege-proiektuak agindutakoari jarraiki (zeina Gobernuak berriki onartu baitzuen, eta arlo honetako jardun publikoa kokatzen baitu), komenigarria zatekeen hausnarketa egitea haren norainokoaz, dibertsifikazioaz, funtzionamenduaz eta are izatearen justifikazioaz edo sinplifikatzearen edo murriztearen desegokitasunaz ere, hori lagungarria izango baitzen haren egingarritasuna baloratzeko.


      189/2014 ABJI 118. par.


      


      Nolanahi ere, ez dugu ahaztu behar, Batzorde honek behin eta berriz esan bezala, partikularrei eta enpresaburuei betebehar batzuk ezartzen dizkieten horrelako arau-ekimenetan beharrezkoa dela arauaren egingarritasuna aztertzea, azterketa horrek ezinbesteko datuak emango dizkigulako proposatzen diren neurriak eta xedeak baloratzeko, eta ikusteko egokia ote den araua ematearen bidez lortu nahi diren interes orokorreko helburuak lortzeko tresna gisa. Testu honetan hartzen diren neurriek gizarte-bizitzan duten garrantziak, eta norbanakoen askatasunaren zein merkataritza-askatasunaren gaineko eraginak, balio horiek guztiak Konstituzioan babestuta baitaude, ezinbestekoa dute haien justifikazio arretatsua, argi gera dadin egokiak direla osasunaren babes-interes orokorra betetzeko, eta interes hori baztertuta geratuko dela aipatu neurri horiek hartu ezean, betiere kontuan hartuta askatasunak murrizten dituen edozein neurrik, diskriminatzailea ez izateaz gain, eta interes orokorreko arrazoien ondorio, proportzionaltasun-printzipioa bete behar duela, lortu nahi diren helburuetara egokitzen dela, eta askatasun horiek gutxien murrizten dituen neurria aukeratu behar dela. Gainera, ez da ahaztu behar debekuak gizarte-errealitatea ondo baloratu gabe orokorrean aplikatzeak haiek justifikazio gabekotzat jotzea ekar dezakeela berekin, eta herritarrek ez ulertzea. Edari alkoholikoen kasuan, ordutegiei eta lekuei dagokienez edateko nolabaiteko debekualdia ezartzen baita, batez ere gazteen osasunaren babesean justifikatuta, deigarria da nolako aldea dagoen egungo gizarte-errealitatearekin, eta ezarriz gero, kasu jakin batzuetan, negozio jakin batzuk itxi beharko liratekeela. Horregatik, kasu bakoitzean, komenigarria izango litzateke gogoeta egitea babestu nahi den ondasun juridikoari buruz, eta ezarri nahi diren neurriak baloratzea; gainera, kasu jakin batzuetan, baliteke komenigarria izatea leku edo ordutegi batzuk zehaztea, mugarik izan ez dezaten, haietan babestu nahi den kolektiborik ez egoteagatik, edo kolektiboak nagusi ez izateagatik.


      189/2014 ABJI 155. par.


      


      E) Aldez aurretik onartzeko agindua


      Agindu horrek dioenez, aldez aurretik bigarrenez onartzen den testua Kontrol Ekonomikoaren Bulegora igorritako zirriborroan egindako aldaketa batzuen emaitza da; izan ere, “aurreko legegintzaldiaren amaieran, ez zuen irizpenik eman, ekimena etenda gelditzen zela pentsatu baitzen, Ingurumen eta Lurralde Politikako Sail berriaren erabakiaren zain”.


      Jakina, aurrez egindako prozedurazko izapideak berreskuratzea, posible ez ezik, derrigorrezkoa ere bada, administrazio-jardunean eraginkortasuna lortzea baitu xede, nahiz eta horretarako nahitaezkoa den entzunaldiak eta jasotako txostenak testu nabarmenki berdin bati buruzkoak izatea, bestela erakundearen helburuari iruzur egingo litzaiokeelako. Hori bereziki garrantzitsua da ingurumenari eragiten dioten xedapen orokorren proiektuetan, herritarrek erabakiak hartzeko prozesuan parte hartzea berariaz sustatu delako Aarhus-en, 1998ko ekainaren 25ean, Nazio Batuen Europarako Batzorde Ekonomikoak egindako Ingurumenaren arloan informazioa eskura izateari, erabakiak hartzeko unean publikoak parte hartzeari eta justizia eskura izateari buruzko hitzarmenaren bidez. Aarhus-eko Hitzarmenak, oinarri dituen hiru zutabeen artean, publikoak erabakiak hartzeko prozesuan parte hartzea finkatzen du, eta parte-hartze hori jardun publikoaren hiru esparrutara hedatzen da: jarduera jakin batzuk baimentzea, planak eta programak onartzea, eta lege- edo erregelamendu-mailako xedapen orokorrak egitea. Hitzarmen horrek Europar Batasunaren bi direktiba ekarri ditu: 2003/4/EE Zuzentaraua, 2003ko urtarrilaren 28koa, Europako Parlamentuarena eta Kontseiluarena, jendeak ingurumenari buruzko informaziorako duen eskubideari buruzkoa, eta Kontseiluaren 90/313/EEE Zuzentaraua indargabetzen duena; eta 2003/35/EE Zuzentaraua, 2003ko maiatzaren 26koa, Europako Parlamentuarena eta Kontseiluarena, ingurumenarekin lotutako hainbat plan eta programaren prestakuntzan partaidetza publikoa izateko neurriak ezartzen dituena, eta, publikoaren partaidetzari eta justiziarako aukerari dagokienez, 85/337/EEE eta 96/61/EE zuzentarauak aldatzen dituena.


      Lege honen bidez ekarri da estatuko legeriara: 27/2006 Legea, uztailaren 18koa, ingurumenari dagokionez informazioa lortzeko, jendeak parte hartzeko eta justizia izateko eskubideak arautzen dituena. Eta horrela, 3.2.a) artikuluak hau dio: “denek erabili ahal izango dituzte honako eskubide hauek herri-administrazioekin dituzten harremanetan: a) Parte-hartze egiazkoa eta eraginkorra izatea lege honen aplikazio-esparruan jasota dauden eta ingurumenarekin zerikusia duten plan, programa eta xedapen orokorren prestaketa, aldaketa eta berrikuspenean”. III. tituluan garatu zen eskubide hori ─jendeak ingurumen-gaietan esku hartzeko eskubidea—, herri-administrazioak behartu egiten baititu lurzoruen babes-arlokoak —besteak beste— diren xedapen orokorren proiektuak ulertzeko moduan jendaurrean jartzera, jendeak bere iritziak eta oharpenak adieraz ditzan, xedapenari buruz ezer erabaki baino lehen, bai eta parte-hartze horren emaitzak kontuan hartzera ere, hala nola, azkenean, jakinaraztera “…publikoari zer erabaki hartu diren, eta erabaki horiek zer arrazoi eta kontsiderotan dauden oinarrituta, jendeak parte hartzeko prozesuari buruzko informazioa emanez” (16.1 artikulua, 18.1 artikuluarekin lotuta).


      Hala ere, Batzorde Juridikoak ezin du egin alderaketa hori, espedienteak ez duelako jasotzen aurreko testua ─2012ko hirugarren hiruhilekoan Kontrol Ekonomikoaren Bulegora bidalitakoa─, eta ez duelako inola ere azaltzen zergatik egin diren aginduak egin direla dioen aldaketak. Hortaz, ezin dugu esan gertatzen den edo ez pentsaraz diezagukeena ezen 2010eko maiatzaren 27an hasitako espedientearen xede izan zen arau-proiektu beraren aurrean gaudela, edo legez eskatutako kontsulta- eta entzunaldi-izapideak berriz bete beharko lituzkeen bestelako baten aurrean.


      58/2014 ABJI 41.etik 44.era par.


      


      II. Administrazio-egintzen administrazio-prozedura erkidea


      A) Instrukzioa


      Interesdunen entzunaldia


      Instrukzioari dagokionez, egintza berera bildu dira espedientea hasteko egintza eta entzunaldiaren izapidea betetzeko egintza: ez dago ondo, zeinek bere helburua eta betetzeko modua duelako.


      Azkenik, entzunaldiaren izapideari dagokionez, Erregelamenduaren 11. artikuluaren arabera, prozedura instruitu eta gero eta ebazpen-proposamena baino lehen egin behar da, une horretara arte izapidetu den espediente osoa kontuan hartuta, espedientean jasota dauden dokumentuen zerrenda erakutsiz. Era berean, gutxienez hamar eguneko epea eman behar zaie interesdunei egoki iritzitako alegazioak egin eta dokumentuak eta egiaztagiriak aurkeztu ditzaten.


      Aurrekoa gorabehera, ez dugu ikusten, kasu honetan, defentsa-gabeziarik ekarri dienik erreklamatzaileei; alde batetik, dokumentazio administratibo guztia batu zitzaiolako espedienteari erreklamazioa onartzeko egintzan, eta, beraz, erreklamatzaileek ikusi ahal izan zutelako eta zegozkien alegazioak egin; bestetik, ondo baino hobeto dakitelako egintza guztien berri, informazio guztia jaso zutelako edo zuzenean parte hartu zutelako, eta, egia esan, gero aztertuko dugun bezala, Administrazioarekiko desadostasuna frogan eta jasandako kalteen norainokoan bakarrik zentratzen delako.


      76/2014 ABJI 25.etik 27.era par.


      


      Prozedura aztertuta, faltan eman dugu entzunaldiaren izapidearen formalizazioa, entzunaldirik behar ez zela iritzi baitiote, entzunaldirik ezak defentsa-gabeziarik ez zekarrelako ustean.


      Egia esan, laguntza aitortzeko eskaririk aurkeztu ezean, ezin da zehaztu berrikuspen-prozeduran hartutako erabakiak egintzaren zein onuraduni eragin diezaiokeen.


      Laguntzaren hartzaileak ezezagunak izateak ez zuen eragotzi behar prozeduran pertsonatu eta alegazioak egiteko aukera eskaintzea, horretarako iragarkia argitaratuta deialdiaren oinarriak argitaratu ziren buletin ofizial berean (AJAPELen 59.5 artikulua).


      Halako espedienteetan, prozedurazko arreta guztia erabili behar da, zuzenean eragiten baitzaie printzipio hauei: administrazio-egintzen ukiezintasunari, segurtasun juridikoari eta legezkotasunari. Gainera, ezin da ahaztu badirela egintzak “onura egiten dien batzuk”, eta entzunaldia eman behar zaiela egintzak aitortu zien eskubideaz gabetu baino lehen.


      Gure kasuan, egintzak ez die laguntzarako eskubiderik zuzenean ematen onuradun batzuei, bai ordea herritar jakin batzuei aitortzen, laguntza hartzeko moduan daudenei alegia, laguntza eskatzeko eskabidea, eta, ondorioz, udal administrazioari ezartzen eskariak ebazteko betebeharra, egintza berrikusten ez bada, onartutako oinarriak zorrotz errespetatuta.


      Berrikuspena egiteko agertutako arrazoiari buruz gero esango denagatik ez balitz, akats hori konpontzea eskatuko luke Batzordeak.


      116/2014 ABJI 13.etik 18.era par.


      


      Txostenak


      Bada, hasieratik ikusten da erreklamazioan ageri den tesia ez dagoela inongo txosten teknikotan oinarritua; aitzitik, zabarkeriaren existentziari dagokionez behintzat, erreklamatzaileak berak egindako interpretaziotik ondorioztatzen da, txosten klinikoan dauden txostenei eta gainerako dokumentazioari eta ondare-erantzukizuneko espedientearen instrukzioan bildu diren txostenei egindako interpretaziotik alegia.


      Batzorde honek, beraz, jarduera medikoari buruzko iritzia emateko garaian, osasun-administrazioak espedientera ekarritako txostenetan baino ezin du oinarritu teknikoki.


      Txosten horien artetik, ikuskaritza medikoak egindakoa hartu ohi du Batzorde honek euskarri nagusitzat; izan ere, ikuspegi global bat ematen du, jarduketa medikotik nolabait urrutiratuta, eta, era berean, laguntza, tartean diren zerbitzu medikoen txostenak interpretatzeko, normalean espezifikoagoak eta partzialagoak izan ohi dira, bakoitzaren zerbitzuari dagokion jarduketa sanitarioa baino ez dutelako aztertzen. Ikuskaritzaren txostenak, gainera, jarduketa horren balorazioa ere egiten du, ustez objektiboa eta zuzena, erreklamatzaileak, beharrezko euskarri tekniko eta guzti, kontrako argudiorik ematen ez duen bitartean.


      79/2014 ABJI 27.etik 29.era par.


      


      Ikus bedi, lehenik eta behin, Batzordeak juzgu-elementu hauek baino ez dituela bere iritzia emateko zerbitzua sanitarioaren funtzionamendu okerra gertatu zen ala ez SRO jaunari arreta eman zitzaionean: Osakidetzak espedientera ekarritako txostenak, prozeduraren tramitazioan bilduak. Erreklamatzaileak, baina, ez du bere uziaren euskarritzat ekarri inongo probarik edo aditu-txostenik aurreko txostenei kontra egiteko. Baieztapen batzuk baino ez ditu egin, eta bibliografia ekarri ─azken alegazioen idazkian─. Baieztapen horiek, ordea, planteatutako kasu klinikoa baloratzeko aski aditu den baten iritziaren euskarririk gabe, Batzordeak ezin ditu balioaren aldetik parekatu prozedurara bere txostenak ekarri dituzten espezialisten eta ikuskaritza medikoaren analisitik ateratzen denarekin.


      106/2014 ABJI 36. par.


      


      Hau baino ez dugu aipatuko: interesdunak, bere alegazio-idazkian, “inpugnatu egiten duela” ikuskaritza medikoaren txostena; izan ere, aplikatzeko modukotzat jo du adituak narriopean jartzea ─Prozedura Zibilari buruzko urtarrilaren 7ko 1/2000 Legearen 124.2 artikuluan baitago aurreikusita, lege beraren 343. artikuluarekin lotuta─, ikuskari medikoak lan-harremana duelako Eusko Jaurlaritzaren Osasun Sailarekin. Instruktoreak arrazoi eta guzti ezetsi du errekusazioa, ez baita egia ikuskaritza medikoak mendetasun organiko edo funtzionalik duenik Osakidetza-Euskal osasun zerbitzua ente publikoarekin. Aurrekoari gehitu behar zaio, Batzordeak behin baino gehiagotan esan duenez, osasun-administrazioak ekarritako txosten teknikoen artean, ikuskari medikoarenak kualifikazio berezia duela, batera biltzen dituelako espezializazio teknikoa, objektibotasuna eta inpartzialtasuna.


      165/2014 ABJI 31. par.


      


      Hori dela eta, Batzordeak, bere iritzia emateko, prozedurara ekarri dituzten txosten medikoak baino ez ditu: Osakidetzak aurkeztu dituenak, alegia. Erreklamatzaileak, aldiz, ez du inongo froga edo aditu-txostenik ekarri Osakidetzaren txostenei aurre egin eta bere uziari eusteko, jarduera medikoan praxi txarra egon dela alegia. Baieztapen batzuk baino ez ditu egin, baina Batzorde honek ezin ditu parekatu, garrantziaren edo balioaren aldetik, gaiari buruzko txostena eman duten espezialisten analisiarekin edo ikuskari medikoarenarekin, berariazko prestakuntza teknikoa baitu alor sanitarioan, eta kontuan hartu beharreko parametro medikoen azterketa egin du, teorikoa eta kasuari aplikatutakoa.


      169/2014 ABJI 36.era par.


      


      Froga


      Erreklamatzailearen alegazioetan ageri denez, lehenengo idazkian, urriaren 29koa bera, eskatu zuen froga bat, hainbat dokumentu espedienteari batzekoa; (i) Gizarte-etxeko teilatuko obren kontratazioari buruzkoa (esleipen-prozedura, aurrekontuak, lizitatzaileak, aktak, Administrazio Batzarrak kontratazioari buruz hartutako akordioak…); (ii) obra gauzatzeari buruzkoak (hasiera, lizentziak, geldiarazpena…); (iii) esleipendun berriak ireki baino lehen, Administrazio Batzarrak gizarte-etxean egindako obra, konponketa eta hobekuntzei buruzkoa, eta (iv) esleipendun berriak ordaindutako obra, konponketa eta gastuei buruzkoa.


      Amaierako idazkian, entzunaldiaren izapidean bete baitzuen, eskaria berretsi, eskatutako froga egin ez dela jo, eta uko egiten dio alegazioak egiteari.


      Erreklamatzaileak behar bezala eta epearen barruan eskatu du esandako froga. AJAPELaren 9. artikuluak ezarri duenaren arabera, “…bakar-bakarrik bota daitezke atzera interesdunek proposatutako frogak, argi eta garbi desegokiak edo alferrekoak direnean eta, beti ere, arrazoitutako ebazpen bidez”. Ebazpen-proposamenak gai honi buruz dioenez, eskatutako dokumenturik gehienak “espedienteari gehitu zitzaizkion, eta gainerakoak ez daude ez artxiboetan ez Administrazio Batzarraren esku, entzunaldia izateko eta espedientea ikusteko ofizioan interesdunari jakinarazi zitzaion bezala”.


      Nahiz eta espedienteak ez duen interesdunaren froga-eskariari buruzko ebazpenik, zentzu hertsian, gauza jakina da horren egiaztatze hutsa ez dela aski hutsune horrek dakarren azterketa amaitzeko: prozeduraren frogaldian erreklamatzailearen defentsarako eskubidea urratu den egiaztatu, urraketa ez baita zilegi, eta, gertatuz gero, Batzordeak espedientea itzuliko luke, eskubide horren urraketa konpon zedin.


      Gai horri erantzun baino lehen, gogoratzekoa da, labur bada ere, zer doktrinari eutsi dioten, etengabe, hala Konstituzio Auzitegiak nola jurisprudentziak frogabideak erabiltzeko eskubideari buruz, Konstituzioak 24.2 artikuluan aitortutako oinarrizko eskubidearen zati ere bada, eta administrazio-prozeduren esparruan aplikatzekoa, ñabardurak ñabardura. Edozein eskubide bezala, frogabideak erabiltzeko eskubideak baditu bere mugak, eta, orain interesatzen zaigunerako, ez du barnean hartzen mugarik gabeko frogagintzan jarduteko eskubide hipotetiko bat, zeinaren bitartez egin egin beharko zen proposatutako edozein froga. Eskubideak froga egokia du xede, eta egokitasunak, bere aldetik, hau hartzen du aintzat: egintzen eta prozedura bakoitzean ebatzi behar den gaiaren artean (thema decidenci) nahitaez behar den erlazioa. Eskubidetik at dago, horrenbestez, alferreko froga, behar ez dena edo egokia ez dena. Prozedura ebazteko munta duten egintzen existentziari edo inexistentziari buruzkoa ez dena. Gainera, froga-izapidearen garapeneko irregularitate batek defentsa-eskubideari eragingo badio, benetako defentsa-gabezia eragin behar du (hau da, materiala). Erabakigarria izan behar da (zentzu negatiboan) erreklamatzaileak bere uzia oinarritzeko egintzei eusteko aukerei dagokienez. Batzuetan, argi egongo da harreman edo erlazio hori, baina, argi ez dagoenean, froga eskatzen duenak arrazoitu beharko du, gutxi asko, frogak prozeduraren xedearekin duen zerikusia.


      Kasu honetan, Batzordeak ez du ikusten defentsa-gabezia materialik dagoenik, eta bi arrazoi ditu, funtsean. Lehenik, eskatutako dokumentu batzuek hartzen dituzten egintzek ez dutelako zerikusirik kaltea ordaintzeko uziarekin; adibidez, obra egin zuen enpresa kontratista aukeratzeko baliatu zuten kontratazio-espedientea edo obraren baldintzak edo aseguru-kontratuarenak, eta gauza bera gertatzen da eraikinak zabaltzeko obra-lizentziarekin, 2002koa bera, ez baita ikusten zer harreman izan dezakeen erantzukizun-prozedurarekin (eta ez dago horri buruzko azalpenik). Froga horiek beharrezkoak ez direnez, ez zaio bidegabeki eragiten erreklamatzailearen defentsa-eskubideari.


      Batzordeak defentsa-gabeziarik ez ikusteko bigarren arrazoia da erreklamatzaileak espedientera bildu nahi dituen gainerako dokumentuak edo espedientearen barruan daudela edo, nolanahi ere, beste bide batzuetatik egiaztaturiko egintzei buruzkoak direla (adibidez, obrak hasteko eguna edota obren geldiarazpenaren data eta arrazoia) edo Administrazioak zalantzan jartzen ez dituela; horrenbestez, dokumentu-froga hori egin ez izanari ez zaio inondik ikusten interesdunaren defentsa-eskubidea urratu duenik.


      40/2014 ABJI 39.etik 45.era par.


      


      Beste alde batetik, intzidente bat gertatu da espedientean, instruktoreak ez duelako onartu erreklamatzaileek eskatutako froga bat: gorako errekurtsoa aurkeztu dute erreklamatzaileek eta ezetsi egin diote. Erreklamatzaileek 2013ko abuztuaren 13an eskatu zuten froga hauek egitea:


      a) Deklarazioa hartzea jabekideen erkidegoetako presidenteei.


      b) Deklarazioa hartzea ME arkitektoari, bere txostena berretsi eta, alderdiek galdetuz gero, beharrezko diren puntualizazioak egin ditzan.


      c) Santurtziko udalari eskatzea auzia dela eta irekita duen espedientearen kopia osoa, RR arkitektoaren txostena sartuta, bai eta Labein laborategiak egindako neurketak ere, etxebizitzei eta egindako mugimenduei buruzkoak.


      d) Aditu-txosten bat egin dezatela, Administrazioaren kargura, hauek argitze aldera: gertatutakoaren izaera, arrazoiak eta metroko obrekin duen zerikusia. Euskal Herriko Unibertsitatera atxikitako profesionalek egin beharko lukete txosten hori.


      Egin zituzten a) eta c) frogak, ez, ordea, b) eta d) letraz adieraziak. 2014ko urtarrilaren 23ko Ebazpenaren bitartez, espedienteko instruktoreak amaitutzat jo zuen frogagintza, espedienteak barnean zituelako hiru aditu-txosten “zabal eta luze, eraikuntzen bilakaerari jarraipena egin dioten adituek eginak”, eta ez zitzaiolako beharrezko iritzi laugarren aditu-froga egiteari.


      Erreklamatzaileek, jakina, eskubidea dute euren asmoak egiaztatzeko beharrezkotzat jotzen dituzten frogak egitea eskatzeko, baina instituzio horrek arau dituenak ahaztu gabe egin behar da: lehenengoa, funtsezkoa, alderdi bakoitza arduratu behar dela, frogak proposatu eta gauzatzeaz ez ezik, haien kostuari aurre egiteaz ere. Salbuespen bakarra, mugatua gainera, AJAPELaren 81.3 artikuluan dago jasota (“Interesatuak eskatuta, administrazioak bere gain hartu behar ez dituen gastuak sortzen dituzten frogak egin behar badira, gastuen aurrerakin bat eska dezake administrazioak, frogak egin eta gero behin betiko kitapena egiteko. Gastuak benetan egin direla eta hainbestekoak izan direla egiaztatzeko agiriak aurkeztuta egingo da gastuen kitapena”), eta oinarritzat du frogak Administrazioak berak egin beharra, nahitaez, eta oraingoan ez da halakorik gertatzen.


      Batzordearen ustez, beraz, proposatutako aditu-froga ukatzeak ez dakar defentsa-gabeziarik batere, eta behar bezala justifikatuta dago, AJAPELen 80.3 artikuluak ezarritakoaren arabera.


      123/2014 ABJI 18.etik 21.era par.


      


      Frogari dagokionez, egin egin da erreklamatzaileak bere hasierako idazkian eskatu zuen lekuko-froga. Hala ere, froga eginda eta emaitza ikusita, froga zabaltzea eskatu zuen erreklamatzaileak, aurrekarietan adierazitakoaren arabera, baina ezezkoa eman zioten, eta erreklamatzaileak ez zuen alegaziorik egin horri buruz.


      Ildo horretatik, hau adierazi du Batzordeak:


      Froga proposatzeko eskubideak ez du barne hartzen mugarik gabeko frogagintzarako eskubidea, zeinaren bidez erreklamatzaileak bere esku izango bailuke egoki iritzitako edozein froga exijitzea; aitzitik, froga egokiak eskatu eta egiteko eskubidea besterik ez du ematen.


      Froga arrazoi eta guzti baztertuz gero, froga egitea eskatu duenak, alde batetik, behar bezala argudiatu behar du frogatu nahi eta ezin dituen egintzen eta onartu gabeko frogen arteko erlazioa, eta, bestetik, era konbentzigarrian argudiatu hartu beharreko ebazpena aldekoa izango litzaiokeela auzian den froga onartu eta gauzatuz gero.


      Oraingo honetan, erreklamatzaileak ez du bete eskatutako froga erabakigarria zelakoa egiaztatu beharra, eta horrek eragotzi egingo luke froga ukatu izanak defentsa-gabeziarik sortu diola ulertzea.


      133/2014 ABJI 10.etik 11.era par.


      


      Frogari dagokionez, hau eskatu zuen VAN adingabearen ordezkariak erreklamazio-idazkian: gimnastika-eskola eman zuen irakaslea identifikatzea, lekuko gisa deitu zezaten gero, eta gimnastika-eskolan irakaslearen zaintzaren pean zeuden ikasleen lekukotza.


      Espedientearen instrukzioan ez da ageri eskatutako frogak onartzeari edo ukatzeari buruzko diligentziarik; hala ere, gertakariei buruzko txostena eskatu zitzaion ikastetxeari, eta gimnastika-irakasleak bere txostena prestatu zuen istripua gertatzeko moduari buruz, eta azalpenak eman zituen VAN ikasleak zer ariketatan ziharduen istripua gertatu zenean.


      Txosten horrekin, beteta geratzen da irakaslearen lekuko-frogaren helburua; izan ere, administrazio-prozeduran, txostena da funtzionarioek lekukotza emateko era arrunta euren funtzioetan dihardutela ezagutu dituzten egintzei buruz.


      Irakaslearen zaintzaren pean zeuden ikasleen lekuko-deklarazioari dagokionez, Batzordeak uste du neurriz kanpokoa dela eskaria, eta, behin irakaslearen txostena eskuan, interesik ere ez duela, are gehiago erreklamazio-idazkiak berak administrazio-erantzukizunerako inguruabar nagusitzat jotzen duenean istripua gertatu izana ikaslea ikastetxearen zaintzaren pean zegoela.


      Hartara, aipatu idazkiaren hirugarren egintzak dioenez: “argi dago administrazio-erantzukizuna: ikastetxe publiko batez ari gara, adingabea eskola-orduetan zegoen, ikastetxeko arduradunen zaintzaren pean, eta orduan gimnastika/heziketa fisikoa ikasgaia ematen ari zen irakasleen instrukzio eta aginduei jarraika”.


      Ondorioz, AJAPELen 80.3 artikuluak xedatu duena bete ez bada ere, instruktoreak ez baitu arrazoi eta guzti ebatzi ikasleen lekuko-froga beharrezko ez zela, hau uste du Batzordeak: Administrazioak egiatzat dituenez erreklamatzaileak bere uzia oinarritzeko agertu dituen egintzak, ez dela beharrezkoa ikasleen lekukotza.


      197/2014 ABJI 12.etik 17.era par.


      


      Hala ere, erreklamatzaileak eskatutako frogei buruz, jasota dago proposatutako lekukoetarik bik eman dutela lekukotza, eta ez da argitu zergatik ez duten hirugarrenaren lekukotza eskatu, JRTA jaunarena alegia. Ez dago jasota, ezta ere, lekuko-froga egitera deitu zutenik, eta entzunaldiaren izapidea egin dute emandako lekukotza baloratzeko aukerarik eman gabe.


      Era berean, erreklamazioa zenbatesterakoan, badirudi oinarritzat hartu dela gorputz-kalteak baloratzeko aditu-txosten bat, erreklamatzailearen eskariz GM doktoreak emana 2014ko uztailaren 14an, zeinaren kopia ez baitzaio espedienteari batu.


      Prozeduraren atzerapenaren ondorioz, erreklamatzaileak administrazioarekiko auzien jurisdikziora jo du, eta isiltasunak eragindako egintza negatiboa inpugnatu, eta, aurrekoaz gain, jurisdikzio horretara bidali du bere erreklamazioaren defentsa (“instantzia-bikoizketarik gerta ez dadin”), alde batera utzita, nolabait, prozedurak fase administratiboan aitortzen dizkion eskubideak baliatzea.


      Horiek horrela, beste kasu batean egin gabeko izapideak behar bezala egitea eskatuko balute ere halako akatsek, kasu honetan, auzia azkar erabakitzea komeni denez, prozedurari segida egitea komeni da, espedienteak nahikoa elementu baitu Batzorde honek bere iritzia eman dezan.


      209/2014 ABJI 14.etik 17.era par.


      


      Ebazpen-proposamena


      Ebazpen-proposamena, bere aldetik, entzunaldiaren eta alegazioen ondoren idatzi behar da, eta nahitaezkoa da; izan ere, instruktoreak prozeduraren ondoriozko gai guztiak baloratzeko izapidea da, eta, bereziki, alegazioak eta interesdunek ekarritako dokumentuak edo beste juzgu-elementu batzuk.


      Batzorde honi kontsulta egiteko, Batzordearen txostenak prozeduraren amaieran eman behar direnez (9/2004 Legearen 27.1 artikulua), tramitazioak amaituta eta ebazpen-proposamenak eginda behar dute.


      129/2014 ABJI 42.etik 43.era par.


      


      III. Administrazio prozeduraren espezialitateak


      A) Administrazio-kontrataziorako prozedura


      Kontratu-ebazpena emateko epeari dagokionez, zehaztapen bat egin behar da aldez aurretik.


      Kontratistak berak aurkeztutako eskari baten ondorioz hasi da espedientea, bere eskaintzan ezarritakoaren interpretazio bat eskatu baitu. 2014ko apirilaren 8an aurkeztu zuten eskaria. Gero, Administrazio eta Zerbitzuetako sailburuordearen 2014ko ekainaren 2ko Ebazpenak eman zion hasiera intzidentzia-espediente bati, esparru-akordioa interpretatzeko akordioa hartzeari begira. Nola hasi da prozedura, ofizioz ala interesdunak eskatuta? Erantzunak badu bere garrantzia hala ebazpena emateko epea zenbatzen hasteko dies a quo delakoa ezartzeko nola, Administrazioak ebazpena emateko orduan atzerapenik izanez gero, atzerapen horren ondorioak ikusteko.


      Bada, kontratazio administratiboaren eremuan, jurisprudentziaren ustean (Auzitegi Gorenaren epaiak: 2007ko otsailaren 28koa, RJ 2007\4846 eta 2007ko urriaren 2koa, RJ 7035\2007), prozedura hauek bakarrik dute berezkotasuna: kontratisten sailkapen-eskariak direla eta izapidetuak, kontratuaren aldaketari, lagapenari edo suntsiarazpenari buruzkoak eta azpikontrataziorako eskariak. Aurrekoa ikusita, ondorio hau atera beharko litzateke: kontratuaren bizian sortutako gainerako gorabeheretan ─eta haien artean, kontratu administratiboak interpretatzeko prerrogatiba baliatuz emandako egintzak─, kontratistaren eskariak ez lukeela prozedura berririk hasiko, Administrazioak aldez aurretik eta ofizioz hasitako kontratazio-prozeduran sartu beharko litzatekeelako.


      Horrek baztertu egingo luke, gogoeta gehiagoren beharrik gabe, isiltasun positiboaren aukera [Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak (AJAPEL) 43. artikuluan dakartzan baldintzetan]; baina, nolanahi ere, prozedura interesdunaren eskariz hasi zela ulertu arren, SKPLTBren azken xedapenetatik hirugarrenak zalantza oro uxatzen du. Xedapen horrek dioenez, interesdun baten eskariz hasitako prozeduretan, berariaz bestelakorik ezarri ez bada eta xedetzat badute diru-zenbatekoak erreklamatzea, administrazio-prerrogatibak baliatzea edo administrazio-kontratu baten gauzatzeari, burutzeari edo azkentzeari buruzko beste edozein gai, behin ebazpena emateko aurreikusitako epea ebazpena jakinarazi gabe igaroz gero, interesdunak ezetsitzat jo ahal izango du bere eskabidea administrazio-isiltasunez. Aurrekoa gorabehera, bere horretan dirau ebatzi beharrak, eta, ezesteko isiltasuna izaki (AJAPELen 142.7 artikulua), ebazpenak ez du zertan bat etorri isiltasunaren zentzuarekin (AJAPELen 43.3.b artikulua).


      164/2014 ABJI 8.etik 11.era par.


      


      B) Ondare-erantzukizuneko erreklamazioak


      Hasiera


      Erreklamazioaren oinarri luzeetan, erreklamazioa aurkeztu duen enpresak hau argudiatu du, lortu nahi duen kalte-ordaina aitor diezaioten: A harrobia A) sekzio edo ataleko baliabide gisa ustiatzeko eskaria, beste enpresa batek egina (ASA-k, 1992ko urriaren 22an).


      Batzordearen ustez, hala ere, ad limine baztertu behar da inongo harremanik dagoenik aipatutako kaltearen, ETSrekin sinatutako hitzarmenaren suntsiarazpenaren eta eskari horren artean.


      Ondare-erantzukizuna deklaratuko bada, Administrazioaren jardueraren eta eragindako kaltearen arteko kausaltasun-harremana behar da, zuzenekoa edo zeharkakoa, bitartezkoa edo berehalakoa, baina, betiere, egokia eta garrantzizkoa, eta ez da erantzukizunik izango hirugarren batek edo kaltetuak berak esku hartuz gero harreman hori puskatzeraino.


      Zalantzarik ez: CRSA-k C) sekzioko meatze-baliabideak ustiatzeko 1992ko irailaren 17an aurkeztu zuen eskaria dela-eta ireki zen prozeduraren tramitazioa ─zeinean ASA-k eskari bat aurkeztu baitzuen jendaurreko informazioaren izapidearen barruan─ ez zen eredugarria izan.


      Meatze-administrazioak, egia esan, zailtasunak izan zituen erabakia hartzeko; izan ere, bi eskari aurkeztu zizkioten, meategi bera bi sekzio desberdinen aurreikuspenen arabera ustiatzeko ─C) sekzioa eta A) sekzioa─. Baina horrek ez zuen zertan galarazi Administrazioak, zailtasunak konponduta, zegokion ebazpena ematea prozedura epearen barruan amaiarazteko.


      Hala ere, ez da gutxiago egia erreklamazioa aurkeztu duen enpresak bere esku zuela eskaria ezetsitzat hartzea eta administrazioarekiko auzien jurisdikziora jotzea, bere eskubidea defendatzera. Zentzu hori, ezezkoa, behar zuen isiltasunak, baiezkoa izanez gero jabari publikoaren gaineko ahalmenen transferentzia gertatuko zelako (AJAPELen 43.1 artikulua); izan ere, Meatzeei buruzko uztailaren 21eko 22/1972 Legearen 2.1 artikuluaren arabera, jabari publikokoak dira estatuko lurraldean dauden meategi naturalak eta gainerako baliabide geologikoak.


      Atzerapena ukatu gabe, ondoriotzat atera daiteke atzerapenak ez ziela kalterik egin enpresaren interesei, edo, kalterik egitekotan, hau baino ez ziola eragin: A) sekzioko baliabideak ustiatzeko baimena ez zela iritsi Andoaingo planeamenduko arau subsidiarioak onartu aurretik (Gipuzkoako Foru Aldundiaren 1995eko azaroaren 5eko Erabakia), A harrobia ez baita arau horietan ageri ustiatzeko moduko aldetzat, baizik eta baliabide naturalak babestekotzat, harrobi zaharra paisaiaren aldetik lehengoratu zedin.


      EAEJANen 2000ko irailaren 11ko epaiak, ASA-k kalifikazio haren kontra jarritako errekurtso bat ebazterakoan hain zuzen, lehentasuna eman zien hirigintza-planeamenduko tresnei meatze-arauen gainetik, egoki haztatu eta gero ingurumen-interesak eta meatze-alorreko garapen ekonomikoarenak.


      Harrez geroztik, ASA-k ez zuen prozeduraren jarraipenik eskatu, ez eta ustezko ezespenaren kontra egin ere, lurren egoera administratiboari buruzko kontsulta baino ez zuen egin eta 2004ko uztailaren 16an (21. dokumentua). Gainera, ez zion meatze-administrazioari jakinarazi inguruabar bat, A) sekzioko meatze-baliabideak ustiatzeko eskariaren bideragarritasunari eragiten ziona: lurren titular izateari utzi ziola. Meatze-legearen 16.1 artikuluaren arabera, A) sekzioko meatze-baliabideak jabetza pribatuko lurretan daudenean, lurren jabeari egokituko zaio baliabide horien aprobetxamendua.


      2004ko abuztuaren 6an ASL eratu zelarik, ASA-k, bazkide fundatzaile zen aldetik, bere jabetza ekarri zuen merkataritza-sozietate berrira, baina ez zion meatze-administrazioari jakinarazi, hala egokituko balitz ASA-k egindako eskaria ASL-k egindakotzat jo zezan.


      Bada, esan liteke enpresaren jarduerarik ezetik ondoriozta daitekeena berrestera etorri dela ASL-k ustiapen-eskari berria aurkeztu izana 2010eko uztailaren 1ean: ASA-k 1992an egindako eskarian tazituki atzera egin duela uler daiteke, nahiko argi. Atzera egitea prozedura amaitzeko moduetako bat da (AJAPELen 87.1 artikulua), eta esan nahi du Administrazioari eskari bat egin zionak alde batera utzi duela eskaria, bertan behera. Eskubideari uko egiteak ez bezala, atzera egiteak ez du galarazten eskaria berriz ere egitea. Beraz, beste eskari bat egiten bada aurreko eskari baten xede berberarekin, hau ondoriozta daiteke: interesdunak aurrekoa bertan behera utzi eta berria hobesten duela (prozedura berria dakarren eskari baten bitartez formalizatzen denez atzera egitea, zilegi da AJAPELen 91. artikuluko izapideak alde batera uztea).


      Noiz amaitu da enpresaren axolagabetasun hori? Bada, bere meatze-eskubideak aktibatu nahi izan dituenean ETS-rekin sinatutako hitzarmena gauzatzeko, horrek Andoaingo Hirigintza Antolamenduko Plan Orokorra aurretik aldatzea ere eskatzen baitu (hitzarmenaren aurrekarien IV. puntua).


      Administrazioaren inertzia gaitzesgarria ispilutzera etorri zen enpresaren geldotasuna; izan ere, Administrazioaren jarduerarik ezaren kontra joateko ezer egin ez bazuen, ebazpenik ezak kalterik ez zekarkiolako izan zen, hirigintza-planeamenduaren arabera ezinezkoa zelako harrobia ustiatzea, eta, gainera, beste hirugarren bat ere bazegoelako harrobia ustiatzeko gogoz.


      56/2014 ABJI 64.etik 76.era par.


      


      Lehenik eta behin ohartarazi behar da espedientean ez dela modu fidagarrian egiaztatu erreklamatzaileak direnik kaltetutako etxebizitzen jabe edo gozamendun. Hirugarren solairuko salerosketaren notario-eskritura bat baino ez da ageri, 2007ko abenduaren 11koa, 175.000 € jotzen duena, SAI andrearen izenean. Horiek horrela, azkenean ondare-erantzukizunik badela ondorioztatuz gero, kalte-ordainak pagatu baino lehen, garrantzizko gorabehera hori argitu beharko litzateke, dagozkion tituluak espedientera ekarrita.


      76/2014 ABJI 22. par.


      


      Erreklamatzaileak Lemoako udalari aurkeztu dio ondare-erantzukizunaren erreklamazioa, baina udalak uste du ez duela legitimazio pasiborik kasu horretan, Eusko Jaurlaritzaren Herri Lan Sailaren enkarguz … ABEE egiten ari zen obren esparruan gertatu zirelako egintzak.


      Nolanahi ere, honela jardun behar dugu kasu honetan, gero ikusiko dugun bezala: istripuaren tokiari buruzko inguruabarrak argitu eta udal-jarduera aztertu, udalaren ondare-erantzukizuneko kasu baten aurrean gauden ala ez argitzeko behar den neurrian. Hori guztia, alde batera utzi gabe kaltea Autonomia Erkidegoaren Administrazio Orokorrari egozteko aukera, haren kontura egiten ari zirelako urbanizazio-obrak erorikoa gertatu zen lekuan.


      77/2014 ABJI 11.etik 12.era par.


      


      Batzorde honen ustez, ondare-erantzukizuneko erreklamazio gisa izapidetzeko onartu dute kexa huts bat, ikerketa irekitzeko eskaria besterik egiten ez duena. Ildo horretatik, interesduna, paziente eta erabiltzaile den aldetik, uztailaren 18ko 175/1989 Dekretuak, Osakidetzako gaixo eta erabiltzaileen eskubide eta obligazioen karta onartzen duenak, 1.r) artikuluan aitortu dion eskubidea egikarituko zuen, zeinaren arabera paziente eta erabiltzaileek eskubidea dute “osasun-zerbitzuen jarduerari buruzko kexak, erreklamazioak eta iradokizunak aurkezteko, eta, indarreko xedapenen arabera, Osasun Administraziotik haiei buruzko erantzunak jasotzeko”.


      Nolanahi ere, ondare-erantzukizunaren prozeduratik bideratu du kexa osasun-administrazioak, eta, ondare-erantzukizunaren izapidetzea ofizioz ere has daitekeenez, AJAPELen 142. artikuluaren arabera, Batzordeak ezinbestekotzat jotzen du prozedura amaitzea.


      125/2014 ABJI 20.etik 21.era par.


      


      Erreklamatzeko epea


      Erantzukizuna eskatzeko legezko epeari dagokionez, erreklamatzaileek diote ─eta osasun-administrazioak ez du ukatu─ burofaxa bidali dutela zenbait egunetan (lehenengoa, 2009ko irailaren 26an; bigarrena, 2010eko irailaren 17an, eta hirugarrena 2011ko irailaren 16an), 2012ko azaroaren 13an bidalitako idazkiaz gain. Orobat diote haietan guztietan eskatu dutela semeari egindako autopsia eta amaren historial osoa bidaltzea. Eta gaineratu dutenez, Osakidetzari eskatu diote onar dezala semearen heriotzaren arrazoia izan zela zentro horretan gertaturiko zabarkeria mediko bat, eta eragindako kaltea ordaindu beharra ere onar dezala. Idazki horietan guztietan jarri zuten preskripzioa eteteko balio behar zutela.


      Bada, Batzordeak ikusi duenez, alde batera utzita idazki horiek zer balio duten ondare-erantzukizuneko erreklamazio baten preskripzioa eteteko, osasun-administrazioak 2012ko azarora arte itxaron zuen kaltearen ebaluazio ekonomikoa aurkez zezatela eskatzeko, eta horri gaineratu behar zaio izapide horretan ez zela hamar eguneko eperik eskaini ─AJAPELen 71. artikuluak ezarri baitu─ ez eta inongo neurririk hartu ere errekerimenduari erantzun ez zitzaiola-eta.


      Beraz, Administrazioaren aipatu betebehar hori bete ez zela kontuan hartuta, eta prozedura hasi izanak ─azken idazkia 2012ko azaroaren 13an jaso eta gero hasi baitzen─ interesatuari sortu zion konfiantza gogoan, bidezko da ondare-erantzukizunari buruzko erreklamazio hau onargarritzat jotzea.


      6/2014 ABJI 24.etik 26.era par.


      


      Hala ere, eta jarraian garatuko denez, Batzordearen ustea da denboraz kanpokoa dela erreklamazioa, nahiz eta organo instrukzio-egileak bidalitako ebazpen-proposamenak halakorik adierazi ez.


      AJAPELen 142.5 artikuluaren arabera, erreklamazioa egiteko eskubideak badu denbora-muga, eta preskripzio-epea urtebetegarrenean izango da, hain zuzen, kalte-ordaina ekarri duen egitate edo egintza izan zenetik edota kaltearen ondorioak agertu zirenetik urtebetera. Pertsonei kalte fisiko edo psikikoak eginez gero, sendatzen direnetik edo kalte horien ondorioak zehazten diren egunetik hasiko da kontatzen.


      Xedapen horren arabera, zenbaketa egiteko dies a quo (hasierako eguna) da ondorio lesiboak egonkortu eta osasun-galera behin betiko ezagutzen denekoa. Murrizte edo urritze hori iraunkorra izan daiteke, une jakin batean sortu eta aldaketarik gabe gelditzen dena, edo jarraitua, egunero-egunero agertzen dena. Lehenengo kasuan, kaltea gertatzen denean hasten da preskripzio-epea, une horretan bertan balioetsi daitezkeelako kalteak; bigarrenean, berriz, osasunarentzako ondorioak ezin direnez ab initio neurtu, haien nondik-norakoaren berri izan arte itxaron behar da, edo, behin baino gehiagotan aipatu lege-xedapenak dioenez, “sekuelen norainokoa”ren berri izan arte (Auzitegi Gorenaren 2008ko irailaren 15eko epaia, doktrina bateratzeko kasazio-errekurtso batean emana).


      Kalte iraunkorren eta kalte jarraituen arteko bereizketari eta ondare-erantzukizuneko akzioa egikaritzeko epearen zenbaketari dagokienez, jurisprudentzia sendotua du Auzitegi Gorenak, eta haren erakusgarri dira 2012ko urriaren 8ko eta urriaren 30eko epaiak (RJ\2012\9630 eta RJ\2012\10333), jurisprudentzia hori laburbiltzen baitute, eta hau gogoratzen: “Kalte iraunkorrak dira sorburu-egintza une jakin batean agortzen zaienak, nahiz eta emaitza lesiboak denboran zehar iraun bere horretan, etengabe. Halako kalte baten adibidetzat jarriko genuke besoa edo zangoa galtzea, sorburu-egintzak edo -gertakariak zehazten baitu emaitza lesiboa. Gertatzen diren unetik bertatik balora daitezke kalteok, eta, beraz, kaltea noiz gertatu zen, bada biharamunean hasiko da epea zenbatzen. Kalte jarraituak, berriz, egunero-egunero gertatzen dira, denboran zehar, luzaro, eta etenik gabe. Horrenbestez, aldi bat igarotzen utzi behar da, luzeagoa edo laburragoa, kaltea eragin duen gertakariaren edo egintzaren ondorioak ekonomikoki ebaluatu ahal izateko. Horregatik, bada, kalte-mota horretarako, eraginak edo ondorioak gelditzen diren egunean hasiko da zenbatzen erreklamazio-epea. Edo 30/1992 Legearen 145.2 artikuluak dioenez, pertsonei kalte fisiko edo psikikoak eginez gero, «sendatzen direnetik edo kalte horien ondorioak zehazten diren egunetik»”.


      Jurisprudentziak ildo beretik zehaztu duenez, kaltea iraunkor izateak ez du esan nahi ezin dela tratatu; “zehaztu gabeko kontzeptu juridiko hori atzerakorik ez duen lesio sendaezin batez ari da, sekuelak alta medikoaren egunetik guztiz zehaztuta baditu ere. Sekuela horiek, ordea, ezin dira nahastu gaixotasun baten ondoriozko pairamenekin, bilakaera izan baitezakete denboran zehar, eta erantzuna eman ahal zaie, zientzia medikoak gomendatzen dituen erabakien bitartez” (Auzitegi Gorenaren 2008ko urtarrilaren 18ko epaia ─RJ\2008\166-). Beraz, kalte iraunkorra izango da “nahiz eta gertatzeko unean osasuna guztiz berreskuratuta ez eduki, ondorioak aurreikusteko modukoak badira bilakaerari eta zehaztapenari dagokienez, eta, beraz, zenbatesteko modukoak. Horiek horrela, geroko tratamendu aringarriek edo bizi-kalitate hobea lortzeko asmoa dutenek, edota osasun-arazoak ekidin edo gaixotasunaren aitzinamendua oztopatzekoek, ez dute gezurtatzen edo indargabetzen kaltea, jada, bere hedadura osoan agertu delakoa” (Auzitegi Gorenaren 2007ko otsailaren 28ko eta 2007ko ekainaren 21eko epaiak ─RJ 2007\3678 eta RJ 2007\6013─).


      Orain aztertzen ari garen kasuan, 2011ko irailaren 19an aurkeztu zuen erreklamazioa RCV andreak, eta izapidetzeko onartu zioten Osakidetzako zuzendari nagusiaren 2011ko urriaren 14ko 1654/2011 ebazpenaren bitartez. Aurkeztu ere, 2008ko apirilaren 23an egindako ebakuntza baten ondoriozko kalteengatik.


      Espedienteko dokumentu klinikoek erakusten dutenez, 2008ko abuztuaren 24ko alta-txostenak berak aipatzen du jada ebakuntzaren ondorioetako bat (30. eta 31. folioak): “aurpegi-paresia ezkerrekoa”. Neurofisiologia Zerbitzuaren txostenean, egun berekoa baita, ebakuntza egin eta lau egunera egindako elektromioneurogramaren emaitza azaltzen da: “aztertutako muskuluetako batek ere ez du erakusten berezko jarduera elektrikorik; borondatezko gehienezko ahalegina eginda ere, ez da gihar-jarduerarik lortzen” adierazi ondoren, hau ondorioztatzen da: “erabateko denerbazioaren zantzuak modulu frontalean, betazalen orbikularrean, ezker ezpainen orbikularrean, estimulua eginez gero betazala ixteko erreflexurik gabe ezkerraldean. Aurkikuntza elektromioneurografikoek hau iradokitzen dute: ezkerreko aurpegi-nerbioaren erabateko axonotmesisa”.


      2008ko ekainaren 5ean egindako miaketa elektromioneurografikoan adierazten denez, “uhin geldo positiboen fibrilazio-potentzialak erregistratu dira aztertutako hiru muskuluetan. Borondatezko gehienezko ahalegina eginda ere, ez da gihar-jarduerarik lortzen. Ezkerreko aurpegi-nerbioaren puntu motorra estimulatuta, ez da potentzial ebokatu motorrik ateratzen hiru muskuluetatik batean ere”, eta hau ondorioztatu dute: “aurreko miaketarekin alderatuta, bere horretan diraute aurkikuntza elektromiografikoak, ezkerreko aurpegi-nerbioaren erabateko axonotmesisarekin bateragarriak. Ez da berrinerbazio-zantzurik ikusten oraingoz. Hala ere, 2008ko uztailaren 4rako hitzordua eman zaio”.


      2008ko uztailaren 4an egindako miaketan ikusi zutenez, “miatutako hiru muskuluetan ikusi da aktibitate elektrikoa atseden egoeran, fibrilazioak eta uhin geldo positiboak hain zuzen, baina ez da borondatezko aktibitaterik lortu hiru muskuluetatik batetan ere”, ondorioztatu dutenez “aurreko miaketarekin konparatuta, 2008ko ekainaren 5ekoa bera, bere horretan diraute aurkikuntza elektromiografikoak eta elektroneurografikoak, ezkerreko aurpegi-nerbioaren erabateko axonotmesiarekin bateragarriak, eta ez da berrinerbazio-zantzurik ikusten”. Hurrengo hilabeterako hitzordua eman zaio pazienteari.


      2008ko irailaren 3an, “fibrilazio-potentzialen bat eta uhin geldo positiboren bat ikusi da aztertutako muskuluetan. Borondatezko gehienezko ahaleginean, trazadura sinplea atera da hiru muskuluetan, potentzial polifasikoek osatua (potentzial berrinerbatzaileak)”, eta hau ondorioztatu dute: “aurreko miaketarekin konparatuta, berrinerbazio-zantzuak ikusten dira ezkerreko aurpegi-nerbioak inerbatutako hiru muskuluetan”. Hurrengo urriaren 22rako miaketa planifikatu zuten.


      2008ko urriaren 22an ikusi zutenez, “aztertutako hiru muskuluetatik batek ere ez du aktibitate elektrikorik erakutsi atsedenean, borondatezko trazadurak guztiz defizitarioak dira, neurogenoak (trazadura sinplea), unitate motorreko potentzial bakarrarekin, polifasikoa. Orratz-elektrodoarekin arakatuta, ez da potentzial ebokatu motorrik atera miatutako muskuluetatik batean ere, pretragoan estimulatuta”, amaitzeko: “aldaketa esanguratsuak dira aurreko miaketarekiko”.


      Miaketa guztietan egiaztatu zuten ezker aurpegi-paresia horrek, dirudienez, hobera egin zuen pixka bat, 2009ko martxoaren 24an egindako miaketan ikus zitekeenez; izan ere, “miatutako hiru muskuluetan ikusten da aktibitate elektrikoko punturen bat atsedenean, fibrilazio eta uhin positiboen itxuran. Borondatezko trazadurak defizitarioak dira, neutrogenoak, unitate motorreko potentzial polifasikoekin miatutako hiru muskuluetan, trazadura defizitarioagoarekin aho-orbikularrean. Begi-orbikularra borondatez aktibatzean, PUM detektatu zen aho-orbikularrean”; irailaren 3ko aurreko miaketarekin konparatu, eta ondorio hau atera zuten, “hobekuntza elektromiografikoa ikusten da, eta borondatezko trazadura aberatsagoak bekokiko muskuluan eta begi-orbikularrean, bai eta hobekuntza elektroneurografikoa ere, oklusio parpebraleko erreflexuan R1 eta R2 erantzuna ikusten baita ezkerreko aurpegi-nerbioaren estimuluaren ondorioz (hala ere, latentzia atzeratuarekin eta hedadura baxuarekin jarraitzen dute). Berrinerbazio anomaloaren datu neurofisiologikoak ere objektibatzen dira”.


      Miaketak sei hilean behin egiten hasi ziren, eta, hala, 2009ko irailaren 3an egindakoak agerian utzi zuen aurpegi-paralisia egonkortuta dagoela. Txostenaren arabera, “miatutako muskuluetako batetatik ere ez da ateratzen berezko aktibitaterik atsedenean, borondatezko patroia trazadura sinplean miatutako muskulu guztietan, PUM polifasikoak ezaugarri berrinerbanteekin. Era berean, sinzinesia post-paralitikoak objektibatzen dira ezpain-orbikularrean”; eta hau ondorioztatu dute: “aurkikuntza elektromioneurografikoak bateragarriak dira ezkerreko aurpegi-nerbioaren lesio kroniko batekin; sinzinesia post-paralitikoa ezpain-orbikularrean, zeinak hobera egin baitu aurreko miaketa batzuekin konparatuz gero (nerbioa estimulatuz gero, erantzuna ikusten da)”.


      2010eko martxoaren 16ko miaketan hau aurkitu zuten: “ez da berezko aktibitate elektrikorik ikusten miatutako muskuluetan. Borondatezko gehieneko ahaleginean trazadura sinplea ateratzen da guztietan”; ondorioztatu dutenez, “aurreko miaketekin konparatuta, parekagarriak dira aurkikuntza elektromioneurografikoak. Lesio neurogeno kronikoaren zantzuak miatutako hiru muskuluetan, eta potentzial ebokatu motorraren hedaduraren gutxitzea ezkerreko aldean”.


      … Ospitaleko Otorrinolaringologia Zerbitzuko buruaren txostenak laburbilduta adierazten duenez, “2008ko apirilaren 23an egin zen aurreikusitako ebakuntza, eta ezkerreko aurpegi-paralisi periferikoa ikusi zitzaion operazio amaitu eta berehala, egindako kirurgiaren ondoriozkoa. Gerora, hainbat kontrol egin zaizkio pazienteari Ospitaleko Otorrinolaringologiako kanpo-kontsultetan, eta ezkerreko aurpegi-paralisi periferiko iraunkorra du, zeinak, elektromioneurografikoki itxura hobea badu ere, bere horretan baitirau funtzionalki”. Arduradun horrek dioenez, pazienteak gaur egun ere egiten ditu aldizkako kontrolak Otorrinolaringologiako kontsultetan.


      Hau da, 2008ko irailetik 2010eko martxora bitartean egindako miaketek berrinerbazio-zantzuak erakutsi zituzten aurpegi-muskuluaren mendekoetan, baina hori elektromioneurogrametan baino ez zen ikusten, eta ez zuen isla errealik izan erreklamatzailearen egoeran (ikuskatzaile medikoaren txostenak uzten du hori agerian); izan ere, erreklamatzailearen aurpegi-paralisi iraunkorra objektibatuta geratu zen operazio ondokoan bertan, eta ez zegoen zertan denbora pasatzen utzi hura konfirmatzeko.


      Adierazi ditugun datak eta jarduketak ikusita, baita erreklamatzaileak bere erreklamazioaren oinarritzat aurkeztu dituenak ere, erreklamatzailearentzako interpretaziorik onenean, azken azterketa egin zen eguna, 2010eko martxoaren 16a, jo behar da hala erreklamatzaileak emaitza lesiboa egozten dion egintza ─lesioen norainokoa─ nola jasandako kaltearen izaera iraunkorra bere osoan ezagutzeko moduko unetzat. Beraz, RCV andreak bere erreklamazioa administrazio-bulegoetan aurkeztu zuenean, 2011ko irailaren 23an, urtebete baino gehiago zen lesioak egonkortu zitzaizkionetik.


      19/2014 ABJI 15.etik 31.era par.


      


      Legez ezarritako epeari dagokionez (AJAPELen 142.5 artikulua), erreklamatzen duten kaltea lotuta dagoenez etxebizitzak erabili ezinarekin, kaltea bukatu zen utzarazpen-aginduari amaiera eman zion udal ebazpena eman zutenean, 2013ko martxoaren 3an. Erreklamazioa 2013ko uztailaren 24an aurkeztu zutenez, epearen barruan aurkeztu dutela ondorioztatu behar.


      76/2014 ABJI 23. par.


      


      Kasu honetan, interesdunak 2007ko otsailaren 22an erreklamazio-idazki bat aurkeztu, udalak ondare-erantzukizuneko prozedura gisa izapidetu eta aseguru-etxera igorri zuen interesduna. Gero, 2009ko martxoaren 17an, interesdunaren ordezkariak burofaxez bidali zuen idazki bat, zeinean adierazten baitzuen ezen, medikuaren alta jaso ondoren ─2008ko apirilaren 21ean─, laster aurkeztuko zutela dagokion erreklamazioa; azkenik, 2010eko martxoaren 17an, burofaxez berriz ere, idazki bat helarazi zioten udalari, azken komunikazioaren erantzunaren zain daudela adierazita.


      Bada, Batzordeak ikusi duenez, alde batera utzita idazki horiek balio duten ala ez ondare-erantzukizuneko erreklamazio baten preskripzioa eteteko, argi dago lehenengo erreklamazioa ebatzi gabe dagoela eta, gerora ere, partikularrari ez zaiola inongo errekerimendurik egin bidalitako idazkiei buruz. Gainera, horri buruzko eztabaidarik gabe izapidetu dute erreklamazioa azkenean. Horren guztiaren ondorioz, denboraren barrukotzat jo behar dugu egungo erreklamazioa, eta, udalak berak egin bezala, hasierako erreklamazio ebatzi gabearen izapidetzearen jarraipentzat.


      77/2014 ABJI 15.etik 16.era par.


      


      Legitimazioa dutenek aurkeztu dute erreklamazioa, ordezkariaren bidez aurkeztu ere, eta behar bezala egiaztaturik gelditu da ordezkaritza. Erreklamazioa aurkezteko epearen zenbaketari dagokionez, kaltearen izaera jarraituari begiratu behar zaio, eta, beraz, kaltea eragin duen jarduera bertan behera gelditu den uneari. Honekin lotu daiteke une hori: elkarteak … kaleko … zenbakiko lokalean egiten zuen jarduera kautelaz ixteko erabakiarekin, 2012ko azaroan hartu baitzuten, behin betiko izaerarekin. Erreklamazioa 2013ko apirilaren 12an aurkeztu dutenez, argi dago bete egin dela AJAPELen 142. 5 artikuluan eta horren Erregelamenduaren 4.2 artikuluko bigarren paragrafoan aurreikusitako epea.


      149/2014 ABJI 10. par.


      


      Ondare-erantzukizuneko akzioa egikaritzeko epeari dagokionez, AJAPELen 142.5 artikuluan eta Erregelamenduaren 4. artikuluan baitago aurreikusita, hau hartu behar da kontuan: 2012ko apirilaren 4an aurkeztu zutela erreklamazioa, eta, egintzetan adierazi bezala, 2011ko urtarrilaren 11n eskuratu zuela pazienteak ospitaleko alta.


      Hala ere, eta ondorio horietarako, erreklamatzaileak 2011ko ekaineko data jakin bat jarri du epea zenbatzeko mugarritzat. Aurkeztutako idazkiaren 3. orrialdean dioenez ─hirugarren aurrekaria─, “… 927987 zenbakiko historial medikoan ageri denez, ekainaren 2an egin zuten azken diagnostikoa, txosten batekin (11. dokumentua): Ezker anexuetako tumorazioa eta zistoadenoma serosoa”. Ildo beretik, aurkeztutako idazkiaren beste zati batean ─VI. Oinarri Juridikoa “Epea”─ hau ageri da: “urtebeteko epean egin behar da erreklamazioa, kalte-ordainaren sorburu den gertakaria edo egintza gertatzen denetik. Gertaeren zerrendan adierazi dugunez, 2011eko ekainekoa da behin betiko diagnostikoa dakarren azken txostena”.


      Ebazpen-proposamenak dioenez ─eta ikuskaritza medikoak adierazitakoari jarraitzen zaio horretan─, azken diagnostiko deritzon txostena ─erreklamatzaileak aurkeztu baitu ondare-erantzukizuneko akzioa egikaritzeko epearen dies a quo delakoa finkatzeko─ ez da erabakigarria; izan ere, 201eko abenduaren 24an egin zen ebakuntzan erabilitako ustezko praxi txarra da eskariaren oinarria.


      2011ko ekainaren 2ko dokumentu mediku horren izaerari buruz dihardu, esan dugunez, ikuskaritza medikoaren txostenak. Hau dio, zehazki: “(…) Anatomia patologikoaren emaitzaren data 2010/12/29 da, eta txostenaren kopia bat egin zen 2011/06/02an”.


      Beraz, 2010/12/29a dugu azken egunik mesedegarriena egikaritutako akzioa denboraren barruan dagoen ala ez aztertzeko; argi dago, baina, urtebeteko epea sobera igarota zegoela akzioa egikaritu zenerako.


      Ondorioz, proposamenak dioenez, hau ulertu behar da: interesdunak abiarazitako ondare-erantzukizuneko akzioa denboraz kanpokoa izan zela, preskribatuta baitzegoen.


      150/2014 ABJI 28.etik 33.era par.


      


      Erreklamatzailearen ustez, akzioa ez dago inondik ere preskribatuta, kalteak jarraituak direla uste baitu. Batzordearen ustez, berriz, AJAPELen 142.5 artikuluak aurreikusitako kasua dugu hau. Artikulu horrek dioenez, pertsonei kalte fisiko edo psikikoak eginez gero, sendatzen direnetik edo kalte horien ondorioak zehazten diren egunetik hasiko da kontatzen ondare-erantzukizuneko erreklamazioa aurkezteko epea


      Eskuineko begiaz baino ez bagina ariko, badirudi data hau hartu beharko litzatekeela kontuan: begi barruko lentea aldatu ziotenekoa, emaitza gorabehera, orduan jo behar baita gainditu edo egonkortutzat lente akastunak eragindako kaltea. Baina arazoa da, kasu honetan, ezkerreko begian ez zutela lentea aldatu, halako moldez non, dirudienez, opakutze-prozesuak ikusmena ia guztiz galtzeraino jarraitu duen, data espedientean zehaztu gabe badago ere.


      Horiek horrela, ikusita, alde batetik, osasun-administrazioak ere ez duela planteatu ondare-erantzukizuneko akzioaren preskripzioa ─fabrikatzailearen aurkako akzioaren balizko preskripzioaz ohartarazi du, hala ere─, eta, bestetik, ebazpen-proposamenak hirugarren bati egozten diola erantzukizuna, Batzordeak ezinbesteko deritzo gaiaren funtsa aztertzeari.


      201/2014 ABJI 16.etik 18.era par.


      


      Instrukzioa


      MTAE andreak aurkeztu du erreklamazioa, ALGPIP jaunaren emazte den aldetik, espedientean ere egiaztatu baitu. Jasota dago seme bat ere badagoela, adin nagusikoa, kalte-ordainaren kontzeptuak finkatzerakoan aipatzen baitute, baita haren NANa ere erantsi. AJAPELen 34. artikulua aplikatuta, seme horri ere jakinarazi beharko litzaioke prozeduraren izapidetza, hura ere badelako zuzeneko eskubide edo interes legitimoen titular, eta ebazpenak eskubide-interes horiek ere uki ditzakeelako.


      146/2014 ABJI 25. par.


      Ikus 167/2014 ABJI 25. par.


      


      Auzitan diren arazo tekniko-medikoei dagokienez, hau ikus daiteke: erreklamatzaileak ez duela inongo froga edo aditu-txostenik ekarri kalte-ordaina jasotzeko asmoaren euskarri. Hori dela eta, Batzordeak, bere iritzia emateko, prozedura ekarri dituzten txosten medikoak baino ez ditu: Osakidetzak aurkeztu dituenak, alegia. Horri dagokionez, beraz, Batzordeak ezin ditu aintzat hartu ebazpen-proposameneko gogoeta medikoak, ez delako haien iturririk aipatzen eta ez direlako prozeduratik ondorioztatzen.


      159/2014 ABJI 38. par.


      


      C) Berrikusteko errekurtso berezia


      Instrukzioa


      Haien argudioetatik ondorioztatzen denez, egintza bat berrikustea dute helburutzat; hain zuzen ere, ROM andreari lan-poltsan sartzeko eskubidea ematen diona, eta, ondorioz, unibertsitatean aldi baterako lan-kontratudun langile gisa zerbitzuak emateko deitua izateko eskubidea, lan-poltsan ezarritako ordenari jarraiki. Egintza irmoa izateko eskakizuna ere betetzen da, erasoezina baita, igaroak daudelako jada legediak ezarritako epeak, aplika daitezkeen errekurtso arruntak aurkeztekoak. Bestela esanda, AJAPELek ezarritako bide berezietatik bakarrik berrikus daiteke egintza.


      Era berean, argi dago errekurtsogileek egoki kalifikatu dutela errekurtsoa berrikusteko errekurtso berezitzat ─AJAPELen 118. artikuluak arautzen du— eta koherentziaz argudiatu dituztela Administrazioak ohiz kanpoko bide horretatik atzera egin eta bere egintzak ondoriorik gabe utzi ahal izateko arrazoiak: kasu honetan, egitezko oker bat izatea eskubideak deklaratzeko egintzan, espedientea osatzen duten dokumentuek berek nabarmentzen dutenez.


      Eta zergatik diogu hori guztia? Bada, gure ustea delako lan-poltsak onartzeko moduari buruzko zalantzak ─litekeena baita eragina eduki izana errekurtsoaren formulazioan─ ez direla nahiko lan-poltsak arrazoi formalak direla medio gaitzesteko.


      Hasiera batean, 2010eko martxoaren 26ko Erabakiak konpromiso bat harrarazten dio sinatu duen administrazioari, are ñabardurak eginda, baina Unibertsitateko gobernu-organo eskudunak berariaz eta formalki onartu behar du baliozkoa eta eraginkorra izango bada. Horixe ondorioztatzen da apirilaren 12ko 7/2007 Legeak, Enplegatu Publikoaren Oinarrizko Estatutuarenak, 38. artikuluan xedatzen duenetik, eta horixe zehazten du Erabakiak berak azken xedapenetatik lehenengoan.


      Abenduaren 23ko 322/2003 Dekretuaren bidez onartutako EHUko Estatutuen 87.2. artikuluarekin bat —estatutu horiek zeuden indarrean gertakarien garaian—, “errektoreak arautuko ditu poltsa horiek (administrazioko eta zerbitzuetako langileenak), kontuan hartuta gerentearen proposamena eta administrazio eta zerbitzuetako langileen ordezkaritza-organoekin negoziatu ondoren”.


      Aplikatu beharreko edukizko eta antolamenduzko arau horien arabera, errektoreak onartu behar du Erabakia, baliozkoa eta eraginkorra izango bada.


      Nolanahi ere, beharrezkoa da bi eduki bereiztea Erabakiaren barruan. Batetik, lan-poltsen araubidea arautzen duen aldetik, erregelamendu-izaera du, xedatzen baitu zer araubide juridikok arautu behar duen, Erabakiak berak dioenez, “AZPko plantilla kudeatzeko elementu garrantzitsuenetako bat”, alegia, aldi baterako beharrei langile finko ez direnengana joz erantzuteko sistema. Etorkizuneko egoerak oro har eta modu abstraktuan antolatzeko ahalmena du, eta antolamendu juridikoa berritzea dakar; horren adierazgarri, azken xedapenetatik bigarrena: ondoriorik gabe uzten ditu Erabakia indarrean jarri bitartean gaiari buruz indarrean egon diren xedapen eta erabaki guztiak.


      Bestetik, baina, berrikusteko errekurtso bereziaren gaiari berari dagokionez, hau da, I. eta II. eranskinetako lan-poltsei dagokienez, Erabakiko xedapenak aplikatzeko administrazio-egintza bat da.


      Kontu bat da lan-poltsak sindikatuekiko erabakiari eranstea —hartara, lan-poltsak eratzen ere parte hartzen dute sindikatuek, eta zerrendak zaindu eta kontrolatu ere egiten dute—, baina beste kontu bat da, oso bestelakoa, zerrendek ezer ordenatzea: hartzaile jakinak dituzte, eta haien interes eta eskubideetan eragina dute, lan-poltsetako kide diren ala ez zehazten baitute, eta, baiezkoan, zer postutan dauden lehentasun-ordenaren arabera.


      Unibertstitatea bereizketa horren jakitun dela, EHUko gerenteak ─errektoreak 2009ko urtarrilaren 26ko ebazpen baten bidez administrazioko eta zerbitzuetako langileen burutzaren alorrean eskuratu zizkion eskumenak baliatuz [EHAA, 38, 2009ko otsailaren 24koa]─ Erabakia aplikatzeko administrazio-jarduera bat burutu du: lan-poltsak bereiz argitaratu dira, Unibertsitatearen webgunean, 2010eko maiatzaren 3an, eta, iragarki baten bidez, hamar egun naturaleko epea eman zaie interesdunei, erreklamazioak aurkezteko.


      Gerenteak 2010eko ekainaren 28ko Ebazpena eman zuenean, aurkeztutako erreklamazioak ebazteko zena, eranskinak behin betiko bihurtu ziren. Egintza horrek administrazio-bidea agortu zuen, eta, hortaz, AJAPELen 58.2. artikuluarekin bat, zehaztu zuen berraztertzeko errekurtsoak jar zitezkeela haren kontra, Ebazpena eman zuen organoaren aurrean, edo zuzenean aurka egin, administrazioarekiko auzien jurisdikzioaren aurrean, AJAPELen 116.1. artikuluarekin bat.


      Hau da, zerrendak irmo bihurtu ziren aurkeztutako erreklamazioak ebatzitakoan, eta administrazio-bidean behin betiko bihurtu den egintza hori ─zerrenden edukia bide arruntetatik berrikusteko aukera administratiboak agortu baititu─ berrikus daiteke berrikusteko errekurtso berezien bidez.


      Kontuan izanik erreklamatzaileen asmoa eta haien uziaren eduki erreal eta materiala ─hau hartu baitu xedetzat: izangaiei akordioaren arauei jarraiki dei egiteko jarraitu beharreko behin betiko ordena ezarri duen ebazpena berrikustea─, Batzordearen ustez, egintza identifikatzeko zailtasunak ─Administrazioaren jardunbidearen ondoriozkoak baitira─ez du galarazten berrikusteko errekurtso bereziaren aurkezpena egokitzat hartzea, AJAPELen 110.2. artikuluaren araberako interpretazio antiformalista bati jarraituz.


      84/2014 ABJI 29.etik 41.era par.


      7. kapitulua. Ondare-erantzukizuna, Administrazioarena


      I. Gai orokorrak


      Ikuspegi horretatik, baita plano teorikoan ere, kausazko lotura Administrazioaren omisiozko portaera batekiko ezartzen den kasuei aplikatzeko doktrina egokitzen da; halakoetan ─doktrina errepikatua baita (beste askoren artean, Auzitegi Gorenaren 2008ko maiatzaren 16ko epaia, 2009ko urtarrilaren 27koa edo 2009ko azaroaren 10ekoa)─, zerbitzu publikoaren funtzionamendu on edo txarraren eta emaitza lesiboaren arteko kausaltasun-harreman nahitaezkoak ez du portaera aktiboko kasuetan bezala funtzionatzen. Izan ere, Administrazioaren ekintza batez ari bagara, aski da lesioa ekintza horren segida logikoa izatea; aldiz, omisio batez ari garela, konexio logiko hutsa ez da aski kausaltasun-harremana ezartzeko: hala balitz, Administrazioak ezer egin gabe gertaturiko lesio oro egotzi ahal izango litzaioke Administrazioari berari. Aitzitik, senak dio Administrazioari esku hartu ez izana leporatuko bazaio, Administrazioak esku hartu beharra izan behar zuela dena delako kasuaren inguruabarrak ikusita. Konklusio hau ateratzen da, ezinbestean: omisiozko portaeraren kasuan, ez da nahikoa Administrazioaren esku-hartzeak lesioa ekidingo zuela pentsatzea, Administrazioaren ondare-erantzukizunaren arrazoiz kanpoko zabalkunde gehiegizkoa ekarriko lukeelako horrek. Beste daturen bat behar da lesioa Administrazioaren portaera omisiboari objektiboki egotzi ahal izateko, eta egozpen edo inputazio objektiboa zilegitzen duen datu hori jarduteko betebehar juridikoa da.


      57/2014 ABJI 20. par.


      


      Hona erreklamazioak planteatzen duena: enpresa interesdunak nahiko luke Euskal Autonomia Erkidegoko Administrazioak ordaintzea %50eko errekargu bat, enpresako langile bati epai judizial irmo batek aitortu zizkion prestazioen gainekoa. Epai horretan, frogatutzat jo zuten (Eibarko Lan Arloko 1. zenbakiko Epaitegiak lehenik eta EAEJANen Lan Arloko Salak gero) enpresak ez zituela bete legez eta erregelamenduz zegozkion betebeharrak, segurtasun-neurrien alorrekoak ─behar bezala identifikatuak ebazpen judizialetan─. Horrenbestez, ekainaren 23ko 1/1994 Legegintzako Errege Dekretuz onartutako Gizarte Segurantzaren Lege Orokorraren testu bateratuak (aurrerantzean, GSLOTB) 123. artikuluan aurreikusitako erantzukizuna hartu zuen bere gain.


      Eta, erreklamatzailearen ustez, erantzukizun hori Administrazioari leporatu behar zaio zeren eta, dioenez, meatze-teknikariak Gizarte Segurantzaren Institutu Nazionalak instruitu zuen prozeduran emandako txostena “…desegiatia eta manipulatua da, partziala eta lerratia, kalte egiteko gogo gaiztoarekin, eta bere helburua lortu du gainera, ofizialtzat jo baitute, eta funtsezkoa izan da bide administratibo eta judizialeko zehapen-erabakietarako”.


      Planteamendua hori bada, Batzordeari aurkeztu dioten kasuak ez du batere zailtasunik.


      Ebazpen-proposamenak gorabehera guztiak zehazten dituenez, aski da ordainketa eskatzen zaion kaltea nolakoa den ikustea erreklamazioa ezesteko; izan ere, begien bistakoa da ez dagoela lesiorik, zentzu tekniko-juridikoan. Batzorde honek behin baino gehiagotan esan duenez, ondare-erantzukizunaren eremuan, lesio bat ordaintzeko modukoa izango bada ondare-murrizketa antijuridikoa behar da, jasaten duenak ez duelako jasateko betebehar juridikorik.


      Kasu honetan, espedienteak ez du inongo zalantzarik uzten antijuridikotasunik ezaz. Egia esan, nekez asma daiteke titulu sendoagorik kaltearen legitimaziorako: ebazpen judizial irmo bat betetzean gertatu da kaltea, eta ebazpen horrek erreklamatzailea behartzen du prestazioaren %50a ordaintzera (enpresen betebehar juridikoaren izaerari buruz, egoki da gogoratzea GSLOTBren 123. artikuluaren 2. zenbakiak berak dioena: “Aurreko zenbakian ezarritako gehigarria ordaintzeko erantzukizuna, zuzenean, araua hautsi duen enpresaburuarena izango da; ezin izango da ezein asegururekin babestu, eta zuzenbidean erabat deusez izango da edozein itun edo kontratu egitea erantzukizun hori estaltzeko, konpentsatzeko edo besteri transmititzeko”. Errekargua ordaindu beharra ─ebazpen judizialaren ondorio zuzena─ eta meatze-teknikariak bere funtzioak betez prestatu zuen txostena kausaz lotzeko saioak ez du batere oinarririk. Ondare-erantzukizuna ez da bide egokia ─erreklamazioa aurkeztu duen enpresak hala ulertu badu ere, antza─ Administrazioak bere eskumenen esparruan prestatutako txosten tekniko batekiko desadostasunak argitzeko; izan ere, txosten hori, beste dokumentu eta froga-elementu batzuekin batera, prozesu judizialean erabili dute errekargua ordaindu beharra ezarri dion epaitza emateko. Are gutxiago, Administrazioak ordaindu behar duelakoari eusteko argudio itxuragabe horrekin.


      176/2014 ABJI 20.etik 24.era par.


      


      II. Kalte-ordaina


      A) Kalte morala


      Kaltea ordaindu beharraren norainokoari helduz gero, kontuan hartu behar da jurisprudentziak, halakoetan, baimen informaturik ezak dakarren kalte morala besterik ez duela hartzen ordaintzeko moduko kaltetzat, baldin eta tratamendua egokia izan bada, eta lex artis delakoa urratu ez bada. [ildo horretatik jo izan du, baita ere, Euskal Autonomia Erkidegoko Auzitegi Nagusiaren Administrazioarekiko Auzien Salak: besteak beste, 2006ko martxoaren 24ko epaian (JUR 2006\167668), eta 2010eko urriaren 27koan (JUR\2010\403298)]. Baimen informaturik ezak dakarren kalte morala ordaindu beharra inoiz ezin da nahastu ez parekatu egintza kirurgikoaren ondoriozko kalteen ordainarekin; hala ere, modulazio-irizpidetzat har daiteke kalte moral horren ordaina finkatzeko.


      Gai honi buruz esan behar da, Batzordeak onartu duenez, kalte moralen ordainaren zenbatekoa finkatzeak, kalte moralen izaera ikusita, ezin ukatuzko osagai subjektiboa duela, ez baitago kalte morala baloratzeko parametro edo modulu objektiborik. Horrenbestez, kasu bakoitzeko inguruabar guztiak hartu behar dira kontuan, eta, haien artean, informazio egokirik jaso ez zuen pazienteak bereganatu zituen ondorio lesiboak eta arriskua (beste askoren artean, argigarria da Auzitegi Gorenaren 2012ko azaroaren 13ko epaia —RJ 2013\1659─). Baloratu beharreko faktoreen artean dugu, baita ere ─auzitegiek ere onartzen baitute─, informazioari lotzen zaion egintza medikoan praxi txarrik izan den ala ez.


      Ondorio lesiboei dagokienez, ikuskaritza medikoaren txostenak dio pazienteak bazuela defizit neurologiko bat ─ezegonkortasuna ibiltzerakoan, funtsean─, bilakaera ona izan duena. Erreklamatzaileak, bere aldetik, hobera egin duela onartu arren, hau alegatu du: jarraitzen duela oreka galtzen, eta zorabio-sentsazioak bere horretan dirauela, are eserita dagoenean ere. Dioenez, zangoak edo bernak batzerakoan, albo batera erortzen da beti. Ordura arte, makila behar izan du ibiltzeko eta hasierako tratamendu farmakologikoa du: egunemo zazpi botika. Lanegunero joaten da errehabilitazio-tratamendura, bai eta kontsulta neuropsikologikoetara ere, egoera horretara egokitzeko. Beste alde batetik, … Ospitaleko Errehabilitazio Zerbitzuko mediku laguntzaile batek 2013ko urriaren 16an emandako txostenak, erreklamatzaileak berak aurkeztu baitu, bilakaera motela ikusarazten du, eta mugapen iraunkorrak aurreikusten pazientearen autonomia pertsonalean. Hori guztia, abiapuntutzat hartuta egoera bat, buruko eta sorbaldako min gutxi-asko iraunkorrekin ere, bizimodu normala egiten zuena.


      Kontuan hartu behar da, baita ere, ez dela praxi txarrik egiaztatu tratamendua aukeratzerakoan edo gauzatzerakoan, eta, pazientearen bilakaerari buruzko txostenek erakusten dutenez, haren bilakaera ez dagoela behin betiko itxita, eta, nahi baino astiroago bada ere, badagoela esperantzarik.


      Inguruabar horiek guztiak ikusita, baita pazientearen adina ere ─… urte─, erabat neurriz kanpokotzat jotzen dugu erreklamazioan eskatu duten zenbatekoa, 1.200.000 euro, eta gure ustea da 30.000 euro eman behar zaizkiola erreklamatzaileari.

      Azkenik, Batzordeak uste du, hala ere, bidezko dela erreklamatzaileari eskatu duen kalte-ordaina onartzea, justifikaziorik gabeko itxaronaldiaren ondoriozko kalte moralarengatik eskatu baitu. Birritan egin zituen ebakuntza prestatzeko probak (2012/11/28an eta 2013/6/13an) eta birritan ez zen ebakuntzarik egin (bigarrena ere zegoen gehieneko berme-epetik kanpo, hiru hilabete baino gehiago), eta ez dago jasota atzerapenaren arrazoia. Zalantza- eta frustrazio-egoera hori, diagnostikoa egin ziotenerako (2012/08/19) “eskuin sorbaldako minez 9 hilabete” baitzeraman (espedientearen 34. folioa), ordaintzeko modukoa da, eta, horretarako, nahikotzat jotzen da 2.000 euroko kopurua.

      B) Lesioak


      Kasu honetan, hala ere, Batzordeak ohartarazpen bat egin behar du: baremo hori orientaziozkoa denez ─adierazia dugu jada─, eta, batzuetan, arazoak sortzen direnez kasu jakinetan aplikatzeko, komeniko zen txosten tekniko-medikoa eskatzea, konklusio-erakoa, SAQ jaunak dituen sekuelak zehazki noraino heltzen diren jakiteko eta eguneroko jardunari eta bizi-kalitateari nola eragiten dieten argitzeko; bereziki, kalte hori jasan baino lehen zuen egoerarekin konparatuta.


      Ordaindu beharreko guztizko zenbatekoa osatzen duten kontzeptuei dagokienez, ebazpen-proposamenak barnean hartu du 8/2004 Legegintzako Errege Dekretuaren IV. eranskineko zuzenketa-faktorea, ezintasun iraunkor absolutuari dagokiona: lesio iraunkorrengatiko oinarrizko kalte-ordaina gehitzea dakar horrek.


      Aldez aurretik esan behar da zuzenketa-faktore hori ez dela tratatzen desgaitasun edo disfuntzionalitate orokorrari lotutako kalte gisa, alderdi hori ebaluatua dagoelako jada 8/2004 Legegintzako Errege Dekretuaren VI. eranskinean (sekuelak); faktore horrek, beraz, ezin ditu neurtu akats edo defizientzia anatomikoak, ez eta organismoaren funtzio isolatuak ere.


      Batzordeak horri buruz dio ezintasun iraunkor absolutua, ebazpen-proposamenak dakarrena, honela agertzen dela 8/2004 Legegintzako Errege Dekretuan: “ezindua edozein zeregin edo jarduera egiteko desgaitzen duten sekuelak”. Espedienteak, hala ere, ez du daturik ematen Batzorde honek ondoriozta dezan jarduketa medikoari okerrari lotutako zaldi-buztanaren sindromearen ondoriozko sekuelek SAQ jaunari eragin dietenik bere bizitzako edozein jarduera egitea galarazteraino.


      Ez da ahaztu behar, aurrekoarekin lotuta, … Unibertsitate Ospitaleko alta-txostenak pazientearen aurrekarietan dakarrela duela sei urte (ebakuntzaren aurretik, beraz) ezker ortesi antiekinoarekin eta makuluekin zebilela, eta, alde bietako errotatzaileen zorroak apurtu zitzaizkionez makuluekin ibiltzeagatik, taka-takarekin zebilela, eta espedienteko txosten medikoen arabera, jarduketa mediko okerrak eragindako lesioa eta gero, “Laguntzaz jartzen dela zutik eta taka-takarekin dabilela”.


      Gaur egun, edozein jardueratan aritzeko mugak, alterazioak edo murrizketak baloratzeko, eragindako gorputz-kaltea balioeste aldera 8/2004 Legegintzako Errege Dekretuaren esparruan, hauek erabiltzen dira erreferentziatzat, eskuarki: “Jarduerak eta Parte-hartzea” atalak, “Funtzionamenduaren, Desgaitasunaren eta Osasunaren Nazioarteko Sailkapena” izenekoak (CIF), Osasunaren Mundu Erakundeak argitaratu baitu (OME).


      Ebazpen-proposamenak, ordea, ez du kaltea baloratzeko txosten tekniko-mediko baten euskarririk ez erreferentziarik, ez du arrazoitzen zergatik zen bidezkoa zuzenketa-faktore hori sartzea eta ez du aldez aurretik aztertu pazientearen egungo egoera ez eta lehen zegoenarekin konparatu ere. Egoera horren deskribapenak ─erreklamatzaileak ere ez du egin─ zeharo baldintzatzen du aztertutako zuzenketa-faktorearen balorazioa.


      Horiek horrela, hona Batzordearen ustea: faltan dagoela beharrezko frogagintza, dena delako sekuelak noraino mugatzen edo desgaitzen duen jakiteko, eta, beraz, ezin dela kontuan hartu. Egin-eginean ere, ez dute datu objektiborik eman kalte-ordainaren kontzeptuen artean sartzeko aipatu zuzenketa-faktore hori, ezintasun iraunkor absolutuari dagokiona, eta, beraz, ez du justifikazio egokirik espedientean. Ondorioz, ebazpen-proposamenari jarraiki, SAQ jaunaren aldeko kalte-ordainak berrogeita sei mila laurehun eta hamalau euro eta bost zentimo joko luke (46.414,05 €).

      C) Eskuratu gabeko irabaziak


      Ezer baino lehen, eskuratu gabeko irabaziei dagokienez, hau gogoratu behar: jurisprudentzia sendotuaren ustearen ildotik, zehatz eta zalantzarik gabe egiaztatu behar da ordaintzeko moduko galera; beraz, ez dira aski izango hipotesi hutsak, suposamenduak edo probabilitateak, egitatezko kasu posible edo ez ziurrei lotua. Horrenbestez, eskuratu gabeko irabazien benetakotasuna zehaztu behar da. Hartara, jurisprudentzia errepikatu horrekin bat etorrita, zuhurtziaz eta tentuz begiratu behar zaio eskuratu gabeko irabazien ordainari; izan ere, adierazi dugun bezala, ez da aski irabazi batzuk eskuratzeari uzteko aukera hutsa, eskuratu gabeko irabazien froga zorrotza behar baita.


      Bada, enpresak erreklamatzen duen lehenengo kontzeptuari dagokionez, hots, kareharri-baliabideen galera, Zizurkil-Andoain proiektuan jasotako laguntza-instalazioetarako plataformak eratu eta larrialdi- eta eraso-galeriaren ahorako lubakia egitetik ateratzeko asmoa baitzuen, baztertu egin behar da Administrazioaren jarduerarengatik irabazi batzuk eskuratzeari utzi dionik eta kalte-ordaina zor zaionik.


      Asmo edo uzi horrek ezin du aurrera egin, zenbait arrazoirengatik. Horra lehena: jurisprudentziak meategien alorrerako onartu duenez, ez da jo behar ustiapenerako eskubide sendoturik edo zinezko igurikimen ziurrik dagoenik harik eta tartean diren alderdi guztiak ─erauzpenari, ingurumenari edo hirigintzari buruzkoak─ haztatu, eta ustiapenari ekiteko behar diren baimen guztiak eduki arte. Halako eskubide edo igurikimenik ezean, ezin da haien galera ordaindu, hala ateratzen baitu Auzitegi Gorenaren 1995eko otsailaren 11ko epaitik (RJ 2061/1995) eta 2010eko irailaren 29kotik (RJ 6862/2010).


      Jarduera jakin bat garatzeko administrazio-erakunde edo organismo bat baino gehiagoren baimenak behar badira batera, erakunde horietako bakoitzak bere eskumen propioak dituelarik zaintzen dituen interes publikoko helburuen ildotik, eta baimen horiek independenteki izapidetu eta ematen badira, jurisprudentziak dio baimen horiek guztiak behar direla, jarduera legez garatuko bada, eta erakunde edo organo bakoitzak begiratu behar duela berari dagokiona betetzen dela (denen erakusgarri, Auzitegi Gorenaren 1999ko martxoaren 18ko epaia, RJ 1999, 2444, eta 2001eko otsailaren 21ekoa, RJ 2001, 3163).


      Auzitegi Gorenak dioenez, “baimen eta lizentzia guztiak dira beharrezkoak, baina horietako bakoitza ez da berez aski jarduera garatzeko; izan ere, legezko eskakizuna da horietako bakoitza, eta xedetzat objektu edo jarduera bera badu ere, helburu desberdineko fiskalizazio-ahalak egikaritzen ditu” (Auzitegi Gorenaren 1994ko uztailaren 27ko epaia, Ar. 5624).


      Eta, kasu honetan, enpresak berak hitzarmena deuseztatzea eskatuz egin zuen idazkian adierazitakoaren arabera, meatze-agintaritzaren baimenik ezaz gain, ezinezkoa zen harrobia ustiatzea, hirigintza-arrazoiak zirela eta. Beraz, alde horretatik ere ez zegoen ustiapenerako beharrezko baimenik, eta, adierazi dugunez, behar-beharrezkoa zen, berdin-berdin, eta beste baimenekin batera pilatu beharrekoa.


      Meatze-alorreko eskumena duen administrazioak emandako ustiapen-baimenak, halakorik izatekotan, ustiapenerako oztopoak kenduko zituen tartean diren alderdietako batetik, baina ez zen aski izango erauzketa-jarduera garatzeko.


      Bigarrenik, enpresak aurkezturiko aditu-txostenari begiratuta, lubakirako eta plataformak taxutzeko bolumenak eta tona-kopuruak 814.000 m2 eta 2.189.660 tona egingo zuten: merkatu-prezioan baloratuz gero, 21.156.774 €-ko mozkina, erauzteko gastuak kenduta. Lan horiek egiteko epea mugatua zenez (urtebete inguru, hitzarmenaren arabera), argi dago espero zuten etekin ekonomikoari honela baino ezin zaiola iritzi: “alegiazko aberastasun ames”tzat ia (Auzitegi Gorenaren lehenengo salak asmatutako esamoldea da; besteak beste, 2009ko azaroaren 12ko epaia eta 2011ko uztailaren 20koa). Eskuratu gabeko irabaziak, sortutako kalteak bezala, frogatu egin behar dira, eta bakarrik jo daitezke halakotzat kaltetuak jaso beharko lituzkeen eta jaso ez dituen egiazko etekin zehatz eta egiaztatuak; ez, ordea, etekin hipotetikoak.


      Lege- eta erregelamendu-araubidetik ateratzen denez, A) eta C) sekzioen arteko aldea ez da baliabide mineral edo geologikoen izaeran oinarritzen; aitzitik, mea edo baliabide geologiko bera A) sekzioan edo C) sekzioan sailka daiteke, ustiapenaren ingurabar tekniko eta ekonomikoen arabera.


      Meatze-legearen 2. artikuluak dio meatoki eta baliabide geologiko guztiak direla jabari publiko, eta 16. artikuluak, bere aldetik, A sekzioko baliabideak, jabetza pribatuko lurretan daudenean, lurraren jabeari egokituko zaizkiola, zeinak ustiapenerako baimena eskuratu beharko baitu, eta lanen plana urtero aurkeztu, meatze-administrazioak onar dezan. C sekzioko baliabideen probetxamendua, berriz, ustiapen-kontzesioa eskuratzearen mende geratzen da (60. artikulua).


      Meatze-legearen 3.b) artikuluaren arabera, meategi hauek dira A) sekziokoak: “balio ekonomiko txikia dutenak, inguru hurbilean merkaturatzen direnak, baita, era berean, probetxamendu bakartzat dutenak neurri eta forma egokiko zatiak ateratzea, azpiegitura- eta eraikuntza-obretan zuzenean erabiltzeko, edota erauzi, hautsi eta kalibratzea besterik eskatzen ez duten beste erabilera batzuetan”.


      Gainerakoan, 3.3 artikuluak dioenez, “A) sekzioa taxutzeko balorazio-irizpideak dekretuz finkatuko dira, Ministroen Kontseiluak emango baitu, Industriako ministroak proposatuta, Garapenaren Plangintzarako eta Sindikatu Antolamendurako Ministerioak txostena eman eta gero”.


      Hala ezarri zuen uztailaren 17ko 1747/1975 Dekretuak, Meatze-legearen A) sekzioa taxutzeko balorazio-irizpideak finkatu baitzituen. Gerora, abenduaren 15eko 4019/1982 Errege Dekretuak aldatu zuen, eta, azkenik, urtarrilaren 27ko 107/1995 Dekretuak, zeinaren legezkotasuna berretsi baitzuen Auzitegi Gorenaren 1998ko ekainaren 2ko epaiak (RJ 1998, 5712). Bada, azken dekretu horrek A) sekzioaren barruan sartu zituen meategi eta baliabide geologiko hauek:


      “1. artikulua


      1. Meatze-legearen 3. artikuluko A) sekziokoan sartzen dira ondorengo ataletan aipatzen diren inguruabarretatik edozein betetzen duten meategi eta baliabide geologikoak:


      a) Probetxamendu bakartzat dutenak neurri eta forma egokiko zatiak ateratzea, azpiegitura- eta eraikuntza-obretan zuzenean erabiltzeko, edota erauzi, hautsi eta kalibratzea besterik eskatzen ez duten beste erabilera batzuetan.


      Salbuespen dira artikulu honetako 1. zenbakiaren b) letraren barruan sartzen ez diren baliabide mineralen meategiak, zeinen produkzioaren helburua baita hormigoiak, morteroak eta emokadurak, aglomeratu asfaltikoak edo antzekoak fabrikatzea, edota aurreko paragrafoan finkatutako prozedura gainditzen duen baten mendekoak.


      b) baldintza hauek guztiak betetzen dituztenak:


      haien produktuen urteko salmenta-balioa 100.000.000 pta. baino gehiago ez izatea, ustiategian lanean ari diren langile espezializatuen kopurua 10 baino gehiago ez izatea eta zuzeneko merkaturatzea ez joatea ustiategia dagoen udal-mugartetik 60 kilometrora baino urrutiago.”


      Batzordeari axola zaiona da, ASL-k eskatutako ustiapena 1. artikuluko a) letrara bildu ahal izateko, ikusirik ustiapenak zer dimentsio ekonomiko duen (soberan gainditzen baitu urteko 600.000 €), ateratako meatze-baliabideak ezingo zirela erabili hormigoiak, morteroak eta emokadurak, aglomeratu asfaltikoak edo antzekoak fabrikatzeko, bestela eskaria C) sekziora sartu beharko litzatekeelako.


      Bada, muga horiek kontuan hartuta, orobat ASA enpresak ustiatzeari utzi zion harrobi batez ari garela, Batzordeak ezinbestean aipatu behar du ez direla adierazi, are gutxiago frogatu, zer inguruabar zehatz eta berariazko aldatu den agregatuen merkatuan, gutxienez 1992ra arte antiekonomiko zen ustiategi bat, ASL enpresa eratu zenean 120.000 € baino gutxiagoko balioa zuena (2004ko abuztuaren 6ko eskritura), 2012. urtean hogeita bat milioi eurotik gora ematera iristeko (bereziki eraikuntzari eragin dion krisi ekonomiko gorrian gainera).


      Azkenik, baina ez atzenik, kareharri-baliabide horiek ustiatzeko moduan daude oraindik, A harrobian baitaude oraindik, merkaturatzeko moduan.


      Espedientean ez da ageri zer erabaki hartu duten azkenean, baina aipatzeko modukoa da prozeduraren amaieran jasotzen badute eskatutako baimena bere horretan jarraituko duela agregakinak merkaturatzearen ondoriozko mozkinak. Aldiz, C) sekzioko baliabideen ustiapena SFMSA enpresari ematen badiote, dagokion balio justua jasoko du desjabetuko dizkioten lurren titular den aldetik; izan ere, jurisprudentzia baten arabera, halakoetan, desjabetzearen arrazoia denean meatze-baliabideak ustiatzeko emakida administratiboa, balio justuak barnean hartzen du, baita ere, A) sekzioko baliabideen ustiapenaren galera hipotetikoa, hartu ere atera litezkeen mozkinen %10 eta %30 bitartean.


      Argi eta garbi dago, beraz, hitzarmena suntsiarazteak ez dakarrela eskuratu gabeko irabaziak aitortzeko moduko ondare-ondorio negatiborik.

      Irizpena emateko aurkeztu diguten kasuan egiaztatuta geratu da alegatutako kalterik badela, eta kalte hori erreala dela, benetakoa eta ekonomiaren aldetik ebaluatzeko modukoa. Era berean, zalantzarik eta eztabaidarik gabekoak dira, alde batetik, kalte horren antijuridikotasuna, eta, bestetik, zerbitzuaren funtzionamenduaren eta jasandako lesioaren arteko kausaltasun-harremana.


      Pairatu beharrik ez zuten kaltea jasan dute etxebizitzen titularrek; izan ere, helburu publiko bat ─etxebizitza sozialak eraikitzea ─ betetzeko ez zegoen haien eskubidea zertan kalteturik.


      Baina, hau ere esan behar da, Administrazioak onartu egin du erantzukizun hori, eta bere gain hartu du kaltetutako eraikina konpontzea, eta beste bizileku bat eman die etxebizitzetatik alde egin behar izan zuten auzoei, beharrezko joan-etorri gastuak eta mudantzakoak bere gain hartuta. Eta euren etxea arriskuan ikusi zuten herritarrei dagokienez bereziki, Batzordeak uste du Administrazioak egoki konpondu zuela arazoa, azkar ibilita.


      Obren titular eta sustatzaile zen aldetik, Administrazioak berak in natura konpondu dizkie kalteak erreklamatzaileei, eta ordainketa jaso dute beraz.


      AJAPELen 141.4 artikuluak beren-beregi onartzen du gauzatan ordaintzea, eta kaltea konpontzeko beste modu bat da, diruzko kalte-ordainaz bestelakoa, erreparazio-zorra berdin-berdin azkentzen duena.


      Ez da hori, ordea, instantzia honetan aurkezten duten uziaren xedea; aitzitik, erreklamatzen dituzten kalteak, erreklamazio-idazkian irakur daitekeenez, “zuzenean datoz titulu legitimoarekin bost urtez bizi izan dituzten pisuak erabili ezinetik”. Sortutako kaltearen eta lortu gabeko irabazien arteko bereizketa klasikoaren arabera, hau esan behar: lehenengoa behar bezala ordainduta dagoela, erreklamatzaileek ere onartu baitute, baina bigarrenarengatik kalte-ordaina zor zaielakoan daudela.


      Lortu nahi duten kalte-ordainari dagokionez, berriz, aditu-txosten bat du oinarri bakar. Badirudi erreklamatzaile guztiek dutela legezko ordezkari bera (SES jauna), baina, hala ere, bi profesionalek txosten bana eman dute, eta, gainera, metodo desberdinak erabili dituzte aipatu lortu gabeko irabaziak kalkulatzeko.


      (…)


      Beraz, lortu gabeko irabazietan sartuta, jurisprudentziak irizpide murriztailea eta zuhurra erabili du gai honetan, eta hau deklaratu du: zorrotz frogatu behar direla kaltetuak gertakari kaltegarria jazo ezean jaso beharko lituzkeen eta jaso ez dituen egiazko etekin zehatz eta egiaztatuak; eta ez direla kontuan hartu behar zalantzazko edo beharbadako abantailak, itxaropenetan bakarrik oinarrituak.


      Kasu honetan, hasiera-hasieratik ohartarazi behar da etxebizitza bat erabili edo baliatzeko eskubide hutsak ez diola titularrari besterik gabe ematen benetako sarrera ekonomiko zehatzak izatea, berez ez duelako diru-sarrerarik sortzen, ez kapital-errendimendu gisa ez ondare-irabazi gisa.


      Besterik litzateke jabeek etxebizitzak alokatuta edukitzea eta jasotzen ari ziren errentak galdu izana hutsaraztearen ondorioz. Hala balitz, litekeena zen erreklamatzaileen egoera ekonomikoa bereoneratu behar izana. Ez zen hori, ordea, etxebizitzen egoera, ez baitzegoen etxea nahitaez utzi behar izan zuen errentaririk.


      Are gehiago, etxebizitzak ez zeuden alokairu-merkatura sartzeko moduan, batzuetan obratan zeudelako (lehenengo, hirugarren eta laugarren pisuak), beste batean erreklamatzailea bizi zen etxebizitza zelako (bigarren pisua, RNU andrearena).


      Ez dakigu obrak amaitzean posible izango ote zen ala ez obren xedeko pisuak alokatzea (lehenengoari dagokionez, ikusita higiezina nola zegoen eta erreformaren nondik norakoa ez du oso probable ematen; laugarren pisuari dagokionez, berriz, ezin dugu hango obren norainokoa baloratu, nahitaezko obra-lizentziarik egiten ari zirelako), baina zalantzarik gabekoa da ezin dela benetako kaltetzat aitortu hirugarren batzuei alokatzeko itxaropen hutsen sakrifizioa; izan ere, ezin da ziurtatu hutsaraztea luzatu zen aldi guztian alokatuta egongo zela, hutsarazterik gertatu izan ez balitz.


      Hirugarren pisuari dagokionez, jabeak berak, SAI andreak, aitortu du ez zuela alokatzeko asmorik, bertan bizi nahi zuelako, baina halakorik egin ezinik ibili zen aldiak ez ziolako inongo ondare-galerarik ekarri, gurasoekin bizi izan zelako, errentarik ordaindu gabe.


      RNÚ andreari dagokionez, onartuta ere ordainketarako eskubidea zuela bere etxebizitza ezin izan zuelako erabili, kalte hori osoro ordaindutzat jo beharko litzateke, Administrazioak aitortu ziolako beste etxebizitza bat erabiltzeko eskubidea, baldintza guztiz onetan; ez alferrik adierazi zuen bere asmo hau: hutsarazpen-agindua bertan behera utzi ondoren ere, etxebizitza berrian jarraitu nahi zuela, jabetzan duen etxebizitzara itzuli gabe.


      Are gehiago, … kaleko … zenbakiko eraikinaren ondoko orubean etxebizitza sozialak eraikitzeko obrek iraun bitartean, pentsa zitekeen eraikin horren aldi baterako okupazioa gertatu zela obren ondorioz, eta, aldi horretan, jabeek eutsi egin ziotela euren etxebizitzen jabetzari, eta, horregatik, jabetza berreskuratu zutela obrak amaitzean, etxebizitzen edukitzaz eta gozamenaz aldi baterako gabetuta egon ondoren.


      Egia da desjabetzea eta ondare-erantzukizuna ez direla instituzio berdinak, eta bakoitzak badituela bere lege-parametroak, are parametro konstituzionalak, eta ez da gutxiago egia enbor beretik datozela, administratuen ondare-eskubideen gaineko eragin edo afektazio singular bat erakusten duten neurrian.


      Ildo horretatik, Batzordeak gogoratu nahi du, nahitaezko desjabetzearen institutuaren arabera, aldi baterako okupazioa gertatzen denean, hau da, erabiltzeko eta gozatzeko eskubidea aldi baterako eteten zaionean okupatutako higiezin baten titularrari, Nahitaezko desjabetzeari buruzko Legearen 115. artikulua aplikatu behar dela, kalte-ordainerako bi kontzeptu aurreikusten baititu: a) okupazioak iraun bitartean mugaeguneratutako errentak direla eta jabeak hartu gabeko errendimenduak, eta b) finkari eragindako kalteak eta hasierako egoerara itzultzeko gastuak. Jasandako ondare-galera guztia ordaintzen da kontzeptu horiekin.


      Erraz ondorioztatzen denez, aldi baterako okupazioaren kalteak guztiz independenteak dira okupatutako ondasun higiezinaren balioarekiko, ez baitute zuzeneko erlaziorik harekin, baizik eta titularrak jaso zitzakeen errentekin.


      Hori dela eta, jurisprudentziak ez du onartzen aldi baterako okupazioaren balio justua zehazteko frogabidetzak aditu-txosten bat, zeinak galera kalkulatzen baitu higiezinak duen balioa aintzat hartuta, elkarrekin parekatuz, adibidez, errendimendua finkaren balioaren legezko interesarekin, jaramonik egin gabe jabeak finkaren ustiapenari ateratako benetako errendimenduari edo errendimenduei.


      Auzitegi Gorenaren 2007ko abenduaren 19ko epaiak (2008/581) argi eta garbi dio balio justua finkatzeko “jabeak errentamenduarengatik jasotako errentak hartu behar direla kontuan”, eta ezin direla kontuan hartu jabeak atera zitzakeen errendimendu posible batzuk, aldi baterako okupazioaren ondorioz bere finkaren higiezin-sustapen bat egin ezina gertatuz gero.


      Legearen xedapenean, jakina, aldi baterako okupazioak benetan eragindako kaltea ordaintzeko ideia dago, okupaziorik ezean kaltetuak izango lukeen egoerara itzultzeko asmoz, kontuan hartu gabe egiaztatu eta frogatu gabeko errendimenduak, aldagai hipotetiko batzuk betetzearen mendekoak, ez baitakigu beteko diren ala ez.


      Gainera dezagun ezen, jurisprudentzia guztiz sendotu baten arabera, aldi baterako okupazioaren ondoriozko desjabetze-espedienteetan ez dela bidezkoa %5eko afektu-saria ematea; izan ere, lege-presuntzio batez konpentsatzen du desjabetutako objektuaren galerak jabeari eragindako atsekabea, eta aldi baterako okupazioetan ez da halakorik gertatzen, desjabetuak bere jabetzari eusten diolako (Auzitegi Gorenaren epaiak: 1997ko irailaren 30ekoa, 1998ko martxoaren 20koa, 2001eko azaroaren 13koa eta, baita ere, jada aipatua dugun 2007ko abenduaren 19koa).


      Laburbilduta: Administrazioak behar bezala konpondu ditu, in natura, Bilboko … kaleko … zenbakiko higiezineko auzoei eragindako kalteak, eta ez da bidezkoa erreklamatzaileei inongo kopururik aitortzea jabetzan edo gozamenean zuten pisua erabili ezinagatik.


      76/2014 ABJI 33.etik 66.era par.


      


      Bidezko da, hortaz, kaltea ordaindu beharraren norainokoari ekitea, eta, kasu honetan, kontuan hartu beharko lirateke, nagusiki, erreklamatzaileak eskuratu gabeko irabazi batzuk; hain zuzen ere, kontratazio-zerrendan haren puntuazioa zuzendu bitartean eskuratu gabekoak. Lehenago jaso dugunez, honela zenbatesten du erreklamatzaileak kaltea: 19.349,17 euro, gehi jaiegun, txanda, gau eta abarrengatiko plusak edo osagarriak, 2012ko martxoaren 17aren eta 2012ko abenduaren 31ren arteko aldikoak. Hau ere eskatzen du: Gizarte Segurantzarako kotizazio egokiak egitea eta emandako zerbitzutzat aitortzea Osakidetzan erradiodiagnostikoko teknikari espezialista gisa egindako zerbitzaldia, 269 egun.


      Batzordearen ustez, hala ere, kaltearen norainokoa zedarritzen duten bi faktore hartu behar dira kontuan. Lehenik eta behin, lanpostuak aldi labur edo oso labur batez betetzeko ordezkogaien zerrenda zela (eta ez lanpostu hutsak betetzeko zerrendak), eta erreklamatzaileak inolaz ere ez zuela bermatuta zerbitzuak aldi hartan guztian ematea, eta aldi hori, gainera, ez zela 2012ko abenduaren 31ra arte iritsi, 2012ko azaroaren 29an jarri baitzuten zerrendan zegokion lekuan.


      Bigarrenik, erabiltzen duten dei-sistemak ez du nahitaez bermatzen zerrendan postu hobea izateak laneko aldi luzeagoa ekartzea beti, normalean horretara jo arren.


      Horiek horrela, kaltea zuzen kalkulatzeko, hauxe hartu behar da abiapuntutzat: erreklamatzaileak erradiodiagnostiko-teknikariak ordezkatzeko behin betiko zerrendan ateratako postua, behin 2008ko EPEren opozioaldiko nota sartuta, hala … Ospitalean (97. zenbakia) eta …/… ESIn (35. zenbakia), hizkuntza-eskakizunik gabe.


      Postu hori abiapuntutzat hartuta, behin-behineko zerrendetan postu hori bete zuen pertsonak egindako lanaldia eta jasotako ordainsariak zenbatu beharko lirateke, eta erreklamatzaileak benetan jasotako diru-sarrerekin konparatu, ez bakarrik Osakidetzan (hala benetako lanegunengatik nola opor ordainduengatik), baizik eta erreklamatzen den lanpostuan aritzearekin bateraezina den beste edozeinetan, barnean hartuta langabeziarengatiko prestazio publikoak, lan-bizitzari buruzko txostenaren arabera. Hori guztia, bidegabeko aberasterik gerta ez dadin.


      Eragiketa horiek egin beharko dira, beraz, eta instrukzio-lanekin jarraitu horretarako, eragiketen emaitzatik ateratze aldera kalte-ordainaren zenbatekoa, kontuan hartuta, balio-zorra denez, eguneratu egin behar dela aipatu kopuru hori, AJAPELaren 141.3. artikuluak xedatu duenaren arabera eguneratu ere, behin betiko ebazpena emateko eguna aintzat hartuta.


      Egun-alderik balitz, bidezko izango litzateke, era berean, Gizarte Segurantzako kotizazio egokiak egitea eta egunak benetan emandako zerbitzutzat aitortzea administrazio-ondorio egokietarako.


      102/2014 ABJI 42.etik 48.era par.


      


      Kontsulta egin digun sailaren ustez, zerrenden barruan sartuta ─noiz ez dakigu─, bete egin da Hezkuntza, Hizkuntza Politika eta Kulturako sailburuaren 2013ko azaroaren 4ko Agindua, berraztertze-errekurtsoa ebazten duena.


      Erreklamatzaileak bere alegazio-idazkian dioenez, berriz, nahiz eta “ordezkogaien zerrendara berriz sartu, ustez, … lehen adierazitako ebazpenaren egunean, plazak esleituta zeuden jada”. Gaineratu duenez, 2013ko azaroaren 4ko Agindua betez, “zerrendatik atera aurretik zituen baldintzetan egin behar da zerrendara berriz sartzea”.


      Kaltea denaz bezainbatean, Batzorde honek bere 101/2009 espedientean adierazi duenez, ordezkapenak egiteko edota aldi baterako aritzeko zerrenda batean egoteak ez dakar, berez, lanpostua eskuratzeko eskubidea; aitzitik, zerrendan dagoenak lanpostu bat eskuratzeko espektatiba edo igurikapen hutsa baino ez du.


      Hala ere, behar bezala egiaztatuz gero Administrazioak, zerrendan ezarritako lehentasun-hurrenkeraren arabera egitean deialdiak, lanpostu jakin bat eskaini ziola, eta arrazoizko zalantzarik ez dagoenez postu hori beteko zuela behar bezala zuzendu duten kanporatzea gertatu izan ez balitz, gauzatu egingo litzateke ordaintzeko moduko kaltea.


      Horixe bera gertatu da kasu honetan; izan ere, erreklamazioan aurkezturiko datuen arabera ─Hezkuntza, Hizkuntza Politika eta Kultura Sailak ez ditu zalantzan jarri─, plaza bat beteko zuen … GLHBIn, behin-behinean esleitu zioten gainera. Horrek benetako kaltea dakar, diru aldetik zenbakarria.


      Azpimarratzekoa da, baita ere, sail horrek eztabaidarik gabe onartu dituela hala erreklamatzaileak parte hartu zuela 2013-2014 ikasturtearen hasierako esleipen-prozesuan, nola plaza behin-behinean esleitu ziotela.


      Bidezko da, hortaz, kaltea ordaindu beharraren norainokoari ekitea, eta, kasu honetan, kontuan hartu beharko lirateke erreklamatzaileak eskuratu gabeko irabazi batzuk.


      Horretarako, abiapuntutzat hartu beharko litzateke behin-behinean esleitu zioten lanpostuan zerbitzuak ematen egongo zen aldia, ez baitute zalantzan jarri 2013-2014 ikasturtean beteko zuela postu hori (2012ko irailaren 1etik 2013ko abuztuaren 31ra arte); beraz, 37.659,71 euro dagozkio ordainsaritan, Hezkuntza, Hizkuntza Politika eta Kultura Saileko Langileriaren Kudeaketako Zuzendaritzaren txostenaren arabera.


      Zenbateko horri, hala ere, hauek kendu beharko litzaizkioke: aldi horretan, erreklamatzen den lanpostuan aritzearekin bateraezina den beste edozein jardueratan eskuratutako sarrerak, barnean hartuta langabeziarengatiko prestazio publikoak edo funts publikoen konturako beste batzuk (besteak beste, Euskal Autonomia Erkidegoko Justizia Auzitegi Nagusiaren 2008ko urriaren 28ko epaia, RJCA 636/2008, eta Asturiasko Justizia Auzitegi Nagusiaren 1999ko martxoaren 1eko epaia, RJCA 744/1999). Hori guztia, bidegabeko aberasterik gerta ez dadin.


      Eragiketa horiek egin beharko dira, beraz, eta instrukzio-lanekin jarraitu horretarako, eragiketen emaitzatik ateratze aldera kalte-ordainaren zenbatekoa, kontuan hartuta, balio-zorra denez, eguneratu egin behar dela aipatu kopuru hori, AJAPELaren 141.3. artikuluak xedatu duenaren arabera eguneratu ere, behin betiko ebazpena emateko eguna aintzat hartuta.


      192/2014 ABJI 60.etik 69.era par.


      


      D) Beste kalte batzuk


      Sortutako kaltea aztertzea falta zaigu, hots, ASL-k egin zituen gastu batzuk, trenbide-administrazioarekin sinatutako hitzarmenean jasotako betebeharrei aurre egitekoak.


      Jakina, borondatez onartu zuen enpresak gastu horiek ordaintzea, behar zituen baimenak lortzeko esperantzarekin, baina baimenok lortzeko inongo segurtasunik gabe.


      Berriz esan dezagun: A harrobiko titular den aldetik, A) sekzioko baliabideak ustiatzeko eskubideak ─meatze-legeriak aitortzen baitizkio─ kasu honetan baino ez zaizkiola legez batuko enpresaren ondareari: beharrezko dituen baimenak eskuratzean ─meatze-, ingurumen- eta udal-agintariek eman behar dituzte─.


      Gainera, jada adierazia dugunez, ingurumenaren edo meatzeen alorretan behar diren baimenak eskuratzea ez da berez aski meatzaritzan hasteko, beste interes batzuk ere errespetatu behar direlako, berdin-berdin, hirigintzakoak konparazione, udal administrazioari baitagokio, funtsean, haiek zaintzea.


      Aztertzen ari garen kasura bueltatuta, inondik ere ez dira ordaintzeko modukoak A) sekzioko meatze-baliabideak ustiatzeko baimena eskatzeko egin zituen gastuak, hura izapidetzeko beharrezko ziren neurrian. Azkenean baimenik eman ez izanak ez du esan nahi eskatzaile guztiei ordaindu behar zaizkienik baimena lortzeko egindako gastuak. Eskatzaileak nahitaez egin behar ditu gastu horiek legezko eskakizunak bete eta baimena lortu ahal izateko, emaitza edo ondorioa edozein dela.


      56/2014 ABJI 129.etik 133.era par.


      


      WJT jaunak erreklamatutako mila berrehun eta hogeita bat euro eta hirurogeita hamazazpi zentimoko gastuak (1.221,77 €) ezin dira sartu, ordea, kalte-ordainaren quantumean; izan ere, mantenu- eta garraio-gastuak dira, telefonoa birkargatzekoak eta abar, eta ez zaie behar bezala egiaztatu istripuarekin lotuta daudenik, ez baitago frogatuta Bilboko egonaldia aurreikusi baino gehiago luzatu zenik istripuaren ondorioz, eta, beraz, berdin-berdin egingo zituen gastuok, arruntak dira eta eguneroko bizitzan.


      Beste alde batetik, ez dute kalte-ordaina emateko modukotzat jo ART andreak ordaindutako beste kopuru bat ─hain zuzen ere, errehabilitazio, ortopedia, farmazia eta antzeko gastuak hartzen dituena─, fakturak ez daudelako itzulita Euskal Autonomia Erkidegoko hizkuntza ofizialetako batetara. Horri buruz esan behar da ez dagoela dokumentatuta kontu hori zuzentzeko errekerimendua ─erreklamatzaileen ordezkariei egin omen zioten errekerimendua─. Lehen batean, eta faktura horietan jasotako kontzeptuei ekin beharra deusetan galarazi gabe, badirudi gastu horiek behar bezalako lotura dutela istripuak eragindako kaltearekin; horrenbestez, gastu horiek ordainketatik at utzi ahal izateko ─aipatutako arrazoi formalarengatik utzi ere─, espedientean jasota behar du zuzentzeko errekerimenduak.


      113/2014 ABJI 53.etik 54.era par.


      


      Kalte-ordainaren zenbatekoari dagokionez, Batzordea bat dator udaleko zerbitzu medikoek lesioei eman dieten balorazioarekin, erreklamatzaileak ere onartu baitu: 27.263,26 euro jotzen du.


      Udalak, ordea, ez du erreklamatzaileak aurkeztutako hainbat gastu onartzen. Haien artean daude, adibidez, etxebizitza egoera berrira aldi batez egokitzeko eginak (ohe elektrikoaren alokairua eta segurtasun-barrak jartzea), fisioterapia-saioetakoak (bi zentro pribatutan, 2013ko maiatza eta azaroa bitartean) eta etxerako langile bat kontratatzea 2012ko urritik 2014ko apirilera. 9.093,83 euro jotzen dute, guztira.


      Ebazpen-proposamenak 2.726,33 euro baino ez ditu jarri, gainerakoari uko egiteko arrazoirik eman gabe, baina, espedientetik ateratzen denez, badirudi udalaren aseguru-etxearen irizpidea nagusitu dela.


      Ohiko etxebizitza egokitzeko gastuei eta fisioterapiako tratamenduko gastuei dagokienez, aseguru-etxeak dio bakarrik ordainduko dituela jatorrizko fakturekin erabat egiaztatuta daudenak eta istripuaren datarekin eta arrazoiarekin bat datozenak. Bada, lehenik eta behin, Batzordeak uste du, jatorrizko egiaztagiriak eskatzeari egoki iritzita ere, ez dela baztertu behar kopien bitartez egiaztatutako gastuen zilegitasuna interesdunari akats hori konpontzeko aukera eman gabe; beraz, epe bat eman beharko zaio jatorrizko dokumentuak aurkez ditzan, edota behar bezala egiaztatutako kopiak bestela. Bigarrenik: ikusten denez, fisioterapia-saioak harago doaz lesioak egonkortutzat jotako eguna baino (2013ko irailaren 4a). Beraz, gastua behar bezala justifikatuz gero, egun horretara artekoa baino ez da onartu behar.


      Etxeko langilearen gastuei dagokienez, ezin bat egin, besterik gabe, haiek ez onartzeko arrazoiekin. Aseguru-etxeak bidalitako mezu elektronikoan ageri denez ─dokumentu horretan bakarrik aipatzen dira ez onartzeko arrazoiak─, “ezerk ez du frogatzen lehenagotik zuenik, ez eta adierazitako moduan behar izan duenik gero, ez eta Gizarte Segurantzan alta emanda zegoenik, edo senidea denik, eta abar”.


      Batzordearen ustez, berriz, dokumentuz egiaztatuta dago ─kopien bitartez bada ere─ hala lan-kontratazioa nola gizarte-segurantzako alta. Gainera, kontratuan aurreikusitako zerbitzuen emanaldia erreklamatzailearen etxean gertatzen da, eta bat dator udalak berak onartutako susperraldiarekin eta sendatzeko aldiarekin. Horrek guztiak sinesgarritasuna ematen die gastuei eta erreklamatzaileak jasandako istripuarekin duten harremanari.


      Arazoa, beharbada, lan-kontratuko kontratatzailea erreklamatzailea bera ez izatean datza. Erreklamatzaileak, gainera, ez du argitu zer harreman duen sinatzaile horrekin. Nolanahi ere, berriz diogu, kontu horiek ez dira besterik gabe ukatu behar, konpontzeko edo argitzeko aukera eman behar zaielako interesdunei.


      Laburbilduta: udalak onartu ez dituen gastuei dagokienez, Batzordeak uste du jarraipena eman behar zaiola instrukzioari, gastu horien benetakotasuna bermatu edo baztertzeraino, halako moldez non erreklamatzailearen erabateko kalterik eza bermatuko den, bidegabeko aberastearen mugarekin


      144/2014 ABJI 26.etik 33.era par.


      


      Kaltearen balorazioari dagokionez, udalak ukatu egiten du, baita ere, partikularrek erreklamatzen dituzten kalteak egiaztatu direnik, behar bezala frogatu gabe daudela uste baitu: Batzordeak ezin du bat etorri horrekin. Halako kasuetan, kaltea baloratzeko zailtasunetik abiatuta, kaltea zenbatesteari dagokionez, jurisprudentziak onartuta dauka, batzuetan, gehiegizko zarataren ondorio kaltegarriak nabaritu diren denborarako ostatuaren kostua kontuan hartzea. Hala ere, ez da baztertu behar kaltea zenbatesteko beste edozein modu; betiere, kaltea behar bezala egiaztatuta gelditzen bada.


      Ondorio horietarako, interesgarria da gogoratzea Auzitegi Gorenak 2003ko maiatzaren 29ko epaian esan zuena (RJ 2003/5366):


      “Urratutako oinarrizko eskubidea benetan eta erabat bereoneratuko bada, zinez behar da, eskubide horren zaintza teorikoa izan ez dadin, urraketaren ondorioz jasandako kalte-galeren ordaina.


      Kalte horien erakusgarri izango dira oihiko etxebizitza erabili ezina eta beste bat bilatu beharra eragozpenak edo enbarazuak ekiditeko; edota, norbere etxean jarraituz gero, bakoitzaren bizitzan jasandako deserosotasun edo pairamen moral eta fisikoa. Horrek esan nahi du kalte-mota bat ala bestea gerta daitekeela, eta ezinezkoa dela kalte horiek pilatzea ordainaren ondorioetarako.


      Kasu honetan, erreklamatzaileek aditu-txosten bat ekarri dute, gorputz-kaltea baloratzeko eta laneko medikuntzako espezialista batek egina, aseguruetako peritu medikoa bera: arrazoizko balorazio bat aurkeztu dute, pazientearen historia klinikoan oinarritua. Zehazki, txosten hauek aipatzen dira ─Osakidetzakoak gehienak─: lepoko RMN txostena (2005/12/29), G doktorearen bilakaera-txostena (2007/12/13), A psikiatraren txosten klinikoa (2009/04/22), Psikiatriak Ikuskaritza Medikora bidalitako bilakaera-txostena (2009/06/16), U doktorearen txosten klinikoa (2011/02/28), … osasun-zentrokoa (2012/06/21), G doktorearen sorospen-txostena (2012/07/4), RDT andrearen psikologia klinikoko txosten klinikoa (uztaila/2012) eta A doktorearen psikiatriako bilakaera-txostena (6/07/2012).


      Txosten horiek edo lan-bajako parteak prozedurara ekarri ez izanak ─badirudi udala hori exijitzen ari dela─ inola ere ezin du txostenak dioena besterik gabe indargabetu, are gehiago udala saiatu ez bada balorazio alternatibo bat egiten.


      Epaiak berak jasotzen du nola, 2009. urtearen erdialdera, MAMB andrea tratatzen ari ziren antsietate- eta depresio-sindrome batengatik eta estres akutuko nahasmendu batengatik, “txokoko eta tabernetako” zaratei lotuak. Hori ikusita, udaletik egindako edo bultzatutako baloraziorik ezean, Batzorde honek, froga hau aztertzean erabili beharreko kritika zintzoa baliatuta, egokitzat jotzen du erreklamatzaileek aurkeztu aditu-txostenean ageri den balorazioa.


      Txosten horren arabera, MAMB andreak antsietate- eta depresio-sindromea eta estres akutuko nahasmendua izan zituen, zaratei lotuak biak, zeinek ezintasuneko 199 egun ekarri baitzituzten (180 egun 2009.ean eta 19 egun 2011.ean) eta 376 egun ez ezgaitzaile. Urte bakoitzari aplikatzeko baremoaren arabera, 10.626 euro egun ezgaitzaileengatik eta 11.035,30 euro ez ezgaitzaileengatik. Antsietate- eta depresio-sindromearen sekuelei begiratuz gero, 8 puntu onartu dira: 6.258,48 euro, guztira. Aurreko guztiak batuz gero, 27.919 euro ateratzen dira, eta, gure ustez, kalte morala ere barnean sartutzat jo behar da, eta, beraz, kontzeptu horrengatiko 5.000 euroko eskari osagarria baztertu.


      149/2014 ABJI 33.etik 38.era par.


      


      Erreklamazio-idazkiak dakarren bigarren uziari dagokionez ─hau da, erreklamatzaileari kontuan hartzea irakasle gisa postuan aritu izanagatik aterako zitzaizkion puntuak, 2013-2014 ikasturtean pilatuko zituen puntuak kasu honetan─, gure 240/2011 irizpenean adierazi genuenez, ondare-erantzukizunaren eremutik kanpo dago; izan ere, aipatu zerrendak dituen arauen erregulazioaren arabera ebatzi behar da kontua, esparru horretan gauzatu ahal izango baita, hala egokituz gero, puntu horien aitorpena.


      192/2014 ABJI 70. par.


      


      E) Ordainketa


      Azkenik, udalak aseguru-etxeko bulegoetara bidali du erreklamatzailea, kalte-ordaina eskuratu dezan istripuari aplika dakiokeen frankizia gainditzen den zatian. Batzordearen ustez, halakoei aurre egiteko aseguru bat izateak ez du udalaren erantzukizuna aldatzen, kalte-ordain osoari egin behar dio eta aurre, hargatik eragotzi gabe kopuru hori berreskuratzea aipatu enpresarekin kontrataturiko aseguruaren bitartez.


      144/2014 ABJI 34. par.


      


      III. Kausaltasun harremana


      A) Kausak pilatzea


      Oraingo honetan, erreklamatzailearen deskribapenaren arabera, honek eragin zuen istripua: baldosa batzuk apurtuta zeuden, haiekin estropezu egin eta erori egin zen. Erreklamazioarekin batera, txosten fotografiko bat, zeinean ikusten baita espaloi bat, 160 cm inguru zabal, beheragunetik garajeko sarbidea hasten den tokiraino, nahikoa andeatua, erdian gutxienez sei baldosa apurtuta eta altxatuta dituela, baldosa bat faltan eta beste batzuk mugituta. Espaloiaren egoera bat dator erreklamatzaileak adierazitako bertsioarekin, eta horrek pentsarazten digu baldosek eragindako koskarekin estropezu eginda gertatuko zela erorikoa.


      Beste alde batetik, espedienteak ez du argitzen istripuaren dinamika, eta ez da bestelako frogabiderik erantsi edo alegatu, erorikoa espaloiaren egoeraren ondorioz gertatu zelako bertsioa berresteko moduan.


      Halatan, bada, ondorio hau atera daiteke: froga-euskarri gehiagorik ezean, ez dela justifikatuta edo egiaztatuta ageri zerbitzu publikoaren funtzionamenduaren eta erreklamatzaileak jasotako kaltearen arteko kausazko erlazioa. Hartara, egiaztatutako gauza bakarra litzateke erreklamatzailea erori eta lesioak izan zituela, eta ezin da dudarik gabe esan gaizki zeuden baldosekin estropezu eginda gertatu zenik erorikoa.


      Hala ere, espedienteak baditu beste elementu batzuk, erreklamatzailearen bertsioari sinesgarritasuna eman eta Batzorde honi laguntzen diotenak presuntzio edo uste bat hobesten, hots, erorikoa esandako lekuan gertatu zela, espaloia gaizki zegoelako gertatu ere.


      Ildo horretatik, Udaltzaingoak, bere txostenean: (i) erreklamatzailea lurrean erorita aurkitu zutela dio, gaizki zegoen espaloi-zatiaren ondoan; (ii) espaloiaren egoera egiaztatzen du; eta (iii) egiantzekotasuna ematen dio erorikoari buruzko bertsioari, ikusita espaloia gaizki zegoela eta istripua jasan zuenaren adina.


      Udaleko zerbitzu medikoen txostenak, bere aldetik, erreklamatzailearen lesioak baloratzen dituelarik, erorikoa jotzen du lesioen sorburu posibletzat.


      Azkenik, Bideak Zaintzeko eta Mantentze Atalaren txostenak adierazten duenez, espaloiak bazuen, bai, akastun baldosarik, ibilgailu partikularrak etengabe igarotzen zirelako garajera. Orobat, Zirkulazio eta Garraio Alorrari jakinarazi zitzaion, ibi edo pasabidearen titularra jakinaren gainean jar zezan gaizki zegoen espaloi-zatia konpondu beharraz, haren eskumenekoa baitzen. Txostenak ez dakar udalaren jarduerari buruzko informazio gehiagorik espaloiak garai hartan zituen inguruabarren gainean.


      Aurrekoa gorabehera, egoki deritzogu balorazio batzuk egiteari gertakariaren inguruabar batzuk direla eta. Espaloiko irregulartasun edo akatsei dagokienez, nahiko argi ematen du erreklamatzaileak ikusteko moduan zeudela. Izan ere, egun-argi betean gertatu zen erorikoa (17:00etan), abuztuko egun batez, normalean jende gutxi ibiltzen den kale batean, eta espaloiaren akatsak, berriz, ikusteko modukoak ziren.


      Aurrekoak oinarritzat hartuta, edozein oinezkok erraz ikusteko moduan zegoen aipatutako akatsa. Erreklamatzailea, gainera, adineko pertsona izaki, ez zen azkarregi ibiliko, ebakuntza bat ere egina baitzuen aurretik, nahiz eta jasota egon ez ibiltzeko inongo eragozpenik zuenik.


      Aurreko guztia kontuan, hau ondorioztatu behar: interesdunak tokiaren inguruabarrei arreta egokirik ez emateagatik gertatu zela erorikoa, hein batean bederen; izan ere, arreta gutxieneko bat jarrita, arazorik gabe saihestuko zuen arazoa, argi ikusteko moduko oztopoa baitzegoen. Erreklamatzaileak, beste alde batetik, ez du frogatu toki horretatik nahitaez igaro behar zuenik, saihesteko aukerarik gabe


      Horrenbestez, hau onartu behar da: espaloiaren egoera txarrarengatik gertatu zela erorikoa, baldosa batzuk apurtuta eta beste batzuk faltan baitzeuden, irregularitateak edo koskak eraginda. Udal zerbitzuen betebeharra zen akats hori konpondu edo seinaleztatzea. Horrenbestez, objektiboki egotzi dakioke erreklamatzailearen lesioa bidearen zaintza- eta kontserbazio-faltari: espaloiak garrantzizko akatsa zuen, eta herri-administrazioei eska dakiekeen batez besteko estandarrari eragiten zion horrek, eta akatsa, gainera, nahikoa izan da kaltea eragiteko.


      Baina, aurrekoaz gain, Batzordearen ustea da, era berean, biktimaren portaera ere tartekatu dela emaitza lesiboan; izan ere, arriskua ikus zezakeen, arreta piska bat jarrita, baina ez zuen oztopoa saihestu, behar bezalako arretarekin ez ibiltzeagatik.


      Horiek horrela, gertakari kaltegarrian parte hartu izanak ez du kaltearen eta zerbitzu publikoaren funtzionamenduaren arteko kausazko harremana hausten; aitzitik, eta aipatu jurisprudentziaren arabera, eragindako kalteen ordainaren modulazioa edo konpentsazioa erabili behar da. Izan ere, espedientean dagoen dokumentazioa ikusita, proportzionalki egin behar baitiote aurre kalte-ordainari erreklamaziogileak eta zerikusia duen Administrazioak.


      Aurreko guztia horrela, Batzordearen ustea da, oraingo honetan, zuzeneko kausaltasun-harremana dagoela, ez ordea esklusiboa. Egin-eginean ere, erreklamatzailearen portaerak zerikusirik izan du gertakari kaltegarrian. Horrenbestez, ematu egin beharko litzateke udalaren erantzukizuna, %50 gutxitu ere, eta erantzukizunaren %50 TLG jaunari egotzi. Halatan, bada, egiaztatutako kaltearen balio guztiaren %50 jaso beharko du interesatuak kalte-ordaintzat.


      31/2014 ABJI 30.etik 43.era par.


      


      B) Biktimaren portaera


      Administrazioaren funtzionamendu on edo txarraren eta kaltearen arteko kausaltasun-harremanari begiratuz gero, lehenik eta behin esan behar da estalkia irekita egotea ez dela estalkiaren egoera normala, aurreikusteko modukoa; izan ere, bolardo edo taketik ezean, itxita egon beharko luke, berez, taketa sartzen den zuloa estaliz horrela. Zer gertatzen da, baina? Halako istripuak ekiditeko moduan diseinatu dutela estalkiaren mekanismoa, halako moldez non, talka eginez gero, bere ardatzean bira eman eta itxi egiten den, edozein ibilgailu igarotzerakoan, aberia edo matxura oro galaraziz horrela. Baina mekanismo horrek funtzionatuko badu, ezinbestekoa da ibilgailuek zirkulazioa baimenduta duten norabidetik egitea talka, kontrako norabidetik eginez gero estalkiak ez duelako ibiltarterik eta irekita irauten duelako.


      Eta hori gertatu zen, hain zuzen ere: zirkulatzeko debekua zuen norabidetik sartu zen ibilgailua … kalera, eta, estalki irekiarekin topo egitean, estalkia jaitsi ez eta erorikoa eragin zuen. Portaera horrek zuzen-zuzenean egiten die kontra zirkulazio-arauei (339/1990 Legegintzako Errege Dekretuaren 53.1 artikulua), eta erabakigarria da istripurako; izan ere, ibilgailua baimendutako norabidetik joanez gero, estalkia talkarengatik itxi eta ez zen istripurik gertatuko.


      Bide-segurtasuneko arauen kontra jokatuta, kausazko lotura apurtu zion erreklamatzaileak zerbitzu publikoaren funtzionamendu on edo txarraren eta erreklamatzen den kaltearen arteko erlazioari, kausa eta ondorio harreman zuzen eta berehalako behar baitu, kausazko lotura hori moztu dezakeen elementu arrotzik tartekatu gabe.


      162/2014 ABJI 15.etik 17.era par.


      


      C) Inputazio-titulua


      Ildo beretik, aurreratu dugunez, lizentzia eskatuta baina eman gabe zegoela hasi izana obra ─geldituta egon baitzen lizentzia eskuratu arte, jakina─ beste inguruabar bat da, planteaturiko erreklamazioari zor zaion azterketa-eremuaz kanpokoa. Ondare-erantzukizunaren esparruan, ez gara ari zerbitzu publikoen balizko funtzionamendu okerrak identifikatzen, baizik eta, zehatzago, egiaztatu nahian ea zerbitzu publikoaren funtzionamendu on edo txar jakin batek eragin duen alegaturiko emaitza lesiboa (kausa/ondorio erlazio baten barruan).


      40/2014 ABJI 54. par.


      


      IV. Ondare erantzukizuna sektoreka


      A) Poliziaren jarduketak


      Erreklamatzailearen arabera, laburbilduta, tiro bat jaso zuen errendituta zegoenean, ahuspez etzanda eta armarik gabe, eta tiroa nahigabe gertatu zen, parte hartu zuten agenteetako batek irrist egin zuelako, haren armak ─eskopeta bat─ asegurua aktibaturik zuela. Erreklamatzailearen ustez, agentearen subjektibitateaz edo erruduntasunaz landa gauzatzen da antijuridikotasuna kasu honetan, ezusteko kasu izatera iristen baita, ezinbesteko kasuaz bestela, gertatu den antolamendu edo zerbitzu administratiboaren erantzukizunaren esparruan sartuta (polizia-zerbitzua kasu honetan), arrisku-egoera bat sortu izanagatik; izan ere, egintzak gertatu zirenean, ez zegoen agenteentzako arriskurik.


      Ebazpen-proposamenak ezezkoa ematen dio erreklamazioari, erreklamatzailearen portaera argi eta garbi izan zelako agenteen esku-hartzearen kontrakoa, eta poliziaren ekintza eragin zuelako, eta erabakigarria izan zelako kaltea gerta zedin; horrenbestez, kausazko loturari tartekatu zitzaion, kaltearen zuzeneko kausa izateraino, eta horrek ezabatu egiten du ondare-erantzukizuna izateko funtsezko elementuetako bat, nola baita zerbitzu publikoaren funtzionamenduaren eta gertaturiko kaltearen arteko kausaltasun-harremana.


      Antijuridikotasunari dagokionez, proposamenak dio agenteek indarra baliatu zutela euren jarduketan, halako eran eta intentsitatean, non euren funtzioak betetzeko begiratu behar dituzten irizpideak bete baitziren


      Proposamenak dioenez, kasu honetako egoera urruti dago erreklamatzaileak aurkeztu dituen ebazpen judizialenetatik, haietan ez baitzegoen biktimaren beraren aldez aurreko probokazio edo eragiterik.


      Proposamenak gaineratu duenez, zerikusia izan zuten agenteen aurkako eginbide judizial penalek, erreklamatzaileak jasandako lesioengatik ireki baitziren, largespenarekin amaitu dira, eta bidezkotzat eta zuzentzat jo dute agenteen portaera.


      Batzordearen ustez, ondo dago gogoratzea, lehenik eta behin, zer garrantzi izan dezaketen, aztertzen ari garen moduko kasuetan, zigor-prozesu batean frogatutzat jo diren inguruabarrek eta, bereziki, egintzek, baldin eta zigor-prozesu hori jarduketa berberei buruzkoa bada funtsean; izan ere, urriaren 3ko 77/1983 KAEak adierazi zuenez, ezinezkoa da egintza edo egitate berberak Estatuko organoentzat izatea eta ez izatea, aldi berean, koherentzia-gradu bati eutsi behar zaiolako. Hori ahalik eta gehien zaintzen ahalegindu da zuzenbide positiboa, hau aurreikusi baitu, AJAPELen 137.2 artikuluak beren-beregi onartu duenez: zigor-ebazpen judizial irmoek frogatutzat jotako egitateak frogatutzat jo behar dituzte herri-administrazioek ere berek hezurmamitzen dituzten zehapen-prozeduretan.


      Kasu honetan, badira bi auto judizial, Batzordearen ustez erabakigarriak aurkeztu duten erreklamazioari ezezkoa emateko.


      Lehenengoak dioenez, Donostiako Instrukzioko 5 zenbakiko Epaitegiak eman baitzuen 2012ko maiatzaren 23an, “ez dago nahikoa justifikatua arau-hauste penalik egin zenik”, eta gaineratzen du: “ez da kalte egiteko inongo asmorik ikusten, ez eta alor penalean zehatzeko moduko zuhurtziagabekeriarik ere; areago, nahi ez zuten ondorio bat, polizia-jarduketa zilegi eta zuzen baten barruan”.


      Beste alde batetik, Gipuzkoako Probintzia Auzitegiak bere autoan adierazi zuenez (2013ko otsailaren 18koa), JJY jaunaren ordezkaritzak aurkeztu eta AAM jaunaren ordezkaritzak aldeztutako apelazio errekurtsoa ezetsi baitzuen ─lehenago aipatu epaitegiak aurretiazko eginbideak behin-behinean largesteko emandako autoaren aurka aurkeztu baitzen apelazio errekurtsoa─, erreklamatzaileak jasandako tiroaren ondorioz izan zuen lesioa gertatu zen inguruabarrak beren-beregi aipatuta, justifikazio-arrazoi bat izateak, nola baita polizia-agenteek euren funtzioen barruan indarra erabiltzea betebeharra betetzerakoan ─kasuaren inguruabarrak ikusita hori gertatu zelakoan baitago, bete-betean─, agenteen egintza lesiboen tipizitaterik eta antijuridikotasunik eza dakar, horrekin azalpena ematen zaiolarik errekurritutako autoa prestatu duen organoak emandako largespenari: “Justifikazio-arrazoi bat aplikatzean, nola baita bidezko defentsa, agenteek indarra erabili izanak ez luke ez tipizitate- ez eta antijuridikotasun-zantzurik izango, Auzitegi Gorenak 1991ko abenduaren 16ko epaiak adierazitakoaren ildotik”.


      Apelazioa ebatzi zuen autoak, gainera, zehatzago baloratzen du proportzionaltasuna, hala orokorra nola zehatza, zerikusia izan zuten agenteek armak erabiltzeari dagokionez, eta indarra bidezko eran erabiltzeko legezko betekizunak adierazten ditu: “- agenteek euren karguko funtzioak betetzen jardutea - indarra erabiltzeko arrazoizko beharra izatea legez defendatu behar dituzten interes publiko edo pribatuak zaintzeko.- erabilitako indarraren neurria proportziozkoa izatea, hau da, eskueran dauden baliabideen adinekoa eta agenteak indarrez galarazi nahi duen arau-haustearen larritasunaren parekoa, mugak edo neurriak gainditu gabe jokatuta. - subjektu pasiboak halako erresistentzia edo jarrera arriskutsuren bat erakustea, hari indarrez ekitea justifikatzen duena”.


      Honela mintzo da alor penaleko auzitegia laburpen-konklusio gisa:


      “Inola ere ezin zaio utzi egintzak gertatu ziren testuingurua aztertzeari: poliziaren operazio bat izan zen, industria-nabetan lapurretak egiten zituen talde bateko kideak atxilotzeko asmoz ─armatuta egon zitezkeen─, eta polizia-agenteek ezustean harrapatu zituzten taldeko kideak, zeinak ihesi joan baitziren, eta Ertzaintzaren ibilgailu ofizial bat ere jo baitzuten; egoera konplexua izan zen, beraz, agenteek ere izan baitzituzten lesioak, eta apelatzaileak ihes egin zuen, ertzainak atzetik joan zitzaizkion obragune batetik, eta, harrapatu zutenean, apelatzaileak indarrez egin zien kontra … zenbakiko eta … zenbakiko agenteei, obra-hesi baten gainera erori ziren, lurrera, eta apelatzaileak lesioak hartu zituen buruan, hango bloke bat jotzean eta burua alde batetik bestera mugitzean atxiloketari kontra egitearren.


      Testuinguru horretan ondoriozta daitekeenez, hortaz, agenteek indarra, are armak, erabiltzea egokia izan zen lehen adierazitako egoeraren neurrirako; zehazki, zaurituari dagokionez, bazirudien arma bat eraman zezakeela ibilgailutik jaitsi zenean, eta, horrekin batera, ikusi behar da nola gertatu zen tiroa, atxilotua geldiarazten ari zen agente laguna babesten zuen agenteak estropezu eginda, aipatu agenteak ere lesioa izan baitzuen muskulu bikian ─99. folioko txosten medikoan baitago jasota─ Horrek guztiak berretsi egiten du hala agenteak berak nola haren lagunak emandako bertsioa, eta, bidezko da, horrenbestez, errekurritutako ebazpena berrestea.


      Horiek guztiak horrela, Batzordeak hau uste du: hala erreklamatzailearen taldeko jarduera orokorrak ─ delitu-ekintza bat aldez aurretik antolatu eta planifikatu baitzuten─ nola erreklamatzailearen taldearen zein erreklamatzailearen beraren erreakzio-ekintzek, poliziaren operazioaren bitartez geldiarazi baitzituzten bete-betean delitugintzan ari zirela ─poliziaren ekintzari itzuri eta alde egiten ahalegindu ziren, eta ez zieten jaramonik egin polizien agindu, ohar eta mehatxuei, amore eman zezaten─, orobat, zehatzago, erreklamatzailearen beraren jarrerak ─lehenik, objektu batekin mehatxatu zituen agenteak; ez zuen entregatu nahi izan gero, eta, azkenik, indar egin zuen atxilotzen ari ziren agenteen aurka, behin betik geldiarazi zuten arte─ ekintza jarraitu ilegitimo bat erakusten dute, zeinak argi hausten baitu zerbitzu publikoaren jardueraren ondoriozko ondare-erreklamazio baten bideragarritasunerako edozein kausazko harreman edo lotura.


      Hau ere esan behar dela iruditzen zaigu, erreklamatzaileak dioenaren kontrara: tiroa nahi gabe gertatu zenean, erreklamatzaileak ez zituela oraindik eskuburdinak jarrita, ez zegoela menderatuta oraindik, eta horregatik justifikatuta zegoela errefortzuko agenteak arma aktibatuta eramatea.


      Alor penaleko balorazio juridikoetatik gogoeta baliagarriak atera daitezke alor administratiborako ere, gertakarietan parte hartu zuten agenteek edo polizia-baliabideek armak egoki erabili izanari buruz eta erreklamatzaileak jasan zuen ondorio lesiboari buruz ─“… nahi ez zen emaitza gertatu zen, polizia-ekintza legitimo eta zuzen baten barruan, lapurreta ekidin nahi baitzuten, eta agenteak eurak ere gertatu ziren lesionatuta”─.


      Ildo horretatik, hau esan daiteke: polizia-agenteek indarra erabiltzea justifikatzeko arrazoiaren analisiak ─organo judizialak konklusio positiboa atera baitzuen horren inguruan─, orokorrean, balorazio ponderatua zekarrela agenteek taldea indargabetze aldera armei emandako erabileraren zilegitasunari eta heinekotasunari buruz, eta, era berean, zehazki, erreklamatzaileak gertakarietan izandako jarrerari buruzko balorazio espezifiko bat.


      Inguruabar horiekin, legearen araberako atxiloketak eragingo zizkion kalteak pairatu behar zituen erreklamatzaileak, kalteok ezin direlako antijuridikotzat jo. Ondorioz, polizia-jarduerak ez du irregularitate-aztarrenik ere, eta, beraz, erreklamatzaileak jasan egin behar ditu jarduera horren ondorioak.


      3/2014 ABJI 34.etik 49.era par.


      


      Oraingo honetan, justifikaziorik gabeko eta neurrizko kanpoko polizia-jarduketa bat aipatzen du erreklamazioak; izan ere, sutea markatu eta inguratzeko zintara hurbildu zen erreklamatzailea ─zinta hori igaro ez bazuen ere─, operazioko buruari adierazi nahi ziolako olio-biltegi batzuk zeudela instalazioetan, baina ertzain batek indarrez geldiarazi zuen, baita erorarazi ere, eta erreklamatzaileak kalte fisikoak izan zituen erorikoaren ondorioz.


      Ebazpen-proposamenaren arabera, berriz, suhiltzaileei laguntzeko operazio baten barruan kokatu behar da Ertzaintzaren jarduketa, eta dena delako ertzainak agintaritzaren agente gisa zegokion lana egin zuen, eta neurriz jokatu, erreklamatzaileak segurtasun-zinta igaro ez zezan eta arrisku handiagorik sor ez zedin.


      Bada, hasiera-hasieratik esan behar da zuzenbide-estatu bateko antolakunde administratibo ororen helburuetako bat dela interes orokorra zerbitzatzea, eta horren barruan sartu behar dela beti, lehentasunez sartu ere, herritarren bizia eta osotasun fisikoa zaintzea. Botere publikoek zerbitzu bat ematen dutenean, beti hartu behar dituzten gogoan helburu horiek, estu-estu lotzen baitzaizkie pertsonaren oinarrizko eskubideei, indarreko Konstituzioak babesten baititu.


      Testuinguru horretan, jurisprudentziarik berrienak [Auzitegi Gorenaren 2011ko martxoaren 16ko epaia (RJ 2011/2173) jasotzen du, zeinak, bere aldetik, Auzitegi Nazionalaren 2005eko abenduaren 21eko, 2006ko martxoaren 8ko eta 2006ko martxoaren 22ko epaien doktrina jasotzen baitu] antijuridikotasunaren betekizunaren nagusitasuna azpimarratu du, “lotura-elementu baitzaie ondare-erantzukizunaren instituzio tradizionalari eta haren koordenatu konstituzional berriei, eta, ildo beretik, oinarrizko eskubideen ikuspegiaren baliagarritasuna, gehiegitan bide paraleloetatik joan diren bi eraikuntza dogmatiko horiek erlazionatuta”.


      Doktrina horren arabera, portaera baten antijuridikotasuna ez dator nahitaez legezko betebehar zehatz bat urratzetik, aski baita Administrazioak begiratu beharreko pintzipioetatik edozein bete ez dela egiaztatzea. Printzipio horiek Konstituziotik ondorioztatzen dira nagusiki, eta barne hartzen dute Estatuak oinarrizko eskubideak babestu beharra.


      Betebehar hori bereziki garrantzizkoa da segurtasun-kidego eta -indarren jarduketaz ari garela, eta ez alferrik uztailaren 17ko 4/1992 Legeak, Euskal Autonomia Erkidegoko Poliziarenak (EAEPL), 3. artikuluan dio Euskal Autonomia Erkidegoko polizia-kidegoen zeregina dela eskubide eta askatasunen egikaritza askea zaindu eta herritarren segurtasuna bermatzea, eta, horretarako, pertsonen arteko bizikidetza baketsua eta pertsonak eurak eta haien ondasunak zaintzea legearen arabera.


      Desordena publikorik edo herritarren eta poliziaren arteko liskarrik gertatuz gero, proportzionalitate- edo heinekotasun-printzipioarekin erlazionatu da kaltearen antijuridikotasuna, halako moldez non, poliziaren jarduketari gehiegizko iritsiz gero, are biktimaren aurreko jarduketa bati erantzuten bazaio ere, Administrazioaren ondare-erantzukizuna gerta baitaiteke. Aitzitik, jarduketa hori proportziozko edo heineko bazaio biktimak aldez aurretik erakutsi portaerari, polizia-jarduketak eragindako kaltea jasan beharko du biktimak, bera jarri delako arrisku-egoeran.


      Proportzionaltasun- edo heinekotasun-printzipio hori, beraz, EAEPLren 34.1 artikuluan dago jasota: Euskal Herriko Poliziako kideek, beren zereginak betetzerakoan, behar den kemenez jardungo dute, eta arrazoizkoa denean bakarrik baliatuko dira indarraz. Beren esku dauden baliabideak erabiltzeko orduan, egokitasun, premia eta heintasun printzipioak hartuko dituzte kontuan.


      Oraingo honetan ere ─ez baitago zalantzarik ez kalteari buruz, ez erorikoa ertzainarekin kontaktua izan eta gero gertatu zela─, erreklamatzailearen portaera aztertu behar da, bai eta ondorengo polizia-jarduketaren heinekotasuna edo proportzionalitatea.


      Bi kontu horiek zehazteari dagokionez, Batzordeak abiapuntutzat hartu behar ditu jurisdikzio penalak frogatutzat jo dituen egintzak edo gertakariak ─zehazki, largespen askearen autoan─; izan ere, prozeduraren azterketan ikusi dugunez, prozedura administratiboa eteteko balioa izan du prozesu penalaren tramitazioak. Ondorio hori, jakina, prozesu penaletan gertakariak argitze aldera egindako frogagintzatik dator, eta hartan frogatutzat jotako egintzak lotesleak dira ondare-erantzukizuneko prozedura administratiborako.


      Eta bide penalean egindako diligentzietatik ateratzen denez, ertzainak bere karguaren barruan jokatu zuela ondorioztatu behar da, eta, beraz, proportzionaltzat jo behar da jarduketa hori.


      Egin-eginean ere, bide penalean frogatuta geratu da erreklamatzailea ─zituen arrazoiak zituela, arrisku-egoera baten berri eman nahi zuen-eta, Sua Itzaltzeko Zerbitzuko arduradunak jakinaren gainean bazeuden ere─ segurtasun-zinta igarotzen saiatu zela, nahiz eta zinta hori ondo agerian egon eta zinta ez igarotzeko abisua jaso, bere segurtasuna arriskuan jarrita, bai eta, potentzialki, operazioan parte hartzen ari ziren guztiena ere.


      Zuhurtziarik gabeko portaera horren aurrean, kaltearen eragiletzat jotako ertzainak jarduketa galarazi besterik ez zuen egin, erreklamatzailearen bidean jarrita, beharrezko indarra bakarrik erabilita.


      Polizia-jarduketa, hartara, segurtasun-zinta igarotzea debekatzera mugatu zen; kalte fisikoak ─gehiegizkoak, antza─, ordea, erorikoaren ondorioz gertatu ziren. Erorikoari, baina, beste faktore batzuk gaineratu behar zaizkio, ertzainaren portaeraz gain: errepidea hurbil egotea, zintarria ere egotea… Horrek guztiak bere eragina izango zuen azken emaitzan, zeina, nolanahi ere, inoiz ezin baitzaio egotzi ertzainaren neurriz kanpoko jarduketari, erreklamatzaileari berari baizik, zuhurtziarik gabe jokatu zuen eta.


      2012ko uztailaren 9ko autoa bera ere argi mintzo da indarraren neurria baloratzerakoan:


      “Ezin da alegatu, beraz, indarraren erabilera lekuz kanpo zegoenik nolabait; izan ere, erreklamatzaileak behin baino gehiagotan egina zuen ahalegina segurtasun-zinta igarotzeko, operazioaren arduradunekin hitz egite aldera, eta ahozko abisuek ez ziren nahikoa izan zinta bera beste leku batean igarotzen saia ez zedin. Eta indarra neurriz kanpokoa izan zenik ere ezin esan: poliziaren jarduketa beharrezkoa izan zen, erreklamatzailea inguratutako eremuan sar ez zedin eta arriskuan jar ez zedin, suteak jada sortua zuen larrialdi- eta alarma-egoera areagotzeko baino ez zen izango eta. Era berean, inguruabarren heinekoa izan zen agintaritzaren agentearen portaera. (…) Erreklamatzailearen aldez aurreko portaerak ekarri zuen jardun beharra, erreklamatzaileak behin baino gehiagotan zuelako adierazia segurtasun-perimetroa gainditzeko asmoa: horrek eragin zuen agentearen portaera, erreklamatzaileak bere burua arriskuan jartzea ekidin nahi zuen eta.”


      Laburbilduta: jurisdikzio penalean egiaztatuta geratu denez, bidezkoa eta heinekoa izan zen polizaren jarduketa, helburutzat izan baitzuen zegoen arriskua baino handiagoa ekiditea hala erreklamatzailearentzat nola operazioan ziharduten gainerako agenteentzat. Erreklamatzaileak jasandako kaltea, horrenbestez, ezin da antijuridikotzat jo. Erreklamatzaileak, zuhurtziarik gabe jokatuta, hautsi egin zuen jarduketa horren eta jasandako kaltearen arteko kausazko lotura, eta kaltea jasan beharra du.


      49/2014 ABJI 18.etik 33.era par.


      


      Aurreko ebazpen judizialak ikusita, hau ohartarazi behar da: nolanahi ere, Batzordeak beste batzuetan esan duen bezala (besteak beste, 3 eta 49/2014 irizpenak), prozesu penalean frogatutzat jotako egintza edo egitateak saihestezineko oinarri faktikotzat hartu behar dira espedientea ebazteko, alor jurisdikzional penalaren lehentasuna aintzat hartuta; izan ere, urriaren 3ko 77/1983 KAEak adierazi zuenez, ezinezkoa da egintza edo egitate berberak Estatuko organoentzat izatea eta ez izatea, aldi berean. Hain zuzen ere, halakoetan, prozesu penal baten tramitazioak eremu administratibokoa eteteko indarra du; izan ere, kontuan hartu behar da jurisdikzio penalean frogagintza zabala hedatzen dela egintzak argitze aldera.


      Aipatzen ari garen lehentasun hori beren-beregi aitortuta dago, zehapenen alorrean, AJAPELen 137.2 artikuluan, zera baitio: zigor-ebazpen judizial irmoek frogatutzat jotako egitateak frogatutzat jo behar dituztela herri-administrazioek ere berek hezurmamitzen dituzten zehapen-prozeduretan.


      Probintzia-auzitegiaren ebazpenetik ateratzen denez ─berretsi egiten baitu, Donostiako Instrukzioko 2. zenbakiko epaitegiaren autoa, behin-behineko largespena erabaki zuena─, ALP jaunaren erreklamazioa funtsik gabekoa da. Erreklamazioaren arabera, futbol-zelaiaren barruko eskaileretan behera erori zen, biraka, ertzain batek ezker ukondoan jota, zangotraba eginda eta bultzatuta. Bertsio hori frogatu gabe dago erreklamatzailearen aldetik ─frogatzea badagokio ere─, hala ordena penalean nola ondare-erantzukizuneko prozedura administratiboan ere, azken horretan ez baitu bestelako froga-ahaleginik egin bere bertsioa berreste aldera.


      Kausazko erlaziorik ezak jare uzten gaitu Administrazioaren ondare-erantzukizunik badela jotzeko behar diren gainerako betekizunak aztertzetik. Hala ere, jasota utz dezagun, aztertzen ari garen egintzak aztertu dituzten organo judizial penalek, egitezko inguruabarrak aztertuta, inoiz ez dute jo ertzainen jarduketa gehiegizko, neurriz kanpoko edo legez kanpokotzat.


      Aitzitik, hona ekarri ditugun auto judizialetako pasarteetan ikusi dugunez, kasu honetan bere iritzia eman duten organo judizial penalak bat datoz honetan, eta hala adierazi dute beren-beregi: ez dela frogatuta geratu ertzainek neurriz kanpo jokatu zutenik.


      Gogoratzekoa da, desordena publikorik edo herritarren eta poliziaren arteko liskarrik gertatuz gero, proportzionalitate- edo heinekotasun-printzipioarekin erlazionatu dela kaltearen antijuridikotasuna, halako moldez non, poliziaren jarduketari gehiegizko iritsiz gero, are biktimaren aurreko jarduketa bati erantzuten bazaio ere, Administrazioaren ondare-erantzukizuna gerta baitaiteke. Aitzitik, jarduketa horri heineko edo proportziozko bazaio biktimak aldez aurretiik erakutsitako jarrerari, polizia-jarduketak sortutako kaltea jasan beharko du azken horrek, arrisku-egoeran jarri duelako bere burua.


      140/2014 ABJI 42.etik 47.era par.


      


      B) Zarataren kontrola


      Erreklamazioaren arrazoiaren haritik jota, Batzorde honek badu doktrina sendotu bat (3/2006, 151/2008 edo 163/2010 irizpenak), jurisprundentziarekin bat datorrena, zeinean baieztatzen baita kutsadura akustikoaren garrantzi konstituzionala (gehiegizko zarata edo zaratak errepikatzea), zaratak eragina izan dezakeelako bizitza eta osotasun fisikoan (EKren 15. artikulua) eta norberaren eta familiaren intimitatean eta egoitzaren bortxaezintasunean (EKren 18.1 artikulua).


      Doktrina horrek, diogunez, jurisprudentzia konstituzionala du oinarri, bertatik azpimarra baitaitezke maiatzaren 29ko 119/2001 epaia (RTC 2001\119) eta otsailaren 23ko 16/2004 epaia (RTC 2004\16), zeinek, bere aldetik, Giza Eskubideen Europako Auzitegiaren jurisprudentzian hartzen baitute arnas (berriena denez, 2011ko urriaren 18ko epaia aipatuko dugu, Martínez Martínez Espainiaren kontrako auzikoa).


      Doktrina horren arabera, eta hemen interesatzen zaigunerako laburbilduta, egoitzaren eremuan gertatuz gero luzaroan jasan behar izatea objektiboki baztergarri eta jasanezintzat jo daitezkeen zarata-mailak, nortasunaren garapen askea galarazten edo larriki zailtzen den neurrian ─betiere, gertaturiko lesioa egotz dakizkiekeen ente publikoen ekintza eta omisioetatik baldin badator lesio edo kalte hori─, norberaren eta familiaren intimitaterako oinarrizko eskubideari emandako babesa baliatu behar da, eta, kaltea egiaztatuz gero, Administrazioaren ondare-erantzukizuna sor daiteke.


      Administrazioaren erantzukizuna, horrenbestez, Administrazioaren beraren jarduketa batetik erator daiteke, justifikatu gabeko zarata-kutsadura gehiegizkoa eragin duen neurrian, edo Administrazioak bere dituen gainbegiratze- eta zaintza-funtzioak ez betetzetik, zarata jarduera edo iturri partikular batetik baldin badator. Azken kasu horretan, hau baloratu behar da: Administrazioak zenbat denbora behar izan duen urratutako oinarrizko eskubidea babesteko neurriak hartzeko.


      149/2014 ABJI 18.etik 21.era par.


      


      Oraingo honetan, eskatzaileek udalari erreklamatzeko arrazoia da udalak ez duela ezer egin ─are, eskuzabal jokatu duela─ … kultur elkartearen lokalean garatutako jarduera zela eta, eskatzaileen etxearen pean baitzegoen lokal hori, … kalean.


      Kausazko erlazioaren froga-elementu bakartzat, Bilboko Administrazioarekiko Auzietako 1 zenbakiko aipatu epaia, gertakarien zerrendan jaso baitituzte hango argudioak; kaltearen benetakotasunari dagokionez, berriz, aditu-txosten bat ekarri dute erreklamatzaileek, gorputz-kaltea baloratzen eta laneko medikuntzan espezialitatea duen mediku batek egina.


      Udalak uste du, bere aldetik, ez dela frogatuta geratu bere jarduketaren batek zerikusia izan duenik erreklamatzaileei egin kaltearekin, batez ere MAMB andreari, eta ez direla behar bezala egiaztatuta geratu MAMB andrearen kalte edo galera fisikoa, ez eta kalte morala ere MAMB andrearen eta haren senarraren eta alaben kasuan.


      Bada, Batzordearen ustez, udalak ezin dio bere erantzukizunari ihes egin kasu honetan, Konstituzioak babesturiko eskubideak baitaude tartean.


      Hain zuzen ere, aipatu epaiak dioenez, legez ezarritako prozedurari inondik ere jaramon egin gabe eman dute jarduera-lizentzia, existentziarik ez duen pertsona juridiko bati eman baitiote [AJAPELen 62.1.d) artikulua], eta, era berean, osotasun fisiko eta moralerako eskubidea (EKren 15. art.) jarraian urratu dute 2004-2010 aldian.


      Epai horretan kontuan hartu dute auzoek hainbat kexa aurkeztu dizkiotela, bai udalari bai Arartekoari, 204-201 aldian, hala lokal barruan nola kanpoan sortutako zaratengatik; kexa horiek, beraz, “lizentzia eman baino askoz lehenago eta geroago gertatu dira”.


      Epaiak frogatutzat jo du, era berean, zarata sobera gogaikarriak sortzen zituzten jardueratan ibiltzen zirela lokalean aldi horretan, hala nola bazkariak, kantu eta guzti; afariak, goizaldera arteko musikarekin, edota bertsolari-txapelketak, afaria barne.


      Nahiz eta erreklamatzaileak horri buruzko frogarik proposatu edo aurkeztu ez prozedura honetan, hau ulertu behar da: udalak bazuela kexen berri, kexen hartzailea zen aldetik. Gainera, horri buruzko zalantzarik izango balitz edo, begien bistakoa da bere esku izan duela administrazioarekiko auzien epaitegiko prozesu jurisdikzionalean garatutako dokumentazio eta frogagintza guztia.


      Udalak, bere aldetik, ez du egiaztatu, hala bazegokion ere, ezer egin duenik salatutako zarata zela eta edo zarata horri erantzuteko. Jasota dagoen gauza bakarra da lizentzia bat ─deuseza, azken buruan─ eman ziola elkarte bati, jarduera gogaikarri hori gertatzen zen lokal horretarako, eta erreklamatzaileei ezin zaie egotzi zarataren norainokoaren edo mailaren egiaztapen teknikoa, frogagintza horrek eskatzen dituen baliabide teknikoak ez daudelako erreklamatzaileen esku.


      Udalaren erantzukizunaren aldeko azken argudio gisa, gaineratu dezagun epaiak gogor kritikatzen duela lizentziaren tramitazioa, haren ustez ezjakintasun juridikoz eman baitzuten, ez zekitelako, azken finean, ez lizentzia ematen zitzaion erakundearen arduradunak nortzuk ziren, ez eta erakundearen benetako jarduera zein zen ere. Udalaren jarduketa horrek, lizentziaren erabateko deuseztasuna ekarri baitu oinarrizko eskubide baten urraketarekin batera, zaildu egiten du eragindakoek zarata zuzenean eragin duenari eskatzea erantzukizuna edo jarduera bertan behera utz dezala, udalak ez baitu behar bezala argitu edo identifikatu nor den zarataren azken arduraduna.


      Hori guztia, Batzorde honen ustez, aski da kausazko harremanaz lotzeko udalaren jarduera ─omisiozkoa, oraingo honetan─ eta erreklamatzaileek jasandako kalteak, zeinak, saihesteko modukoak eta jasangaitzak izaki, antijuridikoak baitira.


      149/2014 ABJI 22.etik 32.era par.


      


      C) Bidegabeko prozedura-atzerapenak


      Hau da, funtsean, erreklamatzen duten kalte-ordainaren sorburua (azkenerako utziko dugu leherketetarako baimenik ezaren azterketa): A) sekzioko baliabideak ustiatzeko eskubidea aitortzeko ebazpenik eman ez izana enpresak hitzarmena amaitutzat jotzea erabaki baino lehen (2012ko otsailaren 12a).


      Batzordearen ustez, bi kontu aztertu behar dira.


      Lehena, antijuridikotasunari buruzkoa (enpresak kaltea jasateko betebehar juridikorik zuen ala ez): ondoren arrazoituko dugunaren ildotik, ezezko erantzuna eman behar zaio horri, ondare-erantzukizuna onartzeari dagokionez.


      Bigarrena, erreklamatzen den kaltearen azterketari buruzkoa; zehazkiago, kalte hori benetan frogatu, eta erreklamatzaileak salatu duen administrazio-jarduketarekin duen kausazko lotura ezartzea; argudio-bide hori ere gertatzen zaio antzu erreklamazioari.


      Bidegabeko atzerapenen eremu espezifikoaren barruan, Batzorde honek jada finkatuta duen doktrinari egin behar diogu jaramon (16/2005 irizpena eta han aipatzen direnak), eta honela laburbilduko ditugu doktrina horren printzipio orokorrak:


      a) Bidegabeko atzerapenaren kalifikazioa zehaztu gabeko kontzeptua da, eta ez zaio zuzenean lotzen prozeduraren guztizko iraupenari, ezta epe partzialei ere (horien derrigorrezkotasun juridikoari kalterik egin gabe); aitzitik, kasu bakoitzaren inguruabarrei begiratu behar zaie.


      b) Atzerapen hutsak ez du ondare-erantzukizunik sortzen, besterik gabe.


      c) Atzerapenen arrazoizkotasunari begiratu behar zaio, dena delako esparruko administrazio-jarduerari aplikatu beharreko estandarraren arabera, eta kasu bakoitzaren inguruabarrak kontuan hartuta: prozeduraren konplexutasuna, antzeko prozeduren iraupena, eragindako pertsonaren eta Administrazioaren portaera, eta tartean dauden interesen garrantzia.


      Azpimarratzekoa da bai Konstituzio Auzitegiak (26/1994 KAE, urtarrilaren 27koa, 3. OJ) bai Giza Eskubideen Europako Auzitegiak (1992ko martxoaren 31ko GEEAE) onartu egin dutela Administrazioari kalte-galerak ordain ditzala eskatzeko aukera, atzerapena dela eta; hala ere, atzerapena justifikaziorik gabea denean bakarrik esan ahal da partikularrak ez duela kaltea jasateko obligazio juridikorik, Auzitegi Gorenak behin eta berriz deklaratu duen bezala (AGEak: 1985eko urriaren 2koa-Arz. 4535, 1985eko ekainaren 10ekoa-Arz. 320/1986, 1988ko abenduaren 14koa-Arz. 9958 eta 1991ko martxoaren 21ekoa-Arz. 2404, besteak beste).


      Horrenbestez, kasuan kasuko inguruabarrak aztertu ondoren, prozeduraren atzerapena irregular edo anormaltzat jo daitekeenean bakarrik ondorioztatu ahal izango da atzerapenaren ondoriozko kalteak Administrazioari leporatzeko modukoak direla. Bestela, atzerapena inguruabarrei egokitzen bazaie, eta atzerapenaren arrazoia erabat justifikaturik baldin badago, ez dago lesiorik, zentzu tekniko-juridikoan, eta interesatuak jasan egin beharko ditu prozeduraren geldiarazpenak eragindako kalteak.


      Oraingo honetan, eskaeratik [ustiapenerako eskaria 2010eko uztailaren 1ekoa da; aldiz, A) sekzioko baliabideak aprobetxatzeko baimen-eskaria 201eko abenduaren 2koa] hitzarmenaren suntsiarazpena abiaraztea erabaki arteko aldia urte eta zazpi hilabetekoa da, gutxi gorabehera, baina, erreklamatzaileak berak ere dakienez, atzerapena gertatzeko arrazoia da meatze-administrazioak “bateragarritasun- eta lehentasun-espedientea ireki behar izan zuela Auzitegi Gorenaren 2010eko irailaren 24ko epaiaren exekuzioan”.


      Espediente horrek uztartu egiten ditu, nolabait aipatu epaiaren exekuzioa eta enpresak, lurren jabe zen aldetik, A) sekzioko baliabideak ustiatzeko izan zezakeen espektatiba.


      Lehen ikuspegitik, ez dago zalantzarik Auzitegi Gorenaren epaiaren exekuzioa bat etorri dela Administrazioarekiko Auzien Jurisdikzioa arautzen duen uztailaren 13ko 29/1998 Legearen 103. artikuluak eta ondorengo batzuek dakartzaten parametroekin: Euskal Autonomia Erkidegoko Auzitegi Nagusiak ere berretsi du hori.


      Ez dezagun ahaztu, Konstituzioaren (EK) 3. artikuluaren arabera, legeak ezarritako auzitegi eta epaitegiei baino ez dagokiela epaitzea eta epaitutakoa betearaztea, eta, EKren 118. artikuluaren arabera, berriz, Konstituzioaren aginduz bete behar direla auzitegi eta epaitegien epai eta gainerako ebazpen irmoak, eta auzitegi-epaitegiei laguntza eman behar zaiela prozesuak dirauen bitartean eta ebatzitakoa betetzerakoan.


      Bigarren ikuspegitik, erreklamatzailearen interesak begiratzearren garatzen du meatze-administrazioak bere jarduketa, kontuan hartuta hala epaitzak ezarritakoa ─SFMSA delakoaren errekurtsoa onesten du, alde batetik, eta, bestetik, ezetsi egiten du C) sekzioko meatze-baliabideak ustiatzeko zuzeneko emakida lortzeko uzia─, nola ASL-k egindako eskaria.


      Prozedurari berari dagokionez, berriz, Energia eta Meatzeen zuzendariaren 2011ko martxoaren 10eko Ebazpenaren bitartez hasi zen, baina epaiaren exekuzio-intzidentearen barruan zalantzan jarri zutenez egintza hori, ez zen benetan izapidetu harik eta EAEJANk berretsi arte, 2011ko maitzaren 13ko autoaren bitartez.


      Kontuan hartu behar da, orobat, prozedura konplexua dela, bi fase desberdinetan diseinatua: lehenik eta behin, ondo argitu behar da emakida (C sekzioko baliabideak) edo baimena (A sekzioko baliabideak) eskatzen zaizkien lanak bateragarriak diren ala ez, eta entzunaldia eman behar zaie interesdunei. Bateraezintzat joz gero, “interes edo erabilgarritasun publiko handienekoak zehaztu beharko dira, haiek izango baitute lehentasuna”, hala baitio Meatzeei buruzko Legearen 22.3 artikuluak, analogiaz aplikatuta.


      Testuinguru horretan, nahiko azkar hartu zuten bateragarritasunari buruzko erabakia, 2011ko uztailaren 28koa baita Energia eta Meatzeen zuzendariaren ebazpena, bigarren faseari hasiera eman ziona. Bigarren erabakiak garrantzi handiagoa du, jakina, norgehiagokako ─are lehiako─ prozedura baten barruan hartu behar baita, eskubide hobea nork duen erabaki. Hain zuzen ere, zehaztu gabeko kontzeptu juridiko baten interpretazioa eskatzen du ─interes edo erabilgarritasun publiko handienekoa, alegia─, eta ziurtasun handienaz jokatu behar da, lehian diren proiektuen ezaugarriak erabat ezagutzeko behar diren elementu guztiak hartu behar direlako kontuan.


      Nahiz eta prozedura amaitu gabe egon 2012ko otsailaren 10ean (egun horretan egin zuen atzera enpresak hitzarmenean), ezin esan, atzerapen anormal eta irregular bat gertatu zela esateko behar den argitasunez eta biribiltasunez bederen, denbora gehiegi igaro zenik; batez ere, instrukzioan gertatu ziren gorabeherei begiratuta (bereziki, enpresek euren proiektuak egokitu beharra, ASL-k ez baitzuen halakorik egin 2012ko otsailaren 3ra arte).


      Nolanahi ere, ustezko kalte baten eta hura eragin duen atzerapenaren arteko kausazko lotura ezartzeko, beharrezkoa izango litzateke, kasu honetan, enpresaren eskaria lehentasunezkotzat jo izana prozeduraren amaieran, halako moldez non Administrazioaren funtzionamendu txarrak ─eskariari buruzko erabakirik ez hartzeak─ meategia lehenago ustiatzea galaraziko baitzion. Hala ere, enpresak ondare-erantzukizuneko erreklamazioa aurkeztu zuenerako, hau baino ez zegoen jasota: Energiaren, Meategien eta Industria Administrazioaren zuzendariaren 2013ko maiatzaren 21eko Ebazpena, lehentasun-espedienteari amaiera eman ziona, deklaratuz ezen ez zegoela bi ustiapen-eskarietatik bat ere jo beharrik ekonomia nazionalerako erabilgarritasun edo interes handigokotzat; izan ere, ASL-k aurkeztu gorako errekurtsoari ezezkoa eman baitzioten Industriako sailburuordearen 2013ko irailaren 13ko Ebazpenaren bitartez.


      Batzordeak beste batzuetan esan duenez, Administrazioaren ondare-erantzukizuna ez da egintza edo xedapen administratiboen inpugnazioaren bide alternatibo bat (besteak beste, 76/2001, 3/2002, 4/2002 eta 144/2007 irizpenak), eta Administrazioaren jarduera juridikoa auzitan dagoelarik ─ez, ordea, haren jarduera materiala, zeina baita ondare-erantzukizunaren eremu naturala─, ondare-erantzukizuna aitortuko bada, deklaratuta behar du egintza edo xedapen administratiboaren okertasun juridikoak, hura gabe ezingo da-eta kaltea antijuridikotzat jo. Kasu horretan ere, AJAPELen 142.4 artikuluak ezarritako parametroa aplikatu beharko da. Haren arabera, administrazio-bidean edo ordena jurisdikzionalean deuseztatzeak, “ez dakar, berez, kalte-ordainerako eskubiderik”: orain ez dago zertan eginik artikulu horren exegesia.


      Ondare-erantzukizuneko akzioak, azken finean, ez du biderik ematen egintza bat ordenamendu juridikoa urratuz eman duten zehazteko, eta, horren ondorioz, partikularrak zertan jasanik ez duen galera bat izan duen.


      Euskal Autonomia Erkidegoko Auzitegi Nagusiaren 2001eko otsailaren 9ko epaiak dioenez (RJCA 2001\571):


      “(…) ondare-erantzukizuna sortzeko egintza erabakigarria inoiz ezin da antijuridikotzat jo, administrazio-egintzek baliozkotasun-presuntzioa dutelako, eta, haren arabera, administrazio-egintza orok duelako zuzentasun-, benetakotasun- eta legezkotasun-presuntzioa, eta horrek «favor acti» printzipiora darama eta froga egiteko zama egintzaren legezkotasuna zalantzan jartzen duenarengana lerratzera, froga-faltaren ondorioei aurre egin beharko die eta (AGEak: 1990-2-21 [ RJ 1990, 1506], 1990-6-20 [ RJ 1990, 5218], 1992-4-8 [ RJ 1992, 3187]). Legezkotasun-uste hori datu-multzo batetik ondorioztatzen da, eta datu horien artean azpimarratu behar da legez ezarritako prozedurari jarraitu izana, prozeduraren tramitazioa dagokion espedientean geratzen delarik agerian (1992-2-3 [ RJ 1992, 882])”.


      Azaldu dugunetik ondorioztatzen denez, kasu honetan, Administrazioaren egintza ─ASL-k aurkeztu eskariaren lehentasuna aitortu ez izana─ ezin da antijuridikotzat jo, non eta egintzaren bideragarritasun juridikoa alde batera uzten ez den bide administratiboan edo jurisdikzionalean. Aurrekoaren ondorioz, erreklamatzaileak alegatutako ustezko kaltea ere ez da antijuridikoa izango, erreklamazioak aurrera egiteko ezinbesteko baldintza bera.


      56/2014 ABJI 78.etik 98.era par.


      


      Alor horretan ere, azken buruan, kalte-ordainerako uzia aldi edo tarte bakarrera mugatzen da (2013ko urtarrilaren 21etik uztailaren 14ra); hala ere, erreklamazio-idazkiak gutxienez hiru kasu identifikatzen ditu, bidegabeko atzerapena ekarriko luketenak: (i) atzerapena esleipen-ebazpena ematerakoan; (ii) atzerapena esleipen-egintzaren kontra aurkezturiko errekurtso bereziak ebazterakoan, eta (iii) atzerapena kontratua formalizatzerakoan.


      Lehenengo aldiari dagokionez, a limine atera behar da gure analisitik.


      Aldi hori erreklamazioaren balizko oinarrietatik kanpo uzteko, erabakigarria da enpresa interesdunak SPKLTBren 161. artikulua babestzat hartu izana bi hilabeteko tartea gainditzen duen aldiarengatiko kalte-ordaina lortzeko ustezko eskubidearentzat; izan ere, ahaztu egin du lege-xedapen horrek berak aurreikusi dizkiela ondorioak adierazitako bi hilabeteko epea igarota gerta litezkeen esleipenei. Ondorio hori ez da lizitatzaileari kalte-ordaina jasotzeko eskubidea aitortzea, baizik eta proposizioa erretiratzeko aukera ematea, egoki iritziz gero (SPKLTBren 161.4 artikulua).


      Alde batera utzita, espedienteak egiaztatu bezala, 2012ko uztailaren 30aren (proposamenak ireki ziren eguna) eta 2012ko azaroaren 30aren artean (egun horretan jakinarazi zioten ABSL-ri hamazazpi lote esleitzeko ebazpena) gorabehera batzuk gertatu zirela (prozedura eskaintza anormal eta neurrigabearen kasurako irekitzea; lizitatzaileen informazio-eskariak, konfidentzialtasun- edo isilpekotasun-klausulak aplikatu beharra dutenak…), igarotako epea justifikatzen zutenak, argi dago enpresa interesdunak prozedurarekin jarraitzea ebatzi zuela, bere proposamena ez erretiratzeko aukera eginda, eta ez dagoela kalte-ordaina eskatzeko inongo oinarririk.


      Beste atzerapen-kasu biei dagokienez, erreklamazioak batera zenbatzen ditu 2013ko urtarrilaren 26tik uztailaren 15era doan tarte batean.


      Aldi horren hasierako data onargarria da; izan ere, errekurtso bereziak zirela eta izapidetu ziren prozeduretako azken alegazioak urtarrilaren 25ean aurkeztu zituzten, espedienteak egiaztatu bezala, eta hurrengo egunean (urtarrilaren 26an) hasi zen zenbatzen ebazpena emateko epea. Hala ere, zorrotz begiratuta, lortu nahi diren ondorioetatik kanpo utzi beharko litzateke (bidegabeko berandutzetik alegia) SPKLTBren 47.1 artikuluko bost egun balioduneko epea (ebazpena emateko epea da), eta, beraz, urtarrilaren 31ra jo beharko litzateke.


      2013ko uztailaren 15ari dagokionez, kontratuaren exekuzioa hasi baitzen aurreko egunean formalizatu ondoren eta erreklamazioak berandutzearen amaiera-eguntzat jotzen baitu, ahaztu egin dute SPKLTBren 156.3 artikuluak in fine dakarrean, kontratua gehienez ere hamabost egun balioduneko epean formalizatu beharko dela dio-eta: hura aplikatuz gero, Kontratuen inguruko Errekurtsoen Administrazio Organoaren ebazpenak jakinarazi eta hurrengo egunean hasi beharko litzateke epea zenbatzen. Espedenteak ez dakarrenez noiz jaso zituen ABSL-k jakinarazpen horiek, enpresa interesdunarentzako tesi mesedegarrientzat har daiteke ebazpenak bidali zituzten eguna, 2013ko ekainaren 21a. Baina irizpide hori aintzat hartuta ere, kontratua uztailaren 14an sinatu izanak, hots, SPKLTBren 156.3 artikuluak dakarren epea baino hiru egun beranduago, ez du, a limine, bidegabeko atzerapentzat jotzeko funtsik.


      Orain arte adierazitakotik ateratzen denez, (i) kalte-ordaina jasotzeko uziaren balizko oinarritzat objektiboki har daitekeen berandutze-aldi bakarra 2013ko urtarrilaren 31ren eta ekainaren 21aren bitartekoa da, hots, lau hilabete eta hamabost egun, eta (ii) aldi hori guztiz bat dator Kontratuen inguruko Errekurtsoen Administrazio Organoak aurkeztu zizkioten errekurtso berezien prozeduretako ebazpenak emateko baliatu zuen denborarekin.


      Azterketa erreklamazioaren arrazoietara eramanez gero ere egin behar dira zehaztapenak.


      Administrazioaren ondare-erantzukizuneko erreklamazio batez ari bagara ere, haren oinarri juridikoaren zati handi batean SPKLTBren xedapen batzuen aplikazioa defendatzen da ─analagiara jota bada ere─; hain zuzen ere, xedapen horietan hartzen du babes hau aldezteko: planteaturiko kasuak kalte-ordainerako bidea aurkitu behar duela kontratuen zuzenbide publikoa eraentzen duten arauetan.


      Garrantzizkoa da kontu horretan kera egitea, gaiaren funtsarekin zerikusia duten alderdi batzuk aurreratzen direlako.


      Erreklamazioak hau defendatzen du: bidezko dela aplikatzea Administrazioari egozteko moduko arrazoien ondoriozko kontratu-suntsiarazpenerako kalte-ordaina, SPKLTBren 225.5 artikuluak aurreikusi duena; izan ere, “…erreklamazio honen xedeko kasuan, kontratua murriztu da kontratistari berari ez dagozkion arrazoiengatik, Administrazioaren funtzionamendu txarrarengatik, eta, horren ondorioz, kontratuaren prestazioaren zati handi bat egiteari utzi zaio…”. Era berean, hauek ere aipatu dira: SPKLTBren 155.2 artikulua, hautagaiei eta lizitatzaileei kalte-ordaina emateko aukera aurreikusi baitu, baldin eta Administrazioak kontratuari uko egiten badio edo prozeduran atzera egiten badu, eta SPKLTBren 156.4 artikulua, kontratistari eragindako kalte-ordainak ordaintzeko aukera aurreikusi baitu, kontratua berandu formalizatzea administrazioari egotzi ahal zaizkion kausengatik gertatu bada.


      Laburbilduta: alegazio horiek erreklamazioaren azken muinera garamatzate, hau da, behin baino gehiagotan esan dugunez, kontratuaren iraupenaren murrizketa bidegabeari kalte-ordaina zor zaiolako ustera.


      Planteamendu hori ikusita, plano desberdinak bereizi behar dira.


      Gauza jakina da, Batzorde honek ere aitortu baitu (64/2014 irizpen berria, denen erakusgarri), doktrinak adierazi eta jurisprudentziak sarritan egiaztatu duenez, kontratu-erantzukizunaren eta kontratuz kanpokoaren arteko mugak ez direla errazak marrazten.


      Hala ere, irizpena egiten ari gatzaizkion kasuak ez du zailtasun hori; izan ere, arrazoitutako guztiaren ondoren, ez dago zalantzarik erantzukizun-erreklamazioa planteatu dutela, funtzionamendu txarraren ondoriozkoa, errekurtso berezien ebazpena berandu etorri zelako: kontratuz kanpoko erantzukizun-kasua dugu, beraz, Kontratuen inguruko Errekurtsoen Administrazio Organoaren zerbitzu publikoaz ari garelako, eta organo hori independente zaiolako SPKLTBren xedapenek aipatzen duten erakunde kontratatzaileari, xedapen horien aplikazio analogikoa ekarri dute-eta kalte-ordaina eskatzeko oinarritzat.


      Euskal Autonomia Erkidegoko 2011. urteko Aurrekontu Orokorrak onartzen dituen abenduaren 23ko 5/2010 Legeak sortu zuen Euskal Autonomia Erkidegoko Kontratuen inguruko Errekurtsoen Administrazio Organoa, eta zortzigarren xedapen gehigarrian arautu: bere eskumenen artean ditu kontratazio-alorreko errekurtso bereziak ebaztea, orobat erreklamazioak eta deuseztasun-arazoak, bere eskumeneko kontratuak direla eta, Euskal Autonomia Erkidegoko Administrazioaren edo edozein toki-administrazioren (50.000 biztanletik gorako udalerrietan salbu, euren organo espezializatua sor dezakete eta) botere esleitzaileek eginak (SPKLTBren 3. artikuluak dakar haien definizioa).


      Inputazio-titulua, enpresa interesdunaren tesiaren arabera, Kontratuen inguruko Errekurtsoen Administrazio Organoaren funtzionamendu txarra da. Organo hori, gehiengoa duen doktrinarentzat, ia jurisdikzionala da, baldin eta jaramon egiten bazaie erakunde batek, Tratatuaren 177. artikuluaren ondorioetarako, organo jurisdikzionalaren izaera duen ala ez erabakitzeko erabili irizpideei ─“elementu batzuk, hala nola organoaren jatorria, iraunkortasuna, haren jurisdikzioaren derrigorrezkotasuna, prozedura alde bikoa izatea, organoak arau juridikoak aplikatzea, bai eta haren independentzia ere” (besteak beste, Europako Erkidegoetako Justizia Auzitegiaren 2000ko martxoaren 11ko epaia, C-110/98 auzia)─; izan ere, errekurtso bereziaren hautazko izaeraz landa, organo horrek beste irizpide guztiak betetzen ditu.


      Erreklamatutako kaltea eragin duen ustezko funtzionamendu txarra gertatu den prozedura kontratazio publikoaren eremukoa izatea (kontratazioaren alorreko errekurtso bereziak) gai adjektiboa da ondorio hauetarako. Funtzionamendu txar horrengatik eskatzen da erantzukizuna, eta funtzionamendu txarrik izan ote den aztertu behar da, erantzukizunaz erabakitzeko. Azken buruan, eskubide subjektibo bat da, izaera autonomo eta instrumentalekoa bera, salatutako funtzionamendu txarrak eragindakoa. Eta eskubide hori da interesdunen bidegabeko atzerapenik ez izatea euren eskubide substantiboen defentsan abiarazten dituzten prozeduretan.


      Horiek horrela ─eta hau da azpimarratu nahi den bigarren ideia, inputazio-tituluari dagokionez─, enpresa interesdunak, bere kasurako, ez du SPKLTBn aurkitu kalte-ordainerako ustezko eskubidea oinarritzeko xedapenik, eta analogiara jo behar izan du. Baina hori ez da gertatzen lege-testuak hutsune edo omisioren bat, bete beharrekoa, duelako; aitzitik, kontratazio publikoaren zuzenbidearen esparrutik kanpo dago kasua, eta beste parametro batzuen arabera konpondu behar da ─ondoren ekingo diegu─.


      Konparatuz gero planteatutako kasua eta analogiaz aplikatzea proposatu dituzten SPKLTBren xedapenek aurreikusten dituztenak, behar besteko antzekotasunik ez dagoela ikus daiteke. Uko egitearen edo atzera egitearen kasuetan berdintasunik txikiena ere ezin bada ezarri, formalizaziorako berandutze Administrazioari egozgarriak, SPKLTBren 156.4 artikuluan baitago jasota, argi erakusten digu hemen eztabaidagai dugunarekiko diferentzia: Kontratuen inguruko Errekurtsoen Administrazio Organoak errekurtso berezia berandu ebaztearen ondoriozko erantzukizuna.


      SPKLTBren 156.4 artikuluak dakarren kasuak, formalizaziorako atzerapenak, beta ematen digu behin betiko argitzeko bi alderdi, kontsultaren azterketari egoki ekiteko funtsezkoak.


      Lehenengoak bermatu egiten du eskatutako erantzukizunaren kontratuz kanpoko izaera; izan ere, xedapenak aurreikusitakoa ez bezala, gure kasuan ─adierazia dugu jada─ ez da Administrazioa ─kontratazio-organo edo botere esleitzaile den aldetik─ kontratua formalizatzen atzeratzen dena.


      Prozedura desberdinak dira errekurtso bereziaren prozedura eta kontratazio-prozedura. Kontratuen inguruko Errekurtsoen Administrazio Organoaren aurreko kontraesan-prozeduran gertatu da berandutzea, eta Administrazioa beste alderdi bat baino ez da prozedura horretan, eta Administrazioaren interesa ere gerta liteke kalteturik. SPKLTBren 45. artikuluaren arabera, errekurtso bereziaren xedeko egintza esleipena bada, kontratazio-espedientearen izapideak eten egingo dira, eta Administrazioak, prozedurako gainerako alderdiek bezala, itxaron egin beharko dio Kontratuen inguruko Errekurtsoen Administrazio Organoaren ebazpenari (eteteko neurriari buruzkoa edo, nolanahi ere, funtsari buruzkoa); izan ere, legezko baldintza hori ahaztuta formalizaturiko kontratu bat SPKLTBren 37.1.c) artikuluko deuseztasun-arrazoian eroriko litzateke (“Kontratua formalizatu bada lege honen 40. artikuluak eta hurrengoek aipatzen duten kontratazio-arloko errekurtso berezia jarri arren, kontuan hartu gabe esleipen-egintzaren etete automatikoa –etetea dagokion kasuetan– eta itxoin gabe organo independenteak errekurritutako egintzaren eteteari eutsi edo ez erabakitzeko ebazpena eman arte”).


      Lehenengo puntualizazio horrek bigarrenera garamatza: SPKLTBk, errekurtso berezia arautzen duelarik, ez du biderik aurreikusi esleipendunari ordaintzeko errekurtso bereziak ebatzi arte itxaron beharrarengatik, itxaron behar hori karga bat zaie-eta prozedurako alderdiei (Administrazio kontratatzailea barne), eta jasan beharra dute, beste edozein interesen gainetik zaindu beharreko legezkotasunaren berme.


      Egia esan, erreklamazioak plazaratu duen gai hori (zer gertatzen den organoak ebatzi bitartean) honela bideratzen da SPKLTBn: prozeduran har daitezkeen kautelazko neurrien barruan, prozedurako alderdien eskariz ezar baitaitezke bermeak, kautelak eta kontrakautelak, errekurritutako egintzei eta jokoan diren interesei begiratuta.


      SPKLTBk beren-beregi aurreikusi du balizko kalte-ordain bat (SPKLTBren 47.3 artikulua, 2007/66/EE Zuzentarauan bermatuta, beren-beregi) esleipendun izan behar izan zuenarentzat, baina errekurtso bereziak izaera hori eman zion arte hala izan ez zenarentzat. Alabaina, ez du ordainbiderik aurreikusi (eta enpresaren tesiak halako bat beharko luke) esleipendun izaki errekurtsoaren ondoren izaera horri eusten dionarentzat, egoera berrikusten ari diren tarterako. Aurreko guztia bat dator errekurtso bereziaren lege-eskemarekin eta errekurtso horrek bereziki babestu nahi duen interesarekin: bere eskubidean legezko arau-haustea jasan duena babestea.


      Gure kasuan, erreklamazioak planteatu duenez ustezko urraketa bat egin zaiola errekurtso-prozedura batean epearen barruan erantzuna izateko eskubideari, azterketarako parametroak ez dira SPKLTBn ageri direnak, baizik eta, jarraian azaltzen denez, doktrinak eta jurisprudentziak prestatu dituztenak administrazio-prozeduretako bidegabeko berandutzeengatiko salaketak aztertzeko.


      Planteaturiko uzia ondare-erantzukizunaren barruan aztertu behar da, eta ez SPKLTBren arau substantiboak aplikatuta, zeinen helburuak baitira kontratazio-prozedura bateko erakunde publiko kontratatzailearen eta izangai edo lizitatzaileen eskubideak eta betebeharrak diziplinatzea; izan ere, azken buruan, gaia ez da kontratazio publikoaren zuzenbide urratzearen ondoriozko ondare-erantzukizunari buruzkoa.


      75/2014 ABJI 64.etik 92.era par.


      


      Administrazio publikoen ondare-erantzukizuna zabal eratuta dago gure ordenamenduan, eta aukera ematen du erantzukizun hori aitortzeko prozedura-berandutzeengatik ─gero aztertuko diren baldintzak betez gero, betiere─, ongi ulertuta ─doktrinaren gehiengoaren ildotik─ berandutze edo atzerapen horiek zerbitzu publikoaren funtzionamendu okerraren erakusgarri izan daitezkeela.


      Batzordeak aukera izan du prozedura-berandutzeengatiko erantzukizun-kasu batzuk aztertzeko (besteak beste, 16/2005 eta 143/2007 irizpenak), eta haietan azaldu du nola “bidegabeko atzerapena” kontzeptua eraikitzen den EKren 24.2 artikuluko oinarrizko eskubideari paralelo, barne hartzen baitu prozesuan bidegabeko luzapenik ez izateko eskubidea [Konstituzioaren esamolde hori New Yorkeko Eskubide Zibil eta Politikoen Nazioarteko Itunaren 14.3 c) artikulutik hartuta dago, prozesu penal batean pertsona orok duen eskubide bat “bidegabeko atzerapenik gabe epaitu dezaten”] EK-k prozesu orora zabaltzen badu ere, Europar Batasuneko Oinarrizko Eskubideen Europako Gutunaren 47. artikulua bezala (2000), hark ere aitortzen baitu prozesuan bidegabeko atzerapenik ez izateko eskubidea.


      Jatorri horrekin bat etorrita, prozesu penalen eremuan taxutzen da eskubidea eta handik igarotzen da gainerako jurisdikzioetara ─baita administrazioarekiko auzien jurisdikziora ere (denen erakusgarri, Konstituzio Auzitegiaren 20/1999 epai, otsailaren 22koa). Ildo beretik, Giza Eskubideen Europako Auzitegiak 1960ko azaroaren 4ko Giza Eskubideen Europako Hitzarmenaren 6.1 artikuluaren esparruaren barrukotzat jo izan ditu, partikularren arteko auziak ez ezik, agintaritza publiko baten eta partikular baten artekoak ere.


      Prozesuen eremurako paratu doktrinatik, interesgarria da orain gogoratzea Konstituzio Auzitegiak gain honi buruz ondo goiz adierazi (36/1984 epaia, martxoaren 14koa) eta harrez geroztik berretsi duen doktrina (beste askoren artean, 223/1988 epaia, azaroaren 25ekoa; 85/1990 epaia, maiatzaren 5ekoa; 10/1991 epaia, urtarrilaren 17koa; 73/1992 epaia, maiatzaren 13koa; 58/1999 edo 75/2008 epaiak, ekainaren 23koa) honela laburbil daitekeela: prozesuan bidegabeko luzapenik ez izateko eskubideak ez du zerikusirik batere epe prozesalak zorrotz betetzeko ustezko eskubide batekin; aitzitik, zehaztu gabeko kontzeptu juridiko ireki bati dagokio, zeinaren eduki zehatza kasu bakoitzean zedarritu behar baita kasuaren berariazko inguruabarrak kontuan hartuta ─askotarikoak izan daitezke─, eta jurisprudentzia konstituzionala berak, Giza Eskubideen Europako Auzitegiaren jurisprudentziari jarraiki, gaiari buruz zehaztuz joan den irizpide objektiboak aplikatuta. Honela laburbil daitezke irizpide horiek: auziaren konplexutasuna, mota bereko prozesuen iraupenaren tarte arruntak, prozesuan ebatzi nahi den interesa, atzeratutako auziak alderdiei eragiten dizkienak, alderdien portaera prozesala eta zerikusia duten agintaritzena.


      Administrazioak jorratu behar dituen gaiei buruzko ebazpena ematerakoan bidegabeko atzerapena izateko aukera ere guztiz onartuta dago ordenamenduan. Beste batzuen artean, Auzitegi Gorenaren 1985eko ekainaren 10eko epaian, 1985eko urriaren 2koan, 1988ko abenduaren 14koan, 1991ko martxoaren 21ekoan, eta, bereziki EKren 24. artikuluaren edukia prozedurako atzerapenei hedatzeari dagokionez, Konstituzio Auzitegian urtarrilaren 27ko 26/1994 epaian deklaratuta dagoenez, espediente administratibo bat izapidetzean izandako atzerapena ez da Konstituzioaren 24. artikuluaren barruan sartzen (prozedura judizialeko bidegabeko atzerapenez dihardu), baina atzerapen administratiboak kalte-ordainerako uzia sor dezake.


      Beraz, onargarritzat joz gero prozedura-atzerapenarengatiko ondare-erantzukizuneko erreklamazioa, kontua da, prozesu-atzerapenean bezala, zehaztea ea bidegabeko atzerapen edo berandutze baten aurrean gauden ala ez ─eremu prozesalean bezala─, eta bidegabeko atzerapen hori ez da gertatzen aldez aurretik ezarritako epea ez betetzeagatik, baizik eta arrazoizko epea ez betetzeagatik.


      Oraingo kasuak, Batzordeak aztertu dituen beste batzuk ez bezala (prozedura-berandutzeengatiko ondare-erantzukizuneko erreklamazioez ari gara), kontratazioaren alorreko errekurtso bereziaren prozedura du xede, eta horrek baditu epe batzuk, legez ezarriak, hala izapideak egiteko nola azken ebazpena emateko (SPKLTBren 40. artikulua eta ondorengo batzuk).


      Erreklamazioan, kalte-ordaina jasotzeko eskubidea sor dezakeen bidegabeko atzerapen edo berandutzea ateratzen da SPKLTBk ezarritako epeekiko konparaziotik: kontratazioaren alorreko errekutso berezia ebazteko epeez ari gara.


      Hala ere, aurreratu dugu jada, SPKLTBk ez dakar berariazko aurreikuspenik, epe horiek ezarri dituelarik ─ebazpenerako epea, zehazki─, epe hori gaindituz gero kalte-ordaina jasotzeko eskubidea taxutzeko. Batzordeak uste du, horrenbestez, ez dagoela legezko arrazoirik epe horri tratamendu bat emateko, arau administratiboetan ezarritako epeei normalean ematen zaienetik bestelakoa (AJAPELen 63.3 artikulua).


      Joera doktrinal zorrotzagoak badirela ukatu gabe, gaur egungo doktrina eta jurisprudentzia hedatuenaren ustea da, behin prozedura-epe bat arauz finkatuta, hortik abiatu behar dela, baina ez, ordea, epea betetzen ez bada besterik gabe ateratzen dela inputazio-titulu automatiko bat, ondare-erantzukizuna sor dadin (alde batera utzita, noski, gainerako betekizunak ere bete behar direla), erreklamazioak kontrakoari eusten badio ere.


      Arauz ezarritako epea arrazoizkotasun-aztarna bat da, baina, doktrina nagusiaren arabera, ez betetze hutsa ez da bidegabeko prozedura-berandutzea. Hemen ere, prozesuaren eremuan bezala, giltzarria ez da berandu jardutea, baizik eta bidegabeko jarduketa bat, atzerapen hori kutsatzen duena eta bidegabe egiten, atzerapena jasaten duenaren ondare juridikoari kalterik eraginez gero kalte hori antijuridiko bihurtzeraino. Prozedura bati ezarri iraupena gainditzea ez da bidegabeko berandutzea; izan ere, askotariko arrazoiak izan daitezke dena delako epea gainditzeko, zuzenbidearen arabera onargarriak eta ez beti bidegabeko atzerapen edo berandutzearen barruan sartzeko modukoak.


      Justifikaziorik ezak bihurtzen du kaltea lesio, hau da, kalte antijuridiko, prozedurako interesdunak legez jasan behar ez duena. Ondare-erantzukizunaren oinarria lesio edo kalte antijuridikoaren kontzeptuaren inguruan dabil, edo hartan bermatzen da; izan ere, ez da Administrazioaren portaera antijuridikoa ondare-erantzukizuna dakarrena, emaitzaren antijuridikotasunak baizik.


      Zehar edo albo gai gisa, eta bidegabeko atzerapenak doktrinak ezarri ikuspegitik baloratze aldera, eta, zehazki, arrazoizko epearen nozioa esleipenaren egintzaren inpugnazioaz ari garela, hau gogoratu behar da: SPKLTBk berak epe luzeagoak onartzen dituela.


      Hala, SPKLTBren 41.3 artikuluan jasota dagoenez, errekurtso bereziaz gain, autonomia-erkidegoek aukera izango dute aldez aurreko administrazio-errekurtsoa jartzeko bidea emateko. Halakoetan, askoz ere luzaroago gera daiteke etenda esleipen-egintza, kontuan hartuz gero beren-beregi ezarrita dagoela hau: “aurkaratutako esleipen-egintzen betearazpena etenda geratuko da, ebazteko eskumena duen organoak arazoaren funtsari buruzko erabaki bat hartzen duen arte. Nolanahi ere, ebazpena erabat baieslea ez bada, etete horrek indarrean jarraituko du, 45. artikuluan aurreikusitako moduan”. Hau da, berariazko organoak errekurtso berezia ebatzi edo eteteari eusteaz erabaki arte (SPKLTBren 46.3 artikulua, in fine, eta 47.4 artikulua). Edo SPKLTBren zazpigarren xedapen iragankorra (autonomia-erkidegoetarako erregimen supletorioa), zeina, Europar Batasuneko arauekin bat etor dadin, Administrazio Kontratazioaren Aholku Batzordearen gomendioak dioen bezala (72/11 txostena, 2012ko martxoaren 1ekoa), honela interpretatu behar baita: organo independenterik ezarri ez bada, xedapen iragankor horretan ezarritako errekurtsoa aurkezteak berez ekarriko du esleipenaren etetea, errekurritutako egintza hori bada, eta, administrazioarekiko auzi-errekurtsoa aurkeztuz gero, eteteari eutsiko zaio, harik eta administrazioarekiko auzien jurisdikzioak hartaz erabaki arte.


      SPKLTBk aurreikusia duenez esleipenaren egintzari etenda eusteko aukera (eta, beraz, kontratuaren formalizazioa eta kontratuaren exekuzioa atzeratzekoa), eutsi ere kontratazioaren alorreko errekurtso bereziaren prozeduraren erregulaziotik ondoriozta daitekeen epea baino asko luzaroago, datu hori ere hartu beharko da kontuan errekurtso berezia ebazteko “arrazoizko epea” ezartzeko.


      Orain arte azaldu dugunarekin bat, erreklamazioa ebatziko bada, ongi egiaztatu beharko, kasu honetan, nola egokitzen diren jurisprudentziak bidegabeko atzerapena landu dituen irizpideak, kontuan hartuta, betiere, errekurtso berezia ebazteko arrazoizko epearen noziorako ondo begiratu behar zaiola, SPKLTBk errekurtso hori arautzen duenean aurreikusi epeei ez ezik, esleipen-egintzari eragin diezaioketen errekurtsoen legezko diseinu osoari.


      Bidegabeko atzerapenik den ala ez egiaztatze aldera doktrinak eta jurisprudentziak finkatu irizpideak kasu honi nola egokitzen zaizkion aztertzen hasi baino lehen, badago aldez aurretik jorratu beharreko gai bat. Ustezko bidegabeko atzerapena Europar Batasuneko zuzenbidetik datorren prozedura batean gertatzen denez (errekurtso bereziaren prozedura), nahitaez begiratu behar da haren konfigurazioa, interpretazioari ekin eta egiaztatzeko ea ñabardurarik egin behar ote zaion adierazitako bidegabeko atzerapenaren kontzeptuari, eta, hala balitz, bidegabeko atzerapena zedarritzeko zerrendatu ditugun irizpideen aplikazioari.


      Kontratazioaren alorreko errekurtsoen zuzentarauen eremuetara garamatza horrek, hots, 89/665/EEE Zuzentaraua, 1989ko abenduaren 21ekoa, eta 92/13/EEE Zuzentaraua, 1992ko otsailaren 25ekoa, biak ala biak Europako Parlamentuaren eta Konsteiluaren 2007ko abenduaren 11ko 2007/66/EE Zuzentarauak aldatuak. Europar Batasuneko arau horiek barne-zuzenbidera ekarri dituzte, mailaka (ondo edo ez hain ondo asmatuta), abuztuaren 5eko 34/2010 Legera iritsi arte, hauek aldatu baitzituen: 30/2007 Legea, urriaren 30ekoa, sektore publikoko kontratuena; 31/2007 Legea, urriaren 30ekoa, uraren, energiaren, garraioen eta posta zerbitzuen alorretako kontratazio-prozedurari buruzkoa, eta 29/1998 Legea, uztailaren 13koa, administrazioarekiko auzien jurisdikzioa arautzekoa.


      Ikuspegi horretatik, on da gogoratzea, besteak beste Europar Batasuneko Justizia Auzitegiaren (EBJA) 2010eko urriaren 21eko epaiak dioenez ─C-570/08, Symvolio Apochetefseon Lefkosias─, 89/665 Zuzentarauaren izateko arrazoia dela Europar Batasunak kontratu publikoen alorrean duen zuzenbidearen funtsezko arauen aplikazio ona bideratzea, errekurtso-prozedura egokiak ezarrita. Europar Batasunak alor horretan dituen arauek hauek bermatu nahiko lituzkete: doktrina batek “zuzeneko esleipen legez kanpokoaren aurkako borroka” esamolde laburbilduarekin adierazi dituen helburuak; izan ere, “setioa jarri” nahi zaio esleipen horri, gardentasunerako eta diskriminaziorik ez izateko exijentziak areagotuta─. Ildo horretatik, garrantzizkoa da gogoratzea abenduaren 11ko 2007/66/EE Zuzentarauak (gure azterketari dagozkion alderdiak jorratu dituen azkena baita), sartu duen aldaketaren arrazoiak adierazten dituenean, hau azaltzen duela: “alderdi interesdunekiko kontsultek eta Justizia Auzitegiaren jurisprudentziak ahulgune batzuk utzi dituzte agerian estatu kideetan dauden errekurtso-mekanismoetan. Hori dela eta, 89/665/EEE eta 92/13/EEE zuzentarauetan ezarritako mekanismoek ez dute beti aukerarik ematen Europar Batasuneko legeria betetzen dela zaintzeko; batez ere, arau-hausteak zuzentzeko aukera dagoen etapa batean. Horrenbestez, indartu egin behar dira aipatu zuzentarauen bitartez ezarri nahi ziren bermeak: gardentasuna eta diskriminaziorik eza”.


      Ahulgune horiek arintze aldera, abenduaren 11ko 2007/66 Zuzentarauak alderdi hauek jorratzen ditu, beste batzuen artean: operadoreen esku dauden errekurtsoen erregulazioa ukitzen du, derrigorrezko itxaronaldi bat ezartzen du kontratuaren esleipenaren eta perfekzioaren arterako, gutxieneko iraupen bat ematen dio epeari (hamabost egun) eta hura zenbatzeko dies a quo delakoa finkatu ere. Aurreko neurriarekin batera, prozedura nahitaez eten beharko da esleipen-egintza errekurritzen bada, eta esleipenen gaineko benetako kontrola duen botere esleitzaileaz besteko organo bat paratu beharko da: estatutu eta botere bereziak izango ditu, inpartzialtasun eta independentzia sendoarekin, kontratazio publikoaren eremuko jokabide txarrak eragozteko, oso kaltegarriak baitira merkatu batuarentzat eta lehiarako zuzenbidearentzat.


      Horri buruz, egoki da gogoratzea abuztuaren 5eko 34/2010 Legeak, azken erreformari ekin baitzion errekurtso bereziaren eremuan, zuzeneko lotura duela Europako Batzordeak Espainiako Erresumari ireki zion arau-hauste prozedura batekin; izan ere, Europako Batzordeak Espainiako arauen laburtasuna utzi zuen agerian (bai eta Sektore Publikoko Kontratuei buruzko urriaren 30eko 30/2007 Legearena ere), ez baitzuten derrigorrezko eperik aurreikusten erakunde publiko esleitzaileak esleipen-erabakia lizitatzaile guztiei jakinarazteko, ez eta derrigorrezko itxaronaldirik ere esleipen horren eta kontratuaren formalizazioaren artean, eta interesdunek, beraz, ez zuten bide egokirik kontratazio prozeduretan hartutako erabakiak errekurritzeko kontratuaren exekuzioa hasi baino lehen. Egin-eginean ere, hori zen errekurtso-sistemaren funtsezko helburua: lizitatzailearen egoera bat ekiditea ─ordura arte oso arrunta─, zeinean lizitatzaileak, adjudikaziodun izateko eskubidearekin, luzaro itxaron behar zuen bere eskubidea aitortzen zioten arte, eta, ordurako, egin behar ez zuenak egina zegoen kontratua, eta ezinezkoa zen urratutako legezkotasuna bereoneratzea, eta bidegabe alboratutako lizitatzaileari zegokion egoera juridikoa bueltatzea.


      Horretarako, Europar Batasuneko arauak hau ezarri zien estatu kideei: euren ordenamenduetan erremedio eraginkor, azkar, independente eta ez astunak izatea, Europako arauak berak aukeratutako kontratazio publikoko prozeduretan inpugnaziorik sortuz gero, haiek erraz eta eraginkor konpontzeko modua izan dadin, kontraturik egin ez dadin Europako Batasunaren kontratazio-zuzenbidea urratuta.


      Garrantzizkoa da azpimarratzea, inpugnazio-bidearen azkartasunaz eta arintasunaz ari garenean, arazo handi bat konpondu beharraz dihardugula; izan ere, estatu kide askok lehen zituzten errekurtso-sistemekin, kontratua guztiz exekutatuta zegoenean ebazten ziren errekurtsoak askotan. Aldeko ebazpenarekin ere, lizitatzaileak ezin zuen bere inpugnazioaren benetako zentzua lortu: kontratuaren esleipena eta exekuzioa eskuratzea. Ikuspegi horretatik, aldeko ebazpena konpentsazio ekonomiko bihurtzeko aukerak ez zuen guztiz asebetetzen urratutako eskubidea bereoneratzea, eta, azkenean, kontratu-zuzenbidearen urraketa gauzatu egiten zen, nola edo hala.


      Hori dugu, beraz, errekurtso bereziak (eta kautelazko neurrien sistemak ─berezia baita, esleipena inpugnatzen delarik─) defendatu behar duen lehentasunezko interes publikoa, errekurtsoaren diseinuak bermatu behar duena. Segurtatua utzi behar da, beraz, esleipen-prozeduraren kontrola, eta, esleipenaren inguruko gorabeherarik izanez gero, kontratua exekutatzen hasi baino lehen konpontzeko aukera izan. Ondorio hori zaindu behar da: exekuziorik ez hasi harik eta ustezko esleipen bidegabe baten gaineko itzalak uxatu arte, horretarako ematen baitzaio eskumena organo espezializatu independente bati.


      Errekurtso bereziaren taxu horrek haren interpretazio osoa du alderentzen eta baldintzatzen, bai eta ezarritako prozedurarenak eta haren epeenak ere (eta, hala egokituz gero, epe horiek ez betetzearenak), “arrazoizko epea” (eta haren kontrakoa, bidegabeko atzerapena) zehazteari begira. Hain zuzen ere, egin dugun azterketa eta gero, hau ondorioztatuko dugu: errekurtsoak europar jatorria izateak ez dakarrela ñabardurarik batere ebazpen-epearen ez betetzea (hori baita kontsultak planteatzen duena) baloratzeko erabili behar diren parametroei dagokienez.


      Horrenbestez, erreklamazioak planteatzen duen berandutzea (bidegabekotzat jotzea nahi baitute, eta, beraz, erantzukizuna egozteko moduko titulutzat) lehen adierazitako irizpide jurisprudentzial objektiboen argitan aztertu behar da, Europar Batasuneko zuzenbidearen eremuan ere aplika daitezke-eta (EBJAren 2002ko urriaren 15eko epaia), Batasuneko Oinarrizko Eskubideen Gutunaren 41. artikuluak berretsi duenez, doktrinak administrazio ona izateko eskubide esaten dion hori aitortzen baitu: “Pertsona orok du eskubidea Batasuneko instituzioek, organoek eta organismoek berari dagozkion kontuak alderdikeriarik gabe, ekitatez eta zentzuzko epe baten barruan azter ditzaten”.


      Auzia ebazteko, hortaz, deskribatu dugun bideari jarraitu behar zaio ─ondoren ibiliko dugu─, kontuan hartuta irizpide jurisprudentzial horiek alternatiboak direla, edo, bestela esanda, ez dagoela zertan guztiak pilatu auzi berean; izan ere, jurisprudentziak ez baititu betekizuntzat hartzen, baizik eta metodo baten elementutzat, salatutako prozedura-geldiarazpen edo -atzerapenak arrazoizko justifikazio objektiborik duen ala ez ikertu eta egiaztatze aldera.


      Guztiarekin ere, Batzordearen ustea (kontsultaren xedeko auzian ez dela bidegabeko atzerapenik izan) ahalik eta osoen arrazoitze aldera, irizpide guztiak aztertuko ditugu.


      Gaiaren konplexutasuna:


      Doktrina jurisprudentzialari jarraituta (bereziki, adierazi dugunez, Giza Eskubideen Europako Auzitegiarena), kasuaren konplexutasunak bi ertz edo aurpegi ditu: dimentsio juridikoa, arauaren interpretazioari eta aplikazioari dagokiena, eta dimentsio faktikoa, edo egintzena. Kasu bakoitzean begiratu behar zaio konplexutasunari, apriorismoetatik urruti, kasuaren inguruabar zehatzak aztertuz gero balioko du eta.


      Aztertzen ari garen kasuan, espedientearen zabalpena eta gero ekarritako dokumentazioarekin, ikusten den lehenengo gauza da kontratuak 29 lote zituela, eta aurkeztutako errekurtso berezien bitartez 20 lotetako esleipena jarri zutela auzitan.


      Plazaratutako gaiei dagokienez, DY erakundeak aurkeztutako errekurtso bereziak kontra egin zien 1, 8, 9, 10, 11, 14, 15, 16, 18, 22 eta 27 loteen esleipenari, eta hau planteatu zuen, laburbilduta: pleguek edo agiriek baliabide propioak direla eta (langileak, ibilgailuak eta lokalak) jarritako betekizunak gaizki aplikatuta zeudela, eta horrek ABSL eta SISL kanpoan uztea ekarri behar zuela. Alegazio hori onartzen ez bazen edo, hau ere salatu zuten: esleipendunek ez zutela nahikoa egiaztatu, dokumentuen bidez, lokalen eskuragarritasuna, lote hauek zirela eta: 8 (1. oinarria), 8 (2. oinarria), 9, 10, 11, 14, 15, 16, 18, 22 eta 27. Ustezko irregularitate horiek ikusita, erabateko deuseztasuna zegoelakoari eutsi zion, AJAPELen 62. artikuluaren 1. zenbakiko a), e) eta f) letrak oinarritzat hartuta. Era berean, zalantzan jarri zuen balio-juzgua behar zuten irizpideen balorazioa egiteko modua ─ez baitzen zuzena izan, haren ustez─; batez ere, lokalei buruzko eskakizunena eta haien eskuragarritasuna eskas egiaztatu izana. Hainbat iritzi judizial ere ekarri zituzten, alegatutako akatsen indargarri, eta, erreklamatzailearen ustean, esleipenaren aurka egotearen euskarri.


      Kontratazio-organoaren txostenak (Administrazio kontratatzaileen alegazio moduko batzuk izango lirateke errekurtso bereziaren logikan) errekurtsoko gaiak aztertzen ditu. Lokalen eskuragarritasuna egiaztatu beharraren ustezko ez betetzeari dagokionez (ibilgailuen alorreko egiaztapen-betekizunekin konparatuta eraiki zuten tesi hori), txostenak zehatz-mehatz aztertzen ditu pleguek nola jasotzen dituzten gutxienekoen eta abantailen egiaztapena, erreklamatzaileak aurkeztutako eskaintza eta zer ondorio negatibo etorriko zitzaizkion prozesu guztiari errekurtsoak zioena onartuz gero. Hauek ere aztertu zituen: (i) ustez, beste lizitatzaile batzuek dokumentazioa epez kanpo aurkeztu izana, SPKLTBren 151. artikuluaren arabera, eta kontratazio-errekurtsoen auzitegien ebazpenak; (ii) eskaintza ekonomikoak pleguen eta SPKLTBren arabera baloratzeko modua; (iii) kontratuaren prezioa, eta (iv) ustezko motibazio-falta, espedientea eskuratu ezinaren ondoriozko kexak eta kalte-ordainaren eskaria.


      CRE erakundeak aurkeztutako errekurtso bereziak, bere aldetik, hau salatu zuen: 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 27, 28 eta 29 loteen esleipenean ustez gertatu zen arau-haustea, anbulantzien ezaugarri eta prestazioei buruzko eskaintza teknikoak baloratzerakoan; izan ere, ziotenez, diskriminaziorik ez izateko eta tratu berdina emateko printzipioa urratu zen, CRE-k proposatu abantailak ez ziren kontuan hartu balorazioan, abantailak ez onartzeko justifikaziorik eman gabe, eta ABSL enpresaren eskaintza ez zen zuzen baloratu. Era berean, salatu zutenez, pleguak urratu ziren ibilgailuen berrikuntza- eta mantentze-planaren balorazioan, akats ekonomikoa egin zuten ABSL-ren eskaintza ekonomikoaren balorazioan, eta lizitaziora bidegabe onartu zituzten pleguek eskatutako kaudimen ekonomikoa behar bezala egiaztatu gabe zuten enpresa batzuk.


      Kontratazio-organoak errekurtso hori zela eta prestatu zuen txostenak argi uzten du gai asko planteatu zirela eta zehatz-mehatz egiaztatu behar zirela balorazio-arauak eta haien aplikazioa, hala erreklamatzaileari nola gainerako lizitatzaileei zegokienez. Errekurtsogileak anbulantzietarako aurkeztu dituen ezaugarri teknikoak eta prestazioak aztertzen ditu, beste lizitatzaileenekin konparatuta ─errekurtsogilearen ustez, sobera baloratuta daude, berari zegokion balorazioan izandako omisioa kontuan hartuta─. Hainbat elementu baloratzeko modua ere aztertu dute: immobilizazio-dispositibo zerbiko-toraziko pediatrikoa, monitore multiparametrikoa, paxa pelbikoa, zoru-berogailua eta arnasgailua ─erreklamatzaileak aurkeztutako abantailak─, bai eta animaliekin istripurik ez izateko soinu-inhibitzailea eta ezkerraldeko ate bikoitz irristaria (ABSL-ren eskaintzakoak azken biak). Ibilgailuen berrikuntza- eta mantentze-planen balorazioa ere aztertu du, eta horretarako, lehen-lehenik, lizitatzaile bakoitzak nola aurkeztu dituen egiaztatu behar da, eta, gero, ebaluazioa egiaztatu. Eduki bikoitz berberarekin aztertu dira alegazio hauek: lizitatzaileek eta erreklamatzaileek aurkeztutako softwareari eta tresna informatikoei buruzko balorazioaren gainekoa; ibilgailuak garbitzeko prozedura/jarraibideari buruzkoa, eta batez beste laurogeita hamar segundoan edo lehenago erantzuteko denbora lortu eta sendotzeko planei buruzkoa.


      Kontratazioak ez zuen urtarrilaren 11ra arte prestatu txostena, alegazio eta guzti. Bi pertsonek sinatu zuten (Kontratazio Batzorde Nagusikoa bata ─kontratazio-espedientea izapidetzeaz arduratu zen─ eta Osasun Saileko Aseguramendu eta Kontratazioaren Zuzendaritzakoa bestea ─kontratazio-organoa─); horrek argi erakusten du errekurtso bereziak barne hartzen dituela hala alderdi teknikoak (adibidez, anbulantzien ekipamendua) nola juridikoak. Ildo beretik, ondorio hau ere atera liteke: kontratuaren prestakuntzan eta tramitazioan parte hartu duten organoek ere ─nahiz eta ongi ezagutu pleguak, enpresa lizitatzaileek aurkeztutako dokumentazioa, gorabeherak, aurkeztutako eskaintzak, eta abar─, errekurtso berezietan planteatu diren gaiei erantzuteko, zehatz-mehatz aztertu behar izan dituztela espedientea, kontratua diziplinatzen zuten arauak eta espedientea izapidetzean hartutako erabakiak.


      Batzordeak, inguruabar horiek guztiak aintzat hartuta, hau uste du: objektiboki jo daitekeela konplexutzat Kontratuen inguruko Errekurtsoen Administrazio Organoak errekurtso bereziak zirela-eta aztertu eta ebatzi behar zuen gaia.


      Eskatutakoari erantzun behar dio ebazpenak, eta inpugnazioan agertutako auzi guztiak ebatzi (SPKLTBren 47.1 artikulua), eta, kasu honetan, auzi horiei erantzuna emateko, hainbat gauza egin behar ziren, hartutako ebazpenek erakusten dutenez: kontratua aztertu ─tamaina handikoa zen, hasieratik, eta, gainera tramitazio astuna izan zuen (hala erakusten dute proposamenak ireki zirenetik esleipen-egintzara bitarteko gorabeherek, egintzetan jasota baitaude)─; lizitatzaileek aurkeztutako dokumentazioa aztertu deitutako 29 loteetatik 20tan, kontuan hartuta, gainera, errekurtsoek inpugnazio gurutzatua planteatzen zutela, aldi berean ebatzi beharrekoa, eta, horretarako, izapidetutako guztia aztertu behar zela (errekurtso batean, zortzi lizitatzaile eta hiru alegaziogile; bestean, lau, eta kontratazio-organoaren alegazioak, txostenen bitartez eginak). Errekurtsoak ebatziko baziren, nahitaez aztertu behar ziren berriro, sakon aztertu ere, kontratazio-espedientearen garrantzizko alderdiak, errekurtso bakoitzak eta kontratazio-organoaren txostenetakoak aintzat hartuta, eta lizitatzaileek horretarako aurkeztu zuten dokumentazio luzea erabilita. Laburbilduta, pleguak interpretatzeko gai juridikoak ebatzi behar ziren ─DY-k aurkeztutako errekurtsoaren ebazpenean ikusten denez─, bai eta, gainera, zalantzan jarritako alderdien egiaztapenaren eta balorazioaren gainean hartutako erabakien zuzentasuna egiaztatu ere (baliabide materialak, lokalak ─eskatzen zitzaizkien puntu guztietan─, hobekuntzak ─ibilgailuenak─, egiaztapenaren unea eta nahikotasuna ─lokalen errentamendu-kontratuak, anbulantzien identifikazio-fitxak, eta abar─).


      Halakoak izaki Kontratuen inguruko Errekurtsoen Administrazio Organoak erantzuna eman behar zion gaiaren ezaugarriak, gaiaren konplexutasunak justifikatzen du organo horrek errekurtso bereziak ebazten emandako denbora, zeina, beraz, arrazoizkoa baita, eta ez bidegabeko atzerapena.


      Alderdien portaera:


      Horri buruzkoan, espedientean ezerk ez du iruzkin edo hausnarketa zehatzagorik merezi, prozeduran esku hartu duten alderdi guztiek aritu direlako epe barruan, euren bidezko interesak defendatze aldera ordenamenduak eskaintzen dizkien bideak erabilita. Enpresa erreklamatzaileak errekurtsoei egindako alegazioetan ─orobat entzunaldiko alegazioetan─ iradokitzen duenaren arabera, errekurtsoak aurkeztu dituzten enpresak fede txarrez jokatu dute, prozedura luzatzea beste helbururik ez omen dute izan, lehenago zerbitzua ematen zutenez.


      Gai hori azterketa honetatik kanpo geratzen da, enpresa interesdunen jarduketa SPKLTBk izapideak betetzeko ematen dien denborarekin bat etorri ote zen egiaztatzera mugatzen baita: ez dago ezer azpimarratzerik horri buruz. Bai esan daitekeela, ordea, ezarritako epeen barruan bultzatu zituela Kontratuen inguruko Errekurtsoen Administrazio Organoak ebazpen aurreko fasera arteko izapideak, hala egiaztatzen baitute bi errekurtso bereziak izapidetzeari buruzko egintzek.


      Agintaritza publikoaren portaera:


      Giza Eskubideen Europako Auzitegiaren ildotik oraingoan ere, gogora dezagun hark, bidegabeko atzerapenei buruz emandako doktrinan, desegokitzat jotzen duela jurisdikzio-organoen portaera baldin eta haien jardueran erruzko osagairen bat ikusten badu. Hortaz, ez desegokitasunik egongo gehiegizko lan-karga ikusten denean; batez ere, ohiz kanpokoa, salbuespenekoa edo aldi baterakoa denean. Bai, ordea, egitura-akatsak ikusten dituenean, halakoak izanda ere erremediorik jartzen ez bazaie. Halakoetan, estatuen ez betetzea ikusten du, auziek planteatzen dituzten eskakizunei erantzuteko moduan antolatu behar dituztelako euren auzitegiak.


      Bada, doktrina hori laburbiltze aldera esan dezagun lan-bolumena ez dela justifikatzeko arrazoi izango baldin eta gauzen egoera egiturazkoa bada edo hartutako neurriak nahikoa ez badira edo berandu badatoz. Aitzitik, aintzat hartzeko modukoa izango da aldi baterako trabatze edo buxadura, bai eta Estatuak azkar jokatu izana atzerapenak ekiditeko neurriak hartzeko.


      Adierazi dugunez, Euskal Autonomia Erkidegoko 2011. urteko Aurrekontu Orokorrak onartzen dituen abenduaren 23ko 5/2010 Legeak sortu zuen Euskal Autonomia Erkidegoko Kontratuen inguruko Errekurtsoen Administrazio Organoa, eta zortzigarren xedapen gehigarrian ezari zuen haren erregulazioa.


      Epaitegi gisa eratu diren beste organo batzuk (kide anitzekoak) ez bezala, pertsona bakarreko organoa da, eta, aurreratu dugunez, bere eskumenen artean ditu kontratazio-alorreko errekurtso bereziak ebaztea, orobat erreklamazioak eta deuseztasun-arazoak, bere eskumeneko kontratuak direla eta, Euskal Autonomia Erkidegoko Administrazioaren edo edozein toki-administrazioren (50.000 biztanletik gorako udalerrietan salbu, euren organo espezializatua sor dezakete eta) botere esleitzaileek eginak (SPKLTBren 3. artikuluak dakar haien definizioa).


      Euskal Autonomia Erkidegoko Kontratuen inguruko Errekurtsoen Administrazio Organoa ez zen jardunean formalki hasi 2012ko ekainaren 6ra arte (titularraren izendapena argitaratu eta biharamunean, maiatzaren 31ko 103/2011 Dekretuz egin baitzen izendapen hori), aipatu xedapen gehigarriaren 13. puntuak ezarritakoaren arabera.


      Darabilgun azterketa-ikuspegian, beraz, bada kontuan hartzeko moduko inguruabar bat: Kontratuen inguruko Errekurtsoen Administrazio Organoak errekurtsoak ebatzi behar zituenean, pertsona bakarreko organo zen, eta urte eta erdi eskas zeraman martxan, eta, espedientean haren jarduerari buruz ageri den txostenaren arabera, lana pilatuta zuen, errekurtsoak ezarritako epearen barruan ebaztea objektiboki eragozteko moduan.


      Lehenago laburbildutako doktrinaren arabera, ikuspegi honetatik ere justifikatzen da errekurtso bereziak ebazten emandako denbora; izan ere, ezin da egiturazko lan-kargatzat jo, aldi baterakotzat baizik, organo berria martxan jartzeak eragina.


      Inguruabar horiek ikusita, ezin esan, erreklamazioak hala proposatu arren, Euskal Autonomia Erkidegoko Administrazioak neurririk hartu ez zuenik organoaren egoera zuzentzeko (funtzionamendu txarrarengatiko beste egozpen- edo inputazio-titulu bat); izan ere, funtzionatzeko aldi laburra da, objektiboki, eta hainbatetan aipatu dugun xedapen gehigarriak dakarrena gogoratu behar da: 12. puntuan, “Euskal Autonomia Erkidegoko Administrazioak ziurtatuko du xedapen honetan araupetzen den administrazio-organoak bere funtzionamendu egokirako behar dituen bitarteko material eta pertsonal guztiak eskuragarri izango dituela”, eta 14. puntuan, “Bereziki, Euskal Autonomia Erkidegoko Kontratuen inguruko Errekurtsoen Administrazio Organoaren eskumeneko diren auzien bolumenak eta berariazkotasunak hala eskatzen edo aholkatzen dutenean, Eusko Jaurlaritzak erabaki ahal izango du organoaren kide bakarreko izaera aldatzea eta kide anitzeko organo bihurtzea, Euskal Autonomia Erkidegoko Kontratuen inguruko Errekurtsoen Epaitegi Administratibo izan dadin. Horretarako, dagokion dekretua egin beharko du Eusko Jaurlaritzak, eta Eusko Legebiltzarrari haren berri eman, …”.


      Organoa sortu zuen arauak berak aurreikusi ditu butxadurazko egitura-egoera saihesteko neurriak. Halako egoerarik gertatuz gero, justifikaziorik gabeko atzerapenak etor litezke, eta nabarmen eragin kontrataziorako jarduera publikoari.


      Mota bereko prozesuen iraupenaren tarte arruntak:


      Espedientean dagoen txostenaren arabera, Kontratuen inguruko Errekurtsoen Administrazio Organoak DY eta CRE erakundeek aurkeztu errekurtso bereziak ebatzi behar izan zituenean, “…nahiz eta errekurtso horien konplexutasuna batez bestekoa baino askoz handiagoa izan, izapidetze-epea ez zen oso diferentea izan KEAOk garai hartan aztertu zituen antzeko prozeduretan erabili zuenetik. Ildo horretatik, I. eranskin gisa doa ondare-erantzukizunaren erreklamazioaren xedeko espedientearen aurreko eta osteko espedienteen taula”.


      Prozesuan ebatzi nahi den interesa eta atzeratutako auziak alderdiei eragiten dizkienak:


      Errekurtso bereziak kontratazioari buruzko Europako zuzentarauen esparruan duen zentzuarekin eta helburuarekin batera aztertu dugu interesaren alderdia. Han arrazoitu dugunez, errekurtso bereziak ebazteko prozeduretan lehentasuna eman behar zaio legez kanpoko kontratu-esleipenak saihesteari, eta interes hori gailendu egiten zaio, baita ere, Administrazioak duen beste bati, kontratua azkar exekuta dadila, alegia, interes orokor bat gauzatzeak berezkoa baitu. Beraz, argi dagoenez errekurtso bereziak zer interesi egin behar dion mesede, atzeratutako ebazpen bat ─hemen aztertzen ari garen bezalakoa─ guztiz bateragarria da interes horrekin, eta bigarren plano batean gelditzen dira hala Administrazioaren interes publikoa nola esleipendunarena.


      Atzerapenak alderdiei eragindakoez ari garela, egoki da berriz ere jotzea kasuaren berezkotasunaz aipatu dugunera: enpresak alegaturiko kaltea bi faktoreri lotzen zaie, baina faktore horiek ez dute zerikusirik esleipen-egintzaren kontrako errekurtsoa ebazten emandako denborarekin. Hain zuzen ere, errekurtsoa ebatzi bitartean esleipen-egintza ope legis eteteaz ari gara, bai eta pleguek exekuzio-epea ezartzeko moduaz ere (ez baitzuten hil edo urte kopuru zehatz bat aipatu, azken data jakin bat baizik: 2013ko abenduaren 31).


      Aurreko gogoeta horrek, era berean, hau ikusarazten digu: zaila dela salatutako atzerapenaren eta alegatutako kaltearen arteko zuzeneko kausazko lotura bilatzen, kaltea, atzerapen horretatik baino, pleguek exekuzio-epea finkatzeko modutik ondorioztatzen delako ─lizitatzaile guztiek onartu zuten modu hori─. Ildo beretik, alegatutako kalteari dagokionez (sortutako kaltea eta lortu gabeko irabaziak), argi dago ahaztu egin dutela kalte hori zati batean lotzen zaiola lizitaziora aurkezteko erabakiari, eta, era berean, pleguetan eta SPKLTBn oinarririk ez duen ustezko eskubide bati: kontratuaren exekuzioa une jakin batean hasteko eskubideari.


      Hona, beraz, Batzordearen ondorioa: kontsultarako aurkeztu diguten gaian ez dago Kontratuen inguruko Errekurtsoen Administrazio Organoak bere jardueran izandako bidegabeko atzerapenaren ondoriozko ondare-erantzukizunik, ez baitago kaltea antijuridikotzat jotzerik, atzerapena edo berandutzea ez baita funtzionamendu txarraren ondorioz gertatu. Horrenbestez, alegaturiko galerak ere ez dira ordaintzeko modukoak izango, kontratura aurkezteko erabakiari lotutako gastuetatik datozelako, edota jaso gabeko etekinetatik (kontratuaren pleguetatik ondorioztatzen ez den kontratuaren (eta haren luzapenaren) iraupena kontuan hartuz gero, jakina).


      75/2014 ABJI 97.etik 150.era par.


      


      Planteaturiko uzia ondare-erantzukizunaren barruan aztertu behar da, eta ez Sektore Publikoko Kontratuaren Legearen testu bateginak ─azaroaren 14ko 3/2011 Legegintzako Errege Dekretuaren bitartez onartu zuten─ dakartzan arau substantiboak aplikatuta, zeinen helburuak baitira kontratazio-prozedura bateko erakunde publiko kontratatzailearen eta izangai edo lizitatzaileen eskubideak eta betebeharrak diziplinatzea; izan ere, azken buruan, gaia ez da kontratazio publikoaren zuzenbide urratzearen ondoriozko ondare-erantzukizunari buruzkoa.


      Oraingo honetan, hau aztertu behar da: ea Osakidetzaren jarduera, legez ezarritako epeen ingurukoa, orobat kontratazioaren alorreko errekurtso bereziaren aurkezpena berandu jakinarazi izana, enpresaren kalte antijuridikorako izan zen ala ez. Erreklamatzailearen ustez, hau ekarri zuten jarduketa horiek: “kontratuen alorreko fede onaren ildotik, kontratuaren xedeko odol-emate unitatea prestatzeko lanei ekitea”, eta horrek gastu batzuk sorrarazi zizkion, legez jasan behar ez zituenak.


      Erreklamatzaileak dioenez, Osakidetzak, hasieran, ez zuen prozedura egokia baliatu, ez baitzuen igarotzen utzi gutxienez behar ziren hamabost egun balioduneko epea, esleipenaren jakinarazpena eta gero, kontratazioaren alorreko errekurtso berezia balia daitekeen kontratuak formalizatzekoa bera, SPKLren 140.3 artikuluaren arabera. Osakidetzak 2011ko ekainaren 17an bidali zuen esleipen-ebazpena, eta ekainaren 24an jaso zuten. Ebazpen horretan, kontratua formalizatzeko behar zen dokumentazioa bidaltzea eskatu zitzaien, eta 2011ko uztailaren 13a jarri zen dokumentuak entregatzeko azken eguntzat.


      Gero, kontratazioaren alorreko errekurtso berezia aurkeztu ziotelarik Kontratuen inguruko Errekurtsoen Administrazio Organoari uztailaren 5ean, 2011ko uztailaren 11n jakinarazi behar izan zen gertakari hori, baina ez zuten abuztuaren 10era arte jakinarazi. Enpresak bere erreklamazioan adierazitakoaren arabera, errekurtsoaren berririk izan ez zuenez, unitate mugikorra gauzatzeko lanei ekin zien, eta ez zituen gelditu kontratuaren formalizazioa errekurtsoa jartzearen ondorioz etenda zegoela jakin arte.


      SPKLk araututako kontratuen eremuan, egoki da gogoratzea honela hasten dela kontratua formalizatzera bideratutako prozesua, 135.2 artikuluak dioen bezala: “Kontratazio-organoak eskatuko dio ekonomiaren aldetik onuragarriena den eskaintza aurkeztu duen lizitatzaileari aurkez dezala, errekerimendua jasotzen duen egunaren biharamunetik kontatzen hasita hamar egun balioduneko epean, zergen eta Gizarte Segurantzaren inguruko betebeharrak betetzen egunean dagoela justifikatzeko dokumentazioa, edo eman diezaiola baimena kontratazio-organoari dokumentazio hori zuzenean jasotzeko”. Gero, “Kontratazio-organoak dokumentazioa jaso eta bost egun balioduneko epean esleitu beharko du kontratua”. Eta “Esleipena arrazoitu egin beharko da, hautagai edo lizitatzaileei jakinaraziko zaie eta, aldi berean, kontratatzaile-profilean argitaratuko da” (SPKLren 135.2, 3 eta 4 artikulua).


      SPKLren 140.3 artikuluak, bere aldetik, hau xedatu du:


      “Kontratua, lege honen 310.1. 1 artikuluaren arabera, kontratazio-arloko errekurtso berezia jartzeko modukoa bada, ezingo da formalizatu esleipenaren jakinarazpena lizitatzaileei eta hautagaiei bidaltzen zaienetik hasita hamabost egun balioduneko epea igaro baino lehen. Autonomia-erkidegoek aukeran dute epea luzatzea, gehienez ere hilabetez.


      Kontratazio-organoak, aurreko lerrokadan aurreikusitako epea igarotakoan eta, betiere, epe horretan, kontratuaren formalizazioa etetea ekarriko lukeen errekurtsorik jarri ez bada, esleipendunari eskatuko dio formaliza dezala kontratua, gehienez ere bost eguneko epean, errekerimendua jasotzen duen egunaren ondorengotik kontatzen hasita. Berdin jokatuko du errekurtsoa ebazteko eskumena duen organoak etenaldia bertan behera uzten duenean (…)”


      Puntu honetan, egoki da gogoratzea kontratu administratiboari ohiko erregela edo araua aldatu zaiola; aldatu ere, SPKLk ekarritako erreformaren ondorioz, Europako Parlamentuaren eta Kontseiluaren 2004ko martxoaren 31ko 2004/18/EE Zuzentaraua barneko zuzenbidera ekarrita. Ohiko erregelaren arabera, esleipenaren bitartez burutzen ziren kontratuak; orain, aldiz, geroago egiten da burutze hori, kontratuaren formalizazioarekin. Hartara, kontratu-esleipenaren formalizazioa beharrezko baldintza da kontratuak balioa izan dezan, eta administrazio publikoek dokumentu administratibo batean egin behar dute, betebehar formal hori eraginkortasun juridikorako baldintza bihurturik.


      Gure 75/2014 irizpenean adierazi genuen bezala, kontratazioaren eremuko ahuldadeak arintze aldera, Europar Batasunean areagotu egin ziren gardentasunaren eta diskriminaziorik ezaren inguruko eskakizunak. Adibidez, abenduaren 11ko 2007/66 Zuzentarauak alderdi hauek jorratzen ditu, beste batzuen artean: operadoreen esku dauden errekurtsoen erregulazioa ukitzen du, derrigorrezko itxaronaldi bat ezartzen du kontratuaren esleipenaren eta perfekzioaren arterako, eta gutxieneko iraupen bat ematen dio epeari (hamabost egun) bai eta hura zenbatzeko dies a quo delakoa finkatu ere. Aurreko neurriarekin batera, prozedura nahitaez eten beharko da esleipen-egintza errekurritzen bada, eta esleipenen gaineko benetako kontrola duen botere esleitzaileaz besteko organo bat paratu beharko da: estatutu eta botere bereziak izango ditu, inpartzialtasun eta independentzia sendoarekin, kontratazio publikoaren eremuko jokabide txarrak eragozteko, oso kaltegarriak baitira merkatu batuarentzat eta lehiarako zuzenbidearentzat.


      Horri buruz, egoki da gogoratzea abuztuaren 5eko 34/2010 Legeak, azken erreformari ekin baitzion errekurtso bereziaren eremuan, zuzeneko lotura duela Europako Batzordeak Espainiako Erresumari ireki zion arau-hauste prozedura batekin; izan ere, Europako Batzordeak Espainiako arauen laburtasuna utzi zuen agerian (bai eta Sektore Publikoko Kontratuei buruzko urriaren 30eko 30/2007 Legearena ere), ez baitzuten derrigorrezko eperik aurreikusten erakunde publiko esleitzaileak esleipen-erabakia lizitatzaile guztiei jakinarazteko, ez eta derrigorrezko itxaronaldirik ere esleipen horren eta kontratuaren formalizazioaren artean, eta interesdunek, beraz, ez zuten bide egokirik kontratazio prozeduretan hartutako erabakiak errekurritzeko kontratuaren exekuzioa hasi baino lehen. Egin-eginean ere, hori zen errekurtso-sistemaren funtsezko helburua: lizitatzailearen egoera bat ekiditea ─ordura arte oso arrunta─, zeinean lizitatzaileak, adjudikaziodun izateko eskubidearekin, luzaro itxaron behar zuen bere eskubidea aitortzen zioten arte, eta, ordurako, egin behar ez zuenak egina zegoen kontratua, eta ezinezkoa zen urratutako legezkotasuna bereoneratzea, eta bidegabe alboratutako lizitatzaileari zegokion egoera juridikoa bueltatzea.


      Hori dugu, beraz, errekurtso bereziak (eta kautelazko neurrien sistemak ─berezia baita, esleipena inpugnatzen delarik─) defendatu behar duen lehentasunezko interes publikoa, errekurtsoaren diseinuak bermatu behar duena. Segurtatua utzi behar da, hortaz, esleipen-prozeduraren kontrola, eta, esleipenaren inguruko gorabeherarik izanez gero, kontratua exekutatzen hasi baino lehen konpontzeko aukera izan. Ondorio hori zaindu behar da: exekuziorik ez hasi harik eta ustezko esleipen bidegabe baten gaineko itzalak uxatu arte, horretarako ematen baitzaio eskumena organo espezializatu independente bati.


      Kontratazio publikoaren konfigurazio horren argitan aztertu behar da enpresak erreklamatzen dituen gastuak sortu zituen prozedura-akatsa. Gainera, erregulazio hori konparatu edo erkatu behar da prozedura-atzerapenaren izaerarekin zerikusia duten alderdien analisiarekin eta jarduera administratiboak sortutako konfiantza legitimoa izateko aukerarekin.


      Ezer baino lehen, eta bidegabeko atzerapenen eremu espezifikoaren barruan, Batzorde honek jada finkatuta duen doktrinari egin behar diogu jaramon (16/2005 ABJI), eta honela laburbilduko ditugu doktrina horren printzipio orokorrak:


      a) Bidegabeko atzerapenaren kalifikazioa zehaztu gabeko kontzeptua da, eta ez zaio zuzenean lotzen prozeduraren guztizko iraupenari, ezta epe partzialei ere (haien derrigorrezkotasun juridikoari kalterik egin gabe); aitzitik, kasu bakoitzaren inguruabarrei begiratu behar zaie.


      b) Atzerapen hutsak ez du ondare-erantzukizunik sortzen, besterik gabe.


      c) Atzerapenen arrazoizkotasunari begiratu behar zaio, dena delako esparruko administrazio-jarduerari aplikatu beharreko estandarraren arabera, eta kasu bakoitzaren inguruabarrak kontuan hartuta: prozeduraren konplexutasuna, antzeko prozeduren iraupena, eragindako pertsonaren eta Administrazioaren portaera, eta tartean dauden interesen garrantzia.


      Azpimarratzekoa da bai Konstituzio Auzitegiak (26/1994 KAE, urtarrilaren 27koa, 3. OJ) bai Giza Eskubideen Europako Auzitegiak (1992ko martxoaren 31ko GEEAE) onartu egin dutela Administrazioari kalte-galerak ordain ditzala eskatzeko aukera, atzerapena dela eta; hala ere, atzerapena justifikaziorik gabea denean bakarrik esan ahal da partikularrak ez duela kaltea jasateko obligazio juridikorik, Auzitegi Gorenak behin eta berriz deklaratu duen bezala (AGEak: 1985eko urriaren 2koa-Arz. 4535, 1985eko ekainaren 10ekoa-Arz. 320/1986, 1988ko abenduaren 14koa-Arz. 9958 eta 1991ko martxoaren 21ekoa-Arz. 2404, besteak beste).


      Horrenbestez, kasuan kasuko inguruabarrak aztertu ondoren, prozeduraren atzerapena irregular edo anormaltzat jo daitekeenean bakarrik ondorioztatu ahal izango da atzerapenaren ondoriozko kalteak Administrazioari leporatzeko modukoak direla. Bestela, atzerapena inguruabarrei egokitzen bazaie, eta atzerapenaren arrazoia erabat justifikaturik baldin badago, ez dago lesiorik, zentzu tekniko-juridikoan, eta interesatuak jasan egin beharko ditu prozeduraren geldiarazpenak eragindako kalteak.


      Atzerapenak ekarritako eragina benetan haztatzeko, ezin dugu alde batera utzi ustez sortutako konfiantzaren azterketa. Horrenbestez, aurkeztutako erreklamaziotik ateratzen denez, enpresak fede onez jokatu zuen, kontratua perfekzionatuta edo burututa zegoelako ustean, eta, beraz, egun jakin batetik aurrera kontratua exekutatzen hasi behar zuela ulertuta. Hau da, administrazioaren jarduerak eman zion konfiantzak gidaturik jokatu zuela, kontratua uztailaren 14an formalizatuko zelako ustean eta kontrako berririk ezean.


      Batzorde honek antzeko kasuetan esan izan duenez (besteak beste, 64/2014 eta 239/2001 irizpenak), bidezko konfiantzaren edo konfiantza legitimoaren kontzeptutik aztertu behar dira jarduketa horiek, guztiek dutelako lotura estu-estua fede onaren eta segurtasun juridikoaren printzipioekin.


      Printzipio horrek Alemaniako zuzenbidean du jatorria, eta AJAPELen 3.1 artikuluaren bitartez sartu zen gure zuzenbidera. Orduan esan genuen bezala, hala jurisprudentziaren nola Estatu Kontseiluaren arabera, konfiantza legitimoa babesteko printzipioa printzipio orokorra da, eta beste batzuk ere lotzen zaizkio, hala nola segurtasun juridikoa, fede ona, arbitrarietatearen debekua eta antzeko beste batzuk, eta, jakina, ez du eskatzen eskubide subjektibo perfekturik aldez aurretik, bestelako babes-bideak baitituzte horiek. Eta gertatzen da Administrazioak egoera juridiko bat sortu duenean , eta interesatuak fede onez jokatu duenean, egoerak bere horretan iraungo duelakoan; hau da, Administrazioaren jarduketak itxura bat sortzen duenean, eta herritar batek, horretan fidaturik eta fede onarekin, itxura horren arabera jokatzen duenean. Halakoetan, Administrazioak ezin dio huts egin konfiantza horri, eta aurre egin behar die berak sortutako itxuraren ondorioei.


      Ez da aplikatzen partikularrak edozein uste psikologiko subjektibo duenean, baizik eta “konfiantza” horrek oinarritzat dituenean Administrazioaren kanpoko zeinu edo egintza aski biribilak, hots, herritarrari arrazoizko konfiantza ematen diotenak administrazio-jarduketa jakin baten “legezkotasun-itxuran” eta jende- eta ekonomia-baliabideetan egintza eta inbertsio jakin batzuk egitera bultzatzen, nahiz eta bat ez etorri Administrazioak gero benetan gauzatzen dituen egintzekin, are gehiago “legezkotasun-itxura” horrek, praktikan, kalteak edo galerak ekarri dizkionean interesdunari, haiek jasateko legezko betebeharrik ez zuen arren (Auzitegi Gorenaren 1990eko ekainaren 8koa, RJ 1990/5180).


      Auzitegi Gorenak jarraitu egin du, horrez gero, doktrina hori taxutzen, besteak beste epai hauetan: 21-2006-2-21ekoa (RJ 2006/897), 2006-6-20koa (2006/354) eta 2011-6-8koa (2011/5159).


      Helburutzat du, beraz, partikularra babestea bat-bateko eta ustekabeko aldaketaren aurrean, fede onez iraunkorra izango dela espero daitekeen egoera baten funtsezko aldaketa baten aurrean, eragindakoari denborarik edo modurik ematen ez zaiolako bere jarrera berriz oreka dezan edo egoera berrira egoki dadin.


      Aztertzen ari garen kasura itzulita, komeni da argitzea, lehenik eta behin, errekurtso bereziaren prozedura desberdina dela kontratazio-prozedurarekiko, zeinean Administrazioak Kontratuen inguruko Errekurtsoen Administrazio Organoaren ebazpenari itxaron behar dion, eta legezko baldintza hori ahaztuta formalizaturiko kontratu batek SPKLTBren 37.1.c) artikuluaren deuseztasun-kausa izango zuela. Ildo horretatik, ezin zaio ezer exijitu Osakidetzari, legez eskatzekoa den gutxieneko epea betez iragarri zuen-eta formalizazio-data. Epe hori, halako kontratuetan, inoiz ezin da behin betiko izan; izan ere, kontratuaren administrazio-baldintza partikularren pleguak zioenez, esleipen-erabakiak kontratazioaren alorreko errekurtso bereziaren bitartez inpugna daitezke, eta, errekurtso hori aurkeztuz gero, etetea eragiten dio izapidetzeari. Hartara, baldintzapean dago kontratuaren formalizazioa: epea igarotzea errekurtsorik aurkeztu gabe edo Kontratuen inguruko Errekurtsoen Administrazio Organoak ebazpena ematea, zeinak egintza berrikustea ekar baitezake, kasu honetan gertatu bezala.


      Alderdi horri buruz, ebazpen-proposamenean, ezarritako epeak ez errespetatzearen ondorioz ustez egindako irregularitateak aztertzerakoan, hau ageri da: “kontuan hartuta burutzea edo perfekzioa kontratuaren formalizazioarekin gertatzen dela, eta 2011ko uztailaren 13an formalizatu beharko zuela, are burutu ere, kontratazioaren alorreko errekurtso berezirik aurkeztu ez balitz, egiaztatuta geratzen da administrazio kontratatzailea bat etorri dela aplikatzeko arauekin, kontratua formalizatu eta burutzeari dagokionez, eta, beraz, hari ezin zaiola ezer exijitu bere zerbitzuen funtzionamendu on edo txarraren kariaz edo ondorioz, eta, zehazki, behar ez bezala edo akatsekin jokatu izanagatik kontratua formalizatzeko izapide administratiboak egiterakoan. Enpresak gastu batzuk egin baditu bere kabuz, kontratuaren exekuzioaren kontura, kontratua formalizatu eta, beraz, burutu baino lehen, bere ardurapean baino ez du egin”.


      Antzera mintzo da Kontratuen inguruko Errekurtsoen Administrazio Organoa, eta kasu honetan kausazko loturarik ez dela uste du:


      “Kontratua exekutatzeko behar ziren gastuak egin zituen SCSL-k, baina kontratua formalizatu gabe zegoela (zehatzago esateko: formalizazioaren inongo berri zehatzik izan gabe). Kontratuen inguruko Errekurtsoen Administrazio Organoaren ustez, formalizazioak finkatzen du kontratuaren burutzea edo perfekzioa. Hortaz, kontratu formalizaturik ezean (hau da, bi alderdiek sinatu gabe), kontratua ez dago burutua eta ezin du betebeharrik sortu Administrazioaren eta esleipendunaren artean; bereziki, ezin da zenbatu unitate mugikorra entregatzeko epea. Horrek ez du eragozten enpresak, hala erabakitzen badu, entregarako behar diren lanak hastea kontratua burutu baino lehen, baina, halako gasturik eginez gero, haren kontura joango dira, hark hartuko du arriskua, eta ezingo zaio kalte-ordainik eman haiengatik formalizazioa gertatzen ez bada, atzeratzen bada edo beste enpresa batekin egiten bada.


      Erreklamatzaileak ezin du fede ona argudiatu bere jarduera justifikatzeko, ez eta kontratuei buruzko arauak ezagutzen ez dituela ere, ezin argiagoak direlako horri buruz: formalizazioaren bidezko burutzeak edo perfekzioak ezaugarri nagusirik badu, gertatzen den uneari buruzko ziurtasuna da, bi alderdiek kontratu-dokumentua sinatzean gertatzen baita burutzea. Kasu honetan, inoiz ez zuen sinatzearen berririk jaso (ez baitzuten sinatu), eta, gainera, ez du inongo frogarik ekarri, botere esleitzailearen ezein jarduketak pentsarazi zionik, fede onez, kontratua formalizatuarik zegoela jada”.


      Aurreko guztia ikusita, argi ematen du SCSL enpresak, kontratuaren formalizazioaren berri zehatzi izan gabe, gastu batzuk egin zituela, orain erreklamatzen dituenak alegia. Ez du sinesgarria ematen uste izatea kontratazio publikoaren eremuan ─zeinean, egindako erreformen ondoren, kontratuaren benetako formalizazioa bihurtu baita kontratazioaren gardentasuna bermatzeko zutabeetako bat─ joka daitekeenik kontratuaren burutzearen edo perfekzioaren benetako ziurtasunik gabe, perfekzioa izan delako sineste hutsarekin. Gure ustez, oraingo erregulazio bermatzaileak ez du aukerarik ematen uste izateko kontratua burutua edo perfekzionatua dagoela jakinarazpena berandu heltzen bada edo kontratua ustez formalizatu behar zen egunerako jakinarazpenik ez badago.


      Aurrekotik tiraka, era berean, zail da ikusten zuzeneko kausazko loturarik dagoenik administrazioaren berandutzearen eta alegaturiko kaltearen artean; izan ere, jakinarazpenari egozten zaion irregularitateak ez du munta nahikorik, ezin dun argudio nahikoa izan, kontratua burutu edo perfekzionatu delako ustea justifikatzeko. Nolanahi ere, benetako formalizazio eraginkorrari lotzen zaio kontratuaren indarraldiaren hasiera: ordura arte, beraz, kontratua burutu edo gauzatuko delako espektatiba hutsa besterik ez dago, eta ezin du inongo betebehar edo obligaziorik sortu. Kasu honetan, ez ziren kontratua formalizatzera iritsi, ez dago frogarik kontratuaren formalizazioa zehaztu zenik egiaztatzeko, eta kontratistak gastuak egin bazituen, haren konturako eta arriskurako baino ezin dira jo, eta inoiz ezin zaizkio lotu gauzatu gabe geratu zen kontratu bati.


      Erantzukizunik ikusi ez badugu ere, bereziki aipatu behar dugu alegaturiko kaltearen ondorioz egindako gastuak justifikatze aldera ekarritako dokumentazioa. Esku-lanari eta egindako lanen zenbatespenari buruzko gogoetetan sartu gabe, atentzioa ematen du faktura batzuk esleipenaren aurrekoak direla, eta beste batzuk, berriz, errekurtsoaren jakinarazpenaren, are ebazpenaren motibazioaren, ondorengoak: nekez sartuko lirateke, beraz, erreklamazioa onartuz gero ordaintzeko modukoak izango liratekeen gastuen artean.


      Laburbilduta, Batzordeak uste du, kontsultarako aurkeztu duten gaian, ez dagoela ondare-erantzukizunik, bidegabeko atzerapenak ez duelako munta nahikorik administrazioaren jardueran ikusteko funtzionamendu okerraren ondoriozko kaltearen antijuridikotasunaren baldintza.

      D) Funtzio publikoa


      Aztertzen ari garen kasuan, guztiz araututa zegoen Administrazioaren jarduera, erreklamatzailearen merezimenduak baloratzekoa. Ez zegoen ahal diskrezionalen egikaritzarik, ez eta zehaztu gabeko kontzeptu juridikorik interpretatu beharrik ere. Osakidetza Euskal osasun zerbitzuaren administrazio-kontseiluaren 2011ko maiatzaren 9ko Erabakia aplikatzerakoan, 2011ko aldi baterako kontrataziorako zerrendetako izangaien behin-behineko zerrenda onartu zutelarik, egitezko akats bat baino ez zen egin; izan ere, MFM andrea 2008ko EPEra aurkeztu zen, bai eta oposizioaldia gainditu ere, eta zegokion puntuazioa zor zitzaion.


      Administrazioak ere onartu du akats hori, baina erantzukizunik ez duela dio, ondare-erantzukizuneko erreklamazioan alegatu duten kaltea erreklamatzaileak berak eragin zuelako ustean, gaizki mekanizatu baitzuen curriculum vitae aplikazioan Diagnostikorako Irudiko goi-mailako teknikariaren titulua atera zuen data.


      Kaltea denaz bezainbatean, Batzorde honek bere 101/2009 espedientean adierazi duenez, ordezkapenak egiteko edota aldi baterako aritzeko zerrenda batean egoteak ez dakar, berez, lanpostua eskuratzeko eskubidea; aitzitik, zerrendan dagoenak lanpostu bat eskuratzeko espektatiba edo igurikipen hutsa baino ez du, halako moldez non, Administrazioak deialdia egiten duenean zerrendan ezarritako lehentasun-hurrenkeraren arabera, lanpostu jakina eskaini diezaiotela lortu baitezake ordezkogaiak.


      Aipatu irizpenean adierazi genuenez, era berean, behin baremazio berria eginda, eta zerrendaren lehentasun-hurrenkera emandako epaiaren arabera berrantolatuta (oraingo honetan, berrikusketa administratiboaren ondoren), erreklamatzaileak frogatuz gero galera jasan duela (azkenean izan duen zerrenda-postuaren arabera lanpostua izango zuelako egindako deialdiren batean, baina azkenean lanpostu hori hartu ez zuelako), orduantxe gauzatuko litzateke ordaintzeko moduko kaltea.


      Halatan, argi egongo litzateke zuzeneko harremana gertaera eragilearen ─puntuazioa txikiagoa eman izana─ eta ondoriozko egoera juridikoaren artean ─zerbitzuak eman ezina edo zerbitzuok emateko atzerapena─, eta horrek ondare-galera bat dakarrela ─ordainsaririk eza─, eta erreklamatzaileak zertan jasanik ez duela.


      Erreklamatzailearen alegazioen arabera, hori gertatu da kasu honetan; izan ere, erreklamazioan emandako datuen arabera ─Osakidetzak ez die aurka egin─, 2012ko otsailaren 29aren (data horretan argitaratu ziren behin-behineko zerrendak web-orrian) eta 2012ko azaroaren 29aren artean (data horretan argitaratu ziren behin betiko zerrendak web-orrian), nahiz eta zerbitzuak ematera deitu zuten … Ospitalera (2012ko martxoaren 3tik 5era, 2012ko apirilaren 21etik 22ra, 2012ko maiatzaren 9tik 25era, 2012ko abuztuaren 1etik 19ra eta 2012ko urriaren 14an), ordezkogaien zerrendan zeuden beste pertsona batzuei ere egin zieten dei, ordezkapenak egin zitzaten (ez da ezer esaten lanpostu hutsen zerrendari buruz), nahiz eta erreklamatzaileari azkenean aitortu zitzaion puntuazioa baino txikiagoa eduki. Benetako kaltea, dirutan zenbakarria, gertatu zela erakusten du horrek, gero ikusiko den bezala zailtasunak izan arren kaltearen balorazioa egiteko garaian.


      Behin aitortuta antijuridikoa zela behin-behineko zerrendak onartzeko egintzaren ondoriozko kaltea, garrantzizkoena da ebaztea ea erreklamatzailearen beraren jarduketa ─titulua atera zuen data mekanizatzerakoan─ aski den Administrazioaren jarduketaren eta kaltearen arteko kausazko lotura hausteko. Bada, Batzorde hau, egintzak nola gertatu ziren ikusita, ezezko erantzuna eman behar zaiolakoan dago.


      Lehen batean, erreklamatzailearen puntuazioa zehazte aldera, 2011ko maiatzaren 9ko Erabakiaren xedapen iragankorrak dio ofizioz baloratuko dela oposizioaldian ateratako nota, eta alde batera uzten du, zerrendak prestatzerakoan, izangaiek euren kabuz ekarri behar dutenik 2008ko EPEan parte hartu izanaren eta bertan ateratako emaitzaren egiaztagiririk.


      Baremazio hori egiteko, nahikoa zen lan mekaniko bat, 2008ko EPEko oposizioaldiaren emaitzak egiaztatzekoa ─hala pentsatuko zuten akordioan, behintzat, izangaiak dokumentazioa aurkeztutik jare utzi zituztenean─, eta oposizio horretan parte hartzeko, beharrezkoa zen eskatutako titulazioa izatea.


      Lan erraza ematen du, eta ez da ulertzen zergatik jo zuten curriculum vitae aplikaziora eta dedukzio-eragiketa bat egin, erreklamatzaileak titulua atera zuen datatik abiatu eta hau ondorioztatzeko: ezin izan zuela 2008ko EPEan parte hartu, ez eta, jakina, oposizioa gainditu.


      Nolanahi ere, gorabehera argitu beharra izan balitz, MFM andrearen curriculum vitaean mekanizaturiko datuak ikusita, “Balidatu gabe” izeneko egoera du, eta, beraz, informazio hori ez zen behin betikoa, eta erkatu beharra zegoen erreklamatzaileak bere eskaria egin zuenean, 2011ko ekainaren 22an, ekarritako dokumentazioarekin.


      Are gehiago, aipatu curriculumean egun diferenteak daude jasota Diagnostikorako Irudiaren espezialitateko goi-teknikariaren titulazioa ateratzeko datari dagokionez. Eskuratze-dataren laukitxoan zuzen zehaztuta ageri da, “03-eka-20”, baina espezialitatearen eskuratze-dataren laukitxoan hau ageri da: “09-eka-20”.


      Argi dago bi egunetako bat gaizki zegoela eta zuzendu egin behar zela, ez baitago goi-mailako teknikari titulu hutsik; izan ere, goi mailako lanbide-heziketako ikasketak gaindituz gero, goi-mailako teknikari titulu bat ateratzen da, ezinbestean lotua dagokion espezialitateari.


      Bada beste elementu bat prozesua kudeatu zutenak ohartarazi beharko zituena egiaztabideren baten premiaz, eta da MFM andreari esperientziaren alorrean 11,7828 puntu eman zizkiotela. Kontuan hartuz gero informazio-oharrak zioena, hots, 30 eguneko 0,2571 puntu ematen zirela, hortik ateratzen da izangaiari aitortu zioten esperientziak 1375 egun jotzen zituela, edo gauza bera dena, 3,7 urte baino gehiago dela (urteko 365 egun zenbatuta), eta horrek ezinezko egiten zuen titulua 2009ko ekainaren 20koa izatea, egun horretatik 2011ko abenduaren 31ra arte ─zenbatzeko azken egunera arte─ bi urte eta erdi igaroak zirelako.


      Prozesu horien konplexutasuna ikusita, ohikoa da akatsak zuzentzea agertu edo azaleratu ahala, interesdunek egindako erreklamazioen bitartez. Hala ere, hemen aztertzen ari garen emaitza kaltegarririk ez gertatzeko, zerrendak behin betikoak izan arte ez dira erabiltzen, eta, horrela, saihestu egiten da baremazio-akatsek kalterik egitea baremazio-prozesuetan parte hartu dutenen eskubideei.


      Argi dago, beraz, erreklamatzaileak 2009ko uztailaren 19an egin zuen akatsa gorabehera, bere titulazioari buruzko informazioa mekanizatu zuen-eta bere curriculum vitaean (ondoriorik gabe, gainera, data horretatik aurrera ere egin zizkiotelako aldi baterako kontratuak zerbitzuak eman zitzan Erradiodiagnostiko teknikari gisa), jarduketa horrek ez zuela zertan erabakigarri izan zerrendak egiteko (zortzi hilabete baino gehiago behar izan zuten horretarako, 2011ko ekainaren 28tik 2012ko otsailaren 29ra arte), Osakidetzak jasota zituelako 2008ko EPEaren puntuazioak eta zuelako aipatu aplikaziora jo beharrik izangaiei puntuak emateko. Gainera, edukitik ateratzen zenez, informazioa “balidatu gabe” zegoen, eta behar bezala egiaztatu behar zen, eta egoki araztu gainera, bi data desberdin jasotzen zituelako. Ahaztu gabe esperientziagatik eman zioten puntuazioa kontraesanean zegoela titulua ateratzeko ustezko datarekin eta gezurtatu egiten zuela aldi edo denbora horretan kategoria hartako zerbitzuak eman ahal izana.


      Laburbilduta: dena delako zerbitzuaren funtzionamendu txarrak eragin zuen akatsa, interesdunaren erreklamazioaren bitartez zuzendu baitzen.

      Eta, kasu honetan, onarturik deuseztutako diziplina-zehapena jarri izanak kalte bat ekarri ziola erreklamatzaileari, benetakoa, banakagarria eta diru aldetik zenbakarria, eta jarduera administratiboaren eta gertaturiko kaltearen artean kausazko lotura zegoela, hau aztertu behar da: jarduera administratiboaren ondorioz gertaturiko kaltea antijuridikotzat jo daitekeen, partikularrak kalte hori jasateko betebehar juridikorik ez zuelako.


      Irizpenerako aurkeztu diguten ebazpen-proposamenak ezezkoari eusten dio, erreklamatzaileak kalte antijuridikorik jaso ez duelakoan baitago, erreklamaturiko kalteak jasan behar dituelakoan, alegia. Ildo horretatik, hau dio:


      “Auzitegi Gorenaren 2008ko uztailaren 14ko epaiak dioenez, erabaki administratiboak aplikatzen dituen arauen arrazoizko interpretazio bat erakusten badu, Administrazioari esleitu zaion ahalaren helburuak betetzera bideratuta, ez dago kalte-ordainik ematerik.


      … Administrazioak bere zehapen-ahala egikaritzeko duen askatasun-tartea arrazoizko irizpideekin garatu da, diziplina-espedientean zeuden froga-elementuak ongi haztatuta. Administrazioaren zehapen-ahala arrazoizkoaren bidetik joan zen, nahiz eta, gero, errekurtso-bideko berrikuspenak bat ez egin egintzen larritasunaren kalifikazioarekin, arau-haustea arintzat jotzeraino. Nolanahi ere, interesdunaren portaera zehatzeko moduko arau-haustea izan zelakoari eutsi zitzaion.


      (…)


      Zehapen-ahalaren egikaritzan, Administrazioak bat egin behar du tipizitate, antijuridikotasun eta erruduntasunaren printzipio orokorrekin, eta zehapen-espedientean ageri diren datu faktikoak haztatu eta baloratu behar dira,… eta ezin da eskatu kasua aztertuko duten organo guztiek, errekurtso sistemaren bitartez aztertu behar dutenek barne, balorazio-konklusio uniformeak atera ditzatela; izan ere, Auzitegi Nazionalaren 2001eko azaroaren 29ko epaian ageri denez, errekurtsoen izaera juridikoak berak hartzen du barnean bat ez etortzearen aukera juridikoa, halako moldez non, Administrazioaren zehapen-erabaki baten ondorioz ─erabaki hori gerora deuseztatua izan zelarik zehapen-espedientean zeuden frogei buruzko balorazio-juzguan izandako bat ez etortze hutsagatik─, lotze-harreman berezi baten mendeko funtzionarioak jasandako kaltea kalte hori legez jasateko beharrarekin integratzen den, funtzionario-estatutu baten mende dagoelako funtzionarioa´.


      (…)


      Funtzio publikoak dakartzan betebeharren arteko bat dugu diziplina-ahalaren egikaritzaren ondorioak jasatea, baldin eta diziplina-espedientea irekitzea eta izapidetzea justifikatuta badaude, alde batera utzita zehapena deuseztatua izan daitekeela gerora. Gogoeta hori bereziki garrantzizkoa da kasu honetan, zeinean ezarritako zehapena zati batean baino ez duten deuseztatu; izan ere, egintzen kalifikazio juridikoa apaldu da, eta, ondorioz, arau-haustearen preskripzioa gertatu, larritik arinera jaitsi dutelako kalifikazioa, baina arau-haustea gertatu zen, eta horrek antijruidikotasuna kentzen dio kalteari.


      … egia esan, azken Agindu horrek agerian uzten du oinarri faktiko nahikoa dagoela diziplina-espedientea irekitzeko, hargatik galarazi gabe egintzen kalifikazio juridikoaren balorazio desberdinak izateko aukera. Horrek ez du biderik ematen ondare-erantzukizunaren institutua sor dadin, kaltea ez delako antijuridikoa, funtzionarioa Administrazioaren zehapen-ahalaren mende dagoelako, funtzionarioak eta Administrazioak elkarrekin duten lotura bereziarengatik, non eta zehapen-espedientea erabat oinarririk gabea eta justifikaziorik gabea ez den, guztiz arbitrarioa. Baina, kasu honetan, ez da halakorik gertatu, eta, beraz, eragindako kalte ekonomikoak ez dira ordaintzeko modukoak, eta eskatutako puntu-aitorpena ere ez da onargarria, ondare-erantzukizuna sortzeko eskatzen diren betekizunak betetzen ez direlako (antijuridikotasuna)”.


      Era berean, Langileriaren Kudeaketako zuzendariaren txostenak dioenez, sailaren bi aginduak betetzeari buruzkoa baita (lehenengoa, zehapen-agindua, eta bigarrena, berriz, berraztertze-errekurtsoa ebatzi zuena), zehapena “bat etorri zen une hartan indarrean zegoen araudiarekin”:


      - ZAR andrea “izangaien zerrendan jarri zuten berriro” (ez du esaten noiz, eta Batzorde honek ez daki).


      - Hezkuntza, Hizkuntza Politika eta Kultura Saileko Langileriaren Kudeaketako zuzendariaren 2013ko abuztuaren 30eko Ebazpenak behin betiko erabaki zuen 2013-2014 ikasturtearen hasierako esleipen-prozesua, eta izangaien zerrendatik kanpo utzi zuen erreklamatzailea, eta “bat etorri zen une hartan indarrean zegoen araudiarekin”. Gaineratu dutenez, arau hauek hartu ziren kontuan ebazpen hori emateko: 2012ko abuztuaren 27ko Agindua, Hezkuntza, Hizkuntza Politika eta Kulturako sailburuarena (Euskal Autonomia Erkidegoko unibertsitatez kanpoko herri-ikastetxeetan egon daitezkeen aldi baterako irakasleen beharrak estaltzeko hautagaien zerrenda kudeatzeko araudia onartzen du agindu horrek) eta 2013ko abuztuaren 19ko Agindua, Hezkuntza, Hizkuntza Politika eta Kulturako sailburuarena (diziplina-espedientea ebatzi zuena).


      Hala ere, Batzordea ez dator bat konklusio horrekin, eta ondoren adieraziko ditu arrazoiak.


      Ondare-erreklamazioko espediente honetan ez dago jasota sorburuan duen diziplina-espedientea; hala ere, Hezkuntza, Hizkuntza Politika eta Kulturako sailburuaren 2013ko azaroaren 4ko Aginduak deklaratu zuenez, berraztertze-errekurtsoa ebatzi baitzuen, errekurritutako zehapen-agindua ez zen zuzenbidearen araberakoa, tipifikazioa nahasi zutelako azalpen-zatian zein xedapen-zatian (beren-beregi aipatzen du hori), eta interpretazio estentsiboa egin ziotelako kasuari; horrenbestez, zehapena gehiegizkoa zaio egintzen benetako garrantziari:


      “Bigarrena.- Besterik da frogatutzat deklaratu diren egintzak, ebazpen honen laugarren aurrekarian laburbiltzen baitira, ZAR andreari egozten zaion falta astuntzat har daitezkeen.


      Azterketari ekin baino lehen, agerian utzi behar da nahasketa ikusten dela, espedientean dagoen dokumentazioan eta errekurritutako ebazpenean bertan, egintzen tipifikazioari dagokionez; izan ere, Euskal Funtzio Publikoaren uztailaren 6ko 6/1989 Legearen 84. artikuluaren b) edo g) letren arabera tipifikatzen dira, batean zein bestean. Ildo horretatik, bereziki esanguratsua da errekurritutako ebazpenaren lehenengo kontuan-hartuzkoaren edukia. Hala ere, eta ebazpenaren xedapen-zatian 84. artikulu horren b) letra aipatzen denez, hau suposatuko dugu: `administratuak aintzakotzat ez hartzeagatikako hutsegite larria´ egotzi ziotela errekurtsogileari.


      Egotzi zaizkion egintzen azterketari jarraipena emanda, hau adierazi behar: zehapenen alorreko zuzenbide administratiboan, esana dugu jada, zigor zuzenbidearen printzipio batzuk aplikatzen dira. Eta, adierazitako printzipioez gain, tipikotasun-printzipioa ere aplikatzen da. Printzipio horrek esan nahi du erabateko berdintasuna behar dela dena delako portaeraren oinarri faktikoen eta arau juridikoak deskribatzen duenaren artean. Izan ere, Auzitegi Gorenak dioenez, `Administrazioak egintza bat diziplinazko arau-haustetzat kalifikatzea ez da ahal diskrezional bat, baizik eta jarduera juridiko bat, oinarritzat duena aldez aurretik faltatzat jotako tipo baten barruan sartzea egintza bat (1987ko maiatzaren 21eko epaia, besteak beste…), eta ez dira zilegi interpretazio zabalgarriak edo analogikoak, aplikatzeko arauak aurreikusitakoaz bestelako kasua zehatzera eramango luketenak…


      (…)


      Argi dago, beraz, ZAR andreari egotzitako egintzak ezin direla kokatu Euskal Funtzio Publikoaren uztailaren 6ko 6/1989 Legearen 84.b) artikuluaren barruan”.


      Bat datoz hala administrazio-egintza baten deuseztatze-kasuetako ondare-erantzukizunari buruzko doktrina orokorra nola diziplina-edukia duen egintza bat deuseztatzeari buruzko doktrina espezifikoa: bietan aitortzen zaio Administrazioari halako askatasun-tarte bat.


      Egintzak sartu edo kokatu behar direlarik tipifikaturiko portaeraren barruan, kalifikazio-lana behar da, zeinak, askotan, arauaren arrazoizko interpretazioa behar izaten baitu; batez ere, zehaztugabeko kontzeptu juridikoetara jotzen bada, eta frogan kritika zintzoaren arauei jarraiki baloratu behar bada.


      Dena den, apreziazio- edo askatasun-tarte hori muga arrazoitu eta arrazoizkoen barruan erabili behar da, eta Administrazioak, jakina, ezin ditu frogatutzat jotako egintzak ponderatu edo haztatu argi eta garbi ez duten larritasuna emateraino, eta ezin du interpretazio zabalgarri edo hedatzailerik egin, arau-haustearen tipoak zedarritzen duen portaeraren zinezko gunetik nabarmen urrutiratuta.


      Aztertzen ari garen kasuan, zehapen-espedientearen izapidetzeak erakusten duenez, honela baloratu zituzten egintzak espedientearen hasieran: portaera irregularra funtzioetan jardutean, zuzendaritza-taldearen errekerimenduei jaramonik ez egitea eta errespeturik gabe tratatzea hala lankideak nola zuzendaritza taldea. Kargu-orrian, berriz, ikasleekiko adeigabetasun larria, informazio kontraesankorrak adierazteagatik ebaluazio irizpideei buruz; zuzendariarekiko, ikasketaburuarekiko eta beste lankide batzuekiko adeigabetasun larria, irain, balio-juzgu edo difamazio eta guzti, eta atzerapena ebaluazio-irizpide berriak jakinarazten. Azkenik, zehatzeko ebazpen-proposamenean: frogatutako egintzatzat jo zuten azterketa berrian oinarritutako ebaluazio-sistemaren aldaketa ikasleei berandu jakinarazi izana.


      Egintza horiek, azkenean, Euskal Funtzio Publikoaren Legearen 84. artikuluko b) letran aurreikusitako zehapena ekarri zuten: “administratuak aintzakotzat ez hartzeagatikako hutsegite larria”. Hala ere, Hezkuntza, Hizkuntza Politika eta Kulturako sailburuaren 2013ko azaroaren 4ko Aginduak dioenez, berraztertze-errekurtsoa ebatzi baitzuen, “jurisprudentziak ohartarazia du nagusiak, lankideak edo mendekoak aintzakotzat ez hartzeagatiko falta astunean argi eta garbi ikusi behar dela mespretxua eta errespetu-falta errespetua zor zaien haiekiko, eta garrantzi-maila halako bat behar duela, falta arintzat tipifikatu beharreko gisagabekeria arinetik desberdintzeko”.


      Hezkuntza, Hizkuntza Politika eta Kulturako sailburuaren 2013ko azaroaren 4ko Agindu horrek berak dio hau, berraztertze-errekurtsoa ebazten baitu: “begien bistakoa da” egotzitako egintzak ezin zirela sartu astuntzat deskribatutako tipoan.


      “Begien bistako” esamolde horren definizioa ezin esanguratsuagoa da: “egiazkoa, argia, nabarmena eta zalantza izpirik gabea”. Argudioaren indarra ikusita, hezkuntza-administrazioak ezin du babestzat hartu bere diziplina-jardueran badagoela halako apreziazio- edo arrazoizkotasun-tarte bat.


      Egia da zehapena ez zutela deuseztatu zehatzeko moduko portaeraren oinarri faktikorik ezarengatik, baina ez zuten kalifikazioa behar bezala egin, eta, interesdunak, beraz, ez du kalifikazio horren ondorioak jasateko betebehar juridikorik.


      Beste alde batetik, gauza bat da zehapen-espedientea irekitzea eta izapidetzea jasan beharra, jarduketa hori justifikaturik zegoelako, eta oso bestelakoa zehapenaren ondorioak jasan beharra, hots, 15 eguneko eginkizun-gabetzea eta ordainsarien proportziozko kentzea ez ezik, zehapen erantsia, falta astuntzat jotzeak zekarrena, hau da, Euskal Autonomia Erkidegoko unibertsitateaz kanpoko ikastetxeetarako irakasleen aldi baterako ordezkapenak egiteko ordezkogaien zerrendatik ateratzea, askoz ere astunagoa baitzitzaion interesdunari.


      Horri buruz esan behar da ez dakigula noiz exekutatu zen zehapen nagusia (eginkizun-gabetzea exekutatu bazuten, behintzat), baina, egintzetatik ateratzen denez, zerrendetatik kanpo uztea (Hezkuntza, Hizkuntza Politika eta Kultura Saileko Langileriaren Kudeaketako zuzendariaren 2013ko abuztuaren 26ko Ebazpena) zehapen-ebazpena jakinarazi (2013ko abuztuaren 23an) eta hiru egun eskas igarota gertatu zen, azken data horretan hartu zuen indarra zehapen-ebazpenak (AJAPELen 57.2 artikulua). Bost egun baino ez ziren igaro 2013-2014 ikasturtearen hasierako esleipen-prozedura ebatzi zenean (Hezkuntza, Hizkuntza Politika eta Kultura Saileko Langileriaren Kudeaketako zuzendariaren 2013ko abuztuaren 30eko Ebazpena) … GLHBIan behin-behinekoz esleitu zioten lanpostua kendu zioten arte.


      Inork ez du zalantzan jartzen zehapen bat berehala exekuta daitekeela, arau-hausleari jakinarazten zaion egun beretik, baina kontuan hartu behar da horren azkar exekutatzeak bideraezin bihurtzen duela egintzaren ondorio jakin batzuk berrikustea, erreklamatzaileak bide administratibotik edo jurisdikzionaletik inpugnatzen duelarik, baldin eta gauzatuta badaude. Ondorio horien erreparazioa baino ez litzateke posible izango.


      Hori gertatu da kasu honetan, zeren eta berraztertze-errekurtsoa onetsita ere (epearen barruan aurkeztu baitzuen, 2013ko irailaren 23an), ezin izan zituzten desegin deuseztutako ebazpenaren ondorio batzuk: 2013-2014 ikasturtearen hasieran bidegabe kendu zioten postuaren galera.


      Ildo horretatik, kontuan hartu behar da Hezkuntza, Hizkuntza Politika eta Kulturako sailburuaren 2013ko azaroaren 4ko Aginduak, berraztertze-errekurtsoa ebatzi zuelarik, erreklamatzailea ordezkogaien zerrendara itzultzeko manua ematen duela; itzuli ere, kanpoan utzi baino lehen zituen baldintza berberetan.


      Jakina, ez dago eragozpen edo oztoporik erreklamatzailea zerrendetan sar dadin, baina ezinezkoa da itzularaztea kanporatu zutenean zuen egoerara, eta ordezko kalte-ordaina baino ezin zaio eman eragin zaion kaltea konpontzeko. Zehapenak eragindako egoera iraganerantz erabat berreraikitzeko zailtasunak, ez baitago modurik plaza bete eta zegokion lana betetzeko zehapena eraginkor izan zen aldian, zera dakar: hala egokituz gero, kalte-ordainaren bitartez gauzatu behar dela bihurketa.


      Auzitegi Gorenaren iritziz, ezinezkoa da Administrazioarentzako erantzukizunik ondorioztatzea zehapen baten kalifikazioa astunetik arinera aldatzen den kasuetan ─2011ko ekainaren 29ko epaia (RJ 6036/2011)─; betiere, “epaimahai eskudunak kalifikazio hura zuzendu, eta, ondorioz, maila-jaitsiera deuseztatuta, errekurtsogileari bere maila berreskuratu eta bidegabe jaso gabeko zenbatekoak ordaindu zitzaizkionean”.


      192/2014 ABJI 38.etik 57.era par.


      


      E) Bide publikoak mantentzea


      Bide publikoetako akatsak


      Aipatu irizpide formalak eta materialak aplikatuta, hau ikus daiteke: lehenengo eta behin, interesdunak bete egin ditu bere froga-betebeharrak, eta, ebazpen-proposamenaren kontrara (“espedientean ez dago azalpen argi-zehatzik egintzak gertatu ziren dinamikari buruz”), Batzordeak uste du nahikoa froga dagoela erorikoa gertatzeko moduari buruz (estropezu espaloiko baldosekin) eta zerbitzuaren funtzionamenduarekin duen kausazko loturari buruz (baldosak gaizki zeuden).


      Egintza horiek Udaltzaingoaren txostenaren bitartez egiaztatzen dira, funtsean: espedientearen instrukzioak ez dio itzal-izpirik egiten txostenaren inpartzialtasunari eta objektibotasunari. Txostenaren edukiak erorikoaren mekanikaren berri ematen du, eta guztiz bat dator bi lekukok erorikoari buruz ematen duten bertsioarekin (biktimarekin duten ahaidetasuna kontuan har badaiteke ere, ez da aski besterik gabe baztertzeko haien bertsioaren egiazkotasuna; batez ere, guztiz bateragarriak direlako hainbatetan aipatu dugun txostenaren bertsioarekin).


      Kaltea eta kausazko lotura aurreratu dugunaren arabera egiaztatuta, antijuridikotasunari begiratu behar diogu, eta horrek hona garamatza: errendimendu-estandarra aztertzera, aurreratutako jarraibideen arabera.


      Horiek horrela, erreklamatzaileak jo zuen oztopoaren neurria baloratu behar dugu, bai eta seguru ibiltzeko arrisku-iturri zen ala ez, udalaren erreakzioa eskatzen zuena, egintzak ikusita.


      Lehenengo gaiari dagokionez, Batzorde honek behin baino gehiagotan adierazi du hutsaren hurrengo neurriak dituen oztopo batekin estropezu egin eta erortzeak antijuridikotasunik gabeko kaltea dakarrela, administratuak jasan beharrekoa (besteak beste, 129/2007 eta 58/2009 irizpenak). Hau ere azpimarratu du, oro har: “Dena dela, bide publikoa estaltzen duten baldosa guzti-guztiak ezin hobeto egotea bermatzea ezinezko dela onartu beste erremediorik ez dago” (213/2012 irizpena).


      Baina, kasu honetan, espedientera jota egiazta daitekeenez, gertakarien lekura joan zen udaltzainak berak pentsatu zuen erreklamatzaileak jo zituen baldosak arrisku bat zirela, konpondu beharrekoa (“Esku-hartzean, txandako beste patruila bati eskatu zitzaion kono bat ekar zezala, zegoen arriskuaren berri emateko prebentzio-neurri gisa. Beste alde batetik, Operazioen Zentralari eskatu zitzaion zegokionari abisatu ziezaiola akats hura lehenbailehen konpondu behar zela”) eta, ildo beretik, honela laburbiltzen du polizia-fitxak: ”K55 kono batzuk jartzera joan zen, baldosak mugituta daudelako eta arriskutsuak direlako”.


      Batzorde honek behin baino gehiagotan esan duenez, akatsa gero konpontzea ez da jo behar, besterik gabe, ondare-erantzukizunaren aitorpen inplizitutzat; hala ere, kasu honetan garrantzizko datua da martxoaren 20an udaleko langileek hamar baldosa konpontzea erorikoa gertatu zen inguruan, eta uste izatekoa da arriskuaren berri emateko konoekin babestuta jarraituko zuela, beharrezko iritzi baitzioten haiek jartzeari erorikoa gertatu eta gutxira.


      Udalak erorikoa baino lehen erreakzionatu behar izan zuelakoari dagokionez, espedienteak egiaztatzen du gutxienez hiru abisu izan zirela (otsailaren 21ean eta 25ean abisu bana, eta beste bat martxoaren 7an) erorikoa gertatu zen inguruan baldosa batzuk gaizki zeudela gaztigatzeko. Horiek horrela, Batzordeak uste du kasu honetan egiaztatuta dagoela “kaleetako akatsak kontrolatzeko aukera”, hori eskatzen baitu jurisprudentziak (Auzitegi Gorenaren 2008ko martxoaren 26ko epaia, RJ 2353, doktrina bateratzeko kasazio-errekurtsoan emana) bide publikoko akatsei egotzitako kalteengatik erantzukizuna aitortzeko.


      Aurreko guztiaren ondorioz, Batzordeak uste du kasu honetan bete egiten dela kaltearen antijuridikotasunaren baldintza, egiaztatuta geratu baita zerbitzuaren funtzionamendu txarra, edo, gutxienez, eska daitekeen funtzionamenduaren arrazoizko estandarraren azpitik zegoela.


      182/2014 ABJI 41.etik 49.era par.


      


      Hiri-altzariak


      Erreklamatzaileak dioenez, takek edo bolardo txiki eta beltz batekin estropezu eginda erori zen, ez baitzuen espero inongo oztoporik aurkitzea espaloian, lagun batzuekin zihoanean,


      Froga-dokumentu gisa, txosten mediko batzuk ekarri ditu, istripuaren egunean lesioa bazegoela bakarrik berresten dutenak. Txostenek, ordea, istripua izan zuenak kontatzen duena jasotzeaz aparte, ez diote ezer lesioaren arrazoiari buruz.


      Ekarritako lekuko-frogari dagokionez, frogabide honen fidagarritasunari buruzko gogoeta gehiago egin gabe, egindako deklarazioek berretsi egiten duten erreklamatzaileak gertakariei buruz dioena, eta sinesgarritzat har daiteke erorikoa gertatu izana espaloian zeuden bolardoetako batekin estropezu eginda.


      Hala ere, espedientean dauden gainerako elementuak ikusita, ez dugu onartu behar Administrazioaren ondare-erantzukizuna dagoela, ez delako antijuridikotasunik ikusten istripua gertatu zen elementuan.


      Hartara, udal zerbitzuaren txostenaren arabera, lehen aipatu baitugu, 2009. urtean jarri zituzten bolardoak, orduko betekizun teknikoak beteta, autoak aparkatzea eta espaloian sartzea galarazteko, eta ondo kontserbatuta daude. Txostenak dioenez, era berean, ikusteko moduan daude bolardoak eta ingurua behar bezala argiztatuta dago.


      Erreklamatzaileak ekarritako argazkiei dagokienez, berretsi egiten dute bolardoak ikusteko moduan daudela, kopuruagatik eta bolumenarengatik; lurretik bereizten direla, neurriagatik eta kolore-diferentziagatik, eta inguruko argiztapena egokia dela gauean. Beraz, ez da detektatzen oinezkoari taketak ikustea galarazi edo zailtzen dion akats aipagarririk.


      Hiri-altzarien elementu horiek bete beharreko irisgarritasun-arauei dagokienez, hona zer dioen apirilaren 11ko 68/2000 Dekretuak, hiri-inguruneen, espazio publikoen, eraikinen eta informazio eta komunikazioko sistemen irisgarritasun-baldintzei buruzko arau teknikoak onartu dituenak: “erabilera publikoko espazio libreetan jartzen diren mutiloi edo mugarriek ondo ikustekoak izateko modukoak izango dira, bai eta bertan trabatzeko zailak ere”.


      Aurreko guztia horrela, Batzorde honek ez du ikusten zerbitzu publikoaren funtzionamendu txarrik dagoenik, ez baitago kausazko loturarik udalaren jardueraren eta emaitza lesiboaren artean. Izan ere, bolardoa ondo ikusteko moduan zegoen eta neurri egokia zuen, eta horrek pentsarazten digu erreklamatzailearen deskuiduaren ondorioz gertatu zela erorikoa, ez baitzuen erabili bide publikotik ibiltzeko eska daitekeen gutxieneko arreta.


      Ohartaraz dezagun espaloietan bolardoak jartzea ohiko jarduera dela udalerrietan. Helburutzat du, oro har, ibilgailuei espaloietan aparkatzea galaraztea edota ibilgailuen pasabidea zedarritzea oinezkoentzako kaleetan eta garajeetarako sarbideetan. Hiri-paisaiaren barruan daude elementu horiek, beste batzuekin batera (txorko, zuhaitz, zakarrontzi, trafikoko seinale bertikalak, eta abar). Oinezkoei ibilbidea eta pasabidea uzteko moduan daude diseinatuta, eta oinezkoek badakite halako elementuak egoten direla, eta elementu horien presentziara egokitzen dute euren ibilera: arreta jartzea eskatzen du horrek, haiekin estropezurik ez egiteko.


      Hau da, ibilgailuak aparkatzea edo sartzea galarazte aldera, espaloian bolardoak, bolak edo taketak egote hutsak ez du esan nahi horregatik bakarrik ondare-erantzukizuna eskatu behar zaienik administrazio publikoei, halakoak jartzea ondo sartzen delako zerbitzu publikoen funtzionamendu estandartzat jo daitekeenaren barruan. Jurisprudentziak oraintsu adierazitakoaren ildotik, elementu horiek “gure hirien irudi urbanoaren zati dira, ez dira arriskutsuak, ezagunak dira eta ez dute berariazko seinalerik behar, begien bistakoa delako jarrita daudela eta oinezkoek ederto saihestu ditzaketelako”; besteak beste, Extremadurako Justizia Auzitegi Nagusiaren 2008ko irailaren 17ko epaia (JUR 2008\367556).


      Laburbilduta: aztertutako kasuan ezin zaio eutsi zerbitzu publikoaren funtzionamenduaren eta erreklamatzen den kaltearen arteko kausaltasun-harremanari, erreklamatzailearen arreta faltarengatik baino ez zelako gertatu istripua, behar bezalako arreta jarri behar baitzuen espaloian zeuden bolardoekin estropezurik ez egiteko.


      43/2014 ABJI 27.etik 30.era par.


      


      Parkeak eta lorategiak


      Kasu honetan, badago benetako kalte eraginkor bat ─udalak ez du zalantzan jartzen─, udal-parke bateko zuhaitz baten adar handi batek erortzean sortua. Inguruabar horrek, lehen batean, parkeak eta lorategiak mantendu eta zaintzeko toki-zerbitzu publikoaren eta hura osatzen duten elementuen eremuaren inguruan kokatzen du kaltea; hala ere, kasuaren inguruabarrak ikusita, toki publikoetako segurtasun-zerbitzuaren funtzionamendua ere tartekatzen da kausazko loturan.


      Egin-eginean ere, bi zerbitzuek, instrukzioak indargabetu ez duen hipotesi teoriko baten arabera, zuzeneko kausazko harreman esklusiboa dute kalte-emaitzarekin, bietan ikus daitekeelako eska daitekeen estandarretik urrutiratzen den funtzionamendu bat, halakotzat jo behar baita neurririk hartu ez izana 80 urteko zuhaitz baten adar handi bati eusteko, hedez lotua baitzegoen, pertsonek asko erabiltzen duten erdialdeko parke publiko batean, aurreikuspen meteorologikoek haize-bolada zakarrak aurreikusita ─laburbildutako berrietako batzuei jaramon eginez gero, ziklogenesi leherkorra ere gerta zitekeen, azkenean gertatu ez bazen ere─. Era berean, funtzionamendu txartzat hartu behar da toki publikoetako segurtasun-zerbitzuarena: aurreikuspen meteorologikoak ikusita, eska zitekeen funtzionamendu-estandarraren barruan sar zitekeelako neurriak hartzea ─informazio zehatza eman, pasabidea galarazteko seinaleak edo zinta jarri─ oinezkoak babesteko arriskutsuak izan zitezkeen lekuetatik igarotzeko arriskutik; izan ere, arriskutsua baita ─behin eta berriz esan dugunez eta ebazpen-proposamenak beran onartzen duenez─ erdialdeko parke bat, ehun urtetik gorako zuhaitz hostotsu eta adartsuekin, zeinetarik batzuek berariazko euskarriak behar baitzituzten ─istripua eragin zuen adarra erori zitzaion ezkia bezala─.


      Aurreko gogoeten segida logiko gisa, kaltetuek kaltea gerta zedin ustez izan zuten zerikusiari dagokionez, zuhurtziarik gabe jokatu zutelakoan (parkeko jarleku batean eseri baitziren), ez da halakorik egiaztatu. Instrukziotik ezerk ez du adierazten herritarrei abisu orokorrik eman zitzaienik, agindu, iragarki edo gomendio modura, portaera edo pasagune jakin batzuk saihestu zitzaten, eta horrek ez du biderik ematen bi turistei zuhurtzia handiagoa eskatzeko, haiek istripuaren egunean izan zuten portaera bihurtu arte jasandako kaltearen baterako kausa.


      Instrukzioak beste errealitate bat erakusten du: haizeak eragin zuen adarra erortzea, bai, baina zeharkako faktore eragiletzat baino ezin da hartu, zuzeneko eta besterik gabeko eragile nagusia izan zelako adar bat, zeinaren egoera ezin baitzen egokitzat jo, hedez lotuta zegoelako, eta horrek aurreikuspen meteorologikoak baino lehen ere neurriak hartzea eskatzen zuelako, bai euskarriak indartzeko haize-bolada bortitzei aurre egite aldera, bai oinezkoen joan-etorrien segurtasuna bermatzeko, zuhaitz zaharrak zeuden inguru batetik igarotzea murrizte aldera, zuhaitzak nola zeuden ikusita gorabeherak gertatzeko arriskua baitzegoen ─hala gertatu zen azkenean─.


      Aurreko gogoetek inondik ez diote galarazten udalari, dagokion espedientea eta gero, atzerabidezko akzioa egikaritzea enpresa kontratistaren aurka, kaltetuek aurkeztutako erreklamazioaren bidezkotasuna aztertzea baita irizpen honen helburua.


      113/2014 ABJI 38.etik 42.era par.


      


      Kale-garbiketa


      Beraz, kontuan hartuta istripua noiz gertatu zen (urte-sasoia eta ordua), une jakin batean eta aldi labur batez orriak pilatuta eta bustita izatea bateragarria da zerbitzuari eska dakiokeen estandarrarekin, eta horrek ez du Administrazioa egiten erorikoaren edo kaltearen erantzule. Udalak txostenen bitartez egiaztatu du bete egin duela zuhurtziaz eta modu iraunkorrean jokatzeko betebeharra fenomeno edo gertakari biologiko edo meteorologikoek sortutako arriskuak kendu edo gutxitzen saiatze aldera, fenomeno horiek nahitaez gertatzen baitira, modu naturalean.


      210/2014 ABJI 34. par.


      


      F) Hezkuntza-zerbitzua


      Interesdunek zerbitzu publikoaren akats batean oinarritzen dute euren erreklamazioa; izan ere, adingabeari erori zitzaion porteria ainguratu gabe zegoen istripua gertatu zen unean (“lotu gabe zegoen edo lotura ez zen nahikoa”). Horretarako, kaltea bera hartu dute oinarritzat, bai eta lekuko batzuen deklarazioak ere, alegaturiko akatsaren existentzia egiaztatzeko proposatu baitituzte.


      Ebazpen-proposamenak, aldiz, ezezkoa eman dio erreklamazioari, porterien ainguratze-sistema egokia delakoan eta beharrezko diren segurtasun-baldintzak betetzen dituelakoan. Erabiltzaileek badakite porteriak lotu beharra dagoela, segurtasuna zainduko bada. Orobat dio AUKEA ez zela istripua gertatu zenean egiten ari ziren jardueren antolatzailea eta, Zerbitzuen Erregelamendu Orokorrean jasota dagoenez, 1994ko uztailaren 18ko Zuzendaritza Batzordeak onarttu baitzuen, “eskola-taldeak irakasle batekin sartuko dira instalazioetan, eta irakaslea arduratuko da ikasleen heziketa fisikoaz eta portaeraz”.


      Egia esan, ez dago istripuaren bertatik bertarako lekukorik, espedientera agertutako inork ez duelako adierazi erorikoa zuzenean ikusi zuela. Hala ere, kiroldegian adingabeari arreta egin zioten pertsonen lekukotasunen argitan, egiaztatutzat jo dezakegu porteriaren erorketaren ondorioz gertatu zela kolpea: inork ez du hori eztabaidan jarri.


      Udalak ekarri dituen txostenetan egiazta daitekeenez, istripuak saiheste aldera, 2003. urtean, porteriei eusteko ainguratzeak jarri zituzten kiroldegian, porterien atzealdeko hormetan. Altzairuzko kable batzuk zeuden hormetatik zintzilik, mosketoiekin kableburuetan, langen muturretara lotzekoak. Sistema horrekin, lurrean zuloak egitea ekidin nahi zen, eta porteriak erabilera jakin batzuetarako mugitzea erraztu. Txostenek erakusten dutenez, era berean, badaude kartel batzuk, porteriak mugitu ondoren lotuta uzteko agindua ematen dutenak.


      Dirudienez, segurtasun-neurri gehiago jarri dituzte istripua eta gero, eta kirol-kantxaren alboetan ere jarri dituzte ainguraketak, eta beharrezko guztiak daude jarduera desberdinak egiteko.


      Istripua gertatu zenean, argi dago porteriak ez zeudela kableekin lotuta eta erortzea galarazteko euspen-sistema segururik ez zegoela. Hau dugu, beraz, auzia: ea adingabeak jasandako kaltea kirol-jardueraren edo adingabearen jarduketaren arriskuen ondoriozkoa den, eta, beraz, ezingo genuke antijuridikotzat jo; ala, bestela, zerbitzu publikoaren funtzionamendu txarraren ondoriozko arriskua izan den, zerbitzua emateko gutxieneko estandarra ez zutelako bete.


      Badirudi alde batera utz dezakegula jardueraren berezko arriskua; izan ere, ezin da normaltzat jo porteria bat erortzea kirol-jarduera baten barruan. Adingabearen portaera ere bazter daiteke. Izan ere, espedientetik ez da ateratzen istripua jasan zuen adingabeak zuhurtziarik gabe jokatu zuenik, ez eta jardueraz arduratzen ziren begiraleek kargu hartu ziotenik ere. Uste izatekoa da, beraz, portaera normala eta egokia izan zuela egiten ari ziren jarduera garatzeko.


      Kasu honetan, beste haur batzuen jarduerak eraginda ere erorketa ─hala diote lekuko batzuek─, ezin esan antijuridikotasunik ez dagoenik; izan ere, adingabeen adinak ikusita, 7 eta 8 urte, jurisprudentzia errepikatuaren arabera, ezin zaie juzgu nahikorik egotzi euren ekintzaren ondoriozko arriskuen erabateko kontzientzia izateko. Ez dago jasota, ezta ere, begiraleek ohartarazi zietenik portaeraren arriskuaz, eta horri buruzko aginduak edo jarraibideak bete ez zituztenik.


      Beraz, jurisprudentziak antzeko kasuetarako esan duenez, “porteriak lurrera edo zoladurara lotu gabe egotea da istripua gertatzeko funtsezko datua, eta instalazioen arduradunari egotzi behar zaio portaera bat alde batera utzi izana, zuzen jokatuta emaitza kaltegarria saihestuko zelako. Aurreikusteko moduko emaitza zen, eta, beraz, juridikoki gaitzetsitako emaitzarako arriskua sortu zen, eta zabarkeria izan zen …-k esleitua zuen kontrol- eta zaintza-funtzioak hartzen zuen jardueraren sektorean; izan ere, eska zitekeen zaintza-betebeharrak arriskua kentzea eskatzen zuen, eta hori porteriak lurrera lotuz egin zitekeen, horretarako edozein sistema egoki erabilita. Adingabeek erabil ditzaketen instalazioen zaintzaren kasuan, gainera, tentuz ibili behar da, eta beste gertakari batzuk aurreikusi ─eta zuhurtzia handiena erabili haiek saihesteko─, adin nagusikoek erabiliz gero gertatzen ez direnak, esperientzia eta ardura handiagoa izan ohi dute” (Auzitegi Gorenaren 2007ko ekainaren 13ko epaia, RJ 2007\3509).


      Nolanahi ere, ezin dugu alde batera utzi, ebazpen-proposamenak dioen bezala, eskolaz kanpoko jarduera batean gertatu zela istripua eta halatzat aztertu behar dela. Eskolaz kanpoko jarduerak ez dira ohiko eskola-jardueraren barruan sartzen, baina hezkuntza-administrazioak bereganatu ditu, antolatu eta koordinatzeko, eta ez lirateke existituko ikastetxeen baimenik gabe.


      Ildo horretatik, Euskal Eskola Publikoari buruzko 1/1993 Legearen 28. artikuluak dio ikastetxearen urteko planaren barruan sartu behar direla. Beste alde batetik, apirilaren 12ko 82/1986 Dekretuak, Euskal Autonomia Erkidegoko ikastetxe publikoetako gobernu-organoen osaera eta funtzioak arautzen dituenak, 12. artikuluan dio Eskola Kontseiluak onartuko dituela eskolaz kanpokoak, eta betetzen direla ere zainduko duela. Beraz, hezkuntzako zerbitzu publikoaren barruko jardueratzat hartu behar ditugu.


      Halako jardueratan, jurisprudentziak dioenaren ildotik, zerbitzu publikoen funtzionamendu txarra ikus daiteke “eginbehar bat ez betetzeagatik edo zaintzeko betebehar bat ez betetzeagatik … baldin eta esan badaiteke Administrazioak bazuela modu jakin batean jarduteko betebehar jakin bat” , (Auzitegi Gorenaren 1998ko martxoaren 27ko epaia, RJ 1998/294).


      Kasu honetan, begiraleek zuten zaindu beharra, porteriak lotu gabe egotea adingabeentzako arriskutsua izan zitekeela baloratu eta aurreikusi behar zutelako. Jarduerak begiratu eta arriskuak sortzeko moduko portaerak saihesten ahalegindu behar zuten, adingabeek ez dutelako behar bezala baloratzen zer arrisku izan daitekeen bizitzaren alor guztietan.


      Begiraleen lekukotzatik bertatik atera daiteke hori, beste haur batzuei begira zeudela onartu baitzuten, eta ez adingabeen ekintzaren ondorioz kaltea ekar zezakeen elementu arriskutsu bati. Porteriak ainguratu gabe zeudenez, bide edo mekanismoren bat aurreikusi behar izan zuten erori ez zitezen, edo bestela, adi egon, portaera arriskutsurik ikusiz gero, haiek galarazteko.


      Beraz, ikastetxe publiko bateko ikasleen jarduerez ari garela, nahiz eta eskolaz kanpokoak izan, eskola-orduetatik eta eskolagunetik kanpo eginak, hezkuntza-administrazioari egotz dakioke haiengatiko erantzukizuna, eta ez du zerikusirik prestazioa, kasu honetan bezala, elkarte batek ematea, eta ez pertsonal propioak. Hori guztia, deusetan galarazi gabe gero zuzeneko erantzuleen kontra jotzea, doloa, errua edo zabarkeria larria gertatuz gero (AJAPELen 145,1 eta 2 artikuluen arabera).


      Kasu honetan, hortaz, erantzukizun bikoitza dugu: alde batetik, (i) adingabeak jardueran zaindu ez izana edo gaizki zaindu izanaren ondoriozkoa, adingabeak adin horietan guztiz jabetzen ez direnez euren ekintzen arriskuaz, begiraleek arreta handiagoa jarri behar dutelako zaintzan; eta. bestetik, (ii) porteria bat ainguratu gabe edukitzeak erakusten duen zabarkeria, arriskua dagoelako kirolean arituz gero instalazioen behar bezalako segurtasunik gabe.


      Halakoetan, AJAPELaren 140. artikuluak dioenaren ildotik, “herri-administrazio bakoitzari dagokion erantzukizuna zehaztuko da irizpide hauek aintzakotzat hartuta: bakoitzak zein eskumen duen, babestu beharreko herri-interesak zeintzuk diren eta bakoitzak zein neurritan hartu duen parte. Hori zehazterik ez dagoenean, erantzukizun solidarioa izango dute”.


      Dena den, administrazio batek baino gehiagok erantzukizunik izanez gero, Estatu Kontseiluaren teoriari jarraiki, interesdunen eskubidearen tutela eraginkorrak hau gomendatzen du, eskumen-gatazkarik gertatuz gero eraginda gerta litekeelako eskubidea: Arrasateko udalak izapidetu eta ebatzi dezala erreklamazioa, administrazio horrengana jo baitu erreklamatzaileak. Horrek ez du galarazten, gero, bi administrazioen arteko harremanaren barruan, bietako bati bakarrik egoztea kaltea, edo, bestela, biei, zeini bere proportzioan.


      Hala dio Estatu Kontseiluak bere 48/94 irizpenean: “… Administrazioak (udal administrazioak, kasu honetan)…. ordaindu behar ditu partikularrek egindako erreklamazioei dagozkien kalte-ordainak, baldin eta, Administrazioaren eratzukizuna izaki, beste administrazio publiko batzuen erantzukizunarekin batera gertatzen denean, edota, erantzukizuna izaki, argi ez dagoenean administrazioetako zeini egotzi behar zaion kaltea eragin duen zerbitzuaren funtzionamendua. Halakoetan, partikularrak bere kalte-ordaina jasotzeko eskubidea duela jotzen da, eta geroko kontua da, administrazioen artean erabaki beharrekoa, administrazio bakoitzak zenbat ordaindu behar duen, lehenengo kasuan, edota kalteak eragin dituen zerbitzu publikoaren titulartasuna eta kalteak nork ordaindu behar dituen, bigarrenean”.


      63/2014 ABJI 29.etik 47.era par.


      


      Horiek horrela, hezkuntza-zerbitzuaren barruko erantzukizun-erreklamazio bat aztertzen delarik, arreta berezia jarri behar da kasuaren inguruabarrak aztertzen; izan ere, ikastetxean gertaturiko edozein istripu ez da berez izango eskola-zerbitzuei egozteko modukoa eta ondare-erantzukizunaren iturri. Administrazioak kalte hauek baino ez ditu ordaindu beharko: ikastetxe publikoetan gertaturiko istripuen ondoriozkoak, baldin eta administrazio publikoen ondare-erantzukizuna aitortzeko legez behar diren betekizunak konplitzen badira. Ikastetxeetako gertakarietatik ondare-erantzukizuna sortuko bada, behar-beharrezkoa izango da kalteak zerbitzu horren osagairen bati berez edo besterik gabe egotzi ahal izatea ─irakaskuntza-jarduera, instalazio edo elementu materialak eta zaintza edo jagoletza, gorago aipatu bezala─, eta ez zerbitzuz landako beste faktore batzuei, kaltetuari dagozkionei alegia (31/2005 ABJI).


      Batzorde honi irizpiderako aurkeztu dioten kasuan, hezkuntza-administrazioak uste du ez dagoela inongo arrisku-elementurik kaltearen produkzioan, nahiz eta onartu begiraleak behin baino gehiagotan abisatu ziola adingabeari saltorik egin ez zezan belauniko, adingabeak jaramonik egin ez bazion ere. Hezkuntza-administrazioaren ustean, “ezusteko kasu baten ondorioz gertatu zen, zeinean zorte txarrak bakarrik esplikatzen duen adingabearen erorikoak femurraren haustura eragin izana; beraz, inputazio edo egozpenareko irizpide negatiboa gertatzen da (“bizirako arrisku orokorra”), eta adingabeak jasandako kaltearen ordainketa Administrazioari kargatzea eragozten du”.


      Batzordeak ezin du bat egin balorazio horrekin; izan ere, adingabeari abisatu ziotela onartu arren, nahiz eta zehatz-mehatz azaldu ez erorikoaren inguruko inguruabar guztiak, eta, bereziki, une hartan haurrak eta haien zaintzaz arduratzen ziren begiraleak zertan ari ziren, argi dago abisu bat baino gehiago egon zela, eta ohartarazpenak ez zirela nahikoa izan, eta horrek neurri eraginkorragoak eskatzen zituela, sortutako arrisku-egoerari amaiera emateko ─jauziak, haurrek salto egiten zuten lekuak (ezer ez dakigu hari buruz, salbu eta 80 cm-ko altueran zegoela, …, S.L. Zentroaren parte medikoaren arabera) eta lurra hartzeko erabiltzen zuten apar-gomazko koltxonetak (mehea behar zuen, nahitaez) sortua─.


      Alde batetik, aurreikusteko moduko arriskua zen, monitoreak berak ikusi baitzuen istripua gerta zitekeela belauniko jauzi eginez gero, eta adingabeek salto egitea ere ekidin zitekeen: ez dute kontrakorik argudiatu, behintzat. Nahikoa zen adingabeei koltxoneta erabiltzea galaraztea, hura kenduta edo jauzi egiteko ez erabiltzeko moduan jarrita, edo, ariketa edo jolas baten barruko elementuetako bat baldin bazen, hura edo haren garapena aldatzea, arriskurik gabeko alternatibak erabilita.


      Istripua jasan zuen adingabea baldin bazen aginduei jaramon egiten ez zien eta belauniko salto egiten zuen bakarra, amaiera eman beharko zitzaion haren portaerari, eta, behar izanez gero, diziplina-neurriren bat hartu.


      Adin horretako haurrek energia handia dute eta arriskuaren kontzientzia txikia, eta, euren ekintzen ondorioak neurtzeko gai ez direnez, haiek zaintzen dituztenek prebentzio-neurri eraginkorrak hartu behar dituzte ikusiz gero instalazioak edo hezkuntza-baliabideak gaizki erabiltzen direla, adingabeei benetako arriskua eragiteko moduan: litekeena da abisuak ematea edo errieta egitea ez izatea nahikoa.


      Gehiegizkoa litzateke eskatzea ikasle bakoitza, dagoen tokian dagoela, gertu-gertutik zaintzea jolasgune zabal batean; baina ez du ematen neurriz kanpokoa denik prebentziozko neurri eraginkorrak eskatzea objektiboki arrisku potentziala duten tokietan.


      Egiaztaturiko inguruabar horrek, adingabekoaren adin txikiarekin batera, beta ematen digu, kasu honetan, hezkuntza-administrazioari erantzukizun objektiboa egoki egozteko; izan ere, ikasleon segurtasun-betebeharrak behar bezala betetze aldera, neurri egokiak hartu behar ziren guztiz eta irmoki galarazteko adingabeek koltxoneta behar ez bezala erabiltzeko edozein aukera, eta jagoletza areagotu gertatutakoa bezalako istripuak saiheste aldera.


      Azaldutakoa ikusita, Batzordeak egiaztatutzat jotzen du kausazko lotura nahikoa dagoela ondare-erantzukizuna aitortzeko kalte antijuridikoa gertatu den kasu batean.


      196/2014 ABJI 24.etik 32.era par.


      


      Erreklamatzaileak bere erreklamazioaren oinarrira ekarri du, jasota geratu denez, istripua ikastetxean gertatu zela, eskola-orduetan eta ikastetxeko arduradunen zaintzaren eta jagoletzaren pean.


      Hau azaldu du gimnastika-irakasleak:


      “VAN ikaslea, 6 A mailakoa, Heziketa Fisikoko eskolan zegoen, eta hiru ikaskiderekin batera ari zen haiek sortutako koreografia baten entsegu orokorra egiten. Koreografian sartu behar zuten akrosporteko-ariketetako batean, VANi hanketatik heltzen zion ikaskideak (buruz behera baitzegoen istripua izan zuen ikasleak) oreka galdu, atzerantz erori, tatamira, eta VAN eraman zuen berarekin. Orduan, akrosport-ariketa egiten ari zen taldeko kide guztiak erori ziren tatamira…


      Adierazi behar du lau saiotan landua genuela gimnasioan jarduera fisikomotriz hori, eta azken entsegua egitera gindoazela ─hiru minutu inguru─ unitate didaktiko horri amaiera emateko, lantalde bakoitzak gainerako ikaskideei erakuts ziezaien prestatutako koreografia. Unitate didaktiko horrek 4 saio dituela adierazi behar da. Saioetako bakoitzean azaldu eta azpimarratu da egin beharreko lana. Era berean, ariketak egiteko erabilitako lekuan, erorikoetatik babesteko material egokia jarri zen (lantalde bakoitzak osatu behar zuen tatami bat, 16 panelez osatua). Etengabe gogorarazi zaie ariketa bat aukeratzerakoan ondo baloratu behar dituztela ariketa egiteko aukerak eta segurtasuna”.


      Gimnastika-irakaslearen aurreko txostenetik ateratzen denez, VAN ikaslea istripua gertatu zenean ari zen jarduera heziketa fisikoko jarduera programatuaren barruan zegoen, eta era arruntean diseinatu eta prestatu ziren ariketak.


      Hori ikusita, alde batera utzi behar da ikasleak jasandako kalteen eta hezkuntzako zerbitzu publikoaren arteko edozein kausazko harreman, kaltea ez zelako gertatu egindako ariketaren zailtasun edo arrisku bereziarengatik, edo instalazioen egoera txarrarengatik, baizik eta heziketa fisikoko ariketa askok berezko duten arriskuarengatik, eta ariketa horiek egiten dituztenek onartu egin behar dituzte arriskuok.


      Auzitegi Gorenaren 2009ko otsailaren 17ko epaiak dioenez kasu honen antzeko bati buruz (RJ/2009/1494): “zalantzarik gabe, ikaslearen jarduera fisikoaren garapena sustatzeko prestakuntza-prozesuaren arrisku natural baten aurrean gaude, eta hortik ezin zaio inongo erantzukizunik egotzi irakasleari”.


      197/2014 ABJI 27.etik 31.era par.


      


      G) Portuetako zerbitzu publikoa


      Oraingo honetan, konpontzen ari ziren ontzian sutea gertatu izanak ekarri zion erreklamaziogileari kalteen zenbatekoa ordaindu beharra enpresa konpontzaileari; izan ere, aseguru-poliza baitzuten hitzartuta sute-kasuetarako. Kaltea egiaztaturik zegoen, beraz.


      Erreklamatzaileak bere uzia oinarritzeko dioenez, Ondarroako portuko ontzitegiak ez zuen suak itzaltzeko baliabide egokirik, eta horregatik eragin zion suteak kalte larria ontziari.


      Hala ere, espedientean egiaztatuta geratu denez, Ondarroako portuak badu sua itzaltzeko baliabiderik aski, era guztietakoak: suteen aurkako dorreak, lantza eta mahuka-aho ugari, sua itzaltzeko gurdiak, itzalgailuak, eta abar. Portuen Zerbitzuaren txostenean ageri da haien zerrenda. Aurreko guztia, Ondarroako Portuko Larrialdietarako Barne Planaren barruko protokoloaren ondorioz (2007ko martxotik dago indarrean), portuko jarduerek eragin ditzaketen arriskuak definitzen ditu, bai eta suterik gertatuz gero nola jokatu behar den ere. Larrialdi bati aurre egiteko fitxan adierazten denez, (i) kaiko zaindariari edo SOS-Deiak-i eman behar zaio abisua; (ii) informazio hau eman behar da: istripua non gertatu den, istripu-mota, tartean dauden substantziak, eragindako pertsonak, kalte materialak eta hasitako ekintzak; (iii) lasai egon; (iv) eskueran dauden baliabideekin jardun, beharrezkoa bada, eta (v) ez arriskatu alferrik.


      Gertakariak ikusita, larrialdi-fitxak ezarritakoa egin zuten portuko langileek, baina ur-mahukak bakarrik erabili ahal izan zituzten; izan ere, sutea ontzi baten barruan zegoen, ontziaren barruko material erregarrien igniziotik baitzetorren kea, eta ezinezkoa zen barrura sartzea, ez bazen ekipo profesionalekin, maskara eta apar-hautsekin, Suhiltzaileen Zerbitzuak eduki ohi dituen bezalakoekin.


      Beste alde batetik, gogoratzekoa da babes-betebeharrak ez direla bakarrik portu-instalazioen titularrenak, kontratistek eta armadoreek ere badituztelako (1215/1997 Errege Dekretua, langileek lan-ekipoak erabiltzerakoan, segurtasunari eta osasunari dagokienez, bete behar dituzten gutxieneko baldintzei buruzkoa, eta 1516/1997 Errege Dekretua, arrantza-ontzietan laneko gutxieneko segurtasun eta osasun xedapenak ezartzen dituena). Arau horien arabera, besteak beste, kontratistek eta armadoreek beharrezko neurriak hartu behar dituzte egin beharreko lanari egokitutako ekipoak erabil daitezen, bai eta ontziaren mantenimendu teknikoa eta higiene- eta segurtasun-baldintzak zaindu ere. Ildo horretatik, Portuen Zerbitzuaren txostenak dioenez, konponketa-lanetan parte hartu zuten agenteen aldetik omisio batzuk izan ziren, zuzeneko eragina izan zutenak sutea gerta zedin. Hartara, TE S.L. enpresari buruz diote ez zuela babes-neurri egokirik hartu, sutea ekiditeko moduan, eta ontziaren armadoreari dagokionez, berriz, ez zituela gainbegiratu ontziaren konpontze- eta mantentze-lanak egiteko hartu ziren babes-neurriak.


      Azaldutakotik ateratzen denez, aseguratuaren langileen jarduerak eragin zuen zuzenean sutea; izan ere, babes- eta prebentzio-neurri oinarrizkoak hartu ordez, toldo errekor bat jarri zuten sopleteak botatzen zituen txinpartetik gertu. Halatan, bada, portu-administrazioak ez du inongo eraginik izan kaltea gerta zedin; aitzitik, adierazi dugunez, haren agenteek zuzen jokatu zuten, larrialdi-protokoloari jarraiki. Horrenbestez, ez dirudi justifikatuta dagoenik kausaltasun-harremana ikustea zerbitzu publikoaren funtzionamenduaren eta erreklamatzaileak jasandako kaltearen artean.


      158/2014 ABJI 13.etik 18.era par.


      


      H) Zaintza eta jagoletza zerbitzu publikoa


      Zehazki, amak jasandako erorikoan, honela jasotzen baita erreklamazio-idazkian: “2013/01/20, goizeko bisitan, pazienteak esan zien senideei berriz ere erori dela (hirugarren erorikoa 5 egunean). Gosaria amaitzean gertatu da oraingoan. Laguntzaileetako batek gurpil-aulkitik jaikitzen lagundu dio eta pauso batzuk eman ditu harekin batera jantokia eta egongela batzen dituen korridorean. Beste zereginen bat egiten behar zuenez, unetxo bat zutik itxaroteko esan dio (ulertezina, pazientearen egoera psikikoa ikusita); pazientea, bermerik ezean, zerraldo erori da, gorputzaren pisu guztiarekin, eskuineko alborantz…”.


      “Une horretan sortzen da zentroaren erantzukizuna; izan ere, erortzeko arriskuaren ondoriozko zaintza-neurriak objektibatu arren, alde batera utzi zituzten neurri horiek, are gehiago, edozein neurri, bakarrik utzi baitzuten, zaintzarik gabe eta mugitzeko askatasun osoz”. Hala diote alegazio-idazkian, 2014ko otsailaren 14ko datarekin.


      Idazki berean dago jasota hau: “Emaitza hori, hau da, aldakaren haustura subkapitala eta geroko ebakuntza, 2013ko urtarrilaren 22koa, erredukzio irekiarekin eta 3 torloiuko finkapenarekin, … pabilioiko Psikiatria Unitateko zaindarien zabarkeriaren ondorioa izan zen, eta kalte-emaitza dakar, urtarrilaren 2ko zentroratzeko arrazoiarekin batere zerikusirik ez duena. Depresio-sindrome nagusiaren diagnostikoa eman zaion patologiak ez du zerikusirik pazienteari eragin zaion muga mekanikoarekin, gurpil-aulkiaz eta taka-takaz baliatu behar izan duelako 2013ko amaierara arte. Psikiatriako altak ez zuen ekarriko ibiltzeko laguntza horien beharrik, ez eta kanpoko laguntzaren eta zentro baten laguntza beharrik ere, … egoitza batean bizi da-eta gaur egun ere”.


      Hona Psikiatriako Zerbitzuaren buruaren txostenak jasotzen duena:


      “Pazientea, IGR andrea, gure ospitaleratze-unitatean ingresatu zuten 2013ko urtarrilaren 15ean, eta … pabiliotik zetorren. Iritzi zenean, erortzeko arriskua zuela ikusi, eta egoera horietarako ohiko protokoloa jarri zuten martxan: hurbilagoko gainbegiratzea, oro har, eta, bereziki, arrisku handiagoko egoeratan, norbere garbiketan eta atsedenaldietan, adibidez. Arratsaldeko lehen orduan, hartutako neurriak gorabehera, labain egin eta erori egin zen, komunera zihoala: ez zitzaion lesiorik ikusi. 17an, arratsaldez, bisiten orduan, lagun bati eskatu zion gelara eraman zezala, eta gelan dagoela zutik jartzen ahalegindu zen, baita erori ere, buruan kolpea hartuta: lesiorik ez oraingoan ere. Are hurbilagoko zaintza jarri zitzaion arratsalde eta gau haietan, eta ez zen ezer berezirik ikusi erorikoaren ondorioz. 20an, garbitu eta gosaldu ondoren, gure langileek jantokitik ateratzen lagundu zioten, eta alboko gelan eseri zen, zain, gainerako pazienteekikoak noiz amaituko zituzten. Beren-beregi esan zioten eserita egoteko bere gelara joaten laguntzen zioten artean. Pazientea, hala ere, zutik jartzen ahalegindu eta lurrera erori zen, eta mina zuen eragindako gorputz-adarra mugitzerakoan eta aurpegian. Larrialdi Zerbitzuan ebaluazioa egin, eta femurraren eta masailalboaren haustura diagnostikatu zioten.


      Gerora, Traumatologia Zerbitzura eraman zuten pazientea, eta ebakuntza egin zioten han. Behin errekuperazioko lehen etapa gaindituta, … Ospitalera eraman zuten errehabilitaziora.


      Familiak prozesu guztian zehar izan du informazio zabala IGR andrearen bilakaerari buruz, hala aldaketa psikopatologikoei buruzkoa nola jasan dituen istripuei eta haien ondorioen gainekoa. Egin-eginean ere, elkarrizketak izan ditugu familiarekin … pabilioian, Neurologian sartu zutelarik, gure Unitatean bertan eta, gero, Traumatologia Zerbitzuan egon zen bitartean. Ni neu bildu naiz birritan pazientearen hurbilekoekin, eta telefonoz ere hitz egin dut haiekin. Senideek behin baino gehiagotan adierazi zidatenez, bazituzten bere kezkak, pazienteak zailtasunak izan zitzakeelako bere etxera bakarrik bizitzera itzuliz gero … Ospitalean alta ematen ziotenean.


      Gertaturikoaren balorazio globala egin behar badut, hau esango dut: istripuak saihesteko neurriak hartu arren, istripu batzuk gertatu direla. Jakina, gertatu dena ikusita, berriz ere aztertu behar ditugu egun indarrean dauden protokoloak. Aurrekoaz gain, onartu beharra dago, baita ere, ezinezkoa dela istripu-arriskua zerora jaistea, non eta eusteko eta mugikortasuna mugatzeko neurriak hartzen ez diren, ez arriskurik gabeak haiek ere, pazientearen giro terapeutikoa eta elkarbizitza guztiz murriztuta gainera.”


      Hona ikuskatzaile medikoaren txostenaren ondorioak:


      “ … urteko pazientea dugu, ezkontidearen heriotzaren ondoriozko tristezia erreaktiboa erakusten duena, Psikiatriako zerbitzuaren jarraitua eta kontrolatua. Urtarrilaren 2an, … Ospitalera eraman zuten, urgentziaz,`portaeraren nahasmena zuelako, desorientatuta eta mututurik baitzegoen´. Garrantzizko leukopatia iskemikoa zuenez, hau jakinarazi zioten familiari: hobekuntza, `maila psikopatologikoan, mugatua izan zitekeela´.


      Pazientea ospitalean sartu baino lehen, familiak hasiak zituen jada mendekotasun-gradua baloratzeko izapideak, eta, pazientea erori aurretik ere, Basurtuko Ospitaleko gizarte-langileek eurek eman zieten ─espedientean dago jasota─ `zerrenda bat, egoitza-zentroekin, etxebizitza komunitarioekin eta etxerako laguntza pribatuekin´.


      Bai ospitale bereko Larrialdi Zerbitzuak, bai aztertu, baloratu, tratatu eta kontrolatu duten gainerako unitateek neurri egokiak jarri dituzte une eta egoera bakoitzean; beraz, ezin da esan jarduketa okerrik edo praxi txarrik egon denik.


      Informazio guztia aztertu ondoren, Batzordeak uste du Administrazioak ez duela ondare-erantzukizunik kasu honetan, egoki irizten diolako pazienteari eskainitako zainketen estandarrari, eta uste duelako pazientearen gaitasun funtzionalaren muga ez dela … Ospitaleko Psikiatria Zerbitzuan izandako erorikoaren ondorio, baizik eta IGR andrearen patologiena.


      Erizaintzako bilakaera-orrietan jasotzen denez, ohiko neurriak hartu ziren erorikoak ekiditeko, eta ohera lotu zuten, puntu batez lehenik eta bi puntuz gero, lehenengoa askatu baitzuen, alboko barrak jarri, oheburua jaso, gurpil-aulkia eman zioten, eta zentroko langileen laguntza zuen ibiltzerakoan.


      Bilakaera-orri berberen arabera, erreklamatzaileak jasandako kaltearen kausatzat jotzen duen erorikoa ez zen erreklamatzaileak dioen bezala gertatu, hots, laguntzaileak ez zuela bakarrik utzi horman bermaturik, baizik eta, gosariaren ondoren, pazientea bakarrik jaiki zela, laguntzaileari itxaron gabe, eta erori egin zela.


      Horrelako zentro batek izan ohi dituen zaintza-baliabideak ikusita, Batzordeak uste du ezinezkoa dela ekiditea pertsona bat halako batean aulkitik jaiki eta erortzea. Segurtasun-estandar handiagoa bermatzea asmoen eremuan sartzen da gehiago posible denaren eremuan baino.


      Psikiatria Zerbitzuko buruaren txostenak dioenez, ezinezkoa da istripu-arriskua zerora jaistea, non eta eusteko eta mugikortasuna mugatzeko neurriak hartzen ez diren, ez arriskurik gabeak haiek ere, pazientearen giro terapeutikoa eta elkarbizitza guztiz murriztuta gainera.


      Beste alde batetik, garrantzizko leukopatia iskemikoa zuen pazienteak, maila psikopatologikoko hobekuntza mugatua izan lezakeena, Psikiatria Zerbitzuko ZAG doktoreak bilakaera-txostenetan adierazi bezala.


      Pazientea erori baino lehen ere, erreklamatzaileak aintzat hartua zuen jada bere amak laguntza behar zezakeela, etxean edo egoitza batean, eta hasiak zituen mendekotasun-gradua baloratzeko izapideak, eta … Ospitaleko gizarte-langileek eurek eman zioten egoitza-zentroen zerrenda bat.


      Azkenik, garrantzizko beste datu bat aipatuko dugu erreklamatzailearen amaren mendetasun-egoera osasun-egoerari zor zitzaiola ondorioztatzeko, … Ospitaleko Psikiatria Zerbitzuan jasandako erorikoa gorabehera: 2014ko otsailaren 14an, alegazio-idazkiaren datan, pazienteak … zentroan ingresatuta jarraitzen zuen, nahiz eta idazki berean esan 2013ko azaroaren amaiera aldera egonkortu zirela lesioak, “egun makilarekin dabil eta”.


      Egindako instrukzioa eta espedientean jasotako txostenak aztertu ondoren, Batzordeak uste du ez dela praxi txarraren tesia egiaztatu; beraz, osasun-administrazioak ez duela ondare-erantzukizunik kasu honetan.


      71/2014 ABJI 43.etik 56.era par.


      


      Bigarrenik, aplikatutako tratamenduari dagokionez, heriotza ekiditeko baliabide egokirik eza argudiatzen baitu erreklamatzaileak, espezialistek “bazutelako pazientearen ideia autolitikoen berri, eta ez zituztelako kontuan hartu”, hau azpimarratu behar da: … Ospitale Psikiatrikoko Subakutuen Unitatean borondatez sartzeak ez dakarrela bete beharrik askatasuna eta mugimenduak murrizteko neurririk, ospitaleko gainerako ataletarako erkideez bestelakorik (bestelako portaera batek gehiegizko zorroztasunerantz lerra dezake analisia, barruan dauden pazienteen osotasunerako eta osasunerako eskubidea arriskuan dela).


      Ez dago zentro psikiatrikoetan dauden pazienteei automatikoki ezartzeko neurri murriztaileen katalogo bat, kasu bakoitzean erabili behar direlako neurri horiek, emaitza edo portaera jakin bat lortu edo galarazteko behar den denboraz eta intentsitatez bakarrik. Ideazio autolitiko aktiboa edo balizko arrisku autolitiko bat ikusten den kasuetan, borondatezko sartzea formalizatzen da eta beharrezko diren neurri prebentiboak hartzen dira.


      Kasu honetan, egonaldi ertain eta luzeetarako ospitale horretara borondatez eramateko arrazoia da “beharrezkoa iritzi izana internamendua luzatzeari, sintomen erregulazio handiagoa eta egonkorragoa lortze aldera, tratamenduari era anbulatorian jarraipena emateko aukera emango duen gizarte-estaldura erdiesteko”, eta arrisku autolitikorik ez dagoela zehazten da.


      Espedienteak egiaztatzen duenez, “boikot terapeutikoaren” unetan bakarrik (ospitalean toxikoak kontsumitzea, egun baten, eta zentrotik ihes egitea toxikoak hartzeko, beste baten) hartu ziren ospitale-barrutitik ateratzea murrizteko neurriak, Toxikoen Protokoloaren barruan, eta pazientea lagunduta atera beharra ekarri zuten, pazienteak beti onartu bazen ere. Neurri horiek ez ziren gehiegi luzatu, eta amaitu ere egin ziren, pazientea Subakutuen Unitatetik Errehabilitazio Unitatera eraman zutenean, arrisku aktiborik ez zegoela ikusita eta neurri horiek pazienteari onurarik ez zekarkiotela iritzita.


      Suizidioarekin amaitu zen ihesaldiaren aurreko egunetan, pazienteak, espedientean dauden txosten teknikoen arabera, lasai-itxura zuen, tonu animiko ona, ondo egiten zituen harremanak eta ospitaleko parkera ateratzen zen ordutegi-kontrola beteta; beraz, ez zen beharrik ikusi kontrolerako neurri murriztaile gehiago jartzeko edo etengabeko laguntasuna ipintzeko pazienteari.


      … Osasun Mentaleko Sarearen zuzendari medikoaren 2014ko otsailaren 24ko txostenak gaineratu duenez:


      “Araurik ez betetzea gertatu arren, edo aldez aurretik toxikoak hartzea edota ihes egitea… bestelako sintomarik edo arrisku aktiborik ezean, pazientearen altarekin amaitu ohi dira kasuak, baina, kasu honetan, Errehabilitazio Unitatean jarraitzeko proposamena egin zitzaion, egonaldi luzeagoa ekarriko lukeelako horrek, eta errehabilitazio psikosozialerako proiektua prestatzeko eta sendotzeko aukera. Pazienteak onartu egin zuen proposamen hori. Argi dago ez zela halako planteamendurik egingo pazientea egoera arriskuan edo egoera akutuan egongo balitz.


      Ohiko praktikan, paziente asko ditugu, ideazio suizidari luzaroan eusten diotenak, eta hori ez da egoera akutu bat, eta erabakiak hartu behar ditugu, eta pazienteak ahalik eta ondoen tratatu, arrisku kronikoa dagoen arren. Gure ustez, arrazoizko neurri eta arreta guztiak hartu ziren, kontuan hartuta ezinezkoa dela paziente bat giltzapean eta etengabeko zaintzarekin edukitzea luzaro, are gehiago nortasunaren nahasmendua diagnostikatu den kasuetan.


      Baina hori ez da bateraezina pazientearen erregimenak ihes egiteko aukera eman izanarekin, eta, era berean, ihes-orriek arrisku horretaz ohartaraztearekin. Bestela esanda, onartzen badugu paziente batek, ideazio suizida kronikoa erakusten badu edota suizidio-arrisku bat luzaroan mantendua (eta halako paziente asko dira), giltzapean beharko lukeela, Unitatetik irten gabe, ezingo litzateke tratatu. Egin-eginean ere, Osasun Mentaleko zentroetan tratatzen ditugu halako pazienteak, era anbulatorioan, ingresatu gabe, eta arriskuak onartuta, arrazoizko jarduketa terapeutiko baten mesedetan”.


      Ildo beretik, 2014ko maiatzaren 26ko Ikuskaritza Medikoaren txostenak dioenez:


      “Kasu honetan, azpimarratzekoa da pazientea beti zentroratu zela bere borondatez, eta, beraz, lehen batean behintzat, askatasuna zuela zentroa edonoiz uzteko, baldin eta espezialistek ez bazuten beste neurririk agintzen, pazientea ospitaleratze-pabiloitik ateratzea edota ospitalearen barruko perimetroan ibiltzea murrizteko.


      (…)


      … Ospitalean emandako tratamenduak eta zaintza une oro egokitu zitzaizkion pazientearen bilakaerari, halako moldez non, beharrezkoa izan zenean, ospitaleratze-pabilioitik irtetea debekatu zioten, eta hala egokitu zenean, zaindari batekin ateratzen utzi, eta bilakaerak horretarako beta eman zuenean, barrutitik bakarrik irteten utzi, orduroko presentzia-kontrolarekin. Hau da, pazientearen bilakaeraren arabera gauzatu direla beti hartutako neurriak, helburutzat hartuta, betiere, gaixotasunaren jarraipena eta kontrola era anbulatorioan egitea, eta ez mugarik gabeko ospitaleratzearen bitartez.


      … ingresatu zutenean ezarritako plan terapeutikoak ondorengo helburuak jasotzen zituen: -Hobekuntza eta egonkortze klinikoa, tratamendu anbulatoriorako aukera emango duena.-Gaixotasunaren kontzientzia eta tratamenduarekiko atxikipena hobetzea.-Tratamendu anbulatorioarekin jarraitzeko moduko gizarte-estaldura lortzea.


      Tratamendurako plana pazienteari azaldu ziotelarik, hark berak eta haren amak onartu zuten … Planak kontuan hartzen zuen pazienteak azalduak zituela ideazio autolesiboak edo suizidak, zeinak, beste alde batetik, ohikoak baitira halako pazienteetan, baina horrek ez du esan nahi halako pazienteak ingresatu behar dituztenik paziente psikiatriko kritiko edo akutuentzako unitateetan.


      (…)


      … guztiz pentsaezina da halako zentroetan sartzen den edozein pazientek norbaiten laguntasuna izango duela eguneko 24 orduetan, sartzen denetik etxerako alta ematen dioten arte; aitzitik, graduazioa bat dago tratamenduen eta haien barruko neurrien aplikazioan, pazienteek arian-arian lor dezaten euren ohiko ingurunera itzultzeko behar duten autonomia. Horrek berez dakar aukera bat onartu beharra, hots, tratamenduan, halako batean, ospitalearen barruan edo hango irteera kontrolaturen batean, pazientea bere burua mintzen edo hiltzen saiatzea, eta horrek ez du nahitaez esan nahi zabarkeriaz jokatu denik”.


      Hirugarrenik, erreklamatzaileak esandako ustezko kontrol-faltari dagokionez, “bat-batean, zergatik ez dakigula eta hamar egun baino gutxiagoan, erabateko kontrol absolutua izatetik batere kontrolik ez izatera igaro zitzaidan semea”, aipatu txostenak dio aurrekoak ez duela oinarririk; izan ere:


      “… historia klinikoaren dokumentuan jasota dagoenez, pazientea kontrolatuta dago, eta orduak erregistratuta daude, … zentroko Erizaintzako txanda bakoitzean behin gutxienez.


      Espezialistek beharrezko iritzi ziotenean, pabiliotik laguntzailearekin ateratzeko baimena eman zioten, eta pazienteak onartu egin zuen batzuetan, eta, beste batzuetan, berriz, errefusatu.


      Bere ohiko bizimodura bueltatu ahal izateko autonomia handiagoa erdieste aldera, tratamendu-planaren barruan baimena eman ziotenetan ospitaletik laguntzailerik gabe ateratzeko, orduro aurkeztu behar zuen bere burua langileen aurrean, eta hala egiten zuen, eta horrek esan nahi du egoki kontrolatuta zegoela, gainerako pazienteak bezala.”


      Ildo horretatik gaineratu behar da, lehen ihesaren ondoren, 2011ko urriaren 26an gertatu baitzen, eta bere borondatez Errehabilitazio Unitatean ingresatu zuelarik, baimena eman ziotela ospitaleratze-unitatetik laguntzarekin ateratzeko, eta, bilakaera ona erakusten zuenez, 2011ko azaroaren 8an utzi ziotela kanpora ateratzen, ospitalearen esparruan, orduroko presentzia-kontrolarekin, eta behar bezala bete zuela kontrola.


      Azkenik, erreklamatzaileak dio orduak igaro zirela pazienteak kontrolik izan gabe ospitaletik ihes egin zuen egunean, eta ez zirela haren faltaz jabetu egun horretako 19:00ak arte. Hori ere gezurtatzen du espedienteak, jasota baitago pazientea 17:45ean joan zela kontrolera, eta, 18:45ean, berriz aurkeztu ez zenez, ihes-protokoloa aktibatu zutela.


      Espedientea aztertuta, Batzordeak ez du ikusten funtsik edo logikarik gabeko jarduketarik, edota lex artis delakoa urratzen duenik, RCU jaunari arreta egin zioten medikuetan. Zehatzago esanda, ez du lex artis delakoaren inongo urraketarik ikusten neurri murriztaile gehiago agindu ez izanean. Aitzitik, hau ondorioztatzen du Batzordeak instrukziotik: pazienteari une oro eman ziotela behar zuen arreta sanitarioa. Besterik da medikuntzak berezko duen ziurgabetasuna ─are intentsoagoa psikiatriaren alorrean─, zeinaren gainean ezin baita erantzukizun-exijentziarik eraiki. Tamalez, RCU jaunaren ekintzari baino ezin zaio egotzi haren heriotza, ezinezkoa delako ─zentzu juridikoan─ kausazko loturarik ezartzea heriotzaren eta laguntza-zerbitzu sanitarioaren funtzionamenduaren artean.


      165/2014 ABJI 5244.etik 54.era par.


      


      I) Osasun zerbitzuak


      Instalazio eta ekipamenduen mantentze-lanak


      Erreklamatzailearen eta lekukoen baiestapen biribilen aurrean, Administrazioak ez du aurkeztu ez zerbitzuaren txostenik ─gertaera azaltzeko─ ez eta afari-zerbitzuak emateko zerbitzu eta protokoloei buruzkorik ere, are gutxiago gertakarietan egon ziren langileen edo hain gainbegiraleen lekuko-deklaraziorik. Gertakarien eguneko erizaintzako bilakaera-orriko oharrak baino ez dira ageri. Egin-eginean ere, ohar hau ageri da 20:10ean: “bisita-gelatik bere gelara zetorrela, hormaren eta janarien gurdien artetik igarotzen ahalegindu zen, gurdiarekin estropezu egin eta lurrera erori zen. Erorikoaren ondoren, ezker aldakako mina duela dio, eta inpotentzia funtzionala ezkerreko beheko gorputz adarrean. Guardiako medikuari abisatu zioten, traumatologia-zerbitzuarekin hitz egin zuten eta erradiografia agindu zioten. Presakoa. Guardiako traumatologoaren balorazioaren zain”. Oharra idatzi zuen erizainari elkarrizketa egin ziotelarik, “idatzitako guztia berretsi zuen, eta ez zuen argibide gehiagorik eman, igarotako denbora ikusita”.


      Ebazpen-proposamenak, bere aldetik, balio handiagoa ematen dio erizaintzako bilakaera-orriak zekarren oharrari, hau iritzita: “bertan zegoen erizainak kontatutakoaren objektibotasun eta inpartzialtasun handiagoa, erizaintzako bilakaera-orrian jarri baitzuen istripua gertatu eta 45 minutura, adieraziz, ezen, pazienteak berak egin zuela estropezu gurdiarekin, gurdiaren eta hormaren artetik igarotzen saiatu zenean”. Ondoriotzat atera dute ez zela kausaltasun-harremanik izan gurdia zerabilen pertsonaren jarduketaren eta kaltea eragin zuen erorikoaren artean, eta ukatu egin dute erreklamatu zaien erantzukizuna.


      Batzordea, hala ere, ez dator bat espedientearen instruktorearen irizpidearekin. Hemengo kontua ez da defendatzea, enplegatu publiko orori uste zaion objektibotasunaren eta inpartzialtasunaren ondorioz, enplegatu publikoaren deklarazioa nagusitu behar zaiola partikular batenari. Egia esan, ez dago aipatutako kontraesanik. Hain zuzen ere, espedientean inon ez da jasotzen zerbitzuko erizainaren deklarazioa, bilakaera-orriaren oharra baino ez da transkribatzen, eta hark ez du biderik ematen gertatutakoaren kontakizuna denik ondorioztatzeko ─testuinguruaren azalpen soil bat besterik ez, femurraren haustura azaltze aldera─, are gutxiago erizainak gertakariak bertatik bertara ikusi zituelakoari eusteko.


      Onartuta dagoenez, beraz, erreklamatzaileak bete egin du egitateen egiazkotasuna frogatzeko zama, baldin eta egitateok ondorioztatu ohi badute uzien ondore juridikoa, egitateoi aplikagarri zaizkien arau juridikoen arabera (Prozedura Zibilaren Legearen 217.2 artikulua), eta Batzordeak uste du kaltea antijuridikoa dela, eta Administrazioaren erantzukizuna sorrarazten duela.


      139/2014 ABJI 19.etik 22.era par.


      


      Baimenik ez ematea


      Informazio-faltari buruzko alegazioei dagokienez, Pazientearen autonomiari buruzko azaroaren 14ko 41/2002 Legearen 8. artikuluan xedatu duenez, baimena ahoz emango da, oro har, nahiz eta idatziz aurkeztu behar ebakuntza kirurgikoetan, prozedura diagnostiko eta terapeutiko inbaditzaileetan, eta, oro har, pazientearen osasunerako arrisku edo ondorio negatibo nabarmenak dakarten prozedurak erabiltzeko.


      Nolanahi ere, eta lehen lerroko tratamendu kimioterapiko aringarria tratamendu terapeutiko inbaditzailetzat jo behar den ala ez alde batera utzita, kontuan hartu behar da, betiere, jurisprudentziak ñabardurak jarri dizkiola pazientearen baimen informatua idatziz jaso beharrari.


      Horrenbestez, betekizun formala ez betetzea ez da garrantzizkotzat jotzen informazioa egon bada, nahiz eta beste era batera emana izan, exijitu zitekeenaz bestelakoa. Hau da, forma idatziaren faltak ez dakarrela, besterik gabe, ahoz emandako informazioaren inguruko baimenak baliorik ez izatea. Nolanahi ere, beharrezko ematen du gutxienez “jasota uztea pazientearen historia klinikoan eta hari dagokion ospitale-dokumentazioan, hala eskatzen baitu gaur egun PALek” (Auzitegi Gorenaren 2003ko maiatzaren 29ko epaia, RJ 2003/3916).


      Hortaz, frogaren ondorioetarako, pazientearen ezagutza eta onarpena frogatzeko nahikotzat jo izaten dira historia klinikoaren barruko txosten eta dokumentuetan dauden oharrak eta erreferentziak. Eta, hartara, ahozko baimena edo onarpena nahikotzat jo izan dute historia klinikoan ageri diren dokumentuen edukitik ondoriozta daitekeenean, edo. baita ere, dokumentazio horretan agertzen denean pazienteak eta tratatu zuten medikuek harreman pertsonalak izan zituztela, baldin eta informazio nahikoa izan zela ondorioztatzen bada ziurtasunez.


      Kasu honetan, pazienteak bere baimen informatua eman zuen aurreko tratamenduetarako ─kimioterapia eta buruko eta lepoko erradioterapia─; eman ere, 2011ko otsailaren 14an eta 25ean, hurrenez hurren. Gero, berreritzean, ebakuntzari eta berrirradiazioari ezinezko iritzi zietelarik, tratamendu kimioterapiko aringarria eman zioten, baina idatzizko baimenik eskatu gabe oraingoan, Osakidetzako zerbitzuek eurek onartu dutenez.


      Aurrekoa gorabehera, … Ospitaleko Onkologia Medikoko Zerbitzuak exitusa zela eta egin zuen txostenean, hau dio 2001eko uztailaren 14ari buruz: “kanpoko kontsultetan egin zioten bisita pazienteari, orduko diagnostikoa azaldu zioten eta lehen lerroko tratamendu kimioterapikoa proposatu (carboplatino-5FU-cetuximab). Eskema eta zeharkako efektuak azaldu zizkioten eta uztailaren 18rako programatu zuten ospitaleratzea”.


      Aurreko txostenetik eta gertaeren bilakabidetik atera daitekeen ondoriorik logikoena da baztertzea informaziorik eta, hala badagokio, baimenik eza. Izan ere, argi ematen du paziente bat, gaixotasun luze baten fase oso kritiko batean, gaixotasunaren larritasuna ezagututa, eta ohiko harremana duena tratamendua eman dion medikuarekin ─4 egun eta gero jaso baitzuen─, borondatez joaten da-eta harengana, nahikoa jabetuta egongo dela hartu beharreko tratamenduaz eta horrek izan ditzakeen konplikazioez. Horiek horrela, uste izatekoa da, espezialistak, tratamenduaren aurretik, nahikoa beteko zuela, ahoz, pazientearen informaziorako eskubidea, historia klinikoan agertzen den bezala. .


      Nolanahi ere, ez dugu ahaztu behar informazioa emateko betebeharra ez betetzeak ez duela kalte-ordainerako eskubiderik ematen baldin eta emaitza kaltegarriaren sorburua ez bada baimen falta egozten zaion asistentzia sanitarioa. Hala dio Auzitegi Gorenak 2011ko irailaren 30eko epaian ─RJ 2012/1034─, horri buruzko iritzi jurisprudentziala laburbiltzen baitu, eta hau ondorioztatzen: “informatzeko betebeharra ez betetzea bakarrik bihurtzen da garrantzigabe, eta kalte-ordainerako eskubiderik sortzeko indarrik gabe, emaitza kaltegarri horren kausa ez bada egintza medikoa edo asistentzia sanitarioa”.


      17/2014 ABJI 52. 53.etik 60.era par.


      


      Baimen informatuaren faltari dagokionez, RCV andreak dio denbora-tarte bat igaro zela baimena sinatu zuenetik ebakuntza egin zioten arte, eta “litekeena dela, medikuak pazienteari ahoz emandako informazioan, medikuak abisatu ez izana ebakuntzan bazegoela aurpegi-paralisia gertatzeko arriskua, bai, ordea, lesio hori gerta zitekeela ebakuntzarik egin ezean”; uste du, hortaz, “… andreari emandako asistentzia sanitarioan ez zela bete lex artis delakoa, tratamendu interbentzionista eman ziotelako, aldez aurretik abisatu gabe tratamenduaren arriskuei eta alternatibei buruz, eta, informatu gabe, arrisku batzuen mende jarri zutelako: arrisku horiek gauzatu egin ziren azkenean”.


      Denbora-tartea igaro izanari buruz, kasu honetan ezin zaio inongo garrantzirik eman horri, ebakuntzaren atzerapenak ez duelako ekarri pazientearen pairamenaren bilakabide bat, miaketa berriak eta hartu beharreko estrategia medikoen balorazio berriak exijituko zuena, eta, ondorioz, pazienteari berriz informatu beharra. Nolanahi ere, dokumentua sinatu zuenetik ebakuntza egin arte igaro zen denborak tarte gehigarri bat eman zion pazienteari bere erabakiari buruzko hausnarketa egiteko, eta, behar izanez gero, informazio osagarria lortzeko, baina ez dago jasota (eta ez da alegatu) hala jokatu duenik.


      Beste alde batetik, gezurtatuta dago ebakuntzaren balizko ondorio kaltegarriei buruzko informaziorik eman ez ziotelakoa; izan ere, baimen informatuaren dokumentuak beren-beregi jasotzen du arriskuaren azalpena, eta erreklamatzaileak sinatu izanak frogatzen du hori. Dokumentu hori (idatzizkoa behar du, Pazientearen autonomiari eta informazio zein dokumentazio klinikoaren arloko eskubide eta betebeharrei buruzko azaroaren 14ko 41/2002 Oinarrizko Legeak exijitzen baitu 8. artikuluan) berez da medikuaren eta pazientearen arteko harremanean emandako informazioa jasotzekoa, eta informazio horretan oinarrituta, dokumentua sinatu zuenean, hau deklaratu zuen: jasoa zuela informazioa “abantaila, desabantaila eta konplikazioei buruz”, ulertu “zuela jasotako informazioa” eta “egoki iritzitako galdera guztiak egiteko aukera izan zuela”.


      Ez da sinesgarria denboraz kanpo alegatu duen ezjakintasuna, urgentziarik ez zuen ebakuntza batez ari garelako, askoz lehenago proposatu zioten-eta erreklamatzaileari, zeinak aukera izan baitzuen ez onartzeko edo atzeratzeko. Dokumentuak aurreko ahozko argibiderik gabe ─edo argibideok orduan eskatu gabe─ sinatu izan balitu ere, soberan izan zuen denbora gero kirurgia horri buruzko informazio idatzia arretaz irakurtzeko eta, zalantzarik izatekotan, argitzen saiatzeko.


      19/2014 ABJI 43.etik 46.era par.


      


      Aitzitik, agerian geratu da, pazienteari miaketa egin eta medikuak botika agindu ondoren, erizainak ondo bete zuela prestatzeko eta asepsiarako ezarritako protokoloa eta botika bena barnetik ematen ahalegindu zela, baina ezin zuela amaitu, ez baitzuen bena edo zain egokirik aurkitu. Hori ikusita, muskulu barnetik ematea erabaki zuen medikuak, eta hala egin zuen azkenean.


      Erreklamatzaileak konplikazioak jasan zituen bena barneko terapiaren ondorioz, eta litekeena da hori kateterrak erabiltzen direnean. Kasu honetan, pazienteak jasan egin behar du arrisku hori, lehenago aipatutako doktrina jurisprudentzialaren arabera.


      Beste alde batetik, bena barneko bidea erabiltzearen ondorioz izan zitezkeen konplikazioei buruzko informaziorik eza argudiatu dute alegazioen aldian, baina, espedientean dauden dokumentuak aztertuta, ezin dira alegazio horiek onartu.


      Izan ere, Pazientearen autonomiari buruzko azaroaren 14ko 41/2002 Legeak 8. artikuluan dakarrenez, paziente baten osasun-eremuko jarduketa orok behar du eragindakoaren borondatezko baimen askea. Legeak dioenez, gainera, baimena ahoz emango da, oro har, nahiz eta idatziz aurkeztu behar ebakuntza kirurgikoetan, prozedura diagnostiko eta terapeutiko inbaditzaileetan, eta, oro har, pazientearen osasunerako arrisku edo ondorio negatibo nabarmenak dakarten prozedurak erabiltzeko.


      Lege-aurreikuspena kategorikoa da: behar-beharrezkoa da pazientearen baimena, egoera edozein dela ere. Baimena emateko modua, ordea, aldatu egingo da egintza medikoaren garrantziaren arabera. Hartara, orain aztertzen ari garen oinarrizko arretaren eremuan, esku-hartze asko egiten baitira, lehen batean garrantzi gutxikoak, eta sarri (odola ateratzea, benda bat jartzea, injekzioak, igeltsua jartzea, erradiografiak…), betekizun hori naturaltasun osoz egin ohi da ahoz, formalitate berezirik gabe. Halakoetan, normalean, nahikoa da pazienteak kontrakorik ez adieraztea baiezkoa eman duela ulertzeko.


      Halako kasuetan, oraingoan bezala, ezin bestela izan, ahozko baimena edo onarpena nahikotzat jotzen da historia klinikoan ageri diren dokumentuen edukitik ondoriozta daitekeenean, edo. baita ere, dokumentazio horretan agertzen denean pazienteak eta tratatu zuten medikuek harreman pertsonalak izan zituztela, baldin eta informazio nahikoa izan zela ondorioztatzen bada ziurtasunez.


      50/2014 ABJI 39.etik 44.era par.


      


      Baimen informatuari dagokionez, behar bezala prestatuta eta sinatuta ageri dira espedientean lehenengo, hirugarren eta laugarren ebakuntzari buruzkoak (33., 97. eta 136.folioak). Aldiz, bigarren ebakuntzari dagokion baimen informatuan medikuaren sinadura baino ez da ageri (2011ko urtarrilaren 17ko edo 27ko datarekin), eta ebakuntza egin behar dela agertzen da, eta letra ona ez den arren ezker azetabuluaren ordeztea (Tantalio) ikusten da, baina ez da pazientearen sinadurarik ageri dokumentuaren oinean (92. folioa).


      Hala ere, erreklamatzaileak berak onartu duenez, informazioa eman zioten azetabulua ordezteko ebakuntzari buruz, aipatu dokumentuak erakusten duenez.


      Besterik da ulertzea zehaztapen horrek pazientea nahas zezakeela ebakuntzari baiezkoa ematerakoan, protesiaren desegonkortasunaren arazoa konpontzeak eskatzen baitzuen, baita ere, ebakuntzan egiaztatu zenez, izter-zurtoina aldatzea.


      Batzordearen ustez, gaiari buruzko lege-araubidea eta horren interpretazio jurisprudentziala kontuan hartuta ─hainbat irizpenetan azaldu dugu─, ez da baimen informatua urratu, pazienteak zalantzarik gabe zekielako ebakuntza nolakoa eta zertarako zen, lasaiketaren arazoa konpontzeko, eta, jakina, azetubulua aldatuz bakarrik ez zelako konponduko, eta aldagarria helbururik gabe geratuko zelako, lehen baino okerrago, hezurrari lotu gabe geratuko zelako inplantea.


      Bestela esanda, azetabulua aldatzeko baimenak berez zekarrela haren eraginkortasunerako behar ziren neurri guztiak hartzea, barnean hartuta, hala behar izanez gero, izter-zurtoina ere aldatzea; izan ere, txosten medikoek diotenez, sarri gertatzen da zurtoin horren neurria berrikusi beharra, zementatu gabeko erabateko artroplasietako osagai protesikoen laxatzea konpontzeko.


      Laburbilduta: Batzorde honek uste du pazienteak informazio nahikoa zuela bere aldakan zuen patologia konpontzeko moduari buruzko erabakia hartzeko, eta espedienteko txostenek argi erakusten dutela ez zegoela izter-zurtoina aldatzeaz bestelako alternatibarik, azetabulua aldatzeko ebakuntzak arrakasta izango bazuen. Egin-eginean ere, bere borondatez, askatasun eta kontzientzia osoz onartu zuen azetabulua aldatzeko ebakuntza egin ziezaiotela.


      Hain zuzen ere, gainera dezagun erreklamatzaileak inoiz ez duela esan, eta ez duela berresteko txosten medikorik ekarri, azetabuluaren aldaketaren ordez aldaka-protesiaren aldaketa osoa egin izanaren ondorioak edo sekuelak diferenteak izan direnik aldakaren artoplastiak berezko dituenekiko, duten helburu terapeutikoak justifikatuta gertatzen baitira, ezinbestean.


      65/2014 ABJI 37.etik 43.era par.


      


      Egintzei buruzko desadostasun hori ikusita, txosten teknikoen inguruko hasierako hurbilketara itzuli behar dugu; izan ere, gaiak azterketa espezializatua eskatzen duenez, funtsezkoak dira txosten horiek jarduketa medikoa baloratzeko.


      Osasun-administrazioak txosten hauek ekarri ditu: egun horretan arretarekin zerikusia izan zuen zerbitzuaren txostena, eta Ikuskaritza Medikoaren txostena, jarduketa medikoa berresten duena. Erreklamatzaileak, aldiz, ez du txosten teknikorik aurkeztu aurreko txostenetako tesiei kontra egiteko. Hartara, txosten horiek ikusita, Batzordeak ─alde batera utzi gabe orratzaren balizko desbideraketaren sorburu izan zitekeen bat-bateko mugimendua garrantzizkoa izan zitekeela eta pazientearen historia klinikoan jaso beharko zela─ ezin du lex artis delakoaren urraketarik ikusi tratamendua aplikatzeko erabakian eta tratamendua gauzatzean.


      Erreklamazioak dakarren bigarren gai gisa, eta kontuan hartuta osasun-administrazioaren tesiaren oinarria zen den, hots, tratamenduari lotutako arriskua gauzatu zela azkenean, pazienteari eman zioten informazioaren ikuspegitik aztertu behar da jarduketa medikoa.


      Zerbitzuaren txostenaren arabera, emana zegoen teknikari eta balizko konplikazioei buruzko informazioa, eta pazientea, berriz, haren laguntza aktiboa beharko zela abisatuta ─horregatik ezin zitzaion sedaziorik jarri─; egin-eginean ere, dena delako teknika erabili bitartean geldi-geldi egon behar zuela azpimarratu zioten, arriskuak ahalik eta gehien gutxitzeko. Hau ere abisatu zioten: urduriegi egonez gero, ezin zela teknika hori erabili. Erreklamatzaileak aurka egiten dio bertsio horri bere alegazio-idazkian, eta dio inoiz ez ziotela eman tratamenduak zekartzan arriskuen berri.


      (…)


      Gertaturiko ondorioa ikusita, erresalburik gabe esan daiteke litekeena zela tratamenduak ondorio negatiboak eragitea pazienteari, eta, ikusi dugunez, legezko erregulazioak, horretarako, baimen informatua idatziz aurkeztea eskatzen duela.


      Baimen informaturako dokumentuzko forma hori exijituta, alderantzizkatu egiten da froga-zamari buruzko arau orokorra. Auzitegi Gorenak deklaratu izan duenez (besteak beste, 2008ko otsailaren 1eko epaia): “Baimen informatua ahoz eta idatziz galdegin eta lortu beharrak nahitaez ulertarazten du, betebeharra egoki bete izan balu, Administrazioak erraz frogatu ahal izango zuela informazio hori bazela. Gauza jakina da frogatzeko zamaren printzipio orokorrak salbuespen aipagarria duela Administrazioak erraz frogatzeko moduko egintzez ari garenean. Beste alde batetik, ezin zaio eskatu errekurtsogileari informaziorik gertatu ez zelakoaren justifikazioa, egintza negatiboa baita, frogatzen zaila gertatuko litzaiokeena”.


      Kasu honetan, pazientearen historia klinikoak ez dakar tratamendu horretarako berariazko baimen informatuaren dokumenturik; hala ere, badakar berariazko ohar bat pazienteari emandako informazioari buruz. Zehazki, ohar hau erakusten du bilakaera-orriak: “teknika eta izan daitezkeen konplikazioak azaldu dizkiot pazienteari”.


      Hona, beraz, auzia: historia klinikoak dioena ikusita, frogatutzat jo daiteke pazienteari zor zitzaion oinarrizko informazioa eman ziotela? Informazio horrek, 41/2002 Legearen 10.1 artikuluaren arabera, hauek eduki behar ditu: “a) ebakuntzak ziurtasunez eragiten dituen ondorio garrantzizkoak; b) pazientearen inguruabar pertsonal edo profesionalekin zerikusia duten arriskuak; c) baldintza arruntetan gerta daitezkeen arriskuak, esperientzia eta zientziaren egoera kontuan hartuta, edota ebakuntza-motarekin zuzeneko zerikusia dutenak; eta d) kontraindikazioak”.


      Bada, kontuan hartuta erreklamatzailearen alegazioak, eta zorroztasun beraz aplikatuta froga-kargaren arauak, Batzordeak uste du osasun-administrazioak ez duela nahikoa egiaztatu pazienteari behar bezalako informaziorik eman zitzaionik alderdi horiei buruz. Uste du, zehazki, ez dela egiaztaturik geratu pazienteari informazio egokia eman zitzaionik tratamendu hori egiteak ekar zitzakeen arriskuei buruz.


      Ikusita zer emaitza atera den, eta kontuan hartuta esku hartu zuen zerbitzu medikoak berak kausalki lotzen dituela emaitza eta pazienteak bat-batean egindako mugimendu bat, historia klinikoan sartutako ohar orokor bat ezin da nahikotzat jo informazio-betebeharra bete izana egiaztatzeko, kontuan hartzen bada pazienteak halako informaziorik jaso ez duelakoari eusten diola.


      Hau ondorioztatu behar da, beraz: gerora gauzatu zen arriskuaren izaerari eta larritasunari begiratuta, arriskuari buruzko berariazko informazioa zor zitzaiola pazienteari, eta informazio hori jasota utzi behar zela historia klinikoan, legeak eskatzen duen bezala. Ez da frogatuta geratu, ostera, pazienteari informaziorik eman ziotenik tratamenduaren arriskuei eta balizko kontraindikazioei buruz, ez eta izan zitekeen ondorioei buruz ere. Horrenbestez, ez zuten hori egiteko beharra bete, eta ez zuten pazientearen autonomia errespetatu, haren esku utzi behar zuten-eta froga horiek egitea onartu edo errefusatzea, berezko dituen askatasuna eta duintasuna baliatuta.


      134/2014 ABJI 53.etik 65.era par.


      


      Jasota geratu denez, JCDS andreak euskal osasun-administrazioari egozten dio ardura-falta, hau da, praxi mediko txarra, 13 urtez luzatzeagatik Lofton botikarekin egindako tratamendua, botikak pazienteari eragiten zizkion ondorio kaltegarrien berri eman gabe ─buruko minak eta zorabioak, dioenez─. Erreklamatzaileak ez du aditu-txostenik ekarri bere argudioei eusteko.


      JCDS andrearen erreklamaziotik ondoriozta daitekeenez, botika hartzeari utzi zionean jabetu zen, antza, hark eragiten zizkion kalteez; izan ere, dioenez, hobekuntza itzela izan zuen Lofton-tratamendua eten ziotenean.


      Erreklamazioaren berezitasunak ikusita, hau adierazi behar da, lehenik eta behin: AJAPELen 141. artikuluaren arabera, “Herritarrei kalteak ordainduko zaizkie, bakar-bakarrik, legez kalte horiek jasan beharrik ez badute. Kaltea dakarren gertakari edo gorabehera bada, eta, nahiz une horretako zientziak zein teknikak eskainitako bide guztiak erabili, ezin izan bada aurretiaz ikusi edo saihestu, orduan, herri-administrazioek ez dute kalterik zertan ordaindu. Besterik izango da, herri-administrazioek horrelako egoeretan legez ematen dituzten laguntzak edo diruak”.


      Gogoratzekoa da, baita ere, Estatuari dagokiola produktu farmazeutikoei buruzko legeriaren gaineko eskumenaren titulartasun esklusiboa, hala dio-eta Konstituzioaren 149.1.16 artikulua. Eskumen-esleipen hori osatzera etorri da Euskal Autonomia Erkidegoko Estatutua, 18.3 artikuluan baitio Euskal Autonomia Erkidegoari egokituko zaiola produktu farmazeutikoei buruzko estatu-legeriaren exekuzioa.


      Azaldutakoari garapena emanez, Sendagaien eta produktu sanitarioen bermeei eta erabilera arrazionalari buruzko uztailaren 26ko 29/2006 Legeak (SPSBEAL) 9. artikuluan dioenez, “ezin da industrialki prestaturiko medikamenturik merkaturatu Sendagaien eta Osasun Produktuen Espainiako Agentziaren aldez aurreko baimenik gabe eta Medikamentuen Erregistroan inskribatu gabe edo baimenik lortu gabe gizakientzako edo albaitaritzarako sendagaiak baimendu eta kontrolatzeko prozedura komunitarioak ezartzen dituzten Europako arauen arabera, Sendagaietarako Europako Agentziak erregulatzen baititu”.


      Ildo beretik, SPSBEALren 22. artikuluak dioenez, Sendagaien eta Osasun Produktuen Espainiako Agentziaren esku dago baimena aldi baterako etetea edo behin betiko errebokatzea bertan zehaztutako kasuetan.


      Hau ere esan behar da: Sendagaien eta Osasun Produktuen Espainiako Agentziaren esanetan, botikak edo sendagaiak erretiratzearen arrazoia izan zela okerreko erreakzio neurologiko eta kardiologiko larriak agertu zirela, heriotzerainokoak batzuetan, medikamentuaren gaindosiak nahi gabe edo nahita hartzeari lotuta. Beraz, gomendutako dosiekin jarraituz gero tratamendua, ez luke halako ondorio larririk ekarriko.


      Emandako sorospen medikoari dagokionez, Kirurgia Baskularreko Zerbitzuaren bilakaera-orrietatik ateratzen da jarraipen erregularra egin zitzaiola Raynaud-en gaixotasunaren tratamenduari,eta zenbait botika probatu zirela, hala nola Hemovas (pentoxifilina), Adalat Oros (nifedipino) eta Lofton (blufomedil). Egin-eginean ere, hau jasotzen da aipatu zerbitzuaren 2011/7/8ko txostenaren “bilakaera” atalean: “pazienteak egonkor iraun du urteetan zehar, eta neurri higieniko posturalekin eta Lofton-tratamenduarekin kontrolatu zaio klinika”.


      Bilakaera-orri horietan ez dago jasota buruko minik edo zorabiorik izan zuenik Lofton hartu bitartean. Aldiz, 1997/1/29ko ohar batean jasotzen denez, Adelat-ekin ematen baitzioten tratamendua orduan: “klinikoki hobeto Hemovas-ekin baino, baina zorabioak izaten dituela dio, jasateko modukoak”.


      Ebaluazio-orrietan jasotzen denez, era berean, 2001/6/28 eta 2007/3/13ko kontsultak direla eta, azalpenak eman zizkioten pazienteari ematen ari zitzaizkion tratamendu medikoari buruz.


      JCDS andreari arreta egin zion medikuak hau dio 2012ko martxoaren 2ko txostenean:


      “Pazienteak egonkor iraun du urteetan zehar, eta neurri higieniko posturalekin eta Lofton-tratamenduarekin kontrolatu zaio klinika”. Pazienteari Lofton (Buflomedil hidrokloruro) agindu zitzaion tratamendurako 1998an. Osasun Ministerioak, garai hartan, baimendua zuen botika horren erabilera, merkaturatzea, banaketa, salmenta eta preskripzio medikoa. Pazienteak, gainera, ez zuen botika hori hartzeko kontraindikaziorik; izan ere:


      - Ez zion alergiarik (hipersensibilitaterik) buflomedil hidrokloruroari edo botikaren gainerako osagaiei (Lofton 150 mg, pilula estaliak).


      - Ez zegoen erditu berri eta ez zuen arteria-hemorragia larririk.


      - Ez zuen giltzurrun-gutxiegitasun larririk (kreatinina-argitzea < 30ml/min) ez eta gibel-gutxiegitasunik ere.


      - Ez zuen epilepsiarik.


      - Ez zuen izan hipotentsiorik, hipotonia larririk (giharren tonua gutxitzea) edo bihotzeko eritasunik.


      Maiatzaren 25ean, errebisiora joan zen kontsultara, eta, Osasun Ministerioaren gomendioei jarraiki, Sendagaien eta Osasun Produktuen Espainiako Agentziaren informazio-oharra ikusita, eten egin zitzaion tratamendua.”


      Ikuskaritza medikoaren txostenak errepasoa ematen dio blufomedilekin egindako tratamenduaren kontraindikazio eta kontrako erreakzio ohikoenei, eta ondorioztatzen du kasu honetan ez zegoela halakorik, edo, izatekotan (aldian behingo buruko minak), beste faktore batzuen ondoriozkoak zirela.


      Erreklamatzaileak dioenez ez ziotela informaziorik eman botikaren ondorio kaltegarriei buruz, hau ageri da Ikuskaritza Medikoaren txostenean: “ez dago idatziz jasota pazienteari ondorio kaltegarrien gaineko informaziorik eman ziotenik tratamenduaren hasieran; hala ere, halako tratamenduetan, ez da ohikoa izaten baimen informatua sinatzea. Hala ere, pazienteak, buflomedil tratamenduak iraun zuen 12 urteetan, errebisio asko izan zituen Kirurgia Baskularreko zerbitzuan, eta errebisio batzuetan, bilakaera-orrietan ageri da tratamendua eta klinika azaldu ziotela pazienteari”.


      Ikuskaritzaren txostenak gaineratu duenez, pazienteak, tratamendu luzeak iraun zuen bitartean, aukera izan zuen botikarekin batera datorren erabilera-orria irakurtzeko, eta, zalantzarik izanez gero, mediku espezialistari galdetzeko.


      Horri buruz, Pazientearen autonomia eta informazio eta dokumentazio klinikoko gaiei buruzko eskubide eta betebeharrak erregulatzeko azaroaren 14ko 41/2002 oinarrizko Legearen 8. artikuluak dioenez:


      “Baimena ahozkoa izango da, oro har. Hala ere, idatziz aurkeztuko da kasu hauetan:


      - Ebakuntza kirurgikoak.


      - Prozedura diagnostiko eta terapeutiko inbaditzaileak.


      - Oro har, pazientearen osasunean ondorio negatibo nabarmena izan dezaketen arrisku eta eragozpenak dakartzaten prozedurak aplikatzen direnean”.


      Gauza bera dio martxoaren 13ko 38/2012 Dekretuak 25.3 artikuluan. Historia klinikoari eta osasun-arloko paziente eta profesionalek dokumentazio klinikoaren arloan dituzten eskubide eta obligazioei buruzkoa da dekretu hori.


      Horrenbestez, pazienteari agindu zitzaion tratamendua ez denez sartzen baimen informatua idatziz jaso beharra duten kasuen artean, hau ondorioztatu behar da: horri buruzkoan, ez dela osasun-administrazioaren funtzionamendu txarrik izan.


      148/2014 ABJI 28.etik 44.era par.


      


      Aukera galtzea


      Beraz, kasu honetan, ebazpen-proposamenak onartzen duen bezala, argi dago hasierako diagnostikoaren akatsak aukera galtzea ekarri duela, tratamendu egokiari dagokionez, eta pazientearentzako galera larria; izan ere, ospitaleratze agresiboa jasan behar izan zuen, bidegabekoa, eta ez zioten arindu pisuaren edo muskulu-masaren galera, ez eta etengabeko sabelalde-minak ere. Behar ez zuen tratamendua ezarri zitzaion, eta bizitza pertsonala nahastu zioten eta ikasketak atzeratu. Pairamen horiek, pairamenen organikotasuna baztertzeko proba egokiak ez egitearen ondorio izan direnez, demanda aurkeztu zaion Administrazioak ordaindu beharrekoak dira, demanda aurkeztu duenak ez duelako betebehar juridikorik lex artis ad hoc delakoa betetzen ez duen ekintza bat jasateko.


      105/2014 ABJI 57.era par.


      


      Ez dute zalantzan jarri, beraz, bidegabeko atzerapena egon zela MBML andreak zuen tumorearen diagnostikoan. Arreta egin zioten osasun-zerbitzuei egotz dakieke atzerapena (pazientearen osasun zentroa eta … Ospitaleko Larrialdi Zerbitzua. Baina diagnostikoaren atzerapen horrek ─praxi txarra, beraz─ ondare-erantzukizuna sortuko badu, kausaren bidez lotu behar zaio emaitza kaltegarriari, pazienteari tratamendua emateko eta haren bizi-kalitatea hobetzeko aukera galtzea ekarri duen aldetik, erreklamatzaileen argudioen arabera.


      Balorazio hori egiteko, baina, parte hartu duen ikuskatzaile medikoaren iritzia baino ez du Batzordeak. Hau da ikuskatzailearen ondorioa: “Nahiz eta biriketako minbiziaren diagnostikoa lehenago egin, torax-erradiografiak zuzen ebaluatuta, diagnostiko horrek ez zion pronostiko hoberik ekarriko pazienteari; izan ere, berdin izango zen IV.estadioko tumore bat, hezurretako eta garuneko metastasiarekin, zeinaren biziraupen-tasa %1 den”.


      Ikuskatzaileak zehatzago azaltzen du azken konklusio hori kasuaren azterketa egiterakoan ─aipatzen duen bibliografia zientifikoan oinarritutako gogoeta medikoen ondoren─; era berean, irizpide medikoetan oinarrituta, balorazio bat egiten du, gaixotasunaren bilakaera nolakoa izango ote zen diagnostiko zuzena egin izan balute toraxeko lehen erradiografia egin zutenean. Honela dio:


      “(…)


      Pazienteari gaixotasuna diagnostikatu ziotenean, bi biriketara hedatuta baitzegoen, urrutiko metastasi-eragina ere bazuen, hezur- eta garun-lesioak alegia, OTAk erakutsi zuenez. Atzera begiratuz gero, honela interpreta daiteke pazienteak zuen koadro klinikoa ─lausoa hasieran, baina sintomatologia iraunkorrarekin─: gaixotasun horren ondoriozkotzat. Diagnostiko hori izan zen T4, N2, M1 (IV. estadioa), eta sailkapen bera izango zuen diagnostikoa hilabete batzuk lehenago eginez gero─2012ko abenduan edo 2013ko otsailean─, torax-erradiografia batzuk gaizki interpretatu zituztenean, irudi haiek orduan ere erakusten zutelako bi birikak hartuta zeudela, eta hezurretako minez zegoelako pazientea. Hau da, torax-erradiografia horiek ongi ebaluatuz gero, pazientearen azterketa berrorientatu eta lehenago ondorioztatu izan balitz biriketako minbiziaren diagnostikoa, diagnostiko horrek ez zuen ekarriko TNM-sistemako beste sailkapenik edo pazientearentzako pronostiko hobea izango zuen egoera klinikorik.


      Pazienteari biriketako kartzinoma diagnostikatu ziotelarik, haren klinika interesgabea zen oraindik, eta ez bereziki desgaitzailea. Diagnostikoa osatzeko azterketetan (tumorearen zabalkundea) eta tumorearen aurkako tratamendua (onkogeneen azterketa) prestatzen ari zirela gertatu zen osasun-egoeraren bat-bateko okertze azkarra, ospitaleratze urgentea eragin zuena: kartzinomatosi meningeoa izango zen, seguraski, eta ezinezkoa izan zen egonkortzea eta tumorearen aurkako tratamendua hastea.


      Litekeena da ─ezin ziurtatu, baina-─, diagnostiko zuzena lehenago eginez gero ─hilabete gutxi lehenago─, pazienteak tratamendu onkologikoa hasi ahal izana, baina, diagnostikatu ziotenerako zuen metastasi-gradua ikusita, ez zuen sendatzeko aukerarik batere, eta ezin da pentsatu bizitza-kalitatea hobetuko zitzaionik (ordura arte, egia esan, apenas erakutsi zuen eraginik) tumorearen aurkako tratamenduaren mende egongo zen bitartean. Kontuan hartu behar da ─aurreko atalean adierazi dugunez─ biriketako minbizi ez mikrozitikoa IV. estadioan duten pazienteen bost urterako biziraupen tasa %1 dela”


      Ikuskatzaile medikoak ematen dituen datu eta balorazio indartsu eta argiak ikusita, kontrako frogarik ezean, Batzordeak ezin du ondorioztatu tratamendurako aukera-galera izan denik, ez behintzat erreklamatzaileak dioen moduan.


      Auzitegi Gorenaren 2012ko abenduaren 3ko epaiak gogoratzen duenez (RJ 2013\582), doktrina bateratzeko kasazio-errekurtsoan eman baitzuen, aurreko epai batzuk aipatuta (haien artean, 2012ko maiatzaren 22koa ─RJ 2012\6930─ eta 2011ko urriaren 19koa ─RJ 2012\1298─): “aukera-galtzea esaten zaion horrek ezaugarritzat du ziurgabetasuna, hau da, alde batera utzitako jarduketa medikoak pazientearen osasun-egoera okerra saihestu edo hobetuko zuen ezin jakitea. Horrenbestez, eragindako kaltea baloratzeko, bi elementu edo batugai hartu behar dira kontuan, zehazten zailak, hala nola jarduketa horrek eragin onuragarria izateko probabilitate-gradua, eta eragin onuragarriaren gradua, munta edo norainokoa”.


      Hala ere, espedienteak ez dago daturik agerian uzteko diagnostikoaren atzerapen frogatu eta bidegabe hori, osasun-zerbitzuari egozteko modukoa, erabakigarria izan zela gaixotasunaren bilakaerarako. Erreklamatzaileak ere ez du frogarik ekarri hori egiaztatzeko.


      Ikuskatzaile medikoak argi esan duenez, 2012ko maiatzean egindako diagnostikoak honela sailkatu zuen kartzinoma: “T4, N2, M1 (IV. estadioa)”. Eta, gaineratu duenez, sailkapen bera izango zen diagnostikoa hilabete batzuk lehenago, torax-erradiografiaren datuak gaizki interpretatu zirenean, eginda ere. Haren esanetan, erradiografia horietan hartutako irudiek bi birikak hartuta zeudela erakusten dute, eta horri pazienteak zuen hezurretako mina gehituz gero, pentsatu behar da, kartzinoma une hartan diagnostikatuta ere, pazienteak ez zuela pronostiko hoberik izango.


      Batzordeak, beraz, ez du juzgu-elementurik aski esateko diagnostikoaren atzerapenak ekarri duela galtzea gaixotasunak izan zuen bilakaeraz bestelakoa izateko aukera, eta, beraz, erreklamatzaileei kalte-ordaina eman behar zaiela aukera galtzeak jasanarazi zien kalte moralarengatik.


      Betekizun bat falta da, beraz, ondare-erantzukizuna aitortzeko: osasun-zerbitzuaren ekintzaren edo omisioaren eta emaitza lesiboaren arteko kausazko harremana; izan ere, aurreratu dugu jada, normalean erreklamatzaileari dagokio hura frogatzea, Auzitegi Gorenaren Administrazioarekiko Auzien Salaren jurisprudentzia baketsu bezain etengabeak dioen bezala (denen erakusgarri, 2012ko uztailaren 21eko epaia).


      Laburbilduta: azaldutako arrazoiengatik, gertatu zen heriotzak ekarri zuen kaltea ezin da jo, Batzordearen ustez, lesio antijuridiko AJAPELen 141.1 artikuluak aurreikusitakoaren arabera ordaintzeko modukotzat.


      169/2014 ABJI 42.etik 51.era par.


      


      Praxia


      Batzordearen ustez, bereziki egin behar zaio jaramon doktrina jurisprudentzial horri baldin eta saiatzen bagara jakiten MEEBA andrearen ebakuntza kirurgikoaren atzerapena osasun-administrazioaren funtzionamendu txarra izan den ala ez.


      Ezer baino lehen esan behar da Batzordeak baduela, lantegi horretan, arau-parametro bat, osasun-zerbitzuaren funtzionamenduaren arrazoizko estandarra definitzen duena.


      Osasun Sistema Nazionalaren kohesio eta kalitateari buruzko maiatzaren 28ko 16/2003 Legearen 4.artikuluaren arabera, herritarrek Osasun Sistema Nazionalean dituzten eskubide dira osasun-laguntza jasotzea bizi diren autonomia-erkidegoan, 25. artikuluan jasotakoaren araberako gehienezko denbora batean; orobat, beste autonomia-erkidego batera joanak direlarik, erkidego horren osasun-zerbitzutik jasotzea Osasun Sistema Nazionaleko prestazioen katalogoko osasun-laguntza, hala behar badute, autonomia-erkidegoan bizi diren herritarren baldintza eta berme berberekin.


      Era berean, 23. artikuluan, irisgarritasun-bermea erregulatzen duenean dio Osasun Sistema Nazionalaren erabiltzaileek berdintasun eraginkorraren baldintzetan izango dutela osasun prestazioetarako sarbidea edo irispidea.


      25. artikuluak, bere aldetik, denbora-bermeak ezarri, eta hau xedatu du: lurraldearteko kontseiluaren barruan adostuko direla esparru-irizpide batzuk, Osasun Sistema Nazionaleko prestazioetara iristeko gehieneko denbora bermatze-aldera, eta errege-dekretuz onartuko direla. Autonomia-erkidegoek esparru horren barruan definituko dituzte beren zerbitzu-zorroetara iristeko gehieneko denborak.


      Aurreikuspen hori betetzera etorri zen 1039/2011 Errege Dekretua, uztailaren 15ekoa, Osasun-sistema Nazionaleko osasun-prestazioak eskuratzeko gehienezko denbora bermatzeko esparru-irizpideak ezartzen dituena.


      Euskal Autonomia Erkidegoari dagokionez, berriz, martxoaren 21eko 65/2006 Dekretuak osatzen du aplikatzeko araubide juridikoa, Euskadiko Osasun Sistemaren konturako prozedura kirurgiko programatuetara eta urgenteak ez direnetara iristeko gehienezko epeak ezarri baititu.


      Orain interesatzen zaigunerako, hau da dekretuaren xedea, 1. artikuluak dakarrenaren arabera: “urgenteak ez diren prozedura kirurgikoetarako edo programatuetarako erantzun-epe bat bermatzea”. Hauek ere azpimarra daitezke dekretuaren edukitik: berme-epeak (4. artikulua), berme-epeak zenbatzen hasteko formula (5. artikulua), erantzun-epea ez betetzearen ondorioak (6.artikulua) eta interbentzio kirurgikorako gehienezko epea aldi batean eteteko kasuak (9. artikulua).


      Aurreikuspen horiek ikusita, 2012ko abuztuaren 29an gertatuko zen zenbaketaren hasiera (orduan bete zuten eskari-orria), eta, ebakuntza egin zenerako, 2013ko urriaren 29an, urte bat eta bi hilabete igaro ziren, eta gaindituta zegoen bermeko gehieneko epea, 180 egun, eta ez dago jasota aldi baterako eteterako bidezko kausa bat justifika zezakeen inguruabarrik.


      Itxaron-zerrendei eta haien bidezko justifikazioari dagokienez, Estatu Kontseiluak esandakoa gogora daiteke, 1774/2005 espedientea denen erakusgarri:


      “Itxaron-zerrendak” berez dira nahi ez izatekoak, baina horrek ez du esan nahi halakoak izate hutsak nahitaez dakarrenik osasun-zerbitzu publikoaren titulartasuna duen administrazioaren ondare-erantzukizuna deklaratzea. Egin-eginean ere, argi dago botere publikoei Konstituzioaren aginduz dagokiela aurreneurrien bidez eta beharrezkoak diren zerbitzu eta prestazioen bidez osasun publikoa antolatu eta babestea (Konstituzioaren 43. artikulua). Baina botere publikoek eremu horretan duten jarduketaren helburuetako bat itxaron-zerrenden aurka egitea bada ere, baliabideen eskasiak edo kasuan kasuko beste inguruabar batzuek zerrenda horien errealitatea frogatzen dute. Eutsiz gero pazienteak beti duela berehalakotasun baterako eskubidea ─adibidez, ebakuntza kirurgikoei dagokienez─, mugarik gabe irekiko litzaioke osasun publikoaren edozein aseguraturi aukera bat ─berehalakotasun hori bete ezean─, osasun pribatura jo eta aurrekontu publikoei egoztekoa (erantzukizunaren institutuaren bidez) hala kostua nola balizko kalte-galerak, halakorik gertatuz gero. Tratamendua berehala jasotzea nahi izatekoa izanda, eta Konstituzioak, osasunerako eskubidea babesteko ikuspegiaren aldetik, botere publikoei agindu diena berretsita, gure ordenamendu juridikoak, hala ere, ez du sistemarik aurkitu berehalakotasun hori bermatzeko beti osasun publikoan”. Gauzak horrela, ondare-erantzukizuneko erreklamazioei soluzioa emateko “aldez aurretik aztertu behar dira kasuko inguruabarrak; batez ere, pazienteen pairamenak, tratamenduari aurreikus dakiokeen atzerapena eta gainerako inguruabarrak, arrazoiz onar daitekeen atzerapentzat jo daitekeena argitzeko. Hartara, atzerapena garaiko estandarren barruan sartzen bada eta itxaronaldiaren arrazoizkotasuna haustea ez badakar, pazienteak jasateko modukoa izango da, kasu horretan ezingo delako atzerapena jo kalte indibidualizatutzat, baizik eta karga bat bezala hartu, osasun publikoaren aseguratu guztiek betebehar juridikoz jasan behar dutena. Hori ez da hartu behar, hala ere, itxaron-zerrendaren kontrako borroka behar ez bezala lasaitzetzat, baizik eta planteatuko arazoari eman beharreko soluzio orekatutzat, kasuz kasu ebatzi beharko da eta (262/2001 irizpena, 2001eko azaroaren 15ekoa).


      Hala ere, kasu honetan, itxaron-zerrenda ez ezik, prozedura kirurgikoetara iristeko gehieneko epea ezarrita duen zerrenda ere badugu, eta epe hori, jakina, Euskal Osasun Zerbitzuak bere esku dituen baliabideak eta eskuarteak baloratu eta gero finkatu da.


      Bada, argi dago itxaronaldia gehiegizkoa izan dela, eta 65/2006 Dekretuak finkatutako gehieneko epea, ebakuntza bat egitekoa, sobera gainditu dela. Ustez erantzukizuna duen administrazioak, aldiz, ez du azalpenik eman, eman zitzakeen bakarra izanda ere, zer inguruabar gertatu den atzerapen hori arrazoizko eta proportzionatua izateko.


      65/2005 Dekretuaren 6. artikuluaren arabera, pazienteak beste osasun-zentro batean atenditua izateko baimena eskatzen badu, eskabide-orriari zuzendaritza medikoaren txostena erantsiko dio, eta bertan “pazientearen itxaron-egoeraren inguruko informazioa adieraziko da”.


      Egia esan, epea gainditze hutsak ez dakar berez funtzionamendu txarra, atzerapena zuritzeko arrazoiak izan daitezkeelako. Atzerapen hutsak, beraz, ez du ekarriko atzerapen antijuridikoa, berez. Adibidez, litekeena da data horietan beste zerbitzu-eskatzaile batzuk izatea, lehentasunezkoak, edo zerrendak sartutako pazienteen kopuruak galarazi izana behar zen arreta lehenago jasotzea, eta diagnostiko bereko ebakuntzak erreklamatzailearen epearen antzekoetan egitea, erreklamatzailea zerrendan bidegabeki atzeratu gabe, artroskopiaren zain zeuden pazienteei aplikatutako denbora estandarra ere erabilita arreta emateko.


      Kasu honetan, ordea, ezer ez dakigu atzerapena ekarri duten inguruabarrei buruz, ez baita ezer frogatu edo argudiatu, eta, berriz diogu, ustez erantzukizuna zuen zerbitzuak bakarrik egiazta zezakeen aparteko inguruabarrak gertatu zirela 65/2006 Dekretua betetzea galarazteko moduan.


      Testuinguru horretan, Batzordeak bere egiten ditu Auzitegi Gorenak 2001eko irailaren 24ko epaian (RJ 9178) azaleratu zituen gogoetak:


      “Ilara izeneko erregimena aspaldiko irizpidea da, eta zerbitzu publikoen erregulazio juridikoaren interpretazio aplikatiboa inspiratzen du, oro har, eta, bereziki, osasun-zerbitzu publikoarena. Giza- eta gauza-baliabideen eskuragarritasuna beti da mugatua, eta gogoan eduki behar da beti.


      Baina instantziako salak Sevillako Adminstrazioa kondenatzeko erabili dituen arrazoiak beste batzuk dira, eta laugarren oinarriaren azken zatian azaltzen dira. Egin-eginean ere, azalpena behar zuen ─eta Osasun Zerbitzuak egin behar zuen hori, eta ez du egin─ guardiako angiologorik ez izateak. Eta azaldu beharreko zen, baita ere, eta Andaluziako Osasun Zerbitzuak zuen azalpena emateko zama prozesala, eta ez zuen egin, ezta ere, zergatik Virgen Macarena Ospitaleak ezin izan zuen pazientea artatu.


      Beraz, ez gara Administrazioari eskatzen ari mugarik gabeko baliabideak izan ditzala ─antijuridikoa izango litzateke, gauzen izaeraren aurka eta senaren beraren kontra joango litzatekeelako─, baizik eta ondo frogatu dezala sistemaren barruan eskueran zeuden giza- eta gauza-baliabideak operatibo zeudela, beste paziente batzuei arreta ematen; hain zuzen ere, ilaran aurretik izateagatik sisteman lehenago sartu zirenei.


      Inpugnaturiko epaiak ez dio inongo eragozpenik jartzen kasuan esku hartu zuten medikuen portaerari, eta gure Salak ere ez. Epaian ageri diren egintza frogatuen deskribapenak argi uzten du zegokien betebeharra bete zutela, bakoitzak berea, modu eredugarrian bete ere. Eta 5. oinarriak hitzez hitz dio frogatuta dagoela «apirilaren 20an guardian zeuden profesionalek zuzen eta egoki jardun zutela, eta ez dela ikusten ez zabarkeriarik ez eriarenganako arreta-faltarik».


      Baina Administrazioaren kontratuz kanpoko erantzukizuna objektiboa da, eta «zerbitzuaren falta» horretan –Frantziako doktrinak dioenez: «faute de service»– oinarritzen da Andaluziako Osasun Zerbitzuaren erantzukizun-deklarazioa”.


      145/2014 ABJI 38.etik 53.era par.


      


      Aurrekoa azalduta, ezin da erreklamatzailearen ondare-erantzukizuneko uzia onartu, aukera galtzearen teoria doktrinal eta jurisprudentzialean oinarrituta.


      Auzitegi Gorenaren Administrazioarekiko Auzien Salaren jurisprudentzian, doktrina hori ageri zaigu, besteak beste, 2010eko ekainaren 25ean epaian (RJ 2010\5886), nola eta honela:


      “(…) Aukera galtzea 2008ko uztailaren 7ko epaian (RC 4.476/2.004 zk.) definitzen da, besteak beste: espektatibez gabetzea da, (…) eta, diogunez, kalte antijuridikoa; izan ere, nahiz eta medikuntzan aritzeak berez ekarri emaitzen ziurtasunik-eza (sendatzeko eskubiderik ez izatea esplikatzen du horrek), herritarrek berme bat behar dute euren osasun-zerbitzuen aurrean, hots, gutxienez arretaz tratatuko dituztela jakin, zientzia medikoak osasun-administrazioen esku jartzen dituen baliabideak eta tresnak aplikatuta, eta badute eskubidea, Frantziako doktrinak dioen bezala, «zerbitzuaren falta»rik gerta ez dadin (…).”


      Auzitegi Gorenaren 2008ko otsailaren 21eko epaiak (RJ 2008, 1247) ñabardura hau ekarri du: “«autoen kasuan, ez zaio utzi inongo jarduketa mediko egiteari, eta ez da alde batera utzi inongo tratamendu posiblerik, horretan datza aukera galtzea». Ildo beretik, 2005eko uztailaren 13ko epaian (RC 435/2.004 zk.), adierazten dugu: «eta ez dago jasota diagnostiko goiztiar baten kausa-ondorio erlazioa; izan ere, errekurritutako epaiak dioenez, aukera-galtzea gertatuko bada, egoera garrantzizko batetik ondorioztatu behar da, bai praxi txarra erakusten duen jarduketa medikotik, bai protokoloaren aurkako jarduketa batetik, bai beste inguruabar batzuengatik, hala nola sintomatologia sinple eta argi bat, gaizki jokatu zutela edo baliabideak alde batera utzi zituztela adierazten duena»”.


      Aztertutako kasuan, ez dira doktrina hori aplikatzeko funtsezko oinarriak ematen. Eta, bereziki: (I) ez dago jasota aldez aurretik zabarkeriazko jarduketa mediko bat egon zenik, CAM andrearen sendaketa-aukerak gutxitzearekin kausaren bitartez lotuta; (II) CAM andreak zuen gaixotasunaren berariazko sintomak azaleratu zirenean egin ahal izan zuten diagnostikoa ─ordura arte, sintomatologia ez zetorren bat literatura zientifikoak torax-aneurismaren hausturari egozten dionarekin─, orduan egin zizkioten berariazko proba batzuk, orduan sortuta susmo-diagnostikoa berresteko; eta (III) espedientean dokumentatuta dago CAM andreak arreta mediko jarraitua jaso zuela, eta inoiz ez zela arretarik gabe egon.


      Laburbilduta: azaldutako arrazoiengatik, gertatu zen heriotzak ekarri zuen kaltea ezin da jo, Batzordearen ustez, osasun-zerbitzuari kausaren bidez lotutako lesio antijuridikotzat, eta, horrenbestez, ez da AJAPELen 139 artikuluak aurreikusitakoaren arabera ordaintzeko modukoa.


      180/2014 ABJI 44.etik 48.era par.


      


      Gauzak horrela, eta, aurreratu dugunez, erreklamazioak berak ere ez badu planteatzen horri buruzko zalantzarik, jarduketa medikoa aztertu behar da, lehenengo eta behin, zabarkeriazko jarduera edo lex artisaren kontrakoa baztertzeko.


      Ildo horretatik, argia eta biribila da ikuskatzaile medikoaren txostena. Dioenez, LCO andrea egoki artatu zuten ikuspegi mediko eta kirurgikotik. Oftalmologia Zerbitzuaren ildotik berresten duenez, 2001ean egin zioten ebakuntza gorabeherarik gabe joan zen, eta pazienteak espero zitzaion ikusmen-zolitasuna erdietsi zuela: 0,8 eskuineko begirako, eta 0,7 ezkerrerako.


      Osakidetzak garatutako jarduketa medikoaren ondoriozko kaltea baztertuta, honela berbideratu behar da kontua: katarata-ebakuntzetan jarri zizkioten lenteen opakutzeak eragindako kalteak ─inork ez du zalantzan jartzen─ nor zuen erantzule.


      Osakidetzak ez du inongo erantzukizunik onartzen, eta lenteen fabrikatzailea jotzen du erantzule bakartzat, eta antz handiko kasu bat aipatzen du, zeinari buruz, lehenengo, Gasteizko Administrazioarekiko Auzien 1 zenbakiko epaitegiak ebatzi duen, eta, gero, Euskal Autonomia Erkidegoko Auzitegi Nagusiak.


      Egin-eginean ere, Gasteizko Administrazioarekiko Auzien 1 zenbakiko epaitegiaren 2010eko uztailaren 28ko 433/2010 epaiak, antz handiko kasu bat ebatzi zuelarik, hauxe zioen horri buruz:


      “Azaldutako guztia kasu honi aplikatuta, autoetan dauden frogak bere osoan aztertuta eta baloratuta, hau ondorioztatu behar da: kasu honetan, osasun-administrazioaren aldetik, ez zela zabarkeriazko, prebentziorik gabeko edo arretarik gabeko portaerarik izan, emandako praxi medikoarekin kausaren bidez erlazionatuta dagoenik.


      Osasun-administrazioaren ondare-erantzukizunik ezaren konstatazioa, kasu honetan, egiaztatuta eta berretsita dago alderdien eskariz egindako dokumentu-, lekuko- eta aditu-frogaren bitartez, garrantzi handikoa baita aztertzen ari garenaren moduko auzietan.


      Aldiz, froga horren emaitza ikusita, eta PZLren 217. artikuluak xedatutakoarekin bat etorrita, aski frogatutzat jotzen da kodemandatutako laborategia izan zela demandatzaileari jarritako lentearen opakutzearen arduraduna, halako moldez non Osakidetzak hau baino ez zuen egin: berme guztiekin merkaturatutako lente batzuk jarri, akastunak zirela edo izan zitezkeela jakin edo susmatu gabe.


      (..)


      Lekukoak argi dioenez, begi barruko lenteen horniduran izandako arazo batengatik gertatu zen lentearen opakutzea; merkaturatzeaz arduratu zen etxeak aldaketa bat egin zuela ontziratze-sisteman, tolestu ahal izateko, eta silikonazko estalkia jarri zuela, eta horrek erreakzio kimiko bat eragin ziola lenteari, eta begi barruko lentearen opakutzea gertatu zela. Deklaratu zuenez, … Ospitalean jarri zituzten lente horiek, itxitura-sistema horrekin, 2000. urtean eta 2001. urteko lehenengo sei edo zazpi hilabetetan, eta 2003. urtean jabetu ziren lenteen opakutzeaz, eta asko kostatu zitzaiela konturatzea opakututako lentea zela arazoa; jakin ahal izan dutenez, jarritako 700 lentetik, 300 opakutu dira eta 150etik gora atera dira.”


      Epai hori berrestera etorri zen, gerora, Euskal Autonomia Erkidegoko Auzitegi Nagusia, 2013ko uztailaren 29ko 487/2013 epaiaren bitartez.


      Epai horiek ezarritakoarekin bat, Osakidetzak ez zuen erantzukizunik izan lenteen opakutzearen ondorioz eragindako kalteetan; izan ere, fabrikatzaileak zuen erantzukizun osoa, 22/1994 Legea, produktu akastunek eragindako kalteengatiko erantzukizun zibilari buruzkoa, aplikatuta. Lege hori, gaur egun, azaroaren 16ko 1/2007 Legegintzako Errege Dekretuaren barruan dago, Kontsumitzaileen eta Erabiltzaileen defentsarako Lege orokorraren testu bateratua onartu baitzuen (KEDLO). Zehazki, 135. artikuluan ageri da, izaera orokorrarekin, ekoizleek izango dutela erantzukizuna eurek fabrikatutako edo inportatutako produktuen akatsek eragindako kalteengatik.


      Ekoizleek merkaturatzen dituzten produktu akastunengatiko erantzukizuna dela eta, Auzitegi Gorenak, 2006ko irailaren 20ko 876/2006 epaian, objektibo hustzat jo du erantzukizun hori KEDLOk hala aurreikusten zituen kasuetarako, kaltea sortuz gero nahiz eta ondasunak eta zerbitzuak zuzen erabili edo kontsumitu, baldin eta ondasun eta zerbitzu horiek, berez edo erregelamenduz hala ezarrita dagoelako, nahitaez hartzen badute barnean purutasun-, eraginkortasun- edo segurtasun-maila jakin batzuen bermea, zehazteko baldintza objektiboetan, eta baldin badakartzate argitasun-kontrol tekniko, profesional edo sistematikoak kontsumitzaile edo erabiltzailearengana baldintza egokietan heldu arte. Gainera, zalantzarik ez dago, farmazia-produktuak eta zerbitzu sanitarioak ere badaude erantzukizun-araubide horren mende.


      Kasu honetan ere ez dago zalantzarik: …, S.A. enpresaren lenteak akastun atera ziren ontzia aldatu izanaren eta ontzi horietan silikona erabiltzeak eragindako erreakzio kimikoaren ondorioz. Argi dago, beraz, enpresaren erantzukizuna.


      Pazientearen aurrean erantzukizuna duena ala dutenak bilatzeko bidean, hurrengo urrats logikoa da zehaztea ea fabrikatzailearen erantzukizuna, adierazitakoaren araberakoa, bateragarria den osasun-administrazioaren ondare-erantzukizunarekin, produktu akastuna erabili eta jarri baitzuen. Hau da, ea onargarria den osasun-administrazioak pazientearen aurrean erantzutea ezarritako lenteak eragindako kaltearengatik, nahiz eta gero zenbateko hori enpresa fabrikatzaileari exijitu.


      Bada, ondorio horietarako, egoki da gogoratzea KEDLOren bitartez, eta, lehenago, uztailaren 6ko 22/1994 Legearen bitartez, barne-zuzenbidera ekarri zutela 85/374/EEE Zuzentaraua, 1985eko uztailaren 25ekoa, estatu kideen lege-, erregelamendu- eta administrazio-xedapenak elkarri hurbiltzekoa produktu akastunek eragindako gastuen erantzukizunaren alorrean.


      Europako zuzentarau horren esparruan, Europar Batasuneko Justizia Auzitegiaren 2006ko urtarrilaren 10eko epaiak, C-402/03 auzia, hau aztertu zuen: estatu kide batek barne-erregimen bat ezartzeko aukera, produktu akastunengatiko erantzukizuna hedatze aldera beste agente batzuengana, hornitzailea konparazione, zuzentarauak berak erantzukizuna objektibotzat jotzen duen kasuetan.


      Ondorioetan, auzitegiak ez dio kontra egiten kontratu-erantzukizunaren edo kontratuz kanpokoaren bestelako barne-araubideak ezartzeari, baldin eta oinarri desberdinetan funtsatzen badira, hala nola ezkutuko akatsengatiko saneamendu-betebeharra edo errua; baina uste du, era berean, zuzentarauak argi eta garbi galarazten duela hau: estatu-arau bat, zeinaren bitartez hornitzaileak bereganatu behar duen fabrikatzaileari edo ekoizleari ezarritako eta egotzitako erantzukizun objektiboa; bereganatu ere, zuzentarauak berak zerrenda itxian dakartzan kasuetatik aparte.


      Inguruabar hori aintzat hartuta, bai eta zer argi eta garden ikusten den LCO andreak jasandako kaltearen eta jarri zioten lentearen akatsaren arteko kausazko erlazioa, Batzordeak uste du, osasun-administrazioak bezala, agente ekoizleari egotzi behar zaiola erantzukizun guztia, hots, …, S.A. enpresari. Beste edozein ondoriok, kaltetuak ordaina hartzeko bidea erraztu arren, akzioak biderkatzea edo pilatzea ekarriko luke, eta zuzentarauak hori saihestu nahi du.


      Azken finean, ez da bidezkoa osasun-administrazioari erantzukizuna egoztea jarritako lenteen akatsaren berri ez emateagatik pazienteei akatsaren berri izan zuenean; izan ere, ez da inguruabar horren ondoriozko kalterik ikusten. Alde batetik, opakutzea ez zen aztertutako aldian jarritako lente guztietan gertatu, %40an baizik, eta modu aleatorioan, eta, beraz, akats potentziala gauzatu arte ezin zitekeen akziorik gauzatu, eta, nolanahi ere, abisu orokor batek alarma handiagoa baino ez zuen ekarriko.


      Beste alde batetik, Osakidetzak ez zuen opakutzearen berririk izan erreklamazioa aurkeztu zioten arte, eta ezer gutxi egin ahal izan zuen horri buruz; hala ere, pazienteak ez du kalterik jasan ekoizlearen aurka dituen eskubideetan, ekoizlearen aurkako akzioaren preskripzio-epea hiru urtekoa delako, kaltetuak kaltea jasan zuen egunetik hasita, eta akzioa egikaritzeko eskubidea hamar urte igarotakoan azkentzen da, produktua merkaturatu zen egunetik zenbatuta; epe horietan, bada, ezaguna zen akatsa, eta pazienteak bazuen akzio egokiak bideratzea …, S.A.-ren kontra. Besterik da enpresatik eman zioten erantzunak, erreklamatzaileak onartu bezala, erreklamatzailearen espektatiba ekonomikoak bete ez izana.


      Laburbilduta: Batzordeak ez dio inongo akatsik ikusten osasun-administrazioaren jarduketari; izan ere, lenteak jarri zituztenean, ez zegoen akastunak zirela pentsatzeko arrazoirik: itxuraz berme guztiekin merkaturatutako lente batzuk baino ez zituen ipini. Pazienteak jasotako arreta guztia burutu zen lex artisaren arabera, eta lenteen ekoizlea da kalteen erantzule bakarra.


      201/2014 ABJI 28.etik 44.era par.


      


      J) Diru-laguntzak


      Kasu honetan, udalak erreklamatzeko arrazoia da eskatutako diru-laguntza bat galdu zuela, jasotzeko baldintza guztiak bete arren, eskaria galdu zelako Administrazioak berak eskariak jasotzeko propio jarritako puntu batean entregatu eta gero: zerbitzuaren funtzionamendu txarra da hori. Udalaren ustez, funtzionamendu txarra berdin hedatzen zaie Etxebizitza, Herri Lan eta Garraio Zerbitzuak gerora egindako jarduketei, zapuztu egin zutelako diru-laguntza bera Gobernu Kontseiluak onetsitako zuzeneko kontzesioaren bitartez lortzeko aukera, Euskadiko Ogasun Nagusiaren Antolarauei buruzko Legearen testu bateratuak (EONAL) ─azaroaren 11ko 1/1997 Legegintzako Dekretuak onetsi zuen─ 49.7 artikuluan aurreikusitakoaren barruan.


      Funtzionamendu txar horren ondorioz, udalaren ustea da diru-laguntzaren zenbatekoa ordaindu behar diotela, hau da, sailak berak egindako balorazioaren arabera egokituko litzaiokeenarena.


      Bada, espedientea aztertuta, Batzordeak uste du Administrazioaren funtzionamendu okerra izan dela udalak eskatutako diru-laguntzaren izapidetzeari dagokionez.


      Sailak berak onartu duenez, uztailaren 22ko 174/2003 Dekretuak ezarritakoarekin bat etorrita, Euskal Autonomia Erkidegoko Herri Administrazioaren Artxibo Sistemaren antolamenduari eta funtzionamenduari buruzkoa baita, sailek eta erakunde autonomoek euren ardurapean dituzte kudeaketa-artxiboak, Eusko Jaurlaritzaren sailen egitura organikoak osatzen dituzten unitate administratiboetan dauden dokumentu-funtsek osatzen baitituzte. Administrazioaren betebehartzat hartu behar da haren jardueraren xedeko espedienteak izapidetzeko aurkezten diren dokumentuak zaindu eta artxibatzea. Hortik ondorioztatzen denez, beraz, diru-laguntza baterako eskaria zaintzen eta artxibatzen izandako arreta-falta, horri lotu dakizkiokeen ondorioak gorabehera, Administrazioaren funtzionamendu txarra da.


      Kontua, dena den, ez zen hor amaitu. Eskaria galdu egin zenez, udala ez zegoen laguntza-deialdiaren ebazpenak kontuan hartu zituen onuradun potentzialen barruan; hala ere, bide informaletik izan zuen ebazpen horren berri, eta, nolanahi ere, 2010eko irailaren 17ko EHAAn argitaratu zen, eta aukera ireki zitzaion emaitzari aurka egiteko, errekurtso egokien bitartez.


      Udalak ez zuen ebazpena inpugnatu, nahiago izan zuen-eta tartean zegoen sailarekin harreman informala izatea ─ez dago jasota noiz, baina argitalpena baino lehenago izan zitekeela pentsa daiteke─ eskariarekin gertatu zena argitze aldera. Etxebizitzako sailburuordearen 2010eko azaroaren 25eko idazkiaren bitartez erantzun zuen sailak. Erantzun horretan, dokumentazioa galdu izana onartzeaz gain, udalaren eskariari laguntza-programaren irizpideen arabera egokituko litzaiokeen balorazio teknikoa eta ekonomikoaren berri eman zitzaion udalari, orobat iragarri sailaren asmoa zela Gobernu Kontseiluari akordio-proposamen bat helaraztea udalari zuzenean eman ziezaioten diru-laguntza bat, Hiriber programa aplikatuz gero egokitu litzaizkiokeen kopuru eta baldintzekin.


      Dokumentu horren edukia ikusita, nekez egotz dakioke udalari inongo zabarkeriarik laguntzen deialdirako ebazpena inpugnatu ez zuelako. Etxebizitza Sailburuordetzatik bidalitako proposamenak onartu egiten du funtzionamendu txarra, eta laguntzak eman zituen ebazpena berrikusteko beste bide bat irekitzeraino iritsi zitekeen ─funtsezko arrazoiak zeudelako horretarako─, bai berrikuspen-errekurtso bereziaren bitartez, bai ofiziozko berrikuspenaren bitartez, Administrazioak berak. Nolanahi ere, logikoa da sailetik egindako eskaintza batek, gatazkari irtenbide bat emate aldera, hirugarrenentzako ondorio negatiborik gabe, udala eraman izana auzibiderik ez planteatzera.


      Nahiz eta teknikoki transakziotzat jo ezin, egia da 2010eko azaroaren 25eko idazkiak barnean duela sailaren aitorpen bat, jarduketa irregularra izan duela. Jarduketa horri erantzuteko, irtenbide alternatibo bat proposatu zuten, eta, udalak, inpugnatzeko bide arruntak eta ohiz kanpokoak erabili ez zituenez, onartu egin zuen.


      Gerora gertatu zena ─sailak kontu-hartzailearen ziurtagiri bat eskatu baitzuen, proiektuaren aurrekontu finantzagarriaren %35 estaltzeko funts propioen xedapenari buruzkoa─, zaila da ulertzen. Kontuan hartuz gero udaleko kontu-hartzailetzari dagokiola kudeaketa ekonomiko-finantzarioa eta aurrekontu-kudeaketa kontrolatzeko eta barnetik fiskalizatzeko funtzioa, ez da arrazoiz kanpokoa kontu-hartzaileari ziurtagiri bat eskatzea, baina ez luke justifikatuko zuzeneko diru-laguntza ematera bideratutako izapideak geldiaraztea, ez baitzioten halako ziurtagiririk eskatu Hiriber programan onuradun atera ziren gainerako udalei. Ziurtagiri hori eskutik eskura Etxebizitzako sailburuordeari entregatu ziotelakoan ere ez dira ados jartzen, eta horrek ez du egoera argitzen laguntzen: Batzordeak ezin du ezer esan horri buruz. Nolanahi ere, ziurtagiri hori izatea ala ez izatea ez da kasu honetarako erabakigarria.


      Erabakigarria da, ordea, 2012ko irailaren 20ko idazkia, zeinaren bitartez Etxebizitzako sailburuordeak Pasaiako udalari jakinarazi baitzion inoiz ez zela gertatu kontu-hartzaileak funtsak xedatzea berretsi izana, orobat Hiriber programa itxita zegoela jarduketa guztiak amaitu eta gero. Gaineratu zutenez, jarduketa 2011ko abenduaren 31rako hasi gabe zuten udalek aurreratu zitzaien ordainketa itzuli behar zuten, eta Pasaiako udala haien pareko jarri zuten, hasi gabe baitzituen laguntzaren xedeko obrak.


      Idazki horren edukian, itxuraz batere balio juridikorik ematen badiote ere, benetako administrazio-egintza bat dago, zeinaren bitartez Pasaiako udalari behin betiko itxi zitzaizkion diru-laguntza eskuratzeko aukerak, laguntza-deialdiaren barruan bakarrik aplika zitekeen epe bat aplikatuta, zuzeneko kontzesioarekin batere zerikusirik ez bazuen ere. Egia da, Hiriber programaren barruko jarduketei aurreikusi zitzaien azken egunerako, obrak hasi gabe zeudela; baina egia da, era berean, udalaren jarrera, itxarotekoa, justifikatuta zegoela, diru-laguntza eman ziotela konfirmatu bitartean, behintzat. Kontu-hartzailetzaren ziurtagiriari dagokionez, sailak ez zuen bide egokirik erabili zuzenketa eskatzeko AJAPELen 71.1 artikuluaren arabera.


      Testuinguru horretan, ezin erantzukizunik egotzi udalari, sailak gidatu baitzuen itzulerarik gabeko puntu bateraino, zeinean, alde batetik, ezinezkoa baitzen, jada, Hiriber-programak aurreikusitako laguntzetarako ebazpena berrikustea, eta, bestetik, ezinezkoa baitzen, definizioz, zuzeneko diru-laguntza erreklamatzea, EONALen 49.7 artikuluak aurreikusitakoaren arabera.


      Idazki horrek, diogunez, benetako administrazio-egintza bat darama barruan, izapidezkoa edo tramitekoa izanik ere, zuzeneko diru-laguntza bat emateko prozedurari jarraipenik eman ezina dakarrena ─Gobernu Kontseiluak ebatzi behar zuen prozedura hori, nolanahi ere─: zapuztuta gelditu ziren udalaren esperantzak. Etxebizitza, Herri Lan eta Garraio Sailak hartu zuen bere gain diru-laguntza ematearen kontura Gobernu Kontseiluari helarazteko konpromisoa, eta sailaren parte hartzerik gabe guztiz galtzen da diru-laguntza eskuratzeko aukera. Komunikazioa, hala ere, ez du egintzaren formarik hartzen, eta udalari ez zaio aukerarik ematen erabaki hori kontra egiteko. Erabaki horrek, gogora dezagun, laguntzak arautzeko agindutik at hartu arren, laguntzetarako aurreikusitako gehienezko epea aplikatzen du.


      Hori guztia, Batzordearen ustez, Administrazioaren funtzionamendu txarra da, ondare-erantzukizuna sortzeko modukoa, baldin eta egiaztatzen bada kausazko harremana duela kalte eraginkor, antijuridiko eta diruz zenbakarri batekin.


      Udalaren ustez, benetan jasan duen kaltea bat dator Etxebizitza, Herri Lan eta Garraio Sailaren beraren arabera Hiriber programaren barruan jaso beharko zuen diru-laguntzaren zenbatekoarekin. Kopuru horrek 885.953,06 euro jotzen du.


      Egokituko litzaiokeen diru-laguntza eta ordaintzeko moduko kaltea besterik gabe lotu nahi izanez gero ondare-erantzukizunaren instituzioaren bitartez, bi oztopo handi tartekatzen dira.


      Lehenengoak erreklamazioaren xedearekin du zerikusia. Udala Hiriber programaren barruan egokituko zitzaion postura itzultzeko ─sailak berak onartu zion-eta posizio hori─, atzera eragin beharko zitzaion prozedurari, laguntza-programari buruzko ebazpena emateko unera arte hain zuzen, eta hori prozedura honen xedetik at dago; izan ere, Batzordeak askotan ohartarazi duenez Estatu Kontseiluaren doktrinari jarraiki (besteak beste, 3.833/98, 1.043/99 eta 2.784/99 irizpenak), ondare-erantzukizuna ezin da erabili ebazpen horien legezkotasuna aztertzeko bide alternatibo gisa, dagozkion errekurtsoak erabili gabe (ABJIak: 76/2001, 3/2002, 4/2002 eta 144/2007, besteak beste).


      Udalak egindako balorazioa onartzeko bigarren muga diru-laguntzaren beraren izaeran dago. Diru-laguntza baten kontzesioak ez dio onuradunari ematen behin betiko eskubide bat diru-laguntza ordain diezaioten, harik eta diru-laguntzeko emateko kontuan hartu den interes publikoa betetzen den arte: oraingo honetan, urbanizazio-proiektu bat gauzatzea.


      Helburu hori betetzen ez duen bitartean, baldintzapeko eskubidea du onuradunak, eta, beraz, ez da espektatiba edo igurikimena besterik. Ez alferrik, EONALen 49. artikuluko 11. zenbakiak positibizatu du printzipio hori, hau dio eta: diru-laguntza ordaintzeko, aldez aurretik diru-laguntzarekin lortu nahi zen helburua bete dela egiaztatu beharko da. Lege beraren 51.1j) artikuluak, berriz: laguntza edo diru-laguntza emateko ezarri diren baldintzak betetzen ez badira, jasotako funtsak itzuli beharko dira.


      Erlazio edo harreman juridikoa da diru-laguntza, eta doktrinaren gehiengoak eta jurisprudentziak dohaintza modaltzat du, eta xedea eta baldintzak betetzea ezinbestekoak eta objektiboak dira, halako moldez non ez zaion begiratu behar onuradunaren betetzeko asmoari. Betetzeak balio du, eta, xedea bete ezean, onuradunak ─benetako zein potentzial, kasu honetan bezala─ ezin du ezer argudiatu bereari eusteko, ez eta arrazoi hori ezinbesteko kasuan oinarrituta ere (Auzitegi Gorenaren 2012ko martxoaren 22ko epaia, RJ 2012\4933).


      Besterik litzateke udalak obrak hasi izan balitu zuzeneko diru-laguntza hori lortuko zuelakoan. Azken kasu horretan, Etxebizitza, Herri Lan eta Garraio Sailak nekez saihestuko zuen bere erantzukizuna iragarri zuen diru-laguntzaren ehunekoari dagokionez; batez ere, denboraren argudioa erabili duenean diru-laguntza ukatzeko. Bestela esanda: Hiriber programaren onuradunei markatu zaien epean obrak amaitu ez izanak justifikatu bazuen, sailaren ustez, diru-laguntza galdu izana (are eman aurretik ere), diru-laguntza ordaindu aurretik ere egongo litzateke udala behartuta udala obrak hastera; hala balitz, sailak ezingo zion itzuri egin bere erantzukizunari egindako obren kostuarengatik, eta, kasuaren inguruabar zehatzak ikusita, are egiteke zeudenengatik ere. Hala ere, bidezko konfiantzaren printzipiotik ondorioztatuko litzateke erantzukizun hori, Gobernu Kontseiluak diru-laguntza eman aurretik ez litzatekeelako diru-laguntza harremanik izango.


      Dena den, aztertzen ari garen kasu hau errazagoa bihurtzen da Etxebizitzako zuzendariak emandako txostenari begiratzen badiogu. Haren arabera, obrak egin gabe zeuden 2014ko martxoan ─hasi gabe ere egongo ziren, uler daitekeenez─. Horrek aurreko gogoeta baztertzera garamatza, eta egungo Enplegu eta Gizarte Politiketako Sailaren erantzukizuna baztertzera, udalak planteatu dituen terminoetan bederen, diru-laguntza jaso ez izana ez delako ordaintzeko moduko kaltea.


      Egin-eginean ere, udalak ez ditu exekutatu, ez eta zatia batean ere, urbanizazio-obrak, eta, horrenbestez, ez dago benetako kalte diruz zenbatzeko modukorik batere obra horiek egiteko diru-laguntza jasotzen ez bada. Gizarte-mailako kalte bat ikus daiteke, udalerrian ezin izan zirelako egin, finantzaketa-faltagatik eta diru-laguntza eskuratzeko baldintzak bete arren, hiria bereoneratzeko obra batzuk, herritarren bizi-kalitateari mesede egingo ziotenak. Kontzeptu hori, dena den, ezin da baloratu erreklamazio honen esparruan.


      Bestelako ondorio bat aterako genuke udalak egiaztatu izan balu jarduketa horrekin edo, are, diru-laguntzarako eskariarekin ─proiektua bat egitea, adibidez─, zerikusia zuen gasturen bat egin izana, edo beste edozein gastu, baldin eta, azkenean, alferreko bihurtu izan balitz diru-laguntza eskuratu ez izanagatik. Hala balitz, ordaintzeko moduko gastuak izango lirateke, Batzordearen ustez, are obrak hasi aurretik egindakoak ere; izan ere, gastuak alferreko bihurtu izan balira, Euskal Autonomia Erkidegoko Administrazioaren funtzionamendu txarrari egotzi behar litzaioke errua, eta udalak ez lituzke ordaindu behar. Hala ere, halako gasturik egiaztatu ez denez, ezin da onartu benetako kalte diruz zenbatzeko modukorik egon denik.


      156/2014 ABJI 52. 25.etik 48.era par.


      


      K) Trafikoa


      Erreklamatzaileak bere erreklamazioaren oinarritzat dio udal zerbitzuek, Udaltzaingoak zehazki, ez zutela bete euren obligazio bat, hots, animaliek herritarren osasunerako arriskurik sor ez dezaten, haien gaineko zaintza- eta prebentzio-obligazioa. Are okerrago: denek zekiten mastina arriskutsua zela, eta bakarrik ibili ohi zela istripua gertatu zen lekutik.


      Batzordea ez dator bat erantzukizun-egozte horrekin, erreklamatzaileak ez baitu frogatu istripua eragin zuen txakurra abandonatuta zegoenik edo aske ibili ohi zenik herritik. Espedientean jasota daude, ordea, Udaltzaingoaren eta Ertzaintzaren txosten batzuk, euren artxiboetan ez dagoela jasota txakur horrekin zerikusia duen arazorik.


      Espedientean jasota dago, baita ere, Hernaniko udal zerbitzuek nola jokatu behar duten animalia abandonatuak aurkituz gero.


      Beste alde batetik, JIB jaunaren deklaraziotik ateratzen denez, txakurra ez zegoen abandonatuta, katean lotuta zegoelako eta deklaratzaileak jaten ematen ziolako. Nolanahi ere den, deklaratzaileak ez zien agintariei gaztigatu txakurra abandonatuta zegoenik.


      Horri dagokionez, Ertzaintzaren eta Udaltzaingoaren txostenek diotenez, istripua gertatu zenean, kate-zati bat zeraman txakurrak, lepokoari lotuta, apurtu zelako zantzuekin.


      179/2014 ABJI 31.etik 35.era par.


      


      L) Hirigintza


      Era berean, irizpenerako aurkeztu diguten kasuaren analisiak hartzen duen eremuari begiratuta, gure azterketa egoki zentratze aldera adieraziko dugu TAOLaren 25.2.b) artikuluak xedatu duela udalak egikarituko dituela, betiere, hirigintzaren gaineko eskumen batzuk: antolamendua, kudeaketa, exekuzioa eta diziplina.


      Lege-esparrua horrela finkaturik, funtsezkoa da zehaztea ea, kasuaren inguruabar zehatzei begiratuta, alegatutako kaltea zerbitzu publikoaren funtzionamendu edo jardunaren ondorio izan den ala ez, Administrazioaren ondare-erantzukizuna onartzeko ezinbesteko den kausa-ondorio erlazioaren arabera.


      Erreklamazioa aurkeztu duen enpresak adierazi duenez, Ondarroako plangintzako arau subsidiarioak (OPAS) deuseztatu zituzten … eremuari zegokionez, lurzorua bidegabe sailkatu zutelako urbanotzat, eta, horren ondorioz, eskuratu zituen lurzoruei kendu egin dizkiete erosketa eragin zuten hirigintza-sailkapena eta -ezaugarriak, eta horrek galera ekonomiko batzuk ekarri dizkio, eta ez ditu zertan jasan.


      Haren ustez, arau hauek aplikatu behar dira: orokorrean, AJAPELen 142.4 artikulua, eta, bereziki, ekainaren 20ko 2/2008 Legegintzako Errege Dekretuz onetsitako Lurzoruaren Legearen testu bateratuaren 35.a) artikulua.


      35 a) artikuluak dioenez, kalte-ordainerako eskubidea dakarte ondasun eta eskubideetako lesio hauek: urbanizazioa exekutatzeko baldintzak edo jabeek hartan parte hartzeko baldintzak aldatzearen ondoriozkoak, lurralde- edo hirigintza-antolamendua edo jarduera horren esleipenaren egintza edo negozioa aldatzearen ondoriozkoak, betiere aldaketa urbanizazioa exekutatzeko aurreikusitako epeak amaitu baino lehen gertatzen bada edo, epeak amaitu ondoren, Administrazioari egotz dakizkiokeen arrazoiengatik exekutatu ez bada.


      Ildoa jarraitzen die hauei: 1976ko Lurzoruaren Legeari (87.2 artikulua), ekainaren 26ko 1/1992 Legegintzako Errege Dekretuari (237.1 artikulua) eta apirilaren 13ko 6/1998 Legeari (41. artikulua); hain zuzen ere, planeamenduaren aldaketak edo berrikuspenak murrizketa ekarriz gero lursailen hirigintza-aprobetxamenduei, kalte-ordainerako eskubidea sortzen da baldin eta planeamenduaren exekuziorako epea igaro baino lehen gertatzen bada (Auzitegi Gorenak kasu horiekin parekatzen du hirigintza-tresnen deuseztapena: 1988/10/17 epaia, RJ 1988/7760).


      Hirigintzaren eremuan bada, beraz, planeamenduaren ondoriozko ondare-erantzukizuna arautzen duen xedapen bat, hirigintza-tresnen deuseztasun-kasuak barnean hartzen dituena; beraz, ekainaren 20ko 2/2008 Legegintzako Errege Dekretuz onetsitako Lurzoruaren Legearen testu bateratuaren 35.a) artikulura jo beharko da erregulazio bila hirigintza- egintza edo -arauak deuseztatzearen ondoriozko kalte-ordain kasuetarako (AJAPELen 142.4 errekurtsoan arautzen da kontu hori orokorrean).


      Aurreko xedapenak baldintza batzuk eskatzen ditu kalte-ordaina jasotzeko eskubidea sor dadin, eta, kasu honetan, bi betetzen dira, hau da, erreklamatzailearen eskubideen urraketa, haren lurren sailkapenaren aldaketaren ondoriozkoa, baina ez hirugarrena, hots, garapenerako aurreikusitako epeak amaitu baino lehen gertatu izana edo, epeak amaitu ondoren, Administrazioari egotz dakizkiokeen arrazoiengatik exekutatu ez izana.


      OPASek 2. artikuluan diotenez, arauak behin betiko onartzeko erabakia Bizkaiko Aldizkari Ofizialean (BAO) argitaratzen denetik aurrera, mugarik gabeko indarraldia izango dute, harik eta udalaren Hirigintza Antolamendu Plan Orokorra behin betik onartzen den arte. Hala ere, besterik gabe berrikusiko dira indarrean sartu eta zortzi urtera.


      Adierazi dugunez, OPASak, behin betiko onartu zituztelarik, 1997ko abuztuaren 18ko BAOn argitaratu zituzten, eta 2006ko irailaren 1ean egiletsi zituzten lurren salerosketa-eskriturak; beraz, bederatzi urte baino gehiago igaro ziren plana argitaratu zenetik lurrak erosi arte, eta espedientetik ez da ondorioztatzen planeamenduaren exekuziorik eza Administrazioari egozteko moduko arrazoiengatik gertatu zenik.


      Hau ulertu behar da, beraz: planeamenduak berrikuspenerako ezarri duen 8 urteko epea igarota, legeak ezarritako betebeharra dela planeamendu-aldaketak eragindako kaltea jasatea, eta kaltea ez dela antijuridikoa.


      39/2014 ABJI 25.etik 35.era par.


      Ikus 33/2014 ABJI 26.etik 37.era par.


      


      FAE jaunaren arabera, planeamenduak mugapen singularrak ezarri dizkio bere lursailari materializatuta zuen eraikigarritasuna kontsolidatzen duelarik, baina inguruko lursailik gehienek aprobetxamendu handiagoak dituzte materializatuta, eta, gainera, kale bereko …, …, …, eta … zenbakiei dagozkien lursailak …, “…” banaketa-arean sartzen dira, 5,29 m2/m2-ko eredu-aprobetxamenduarekin. FAE jaunaren ustez, bere lursaila ere sartu beharko litzateke banaketa-area horretan.


      Erreklamatzailearen ustez, planak bere lursailari buruz ezarritakoak Lurzoruaren 2008ko Legearen 35.b) artikuluak aurreikusitako kasuaren barruan sartzen dira, zeinaren arabera kalte-ordainerako eskubidea ematen baitute eraikuntza eta eraikinei buruz legez ezarritako eginbeharrak gainditzen dituzten lotura eta mugapen bereziek, edo ekitatezko banaketa aplikatu ezin zaion eraikigarritasun- zein erabilera-murriztapen bat berekin dutenek.


      Haren ustez, kasu honetan, ondo betetzen dira jurisprudentziaren eskakizunak legeak jasotako kalte-ordaina eskuratzeko eskubidea sor dadin, hots: alde batetik, eraikigarritasunaren edo erabileraren murrizketa singularra; bestetik, murriztapen horri ekitatezko banaketa aplikatu ezina.


      Hemen aztertzen ari garen kasuan ─dio erreklamatzaileak─ ez dago zalantzarik baldintzak betetzen direla; izan ere, lurrak aprobetxamendu-murrizketa nabarmena jasaten du … kalearen albo banatan dauden lursailei dagokienarekin konparatuta, eta plan berriaren banaketa-areen zedarritzetik kanpo gelditzen dira.


      FAE jaunak, bere uzia aldezte aldera, doktrina jurisprudentziala aipatzen du, Auzitegi Gorenaren epai batzuetan jasoa (gero aztertuko ditugu).


      Ebazpen-proposamenaren arrazoibideen arabera, mugapen singularra dago planeamenduak tratamendu desberdina ematen dionean hirigintza-egoera homogeneoei, eta eraikigarritasunaren edo erabileraren murriztapen bat sortzen denean, berdinbanatu ezinekoa; aitzitik, ez da mugapen singularrik izango planeamenduak hau baino egiten ez duenean: dagoen errealitate fisikoa eta erabilera aitortu, eta kalifikazioa eta gainerakoak ezarri ondasunen ezaugarri objektiboen eta benetako destinoaren arabera, inola ere aldatu gabe, statu quoari eutsita, beraz.


      Batez ere hiri-lurzoru kontsolidatuan ─gaineratu du proposamenak─, ezin da esan irabazteko aprobetxamenduetarako eskubide halako bat dagoenik, konparazioaren araberakoa, edo batez bestekoa edo ereduzkoa, hurbileko lurrak aintzat hartuta, ez eta berdinbanaketa-mekanismoak aplikatzearen ondoriozkoa ere, halakorik aurreikusi ezean lotespen singularraren ondoriozko kalte-ordainerako eskubidea sortaraziko lukeena. Bestela, hau ondorioztatu beharko litzateke: hiri kontsolidatuan, orube guztien eraikigarritasuna homogeneizatu beharko litzatekeela eraikigarritasunik handiena duen lursailarekiko.


      Proposamenaren arabera, erreklamatzailearen jabetzako lursailak tratamendu bera jaso du bere inguruan hirigintza-egoera homogeneoa dutenekin konparatuta (hiri-lurzoru kontsolidatua). Gauzatutako eraikigarritasunaren kontsolidazio-tratamendu bera eman die HAPOk guztiei.


      Hiri kontsolidatuan ageri diren eraikigarritasun-diferentziak hiria eratzeko prozesu historikoaren ondorio dira, eta prozesu horren zatirik handiena berdinbanaketa-mekanismoak sortu aurretik gertatu da, kasu honetan bezala, eta ez luke zentzurik izango diferentzia horiek berdinbanatzeko prozesu baten bitartez berdintzea, printzipio hori hirigintza-eraldaketarako prozesuetarako delako, zeinak gauzatuak baitira jada lurzoru mota horretan.


      Batzordea bat dator horretan udalarekin: kasu honetan ez da eraikigarritasunaren mugaketa singularrik gertatu erreklamatzailearen lursailarekiko; izan ere, haren inguruko lursail guztietan gauzatutako eraikigarritasuna kontsolidatu du planeamenduak, eta ezin da eraikigarritasun orokor edo estandarrik adierazi, inguru horretarako orokorrean ezarria.


      Beste alde batetik, … kaleko …, … , … , … eta … zenbakiei dagozkien lursailak sartu direlarik … Erantsitako Planeamendu Aldeari dagokion banaketa-arean, hori ere ez da singularizazio-kasu bat; izan ere, lursail horiek ez dituzte erreklamatzailearenaren ingurabar objektibo berak, HAPOk bizitegi-eraikuntza berriak aurreikusi dituelako lursail horietan zeuden eraikuntzak ordezkatzeko, … kalean dagoen hestugunea kentze aldera. Hau da, lur horiek ez dute kontsolidatu-izaerarik, erreklamatzailearenak ez bezala.


      FAE jaunak bere erreklamazioan aipatzen duen doktrina jurisprudentzialak ez du egiten haren nahien alde; izan ere, hau eskatzen du, kaltea ordaindu beharra sortuko bada: planeamenduak lurzoruari ezarrita mugek alde egitea inguruko lursailetarako ezarri eraikigarritasun- edo erabilera-estandarretik.


      Ildo horretatik, Auzitegi Gorenaren 2008ko irailaren 24ko epaiak (RJ/2008/7248) hau jasotzen du: …”hala ere, eta peritu judizialak berretsi duenez, Bon Solei plan partzialaren jatorrizko eremuan dauden orube guztiek eutsi diote hasierako hirigintza-kalifikazioari, familia bakarreko hiri-lorategi aldea (17a2 klabea), hori bera delarik, gainera, autoetako finkaren ondoan dagoen orubeak, Av. de la Meditarreneara ematen duenak, duen kalifikazioa… Bada, planaren berrikuspenak errekurtsogilearen finka ─eta errekurtsogilearen finka bakarrik─ kalifikatu du kirol-ekipamendu pribatukotzat, eta, horrenbestez, ordura arte zuen aukera, bizitegi-destinu eraginkorra, ezabatu”.


      Auzitegi Gorenaren 2003ko apirilaren 4ko epaiak dioenez (RJ 2003,2949): …“dena delako lursailaren status juridiko urbanistikoa berezkoa eta berariazkoa da, eta ez dator bat ingurukoetako batekin ere, direla barne-lursail, direla beste kaleetara ematen duten eraikin: ezin da ukatu salbuespena dela, eta inork ez dio aurka egin konlusio horri”.


      Auzitegi Gorenaren 1991ko apirilaren 29ko epaia (RJ 1991,3431) Elxeko Eraikinak, Multzoak eta Aztarnategi Arkeologikoak Babesteko Plan Bereziaren barruko eraikin bati buruzkoa da, zeinari egitura-babesa ezarri zaio, berregituratzeko edo ordezkatzeko obrak debekatuta, lehentasunezko erabilera publikoarekin ─zinema─, eta erabilera aldatzea onartuta, aukera izatekotan, izaera publikoari eutsita.


      Batzordearen ustez, kasu hori ezin da parekatu aztertzen ari garenarekin; izan ere, singularizazio edo bakantze hori berregituratze- edo ordezkatze-obra jakin batzuk debekatzean datza, eta, batez ere, erabilerari buruzko zehaztapenetan: horiek bihurtzen baitute bakan ingurukoekin konparatuta.


      Auzitegi Gorenaren 1996ko abenduaren 18ko epaiak baiesten duenez (RJ 1996, 9525): “…jabeak eutsi egin behar dio egungo eraikinaren bolumetriari ─estalkiaren eta leihoen tratamenduari buruzko beste muga batzuez gain─, eta horrek esan nahi du ezin diola onurarik hartu Plan Orokorrak izaera orokorrarekin ezarritako bolumetriari. … Ikusi dugu gauzak ez direla horrela, eta plana idatzi duenak oso gainetik pasatzen du arazo hori; seguru asko, ez dagoelako arrazoirik esplikatzeko bolumetriaren mugak zergatik eragiten dion eraikin bati eta ez ingurukoei, eta zergatik ez den inondik konpentsatzen balio-galera hori…”.


      Auzitegi Gorenaren 2003ko martxoaren 25eko epaiak adierazten duenez (RJ 2003, 2929): “…arrazoibide argi eta garbi okerra erabili du Salak. Peritu-frogan egiaztatu zutenez, auzitako finkaren hirigintza-aprobetxamenduak ingurarekiko zuen diferentzia negatiboak 1,6137 UA/ M2S egiten zuen…”.


      Euskal Autonomia Erkidegoko Justizia Auzitegi Nagusiaren (EAEJAN) Administrazioarekiko Auzien Salak aztertzen ari garenaren antzeko auzi bat jorratu zuen 105/2008 zenbakiko administrazioarekiko auzi-errekurtso batean. Elorrioko hirigune historikoa birgaitzeko plan bereziak (EHHBPB) honela kalifikatu zituen Elizburu kaleko bakoitietan zeuden lursail ia guztiak: eremu libre pribatuak, altueran eraikitzeko aukerarik gabe. Bikoitietakoak, aldiz, bizitegi-erabilerarako edo ekipamenduetarako, zeuden eraikinei eutsita. 9 bis eta 11. lursailak, aldiz, exekuzio-unitatetan sartu ziren, elementu diskordantetzat jotako eraikuntzak baitzituzten, ordezkatu beharrekoak.


      Sala horrek, urriaren 21eko 660/2009 epaian, honela justifikatu zuen 7. lursaileko jabeak eskatutako kalte-ordainari emandako ezezkoa ─izan ere, jabe horrek uste zuen mugaketa singular bat ezarri ziotela, bere lursailak ez zuelako eraikigarritasunik, eta 9 bis eta 11. lursailak (Elizburu kaleko alde berekoak), aldiz, exekuzio-unitateen barruan sartu zituztelako, eta partzela bikoitiei, gainera, kontsolidatutako eraikuntza errespetatzen zitzaielako─:


      “HIRUGARRENA: Ondorioztatu dugunez, aurreko planeamenduak ez zion lursail horri aitortzen errekurtsogileak nahi duen eraikigarritasuna. Horrenbestez, hau aztertu behar dugu orain: errekurtsogileak Elizburu kaleko 7. zenbakiko lursailari eraikigarritasuna emateko erabili nahi zuen bidea.


      Argudioaren oinarria da alboko lursailek bazutela eraikigarritasuna, eta, horren ondorioz, auzitako lursailak ere izan behar zuela.


      Hori ez da horrela. Ikusi dugunez, lursaila, jatorrian, Berriotxoa kaleko 8. zenbakiko etxearen ortua edo lorategia zen, eta 1988ko abuztuaren 28an bereizi zuten finka horretatik lursaila.


      Berdinak dira EHHBPBak lursailari ematen dion tratamendua eta Elizburu kaleko zenbaki bakoitietakoei ematen diena (130. artikulua): Berriotxoa kaleko jauregien atzealdeko lorategiei eman zitzaiena, alegia. Hala amaitu du … jaun perituak, “e” galderari erantzunez baitio Elizburu kaleko bakoitietako lursailak ─ia guztiak─ gune libre pribatutzat kalifikatu direla, eta bikoitietakoak, aldiz, bizitegi erabilerarako edo ekipamenduetarako,egungo eraikuntzei eutsita.


      Jaun perituak dioenez, gainera, 9 bis eta 11. lursailak 6-EUn eta 7-EUn daude sartuta, hurrenez hurren. Eta horren arrazoia da lursail horietan badagoela eraikin bana, maiatzaren 19ko 90/1998 Dekretuak (Elorrioko Hirigune Historikoaren izendapen espedientea, Monumentu Multzo gisa, Sailkatutako kultura ondasun moduan Euskal Kultura Ondarearen Legearen, hau da, uztailaren 3ko 7/1990 Legearen zehaztapenetara egokitzen du dekretu horrek, eta bere mugapena eta Babes Araubidea finkatzen) diskordantetzat jotzen duena (espedientearen 369. folioa), inguruarekin bat ez etortzeagatik (17. artikulua): ordenazioz kanpo egotea bezalakoa da, eta ordezkatu egin beharko lirateke. Titularren ondarean sartutako eraikigarritasunak direnez, EHHBPBak kudeatzeko eremuetan sartu ditu lursail horiek, jabeek konpentsazioa lor dezaten eraikinak ordezkatuta, lursailek, hartara, erabilera pribatuko gune libre izatera itzul daitezen, Elizburu kaleko bakoitietako gainerako lursailak bezala.


      Perituak dioenez, 7. lursaila, errekurtsogilearena baita, ez da inongo kudeaketa-eremutan sartzen, eta logikoa da hori, zeren eta, perituak dioenez, gune libreko egungo erabilerari eusten baitzaio; izan ere, 9 bis eta 11. zenbakietako lursailak ez bezala, ez zuen eraikinik, eta, titularrek, ondorioz, ez zuten ondaretua eraikuntzarako aprobetxamendurik.


      Argi dago, beraz, ezin dela Elizburu kaleko 7. lursailaren eraikuntza-aprobetxamendurako eskubidea berdintasunean oinarritu, konparazio-terminoa ez delako egokia, bakoiti gehienak, 7.a bezala, gune libre pribatu direlako eta hala izaten jarraituko dutelako; beste alde batetik, ezin da 9 bis eta 11. zenbakiekin konparatu, funtsezko aldea dute-eta, hots, lehenagotik eraikita zeudela eta jabeek aprobetxamendu horiek ondaretuta zituztela, auzitako lursaila ez bezala.


      Eta lortu nahiko litzatekeen eraikigarritasunerako eskubide hori ezin da oinarritu, ezta ere, desberdintasun printzipioan, Elizburu kaleko bikoitietako eraikinekin konparatuta; izan ere, errealitate guztiz desberdinak dira, bikoitiok, hain zuzen ere, eraikinak dituztelako, 90/1998 Dekretuaren arabera zaindu edo kontserbatu beharrekoak, 7. lursaila gune libre pribatutzat kontserba dadila agintzen duen bezala.


      Laburbilduta: ez dagoela Lurzoruaren Araubidearen eta Balorazioen Legearen 43. artikuluko kalte-ordain kasurik; izan ere, ez da murriztu aldez aurretiik onartuta zegoen hirigintza-aprobetxamendurik, aurreko planeamenduak ez zion-eta gune librez besteko aprobetxamendurik aitortu, eta titularrek ere ez dute aprobetxamendurik ondaretu planeamenduz kanpoko eraikuntzaren bidez (hirigintza-legezkotasuna bereoneratzeko akzioa egikaritzeko epea igarotzen utzi eta ordenazioz kanpoko egoeraren pareko bat lortu). Azkenik, ez da ikusten onurak eta zamak berdinbanatzeko printzipioa urratu denik; izan ere, antzeko egoeran zeuden gainerako lursailen titularren tratamendu bera jaso dute lursail horretako titularrek. Horrenbestez, ezetsi egin behar da errekurtsoa”


      EAEJANen aurreko epai hori berrestera etorri zen Auzitegi Gorenaren Administrazioarekiko Auzien Salaren 2011ko abenduaren 20ko epaia (RJ 2012,3590).


      52/2014 ABJI 30.etik 50.era par.


      


      Irizpenerako helarazi diguten kasuan, erreklamazioa aurkeztu duen enpresaren arabera, arrazoi hau izan zuen obraren 2. fasearen geldiarazpenak, … plazako … eta … zenbakietako eraikinari eragin baitzien: inondik inora ez zekitela lursailak mugapenak zituela, trenbideen alorreko legeria sektorialaren ondoriozkoak. Udalaren informazio-faltari lotzen zaio udalaren erantzukizuna, ez baitzen halako mugapenik ageri ez Plan Orokorraren xedapen-aldaketan ez eta onartutako kudeaketa-tresnetan ere: birpartzelazio-proiektua eta urbanizazio-proiektua. Alegatu dutenez, baita ere, ez zen obra-lizentziarik eman behar, zegokion baimen sektoriala ekartzeko baldintzaren pean zegoelako, hala eskatzen baitu EAELHLren 210.2.b) artikuluak. Hau ere esan dute: emandako lizentzia “zuzenbidearen kontrakoa” dela.


      Ebazpen-proposamenean, udalaren ustez, kasu honetan, bi jarduketek hautsi dute kausazko lotura: erreklamazioa aurkeztu duen enpresarena eta sustatzailearena, exekuzio-proiektuak kontuan hartu behar zituelako proiektaturiko eraikuntzaren gaineko eragin guztiak, eta Eusko Jaurlaritzarena, trenbidea udalerri horretan sartzea zela eta.


      Sustatzaileari dagokionez, bazegoen aipamen bat Plan Orokorrean, metroaren trazadura jasotzen duen azpiegitura-planoa hartzen baitu; eraikuntza-proiektua idatzi zuenak xedapen-aldaketan parte hartu zuen, eta birpartzelazio-proiektua eta urbanizazio-proiektua ere prestatu zituen, zeinetan mugapen hori jaso beharko litzatekeen; udalak ezin zuen mugapenaren berririk eman, oinarrizko proiektuaren argitan eman baitzuen lizentzia, eta proiektu horretan ez zegoen jasota eraikuntza-sistema, tuneleko gorabehera eragin duena; azkenik, mugapena ez dago jasota enpresa sustatzailearen kontura prestatu zen azterketa geoteknikoan.


      Eusko Jaurlaritzari dagokionez, badirudi udalak administrazio horri egotzi nahi diola gertatutakoaren erantzukizuna; izan ere, udal-artxiboetan ez dago jasota trenbide-trazaduraren obra-amaierari buruzko dokumentua, Eusko Jaurlaritzak ez zion udalari eskatu eragindako udal-planak aldatzea, ez zituen desjabetu tunela egiteko behar ziren eskubideak, eta erregistroan ez dago jasota trazadura horrek lursailei eragindako zortasuna.


      Azkenik, udalak ukatu egiten du benetako kalte eraginkor eta ekonomikoki ebaluagarri bat dagoenik: “Obrak amaitu eta benetako atzerapena egiaztatu arte (halakorik balitz), ezinezkoa da hura zehaztea. Kalteak bakarrik dira ordaintzeko modukoak, ez espektatibak. Ez da egiaztatu erreklamatzen diren kalteak bat datozenik geldiarazpen partzialaren ondoriozko kalteekin. Ez da egiaztatu erreklamaturiko kalteen ordainketa. Egiaztatu gabe dago kalteak jasan beharrik ez zegoela”.


      Anitz auzi, askotarikoak, planteatzen ditu gaiak, baina gure ustea da, egoki aztertuko badugu, hemendik ekin behar diogula: toki-administrazioak alor honetan dituen betebeharrak argitzetik.


      Eta komeni da aurretik gogoratzea hirigintza-legeriak ekainaren 20ko 2/2008 Legegintzako Errege Dekretuz onartutako Lurzoru Legearen testu bateratuan (LLTB) aurreikusi dituela ─35. artikuluan─ kalte-ordainerako kasu batzuk, Administrazioaren ondare-erantzukizuna dutenak oinarri erkide.


      Erreklamazioa aurkeztu duen enpresak adierazi arren emandako obra-lizentzia legez kanpokoa dela, ez dute lizentzia deuseztatu, eta beraz, ezin da aipatu xedapenaren a) letran sartu (“obrak egiteko gaikuntza ematen duten administrazio-tituluak deuseztatzea”). Are gehiago baldin, hemen axola zaigunerako, EAELHLren 210.2.b) artikulua eta ekainaren 23ko 2187/1978 Errege Dekretuz onetsitako Hirigintza Diziplinako Erregelamenduaren 2. artikuluak bete ez izanak garrantzirik ez badu, agintaritza sektorialak (trenbide-azpiegituraren administratzaileak) baimena eman duelako, kasu honetan bezala: emandako obra-lizentzia legeztatzearen edo baliokidetzearen parekoa izango litzateke hori.


      Beste alde batetik, LLTB, kalte-ordaina aurreikusten duelarik lizentziak deuseztatzen diren kasuetarako, gogoan hartzen ari da deuseztatze horrek partikularrari galaraziko diola proiektaturiko eraikingintza, eta partikularrak ezingo duela legez kanpoko lizentziak emandako eskubidea ondaretu, bai, ordea, kalte-ordaina hartu Administrazioaren lizentziaz fidaturik egin zituen gastuengatik. Deuseztatzeak alferreko bihurtu dituen gastuak baino ez ditu ordaindu behar Administrazioak.


      Begien bistakoa denez, erreklamazioa aurkeztu duen enpresak ez du kalterik jaso lizentzia eman diotenean, onura baizik; izan ere, atzerapenik gabe hasi ahal izan ditu obrak, eta, are garrantzizkoago, baimen sektoriala atera arte itxaron gabe. Obra horiek baliagarriak dira enpresarentzat, eta guztiz baliozkoak eman zioten obra-lizentziak babestutako eraikuntza-egintzak.


      Ondare-erantzukizunaren beste kasu klasiko bat da hirigintza-kontsulten ondoriozkoa; izan ere, kalte-ordaina ekar lezakete baldin eta, emandako informazioaren ondorioz, inbertsioak eta gastuak egin eta alferreko bihurtu badira, gerora eskatutako lizentzia ukatzerakoan (denen erakusgarri, Auzitegi Gorenaren 2007ko urriaren 16ko epaia, RJ 8155/2007).


      Partikularrek badute informazioa eskatzeko eskubidea eta, egun, LLTBren 4.d) artikuluan dago jasota, bai eta EAELHLren 9.1 artikuluan ere, zeinak jendaurreko informazioaren printzipioa aitortzen baitu, eskumena duten administrazio publikoei betebehar hau jarrita: “Edozein pertsonak ondasun higiezin jakin batzuei aplikatzekoa zaien hirigintza-antolamenduaren ziurtagiriak edo kopia ziurtatuak eskatuz gero, eman egin beharko dizkiote”.


      Hirigintza-kontsulten karakterizazio doktrinal eta jurisprudentzialari lotuta, EAELHLren 9.2 artikuluak hau gaineratu du: Pertsona guztiek, fisiko nahiz juridiko, dokumentu horietan jasotzen den informazioarekin bat etorriz jardun ahal izango dutela, eta “Informazio horren egiazkotasunari eta zuzentasunari buruz izan daitekeen konfiantza bidezkotzat joko da, hala badagokio, herri-administrazioen ondare-erantzukizunaren ondorioetarako.. Okerrik izanez gero, eginiko dokumentuek ez dute administrazioa lotzen, kalte eta galerengatiko ordainak alde batera utzita”.


      Hala ere, aztertzen ari garen kasuan ez dago inongo ziurtagiririk jasota, are gutxiago obra-lizentzia ukatu izana emandako informazioaren kontra.


      Dena den, horrek ez du eragozten ondare-erantzukizuna sortzea lege horretan beren-beregi aipatu gabeko beste arrazoi batzuengatik, ikusita udalak zer obligazio bete behar duen eta hirigintzaren alorrean ematen duen zerbitzu publikoaren funtzionamendu txarra gertatzen bada.


      Egozte- edo inputazio-titulua ─hemen gertatzen den bezala─ Administrazioaren omisiozko jarduera denean, kausalitate-erlazioak honako hau egiaztatzea eskatzen du: zerbitzu publikoaren prestazioa edo jarduera ─kasu honetan, halakorik eza─ akats nabarmenekin eman dela, eta akatsok erreklamazioa funtsatu duen lesioa eragiteko gaitasuna izatea.


      Lizentziaren besterik gabeko ondorioa da eraikitzeko jarduera legitimatzea, obrak hasteko, gehienez eteteko eta amaitzeko epeen barruan. Dena den, ez die harreman juridiko-pribatuei eragiten, eta jabetze-eskubidea kontuan izan gabe eta hirugarrenei kalterik eragin gabe ematen dira (EAELHLren 211.2 artikulua), eta, jakina, trenbide-azpiegitura bati eragiten dioten eraikuntza-obren berariazko baimenak ez dira obra-lizentziarekin emanak jotzen.


      Aurrekoari lotuta, harira dator Auzitegi Gorenaren jurisprudentzia, berariazko interesei jaramon egiten dieten arau desberdinetan ezarritako baimen-exijentziak batera gertatzen direnerako. Honela dio:


      “jarduera jakin bat garatzeko, administrazio-erakunde edo organismo bat baino gehiagoren baimenak behar badira batera, erakunde horietako bakoitzak bere eskumen propioak dituelarik zaintzen dituen interes publikoko helburuen ildotik, eta baimen horiek independenteki izapidetu eta ematen badira, baimen horiek guztiak behar dira, jarduera legez garatuko bada, eta erakunde edo organo bakoitzak begiratu behar du berari dagokiona betetzen dela» (Auzitegi Gorenaren 1996ko azaroaren 29ko epaia, 1999ko martxoaren 18ko epaia, [RJ 1999, 2444] eta 2001eko otsailaren 21ekoa [ RJ 2001, 3163], besteak beste).


      Kasu honetan, bi baimen daude: hirigintza-interes orokorrari buruzkoa bata, eta trenbideen interes sektorialari buruzkoa bestea.


      Doktrina horren arabera, era independentean hedatu behar dira bi esku-hartzeak, baina, obra-lizentziari dagokionez, koordinaziorako mekanismo orokor bat ezarri da, zeinaren arabera interesdunak erantzuna jasotzeko aukera duen, bi interesak aztertuak eta baloratuak izan eta gero. Hala ateratzen da enpresa erreklamatzaileak aipatutako EAELHLren 210. artikulutik, interesatuari eskatzen baitio eskariarekin batera aurkez ditzala kasu bakoitzean aplikatu beharreko legeriak exijitzen dituen baimenak (2. zenbakia b letra), eta hau ere esaten baitu: prozeduraren instrukzioan zehar, baldin eta lizentziak eragiten dien beste herri-administrazio batzuek txostena egitea beharrezkoa bada, udalak eskaera aurkeztu dela jakinaraziko die, hilabeteko epean beren eskumenekoak diren alderdiei buruzko txostena egin dezaten (3. zenbakia).


      Koordinazio-helburu bera lortu nahi du, berariaz, azaroaren 17ko 39/2003 Legeak, trenbide-sektoreari buruzkoak, 7. artikuluan jorratzen duelako nola eragiten dieten azpiegiturek hiri-plangintzari, bai eta zer udal kontrol hedatu behar den, kontuan hartuta ezartzen dituen jabetza-mugak (jabari publikoaren gunea, babesgunea eta eraikuntzaren muga).


      Baina Euskal Autonomia Erkidegoaren eremuan, Euskal Autonomia Erkidegoko Trenbide Sarearen Lurraldearen Antolamendurako Arloko Plana dugu, otsailaren 27ko 41/2001 Dekretuz onetsia, eta 3.1 artikuluaren arabera, zuzeneko xedetzat du trenbide arlo, lurralde eta hirigintza mailetan esku-hartze publiko ezberdinen koordinazioa bermatzea.


      Plan orokorrek eta hirigintza-antolamendurako gainerako tresna orokorrek honela kalifikatu behar dituzte trenbide-azpiegiturek hartutako lurrak: trenbide erabilerako komunikazio sistema orokortzat. Lur horiek trenbide jabari publikoaren zati izango dira. Gainera, lursail mugakideak bi zerrendatan banatzen dira: zortasun gunea eta eragindako gunea. Jabetza-eskubideak berariazko estatutua izango du zerrenda horietan. Lurralde-planaren 25. artikuluak eta hurrengo batzuek ezarri dituzte trenbide-jabari publikoan, zortasun gunean eta eragindako gunean aplikatu beharreko erabilera- eta eraikuntza-baldintzak.


      Bi alderdi azpimarratuko ditugu planak dakarren erregulaziotik. Lehenik eta behin, 15. artikuluaren arabera, Euskal Autonomia Erkidegoko (EAE) trenbide azpiegituran egiteko dauden ekintzen egikaritzak ez du aurretiazko udal baimenik behar izango. Hala ere, ukitutako udalari edo udalei proiektu teknikoak helarazi eta jakinarazi beharko zaizkie, aipatu proiektuak indarrean dagoen hirigintzako plangintzarekin bat datozela egiaztatzeko egin beharreko izapidea abian jar dezaten. Bigarrenik, 20. artikuluak esan ondoren planaren beste xede bat dela trenbidearen hurbileko guneak definitzea, aplikagarri den arloko legeriak ezartzen dituen babes erregimena eta erabilera eta eraikigarritasun baldintza bereziak aplikatu ahal izateko haiek zehazten dituzten hedadura eta ondoreekin, hau ere esaten du: izenburu horretako erabakiek zuzenean lotetsiko dituzte administrazio publikoa zein partikularrak lurzoruaren erabilera eta eraiketa jarduerak bete behar dituztenean.


      Eta, deklaratzen duenez, udalerriak erabaki horien mende egongo dira hirigintza jarduerari dagokionez, batez ere:


      “a) Plangintza orokorreko tresnetan lurrak gunekatu eta kalifikatzean.


      b) Garapen antolamendurako egiterapideak eta Hirigintza Proiektuak formulatu edo onartzean.


      c) .Hirigintza-egikaritzarako egiterapideak formulatu eta onartzean eta Lankidetzarako Hirigintza Entitateen eraketa onartu eta funtzionamendua tutelatzean.


      d) Finken erabilera eta eraikuntzarako Arau eta Ordenantzak onartzean hirigintza sailkapena zeinahi dela eta, zehazki, lerrokatze eta atzeraketa gisako parametroak zehaztean.


      e) Hirigintza-kontrol eta -diziplina jardueratan.”


      Batzordearen ustez, udal administrazioak zaindu egin behar ditu erabilera- eta eraikuntza-baldintza berezi horiek trenbidearen ondo-ondoan dauden guneetan, eta kasu honetan ez du hala egin, enpresari obra-lizentziaren bitartez eman dio eta eraikitzeko eskubidea, baldintza berezi horiei begiratu gabe.


      Udalak ezagutzen zuen metroaren trazadura (1998ko urtarrilaren 30a) eta jasoa zuen eraikuntza-proiektua (2006ko otsailaren 22a), eta, noski, jakinaren gainean zegoen linea funtzionatzen ari zela.


      Udalari zegokion txostena egitea proiektu horiek hirigintza-ordenamenduarekin bat etortzeari buruz, eta ez dago jasota horri buruzko eragozpenik adierazi zuenik, ez eta eragina islatu ere plangintza orokorreko tresnan, Euskal Autonomia Erkidegoko Trenbide Sarearen Lurraldearen Antolamendurako Arloko Planaren 20.a) artikuluak dioen bezala. Orobat, informazio publikoaren printzipioari jarraiki, kontuan hartuta indarreko planeamenduaren barruko dokumentazio guztia dela publikoa, “planak argitaratu egin beharko dituzte, argitalpen horiek eguneratuta eduki eta jendearen eskura jarri” (EAELHLren 9.1.a artikulua).


      Lizentziak legezkotasun-kontrolaren mende jartzen ditu “lurzorua, lurpea eta hegalkina eraldatzeko eta erabiltzeko jarduerak, hirigintza-antolamenduaren xede baldin badira” (EAELHLren 206.1.b artikulua), eta obren oinarrizko proiektuaren arabera eman behar da, baina, hala badagokio, obra horien egikaritze-proiektua ere aurkeztu beharko da aurrerago, “aplikatzekoak diren legeriaren eta plangintzaren arabera ezarri beharreko bestelako baldintza guztiak ere ezarriko dira, legeria eta plangintza horiek betetzen direla bermatzeko. Banaka-banaka edo udalak denentzat onartu dituen baldintza batzuei jarraituz egingo da hori” (EAELHLren 208. artikulua).


      EAELHLren 24. artikuluak dioenez, lurraren jabetzaren legezko edukiaren barruan dago hau: “Errespetatu egin behar dira lursailei dagokien administrazio-legeriak ondasun batzuekin muga egiteagatik ezarritako mugak. Ondasun horiek, zehazki, ezaugarri hauetako bat izan behar dute: herri-jabari naturala izatea; erabilera, obra eta zerbitzu publikoen euskarri edo kokaleku izatea; hegalkinean edo lurpean ustiapen erreserbatu edo arautuko baliabide naturalak edukitzea”.


      Aztertzen ari garen kasuan, udalak, obren oinarrizko proiektua ikusita, sestra azpiko hiru solairu eraikiko zituztela erakusten baitzuen, trenbide-agintaritzaren baimena aurkeztea eskatu behar zion enpresa erreklamatzaileari. Udalak dioen bezala, proiektu horretatik ez baldin bazen ondorioztatzen trenbide-azpiegiturarekiko eragin garbia, argitu egin behar zuen garrantzizko kontu hori, eta trenbide-agintaritzari txosten bat eskatu, zer muga zetorren lurpearekiko mugakidetzatik, eraikigarria baita, eta lurpetik, trenbidearen ondo-ondoan dauden aldeen mugen mende baitago, obren lizentzian sartu ahal izateko.


      Esan gabe doa zer garrantzizkoa den udal administrazioak garatu behar duen tutela-jarduera; batez ere, trenbide-trafikoaren eta hura erabiltzen dutenen segurtasuna zaintzeko. Eta ez zaio esku hartze horri garrantzirik kendu behar LLTBren 4.a) artikuluak aldarrikatzen duen eskubidearen ikuspegitik, higiezinean biziko direnek etxebizitza egokia izan dezaten, zarata edo dardararik gabea, halakoak ateratzen ditu-eta inguruan dabiltzan metro-bagoien joan-etorri etengabeak.


      Jakina, LLTBren 35.d) artikuluan jasotako kasuan bezala, inoiz ez da kalte-ordainik izango kaltetuari egozteko moduko dolo, erru edo zabarkeria larririk badago, kausazko lotura hautsi egiten delako halakoetan.


      Baina udalak adierazitako arrazoien kontrara, ezin da hausketa hori gertatu denik jo, nekez ondoriozta daitekeelako enpresak edo proiektua idatzi zuenak eragin zutela obra-lizentzia behar ez bezala ematea, proiektuak bete behar zituen mugei eta baldintzei jaramon ez egiteagatik, larriki.


      Uste izatekoa da arkitektoak ez zuela afekzio horren berririk obraren oinarrizko proiektua eta exekuzio-proiektua idatzi zituenean, eta hala deklaratu du. Bestela, ez da ulertzen, behin eragin horren berri izanda, bere kabuz ekitea eraginaren nondik norakoak argitzeko kudeaketei, eta, zer gerta ere, trenbide-azpiegitura kudeatzen duen agintaritzari eskatu beharreko baimena izapidetu bitartean, eremu mugakideari eragin ziezaioketen obrak gelditu izana, zuhurtziaz. Ez da sinesgarria, haren berri izanik, kudeaketa horiek lehenago egin ez izana, eman behar ez zen lizentzia bati probetxua atera nahirik.


      Ezer ez dute esan azterketa geoteknikoaren desegokitasunari edo zuzentasunik ezari buruz; egin-eginean ere, arau hauek aplikatzen zaizkio: Eraikingintzaren Kode Teknikoa, martxoaren 17ko 314/2006 Errege Dekretuak onetsia, eta ES-Z Oinarrizko Dokumentua: Zimenduen Egitura Segurtasuna).


      Argi badago ere jasota behar zuela Plan Orokorrean, ez dago hain argi beste bi tresnetan ─birpartzelazio-proiektua eta urbanizazio-proiektua─ jaso behar zenik; izan ere, ez da ahaztu behar lurpetik doan trenbide-azpiegitura batez ari garela, eta horrek argi eta garbi baldintzatzen duela haren tratamendu juridikoa.


      Ohiko kontzepzioek uste zuten arren lurraren jabetzak mugarik gabe ematen zuela lurpe-eskubidea ere, beste teoria bat etorri zen, zeinaren arabera lurraren gaineko jabetzaren hedadura bertikala iristen baitzen jabeak arrazoiz zaintzeko moduko interesa zegoeneraino, eta, azkenik, gaur egun, usterik zabalduena da lurpea erabili, gozatu eta ustiatzeko ahalmenak hiringintza-antolamenduko tresnek zehazten duteneraino iristen direla, aintzat hartuta, betiere, aplikatzeko diren legeak, eta ongi gogoan hartuta jabari publikoaren babesak eskatzen dituen mugak eta zortasunak.


      Ideia hori EAELHLren 18. artikulura iritsi da, lurraren jabetzaren izaera estatutarioaren berri ematen baitu (lurralde- eta hirigintza-planeamenduek definitzen eta mugatzen baitute). Orain interesatzen zaigunerako, hau zehazten du: “Zehatz esatearren, hirigintza-antolamenduak, lurrazalari atxikitako hegalkinari eta lurpeari izendatzen dizkion eraikigarritasunaz eta erabilerez gainera, lurpea zerbitzu edo erabilera publikoetarako erabiltzea ezarri dezake, bai eta onura publikoaren edo gizarte-interesaren aldeko helburuetarako erabiltzea ere. Ondorioz, historiarako edo kulturarako interesa duten aztarna arkeologikoak gordetzea ezar dezake, edo baliabide naturalei, batez ere hidrologikoei, eragin diezaieketen arriskuei aurrea hartzea” (2. zenbakia).


      Hau da, litekeena dela eskubideak lurzoruaren azalera berean teilakatzea, hots, sestra-mailan eta lurpearen zati batean edo hegalean eraikuntzarako edo erabilera pribaturako, bai eta jabari publikorako ere lurpearen beste zati batean, kasu honetan bezala, baldin eta elkarrekin batera badaitezke.


      Halakoetan, jabeak ezin die kontra egin lurpearen erabilera batzuei (metroa, adibidez), eta ezin du haiengatik kalte-ordainik eskatu ere, baldin eta eraginik ez badiote ekartzen finkak hirigintza-planaren arabera dituen erabilera edo intentsitateei. Hala ikusten du EAELHren 18.4 artikuluak ere, zeinaren arabera azaleraren jabeak ez du kalte-ordainerako eskubiderik izango lurpearen erabileragatik: “betiere erabilera horrek ez badio nolabait eragiten edo kaltea ekartzen hirigintzaren aldetik duen eraikigarritasunari edo lurpeari ─lurgainari lotuta─ esleitu zaion erabilerari”.


      Argi esanda, erabilera publikoko helburuetarako lurpe-azalera, trenbide-interesekoa konparazione, jabari publikoa da eta ez dago zertan nahitaez desjabetu, non eta finkak hirigintza-planaren arabera dituen erabilera eta intentsitateei eragiten ez dien, eta kasu honetan ez da halakorik gertatzen, eta horregatik ez da agertzen Urbinaga-Santurtzi sektoreko trazaduraren proiektuak eragindako ondasun eta eskubideen artean.


      Jakina, planak ere eman behar zuen metroaren trazaduraren berri, orobat metroa igarotzen den finken lurpea jabari publikotzat katalogatuta dagoela, trenbide-sistema orokortzat alegia; baina, lehen batean, metroaren eraikuntzak ez zion eragiten finka horien eraikigarritasunari, eta ez zegoen plana zertan berrikusirik, ez eta birpartzelazio- eta urbanizazio-proiektuetan sartu ere.


      Gogoeta horien ondorioz, baztertu egin behar da, baita ere, Eusko Jaurlaritzaren jarduketak kausazko lotura haustea eragin duenik udalak azaldutako arrazoiengatik.


      Hau ere esan behar da: Lurralde Planak, trenbide-antolamendua eta hirigintza-antolamendua armonizatu eta bateragarri egiteko modua jasotzen baitu, ez duela exijitzen eragindako udalei bidaltzea obra-amaierako dokumentazioa. Dokumentazio hori aztertu behar balitz hirigintza-lizentzia emateko, ezerk ez dio udalari eragozten eskatzea edo, lehen esan dugun bezala, agintaritza sektorialari txostena eskatzea.


      Laburbilduta: udalak lizentzia eman zuela enpresa erreklamatzaileak nahitaezko baimen sektoriala aurkeztu gabe edo eraikuntza baldintzapean jarri gabe, kontuan hartu behar zuen-eta gune horretako lurpeak muga egiten zuela trenbide-aldearen lurpearekin (beharrezko zen informazioa eskatu ondoren, hala bazegokion). Gure ustez, hori erabakigarria da egiten ari ziren obrak zati batean geldiarazteko.


      Egia da jasandako kalteari lotzen zaion geldiarazpen-erabakia obra-zuzendariak hartu zuela, baina ezin da ahaztu kausazko harremana bitarteko bidezko, zeharkako eta baterako eratan ager daitekeela; batez ere, zerbitzuaren funtzionamendu txarraren kasuan. Halakoetan, kontua izango da finkatzea zer egintza edo baldintza jo daitekeen, berez, azken emaitza ekartzeko modukotzat. Jurisprudentziak kausaltasun egokiaren teoriaren alde egin du, eta teoria horren arabera, argitu beharreko kontua da ea gertakarien ohiko segidan kalte hori uste izatekoa zen.


      Kasu honetan, pentsaezina da enpresak geldiaraztea erabakitzea baldin eta, eraikuntza babesten ari zen lizentzia jaso baino lehen, baimen sektorial exijitu bazioten eta lortu bazuen: baimen horrek zehaztuko zituen zer muga eta baldintza errespetatu behar zituen trenbidetik gertu-gertu zeuden guneen babes-erregimena begiratzeko.


      Ez dugu ikusten, ezta ere, erruen pilaketarik; izan ere, gertatzekotan, kalte-ordainaren modulaziorako bide eman lezake, kaltetuak ere hartuko zuelako parte emaitza lesiboa gerta zedin.


      Dena den, ez dira aski, alde batetik, kausazko harremana eta, bestetik, kaltetuak ez izatea kaltea jasateko betebehar juridikorik, azken betebehar hori gabe kaltea ez litzatekeelako antijuridikoa izango (ez dute zalantzan jarri betebehar hori betetzen denik); aitzitik, kalteak benetako ere behar du, eraginkorra eta diru aldetik zenbakarria.


      Enpresak gastu batzuk erreklamatzen ditu, obra zati batean geratu izan ez balitz ez lituzkeelako zertan jasan. Kalte horiek justifikatze aldera, EFG jaunak egindako aditu-txostena aurkeztu du.


      Eskatutako kalte-ordainaren zenbatekoa kalkulatzeko, perituak bi kalte-mota bereizi ditu obrak geldituta egon ziren 163 egunei dagokienez: gastu arruntak eta ohiz kanpoko gastuak.


      Azterketari ekin baino lehen, azpimarra dezagun obra-lizentzia gauzatu egin zela, 1. faseko eraikuntza-obrek jarraitu egin zutela eta 2. fasekoak baino ez zirela eten. Jakina: udalak enpresari eskatu izan balio baimena eska ziezaiola trenbide-azpiegituren administrazioaz arduratzen zen agintaritzari, lehenengo fasea ez zen aurreikusitako epean amaituko.


      Beharrezko txostenak eskatzen eta baimena lortzen emandako denborak obra-lizentzia emateko datari eragingo zion, eta eraikuntza-prozesu guztia geldiarazi.


      Onarturik ere ez dela gauza bera, alde batetik, obra bat hasteko baimen guztiak eduki arte itxarotea, eta, bestetik, behin obra hasita, geldiaraztea, ondorio bera gertatzen da bi kasuetan: proiektaturiko obraren amaiera atzeratzea. Ikuspegi horretatik esan liteke 1. fasea aurreratu izanak konpentsazio-funtzioa izan duela, zati batean.


      Nolanahi ere, Batzordeak bat egiten du udalak ebazpen-proposamenean agertu dituen argudioekin; izan ere, ez da behar bezala egiaztatu kaltearen benetakotasuna.


      Aditu-txostenak gastu arruntak zehazteko darabilen premisa, hots, “eraikuntza-prozesua zabaldu beharko da, geldialdiak zenbat egun, bada beste horrenbeste, gutxienez”, gehiago da hipotesi bat, balizko inguruabar gertagarri zenbaiten mende baitago, eta gerta litezke ala ez. Gainera, kaltea, kasu honetan, epea luzatzeak enpresari ekar liezaiokeen gainkostua izango litzateke, eta kalte hori ez da eraginkorra edo ez dago kontsolidatua, eta, gaur egun, ezin da zehaztu, eta horrek ez du kalte-ordaina emateko biderik irekitzen.


      Geldialdian gertaturiko alferreko gastuak ordain ziezazkietela nahi izan balute ere, horretarako, behar bezala bereizi eta frogatu beharko zen zer gastu arrunt izan ziren erabilgarri 1. fasearen eraikuntza jarraitzean eta zeintzuk gertatu ziren alferreko 2. fasea geratu zenean.


      Finantza-gastuak, goi-arkitektoaren eta arkitekto teknikoaren gastuak, laneko segurtasun eta osasunekoak, aseguruak eta obrarako etxola alokatzekoak ez ziren izan alferrekoak edo ez-emankorrak.


      Ostatua emateko etxebizitzen alokairuari dagokionez, kalkulatu ahal izateko, ezezkoa emateko proposamenak dioenez, eraikuntza amaitu arte itxaron beharko zen, atzerapen-alditzat jota sustatzaileak eta eragindako pertsonak sinatutako kontratuan etxebizitza entregatzeko finkatu zen dataren eta benetako entregaren artekoa. Eta guk hau gaineratzen dugu: hori bakarrik hartu beharko litzatekeela kontuan 1. faseko etxebizitzen esleipendun atera ez zirenentzat (eraikinak 19 etxebizitza ditu, eta, banku-idazpenak ikusita, okerrik ezean, 11 dira eragindako pertsonak), arrazoi objektibo behar bezala kontrastatuengatik.


      Ohiz kanpoko gastuei dagokienez, azalpen nahasiak ematen ditu perituak, hau ere ohartarazita: “aurreikusi gabeko gastu gehigarriak dira, eraikuntzari berrekiteko egin beharrekoak” (1. orrialdea). Gastuak B sekzioan deskribatzerakoan, hauek jotzen ditu halakotzat “profesionalen zerbitzuengatik jasandako kanpo-gastuak; izan ere, haiek kontratatu beharra izan zen, trenbide-zorguneetako eta trenbide jabari publikoko lurretan egindako indusketa-obrei eragiten zitzaielako” (3. orrialdea). Baina are harrigarriagoa da oraindik, kaltea, azkenean, honela zehaztea: COSL enpresak erreklamaturiko zenbatekoa, geldiarazpenagatik jasotako ustezko galerengatikoa.


      Ez gaude, azken buruan, eraikuntzari berrekin beharrari zor zaizkion kalteen aurrean, ez eta beren-beregi kontratatutako beste zerbitzu profesionalen ondoriozkoen aurrean ere, baizik eta, dirudienez, sustatzaileak sinatu duelarik “obra exekutatzeko kontratua, hornidura eta guztikoa”, AGR-… arean eraikuntza bat egiteko, eraikitzaileak kalte-ordain bat eskatu dio, eta ez da zehazten kontratu-erantzukizunarengatik den, ala, bestela, kontratuz kanpoko erantzunarengatik.


      Kontratua ez dago jasota, eta ezin da jakin egindako erreklamazioaren zergatia, ez eta, are inportanteagoa, erreklamaturiko zenbatekoa ordaintzeko justifikazioa ere. Ez dago jakiterik, ezta ere, zer harreman dituzten enpresa horiek, eta harreman horiek Santurtziko AGR-… areako eraikuntzara mugatzen diren ala ez.


      Oro har, ezinezkoa da zuzenean eta besterik gabe eremu publikora eramatea Administrazioak parterik ez duen negozio juridiko pribatuen ondorio kaltegarriak; izan ere, hemen gertatu den bezala, enpresa erreklamatzaileak hartutako arriskuaren barruan daude.


      Nolanahi ere, ez dago frogatuta COSL enpresak “ekoizpenaren murrizketa” izan duenik, zeina, beharbada, honekin lotu baitaiteke: ezagutzen ez ditugun arrazoiengatik, enpresaren barruan beste jarduera etekintsu batean erabili ezina giza-baliabideak, makinak, eta abar; izan ere, dioenez, %50ean gertatu baitziren lanik gabe, geldiarazpena zela eta.


      Saihestu egin behar da, betiere, geldiarazpena irabazpide edo onurabide gertatzea aipatu kontratistari, eta frogatu egin beharko luke ezin izan zituela beste obra batean enplegatu eta ezin izan zituela erabili gure ordenamenduak zama sozialak desbideratu edo askatzeko aurreikusi dituen bideak (adibidez, lan-kontratuen etendura).


      Era berean, obraren epea luzatzeak ez du esan nahi hark kostu handiagoa duenik; izan ere, sustatzaileak ordaintzen badio benetan egiaztatutako lana kontuan hartuta, egindako obrak fakturatu ahal izango diitu, dagokion etekina aterata.


      Beraz, lortu gabeko irabaziak, sortutako kaltea bezala, frogatu beharrekoak dira, eta lortu gabeko irabaziei dagokienez, jurisprudentziak irizpide murriztailea eta zuhurra erabili du, eta hau deklaratu: zorrotz frogatu behar direla kaltetuak gertakari kaltegarria jazo ezean jaso beharko lituzkeen eta jaso ez dituen egiazko etekin zehatz eta egiaztatuak; eta ez direla kontuan hartu behar zalantzazko edo beharbadako abantailak, itxaropenetan bakarrik oinarrituak


      Laburbilduta: enpresa erreklamatzaileak alegaturiko galerak ikusita, ez da bidezkoa inongo zenbatekorik onartzea.


      97/2014 ABJI 36.etik 104.era par.


      


      Erreklamatzaileak dioenez ─jasota geratu da─, hainbat galera ekonomiko izan ditu Azkorri eta Saratxagako sektoreetako plan partzialak izapidetu ezinagatik. Ezintasun hori, zati batean, hemendik dator: Getxoko HAPOa ez zaiola egokitzen Bilbo Metropolitarreko Lurraldearen Zatiko Planari eta Lurzoruari eta Hirigintzari buruzko ekainaren 20ko 2/2006 Legeari (LHL). Beste batetik, berriz, udalaren borondate adierazia delako plangintzarik ez garatzea Zientoetxeko bidetik iparraldera dagoen lurzoru urbanizagarrian.


      Galera egozten zaion lehenengo arrazoia ─HAPOa ez zaiola egokitzen Bilbo Metropolitarreko Lurraldearen Zatiko Planari eta LHLri─ ez dator bat jasota geratu diren egintzekin.


      Puntu honetan, interesgarria da adieraztea SASL-k ez duela orain arte eskatu inongo plan partzialik izapidetzerik 6 zenbakiko Saratxaga sektorerako.


      Azkorriko plan partzialaren hasierako onarpenerako eskariari dagokionez, EAEJANren administrazioarekiko auzien salaren 2010eko uztailaren 6ko epaitik ateratzen denez, Getxoko udalak ezezkoa eman zion plan partzialaren proiektua izapidetzeko eskariari, ez zitzaiolako egokitzen Bilbo Metropolitarreko Lurraldearen Zatiko Planaren arauzko xedapen lotesleei. Gainera, faltan zegoen planeamenduko egitura-antolamenduaren egokitzapena hirigintza-eraikigarritasunaren mugei buruzko estandarrak aplikatzeko.


      SASL auzi-jartzailearen ustez, alde batetik, Getxoko HAPOa Bilbo Metropolitarreko Lurraldearen Zatiko Planari egokitu ez izanak ondoriotzat zuen haren zehaztapenak ez aplikatzea plan partzialari, eta, beste alde batetik, aurkeztu zuten plan partzialaren proiektuak bete egiten zituela LHLren antolamendu-zehaztapenak.


      Salak, bere aldetik, hau ebatzi zuen: proiektuak bete egiten zituela LHLren antolamendu-zehaztapenak, baina ez Bilbo Metropolitarreko Lurraldearen Zatiko Planekoak, ezkatzeko modukoak bazitzaizkion ere. Hau da, epaitik ateratzen denez, zuzenbidearen araberakoa izan zen plan partzialaren proiektua izapidetzeari ezezkoa ematea, eta HAPOak ez zuela zertan egokitu Bilbo Metropolitarreko Lurraldearen Zatiko Planaren zehaztapenei, ez eta LHLkoei ere, plan partzialaren proiektua izapidetzeko, udalak ezezkoa ematea erabaki zuen unean.


      Ondorioz, ezin da esan errekurtsogileak ezin izan duela Azkorri 3 sektoreko plan partziala izapidetu HAPOa ez zitzaielako egokitzen Bilbo Metropolitarreko Lurraldearen Zatiko Planari eta LHLri; beraz, bertan behera gelditu da ereklamatzailearen kalte-ordainerako asmoari eusten zion kausetako bat.


      Getxoko udaleko borondateari dagokionez, hots, plangintzarik ez garatzea Zientoetxeko bidetik iparraldera dagoen lurzoru urbanizagarrian eta SASL-ren lurra lurzoru-mota horretatik kanpo uztea, erreklamatzailearen kaltearen kausatzat jo baitute, hau esan behar da:


      Lehenengo eta behin, hau esan behar da: hitzez hitz hartuz gero “Zientoetxeko bidetik iparraldera dagoen lurzoru urbanizagarrian plangintzarik ez garatzeko borondatea”, esamoldea, borondatea edo asmoa gehiago denez pertsonen ideien barne-eremukoa eta ez egintzen esparrukoa, ezinezkoa dela hori juzgatzea. Horrenbestez, hau ulertu beharko da: erreklamatzaileak adierazi nahi duena dela Getxoko udalak planeamendua berrikuste aldera burututako jarduketak; izan ere, SASL-k ulertzen duenez, bere lurren sailkapen urbanistikoa aldatzea ekarriko dute.


      SASL bereziki ahalegindu da frogatzen ─erantzukizun-espedientea izapidetu bitartean─, Getxoko udalaren asmoa dela lurzoru urbanizagarri sektorializatuko sektoreen konfigurazioa aldatzea, haietatik kanpo utzita aipatu enpresaren lurrak, besteak beste. Horretarako, hainbat dokumentu ekarri ditu, alderdi politiko baten hauteskunde-programari dagokion bat, adibidez.


      Baina hirigintza-aldaketak zilegiak dira eta normaltasunez egiten dira etengabe, eta, gainera, beharrezkoak ere badira interes orokorrak hala eskatzen duenean.


      Hartara, LHLren 4.1 artikuluak xedatu duenez, interes publikoak bakarrik egiten du bidezko lurzoruaren erabilera, hirigintzako plangintzaren bitartez, eta udalari dagokio zehaztea, era diskrezionalean, interes publikoak hirigintzaren eremuan zer eskatzen duen une bakoitzean.


      Eta interes publikoak gomenda dezake lurzoru urbanizagarriaren sailkapena aldatu beharra; izan ere, hiri-lurzoruaren sailkapenarekin gertatzen denaz kontrara, urbanizazioaren errealitateak zehazten baitu, lurzoru urbanizagarriarena hiri-diseinuko aukera baten emaitza da, eta, beraz, hiria eraikitzeko kontzepzio edo ideia desberdinen mende dago.


      Horiek horrela, alderdi batek edo udal korporazio batek lurzoruaren okupazioaren gaineko ideia bat izatea, plan zehatz batean islatzen denaz kontrakoa, eta plan hori aldatu nahi izatea naturala da, zilegia eta arrunta, esan dugunez.


      Administrazioak hirigintzaren alorrean duen ius variandiaren izaera diskrezionalari buruz, aski da Auzitegi Gorenaren 2011ko irailaren 22ko epaiak adierazitakoa jasotzea:


      “Auzitegi Gorenaren sala honek epai askotan adierazi duenez ─erakusgarri gisa, 2011ko martxoaren 9koa, 3037/2008 kasazioa (RJ 2011,1297); 2007ko otsailaren 14koa, 5245/2003 kasazioa (RJ 2007, 4214) eta 2005eko abenduaren 28koa, 6207/2002 kasazioa (RJ 2006, 4282)─, planeamendua berrikusi edo aldatzeko ahala diskrezionala da (ius variandi), halako moldez non, aplikatzeko arauek ezarritako mugen barruan, hirigintza-plangintzaren egileak aukeratzeko askatasuna duen: alternatiba posibleen artean, interes publikoa ahalik eta ondoen betetzeko egokitzat jotzen duena. Irizpide-askatasun hori ─ez dago eskuratutako eskubideek baldintzatua, ez eta Administrazioaren aurreko konpromisoek ere─ ezin da ordeztu, abagune-muinari dagokionez, partikularren kontrako iritzi edo borondateagatik, ez eta organo jurisdikzionalen erabakiarengatik ere (29/1998 Legea, Jurisdikzio hau arautzen duena: 71.2 artikulua). Horregatik, eta hori ere azpimarratu dugu, ahal horren egikaritzaren kontrako inpugnazioaren arrakastak frogagintza egoki bat behar du, argi eta garbi egiaztatuko duena Administrazioak, plangintzan, akatsa egin duela, edo diskrezionalitatetik kanpo jokatu duela, edo zerbitzatu behar dituen interes orokorretatik aldenduta, edo jabetzaren gizarte-funtzioa edo egonkortasun eta segurtasun juridikoak kontuan hartu gabe, edo agintea desbideratuta edo erabakiak arrazoitu gabe; jarraibide horiek guztiak daude jasota Lurzoruaren Legearen testu bateratua onartu zuen apirilaren 9ko 1346/1976 Errege Dekretuaren 3. artikuluan, 12.ekoarekin lotuta (ekainaren 20ko 2/2008 Legegintzako Errege Dekretuz onartutako indarreko testu bateratuaren 2. eta 3. artikuluak orain).


      Ondorioz, ahaztu gabe planaren berrikuspena onartu arte ─erreklamatzailearen lurzoruen sailkapena aldatuz, hala bada─ ez litzatekeela gertatuko SASL-k dion kaltea, sailkapen-aldaketa hutsak ekarriko luke enpresak legez jasan beharra eragin zaion kaltea, AJAPELen 141. artikuluak xedatu duenaren arabera.


      166/2014 ABJI 45.etik 60.era par.


      


      Toki-administrazioez denaz bezainbatean, TAOLen 54. artikuluak xedatu duenez, “toki-erakundeek zuzenean erantzungo dute administrazioaren erantzukizunari buruzko legedi orokorrean ezarritakoaren arabera, zerbitzu publikoen jardunaren ondorioz edo agintarien, funtzionarioen edo agenteen jardunaren ondorioz norbanakoei beren ondasun eta eskubideen gainean sorrarazitako kalte eta galerei dagokienez”. Testu bera errepikatu du Toki-erakundeen Antolaketa, Jarduera eta Araubide Juridikoari buruzko Araudiaren 223. artikuluak.


      Era berean, irizpenerako aurkeztu diguten kasuaren analisiak hartzen duen eremuari begiratuta, gure azterketa egoki zentratze aldera adieraziko dugu TAOLaren 25.2.b) artikuluak xedatu duela udalak egikarituko dituela, betiere, hirigintzaren gaineko eskumen batzuk: plangintza, kudeaketa, exekuzioa eta diziplina.


      Euskal Autonomia Erkidegoko Lurzoruari eta Hirigintzari buruzko ekainaren 30eko 2/2006 Legearen 90.1. artikuluak dioenez, udalari dagokio plan orokorra formulatzea:


      Estatuko lurzoru-legearen testu bateginak (2/2008 Legegintzako Errege Dekretua, ekainaren 20koa) 35.b) artikuluan dioenez, kalte-ordaina eskuratzeko eskubidea sortuko dute ondasun eta eskubideen lesioek, eraikuntza eta eraikinei buruz legez ezarritako eginbeharrak gainditzen dituzten lotura eta mugapen berezien ondorio badira, edo ekitatezko banaketa aplikatu ezin zaion eraikigarritasun- zein erabilera-murriztapen bat badakarte berekin.


      Aurreikuspen hori etengabe ageri da Estatuko hirigintza-legerian, eta antzeratsu dago jasota zenbait arautan: 1976ko lurzoruaren eta hirigintza-antolamenduaren araubideari buruzko legearen testu bateratuan (apirilaren 9ko 1346/1976 Errege Dekretuaren 87.3 artikulua), 1992ko lurzoruaren legearen testu bateginean (ekainaren 26ko Legegintzako Errege Dekretuaren 239.2 artikulua) eta 1998ko lurzoruaren eta balorazioen araubideari buruzko legean (apirilaren 13ko 6/1998 Legearen 43. artikulua).


      Aipatzeko modukoa da, era berean, erreklamatzaileari dagokiola, printzipioz, froga-karga egitezko alderdien gainean, antijuridikotasunik badela eta lesioaren norainokoa eta balorazio ekonomikoa finkatzeko garaian; orobat, Administrazioari dagokiola froga-karga erantzukizuna egozteko kausaltasun harremanaren oinarri faktikoen gainean.


      Adierazita geratu denez, Hirigintzako udal-sailaren Eraikuntzen Zerbitzuak hau argitu du, erantzukizun-prozeduraren instruktoreak eskatuta: haren artxiboetan ez dagoela jasota erreklamatzaileek baimenik eskatu dutenik ezelako hirigintza-jarduketa burutzeko, eta erreklamatzaileak ados daudela horrekin.


      Ondorioz, HAPOaren 7.04.02 artikuluak xedatuarekin bat, zeinaren erredakzioa jasota geratu baita EAEANren 2014ko apirilaren 30eko epaiaren edukiari buruzko aipamenean, ebazpen-proposamenarekin bat eginda ulertu behar da ez dela bidezkoa udalari ondare-erantzukizuna egoztea eraikuntzen eta eraikinen lotura edo lotespen eta mugapen bereziengatik edo eraikingintzaren mugapenengatik; izan ere, kalte horiek ez dira agerian utzi edo azaleratu hirigintza-jarduketa jakin batetarako baimena izapidetzeko garaian, indarreko planeamenduak eskatu bezala.


      205/2014 ABJI 37.etik 44.era par.


      


      V. Erantzukizunaren araubidea kontratu eta emakida administratiboetan


      Irizpenerako aurkeztu diguten kasuak eremu publikoa ukitzen duenez, hau adierazi behar da: TAOLen 25.2.l) artikuluaren arabera, udalak bere dituela, betiere, kirolaren eta kirol-instalazioen nahiz aisialdirako instalazioen sustapenaren gaineko eskumena, eta, lege beraren 26.1.c) artikuluak xedatu duenaren arabera, berriz, 20.000 biztanletik gorako udalek nahitaez eman behar dutela erabilera publikoko kirol-instalazioen zerbitzua.


      Kasu honetan, erreklamatzaileak kaltea egozten dio udalaren ezezko erabaki bati, ez baitzioten baimenik eman bi udal instalazio erabil zitzan jai edo kotilioi bat egiteko 2011ko abenduaren 31n, aldez aurretik izandako ekintza batzuek instalazio horiek erabili ahal izango zituela pentsarazi bazioten ere.


      Argudiotzat ekarri ditu culpa in contrahendo delakoa eta norbere egintzen doktrina, zuzenbide pribatutik ekarriak biak, Administrazioaren eta partikularren arteko harremanetan aplikatzea baztertu behar ez bada ere.


      Kontratu bat prestatzeko egintzen ondoriozko in contrahendo erruaren izaera ez da inondik ere baketsua doktrinan. Teoriaren eremuko eztabaidan, batzuek kontratuz kanpokotzat hartzen dute erantzukizun-mota hau; beste batzuek, berriz, kontratuaren barrukotzat, eta ez dira falta bi kategorien arteko tertium geniustzat hartzen dutenak. Jurisprudentziaren eremuan, doktrina sendoturik ez badago ere, badaude epai banaka batzuk ─jurisdikzio zibilean─, prestatzeko eragiketen edo aldez aurreko tratuen arazoari ekin diotenak, eta Kode Zibilaren 1902. artikuluaren ondoriozko kontratuz kanpoko erantzukizunaren esparruan sartzen dela jo dute (Auzitegi Gorenaren epaiak: 1988ko maiatzaren 16koa, RJ 1988\4308; 1091/1999 zenbakikoa, abenduaren 16koa, RJ 1999\8978).


      Prestakuntza-egintzetatik datorren erantzukizunaren izaerari buruzko kontzepzio desberdin horren ondorioak ez dira alor dogmatiko edo teorikora mugatzen; aitzitik, Batzordearen beraren esku-hartzeari eragin diezaioke, Batzordeak doktrina sendotutzat duen neurrian kalte-ordain baten eskaria ez dela Administrazioaren ondare-erantzukizunaren ildotik bideratu behar (kontratuz kanpoko erantzukizuna) baldin eta eragingarriak eta alegatutako kaltearen erreparazio egokiak berariazko prozedura-bidea badute (kontratuen alorrekoa, adibidez), ordenamendu juridikoan ezarria (denen erakusgarri, 67/2010 irizpena).


      Sektore Publikoko Kontratuen Legeak araututako kontratuen eremuan (SPKL) ─azaroaren 14ko 3/2011 Legegintzako Errege Dekretuz onetsitako testu bateratua─, kontratazioaren alorreko prozedura administratiboan sartzen dira prestatze-egintzak, eta kontratua egitea zapuzten denean alderdietako baten ez betetzearen edo atzera egitearen ondorioz, kontratuei buruzko legeriak berak ezartzen ditu, oro har, alderdientzako ondorioak. Halakoetan, lizitatzaileen erreklamazioa, hala egokituz gero, kontratazio-prozeduraren esparruan egin behar da, prozedura horren gorabehera bat bezala, eta ez ondare-erantzukizunaren bidetik. Hala gertatzen da, adibidez, kalte-galeren ordaina ondorioztatzen denean kontratua Administrazioari egotz dakiokeen kausa batengatik ez formalizatzetik (SPKLren 156.4 artikulua).


      Hala ere, kasu honetan ez gaude SPKLk araututako kontratuen esparruan, ondare-izaerako kontratu batean baizik, zeinean, gainera, prestakuntza-egintzek apenas duten erregulaziorik Donostia Kirolaren zerbitzuen eta instalazioen Erregelamenduan, eta, jakina, ez erregelamendu horrek ez administrazio-legeriak ─ez kontratuei buruzkoak ez ondareari buruzkoak─ ez diote inongo ondoriorik paratu aztertzen ari garen kasuen modukoei.


      Ikuspegi horretatik, udalak ondare-erantzukizunaren esparruan jaso eta izapidetu du erreklamazioa, eta, adierazitako erreserba kontzeptualak gorabehera, defendagarria da kontratuaren aurreko erantzukizuna kontratuz kanpoko eremu zabalagoan kokatzea, eta Batzordeak ez du oztoporik ikusten bere irizpena emateko, baina, hala ere, erreklamazioaren azterketari ekiterakoan, komeni da argudioak bidezko konfiantzaren kontzeptura eramatea, lotura estua dutelako guztiek fede onaren eta segurtasun juridikoaren printzipioekin.


      Erreklamazioa eramanez gero, hortaz, bidezko konfiantzaren eremura, gure 239/2001 irizpenean aztertu genuen jatorria Alemaniako zuzenbidean duen kontzeptu horren harrera, Europako zuzenbidearen bitartez sartu baitzen gurera, AJAPELen 3.1 artikuluak beren-beregi aitortu zuen arte. Irizpen horretan bertan aztertu genuen, orokorrean baita ere, zer aplikazio-baldintza hartu ohi dituzten kontuan hala jurisprudentziak nola Estatu Kontseiluak.


      Laburbilduta: konfiantza legitimoa babesteko printzipioa printzipio orokorra da, eta beste batzuk ere lotzen zaizkio, hala nola segurtasun juridikoa, fede ona, arbitrarietatearen debekua eta antzeko beste batzuk, eta, jakina, ez du eskatzen eskubide subjektibo perfekturik aldez aurretik, bestelako babes-bideak baitituzte horiek. Eta gertatzen da Administrazioak egoera juridiko bat sortu duenean , eta interesatuak fede onez jokatu duenean, egoerak bere horretan iraungo duelakoan; hau da, Administrazioaren jarduketak itxura bat sortzen duenean, eta herritar batek, horretan fidaturik eta fede onarekin, itxura horren arabera jokatzen duenean. Halakoetan, Administrazioak ezin dio huts egin konfiantza horri, eta aurre egin behar die berak sortutako itxuraren ondorioei.


      Ez da aplikatzen partikularrak edozein uste psikologiko subjektibo duenean, baizik eta “konfiantza” horrek oinarritzat dituenean Administrazioaren kanpoko zeinu edo egintza aski biribilak, hots, herritarrari arrazoizko konfiantza ematen diotenak administrazio-jarduketa jakin baten “legezkotasun-itxuran” eta jende- eta ekonomia-baliabideetan egintza eta inbertsio jakin batzuk egitera bultzatzen, nahiz eta bat ez etorri Administrazioak gero benetan gauzatzen dituen egintzekin, are gehiago interesatua nahasarazi zuen “legezkotasun-itxura” horrek, praktikan, kalteak edo galerak ekarri dizkionean interesdunari, horiek jasateko legezko betebeharrik ez zuen arren (Auzitegi Gorenaren 1990eko ekainaren 8koa, RJ 1990/5180).


      Auzitegi Gorenak jarraitu egin du, horrez gero, doktrina hori taxutzen, besteak beste epai hauetan: 2006-2-21ekoa (RJ 2006/897), 2006-6-20koa (2006/354) eta 2011-6-8koa (2011/5159).


      Helburutzat du, beraz, partikularra babestea bat-bateko eta ustekabeko aldaketaren aurrean, fede onez iraunkorra izango dela espero daitekeen egoera baten funtsezko aldaketa baten aurrean, eragindakoari denborarik edo modurik ematen ez zaiolako bere jarrera berriz oreka dezan edo egoera berrira egoki dadin.


      Printzipio horren aplikazioak ez du galarazten egokitzat jotako aldaketak egitea interes orokorren mesedetan, eta, aldi berean, interesdunaren interes partikularra sakrifikatzea; baina, bidezko konfiantza sortzeko baldintzak ematen badira, kolektibitateak ordaindu beharko du partikularrari eragin zaion galera, ondare-erantzukizunaren instituzioaren bitartez ordaindu ere.


      Batzorde honi irizpenerako aurkeztu diguten kasuari helduta, erreklamatzaileak alegatu duenez ─SESL enpresaren administratzaile bakarra bera─, Administrazioaren jarduketak bete-betean sinetsarazi zion Donostia Kirolak bere instalazioak 2011ko abenduaren 30 eta 31rako lagatzen zizkion kontratua ia-ia eginda zegoela; baieztapen horren funtsezko oinarri gisa dio udal erakundeak jakinarazi ziola instalazio horiek erreserbatuta geratzen zirela eskatu zioten fidantza ingresatuz gero.


      Gaineratu duenez, prestakuntza-egintzetatik ondorioztatzen ziren itxaropen edo espektatiba positiboak aintzat hartuta, gastu batzuk egin zituen aldez aurretik, eta publizitate-kanpaina bati eta sarrerak saltzeari ekin zion Urtezahar-gaueko jai baterako, “… …”. Gero, lagapena ukatu ziotelarik, galera ekonomikoa etorri zitzaion enpresari, antijuridikoa haren ustez, eta udalak ordaindu beharrekoa, orobat jaia bertan behera uzteak gero ekarri zuen galera, edukiera txikiagoko instalazio batean baino ezin izan zuelako antolatu. Enpresaren ustez, azkenik, lesioak kaltea eragin dio enpresaren irudiari, eta hori ere baloratu du erreklamazioan.


      Ebazpen-proposamenak ez du ondare-erantzukizunik onartu; izan ere, erreklamatzaileak datak besterik ez zituen erreserbatuko, eta horrek aipatu instalazioak eskatutako egunetan erabiltzeko aukera baino ez zekarren ─ez, ordea, okupazioa─. Gaineratu dutenez, 2011ko urriaren 28ko komunikazioa informazio hutsekoa zen. Instalazioak lagatzeko eta ekitaldia garatzeko baldintzen berri eman zitzaion bertan. Baldintza horien arteko bat zen Eusko Jaurlaritzaren Joko eta Ikuskizun Zuzendaritzaren baimena, erreklamatzaileak eskatu eta eskuratu ez bazuen ere lagapenaren ukazioa baino lehen. Hau ere badio: Donostia Kiroleko lehendakariordeak eman zuela lehen ebazpen-egintza administratiboa, azaroaren 29an, eta erakunde horren mendeko instalazioetan kotilioiak egiteko eskari guztiei kautelazko ezezkoa ematea proposatu zuela, eta, ebazpen hori betez, Donostia Kiroleko kudeatzaileak ezezkoa eman ziola SESL-ren eskariari, azaroaren 30eko Ebazpenaren bitartez, eta fidantza itzultzeko agindua eman zuela, 2011ko abenduaren 14an jakinarazitako ebazpenaren bitartez.


      Bada, hala erreklamatzailearen nola udalaren argudioak ikusita, Batzordeak uste du Donostia Kirolaren prestaketa-jarduketek eta -komunikazioek uste sendo justifikatua eragin ziotela enpresari: 2011ko urriaren 28ko komunikazioan jasotako baldintzak betez gero, eskatutako instalazioen lagapena lortuko zuela, adierazitako helbururako lortu ere.


      Egin-eginean ere, SESLren administratzaile bakarrak eta Donostia Kirola erakundeak posta elektronikoaren bitartez elkarri bidalitako mezuek udal erakundearen laguntzeko jarrera erakusten dute, are proaktiboa. Hasiera batean ─2011ko abuztutik─ elkarrizketak belodromoaren lagapenerako baziren ere, urriaren 26an, Donostia Kiroleko arduradunekin bilera bat egin eta gero, SESL-ren administratzaileak beste eskari bat aurkeztu zuen, … kiroldetai eta … frontoia hartzen zituena. Donostia Kirolaren hasierako erreakzioa positiboa izan zen.


      Donostia Kirolak posta elektronikoz erantzun zuen bi instalazioak eskuratzeko moduan zeudela, eta, gainera, jada aipatu dugun kudeatzailearen komunikazioa bidali zuen, organo horrek zuen-eta, Gobernu Batzarraren irizpidea ezagutu eta gero, lagapena ukatzeko ebazpena emateko eskumena. Komunikazio hori erabakigarria da ekitaldia garatzeko jarduketekin jarraitzeari begira, konfiantza sortzen baitu hartzailearengan, komunikazio horretan jasotako baldintzak betez gero, bi instalazioak erabili ahal izango dituela. Hori guztia, testuinguru oso jakin batean, zeinean erreklamatzaileak ez baitu ezkutatzen jai-ekitaldi bat antolatu nahi duela 2011ko Urtezahar-gauerako.


      Kudeatzailearen komunikazio horren ondoren, Donostia Kiroleko enplegatuen komunikazioak etorri ziren, ildo proaktibo beretik, 2011ko 2tik 30era arte. Komunikazio horietan, SESL-k lagapena kontratu bakarrean formalizatzeko zuen ideiari erantzuna emateko edo, udal erakundeko enplegatu batek dio kudeatzailearekin komentatu duela, eta, haren aldetik, ez dagoela arazorik kontratu bakarra egiteko bi instalazioetarako; are gehiago, kontratuaren zirriborroa prestatzen hasiko dela eta laster bidaliko duela. Era berean, azaroaren 7an Donostia Kiroletik SESL-ren administratzaileari bidali zioten mezuak jarrera bera erakusten du, kontratuaren zirriborroa bidali baitzuten; are gehiago, azaroaren 30an, enpresak eskatuta, instalazioen planoak bidali zizkioten, ekitaldia egiteko behar ziren gainerako kudeaketak burutzeko, antza denez.


      Beste alde batetik, egia da, era berean, Donostia Kirolaren kirol zerbitzu eta instalazioen Erregelamenduak erabaki diskrezionaltzat hartzen duela haren kirol instalazioak beste erabilera batzuetarako lagatzea; beraz, argi eta garbi bazter daiteke enpresa erreklamatzaileak aldez aurretik zuenik lagapen horretarako eskubiderik, are gehiago instalazioen berezko erabileren guztiz bestelakoez ari garelarik. Instalazioetan kalteak gertatzeko aukerak eta jende asko pilatzeak ─gazteak, bereziki─ egun seinalatu batean, gehiegikerietara ekarria, erabaki bat justifika dezakete, are erregulazio bat, udaleko kirol instalazioak helburu horretarako erabiltzea baztertuko duena, erabaki edo erregulazio hori arbitrariotzat jo gabe. Ez da urrutiegi joan behar ikusteko zer arrisku izan dezaketen jende asko biltzen duten jaiek (bi instalazioen artean, 3.000 pertsonatik gora batu zitekeen); are gehiago, enpresak berak izan zuen esperientzia arazotsu bat aurreko urtean, hiri berean, kirol instalazioaren titularitatea foru-aldundiarena izan bazen ere.


      Batzordeak askotan esana du, baita ere, ondare-erantzukizunaren erreklamazio baten esparruan ez dela aztertu behar administrazio-jarduketa baten bideragarritasuna, berrikusketa horrek bere bide eta prozedura propioak dituelako.


      Dena den, erantzukizun-prozeduran ez gara aztertzen ari ezezkoa eman zuen egintza zuzenbidearekin bat datorren, ez eta haren justifikazioa ere, gutxi-asko arrazoizkoa, baizik eta ea Donostia Kirolaren jarduketak gastu batzuk eginarazi zizkion erreklamatzaileari, bidezko konfiantza harturik, erakunde publikoaren jarduketa ikusita, udal instalazioak eskuratuko zituela.


      Prozesu horretan guztian, balio berezia du fidantza eskatu eta ingresatu izanak, udal-instalazioak erreserbatutzat jo zitezen. Ordura arte, aurreko elkarrizketa informal hutsetara muga zitekeen Donostia Kirolaren jarduna, eta interesdunak ezingo zuen bere erreklamazioa haietan funtsatu, igurikimen gutxi-asko oinarrituak baino ez zirelako izango, gauzatu gabe oraindik. Hala ere, Donostia Kiroleko kudeatzailearen urriaren 28ko komunikazioa jaso eta fidantza gisa eskatutako zenbatekoa ingresatu ondoren, logikoa eta aurreikusteko modukoa da enpresak segida ematea ekitaldia antolatzeko behar ziren urratsei. Are gehiago, jada adierazita dagoenez, Donostia Kirolaren komunikazioek konfiantza hori sustatzen jarraitu zutenean azaroa aurrera eginda zegoen arte.


      Udalak dioenaren kontrara, kudeatzailearen urriaren 28ko komunikazioa ez zen mugatu informazioa ematera instalazioak lagatzeko baldintzei buruz; aitzitik, bi alderdien arteko elkarrizketen testuinguruan, itxura positibo bat sortu zuen, udal erakundeak berak eskatutako fidantzaren sarrerarekin sendotu zena.


      Testuinguru horretan, jarduketa eta gastu batzuk egin zituen enpresak, Donostia Kiroleko kudeatzailearen idazkiak zekartzan baldintzak betetze aldera, udal erakundeak sortutako konfiantzan babestuta: horrek ez du ematen ez burugabea ez ausartegia, arrazoizkoa baizik, kontuan hartuta ekitaldia antolatzeko epea labur samarra zela. Besterik da nahi izatea bere gain eta galorde hartutako gastu eta galera batzuk ordain diezazkiotela, jakinda instalazioak erabili ahal izateko beharrezkoa zela funtsezko gaiak hitzartzea, hala nola instalazioen alokairuen ordainketa, baimen egokiak lortzea eta, are garrantzizkoagoa, instalazioen lagapenerako kontratua burutu eta formalizatzea.


      Horiek horrela, Batzordeak uste du badagoela kausazko lotura Donostia Kirolaren jarduketaren eta enpresak egindako gastu batzuen artean, ondare-galera ekarri baitzioten azken finean enpresari, udalak ordaindu beharreko lesio antijuridiko ere badirenez. Dena den, lehenengo eta behin, kausazko erlazio edo harreman hori enpresaren gastu batzuei baino ezin dakieke heda: udal erakundetik ezarritako gainerako baldintzak betetzera zuzendutakoei. Bigarrenik, enpresak izandako gastuak eta etekina edo galera, hots, ekitaldi hori bera edo beste bat antolatu izana 2011ko abenduaren 31n bertan, beste toki batean baina, ezin zaizkio udal erabakiari lotu kausa-ondorio erlazio horrekin; izan ere, enpresak berak hartu zuen ekitaldia hasieran aurreikusi zitzaizkion baldintzez bestelakoetan antolatzeko arriskua. Hirugarrenik, behar bezala egiaztatuta behar du erreklamatzen den kalteak, eta argi utzi behar da erreklamatzaileari dagokiola froga-karga lesioaren norainokoa eta balorazio ekonomikoa finkatzeko garaian.


      Aurrekoa kontuan hartuta, bidezko da eskatutako kalte-ordaina aztertzea, kontzeptuka aztertu ere.


      Enpresak 12.000,49 euro erreklamatzen ditu udal instalazioetan antolatu nahi zuen ekitaldiarekin zerikusia zuten gastu aurreratuengatik. Batzordearen ustez, hala ere, hauek baino ez dira ordaintzeko moduko gastuak: arkitektoaren ordainsariak (4.120 euro), ebaluazio-azterketa bati buruzkoak (Urtezahar gaueko kotilioia … pabilioian eta … frontoian). Azterketa horrek Donostia Kiroleko kudeatzailearen komunikazioaren testuinguruan baino ez du zentzurik; izan ere, lagapenaren kontratazioa burutzeko enkargatu zuten, komunikazio hartan ezarritako jarraibideen barruan.


      Gainerako gastuak ─publizitatekoak dira azpimarratzekoak, duten garrantziarengatik (1.226,96 euro …renak eta 3.034,36 euro …, S.L.-renak)─ ez daude bideratuak Donostia Kirolak lagapena burutze aldera ezarritako baldintzak betetzera, edo ez dute halakorik egiaztatu behintzat. Aitzitik, ekitaldia bera egitearekin dute zerikusia; izan ere, lagapenerako kontratua burutu eta formalizatu gabe zegoela egin zituen enpresak gastu horiek, eta ezin dio udalari haiengatiko erantzukizuna egotzi.


      Irizpide bera erabili behar da lortu gabeko irabaziei dagokienez, kontzeptu hauek erreklamatzen dituzte eta: i) sarrerak itzultzea; ii) sarreren salmenta geldiaraztea eta azkenean ekitaldirako erabili ziren instalazioen edukiera txikiagoa, eta iii) enpresaren irudiaren kaltea.


      Lehenik eta behin, sarreren itzulketari dagozkion 27.630 euro zenbatu dituzte. Batzorde honek uste du zenbateko hori ez dela onartu behar, arrazoi batzuengatik. Hasteko, udalaren erantzukizuna ez da sortzen instalazioen erabilera ukatu izanagatik, enpresak inoiz ez baitzuen eskubide hori lortu. Udalaren erantzukizunaren sorburua da enpresari konfiantza eman ziola, urriaren 28ko komunikazioan ezarritako baldintzak betez gero, instalazioak izango zituela. Horrenbestez, ordaintzeko moduko kaltea, diogunez, inguruabar horretatik ateratzen denera mugatu behar da.


      Sakonago aztertuz gaia, eta aurreko arrazoia erabakigarria bada ere kontzeptu hori ukatzeko, Batzordea bat dator udalarekin honetan: sarreren salmenta egiaztatzeko ekarritako dokumentazioak ─laguntzaile partikularren ordainagiriak edo lekukotzak, gonbita batzuk ematen baitzitzaizkien euren inguruan saldu zitzaten─ ez du sendotasunik aski erreklamatzaileak eskuratutako edo eskuratu gabeko sarrerak egiaztatzeko. Beste arazo batzuen artean, ez du kontuan hartu instalazioen erabilerarengatiko prezio publikoen erregulazioak barnean hartzen duela, orobat, Donostia Kirolak sarreren salmentaren gaineko portzentaia bat ateratzea. Espedientean dago jasota, halaber, erreklamatzaileak bere aholkulari juridikoari bidalitako dokumentu bat, zeinean onartzen baitu zaila dela sarreren itzulketa egiaztatzea, bai eta B eran egindako kostuak daudela, erreklamazioaren ondorioetarako ezin egiaztatuzkoak. Horrek guztiak beharrezko sinesgarritasuna kentzen dio aurkezturiko frogari.


      Hauek ere erreklamatzen ditu lortu gabeko irabazitzat: 67.142,49 eta 25.121 euro galdu izana, ekitaldi alternatibo bat edukiera txikiagoko instalazio batean antolatu izanaren ondorioz. Hala ere, Batzordeak uste du, lehenago esan bezala, enpresak berak bereganatu zuela ekitaldia hasierako baldintzez bestelakoetan antolatzeko arriskua, eta horrek hautsi egiten duela Donostia Kirolaren jarduketaren eta enpresak alegatutako galeraren arteko kausazko lotura. Horregatik ere ez zaio kalte-ordainik eman behar.


      Azkenik, 23.343 euro erreklamatzen ditu enpresa-irudian jasandako kaltearengatik. Batzordearen ustez, hala ere, kasu honetan ere ez da taxuz egiaztatu irudiaren galera hori, are gutxiago udal jarduerarekin duen harremana, enpresak berak sortu zituelako espektatiba horiek, publizitatearen bitartez eta sarrerak edo gonbidapenak salduta, Donostia Kirolarekin udal instalazioen erabilera kontratatu baino lehen. Beraz, enpresaren irudiak galerarik izatekotan, bertan behera geratu zen ekitaldiaren inguruan sortutako espektatiben ondoriozkoa, enpresak berak hartu beharko du bere gain.


      64/2014 ABJI 25.etik 60.era par.


      


      8. kapitulua. Ofiziozko berrikuspena


      I. Berrikusteko ahalaren eremua


      Kasu honetan, zerbitzu-kontratu administratibo bate berrikuspena eskatu dutelarik, kontratazio publikoari buruzko legeriak ezarritakora jo behar da, eta, zehatzago, Sektore Publikoko Kontratuen Legera (SPKL) ─azaroaren 14ko 3/2011 Legegintzako Errege Dekretuz onetsitako testu bateratua─. SPKLren 34.1 artikuluaren arabera, Administrazioak, ofizioz berrikusi behar dituenean herri-administrazioen kontratuak eta erregulazio harmonizatuko kontratuak prestatzeko edo esleitzeko egintzak, azaroaren 26ko 30/1992 Legearen VII. tituluko lehen kapituluan ezarritakoaren arabera jardungo du (herri-administrazioen araubide juridikoaren eta administrazio-prozedura erkidearen legea, AJAPEL).


      Batzordearen ustez, hala ere, udalak ez du egoki kalifikatu berrikuspen-prozedura hasteko aurkeztutako idazkia.


      Hasieratik gogoratu behar da, Batzorde honek azpimarratu duenaren ildotik, administrazioaren jardueraren berrikuspenaren eremuan, printzipio nagusi edo orokorra dela administrazio-egintzak administrazio-errekurtsoen bitartez inpugnatu edo aurkaratzearena, eta ofiziozko berrikuspeneko prozedurak salbuespen direla, interesdunak, hala bada, azken horiek baliatu eta abiarazi ahal dituen arren, jakina.


      Nolanahi ere, bigarren bidearen aparteko eta berariazko izaerak markatzen du bien arteko diferentzia; izan ere, interpretazio murriztailea zor zaie bigarren bide horren arauei, segurtasun juridikoaren printzipioa baitago jokoan, administrazio-egintzei buruzko beste eztabaida bat irekitzen delako, egintzok irmo bihurtzen dituzten epe preklusibo arruntetatik kanpo. Hain zuzen ere, testuinguru horretan kokatzen eta justifikatzen da kontsulta-organoen esku hartze bermatzailea, administrazio-errekurtso arruntetan ez bezala, azken horien tramitazioan ez delako parte-hartze hori exijitzen.


      Kasu honetan, Batzordeak uste du udalak jasotako berrikuspen-eskaria ez dela izapidetu behar ofiziozko berrikuspenaren eremuan, baizik eta kontratazioaren alorreko errekurtso berezi gisa.


      Egin-eginean ere, nahiz eta idazkiak bere goiburuan aipatu prestatzeko egintzak, ahalegin handirik egin gabe ateratzen da idazkitik esleipenaren deuseztapena eskatzen dela, Gobernu Batzordeak onartu baitzuen egintza hori 2011ko azaroaren 6an. SPKLk 151.4 artikuluan ezarri duenez, hautatutako izangaiei jakinarazi behar zaie esleipena, bai eta gainerako lizitatzaileei ere. Jakinarazpen hori ez da ageri espedientean jasota berrikuspena abiarazi duen lizitatzaileari dagokionez ─lehenago baztertu zutelako, beharbada─, baina jasota dago jakinarazpena egin zitzaiela hala hautatutako izangaiari nola lehiaketara aurkeztu ziren gainerako lizitatzaileei. Lehenengo kasuan, 2013ko azaroaren 12a dago jasota jakinarazpena hartu izanaren datatzat (2013ko azaroaren 11 ageri da udaleko irteera-datatzat), eta gerokoa da beste lizitatzaileari egin zitzaiona.


      Aurrekoari jaramon eginez gero, berrikuspena abiarazten duen lizitatzaileak SPKLren 40. artikuluko errekurtsoa jartzeko kontuan hartu behar den epea inoiz ez da zenbatzen hasi behar 2013ko azaroaren 12a baino lehenago; beste alde batetik, SPKLren 40. artikuluan eta hurrengo batzuetan arautzen den kontratazioaren alorreko errekurtso berezia jartzeko legezko epea hamabost egun baliodunekoa da, inpugnaturiko egintzaren jakinarazpena bidaltzeko egunaren hurrengotik kontatzen hasita (SPKLren 44.2 artikulua).


      Ondoriozta dezagun, hortaz, berrikuspena abiarazteko idazkia aurkeztu zenean ─azaroaren 27a─, igaro gabe zegoela oraindik legez aurreikusitako epea, hamabost egun baliodun, eta horrek esan nahi du berrikuspena planteatu zaion egintza ez dela irmoa eta administrazio-eremuan berrikus daitekeela, kontratazioaren alorreko errekurtso bereziaren bitartez. Egoki da gogoratzea, baita ere, errekurtso hori berdin aurkez daitekeela kontratazio-organoaren erregistroan edo errekurtsoa ebazteko eskumena duen organoarenean.


      Konklusio hori ez da aldatu behar lizitatzaileak berak, bere idazkian, kontratua prestatzeko egintzen eta esleipenaren ofiziozko berrikuspena eskatzeagatik. AJAPELen 110.2 artikulua argi mintzo da, alde horretatik: errekurtso-egileak okerreko errekurtso-mota aukeratzen badu ere, errekurtsoa izapidetu egingo da, garbi badago behintzat zein den bere benetako izaera. Kasu honetan, azpimarratzekoa da Batzorde honi bidali zaion espedientean ez dagoela jasota berrikuspena abiarazi duen interesdunari informatu zitzaionik zer bide egoki zuen esleipenaren bideragarritasun juridikoa zalantzan jartzeko; beste alde batetik, aurkeztutako idazkiak argi eta garbi identifikatzen ditu zer jarduketa edo jarduketak hausten duten, ustez, legezkotasuna, eta nahikoa gardentasunez eskatzen du zalantzan jarritako administrazio-jarduketaren berrikuspena. Beraz, ez legoke zalantzarik eskatzailearen asmoari buruz, egintza administrazio-bidetik berrikustea alegia, berrikusteko formularen kalifikazioa okerra izan arren.


      Era berean, idazki horrek beteko ez balitu ere SPKLren 44. artikuluaren betekizun formal guztiak, horrek ez luke ondoriorik izango, artikulu horrek berak aurreikusten duelako interesdunak akatsa zuzen dezakeela, hala eskatzen badiote.


      3/2014 ABJE 4.etik 13.era par.


      


      Hori baino lehen, ordea, esan dezagun ofiziozko berrikuspenaren bidea ez dagoela oztopatuta egintza berari administrazioarekiko auzi-errekurtsoa jarri izanagatik (Estatuaren abokatuak aurkeztu baitu, eta Donostiako Administrazioarekiko Auzien 2 zenbakiko Epaitegian ari dira aztertzen).


      Batzordearen ustez (63/2000, 52/2005 eta 150/2009 irizpenak), oro har, epaitegiak egintza juzgatzen aritzea ez da berrikuspenerako eragozpen, litispendentziarik egon daitekeenik baztertu baitu; besterik litzateke, ordea, gauza epaituaren aurrean egotea. Hala ere, ez da baztertu pendentzia judiziala berrikuspenerako administrazio-bidea ez hastea edo bertan behera uztea justifikatzeko arrazoitzat hartua izateko aukera, betiere bidezkotasunaren ikuspegitik eta kasu zehatzaren nondik norakoak kontuan hartuta.


      Kasu honetan, Estatuko Gobernuak Euskal Autonomia Erkidegoan duen ordezkariaren errekerimendua ikusita, hau pentsa liteke: Estatuaren abokatuaren errekurtsoaren oinarria dela Diru-laguntzei buruzko azaroaren 17ko 38/2003 Lege orokorraren (DLO) 8.1 artikulua eta horrekin bat datozenak bete ez izana.


      Aldiz, udalak aukeratu duen berrikuspen-bideak, DLOren 8.1 artikuluaren urraketatik abiatzen bada ere, zerbait gehiago eskatzen du, urraketa hori erabateko deuseztasun izateko beharrezkoa delako, gainera, administrazio berrikuspenaren argudio-legearen ildotik, kasua AJAPELen 62.1.f) artikuluaren barruan sartu ahal izatea.


      Testuinguru horretan, ez dugu arrazoirik ikusten berriz azter dadin, kasu honetan, abiarazitako berrikuspen-prozedurari jarraipena emateko egokitasuna. Azken erabakia berrikuspenaren kontrakoa bada, erabaki horrek ez du inola ere lotesten epailea edo auzitegia, eta administrazio-ebazpena positiboa bada, epaileak edo auzitegiak badu ebazpen hori aztertzeko aukera, Administrazioarekiko auzien jurisdikzioari buruzko uztailaren 13ko 29/1998 Legearen 76.2 artikuluaren arabera.


      116/2014 ABJI 21.etik 25.era par.


      


      Ezer baino lehen, baina, bi gogoeta egin behar aldez aurretik: Lehenengo eta behin, litekeena da ofizioz berrikustea diru-laguntzak edo laguntzak emateko oinarri arautzaileak; izan ere, diru-laguntza ezartzeko erabakia Administrazioaren ahal diskrezionalaren barruan sartu arren, behin ezarrita, Administrazioa lotesten du, iragarritakoaren arabera eman behar dituelako, eta laguntzok eskatzen dituztenek eskubidea dute haiek eskuratzeko, ezarritako baldintzak betez gero.


      Auzitegi Gorenaren 2001eko urriaren 29ko epaiak (RJ 1856/2004) dioenez:


      “Auzitegi Gorenaren eta Konstituzio Auzitegiaren jurisprudentziak berretsi dutenez (Auzitegi Gorena, 3.sala, 1993-3-3koa [RJ 1993, 2094], 1995-7-07koa [RJ 1995, 5973] eta 1995-9-21ekoa [RJ 1995, 6617], eta Konstituzio Auzitegiaren 25/1989 epaia, de 2-3koa [RTC 1989, 25] eta 39/1989 2-16koa [RTC 1989, 39]), diru-laguntza ezartzeko erabakia Administrazioaren ahal diskrezionalaren barruan sartu arren, diru-laguntza ematea eta erregelamendu zehatza, ordea, oinarri arautzaileetan ezarritako arauen mende daude. Hau da, dena delako diru-laguntzaren oinarri arautzaileei begiratu beharko zaiela jakiteko Administrazioak zer askatasun-tarte gorde dezakeen diru-laguntza emateko ala ukatzeko; bestela, arbitrarioa gertatuko litzateke, eta segurtasun juridikoaren printzipioaren kontrakoa. Beraz, behin diru-laguntza ezarrita, haren erregulazio zehatza zehaztuko du Administrazioak zer askatasun-tarte gorde dezakeen diru-laguntza emateko ala ukatzeko.


      Hain zuzen ere, horregatik dio Auzitegi Goreneko 3. salaren 1998-10-5 epaiak (RJ 1998, 8262) «Sala honen doktrina dela diru-laguntzak ezartzea Administrazioaren zuhurtziarakotasunaren barruan egon daitekeela, baina behin dagokion arauak erregulatuta eta iragarrita, diskrezionalitate hori amaitu egiten dela eta araua hasten, banaketa zehatza, alegia, Administrazioaren boluntarismo hutsetik kanpokoa» (bigarren zuzenbideko oinarria)”.


      Oinarri arautzaileei lotu behar horrek galarazten dio oinarri horiek onartu dituen Administrazioari oinarriak alde batera utzi eta berrikustea, non eta AJAPELen 102. artikuluaren bidea erabiltzen ez duen, kontsulta egin digun udalak bezala. Bide hori erabiltzeko, gainera, erabateko deuseztasunerako kausetakoren bat eduki behar dute oinarriek.


      Bigarrenik, gure azterketaren ondorioetarako, esan dezagun diru-laguntzen oinarri arautzaileek administrazio-egintzaren izaera dutela, aldi baterako direnez, 2014. urterako oraingoan, eta aplikatuz gero agortzen direla, Auzitegi Gorenaren auto hauetatik ateratzen denez: 2000ko urtarrilaren 17koa (RJ 1266/2000) eta 2000ko otsailaren 21ekoa:


      “Sala honen jurisprudentzia errepikatuaren arabera, aipatuak bezalako aginduak ez dira xedapen orokorrak edo erregelamenduzkoak; izan ere, ebazpen horiek, xedapen orokorren ezaugarri batzuk bete arren, hainbat hartzaile dituzten administrazio-egintzak baino ez dira. Errekurritu nahi den epaiak zuzen dio … Aginduak ez duela araugintza-xederik, ez duelako diru-laguntzen erregulazio orokorra jasotzen, baizik eta sustapen-neurri jakin batzuetarako deialdia egiten, denboraldi jakin baterako; izaeraren aldetik, antz handiagoa du ─egintza ala xedapen orokor sailkatzen aldera─ lehiaketetarako deialdiekin, zeinak behin eta berriz jo baititu administrazio-egintzatzat Auzitegi Gorenaren Hirugarren Salaren jurisprudentziak. Ez du iraunkortasun-asmoko erregulaziorik (ahitzearen irizpidea), baizik eta II. Plana (…) exekutatu eta gauzatzeko funtzioa, eta ez du aurretik zegoen ordenamendu juridikoa berritzen (irizpide ordinamentalista) (…) 384/1995 Agindua hartzaile anitzeko egintza-administratiboa da, eta izaera bereko 476/ 1995 Aginduak aldatu zuen”.


      Geroko epai batzuetan ageri denez, kasu batzuetan, litekeena da diru-laguntzak emateko arauek izaera hibridoa edo eklektikoa izatea (“zorrozki hartutako arau juridiko baten eta zehaztu gabeko zenbait subjekturi zuzendutako egintza baten artekoa”); epai horiek, hala ere, ez dute azken konklusiotzat ematen xedapen orokorrak direla (Auzitegi Gorenaren 2005eko azaroaren 15eko epaia RJ 9879/2005 eta 2011ko urriaren 7koa RJ 7566/2011).


      Xedapen orokor batez ariko bagina, posible izango ltzateke berrikustea, baina AJAPELen 102.2 artikulura jo beharko litzateke, eta AJAPELen 62.2 artikulua izango litzateke hori aztertzeko kanona.


      116/2014 ABJI 32.etik 37.era par.


      


      II. Deuseztasun-arrazoien azterketa


      A) AJAPELen 62.1.a) artikulua. Konstituzioak babesten dituen eskubide eta askatasunak kaltetzen dituzten egintzen erabateko deuseztasuna


      Hala ere, beste konklusio bat atera behar da, gaiari oinarrizko eskubideen ikuspuntutik begiratuz gero; izan ere, orduan, Batzordeak nahitaez ohartarazi behar du planteatu dioten kontsultak oinarrizko eskubide bat ukitzen duela: bizilekuaren bortxaezintasuna, EKren 18.2 artikuluak aitortzen baitu.


      Gairako hurbilketa hori azaldu baino lehen, garrantzizkoa da bi ideia berreskuratzea. Lehenengo eta behin, zehapen bat, kargak ezartzen dituen egintza bat (tipikoa, hartzaile bakarra duena), berrikusi nahi da, eta zilegi da deuseztasun-motibo berri bat sartzea, nahiz eta prozedura abiarazi duenak alegatu ez, defentsa-gabeziarik ez dakarrelako, defentsarako eskubideari murrizketarik edo gutxitzerik eragiten ez diolako. Aitzitik, berrikuspena abiarazi duenari kalte egin ordez, mesede egiten dio berrikuspen-uziari.


      Bigarrenik, egintza eman duen administrazioaren ikuspuntutik, oinarrizko eskubide bat urratu dela ikusiz gero, kontuan hartuta Espainiako Konstituzioak lehentasuna ematen diela oinarrizko eskubideei, ordena politikoaren eta gizarteko bakearen oinarri diren aldetik (EKren 10.1 artikulua), eta, beraz, botere publiko guztiak lotesten dituztelarik euren jardueretan (EKren 53.1 artikulua), AJAPELen 62.1 artikulua hartu behar da aintzat, zeinak, oinarrizko eskubideek ordenamenduan duten muintasun hori aintzat hartuta, eskubide horien urraketa hartzen baitu, a) letran, administrazio-egintzen erabateko deuseztasunerako kausetan lehena eta larriena.


      Esan dezagun, beste gogoeta batzuen artean, ordenamenduak errotik baztertuko duela zehapen bat ezartzea oinarrizko eskubide baten egikaritza dakarren portaera bati; izan ere, zehapenak oinarrizko eskubidearen edukia bera urratuko luke, botere publiko baten bidegabeko jarduketaren ondorioz. Zehapena ezartzea bidegabeko erantzuna litzateke oinarrizko eskubide baten bidezko egikaritzaren aurrean, eta, beraz, zehapenak erabateko deuseztasuna izango du, ezinbestean (besteak beste, Konstituzio Auzitegiaren 110/2006 epaia, apirilaren 3koa, edo 31/2007 epaia, otsailaren 12koa).


      Bestela esanda (eta kasuan sartuta) ADIFen ezezkoak oinarritzat balu bizilekuaren bortxaezintasunerako oinarrizko eskubidea (EKren 18.2 artikulua), erabateko deuseztasunak jota egongo litzateke ezarritako zehapena, ezingo litzatekeelako kontsideratu ikuskatze-lana oztopatu zenik, baldin eta, ikuskatze-lanerako, aipatu eskubide konstituzionalaren taxuketarekin bat etorrita, beharrezkoa bada eskubidearen titularraren adostasuna edo aldez aurreko baimen judiziala.


      Zehatzeko moduko jardueraren ezaugarriak eta gertatzen den ingurua kontuan hartuta, garrantzizkoa da, lehenik eta behin, gogoeta batzuk egitea ikuskatze-lanari eta hura gauzatzeko moduari buruz, baldin eta, kasu honetan bezala, enpresa baten instalazioetara sartzea eskatzen badu.


      Azterketa hasteko, egoki da gogoratzea hirigintza-ikuskaritza, Euskal Autonomia Erkidegoan, EAELHLren VI. tituluko II. kapituluan arautzen dela. 217.4 artikuluak dioenez, “Ikuskatzeko eginkizun hori aurrera eramaten laguntzeko eginbeharra izango du pertsona orok: eskatzen zaizkien agiriak eta informazioa eman beharko dizkie funtzionarioei eta agintariei. Laguntzeko eginbehar horren barruan dago etxebizitzaren legezko izaera ez duten higiezin guztietara sartzen utzi beharra”.


      Horrela planteatuta, argi dago hirigintza-ikuskaritzaren ahalmena, zer espazio edo gunetan garatzen den, oinarrizko eskubideen alorrean sar daitekeela, eta horrek gatazkak ekar ditzakeela. Egin-eginean ere, tirabira gerta daiteke baldin eta ikuskaritza gauzatzeko orduan beharrezkoa bada etxebizitzetan edo beste leku batzuetan sartzea, titularraren baimena behar baita horretarako, edo, bestela, baimen judiziala, non eta ageri-ageriko delitua ez den, nola jasotzen baita bai Botere Judizialaren Lege Organikoan (BJLO), 91.2 artikuluan, bai Administrazioarekiko Auzien Jurisdikzioa arautzeko Legean (AAJL), 8.6 artikuluan.


      Konstituzio Auzitegiak urriaren 17ko 137/1985 epaian zehaztu zuenez, “EK-k, bizilekuaren bortxaezintasunerako eskubidea ezartzen duelarik, ez du pertsona fisikoetara mugatzen, eta, beraz, berdin aplika dakieke edo heda pertsona juridikoei. Laburbilduta, epai horren arabera, bizileku-askatasuna zuzeneko isla zaio ordenamenduak pertsonari eman dion babesari, baina ez pertsona fisikoari bakarrik, baldin eta pertsona juridikoa kokatzen bada Konstituzioaren tutelaren eremuaren barruko subjektu pribatuaren lekuan”.


      Eta ikuskaritza-ekintzaren eremuan (tributu-ikuskaritzan zehazki), Konstituzio Auzitegiak, otsailaren 23ko 50/1995 epaian (RTC 1995, 50) ulertu zuen, BJLO analogiaz aplikatuta, epaileek esku hartu beharra heda zitekeela ikuskaritzako jarduera administratibora, eta beharrezkotzat jo zuen baimen judiziala lortzea administratuak ikuskatzaileei ukatuz gero Konstituzioaren 18.2 artikuluaren ondorioetarako bizilekutzat hartu behar diren tokietara sartzea.


      “Bada, orain aztertzen ari garen kasua ez dago BJLOren arau horretan aurreikusia, eta, hala ere, epailearen erabakiaren oinarritzat hartu da, analogiazko irakurketan. Ogasun Publikoaren ikuskaritzarako eman da etxebizitzan edo egoitzan sartu eta hori arakatzeko baimena. Ikuskaritza tributarioaren prozedurak inkisizio-izaera du, eta bere eremuan betetzen du ikerketen edo araketen emaitza argitzeko eta dokumentatzeko funtzioa, frogabide gisa erabili ahal izateko geroko prozedura batean; prozedura hori likidaziokoa izango da, normalean, baina zehapen-prozedurara pasatzea ere gerta daiteke, edo, are, prozedura penalera, delitu fiskala dela eta. Horri buruz dagoen lege-xedapen bakarra analogiaz zabaltzea ez da arbitrarioa, guztiz arrazoizkoa baizik, Konstituzioak ez baitio ezer horretaz. Halako jarduketa administratibo bati erreparatuz gero, konturatuko gara hurbil dagoela, alderdi bat baino gehiagotan, jurisdikzio penaletik, arau-hauste penala eta administratiboa parekatzearen ondorioz, bermearen ondorioetarako, hain zuzen ere, EKren 25.1 artikuluak jasotzen baitu (RCL 1978, 2836) eta GEEAren jurisprudentziak lehenagotik aitortua baitzuen (Engel kasua, 1976ko ekainaren 8ko epaia, GEEA 1976, 3) gure Auzitegi Gorenak bezala (1972ko otsailaren epaia eta beste asko)”.


      Oinarrizko eskubide hori pertsona juridikoentzat ere badela onartuta, eskubide horren profila marraztu du jurisprudentzia konstituzionalak: “pertsona juridikoen babes konstituzionalak honako hauek hartzen ditu bakarrik: inoren esku-sartzerik gabe, euren jarduera garatzeko ezinbesteko diren espazio fisikoak, hots, sozietatearen edo horren mendeko establezimendu baten zuzendaritza-zentroa, edota sozietatearen edo haren establezimenduaren eguneroko bizitzarako dokumentuak edo bestelako euskarriak, hirugarren batzuek ikusi behar ez dituztenak, gordetzen diren lekuak” (69/1999 KAE, apirilaren 26koa).


      Gunea jendearentzako irekita egongo balitz, ezin esan bizilekuaren bortxaezintasunerako oinarrizko eskubidea urra daitekeenik, urraketarik gertatuko ez zen bezala beste lokal batzuetan, zeintzuetan, sarrera baimenaren mendekoa izan arren, merkataritza-sozietate baten konturako merkataritza- edo lan-jarduera burutzen den, sozietatearen zuzendaritzarekiko loturarik gabe, edo sozietatearen dokumentazioa zaintzeko ez den lokal batean. Ez eta merkataritza-produktuak bakarrik erakusten dituzten bulegoetan, edo biltegi, denda, gordailu edo antzekoetan.


      Doktrina hori oinarritzat hartuta, Auzitegi Gorenak ─besteak beste, 2010eko apirilaren 23ko epai batzuetan─ hau deklaratu du: “ikusita nola zedarritu duen Konstituzio Auzitegiak bizilekuaren babesaren eremu espaziala, ondoriotzat hartu behar da, pertsona juridikoei dagokienez ─ikusirik izaera eta helburu bereziak dituztela─, hauek hartu behar direla bizilekutzat, EKren 18.2 artikuluak ematen duen babes konstituzionalaren ondorioetarako: inoren esku-sartzerik gabe, euren jarduera garatzeko ezinbesteko diren espazio fisikoak, hots, pertsona fisikoaren ordezkariek barne-jardueretan aritzeko erabiltzen dituzten tokiak, bai horietan gauzatzen delako erakundearen ohiko zuzendaritza eta administrazioa, bai sozietatearen edo horren mendeko establezimendu baten dokumentuak edo beste euskarri batzuk zaintzen direlako, eta hori guztia, alde batera utzita helbide fiskala, egoitza nagusia edo bigarren egoitza den, berdin eskatzen delako baimen judiziala kasu horietarako guztietarako. Aldiz, ez dira babesaren barruan sartuko jendeari irekitako establezimenduak, edo merkataritza-sozietate baten konturako merkataritza- edo lan-jarduera bat, sozietatearen zuzendaritzarekin loturarik gabea, hartzen dutenak, edo sozietatearen dokumentazioa zaintzeko ez direnak, edo merkataritza-produktuak bakarrik erakusten dituzten bulegoak, edota biltegi, denda, gordailu edo antzekoak”.


      Aurreko guztia gure azterketara ekarrita, hau azpimarratu behar da, lehenengo eta behin: doktrina konstituzionalaren arabera, oinarrizko eskubidearen edukia negatiboa dela funtsean, hots, oroz gainetik bermatzen dela eskubidearen titularraren ahalmen bat, babestutako gune horretatik kanpo uzteko beste batzuk, edonori, eta, bereziki, agintaritza publikoari, bertara sartzea edo bertan egotea galarazi edo debekatzeko.


      Ondoren zehaztu behar da, aztertzen ari garen kasurako, ADIF erakunde publiko enpresariala dela ─hau da, pertsona juridiko publikoa─, eta, hori, gero egin behar dugun azterketarako, neutroa dela, ADIFek udalaren jarduera administratiboaren aurrean duen posizio juridikoa parekagarria delako administrazio publiko baten zehapen-ahalaren egikaritzaren mende dagoen subjektu partikular batenarekin. ADIFen izaera edo sustrai publikoak ez du modulatzen jokoan dagoen oinarrizko eskubidearen zedarriketa, ez dago zertan ñabardurarik egin.


      Bidali diguten espedientea ikusita, betetzen dira hau uste izateko baldintzak: lehen EITBk erabiltzen zituen instalazioak, orain ADIFek erabiltzen dituenak, ez zeudela jendearentzako irekita, eta Euskal Autonomia Erkidegoko abiadura handiko lineari (Gasteiz-Bilbo-Donostia) lotutako obren zuzendaritzarako eta kontrol teknikorako zentroa hartzen zutela, edo, gutxienez, azpiegitura hori eraikitzeko prozesuan sortutako dokumentuak zaintzeko baliatzen zirela (hala agertzen baita ─eta ez diote kontra egin─ 551.etik 578.era bitarteko folioetan dagoen enpresaren idazkian).


      Dena den, eztabaida edo gorabeherarik izan bazen ere, ea instalazio horiek merezi zuten EKren 18.2 artikuluaren bitartez pertsona juridikoen bizilekuari zor zaion babesa, ebatzita daude, Administrazioarekiko Auzien 4. Epaitegiak 1052/2010 autoa eman baitzuen, eta, bertan, Konstituzio Auzitegiaren 137/1985 eta 160/1991 epaien argitan, hau adierazi zuen epailearen zereginak barnean hartzen zituenei buruz: “administrazio-egintzaren nahitaezko exekuzioa jasan behar duen subjektua behar bezala indibidualizatzea; egintza horren legezkotasun-itxura egiaztatzea, sarrera arbitrariorik gerta ez dadin; ziurtatzea, egintza hori exekutatzeko, bizilekuan edo LOP delakoaren 87.2 artikuluak harekin parekatzen dituen lekuetan sartzea ezinbestekoa dela, eta, azkenik, leku horietara sartuz gero, bermea ematea oinarrizko eskubideak behar-beharrezko neurrian bakarrik mugatu daitezen. Doktrina hori Konstituzio Auzitegiaren 50/1995 epaian errepikatzen da”.


      Ildo beretik, ADIFen instalazioetara sartzeko beste baimen bat eskatu zutelarik, ikuskapena egiteko, Euskal Autonomia Erkidegoko Justizia Auzitegi Nagusiak ekainaren 447/2011 epaiaren bitartez berretsi zuen Bilboko Administrazioarekiko Auzien 2 zenbakiko Epaitegiaren 224/2011 autoa, eskariari ezezkoa eman ziona. Epaiak, laburbilduta, arrazoizkotasunik gabekotzat jotzen du eskaera berria, ikuskapena baimenduta eta eginda zegoelako. Orain darabilgun azterketarako, hortaz, hau interpreta daiteke: auzitegi horren arabera, Administrazioak sartu nahi baldin bazuen EITBren lehengo instalazioetara, sartu ere ikuskaritza-ahalmenak egikaritzeko, enpresa erabiltzailearen baimena behar zuela, eta, halakorik ezean, baimen judiziala. Hau da: auzitegiak bizilekutzat edo antzekotzat jotzen dituela instalazio horiek oinarrizko eskubidearen babes konstituzionalaren ondorioetarako.


      Aurreko guztia ikusita ondorioztatuko dugu, kasu honetan, oinarrizko eskubideak babestutako enpresaren instalazioetara sartzea galarazten delarik, ezin dela jo ikuskaritza-lana oztopatu dutenik. Halakoetan, Madrilgo Justizia Auzitegi Nagusiaren otsailaren 23ko 243/2012 epaiak (RJCA 2012/83) erakusten duenez, “herritarrak, ikuskatzaileei galarazten dielarik bere bizilekuan sartzea, baimenik ez dutelako, ez du egozten zaion arau-hauste administratiboa egiten…; aitzitik, jarrera hori Konstituzioak aitortutako oinarrizko eskubide baten egikaritza justu, egoki eta bidezkoa da, eskubide horrek botere publiko guztiak lotesten baititu, EKren 53.1 artikuluak dioen bezala”.


      Esan dugun bezala, Konstituzioak babestutako eskubide baten egikaritza ezin da hartu Administrazioak zehatu beharreko arau-haustetzat (kasu honetan, administrazio-jarduerari oztopoak jartzea). Eta ─hemen gertatu den bezala─ zehapena jarriz gero, administrazio-egintza horrek urratu egingo luke EKren 18.2 artikuluko oinarrizko eskubidearen edukia, eta, beraz, AJAPELen 62.1.a) artikuluko erabateko deuseztasun-kausa izango luke.


      4/2014 ABJI 60.etik 79.era par.


      


      B) AJAPELen 62.1.c) artikulua. Ezinezko edukia duten egintzen erabateko deuseztasuna


      Egintzetan agertzen denaren arabera, AJAPELen 62.1.c) artikuluko kausan oinarritzen da deuseztasun-akzioa, hau ulertu baitute: ezinezkoa dela zehapen bat ezartzea ikuskaritza oztopatzeagatik, baldin eta ikuskapen batzuk eginda badaude, zehapen-espedientea hasi aurretik eta hasi eta gero. Zehapenaren xedeko egintzak, beraz, ezinezko edukia du, eta urratu egiten ditu, gainera, zehapen-ahalaren printzipioak, AJAPELen baitaude ezarrita.


      Ezinezko edukia duten egintzen deuseztasunari dagokionez, doktrinak eta jurisprudentziak beti jo izan dute zuhurtzia handiz, legezko kausa hori gehiegi heda ez dadin, hots, oinarri juridikorik ez duen edozein egintzatara iritsi ez dadin.


      Argigarria da Auzitegi Gorenaren 2008ko abenduaren 3ko epaia (RJ 2006/66) aipatzea, egintza horien doktrina jurisprudentziala laburbildu du eta: “Betidanik ulertu izan da ezinezko edukia duten administrazio-egintzek ezintasun fisiko edo materiala dutela, baina ez izaera orokorreko lege-ezintasuna, bide horretatik joz gero ondoriozta daitekeelako legearen kontrako edozein egintza dela erabat deuseza, ezinezko edukia duelako, legearekin bat ez datorrelako. (…). Prozedura-legeak aipatzen duen ezintasunak, horrenbestez, material edo fisiko behar du; izaera juridikoko ezintasun batek egintzaren legez kanpokotasuna ekarriko lukeelako, eta hori deuseztagarria izan ohi delako (…) ezintasunak, era berean, jatorrizkoa behar du, gerora gertatuz gero egintzaren eragingarritasunik eza baino ez lukeelako ekarriko. Ezinezko edukia izatearen ondoriozko egintza deusez dira, beraz, proiektatzen zaizkion errealitate fisikorako desegokiak direnak, guztiz eta jatorriz. Ezinezko edukia duten egintzak dira, halaber, barne-kontraesana dutenak (ezintasun logikoa), ezin saihestuzko lege fisikoei edo senez gaindiezintzat jotzen denari kontra egiten dietenak. Jurisprudentziak, batzuetan, egintzaren edukiaren zehazgabetasuna, anbiguotasuna edo ulertezintasuna parekatu du egintzaren ezintasuna (1981eko azaroaren 6ko eta 1985eko maiatzaren 9ko epaia)”, (2000ko maiatzaren 19ko epaia)”.


      Estatu Kontseiluaren arabera, ezinezko edukia duen egintza da, bere izaera propioz edo berezko errealitatez, ezin gauzatuzkoa dena, fisikoki ezinezkoa delako, bai barne-kontraesana edo terminoen artekoa duelako, bai ezin saihestuzko lege fisikoei edo senez gaindiezintzat jotzen denari kontra egiten dielako. Horrek esan nahi du erabateko deuseztasuna dakarren edukiaren ezintasunak materiala behar duela, ez juridikoa soilik, materialki ezinezkotzat jota ezin egin daitekeena, bai lege fisikoen kontra doalako, bai egitezko oinarritzat duelako zerbait irreala edo existitzen ez dena (349/2002 irizpena, otsailaren 12koa).


      Gure aztergaia doktrina horrekin alderatuz gero (doktrina ez da aplikatzen erraza, baina), ikusiko dugu ezintasuna ez dela materiala baizik eta juridikoa; izan ere, zehatzeko moduko gertakaririk ezari eusten zaio, gutxienez bi ikuskapen egiaztatu direlako. Baina, egia esan, kontua ez da zehapen-egintzak (zeinaren deuseztasuna nahi baita) ezin duela eraginik izan edukirik ez izateagatik, baizik eta, zehatzago, egintza horrek ez duela ordenamenduan iraun behar, legez kontrakoa delako, oinarrituko lukeen egintza arau-hauslerik ez dagoelako.


      Arrazoibide hori onartuta, Batzordeak argi ikusten du, kasu honetan onartuz gero badela AJAPELen 62.1.c) artikuluak ezarritako deuseztasun-kasua, ofiziozko berrikuspenaren salbuespenezko bidea erabiliko litzatekeela administrazioek ezarritako zehapenen legezkotasuna aztertzeko, eta, hartara, behar ez bezala hedatuko litzatekeela legezko aurreikuspen hori edozein egintzatara, baldin eta oinarri ahula edo oinarririk eza baldin badu.


      Berrikuspenak berezko duen interpretazio-testuinguruan (zorrotza, definizioz), ezarritako zehapenak badu oinarri faktikorik, instalazioetara sartzeko baimenik ez ematea, eta dokumentatuta dago gainera, eta ezarritako zehapena ezin da logikaz edo arrazoiaz kanpokotzat jo, legeak aurreikusitako erantzun juridiko bat da-eta, kontra egiteko portaera horri irabazteko.


      Berrikuspenaren bidean, Batzordeak ezin du aztertu ezezko hori ikuskaritzari kontra egitetzat jo behar den ala ez, nahiz eta, espedienteak egiaztatu bezala, ez zen oztopo izan zehapenari eutsi zion egintza frogatutzat jotzeko (instalazioak udal arauen kontrara erabiltzea, beharrezko lizentziarik gabe, eta erabilera horri ez uztea). Azterketa hori legalitate arruntaren barrukoa da, eta, beraz, gainditu egiten du deuseztasunaren juzgu mugatua. Enpresak ez zien udal langileei utzi bere dependentzietan sartzen, eta hori egiteagatik zehapena merezi duen ala ez aztertzea ezin da parekatu beste azterketa batekin, hots, ordenamenduaren akatsik larri eta nabarmenetako bat, erabateko deuseztasuna dakarrena, eman ote den aztertzearekin.


      4/2014 ABJI 52.etik 59.era par.


      


      C) AJAPELen 62.1.e) artikulua. Legez ezarritako prozedura erabat alde batera utziz edo kide anitzeko organoek erabakiak hartzeko funtsezko arauak guztiz bazterturik emandako egintzen erabateko deuseztasuna


      Txostenak dakarren kausa zehatzari ekin baino lehen, gogora ditzagun aurreratu ditugun gogoeta orokorrak: ofiziozko berrikuspenaren bidearen erabilpena salbuespenezkoa eta murritza da, eta ezin da bateratu beste erabilera paralelo edo ordezko batekin, errekurtso arrunten bidetik sartu beharreko epeak eta legalitate-kausak berriro irekitzeko (Auzitegi Gorenaren epaiak: 2008-6-9koa eta 2005-7-20a). Gogoratzekoa da, baita ere, deuseztagarritasun-akastzat kalifikatzen dela, oro har, izapide jakin bat jatea, baldin eta defentsa-gabeziarik sortzen ez badu, hala bide administratiboan nola behin betiko bide judizialean (Auzitegi Gorenaren 1991-6-17ko epaia), prozeduraren erabateko eta guztizko faltaren kasuen kontrara, prozeduraren deuseztasunaren kausa paradigmatikoa baita, AJAPELen 62.1.e) artikuluan jasotzen dena. Azkenik, onartu beharra dago joera jurisprudentzial jakin batek hau defendatu duela: kontratazioaren alorrean, eskaintza ekonomikoak irekitzeko egintza publikoa jateak ondorengo kontratuaren jarduketen deuseztasuna eragiteko motibo izan daitekeela.


      Doktrina horren erakusgarri dugu Auzitegi Gorenaren 2008ko maiatzaren 6ko epaia (RJ 2008\2631); egin-eginean ere, egintza zehatz baten ezaugarriez mintzo da, eta egintza hori bete ez izana da, kontsultaren kasuan, erabateko deuseztasunaren kausa, ofiziozko berrikuspenera bil daitekeena. Bada, epai horren arabera, litekeena da auzilariak defentsa-gabezia izatea aukerarik ez badu kontratazio-mahaiak egindako esleipen-proposamena ezagutzeko eta hari alegazioak egiteko, kontratazio-organoak oharrak eta erreserbak ezagutu ditzan, halakorik aurkezten bada. Epaiak bere iritzirako oinarritzat ekarri du HAKLren testu bategina ─2/2000 Legegintzako Errege Dekretuz onetsia─ garatzeko 2001eko erregelamendu orokorrak (HAKLEO) bere 87. artikuluan dioena.


      Geroko epairen batek ere jo du bide horretatik, hala nola Galiziako Justizia Auzitegi Nagusiaren 592/2011 epaia, ekainaren 16koa (Administrazioarekiko Auzien Sala, 2. sekzioa) ─JUR 2011\279070─.


      Batzordearen ustez, hala ere, joera jurisprudentzial horren oinarria gaindituta dago orain: aldaketak egon dira, gerora, kontratazio publikoaren alorrean, eta kontratazioaren alorreko organo espezializatu batzuk argi eta garbi mintzatu dira omisioa aztertzen zaion egintza horren izaerari eta ondorioei buruz.


      Hasieran, Administrazio Kontratazioaren Aholku Batzordearen 2011ko abenduaren 15eko 54/2010 txostena aipa daiteke, proposizioak irekitzeko uneari buruzko informazio-faltaren kasuari buruz emana baitago, eta prozedura arautzen duten arauen urraketatzat jotzen dute, deuseztagarritzat, AJAPELen 63. artikuluaren arabera.


      Ondoren, Kontratu-errekurtsoen Auzitegi Administratibo Zentralaren 2013ko martxoaren 27ko 123/2013 Ebazpenak adierazitako irizpidea aipatu behar da: kontratuak esleitzeko prozesuaren prozedura-mugarriak sakon aztertu ondoren, proposamen ekonomikoak irekitzeko egintza aztertzen du, eta HAKLEOren 87. artikulua inplizituki derogatutzat jotzen du, beren-beregi derogatutako lege baten garapen delako; luze jorratzen ditu, baita ere, kontratazio-organoek egindako esleipenen kontra aurkez daitezkeen errekurtsoen araubidean sartutako berrikuntzak, organo horiek, egin-eginean ere, lotetsita baitaude zerbitzu teknikoek prestatzen dituzten esleipen-proposamenetara, eta ezin diete jaramonik egin lizitatzaileek egindako alegazioei, kontratuen legeria berriaren arabera sortutako organo espezializatu eta independenteek ebatzi beharko dituzte eta, errekurtso berezia aurkezterik bada, edo, bestela, errekurtso administratibo arruntetara jo.


      Gainera, Ebazpen horrek berak dioenez ─Europar Batasuneko Justizia Auzitegiaren (EBJA) 2012ko martxoaren 29ko epaia aipatzen du─, eskaintza ekonomikoak irekitzeko egintzaren ondoren onartuz gero esleipenaren aldaketa bat lizitatzaileen alegazioen izapidetzearen bidetik, prozeduraren arauak aldatzea litzateke, kontuan hartuta isilpean eutsi behar zaiela proposamenei, berdintasun-baldintzak ziurtatzeko.


      Guztiz aipagarria da, era berean, Kontratu-errekurtsoen Auzitegi Administratibo Zentralaren 2014ko urtarrilaren 17ko 31/2014 Ebazpena, aurreko beste ebazpen batera jotzen duena (385/2013, irailaren 19koa): eskaintza ekonomikoak irekitzeko egintzara deitu ez izanaren kasu bat aztertzen du, eta lehen-lehenik aipatzen ditu egintza horrek betetzen dituen helburu zehatzak ─proposatutako gutunen osotasuna ziurtatzea eta, era berean, lizitatzaileek aurkeztutako eskaintza ekonomikoen edukia ezagutaraztea─, zeinak beste bide batzuen bitartez bermatu edo bete daitezkeen, eta ez nahitaez eta bakar-bakarrik aipatu egintzaren bitartez. Bigarrenik, azpimarratu egiten du prozedura-deuseztatzeak ekarriko lukeen prozedurari atzera eragitea ez dela beharrezkoa, hutsala dela, behin eskaintzak ezagunak direnean.


      Are interesgarriago gertatzen da ebazpen hori kontratuen gaineko Europako arauei buruzko gogoetak egiten dituenean: arau horiek aipatzen duten publizitatea lizitazio-deialdian zentratzen da, lehiaren printzipioa bermatze aldera, baina inon ez dute esaten proposamenak irekitzeko egintza jendaurrean egin behar denik.


      Hortik ondorioztatzen du ebazpenak irekiera-egintza ezin dela jo administrazio-kontratazioaren sistemaren funtsezko elementutzat, zeinak, urratuz gero, lizitazio-prozedura eraginik gabe uzteko ondorio erabakigarria izango bailuke.


      Horiek horrela, ukatu egin behar da irekiera-egintzarako deialdirik ez egiteak AJAPELen 62.1.e) artikuluan aurreikusitako erabateko deuseztasun-arrazoia dakarrenik.


      Gorago agertzen zenez, auzilariaren erreklamazio-idazkiak, aztertu dugun omisioaz gain, kontratuari zegozkion beste kausa batzuk ere aipatzen zituen. Gogora ditzagun: uzi nagusi gisa, ondoriorik gabe utz zezatela, kontraesankorra izategatik, balorazio-irizpideen puntuazioei buruzko txosten teknikoaren edukia, eta, ordezko gisa, esleipenduna kanpora zezatela, kaudimen teknikoa ez egiaztatzeagatik, bai eta eskaintza ekonomikoa ere, BEZaren tasa desegokia erabiltzeagatik lizitazioan.


      Batzordearen ustez, bidezko da alegazio horiei ekitea, nahiz eta udal idazkaritzaren txostenak kontuan hartu ez ofiziozko berrikuspenaren sortzaile gisa.


      Kexa horiek, beren izaerarengatik edo eragiten dioten kontratu-elementuarengatik, AJAPELen 62.1 artikuluko deuseztasun-kausa orokorretako batzuetara bidera daitezke, are SPKLTBren berariazkoetara ere.


      Kontratua esleitzeko prozeduran betetzen diren hurrenkeraren arabera aztertuko ditugu, eta, lehenengoa, kaudimen teknikoaren ustezko falta, SPKLTBren 32.b) dago aurreikusia, eta hauek dira salatzeko arrazoiak: esleipendunak ez du egiaztatu azken hiru urteetan emandako zerbitzuen zerrenda, pleguek hala eskatu arren, ez eta enpresaburuaren titulazio akademikoak eta profesionalak, zuzendaritza-langileak, eta, bereziki, kontratuaren exekuzioaz arduratzen diren langileak; guztiak ere, kontratuaren administrazio-baldintza partikularren pleguen ildotik eskatuak.


      Administrazio-baldintza partikularren pleguak lex contractus dira, zalantzarik gabe, hala diote bai jurisprudentziak bai kontratu-organo espezializatuen ebazpenek (Kontratu-errekurtsoen Auzitegi Administratibo Zentralaren 47/2012 Ebazpena); izan ere, haien arabera ezartzen dira kontratuaren exekuziorako egokitzat jotako kaudimen-betekizunak. Horri dagokionez, aipatu kontratu-organoen iritzia da hautaketa-irizpideek edo parte hartzeko betekizunek zerikusia izan behar dutela kontratuaren xedearekin eta zenbatekoarekin, eta, gainera, proportziozkoak behar dutela.


      Irizpide horiek zehazterakoan, kontratu-legeriako xedapenak hitzez hitz kopiatzeaz harago, hainbat baldintzari begiratu behar zaio (36/2007 txostena, uztailaren 5ekoa, Administrazio Kontratazioaren Kontsulta Batzordearena): pleguan eta iragarkian agertu behar dira, zehatzak behar dute, kontratuaren xedearekin eta zenbatekoarekin zerikusia izan, dena delako kontratuaren artikuluen artean aipatu behar dira eta inoiz ezin dute diskriminazio-ondoriorik sortu.


      Kaudimen teknikoa egiaztatzeko esperientziari buruzko irizpideen artean, zilegi da azken hiru urteetan emandako zerbitzuena jartzea, baina beste lizitatzaile batzuei biderik itxi gabe, praktikan lehia murriztu dezaketen exijentziekin desitxuratu gabe prozedura (Kontratu-errekurtsoen Auzitegi Administratibo Zentralaren 207/2014 Ebazpena, 2014ko martxoaren 14koa).


      Nolanahi ere, irizpide hori administrazio-baldintza partikularren pleguan nola agertzen den ikusita, ez dago gutxieneko eskakizunik ezartzerik lehiaketan parte hartu ahal izateko; izan ere, klausula nola dagoen ikusita, ezin da beste ondoriorik atera, enpresa lizitatzailearen kaudimen teknikoari buruzko informazio gehiago lortzeko balio behar duela baino.


      Antzeko baldintzetan dago aurreikusita enpresaburuaren titulazio akademiko eta profesionalei, zuzendaritza-langileei, eta, bereziki, kontratuaren exekuzioaren ardura hartu behar duten langileei buruzko klausula.


      Erreklamatzaileak ekarritako beste argumentu bati dagokionez, hots, enpresa kontratistak bere eskaintzan BEZaren zerga-tasarik sartu ez izanari buruz, hau esan behar: inoiz ez duela aurrera egingo esleipen-egintzaren deuseztasun-kausa gisa, AJAPELen 62.1 artikuluari begiratuz gero, ez litzatekeelako sartuko xedapen horrek aipatzen dituen kausetako batean ere. Nolanahi ere, hau da garrantzizkoa: eskaintzak baloratzerakoan, eskainitako zenbatekoak BEZarik gabe hartzea kontuan (hala egin zuten), enpresa lizitatzaile guztiei bermatuz berdintasunezko tratamendua. Beste alde batetik, ezin zaio irregularitaterik egotzi eskaintza bat halako baldintzetan aurkezteari, pleguek ez dietelako formazko betebehar gehiagorik eransten zerga horretatik salbuetsita dauden enpresa lizitatzaileei.


      Azkenik, hau aipatu behar: badagoela kexa bat, balorazio-irizpideen puntuazioen gaineko txosten teknikoaren edukiaren ustezko kontraesankortasunari buruzkoa. Zehatzago, erreklamazioak aipatzen du txosten teknikoak balorazioak egiten dituela kontzeptu desberdinen artean eta horrek puntuazioen banakatzea edo desglosea aurkezteko modu desberdina dakarrela. Aurrekoak, erreklamatzailearen ustez, zalantzak sorrarazten ditu emaitzari buruz.


      Gogoratzekoa da, kapitulu horri buruz, lizitatzaileen eskaintzen balorazioa diskrezionalitate teknikoaren muin batez inguratuta dagoela, eta bakarrik berrikus daitekeela akats material edo egintza nabariren bat gertatuz gero, arrazoiketa konplexurik egin beharrik gabe hautemateko modukoa (Kontratu-errekurtsoen Auzitegi Administratibo Zentralaren 31/2014 Ebazpena, 2014ko urtarrilaren 17koa). Aurrekoari gaineratu behar zaio Administrazioaren zuhurtziarakotasun edo diskrezionalitate teknikoaren inguruko jurisprudentziak dioena; alegia, alor hauetan baino ezin dela ukitu: eskumena, prozedura, arbitrarietatea, diskriminazioa edo, azkenik, akats materiala.


      Erreklamazioan adierazitako puntuek ez dute biderik ematen antzeko akats nabari edo agerikorik hautemateko txosten teknikoan.


      Aurrekoak kontuan hartuta, Batzordeak uste du ez dagoela erabateko deuseztasun-kausarik kontsultarako aurkeztu dioten berrikuspen-prozeduran.


      69/2014 ABJI 50.etik 74.era par.


      


      Kasu honetan, Batzordearen ustez, hau da berrikuspen-eskariaren oinarria: legez ezarritako prozedura erabat alde batera utziz hartu zutela erabakia [AJAPELen 62.1 artikuluaren e) letra]. Ondorio hori ateratzen da, nekez baina, udalak aurkeztu zuen idazkitik, hau dio eta:


      “Hezkuntza-administrazioak ezikusiarena egin dio, alde batera utzita, erabat, 7/85 eta 30/92 legeek aurreikusitako prozedura, are justifikatzeko txosten teknikorik gabe, aginduaren interpretazio batean oinarrituta, zeinaren arabera diruz laguntzeko moduko zenbatekoa inoiz ezin da izan aurkeztutako aurrekontuaren %60 baino gehiago: batere zerikusirik ez dute kontzeptuak nahastu zituen horrela (…)”.


      Ondorioa nekez ateratzen dela diogu urratutzat jo direlako, baita ere, laguntzak arautzen dituen Aginduaren 3, 8 eta 11.1.b) artikuluak eta Diru-laguntzen azaroaren 17ko 38/2003 Lege orokorraren 31. artikulua, eta hori guztia ez zaiolako hainbeste lotzen erabakia hartzeko jarraitutako prozedurari, baizik eta kasu honetan diru-laguntzaren bitartez laguntzeko moduko gastua interpretatzeko moduari, orobat diru-laguntza bat baino gehiago batera gertatuz gero aplikatu behar den mugari.


      AJAPELen 62.1.c) artikuluan aurreikusitako deuseztasun-kasuari dagokionez, harengatik bultzatzen baita berrikuspena, Batzordeak sarritan adierazi izan du deuseztasun-akats hori izango bada, edo aurreikusitako prozedura erabat baztertuz eman da egintza ─legez ezarritako prozedura ez aplikatzea (erabatekoa) bezala interpretatu behar da deuseztasun-arrazoi hori, eta tramitazioari dagozkion ez betetzeak edo arau-hausteak ez dira aski─, edo dagokion kasuari aplika dakiokeen prozeduraren funtsezko izapideren bat edo batzuen gaineko ez-egite edo irregularitate larriren bat behar da (104/2006 ABJI).


      Bada, egintza hori aztertuta, Batzordeak ez du ikusten deuseztasun-kausarik dagoenik, egintza prozeduraren ondorioz berrikusteko moduan. Hezkuntza-administrazioak laguntza bat eman zion Munitibarko Udalari; eman ere, Hezkuntza, Unibertsitate eta Ikerketako sailburuaren 2010eko maiatzaren 27ko Aginduak onetsitako oinarrien esparruan. Udalak aurrekontu-proiektu bat aurkeztu zuen, 150.000 eurokoa, eta 90.000 euroko finantzaketa onartu zitzaion (%60). Gero, agindu arautzailearen 8. artikulua aplikatuta, 57.216,78 eurora jaitsi zioten aurreko zenbateko hori, Administrazio eta Zerbitzuen sailburuordearen 2011ko irailaren 21eko Ebazpenaren bitartez jaitsi ere, udalak 92.783,19 euroko laguntza ere lortu zuelako helburu bererako Bizkaiko Foru Aldunditik.


      Udalak idatzizko alegazio batzuk aurkeztu zituen aurreko erabakiaren aurka, eta alegazioen goiburuan zioen aurreko errekerimendua zirela, Administrazioarekiko Auzien Jurisdikzioaren uztailaren 13ko 29/1988 Legearen 44. artikuluaren ondorioetarako. Hezkuntza, Unibertsitate eta Ikerketa Sailak, agindu arautzailearen 10.2 artikuluarekin bat etorrita eta AJAPELen 110.2 artikulua aplikatuta, gorako errekurtsotzat izapidetu zuen, eta ezespena eman zion Hezkuntza, Unibertsitate eta Ikerketako sailburuaren 2012ko urtarrilaren 11ko Aginduaren bitartez.


      Beraz, ez da inondik ikusten egintzaren deuseztasuna ekar dezakeen prozedura-omisiorik. Argi ikusten dena da udalak bere esku izan zuela gorako errekurtsoa ebatzi zuen egintza administrazioarekiko auzien jurisdikzioan inpugnatzeko aukera. Baina ez zuen halakorik egin, erakundeen arteko gatazka ekiditeko, diotenez. Gerora, berrikuspen-errekurtso berezi bat aurkeztu zuen, egitezko akats batean oinarritua ─143/2012 irizpenean aztertu genuen─, baina ezetsi egin zen, errekurtso hori jartzeko legezko gaikuntza edo habilitazioa zehaztutako kasu batzuetara mugatzen delako, eta horiek zorrotz interpretatu behar direlako.


      Gutxitzea justifikatzeko txosten teknikorik eza ere ezin da prozedurako omisiotzat jo, udalaren idazkiak funtsezko balioa eman nahi badio ere, dirudienez. Murrizketa ez zen arrazoi teknikoengatik gertatu, baizik eta laguntza eman zitzaion obrak gainfinantzaketarik ez edukitzeko, eta hori behar bezala azalduta dago gutxitzeko ebazpenean bertan. Nolanahi ere, txosten horren faltak ez luke egintzaren berrikusketa justifikatuko, udalak proposatzen duen bidea salbuespenezkoa delako, eta interpretazio murriztailea behar duelako.


      Eskariaren funtsean dagoena, azken buruan, hezkuntza-administrazioarekiko interpretazio-desadostasun bat da, laguntzak arautzen dituen aginduaren gainekoa; batez ere, 8. artikuluak xedatu duenari dagokiona, hala dio eta:


      “Deialdi honen xede diren diru-laguntzak eta bestelako finantzaketa-iturrietatik lortutakoak bateragarriak izango dira. Baina diru-laguntza eman duten entitateetatik jasotako laguntza obra beraren gastua baino handiagoa bada, diferentziari dagokion kopurua kendu egingo zaio agindu honen bidez emandako diru-laguntzari”.


      Udalaren arabera, exekuzioaren kostuak 204.185,57 euro jo zuen (laguntza-eskariko aurrekontuan 150.000 agertzen badira ere), eta obraren azken ziurtapenarekin egiaztatzen du hori, eta hori jotzen du aipatu 8. artikulua aplikatzeko aintzat hartu behar den zenbatekoa, hots, “exekuzioaren kostua”. Baina ez du kontuan hartu Batzorde honek funtsezkotzat jotako kontu bat, gutxitze horren onarpenari dagokiona.


      Laguntzak arautzeko aginduaren arabera, hezkuntza-administrazioak zati batean finantzatuko duen obrak bat etorri behar du finantzaketa-eskarian aurkeztutako proiektuan edo aurrekontu-memorian agertzen denarekin. Kontu hori funtsezkoa da, laguntzaren geroko ibilbidea markatzen duelako.


      Aginduaren 8. artikuluan aurreikusitako exekuzio-kostua zorrotz egokitu behar zaio laguntza emateko aintzat hartu zuten obra-proiektuari edo aurrekontu-memoriari. Litekeena da desbideratzerik izatea obraren exekuzioan, eta, halakoetan, interpretazio-zalantza sor liteke 8. artikuluak dioenari buruz; baina exekuzio-kostuan, laguntzaren edo diru-laguntzaren ondorioetarako, beti begiratu behar zaio laguntza emateko kontuan hartu zen dokumentazioan definitutako obrari.


      Kasu honetan, arazoaren jatorria da udalaren ustez kontuan hartu behar zen exekuzio-kostua ez datorrela bat aurkeztutako dokumentazioarekin, hezkuntza-administrazioak finantzaketa onetsi zuenean onartu zuenarekin alegia; izan ere, egiaztagiriek eurek frogatzen dutenez ─udalak berak aitortzen baitu─, finantzaketa-iturri guztien berri izanda, hasieran aurreikusitako obrari hirugarren modulu aurrefabrikatu bat gehitu zitzaioan, laguntza-eskariarekin batera aurkeztutako dokumentazioan (planoak, memoria eta aurrekontua) aurreikusi gabe zegoena.


      Udalaren jarduketa hori ez da kritikatzeko modukoa, berez; izan ere, gure 143/2012 irizpenean esan genuen bezala ─udal berak helburu berarekin jarritako berrikuspen-errekurtso baten kariaz eman genuen─, ezerk ez du galarazten udalak bere hezkuntza-instalazioak hobetzea beste finantzaketa-bide batzuk erabilita: jarduketa horren aurrean, hezkuntza-administrazioak ez du zertan erreakzionatu, are gutxiago oztopo egin. Egin-eginean ere, udalaren erabakia da arazoaren sorburua, obren kostua handitzeko ebatzia hartu baitzuen udalak, hasieran aurreikusi gabeko modulu bat eraikita, hezkuntza-administrazioaren erabakiak baldintzatu nahi ziren-eta horrekin, laguntzak arautzeko aginduak aldez aurretik definitutako esparru baten barruan.


      Are gehiago, hezkuntza-administrazioak laguntzaren azken zenbatekoa justifikatze aldera dio agindu arautzailearen 11.2 artikuluak 2011ko urriaren 31 jarri zuela azken eguntzat egiaztagiriak aurkezteko, eta, egun horretan, udalak justifikatutako gastuak 149.999,97 euro egiten zuela, eta zenbateko hori bat zetorrela obrari hasieran aurreikusi zitzaion exekuzio-kostuarekin, horretarako onartu zen-eta finantzaketa-laguntza. Beraz, gure 143/2012 irizpenean adierazi genuen bezala, udalak epearen barruan justifikatu zuen finantzatzeko moduko zenbatekoaren pareko gastua, eta horrek bide eman zion Hezkuntza, Unibertsitate eta Ikerketa Sailari diru-laguntzaren zenbatekoa behin betiko finkatu eta ordainketari ekiteko.


      Hezkuntza-administrazioaren jarduketari ez zaion ikusten, beraz, inongo irregularitaterik, are gutxiago erabateko deuseztasuntzat jotzeko moduko akatsik.


      104/2014 ABJI 25.etik 39.era par.


      


      Oinarri arautzaileak emanez gero aldez aurretik onartu gabe diru-laguntzen plan estrategikoa, hipotesi alternatibotzat har daiteke osoko bilkura, egintza hori ematean, guztiz eta erabat aldendu zela DLOren 8.1 artikuluak ezarritako prozeduratik.


      Aurreratu dezagun, baina, Batzordearen ustez ezin zaiola erabateko deuseztasunik erantsi udalak egindako akats formalari.


      Lehen batean, egoki da kontuan hartzea Konstituzio Auzitegiak ekainaren 4ko 130/2013 epaian berretsi duela DLOren 8.1 artikuluaren oinarrizkotasuna ─DLOren azken xedapenetatik lehenengoak jotzen du halakotzat─, eta, beraz, Euskal Autonomia Erkidegoan eta haren toki-administrazioa osatezn duten erakundeetan ere aplikatzen dela.


      Zehatzago, Konstituzio Auzitegiak ulertu duenez, DLOren 1. zein 2. zenbakiek hau dakarte:


      “Estatuak definizioa ematea administrazio publikoek diru-laguntzak emateko duten ahalaren egikaritzarako bete behar dituzten jarraibide eta jokabideei, politika ekonomiko orokorreko helburu Konstituzioan aitortuak erdieste aldera (gastu, aurrekontu-eraginkortasuna, merkatu-batasuna, lehia…) eta, ondorioz, babes osoa dute EKren 149.1.13 artikuluak Estatuari ematen dion eskumen esklusiboan. Gogoan hartu beharrekoa da, baita ere, EKren 149.1.13 artikuluak, koordinazio-ahala ez ezik, beste eskumen bat ere ematen diola Estatuari, hots, ”sektore ekonomiko jakinak ordenatzeko gidalerroak eta irizpide globalak ezartzekoa, bai eta sektore bakoitzaren ordenazioaren barruan proposaturiko helburuak erdiesteko behar diren ekintza edo neurri singularrak aurreikustea ere (Konstituzio Auzitegiaren 34/2013 epaia, otsailaren 14koa, 4. OJ).


      Beste alde batetik, plan estrategikoa prestatu beharra ezartzea, 8. artikuluaren 1. eta 2. zenbakietan baitago aurreikusita, “herri-administrazioen araubide juridikoaren oinarriak” ezartzeko eskumenean ere oinarritzen da (EKren 149.1.18 artikulua); izan ere, herri-administrazioen ad extra jarduera orientatzen du, administrazio horiei eskatzen zaielako herritarrei azal diezaietela diru-laguntzen politika publikoen esparru orokorra; eskatu ere, planteamendu orokor batekin, administrazio bakoitzaren antolamendu- eta jarduera- autonomia baldintzatu gabe”.


      Alde batera utzita xedapenaren kokapen hori, EKren 149.1.13 artikuluak Estatuari aitortu dion eskumaren barrukoa alegia, hau azpimarratu behar dugu orain: Konstituzio Auzitegiak EKren 149.1.18 artikulutik ateratzen duen eskumen bikoitz horretatik ─herri-administrazioen araubide juridikoaren oinarriak ezartzea eta administrazio-prozedura erkidea arautzea─, lehenengo zatian kokatzen duela DLOren 8.1 artikulua, eta ez, beraz, administrazio-prozedura erkidean, hots, “printzipio edo norma batzuk, zeinek, alde batetik, Administrazioaren jarduera juridikoa gauzatzeko jarraitu beharreko prozedura-iteraren egitura orokorra definitzen duten, eta bestetik, administrazio-egintzak prestatzeko modua, egintza horien balio- eta eraginkortasun-betebeharrak, eta egintzok berrikusteko eta betearazteko baliabideak, eta, bereziki, partikularrek prozeduraren barruan dituzten berme orokorrak” (denen erakusgarri, 227/1988 epaia).


      Hau ere esan behar da: DLOren 8.1 artikuluaren erregulazioak gabezia nabarmenak dituela, Estatu Kontseiluak lege-aurreproiektuari buruzko irizpenean (1756/2003) agerian utzi bezala. Irizpen horretan, balorazio positiboa eman zion diru-laguntzen plan estrategikoa sartu izanari ─“katebegitzat hartuta, zeinaren bitartez estekatzen diren baliabide publikoak esleitzeko fasea eta sustapen-politikak exekutatzeko fasea. Laburbilduta: tresna horrek helburutzat du, alde batetik, aurrekontu-egonkortasunaren helburuen betetze-maila baloratzea, eta, bestetik, diru-laguntzen indibidualen artek koordinazio handiagoa lortzea”─, eta hau ere azpimarratu zuen: “badu halako zehaztasun-falta bat ezaugarrien eta betekizunen erregulazioan (…) deusetan galarazi gabe erregelamendura jotzea malgutasun handiagoaren bila, zerbait gehiago zehaztu beharko lirateke legearen testuan aipatu plan estrategikoaren ezaugarriak eta betekizunak; bereziki, noizero onartu behar den, onarpen horrek zer forma behar duen eta zer eraginkortasun ematen zaion planari; adibidez, planean aurreikusi gabeko diru-laguntzak eman nahi diren kasurako”.


      Alderdi horiek nahikoa zehaztuta daude uztailaren 21eko 887/2006 Errege Dekretuaren III. kapituluko 1. sekzioan (Diru-laguntzen azaroaren 17ko 38/2003 Lege orokorraren erregelamendua onartu baitu arau horrek), baina Estatuko Administrazioaren eremurako. Egin-eginean ere, sekzio horrek ez du oinarrizko izaerarik (azken xedapenetatik lehenengoa), eta ez zaie aplikatzen Euskal Autonomia Erkidegoko (EAE) toki-erakundeei, toki-araubidearen alorreko eskumenak bereganatuta dituelako EAEk.


      Azkenik, kontuan hartzeko moduko azken elementu gisa, gogoan hartu behar da justizia-auzitegi nagusiek, oro har, ez dutela jotzen diru-laguntzen plan estrategikorik ezak dagokion diru-laguntzaren oinarri arautzaileen deuseztasuna dakarrenik (beste batzuen artean, Kantabriako Justizia Auzitegi Nagusiaren 2006ko azaroaren 6ko eta 2011ko ekainaren 24ko epaiak; Asturiaskoaren 2009ko apirilaren 14koa eta maiatzaren 8koa, edo Valentziako Autonomia Erkidegokoaren 2011ko ekainaren 8koa).


      Bestelako iritzi bati eutsi dio Auzitegi Gorenak 2012ko ekainaren 26ko epaiarekin (RJ 7551/2012) hasitako ildo jurisprudentzialean; hain zuzen ere, Euskal Autonomia Erkidegoko Justizia Auzitegi Nagusiaren epai bat kasatu zuen. Kasatutako epaiaren arabera, DLOren 8.1 artikuluak “ez du nahitaez eskatzen kanpo-formalizazio edo instrumentalizazio aurrez determinaturik, edozein kasutan exijituko lukeena, are administraziorik apalenean ere, plan estrategiko deritzon hori bezalako elementu nekez definigarri bat. Gauza jakina denez, planak ─gobernu-programak eta -jarraibideak bezala─ ez dira erregelamendu-xedapenak, ez dute izaera organikorik, ez dira arau juridiko objektiboak, baizik eta azterketa eta material dokumental hutsak, helburu eta politika publiko jakin batzuk erdiesteko oinarri eta baliabideen proposamenak edo enuntziazioak dituztenak. Zeharka baino ez dira aipatzen ordenamendu juridikoan, eta ez era sistematikoan, hala baitagokio haien izaera funtsean aurreprozedimentalari, ─ildo horretatik, Jaurlaritzari buruzko azaroaren 27ko 50/1997 Legearen 5.1 artikulua─, eta bakarrik gauzatzen dira xedapen juridiko-administratibo gisa agindu-indarra eta ad extra eraginkortasuna izateko behar den neurrian”.


      Auzitegi Gorenak onetsi egin zuen kasazio-errekurtsoa, eta ondoren jarriko dugu horretarako baliatu zuen ratio decidendia:


      “Xedapen horretatik (DLOren 8.1 artikulua), bi ondorio atera daitezke, ahalegin dialektikorik gabe: edozein diru-laguntza ezarri aurrekoa da plan estrategikoa, eta xedapenak agindu-indarra du eta kategorikoa da.


      Gure ustez, xedapenak dioena, plan estrategikoa aldez aurretik exijitzea alegia, ez da tangentziala edo zeharkakoa eta ez sistematikoa, instantziako epaiak hala badio ere, baizik eta funtsezko betekizuna, diru-laguntzaren erregulazioaren aurrekoa, halako moldez non kanpo-formalizazio edo instrumentalizazio bat behar duen, eta, formalitate jakin bat exijitzen ez badu ere, bai identifikatzeko moduko definizio espezifiko bat.


      8. artikulu horren beraren 3. zenbakiak eusten dio interpretazio horri, hau ezarri baitu:


      «3. Lege honen xedeko diru-laguntzen kudeaketa ondorengo printzipioen arabera egingo da:


      a) Publizitatea, gardentasuna, lehia, objektibotasuna, berdintasuna eta ez-baztertzea.


      b) Diru-laguntzak ematen dituen Administrazioak ezarritako helburuak betetzeko eraginkortasuna.


      c) Baliabide publikoak esleitzeko eta erabiltzeko eraginkortasuna.


      Hau da, arauak berak aipatzen dituela ─hortik, beraz, haren agindu-indarra eta ez tangentzialitate hutsa─ gardentasun, eraginkortasun eta eragimen helburuak, diru-laguntzen kudeaketarako funtsezkoak. Eta hori lege beraren 13. xedapen gehigarriarekin lotu daiteke, artikulu horren agindu-indarraren aldeko interpretazioa egiteko, behin betiko. Artikulu horrek oinarrizko izaera du, gainera, instantziako epaiak jasotzen duenea.


      Argi dago, prozesuan eztabaidatu ere ez baitute egin, plan estrategiko hori egin gabe zegoela. Horrenbestez, bidezko da inpugnazioaren lehen arrazoia onartzea, eta, bigarren arrazoia aztertzea beharrezkoa ez denez, errekurtsoa onestea eta lehen instantziako auzia ebaztea”.


      Auzitegi Gorenaren geroko epai batzuek ere [2012ko abenduaren 4koa (RJ 621/2013), 2013ko urtarrilaren 28koa (RJ 1372/2013 eta 1946/2013) eta 2013ko apirilaren 16koa (RJ 3442/2013)] kasatu dituzte Euskal Autonomia Erkidegoko Auzitegi Nagusiaren beste horrenbeste epai; guztiak ere, laguntza ekonomikoen deialdiak arautzeko oinarriei buruzkoak, espetxeratuen senideen joan-etorrietarako laguntzak ematea xede zutenak, hemen aztertzen ari garena bezala.


      Zalantzarik gabe, DLOren 8.1 artikuluak administrazio publiko guztiei ezarri die plan estrategikoa prestatu beharra; exijentzia hori, era berean, oinarrizkoa da, araubide komunaren barrukoa, eta helburu desberdinei erantzuten die (ez datoz bat horretan Konstituzio Auzitegiak, Estatu Kontseiluak edo Auzitegi Gorenak aipatzen dituztenak), eta, urratuz gero, diru-laguntzen deialdirako egintzen baliorik eza dakar, Auzitegi Gorenaren doktrinaren arabera.


      Baina deuseztasun-juzgua, azaldu dugunaren arabera, AJAPELen 102.1 artikuluak markatzen duen salbuespenezko bide estu horri dagokiona alegia, AJAPELen 62.1.e) artikuluak dakarren kausa zehatzarentzat dago erreserbatuta.


      Deuseztasunaz ari garela, Batzordearen ustea da ─eta bat dator horretan Euskal Autonomia Erkidegoko Justizia Auzitegi Nagusiarekin─ plan estrategikoak izaera aurreprozedimentala duela, ez baita, zehatz, laguntzak emateko prozeduraren barrukoa. Prozedura hori, egin-eginean ere, diru-laguntza arautzeko oinarriak onartzeko administrazio-egintzarekin hasten da, eta diru-laguntzak emateko egintza edo egintzak onartzeko egintzarekin amaitzen. Ildo beretik gogoratu behar da Konstituzio Auzitegiak ez duela DLOren 8.1 artikuluaren aurreikuspena sartzen Estatuaren eskumen honen barruan: diru-laguntzen prozedura erkidea edo diru-laguntzak emateko administrazio-prozedura erkide singularra arautzea.


      Egintza hauek sartu ditu Batzordeak AJAPELen 62.1.e) artikuluaren barruan: prozedura oro alde batera utzita emanak (besterik gabe emandako egintza), prozedura okerrari jarraiki emanak (hain zuzen ere, legez ezarritako prozeduraren bitartez jardun behar du Administrazioak), eta prozeduraren funtsezko izapideak alde batera utzi zaizkienak.


      Azken kasuari dagokionez, doktrina jurisprudentzial batek baliatutako irizpidearen ildotik, Batzordeak deklaratu du prozedura guztiz eta erabat alde batera uztea ezin dela identifikatu izapide ororen faltarekin, deuseztasun-kausa hori flatus vocis bihurtzea ekarriko lukeelako. Adierazi behar dena da prozedura halakotzat ezagutu ahal izateko ezinbestekoak diren izapideak egin ez direla (Auzitegi Gorenaren epaiak: 1988ko otsailaren 15ekoa-Ar. 1142 eta 1990eko maiatzaren 23koa-Ar. 4729).


      Halakotzat jo daitezke ebazpena prestatu eta emateko nahitaez egin behar direnak, eta organo administratiboaren borondatea zuzen eta egoki eratzeko erabakigarriak direnak.


      Estatu Kontseiluak bere 840/2008 irizpenean (aurreko irizpen batean ere aipatua) azaldu zituen azterketa hori egiteko parametroak:


      “30/1992 Legearen 62.1.e) artikuluko deuseztasun-arrazoi hori aplikatzeko behar diren akats formalek funtsezko behar dute, hots, prozedura hainbesteraino urratu izana non izapidetzean gertaturiko anomaliak bereziki larriak izan diren (irizpenak: 542/96, 1996ko martxoaren 7koa; 926/97, 1997ko apirilaren 3koa; 4.894/97, 1997ko urriaren 23koa, eta 6.175/97, 1998ko otsailaren 19koa). Beste irizpen batzuetan diotenez (ikus 2.301/98 zenbakikoa, 1998ko irailaren 10ekoa), horretarako “beharrezkoa da zorrotz ikustea prozedura argi eta garbi urratu dela (…), eta behar bezala justifikatu behar da funtsezko anomaliaren bat gertatu dela haren tramitazioan”. Antzeko zerbait diote Auzitegi Gorenaren 1993ko uztailaren 12ko epaiak (RJ 1993/5657) eta beste irizpen batzuek ere, hau exijitzen baitute: “funtsezko omisioak, garrantzizkoak, prozeduraren funtsa osatzen duten prozedura-betekizunik ezaren parekoak” (906/96 zenbakiko irizpena, 1996ko martxoaren 28koa), edo prozeduraren “funtsezko mugarrien” omisioan (1.532/92 zenbakiko irizpena, 1993ko martxoaren 4koa; ikus, baita ere, 45.853 zenbakikoa, 1983ko azaroaren 17koa).


      Irizpen horiek aipatzen duten larritasuna edo funtsezkotasuna kalifikatzeko, hau eskatzen du Estatu Kontseiluak: “iter administratiboan beharrezko lotura formalik ez izatea eman nahi den egintza burutzeko, eta prozedurako gabezia edo huts horiek errotiko akatsa besarkatzea, azken egintza administratiboari konponbiderik gabeko ondorioa ekarriko liokeena” (2.756/96 zenbakiko irizpena, 1996ko uztailaren 25ekoa). Halako “lotura formalak” honetara mugatzen dira: “ebazpen bat aztertu, prestatu eta hartzeko garatu behar diren prozedura-izapideen gutxieneko muin zatiezinera” (520/92 zenbakiko irizpena, 1992ko ekainaren 4koa), haiek saihestuz gero, “onarpen-egintza horren sustrai materiala osatzen duen borondate administratiboaren erakuntza irregularra, behar ez bezalakoa,” gertatuko litzatekeelako (43.816 zenbakiko irizpena, 1981eko azaroaren 19koa)”.


      Doktrina hori kasu honetara ekarrita, plan estrategikoak dagokion diru-laguntzaren oinarriak prestatzeko prozeduraren barruan daudelakoa defendatzeraino helduta ere, ez litzateke bidezkoa izango diru-laguntzen deialdirako egintzaren erabateko deuseztasuna ondorioztatzea plan estrategikoak aldez aurretik onartu ez izanagatik; izan ere, laguntza emanez gero, hark ez zuen izango ezin konponduzko akatsik, eta Administrazioaren borondatea ere ez zen era irregularrean edo behar ez bezala eratuko.


      Administrazioari dagokionez, aurrekontu-egonkortasunerako helburuak, politika ekonomiko baten ildo nagusi edo jarraibide gisa diseinatuta badaude ─Kontstituzioaren 135. artikuluan jasota baitaude egun, 2011ko irailaren 27ko erreforma konstituzionalaren ondoren─, aurrekontu-arau eta -erabakien bitartez erdietsi behar dira, jakina, eta, administrazio handietan, diru-laguntzen lerroen koordinazio handiagoa ere komeniko litzateke. Interesdunei dagokienez, kontuan hartu behar da plan estrategikoak, 887/2006 Errege Dekretuaren 12.3 artikuluak dioen bezala, “programatikoak direla, eta haien edukiak ez duela ez eskubiderik ez betebeharrik sortzen, eta diru-laguntzen lerroak praktikan jartzearen mende dutela eraginkortasuna, eta ekitaldi bakoitzeko aurrekontu-baliabideei ere begiratu behar zaiela, besteak beste”.


      Ez da ahaztu behar, oinarri arautzaileen ofiziozko berrikuspenaren ondorioetarako, DLO onartu baino lehen ere osoro betetzen zirela gastu publikoa eraentzen duten printzipio konstituzionalak, Konstituzioaren 31.2 artikuluan baitaude jasota (“Gastu publikoak ekitatez esleituko ditu baliabide publikoak, eta eragimena eta ekonomia bilatuko dira gastu hori programatu eta gauzatzerakoan”), plan horiek formulatu beharrik gabe ere. Alde batera utzitako izapidea, diru-laguntzak emateko prozeduraren izapide balitz ere, ez litzateke izango printzipio horien erabateko eraginkortasuna betetzera zuzentzen direnetako bat, eta, alde batera uzteak, beraz, ez dakar printzipio horiek sakrifikatzen direnik.


      Egia esan, aurrekoaren garrantzia ezin da parekatu beste kasu batzuek dutenarekin; adibidez, oinarriak onartzea egiaztatu gabe diru-laguntza ematetik datozen betebehar ekonomikoei aurre egiteko kreditu aski egokirik dagoen, edo oinarriak ez argitaratzea. Egia esan, benetan garrantzizkoa dena da balizko onuradunei jakinaraztea, eta bidea irekitzea lehiari, objektibotasunari, berdintasunari, diskriminaziorik ezari eta publikotasunari, gardentasuna indartu eta diru-laguntzak emateko ahalaren egikaritzaren kontrola ziurtatzeko.


      Eta, hain zuzen ere, berrikusi nahi den egintzaren oinarri arautzaileetan dago jasota programak zenbat jotzen duen, 6.000 € 2014. urterako, aurrekontu-partida jakin baten kontura (1.0000.480.31300.022014), eta inoiz ezingo dela gainditu partida horretan ezarritako zenbatekoa (8. oinarria). Oinarriak, gainera, Gipuzkoako Aldizkari Ofizialean argitaratu dira, interesdun guztiek ikus ditzaten.


      Laburbilduta: Batzordeak uste du egintza ez dela berrikusi behar, ezta ere, AJAPELen 62.1.e) artikuluak aurreikusi duen arrazoiarengatik.


      116/2014 ABJI 51.etik 74.era par.


      


      Arrazoitu dugunez, deuseztasun-kausak aplikatzeko ez da aski ordenamendua urratu dela egiaztatzea; aitzitik, urraketa kualifikatua behar da, duen larritasunagatik legegileak erabateko deuseztasun akatsak daramatzatela iritzi dien horietakoa, horrek bidea irekitzen diolako Administrazioari berak emandako xedapena edo egintza ─akats horiek jotakoa, hain zuzen─ aratz dezan.


      Kasu honetan, hau da Administrazioaren tesia: errekurtsoa baiesteko ebazpena beste interesdunei entzun gabe eman zuten ─AJAPELen 112.2 artikuluak entzunaldia egitea eskatzen badu ere─; bereziki, ebazpenaren onuradunari, ebazpenak eskubidea ematen baitzion Matematikaren eta Zientzia Esperimentalen Didaktikaren Departamentuko irakasle atxiki gisa kontrata zezaten. Gainera, jatorrizko espedientean jaso gabeko egintzak edo alegazioak hartu zituzten kontuan. Horrenbestez, errektoreordeak guztiz eta erabat baztertu zuen ezarritako prozedura.


      Egintza hauek sartu ditu Batzordeak AJAPELen 62.1.e) artikuluaren barruan: prozedura oro alde batera utzita emanak (besterik gabe emandako egintza), prozedura okerrari jarraiki emanak (hain zuzen ere, legez ezarritako prozeduraren bitartez jardun behar du Administrazioak), eta prozeduraren funtsezko izapideak alde batera utzi zaizkienak.


      Azken kasuari dagokionez, doktrina jurisprudentzial batek baliatutako irizpidearen ildotik, Batzordeak deklaratu du prozedura guztiz eta erabat alde batera uztea ezin dela identifikatu izapide ororen faltarekin, deuseztasun-kausa hori flatus vocis bihurtzea ekarriko lukeelako. Adierazi behar dena da prozedura halakotzat ezagutu ahal izateko ezinbestekoak diren izapideak egin ez direla (Auzitegi Gorenaren epaiak: 1988ko otsailaren 15ekoa-Ar. 1142 eta 1990eko maiatzaren 23koa-Ar. 4729).


      Halakotzat jo daitezke ebazpena prestatu eta emateko nahitaez egin behar direnak, eta organo administratiboaren borondatea zuzen eta egoki eratzeko erabakigarriak direnak.


      Estatu Kontseiluak bere 840/2008 irizpenean (aurreko irizpen batean ere aipatua) azaldu zituen azterketa hori egiteko parametroak:


      “30/1992 Legearen 62.1.e) artikuluko deuseztasun-arrazoi hori aplikatzeko behar diren akats formalek funtsezko behar dute, hots, prozedura hainbesteraino urratu izana non izapidetzean gertaturiko anomaliak bereziki larriak izan diren (irizpenak: 542/96, 1996ko martxoaren 7koa; 926/97, 1997ko apirilaren 3koa; 4.894/97, 1997ko urriaren 23koa, eta 6.175/97, 1998ko otsailaren 19koa). Beste irizpen batzuetan diotenez (ikus 2.301/98 zenbakikoa, 1998ko irailaren 10ekoa), horretarako “beharrezkoa da zorrotz ikustea prozedura argi eta garbi urratu dela (…), eta behar bezala justifikatu behar da funtsezko anomaliaren bat gertatu dela haren tramitazioan”. Antzeko zerbait diote Auzitegi Gorenaren 1993ko uztailaren 12ko epaiak (RJ 1993/5657) eta beste irizpen batzuek ere, hau exijitzen baitute: “funtsezko omisioak, garrantzizkoak, prozeduraren funtsa osatzen duten prozedura-betekizunik ezaren parekoak” (906/96 zenbakiko irizpena, 1996ko martxoaren 28koa), edo prozeduraren “funtsezko mugarrien” omisioan (1.532/92 zenbakiko irizpena, 1993ko martxoaren 4koa; ikus, baita ere, 45.853 zenbakikoa, 1983ko azaroaren 17koa)”.


      Irizpen horiek aipatzen duten larritasuna edo funtsezkotasuna kalifikatzeko, hau eskatzen du Estatu Kontseiluak: “iter administratiboan beharrezko lotura formalik ez izatea eman nahi den egintza burutzeko, eta prozedurako gabezia edo huts horiek errotiko akatsa besarkatzea, azken egintza administratiboari konponbiderik gabeko ondorioa ekarriko liokeena” (2.756/96 zenbakiko irizpena, 1996ko uztailaren 25ekoa). Halako “lotura formalak“ honetara mugatzen dira: “ebazpen bat aztertu, prestatu eta hartzeko garatu behar diren prozedura-izapideen gutxieneko muin zatiezinera” (520/92 zenbakiko irizpena, 1992ko ekainaren 4koa), haiek saihestuz gero, “onarpen-egintza horren sustrai materiala osatzen duen borondate administratiboaren erakuntza irregularra, behar ez bezalakoa” gertatuko litzatekeelako (43.816 zenbakiko irizpena, 1981eko azaroaren 19koa).


      Entzunaldiaren izapideari zehazki dagokionez, berriz, orokorrean prozeduraren funtsezko izapidea bada ere, hura jateak ez dakar, “beti eta automatikoki”, kausa horren ondoriozko deuseztasuna. Hala jurisprudentziak (Auzitegi Gorenaren 1991ko urriaren 17ko epaia edo 2004ko urtarrilaren 27koa) nola doktrinak diote kasu bakoitzean aztertu behar dela omisio horrek zer ondorio ekarri dion interesdunari, benetako defentsa-gabeziarik eragin ote dion, arreta berezia eginda alde batera utzitako izapidea gauzatu izanez gero hasierako administrazio-egintzak izan zezakeen aldaketari (irizpen hauek, besteak beste: 6.175/97, 1998ko otsailaren 19koa; 1/98, 1998ko maiatzaren 21ekoa; 1.949/2000, 2.132/2000 eta 612/2001). Inguruabar jakin batzuetan, espedientea ondo aztertuta ondorioztatzen bada entzunaldiaren izapidea jan izanak ez diela defentsa-gabeziarik ekarri interesdunei, litekeena da omisio horrek erabateko deuseztasunik ez ekartzea (ikus Estatu Kontseiluaren 612/2001 zenbakiko irizpena).


      Kontsultaren xedeko kasuan, Batzordeak uste du entzunaldiaren izapidea jan izana aski dela hau ondorioztatzeko: gorako errekurtsoa izapidetzean, ezarritako prozedura albo batera utzi dutela, guztiz eta erabat.


      Horri buruz, kontuan hartu behar da ACB andreak jarri zuen gorako errekurtsoaren ebazpenean kontuan hartu zutela motibo edo arrazoi bat ─ebaluazio-batzordeko bi kidek abstenitzeko kausa izatea, nola baita plaza adjudikatu zitzaionaren adiskide minak izatea─, hautaketa-prozeduran ordura arte planteatutako gaiekin batere zerikusirik ez zuena, eta ez dagoela jasota parte-hartzaileetako inork motibo horri buruzko alegaziorik egin izana.


      Argi dago interesdunak ez duela aukerarik izan bere desadostasuna agertzeko, motibo hori ematen zen ala ez, eta ez duela modurik eduki kontraargudioak edo kontrako frogak aurkezteko zuzenean eragiten dioten egintzen gainean: eskubideak urratu zaizkio, argi eta garbi. Egoki da gogoratzea norgehiagogako prozedura dela, eta interesdun bakoitzak bere interesak defendatzen dituela, besteenen kontra.


      Beste alde batetik, berandu ireki zuten alegazioak aurkezteko aukera, berrikuspenaren xedeko egintza emanda zegoela, Unibertsitatea entzunaldiaren izapidearen faltaz ohartu zenean, eta, jakina, ez zen bide eraginkorra omisioa konpontzeko. Are gehiago, litekeena da eskaintza horrek pentsaraztea ez zela beharrezkoa administrazioarekiko auzi-errekurtsoa aurkeztea egintzaren kontra, hala egokituz gero. Izan ere, egindako prozedura-akatsa onartzea bezalakoa zen, eta akatsa zuzentzeko borondatea erakustea, hala gertatu baita gero, berrikuspen-prozedura ofizioz abiarazi dutenean.


      Azkenik, hau ere zehaztu behar da: aztertzen ari garen deuseztasun-kausarik ba ote den argitzeko, ongi baloratu behar dela ea, interesdunei entzunez gero, egintzaren edukia aldatuko zen, litekeena delako gai batzuk azaleratzea, ongi aztertuz gero egintzaren nondik norakoa alda lezaketenak. Horrek ez du esan nahi, hala ere, kontrako argudioak nahitaez onetsi behar direnik.


      Batzordearen ustez, izapidetze-akats bereziki larria da gorako errekurtso bat baietsi eta plaza baten esleipena deuseztatzea abstentzio-motibo bat izateagatik, egintzaren onuradunari bere burua defendatzeko aukerarik eman gabe.


      138/2014 ABJI 37.etik 50.era par.


      


      D) AJAPELen 62.1.f) artikulua. Ordenamendu juridikoaren aurkako egintza adierazi nahiz presuntziozkoen erabateko deuseztasuna, baldin eta egintza horiek ahalmen edo eskubideak eskuratzeko bide ematen badiete horretarako funtsezko betekizunak ez dituztenei


      Testuinguru horretan, Batzordeak uste du bete egiten dela alegatu duten erabateko deuseztasunerako kausa; izan ere, espedientean egiaztatuta dago, izatezko bikotea erregistroan inskribatuta eratu zelarik, bikotekide bat ezgaiturik zegoela, eta, horrenbestez, ikusirik betekizun pertsonal horrek nolako garrantzia duen izatezko bikoteen legezko araubidean, funtsezko betekizun bat urratu zen.


      Funtsezkotasun hori, zalantzarik gabe, berrikusi nahi den egintza arautzen duen esparru normatiboaren azterketatik ondorioztatzen da; izan ere, izatezko bikote bat eratuko bada, Izatezko bikoteak arautzen dituen maiatzaren 7ko 2/2003 Legeak (aurrerantzean, IBAL) 2. artikuluan dakarrenaren arabera, ezinbestekoa da bikotekideek “gaitasun osoa” izatea, horrela bakarrik.agertuko ahal izango dutelako bere adostasuna askatasun eta borondate osoz.


      Beste alde batetik, 37/2013 irizpenean esan genuen bezala, ez da ahaztu behar bikotea izatezko bikoteen erregistroan inskribatzeak izaera eratzailea duela, IBALen 3.1 artikuluaren arabera, halako moldez non ez den legez eratutzat joko erregistro horretan (edo udal erregistroetan, halakorik duten herrietan) agertzen ez bada, eta ez zaizkien aplikatuko legearen gainerako aurreikuspenak edota aplikatzeko egitezko oinarritzat izatezko bikotea duten beste lege batzuetan aurreikusitakoak (izatezko bikotearen estatutu juridikoa osatzera datoz lege horiek).


      Betekizun hori ez da soilik beharrezkoa, funtsezkotzat jo behar da-eta, egintzari eustea IBALekin lortu nahi diren helburuen kontrakoa izango litzatekeelako. Izatezko bikotea eratuta bi pertsonen artean formalizatzen den loturak ez du aitorpen juridikorik merezi bat egite libre baten ondorio ez bada, bikotekideak guztiz jabetzen ez badira ondorioez. MUM andreak ez du gaitasunik MLEF jaunarekin hartutako konpromisoa ulertu eta nahi izateko, eta adostasunaren benetako falta gertatu da.


      Beste alde batetik, aztertutako kalifikazio hori zor zaio berrikuspenarekin bereoneratzen den interes publikoaren muntari eta garrantziari, MUM andreak beste pertsona baten babesa, zaintza edo ordezkaritza behar duelako, ez baita bere burua gobernatzeko gauza, ez eta osotasunezko bizitza bat egiteko ere, izatezko bikotea eratuz gero sortzen den etorkizun-proiektuari dagozkion betebeharrak eta erantzukizunak kontuan hartzen badira.


      112/2014 ABJI 20.etik 24.era par.


      


      Egoki da gaineratzea, kasua ikusita, ez dela aski ordenamenduaren urraketa objektiboa eta larria izatea; izan ere, ahalmena edo eskubidea eskuratzen duen pertsonak izan behar du faltan funtsezko betekizun subjektibo bat: halako behar du, hain zuzen, urraketak.


      Udalaren ustez, kasu honetan badago deuseztasun-kausa hori; izan ere, “preso eta gaixoen senideentzako laguntzen oinarrien deialdiaren onarpenak ez zuen ezinbesteko lege-estaldurarik izan; horrenbestez, laguntzen balizko onuradunek eskubide batzuk eskuratuko lituzkete ─ekonomikoak, kasu honetan─, funtsezko betekizun bat bete barik: udalak aldez aurretik onartzea diru-laguntzen plan estrategikoa”.


      Berrikuspenaren oinarria horrela azalduta, hau ondorioztatu behar: legezko betekizun bat, diru-laguntzen plan estrategikoa aldez aurretik onartzea, laguntzen hartzaileek laguntzarako eskubidea eskuratzeko funtsezko betekizun bihurtzen dela, gehiagoko azalpenik gabe.


      Jada deklaratu dugunez, oinarriek, lehen batean, ez dute laguntzarako eskubiderik sortzen, laguntza eskatzeko eskubidea baizik, eta oinarriek ez dute aurreikusten laguntza ematea laguntza hartzeko funtsezko betekizunik betetzen ez duen inori, eta ondo dago zedarrituta nortzuk izango diren laguntzen onuradun.


      Bada, argi dago ez garela ari interesdunek laguntzarako eskubidea izateko behar duten inguruabar edo betekizun partikular batez, baizik eta egintzak berak behar duen betekizun batez, balioarekin emango bada, eta ezin da jo interesdunei laguntzak onartzeko ematen diren administrazio-ebazpenak erabat oinarririk gabeak direnik deialdia onartu delako aipatu lege-izapidea bete gabe.


      Plan estrategikoaren exijentzia ez da interesdunei eska dakiekeen betekizun edo ahalmen bat, plan estrategikoaren onarpenak ez duelako zerikusirik interesdunek laguntza jasotzeko bete behar dituzten baldintzekin.


      Mutazio hori onartuz gero, horren garrantzia desitxuratzea gertatuko litzateke, eta deuseztagarritasunaren eta deuseztasunaren arteko banalerroa higatzea, eta azken finean, salbuespenezko administrazio-ahal bat hedatzea.


      116/2014 ABJI 43.etik 49.era par.


      


      AJAPELen 62.1.f) artikuluko deuseztasun-arrazoia zer testuingurutan aztertu behar den azalduta, bidezko da berrikusi nahi den egintza aztertzea; betiere, erabateko deuseztasunaren salbuespenezko izaera mugatuaren mende. Horretarako, hauek egiaztatu behar dira: lehenik, arau-urratzerik ote dagoen, eta bigarrenik, izatekotan, ahalmena edo eskubidea aitortzeko behar den funtsezko betekizunik eza ematen ote den.


      Arau-haustearen existentziari dagokionez, 2012rako estatu-aurrekontu orokorren legeak (EAOL) xedatua ez betetzea aipatu dute. Zehazki, 22.5 artikuluaren 2. zenbakiak ezarri ditu zer kopuru jaso behar dituzten Enplegatu Publikoaren Oinarrizko Estatutuaren (EPOE) 76. artikulua aplikatzen zaien funtzionarioek; jaso ere, ekaineko eta abenduko aparteko pagetako bakoitzean, soldata eta hirurtekoak direla eta (hala ere, abenduko paga kendu zuten gerora uztailaren 13ko 20/2012 Errege Lege Dekretuarekin, aurrekontu-egonkortasuna bermatzeko eta lehiakortasuna sustatzeko neurriak hartu baitzituen).


      Kontuen Epaitegiak fiskalizazio-txosten bat egin zuen toki-erakundeetako kontu-hartzaile postuen ordainketei eta postu horietan sartzeko eta gora egiteko sistemen kudeaketari buruz. Azterketa horren arabera, udaleko kontu-hartzailearen 2012ko ekaineko aparteko paga handiagoa zen aurreko arauan aurreikusitako zenbatekoa baino, 593,07 euro gehiago.


      Udalak ere onartzen du EAOLek xedatuaren kontrako gehiegizko ordainketa hori gertatu zela, eta eragindakoak ere ez du eztabaidatu: inork ez du zalantzan jartzen, beraz, arau-haustea dagoelakoa. Arau-hauste hori, baina, zenbaki-kontu hutsa da, eta inondik ere ez dio eragiten udaleko kontu-hartzaileak 2012ko ekaineko aparteko paga jaso ahal izateko bete behar dituen funtsezko baldintzei.


      EPOEren 22.4 artikuluaren arabera, aparteko ordainsariak urtean bi aldiz emango dira; horietako bakoitzean jasoko dira hilabeteko oinarrizko ordainsariari dagokion zenbatekoa eta ordainsari osagarri guztiak. Euskal Funtzio Publikoari buruzko uztailaren 6ko 6/1989 Legearen 78. artikuluak funtzionarioen oinarrizko ordainketen artean sartu ditu aparteko ordainsariak, urtean bi, eta horietako bakoitzak hilabeteko soldata eta hirurtekoak gutxienez izango ditu. Ordainsari horiek osorik jasotzeko, nahitaezkoa da aparteko ordainsariaren sortzapenaren egunaren arteko zerbitzaldiak barnean hartzea ekainaren edo abenduaren aurreko sei hilabete osoak. Aurrekontu-legeek zehaztu egin ohi dituzte sailkapen profesionaleko talde bakoitzerako zenbatekoak, baina ez dituzte zenbatekook jasotzeko funtsezko baldintzak ezartzen edo aldatzen, aski baita jarduneko funtzionario izatea. Beraz, ezinezkoa da onartzea AJAPELen 62.1 artikuluaren f) letrak aurreikusitako motiboaren ondoriozko erabateko deuseztasuna.


      Batzordearen ustez, hala ere, aurreko konklusioak ez du udala behartzen egintza kaltegarritzat deklaratzera, Aurrekontuen Lege Orokorrak 77.1 artikuluan aurreikusitako bidegabeko ordainketetako bat dugula irizten diolako.


      Batzorde honi bidali zaion espedientearen arabera, udalak kasu honetan berrikusi nahi duen gehiegizko ordainketaren euskarri bakarra da udaleko kontu-hartzailearen ekaineko aparteko ordainsariaren nomina-erreziboa. Hala nomina nola hura ordaintzeko agindua gastua kudeatzeko egintza administratiboak dira, eta berez ez dira eduki ekonomikoko betebehar bat sortzea justifikatzen duten tituluak. Hau da, funtzionarioak ordainsaria jasotzeko eskubidea lanpostuan behar bezala jardutetik sortzen dela, eta ordainsari hori nominan sartuta eta ordaintzeko agindua emanda gauzatzen da.


      Nominak dakarren zenbatekoa ez baldin badator bat benetan sortu denarekin, eta, beraz, titulu baliodunik ez badago soldata horien ordainketa justifikatzeko, ordainketa hori, edo benetan egokitzen denaren gainekoa, liberalitate hutsa da, ez dagokiolako balioz eratutako inongo betebeharra betetzeari.


      Kasu honetan, aitortutako gaindikinak ez duenez inongo arauren babesik, dela lege dela erregelamendu, eta inon jasota ez dagoenez udalaren egintza bat ─dela berariazko dela tazitu─, nomina ordaintzeko aginduaz aparte, aparteko pagatzat ordaindu den zenbatekoa babesteko, akats baten ondorio baino ezin du izan ordainketa hori, eta, beraz, Aurrekontuen Lege Orokorraren 77.1 artikuluak aurreikusitako kasuan sartzeko modukoa da. Akats hori ikusteko, ez da inongo balorazio juridikorik behar izan: ordaindutako zenbatekoa EAOLen agertzen denarekin konparatuta atera da. Akats nabaria da, eta eragindakoak berak ere ez du zalantzarik egin.


      Halakoetan, hartzaileak, Aurrekontuen Lege Orokorraren 77.2 artikuluaren arabera, itzuli egin behar du, eta bidegabeko ordainketa ekarri zuen akatsa egin duen organoak ─kasu honetan, alkateak aginduko zuen ordainketa─, berehala, bidegabeki ordaindutako zenbatekoak itzultzea xedatuko du, egintza deusezak edo deuseztagarriak ofizioz berrikusteko prozeduretara jo beharrik gabe.


      161/2014 ABJI 27.etik 36.era par.


      


      Ebazpen-proposamenak honela arrazoitzen du erabateko deuseztasunaren zergatia.


      2012. urteko abenduko aparteko ordainsaria kentzetik lortu ziren kopuruekin sortutako funtseko diruarekin udal-langileei ordaindu eta haiek diru hori pentsio-planetarako edo erretiro-gertakizunaren estaldura hartzen duten aseguru-kontratuetarako ekarpenak egiteko aukera ez dago babestuta 2013rako Estatuko Aurrekontu Orokorretan agindu-indarrez xedatutakoaren arabera. Izan ere, aurrekontuak onartzeko abenduaren 27ko 17/2012 Legearen 22. artikuluak debeku hauek ezarri zituen 2013rako: (i) batetik, sektore publikoaren zerbitzuko langileen ordainsariek ezin izango dute inolako igoerarik izan, 2012ko abenduaren 31n indarrean zeudenekiko; eta (ii) ezin izango dute enpleguko pentsio-planetarako ekarpenik egin, ez eta erretiroa estaltzen duten aseguru kolektiboen kontratuetarako ere, baldin eta erretiro-gertakizunaren estaldura hartzen badute 2013an.


      Kontsulta egin duen administrazioak adierazi du, halaber, udalak egin duen ordainketa ez duela salbuesten 2013rako estatuko aurrekontu orokorrak onartu zituen Legearen 22.zazpi artikuluak. Izan ere, artikulu horrek xedatutakoaren arabera: “Aurreko paragrafoetan xedatutakoak ez dio kalterik egingo ohiz kanpoko kasuetan ordainsarietan egokitzapenak egiteari, beharrezko direnean lanpostuen edukiagatik, programa bakoitzari esleitutako langile kopuruen aldaketagatik, edo programarako finkatutako helburuen lortze-mailagatik”.


      Aparteko ordainsaria kentzeari dagokionez, aurrekontu-egonkortasuna bermatzeko eta lehiakortasuna bultzatzeko neurriei buruzko uztailaren 13ko 20/2012 Legegintzako Errege Dekretuaren 2.1 artikuluak honako hau xedatzen du sektore publikoko langile guztientzat, tokikoak barne, eta edozein dela administrazioarekin duten funtzionario- edo lan-harremana: “Estatuko Aurrekontu Orokorrei buruzko ekainaren 29ko 2/2012 Legearen 22.Bat artikuluan zehaztutako sektore publikoko langileei abenduan jaso beharreko zenbatekoen kopuru berean murriztuko zaizkie ordainsariak 2012an; izan ere, hil horretako aparteko ordainsaria zein berariazko osagarriaren ordainsari gehigarria edo ordainsari gehigarri baliokideak kenduko dira”.


      Ordainketa hori kentzeko salbuespen bakarra Errege Dekretu horren beraren 2.6 artikuluak xedatzen du. Honela dio: “Aurreko paragrafoetan ezarritakoa ez da aplikatuko langile publikoen lanaldi osoko ordainsariak, mozkinentzako pizgarriak kanpo, urtean abenduaren 30eko 1888/2011 Errege Dekretuan ezarritako lanbide arteko gutxieneko soldata bider 1,5 izatera iristen ez direnean”.


      Aparteko ordainsaria kentzearen ondoriozko diru kopuruak pentsio-planetara ekarpenak egiteko baliatzeari dagokionez, aipatutako Errege Dekretu horren 2.4 artikuluak honela dio: “pentsio-planetara edo erretiroaren estaldura barne hartzen duten aseguru kolektiboko kontratuetara ekarpenak egiteko erabiliko dira geroko ekitaldietan; betiere 2/2012 Lege Organikoan, Aurrekontu Egonkortasunari eta Finantza Iraunkortasunari buruzkoan ezarritakoa eta aurrekontuei buruzko legeetan erabakitakoa beteta”.


      Hala ere, gero, 2013rako estatuko aurrekontu orokorrak onartu zituen abenduaren 27ko 17/2012 Legearen 22.bi eta hiru artikuluak debekatu egiten du urteko ordainsarietan igoera eragingo duten sortze-egintzak edo ordainsari-kontzeptu ororen igoera egitea, eta debekatu egiten du aipatutako ekarpen horiek 2013an egitea.


      “Bi. 2013an, sektore publikoaren zerbitzurako langileen ordainsariek ezin izango dute inolako igoerarik izan, 2012ko abenduaren 31n indarrean zeudenekiko, alderatutako bi aldiak homogeneoak izanik, bai langile kopuruari, bai horien antzinatasunari erreparatuta, eta uztailaren 13ko 20/2012 Errege Lege Dekretuak onartutako murrizketa aintzat hartu gabe. Lege honetan 2012ko abenduaren 31n indarrean zeuden ordainsariei edo 2012an jasotakoei aipamena egiten zaien guztietan, 2012rako Estatuko Aurrekontu Orokorren ekainaren 29ko 2/2002 Legea aplikatzearen ondorio diren ordainsariak adierazi nahi dira, aparteko ordainsaria eta ordainsari gehigarria edo abenduko baliokidea ezabatu izana kontuan hartu gabe; ezabatze hori aurrekontu-egonkortasuna bermatzeko eta lehiakortasuna sustatzeko uztailaren 13ko 20/2012 Errege Lege Dekretuaren bidez onartu zen.


      Hiru. 2013ko ekitaldian, artikulu honen Bat paragrafoan adierazitako administrazio, erakunde eta sozietateek ezingo dute enplegu-planetarako ekarpenik egin, ez eta erretiroa estaltzen duten aseguru kolektiboen kontraturik ere.


      Aurreko lerrokadan xedatutakoa gorabehera, betiere erreferentziako administrazioaren soldata-masaren gehikuntzarik ez badago, Lege honetan xedatutako moduan, aipatutako administrazioek, erakundeek eta sozietateek aseguru kolektiboko kontratuak egin ahal izango dituzte, erretiroarenak ez diren gertakarien estaldura jasota. Halaber, eta administrazio horren soldata-masaren gehikuntzarik ezean, Lege honetan xedatutako moduan, pentsio-planetara edo erretiroko gertakaria barnean hartzen duten aseguru kolektiboko kontratuetarako ekarpenak egin ditzakete, betiere aipatutako plan edo aseguru-kontratu horiek 2011ko abenduaren 31 baino lehen izenpetu badira”.


      Hurrengo urteari dagokionez ere, ordainketa egin den urtean (2014ko urtarrilaren 1ean), 2014rako estatuko aurrekontu orokorrei buruzko abenduaren 23ko 22/2013 Legeak ez du baimentzen sortutako funtsa erabiltzea enplegu-planetarako ekarpenak egiteko, ez eta aseguru kolektiboen kontratuak egiteko ere, erretiroaren kontingentzia estaltzen badute. Lege horren 20.bi eta hiru artikuluak honela dio:


      “Bi. 2014an, sektore publikoko langileen ordainsariek ezin izango dute inolako igoerarik izan, 2013ko abenduaren 31n indarrean zeudenak erreferentziatzat hartuta, alderatutako bi aldiak homogeneoak izanik, bai langile-kopuruari, bai antzinakotasunari erreparatuta.


      Hiru. 2014ko ekitaldian, artikulu honen Bat paragrafoan adierazitako administrazio, erakunde eta sozietateek ezingo dute enplegu-planetarako ekarpenik egin, ez eta erretiroa estaltzen duten aseguru kolektiboen kontraturik ere.


      Aurreko lerrokadan xedatutakoa gorabehera, betiere erreferentziako administrazioaren soldata-masaren gehikuntzarik ez badago, Lege honetan xedatutako moduan, aipatutako administrazioek, erakundeek eta sozietateek aseguru kolektiboko kontratuak egin ahal izango dituzte, erretiroarenak ez diren gertakarien estaldura jasota. Halaber, eta administrazio horren soldata-masaren gehikuntzarik ezean, Lege honetan xedatutako moduan, pentsio-planetara edo erretiroko gertakaria barnean hartzen duten aseguru kolektiboko kontratuetarako ekarpenak egin ditzakete, betiere aipatutako plan edo aseguru-kontratu horiek 2011ko abenduaren 31 baino lehen izenpetu badira”.


      Aurrekontuei buruzko lege horien arabera ─izan ere, mugak ezartzen dituzte tokiko sektore publikoko langileek jaso ditzaketen ordainsarietan, bai dagozkien ordainsari-kontzeptuen bidez zuzenean jasotzen dituztenetan, bai pentsio-planetarako edo aseguru kolektiboen kontratuetarako ekarpenen bidez zeharka jasotzen dituzten ordainsarietan─, esan genezake berrikusten ari garen egintza ordenamendu juridikoaren aurkakoa dela.


      Hala ere, berriro adierazi behar dugu ez dela nahikoa alegatzea ordenamenduaren arau-haustea izan dela; aitzitik, hauste kualifikatua behar da, hots, administrazio-egintzak aitortutako eskubide eta ahalmenak eskuratuko badira, lege- eta arau-esparru zehatzaren arabera funtsezko diren elementu juridikoak falta behar dira, eta ez material edo osagarriak. Falta hori gauzatuz gero bakarrik gertatuko litzateke egintzaren erabateko deuseztasuna, salbuespenezkoa baita.


      19/2007 irizpenean ohartarazi genuenez, edozein orokortzetik ihesi, kasu bakoitza aztertu behar da, eta, aplikatu behar den arau-erregimenarekin bat etorriz, funtsezko betekizunaren kontzeptua atera, horixe baita subjektuak edo objektuak bete beharreko nahitaezko egitezko baldintza aurreikusitako eskuratze-ondorioa gertatu dadin.


      Aztertzen ari garen kasuan, berrikustea eskatu duen organoak ez du ordainsari-eskubidea aitortzeko funtsezko betekizun bakar baten falta identifikatu.


      Printzipioz, enplegatu publikoek eskubidea dute legez edo hitzarmenez dagozkien ordainsariak jasotzeko, eta, haien artean, pentsio-planak edo aseguru-kontratu kolektiboak osatzeko ekarpenak daude, erretiro-gertakizunaren estaldura ere barnean dela.


      Enplegatu Publikoaren Oinarrizko Estatutuari buruzko apirilaren 12ko 7/2007 Legeak (EPOE) 14.d) artikuluan dio, hain zuzen, emandako zerbitzuari dagozkion ordainsariak jasotzea dela enplegatu publikoen eskubideetako bat. Eta EPOEaren 29. artikuluak xedatutakoaren arabera, herri-administrazioek diru-kopuru jakinak erabili ahal izango dituzte, gehienez ere, estatuko aurrekontu orokorrei buruz dagokion Legean finkatzen den soldata-masaren portzentajera iritsita, beren eremuetan diharduten langileentzat enpleguko pentsio-planak edo aseguru-kontratu kolektiboak osatzeko ekarpenak finantzatzeko, erretiro-gertakizunaren estaldura ere barnean dela, eta “ordainsari geroratutzat joko dira ondorio guztietarako”.


      Bestalde, pentsio-planen eta -funtsen legearen testu bateratua onartu zuen azaroaren 29ko 1/2002 Legegintzako Errege Dekretuaren azken xedapenetatik bigarrenak jasotakoaren arabera, “herri-administrazioek, bai eta toki-korporazioek, erakundeek, haien mendeko organismoek eta haien partaide diren enpresek ere, sustatu ahal izango dituzte pentsio-planak eta ekarpenak egin ahal izango dituzte plan horiek zein aseguru-kontratu kolektiboak osatzeko, eta enpresako aurreikuspen sozialeko mutualitateek formalizatutakoak ere bai, Lege honen lehen xedapen gehigarriaren babesean. Horren xede baita Lege honen 8.6 artikuluko gertakizunekin zerikusia duten pentsioengatiko konpromisoak edo betebeharrak antolatzea, hain zuzen, funtzionarioei, langileei edo estatutuetako administrazio-arauen bidez erregulatutako zerbitzuetako langileei dagozkionak”. Eta gaineratzen duenez, “Aurreko paragrafoan xedatutakoak ez dio kalterik egingo erakunde edo enpresa bakoitzak duen aurrekontu-gaikuntzari, ez eta ekarpen horietarako aurretiaz izan daitezkeen baimenei ere, izan horiek arauzkoak zein administrazioaren alorrekoak, baldin eta ekarpen horiek badira langileen gizarte-aurreikuspen osagarria finantzatzeko eta antolatzeko”.


      Berez, enplegatu publikoen ikuspegitik, gainerako ordainsariak ordaintzeko bete behar dituzten funtsezko betekizun berberak bete behar dituzte. Hau da, kasuan kasuko herri-administrazioko enplegatuak izan behar dute eta aktibo egon behar dute administrazio horrentzako zerbitzuak ematen.


      Bada, horren harira, ez da ezer adierazi betekizun horien faltari buruz. Batzordeak duen datu bakarra da udal-langileak direla, inolako berezitasunik gabe.


      Kasuan kasuko administrazioak finantzatu behar duenaren ikuspegitik, kontsulta egin duen administrazioak adierazi duen egintzaren erabateko deuseztasuna gerta dadin, egintzak arriskuan jarri behar du gastu hori, kreditu baimendurik ez dagoelako gastuen egoeran edo nahikoa ez dagoelako.


      Egia esan, halako kasuetan, egokiagoa litzateke AJAPELaren 62.1.g) artikuluan deskribatzen den arrazoia aplikatzea (“Lege-mailako xedapen batean berariaz aipatzen bada”), kontuan hartuta egintza horiei zer kalifikazio ematen dien azaroaren 26ko aurrekontuei buruzko 47/2003 Lege Orokorraren 46. artikuluak.


      Aitzitik, estatuko aurrekontu orokorrek horretarako erabil daitekeenari buruz finkatzen duen soldata-masaren portzentajea ez errespetatzea, edo helburu horretarako kopururik ez emateko aurrekontu horiek ezartzen duten debekua kontuan ez hartzea, zuzenbidearen aurkako egintza bat izan daiteke, baina ez egintza erabat deuseza.


      Arrazoi horren ondoriozko erabateko deuseztasuna onartuko balitz, lege-urraketa oro izango litzateke eskubide hori izateko funtsezko betekizunaren falta bat, eta horrek berekin ekarriko luke ageriko bidegabekeriaren arrazoia zabaltzea.


      AJAPELaren 62.1.f) artikuluak argi eta garbi adierazten du zer den ezinbestekoa edo funtsezkoa egintza horiek ahalmen edo eskubideak eskura daitezen bide emateko; beraz, ez da egoki funtsezko elementu kategoria ematea, egintza hori egoeraren mende baldin badago, aurrekontu orokorrek erabakitzen duten gorabeheren mende, alegia.


      Horrez gain, nekez izan daiteke funtsezko betekizuna, ez bada kategorikoki adierazten den baldintza bat, eta, horrez gain, aldaketak onartzen baditu kasuan kasuko administrazioaren soldata-masaren igoera gertatzen ez den kasurako.


      Merezi du adieraztea, halaber, oso kasu bereziak salbu, ez dela egokia baldintza negatibo bat (kasu honetan, 2013. eta 2014. urteetan ekarpenak egiteko debekua) funtsezko betekizun bihurtzea ahalmen bat edo eskubide bat eskuratzeko.


      Espedientea aztertu ondoren ez da ondorioztatu, beraz, ez dela bete funtsezko betekizunen bat eta udalak ere ez du esan zer betekizun izan daitekeen, nahiz eta egia den ez dela bete ezarritako aurrekontuaren muga.


      Azken batean, Batzordea ez dator bat kontsulta egin duen administrazioaren planteamenduarekin; izan ere, funtsezko betekizunek bakarrik eragin dezakete berrikustea AJAPELaren 62.1.f) artikuluaren arrazoiagatik, eta aztergai dugun kasuan ez da hala gertatzen.


      Ondorioz, egintzak ordenamendu juridikoa urratu arren, ofiziozko berrikuspena ez da egintza arazteko bide egokia; aitzitik, kaltegarritzat jo behar da egintza lehenik, eta administrazioarekiko auzien jurisdikziora jo behar da gero, AJAPELaren 103. artikuluak xedatu duenarekin bat etorrita.

      III. Hirigintza tresnak


      Erabateko deuseztasunaren salbuespenezko izaera mugatuaren mende, berrikusi nahi den egintza aztertuko du Batzordeak, goian adierazitako irizpideen arabera aztertu ere, honako hau egiaztatu ahal izateko: lehenik, arau-urratzerik ote dagoen, eta bigarrenik, izatekotan, AJAPELen 62.1.f) artikuluak erabateko deuseztasunerako dakarren arrazoiaren barruan sartzen ote den, udalak alegatu baitu.


      Jasota geratu denez, Zanbranako Administrazio Batzarrak udalari eskatu zion zegokion prozedura has zezala urratutako hirigintza-legalitatea bereoneratzeko, haien ustez LGB andrearen lursailaren hesiak ez zuelako errespetatzen zegokion hirigintza-lizentziak zekarrena. Orobat exijitu zuten hesia atzera zezala haien ustez lursailari zegozkion mugetara.


      Alabaina, udal arkitektoak egindako txostenetatik ateratzen denez, orobat udalak AJAPELen 102. artikuluak aurreikusitako prozeduraren bitartez ofiziozko berrikuspenari ekin izanetik ─jarduketa klandestinoak legeztatzeko araubidera jo ordez, administrazio-batzarrak hala eskatu arren─, LGB andrearen lursailaren itxitura emandako obra-lizentziaren arabera egin zen, arau subsidiarioen 7.Z zenbakiko planoa errespetatuta (hiri-lurzoruko lerrokadurak, sestra-lerroak eta nibelazioak), lizentziari erantsi baitzitzaion.


      Alkatetzaren 2014ko uztailaren 14ko Dekretuak hasiera eman zion berrikuspen-prozedurari, eta udal arkitektoak emandako txosten bat du oinarritzat. Txostenak ondorioztatzen duenez, “hesitura ez da egin katastroaren araberako lursail-lerrokaduren arabera, eta espazio libreen sistema lokal batean dago ─berdegune publikoa─”. 2014ko martxoaren 20an eman zuen arkitektoak txosten hori, eta hau dio: “hesitutako gunearen zati bat espazio libreen sistema lokaltzat dago kalifikatuta ─berdegune publikoa─”.


      Alkatearen ebazpen berak sartzen du deuseztasun-kasua AJAPELen 62.1 artikuluaren f) letrak jasotako kausaren barruan, ordenamendu juridikoaren kontrako egintza espresu edo presuntziozkoak aipatzen baititu; hain zuzen ere, ahalmen edo eskubideak eskuratzeko bide ematen dutenak, horretarako funtsezko betekizunik gabe ere.


      Beharbada, hesitura katastroko lerrokaduraren arabera egin ez izana aipatzeak ekarri du AJAPELen 62.1 artikuluaren f) zenbakiko deuseztasun-kasu baten aurrean egon gaitezkeela pentsatzea.


      Aipatu arrazoi hori gertatu ote den aztertzeko garaian, ahalegina egin du Batzordeak arrazoi hori ahalik eta zehatzen aplikatzen; bestela, zabal interpretatuz gero ─izan dezakeen vis expansiva kontuan hartuta─, bestelakotu egin daitekeelako administrazio-egintzen baliogabetasunaren erregimen osoa, eta, horrekin batera, Administrazioaren berrikuspen-ahalmenaren gehiegizko erabilera gertatu.


      Legegileak, azken aurreikuspen horren bitartez, mugatu egin nahi izan du erabateko deuseztasunaren arrazoi hori, kasu hauetara mugatu ere: administrazio-egintza baten ilegaltasunaz haratago, bidegabeko egintza baten bitartez aitortu edo eman zen hura eskuratzeko ezinbesteko betekizunaren ments larri eta nabarmenetara”. (irizpenak: 23 eta 24/2001).


      Ondorioz, behin egiaztatuta urraketa, orobat ahalmena edo eskubidea eskuratzeko betebeharren baten falta, konplitu gabeko betekizunaren norainokoa zehaztu behar da, funtsezko edo ezinbesteko betekizuna behar du eta ─edo, beste kontsulta-organo batzuek diotenaren ildotik, beharrezkoa da “funtsezko oinarri bat, egintza eman ahal izateko ezinbestekoa” edo “egintzaren definizio-egiturari buruzkoa”─, zehaztu behar den bezala ordenamendu juridikoaren urraketaren maila, ez betetze larri eta nabarmena behar delako.


      Kasu honetan, hirigintza-lizentzia bat dugu aurrean, eta lizentziaren funtzioa da haren mendeko jarduketa lurralde- edo hirigintza-antolamenduarekin bat datorrela egiaztatzea, LHLren 210. artikuluaren 4. eta 5. zenbakiek xedatu dutenetik ateratzen denez; ez, ordea, inongo jabetza- edo edukitza-eskubiderik ematea, ez eta hirigintza-eskubiderik ere, interesdunak lehenagotik eduki behar zituen-eta.


      Horri buruz, Toki Korporazioen Zerbitzuen Erregelamenduak (1955eko ekainaren 17ko Dekretua) 10. artikuluan xedatu duenez, toki-korporazioen egintzek, administratuen jardueran esku hartzeko badira, korporazioaren eta dena delako jarduketaren subjektuaren artean izango dituzte ondorioak, baina ez dituzte aldatuko subjektu horren eta gainerako pertsonen arteko egoera juridiko pribatuak.


      LHLren 211.2 artikuluak ezarri duenez, lizentziak, beti, jabetza-eskubidea kontuan izan gabe eta hirugarrenei kalterik eragin gabe emango dira, eta gauza bera dio Toki Korporazioen Zerbitzuen Erregelamenduaren 12.2 artikuluak.


      Aztertzen ari garen hirigintza-lizentziak berak ohartarazten du jabetza-eskubidea kontuan izan gabe eta hirugarrenei kalterik eragin gabe ematen dela.


      Horrenbestez, ezin da ulertu lizentzia eman izanak helburutzat edo emaitzatzat izatea jabetza-, edukitza- edo hirigintza-eskubideak eskuratzea lizentzia-eskatzailearen aldera; horrenbestez, kasu honetan ez da aplikatu behar AJAPELen 62.1.f) artikuluak aurreikusitako deuseztasun-kausa.


      Horiek horrela, legezkotasuna aztertzen ari gatzaizkion lizentziari buruzko juzguak ezin du ezer ebatzi LGB andreak eta Zanbranako administrazio-batzarrak lursail baten jabetzari buruz duten gatazkan, bai, esan dugun bezala, hirigintza-lizentziek ez dietelako eragiten jabetzari eta beste eskubide batzuei, bai auzitegiei baino ez dagokielako jabetzaz eta hirugarren eskubideez arduratzea.


      Baina udal arkitektoaren 2014ko otsailaren 28ko eta martxoaren 20ko txostenek adierazitakoaren arabera, esana dago, hesitutako gunearen zati bat espazio libreen sistema lokaltzat dago kalifikatuta ─berdegune publikoa─, eta horrek, Estatuko Lurzoruaren Legeak (2/2008 Legegintzako Errege Dekretua, ekainaren 20koa) 10.3 artikuluak dakarrenaren arabera, erabateko deuseztasuna dakarkio hirigintza-lizentziari, berdeguneari dagokionez. Horrenbestez, ofizioz berrikusi behar da.


      AJAPELen 62.1.g) artikuluan aurreikusitako deuseztasun-kausaren barruan sartzen da kasu hori (lege-mailako xedapen baten beren-beregi ezarritako beste edozein kasu)


      Azkenik, Batzordea ez dator bat LGB andreak egindako alegazioarekin, hots, lizentziaren berrikuspena ezin dela egikaritu, ekitatearen eta fede onaren kontrakoa izango litzatekeelako, akzioak preskribatuta daudelako, denbora asko igaro delako eta eman zaien lizentziaren arabera jokatu dutelako.


      Noiz egikaritzen da, beraz, deuseztasun-egintza? AJAPELen 62.1 artikuluan jasotako egintzak administrazio-bidean irmo bihurtzen direneann edo epearen barruan errekurritu ez dituztenean.


      Irangandako denbora ─bost urte─ ezin da gehiegizkotzat jo, kontuan hartzen bada egintza deuseztagarrien kaltegarritasun-deklarazioa administrazio-egintza eman eta lau urte igaro bitartean onar daitekeela (AJAPELen 103.2 artikulua).


      Eta udal lizentziaren arabera jokatu izanak ere ez du galarazten berrikuspen-ahalmenak egikaritzea; izan ere, hirigintza-ordenazioaren hauste larria konpondu nahi da, eta ordaintzeko moduko kaltetzat aurreikusita daude obrak gaitzen dituzten administrazio-tituluak deuseztatzeak ondasun eta eskubideei eragindako lesioak: hala dio behintzat Estatuko Lurzoruaren Legearen 35.d) artikuluak, eta AJAPELen 102.4 artikuluak xedatzen duena ere aplika daiteke.

      9. kapitulua. Berrikusteko errekurtso berezia


      I. AJAPELaren 118.1.1 artikulua: Egintzak ematerakoan egitezko errakuntzaren bat izan, eta espedienteari erantsitako agiriak ikusita jabetzea.


      Kasu honetan, errekurtsogileen errekurtsoaren oinarria da ROM andrea euskarazko itzultzaile eta interpreteen lan-poltsako kide dela nahiz eta ez dituen betetzen poltsak eratzeko aplikatu beharreko arauek ezartzen dituzten eskakizunak.


      Nahiz eta errekurtsogileek AJAPELaren 118.1. artikuluak ezartzen dituen arrazoi guztiak aipatu dituzten, Unibertsitateak 118.1.1. artikuluko arrazoira bideratu du errekurtsoaren edukia. Arrazoi hori bat dator, esan bezala, errekurtsogileek egintza zati batean ondoriorik gabe uzteko emandako argudioarekin, hautagaia lan-poltsetan sartzeari buruzkoa baita.


      Gerenteak 2014ko martxoaren 18an emandako ebazpen baten arabera, Unibertsitatea bat dator errekurtsogileen ondorioarekin, eta egoki deritzo errekurtsoa onartzeari, laugarren aurrekariak dakarren kontaketari jarraituz:


      “1. Itzultzaileen lan-poltsa 2004an egindako deialdi baten emaitza da. Aukeraketa-prozesuaren ondorioz, lan-poltsa bat eratu zen, gerenteak 2005eko uztailaren 27an emandako ebazpen baten bidez, eta 1. dokumentuko pertsonak sartu ziren. ROM andrea ez zegoen kideen artean.


      2. Gerora, beharrezkoa zenez gero norbaiti deitzea, eta, zerrenda agortua zelako, ezinezkoa zenez gero beharrei lan-poltsara joz erantzutea, administrazioko eta zerbitzuetako langileak (funtzionarioak eta lan-kontratudunak) planifikatzeko batzordeek 2003ko abenduaren 2an onartutako erabakiak, EHUn lan-poltsak eratzeari eta kudeatzeari buruz indarrean dauden xedapenen testu bategina onartzeko denak, xedapen batean (14. artikuluan) dioenaz baliatu, eta ordezkapenak egiteko zerrendak eskatu zitzaizkion HAEEri. HAEEk bidalitako zerrendan ere ez zen ageri ROM andrea. Azkenean, HAEEk bidalitako zerrenda ez zen erabili inongo beharri erantzuteko, eta zerrendako kideak ez ziren sartu EHUko lan-poltsan.


      3. Garai hartan nonbait, idazpen bat egin zen itzultzaileen lan-poltsari buruzko datu-basean, eta ROM andrearen izena gehitu zen, eta ohar bat erantsi: “Ez da lan-poltsako kide: datuak bidali dizkigu. Bizkaiko eta Arabako foru-aldundietako eta Zarauzko Udaleko lan-poltsak”.


      Lan-poltsei buruzko orduko dokumentuen artean ez dago ROM andrearen curriculumik, eta, hortaz, ezin daiteke jakin zergatik sartu zen lan-poltsan”.


      Zuzenbideko seigarren oinarriak, berriz, zera dio:


      “Gertakarien kontaketatik ondoriozta daiteke arauz kanpokoa dela erabat ROM andrea “gaztelania<>euskara itzultzaile eta interprete”en lan-poltsako kide izatea, ez baita sartu 2005eko aukeraketa-prozesuaren bidez ez HAEEk bidalitako zerrenden bidez. Horrenbestez, ez dator bat inola ere administrazioko eta zerbitzuetako langileak (funtzionarioak eta lan-kontratudunak) planifikatzeko batzordeek 2003ko abenduaren 11n onartutako erabakiak, EHUn lan-poltsak eratzeari eta kudeatzeari buruz indarrean dauden xedapenen testu bategina onartzeko denak, arautzen duenarekin.


      Aitzitik, ROM andrea lan-poltsako kide izatea oker bat besterik ezin da izan, eta arrazoia da lan-poltsari buruzko datu-basean ageri dela haren izena, ohar hau duela alboan: “Ez da lan-poltsako kide: datuak bidali dizkigu”. Hala ere, ez zuten oharra ikusi 2010eko martxoaren 26ko Erabakiarekin batera zihoazen zerrendak inprimatzean (lan-poltsak eratzeari eta kudeatzeari eta lan-poltsetako kideak ordenatzeari buruzkoa da erabakia)”.


      Egitezko okerra egin egin zen aztertzen hasi aurretik, azpimarratzekoa da ezinbestekoa dela interpretazioa oso zorrotza izatea, administrazio-bidea agortu duen baliozko egintza batez ari baikara, eta, onartu eta ia lau urte igaro diren honetan, ondoriorik gabe utzi nahi baita.


      Alde horretatik, jurisprudentziak behin eta berriz errepikatu du egitezko okertzat “egitate, gauza edo gertakariak” bakarrik har daitezkeela, hau da, “iritzi, irizpide edo sailkapenekin batere harremanik ez duen errealitate bati buruzko zerbait, argia, eztabaidaezina eta agerikoa den zantzuak dituena” [Auzitegi Gorenak 1988ko apirilaren 6an eta 1993ko urriaren 4an emandako epaiak, besteak beste].


      Era berean, azpimarratzekoa da, AJAPELaren 118.1. artikuluak zehazten duenez, espedientea osatzen duten dokumentuek izan behar dutela okerrak. Batzordeak, ordea, errekurtsogileek bidalitako dokumentuak kontuan izanik, ezin du ondorioztatu egitezko oker bat izan denik, edo, behinik behin, okerra errekurtsoa onartzeko bezain argia denik.


      Unibertsitateak bere egindako tesiaren arabera, pertsona bat bi bidetatik bakarrik sar zitekeen zerrendetan: 2005eko aukeraketa-prozesuaren bidez eta HAEEk bidalitako zerrenden bidez —2005eko uztailaren 5ean bidalitako zerrendak bakarrik ageri dira dokumentuen artean—. Unibertsitatearen arabera, “garai hartan nonbait” idatzi zen datu-basean ROM andreari buruzko oharra (13. dokumentua).


      Alabaina, aukeraketa-prozesuaren ondoriozko zerrendak, HAEErenak eta lan-poltsakoak (ohardunak) erkatu, eta ikusi dugu zerrendako lehenengo hiru kideak eta 17. eta 21. postuen artean daudenak ez direla azaltzen EHUko gerenteak 2005eko uztailaren 27an “gaztelania-euskara itzultzaile eta interpreteen” lan-poltsa bat sortzeko aukeraketa-prozesua ebazteko emandako ebazpenaren eranskinean (10. dokumentuan), ez HAEEren euskarazko itzultzaileen lan-poltsan (11. dokumentuan).


      Zerrendako lehenengo hiru kideei dagokienez (JLR andrea, IBG andrea eta IBI jauna), erraza da azaltzea zergatik ez diren agertzen EHUko gerentearen ebazpeneko eranskinean: dokumentuko oharren arabera, HAEEren zerrendetako kide ziren eta, gainera, administrazioko eta zerbitzuetako langileak (funtzionarioak eta lan-kontratudunak) planifikatzeko batzordeek 2003ko abenduaren 11ko Erabakia sinatu baino lehenagotik zeuden zerrendetan: hurrenez hurren, 1998ko azaroaren 25etik, 2000ko apirilaren 28tik eta 2003ko maiatzaren 5etik.


      ROM andrearen aurre-aurrekoei dagokienez, berriz, ez dago ondorio hori ateratzerik; izan ere, zer postutan dauden ikusirik, Erabakiaren ondotik sartuak izan behar dute.


      Egia esan, ez dugu ulertzen nolatan zeuden zerrendetan 2005ean, Unibertsitatearen arabera ROM andrea lan-poltsan sartu zenean. Bi hipotesi plantea ditzakegu: batetik, zerrendak ez zituzten orduan egin, gerora baizik, HAEEren beste zerrenda batzuk erabiliz egindako deialdien ondorioz —MNRI, SGM eta MEB andreak, MOA jauna eta IVL andrea ez ziren azaltzen 2005eko uztailaren 5eko zerrendetan—; edo, bestetik, beste lan-poltsa batzuen bidez edo beste bide batzuetatik deitu zitzaien.


      Lehenengo hipotesiaren alde, nahiz eta oharren atalean ez esan ezer ─gainerako hautagaiei dagokienez, lan-poltsan nola sartu ziren azaltzen du, eta, MNRI andreari dagokionez, “Unibertsitatean lan egin zuela”─, aipamen bat dago dokumentuaren bukaeran, hautagaien datuak sartzeko eremuan: “HAEE” eta “Funtzio Publikoa”.


      Hasiera batean, administrazioko eta zerbitzuetako langileak (funtzionarioak eta lan-kontratudunak) planifikatzeko batzordeek 2003ko abenduaren 11n sinatutako erabakiaren 14. artikuluak dioenez, lanpostuak betetzeko premiei erantzuteko, langile librerik ez badago edo libre dauden langileek ez badituzte betetzen dagozkion eskakizunak, “dagozkion aukeraketa-probak egin behar dira edo, salbuespen gisa, HAEErekin zuzeneko itun bat egin daiteke. Ituna aurrez jakinarazi behar zaie sindikatuei”.


      Ez dugu sakonduko “HAEErekin zuzeneko itun bat egin” esamoldearen esanahian, baina pentsatzekoa da interpretatu zela HAEEren lan-poltsetara jo zitekeela (Autonomia Erkidegoaren Administrazio Orokorra).


      Alabaina, hala izan balitz eta hautagaiak HAEEren beste zerrenda batzuen bidez sartu izan balira lan-poltsan, zerrenda horiek ere espedientearen barruan egon beharko lirateke, 2005eko uztailaren 5ekoaz gain; bestela, behinik behin, dudarik ez gelditzeko moduan egiaztatu beharko litzateke nola sartu ziren zerrendetan.


      Dena dela, errekurtso berezi bat ebazten ari garenez eta ezinbestean ziur egon behar dugunez gero, ezin dugu baztertu bigarren hipotesia jazo izana. Izan ere, litekeena da HAEEren zerrendak nahikoak ez izana —2005eko uztailaren 5ekoa 15 kidek bakarrik osatzen zuten, eta lehena (ITA andrea) soilik bihurtu zen Unibertsitateko lan-poltsako kide—, kontuan izanik zer baldintzatzaile zeuden lanpostuak betetzeko: (i) jende gutxi zegoen lan-poltsen barruan, eta gehienak Arabako eta Bizkaiko lanpostuak betetzeko eskaintzetatik baztertuta zeuden, behin-behinean edo behin betiko —bi pertsona bakarrik zeuden libre Arabako lanpostuak betetzeko, eta bakarra Bizkaikoak betetzeko—; eta (ii) premiazkoa zen lanpostuak betetzea —2010eko martxoaren 26ko Erabakiaren 13. artikuluak dioenez, interesdunek ordubete dute erantzuteko, eta, erantzuten ez badute, zerrendako hurrengoari eskaintzen zaio lanpostua—.


      Baliteke Erabakiaren edukia laxotasunez aplikatu izana. Izan ere, ele biko unibertsitate-sistema batean, zerbitzua modu eraginkorrean ematen jarraitzeari eman behar zaio lehentasuna, zerbitzua arrisku larrian egon baitaiteke behar bezala gaitutako itzultzailerik ez badago.


      Are gehiago, errekurtsogileek berek onartu dute aukeraketa-prozesua gainditu zuten hautagaien lan-poltsa agortutakoan beste batzuei deitu zitzaiela zerbitzu egitera, “IVAPeko zerrendak edo bestelakoak erabilita”.


      Egia esan, bi bereizgarri ditu ROM andrearen kasuak: “Ez da lan-poltsako kide: datuak bidali dizkigu. Bizkaiko eta Arabako foru-aldundietako eta Zarauzko Udaleko lan-poltsak” aipamena eta haren egoerari buruzko eremua hutsik egotea.


      Nolanahi ere, ez denez dokumentatu nola sartu diren haren aurreko bost kideak lan-poltsan, ez dugu uste oharrok erabakigarriak direnik. Izan ere, ikusi dugunez, beste lan-poltsa batzuen bidez sar daiteke lan-poltsetan —errekurtsogileek ez dute baztertu erabat HAEErenez beste lan-poltsa batzuetara jo denik—. Gainera, onartu beharra dago kontraesan bat dela berez norbait lan-poltsetako kide ez dela esatea eta, aldi berean, hura lan-poltsetan sartzea, azken bada ere.


      Era berean, ezin dugu atera inongo ondorio garbirik ROM andrearen egoerari buruz zehaztapenik ez izatetik; izan ere, beste bi egoeretan egoteko (behin-behinean edo behin betiko baztertuta), beharrezkoa da lehenik libre egotea eta, gero, lan-eskaintzari uko egitea. 2010eko martxoaren 26ko Erabakiaren II. eranskineko behin betiko zerrendak onartutakoan, ROM andrea zerrendetan sartu zen, nolabait “sor” baina, ez dakigu zergatik. 2013ko otsailaren 28an, ordea, libre geratu zen hiru lurralde historikoetan.


      Azkenik, gogoan izan behar da 2010eko martxoaren 26ko Erabakiaren 7.4 artikuluak dioena: “Administrazioak (…) Unibertsitateak berak eginiko hautaketa prozesuetatik abiatuta osatuko ditu poltsak, eta soilik salbuespenezko kasuetan, behar bezala arrazoitu eta Plangintza Batzordean eztabaidatu ondoren, jo ahal izango du beste esparru batzuetan eginiko hautaketa prozesuen poltsetan libre dauden langileengana”.


      Gaur egun lan-poltsen eraketa arautzen duen erabakiak ez du aipatzen HAEE inola ere, eta, hortaz, ez dago inongo mugarik aukeraketa-prozesua egiten duen administrazioari buruz.


      Azken batean, okerraren sorburua izan bada ez kontuan hartzea ROM andrea ez zegoela EHUko gerenteak 2005eko uztailaren 27an emandako ebazpeneko zerrenden barruan ez HAEEk 2005eko uztailaren 5ean bidalitako zerrenden barruan, okerra ezin da hartu larri, ageriko eta garbitzat, lan-poltsan ez baitaude zerrenda horietako kideak bakarrik.


      Aitzitik, zalantza bada ea, administrazioko eta zerbitzuetako langileak (funtzionarioak eta lan-kontratudunak) planifikatzeko batzordeek 2003ko abenduaren 11n sinatutako erabakiarekin bat, HAEEren zerrendako kideei bakarrik dei dakiekeen zerrendak agortutakoan Unibertsitatean zerbitzu egiteko edo beste lan-poltsa batzuetako kideei ere dei dakiekeen, kontua juridikoa da, eta, horrexegatik, interpretatu eta aztertu egin behar da eta, aldi berean, ezin da sartu berrikuspena eskatu ahal izateko adinako egitezko okerren muga estuen barruan. Bestalde, HAEEren zerrendetara edo beste batzuetara jo bazen hautagaiei deitzeko eta hautagaiek zerbitzu egin bazuten —ezin dugu jakin, espedienteak ez dakarrelako inongo dokumenturik oinarri faktiko hori egiaztatzen duenik—, argitu beharko litzateke zer arauren arabera sartu ziren hautagaiak lan-poltsan aukeraketa-prozesua gainditu zutenen eskubide berak izanik —Erabakiak ez zuen xedatzen horrelakorik— eta zergatik zerrendetako gainerako kideek (adibidez, eskaintzari aldi baterako arrazoi igarokorrak zirela medio uko egin ziotenek, hala nola osasun-arrazoiak edo familiarteko arazo larriak zirela medio uko egin ziotenek) ez zuten izan eskubide bera.


      Egia esan, 2010eko martxoaren 26ko Erabakiaren arabera, ez dago inongo zalantzarik beste lan-poltsa batzuetara jo daitekeela, baina 7.4. in fine artikuluak zehazten du beste lan-poltsa batzuen bidez deitzen zaien pertsonak ez direla automatikoki sartuko 1. eta 2. eranskinetako lan-poltsetan, “Plangintza Batzordearen berariazko adostasuna behar izango” baita.


      Beharrezkoa bada kontzeptuei buruz aritzea edo sailkapen juridikoak egitea ustezko okerrak antzemateko, jurisprudentziak dio egitezko okerrak ez direla egiazkoak. Izan ere, Administrazioaren erabakia baldintzatzen duten oinarri faktikoei buruzkoak izan behar dute egitezko okerrek, eta alde batera utzi behar dira dena delako ebazpena emateko oinarritzat hartzen den arauaren interpretazioari eta aplikazioari buruzko gai juridikoak [Auzitegi Gorenaren epaiak: 1992ko uztailaren 16koa eta 1993ko urriaren 4koa].


      Batzordearen ustez, ROM andrea zerrendetako kide izatea ez da interes publikoaren aurkakoa baldin eta horretarako oinarrizko eskakizunak betetzen baditu —ofiziozko berrikuspena egitean ez zen ezer aipatu AJAPELaren 62.1.f) artikulua aplikatu ahal izateari buruz—, Unibertsitateak bere beharrei erantzuteko dei diezaiekeenen zerrenda luzatzen baitu —zerrenda hutsaren hurrengoa da bi lurralde historikotan— eta, itxuraz —ez da erantsi 2013ko otsailaren 7ko eskabidearekin batera aurkeztu zuen ziurtagiria—, ROM andreak esperientzia handia baitu.


      Berdintasun-, merezimendu- eta gaitasun-printzipioen ikuspegitik —horiek ere arautzen dute langile lan-kontratudunak hartzea—, beste hautagai batzuen aukerei dagokienez, ezin esan daiteke araudia urratu denik Unibertsitatearen lan-poltsan HAEEren lan-poltsatik kanpoko eta beste lan-poltsa batzuen barruko pertsonak sartze hutsagatik.


      Zehazki, ROM andrea Unibertsitatearen lan-poltsan sartzeak oso eragin zeharkakoa du lan-poltsako gainerako kideen eskubideetan, haiek lehentasuna baitute eta eskubide horri uko egiten badiote bakarrik lan egin baitezake hark; horren adierazgarri, libre egon den bitartean ez zaio behin ere deitu antza denez.


      Hori guztia kontuan izanik, espedientea osatzen duten dokumentuak ikusirik, Batzordeak uste du gertatutakoa ez dela Herri-administrazioen araubide juridikoaren eta administrazio-prozedura erkidearen Legearen 118.1.1. artikuluaren barruan sartzeko modukoa eta, horrenbestez, berrikusteko errekurtso berezia gaitzetsi egin behar dela.


      84/2014 ABJI 53.etik 84.era par.


      10. kapitulua. Kontratuak, herri-administrazioarenak


      I. Irizpide orokorrak


      Kontratuari dagokionez, argi dago kontratu administratiboa dela, nahiz eta beren-beregi kalifikatu ez zerbitzu publikoak kudeatzeko kontratutzat edo zerbitzu-kontratutzat, 8. eta 10. artikuluetan zedarritzen baitira horiek Sektore Publikoko Kontratuen Legearen testu bateratuan, azaroaren 14ko 3/2011 Legegintzako Errege Dekretuz onartu baitzuten (aurrerantzean, SPKLTB).


      Gaur egun esan genezake bi kontratu-figuren arteko delimitazioak bilakaera bat erakusten duela, eta Europar Batasuneko arauek ere zerikusia izan dutela horretan.


      Zehazki, Europako Parlamentuaren eta Kontseiluaren 2004ko martxoaren 21ko 2004/18/EE Zuzentarauak, obra-, hornidura- eta zerbitzu-kontratu publikoak esleitzeko prozedurak koordinatzeari buruzkoak, bereizi egiten ditu zerbitzu-kontratuak eta zerbitzu-emakidak edo kontzesioak: azken horiek Zuzentarauaren esparrutik kanpo kokatzen ditu, baina Tratatuaren eremuaren barruan. Zuzentarauaren 1.4 artikuluaren arabera, zerbitzu-emakidak zerbitzu-kontratu publikoak dira, eta alde edo diferentzia hau dute: prestazioaren kontrapartida dela edo zerbitzua ustiatzeko eskubidea bakarrik, edo, bestela, eskubide hori gehi prezio bat.


      Europar Batasuneko Justizia Auzitegiak hainbatetan jorratu ditu Zerbitzu-kontratuen eta zerbitzu-emakiden arteko diferentziak: 2005eko urriaren 13ko epaia, Parking Bixen, C-458/03 auzia; 2009ko irailaren 10ekoa, Eurawasser, C-206/08 auzia; 2011ko martxoaren 10ekoa, Privater, C-274/09 auzia, eta 2011ko azaroaren 10ekoa, Norma-A eta Dekom, C-348/10 auzia. Haietan guztietan, zerbitzu-emakida izateko funtsezko elementua da zerbitzua ematen duenak zerbitzuaren ustiapenaren arriskua bereganatzea. Azken epaian irakur daitekeenez:


      “48. Zerbitzuaren ustiapen-arriskutzat hartu behar da merkatuaren ziurgabetasunen eraginpean jartzeko arriskua (ikus, ildo horretatik, Eurawasser epaia, lehenagoa aipatua, 66. eta 67. atalak), hau da, beste eragile batzuen lehiari aurre egin beharraren arriskua, zerbitzuen eskaintzak eta eskariak bat ez etortzeko arriskua, emandako zerbitzuengatik prezioa ordaindu behar dutenen kaudimengabeziaren arriskua, diru-sarrerek ustiapen-gastuak guztiz ez berdintzeko arriskua edota, zerbitzua ematerakoan irregulartasunik gertatu eta kalterik sortuz gero, erantzukizuna izateko arriskua (ikus, ildo horretatik, Privater Rettungsdienst und Krankentransport Stadler epaia, lehen aipatua, 37. atala).


      49. Aitzitik, operadore ekonomikoaren kudeaketa txarrari edo hautemate-akatsei lotutako arriskuak ez dira erabakigarriak kontratu bat publikotzat edo zerbitzu-emakidatzat jotzeko; arrisku horiek, egin-eginean ere, berezko zaizkio edozein kontraturi, dela zerbitzu-kontratu publikoa dela zerbitzu-emakida (Privater Rettungsdienst und Krankentransport Stadler epaia, lehen aipatua, 38. atala)”.


      SPKLTBren arabera, zerbitzu publikoak kudeatzeko kontratuak bat etorriko lirateke 2004/18/EE Zuzentarauko zerbitzu-emakidekin.


      Barne-ordenamenduan, Kontratazio Administratiboaren Aholku Batzordeak ere arduratu da zerbitzu-kontratuen eta zerbitzu publikoak kudeatzeko kontratuen arteko diferentziez, eta txosten hauek eman ditu: 4/08, uztailaren 28koa, 65/08, 2009ko martxoaren 11koa, 64/09, 2010eko otsailaren 26koa, 12/10, uztailaren 23koa, 42/2011, 2012ko martxoaren 1ekoa eta 65/11, 2012ko martxoaren 1ekoa.


      Delimitazio edo zedarritze negatiboa eginda, hau esan daiteke: “kontratuak enpresaburuari dakarkion arriskua kontratuaren berezko prestazioen aldaketaren ondoriozkoa baino ez denean (kontratuaren aldaketa edo esku-lanaren edo materialen prezioa igotzea, eta abar) hau da, kontratua osatzen duten elementuen ondoriozkoa, ez dago administrazio-emakidarik” (64/09 txostena), eta “kontratu baten bitartez partikular bati agintzen bazaio administrazio publiko batek bere eskumenekotzat hartutako zerbitzu batzuk kudeatzea, ezingo da zerbitzu-emakidatzat kalifikatu emakidadunak ez badu ustiapen-arriskua bereganatzen, hau da, ordainketa modu seguruan ezartzen denean, alde batera utzita erabiltzaileek zerbitzua noraino erabiltzen duten” (12/10 txostena).


      Aurrekoak kontuan hartuta, ondorio hau atera behar da aztertzen ari garen kasuan: zerbitzu-kontratu baten aurrean gaudela, kontratistak bereganatu egiten duelako kontratu baten exekuzioan dagoen arrisku orokorra (kudeaketa txarra edo kalkulu-akatsak eskaintza aurkezterakoan), baina ez zerbitzuaren ustiapen-arriskua (funtsezko arrisku operazionala), oroharreko prezioa jasotzen baitu, alde batera utzita zerbitzua erabiltzen duten ala ez (aterpetxean egoteagatiko tasak kobratzen ditu, baina udalaren esku utzi behar ditu jasotako kopuruak).


      SPKLTBren 10. artikuluko definizioak agerian uzten du prestazioaren berariazkotasuna, eta II. eranskinean zerrendatutako kategoriatan sailkatutako jarduerei lotzen die kontzeptua: kategoria horietan ez da ageri aztertutako kontratuaren xedekoa, baina “Beste zerbitzu batzuk” kategoria agertzen denez, hor kokatu daiteke.


      1/2014 ABJE 19.etik 27.era par.


      


      Lehenik eta behin ohartarazi behar da akats bat zela medio kalifikatu zutela kontratua zerbitzu publikoa kudeatzekotzat; izan ere, kontratu administratibo bereziaren kalifikazioa behar zuen. Ildo horretatik jo izan du Kontratazio Batzorde Nagusiak (denen erakusgarri, 29/2014 Ebazpena, urtarrilaren 17koa): kafetegi- eta jantoki-zerbitzua ustiatzeko kontratuak, hemen aztertzen ari garen bezalakoak, kontratu administratibo berezien adibide bete-beteak dira; izan ere, “ez baita erakunde kontratatzaileak nahitaez bete beharreko zerbitzu bat…; hala ere, Administrazio horren jardun edo trafikoari lotutako zerbitzua da, haren helburuak lortzeko osagarri edo lagungarria; kafetegi- eta jantoki-zerbitzuko erabiltzaileek zuzenean ordaintzen diote enpresa kontratistari, eta, batzuetan, enpresari ezartzen zaio Administrazio kontratatzaileari kopuru jakin bat ordaintzeko beharra, haren instalazioak okupatu eta erabiltzeagatik”.


      128/2014 ABJI 31. par.


      


      II. Kontratua azkentzea


      A) Kontratua suntsiarazteko arrazoiak


      Kontratuko gainerako funtsezko betebeharrak ez betetzea


      Aurrekoa esan eta gero, azter dezagun ea kausa edo arrazoirik izan daitekeen bultzatutako kontratu-suntsiarazpena babesteko. IMD delakoak zenbait arrazoi alegatu ditu, HAKLTBren 111. artikuluan kokatuak; zehazki, g) letran, pleguetan funtsezkotzat jotako kontratu-betebeharrak ez betetzeagatiko suntsiarazpen-arrazoiak jasotzen baititu (exekutatu beharreko obren kostuaren ordainketarik eza… lizitatzaileak aurkeztutako proiektu teknikoaren arabera, IMDk horretarako izendaturiko batzorde teknikoak proiektu hori onartu ondoren), eta h) letran, kontratuan berariaz ezar daitezen arrazoiak hartzen baititu. Kontsultaren xedeko kasuan hauetan zehazten dira: i) kanona ordaintzen 30 egun baino gehiagoko atzerapena izatea finkatutako gehienezko epeari dagokionez; ii) ekipamendurako konpromisoa, eta iii) zerbitzuaren ustiapena: ordutegiak eta langileak.


      Bada, kontratistak izan dituen kausa edo arrazoi horiek, kontratuaren benetako exekuzioaren hasieratik ia-ia, kontratu-betebehar horien eremuan sar daitezke, funtsean. Ezin da ukatu kanona ordaindu ez izana beren-beregi aurreikusita dagoela administrazio-baldintza partikularren pleguan, eta hau lotu zaiola: “kontratuaren suntsiarazpen automatikoa, eratutako fidantza galduta”. Ez dugu zalantzarik, ezta ere, halakotzat jo behar dela irekiera-ordutegiak behin eta berriz ez betetzea (eskaintzan hartu baitzuten horiek betetzeko konpromisoa), guztiz desitxuratu duelako prestazioa, eta ez duelako bete erabiltzaileei kiroldegia irekita dagoen bitartean zerbitzua emateko helburua, kontratuaren estipulazioetan hala jasota bazegoen ere. Garrantzi gutxiago ematen diegu bidali diguten espedientean ageri diren beste ez betetzeei, hitzartutako inbertsioen eta hobekuntzen justifikaziorik ezari adibidez, ekarritako txostenek eurek erakusten dutelako zailak zirela zehazten eta finkatzen, proiektuak gorabehera batzuk izan dituelako kontratistaren eskariz aldatzean.


      Ez dago zalantzarik: jurisprudentziaren ildotik esan behar da portaera funtsezko betebehartzat beren-beregi jasota badago pleguetan edo kontratuan, bidezkoa dela suntsiarazpena. Ildo horretatik, argi mintzo da Estatuko Kontratazioaren Aholku Batzordea uztailaren 17ko 63/11 txostenean: “…administrazio-baldintza partikularren pleguak kontratu-betebehar bat funtsezkotzat jotzen ez badu, betebehar hori ez betetzea ezingo da izan Administrazio Publikoak suntsiarazpena baliatzeko arrazoi edo kausa SPKLTBren 223. artikuluaren f) letraren eta 224. artikuluaren arabera. Egin-eginean ere, xedapen horiek, erregelamendu orokorraren 67.2.p) artikuluarekin batera, hau exijitzen dute: pleguak edo kontratuak funtsezkotzat jotzea, beren-beregi, kontratu betebehar horiek, hots, suntsiarazpen-kausa edo arrazoitzat jo nahi den ez betetzearen xedekoak”.


      Gure kasuan, esleipendunak, bere alegazio-idazkian, aurka egiten dio IMDk proposatu duen kontratu-suntsiarazpenari. Esleipendunaren ustez, ez betetzea ez da aski kontratuaren suntsiarazpena justifikatzeko. Dioenez, zegoen eskariari egokitu zion zerbitzua, eta ordutegiaren eta langileen doiketa horiek IMDri jakinarazi zizkion 2010eko urtarrilean, kontraturen bideragarritasun ekonomikoa bermatzeko eskatu baitzuen doiketa. IMDk utzi egin zion hori egiten, eta 2013ko abuztura arte ez zion eskatu hitzartutakoa bete zezala. Kanona ordaintzeari dagokionez, ba omen zegoen gero ordaintzeko ahozko akordio bat, eta 2013. urtera arte ez zen arazorik izan alde horretatik. Desadostasuna agertu du, baita ere, hobekuntzak eta ekipamendua direla eta erreklamaturiko zenbatekoekin; haren ustez, egindako inbertsioek gainditu egin dituzte eskatutako zenbatekoak, eta Administrazioak oinarritzat hartu dituen txostenek ez dute funtsik. .


      Bere alegazioetan, berretsi egiten ditu bere suntsiarazpena eskatzeko erabili zituen arrazoiak: ekonomia- eta finantza-orekaren haustura ekarri duten zenbait arrazoi, jarduera ere aldatzera eraman dutenak. Hori guztia, udal erakundearen onespenarekin 2013. urtera arte. Adibidez, ez dela espero beste jenderik etorri kiroldegira, edota ez direla egin espero ziren ekitaldi profesional handiak, krisi ekonomikoak eragindako egoera larriarekin batera. IMD ez da ahalegindu bezeroak erakartzen, eta obretan eta instalazioetan izandako zenbait ez betetze edo akatsen errudun ere bada: askotan salatu arren, ez du jaramonik egin, eta hori ere kalterako izan da.


      Ez du arrazoizko ematen, halakoetan, ez betetzeak ekonomia- eta finantza-orekaren hausturarekin justifikatzea, espektatiba edo igurikimen jakin batzuk bete ez zirelako. Gauza jakina denez, kontratuen exekuzioaren printzipioetako bat da kontratistak bere gain hartzen duela arriskua, eta printzipio horrek barne hartzen ditu aurreikusi ezin ziren arrazoizko arriskuak, kontratu honetan gertatu diren bezalakoak. Ekonomia- eta finantza-oreka hautsiko bada, nahitaezkoak dira ezin aurreikusizko gertaerak, “guztiz ohiz kanpokoak, kontratua egiteko unean zegoen ekonomia- eta kontratu-oreka nabarmen aldatzen dutenak, ausazkotasunaren arrazoizko mugak gainditzen dituztelako” (Auzitegi Gorenaren 2009ko ekainaren 16ko epaia, RJ/2009/5783).


      Horiek horrela, aurreko alegazioek, Batzorde honen ustez, ez dute nahikoa indarrik espedientean ageri diren baieztapenak eta txostenak indargabetzeko, eta ez dute arrazoirik aski kontratistaren jarrera justifikatzeko.


      128/2014 ABJI 32.etik 38.era par.


      


      Kontsultan planteatu dituzten gaiei erabateko erantzuna emate aldera ─labur-labur bada ere─, hau adierazi behar: Batzordeak ez duela oinarririk aurkitzen suntsiarazpen-uzia babesten duen suntsiarazpen-kausa aplikatzeko [206.g) artikulua “Kontratuko gainontzeko funtsezko obligazioak, pleguetan edo kontratuan halakotzat ezarri direnak, ez betetzea”]. Batzorde honek berretsi duenez, kontratua alde bakarretik suntsiarazteko ahalmena ad hoc araubide juridiko bat taxutzen duten prerrogatiba administratiboen barruan kokatzen da, eta kontratazioa orokorrean arautzen duten erregelen garrantzizko modulazioak daude horretan, eta itundutakoaren ez betetze larriak gertatu behar dira aplika dadin. Alegatu duten kausa zehatzari dagokionez, jurisprudentziaren ildotik esan behar da portaera funtsezko betebehartzat beren-beregi jasota badago pleguetan edo kontratuan, bidezkoa dela suntsiarazpena. Hala ere, ”…administrazio-baldintza partikularren pleguak kontratu-betebehar bat funtsezkotzat jotzen ez badu, betebehar hori ez betetzea ezingo da izan Administrazio Publikoak suntsiarazpena baliatzeko arrazoi edo kausa SPKLTBren 223. artikuluaren f) letraren eta 224. artikuluaren arabera. Egin-eginean ere, xedapen horiek, erregelamendu orokorraren 67.2.p) artikuluarekin batera, hau exijitzen dute: pleguak edo kontratuak funtsezkotzat jotzea, beren-beregi, kontratu betebehar horiek, hots, suntsiarazpen-kausa edo arrazoitzat jo nahi den ez betetzearen xedekoak” (63/11 txostena, uztailaren 17koa, Estatuko Administrazio Kontratazioko Aholku Batzordearena).


      Batzordeak ez du pleguetan edo kontratuan aurkitu funtsezkotzat jotako betebeharrik zuen inongo klausularik. Beraz, azaldu dugunez, ikuspegi honetatik ere nekez erabaki daiteke proposatutako kontratu-suntsiarazpena.


      Ez da bidezkoa kontratua suntsiaraztea, hargatik eragotzi gabe administrazio publiko kontratatzaileak berme-epean dituen ahalmenak; izan ere, kontuan hartu behar da, SPKLren 274. artikuluaren arabera, berme-epeak iraun bitartean “hornitutako ondasunetan akatsik edo hutsik aurkituz gero, Administrazioak eskubidea izango du kontratistari ondasun ezegokien ordezkoak jartzea erreklamatzeko, edo, nahikoa izanez gero, konpon ditzala” (1. zk.), eta, era berean, baldin eta kontratazio-organoak, berme-epean, “hornitutako ondasunetan ikusi eta kontratistari egotz dakizkion akats edo hutsen ondorioz, lortu nahi den helbururako egokiak ez direla irizten badie ondasun horiei, eta ondasunok berriro entregatu edo konpontzea, ustez, nahikoa ez bada jarritako helburua lortzeko, atzera bota eta kontratistaren arduran utz ditzake, aipatutako berme-epea amaitu aurretik; horrela, ordaintzeko betebeharretik askatuta geldituko da, edo ordaindutako prezioa berreskuratzeko eskubidea edukiko du, hala badagokio” (2. zk.).


      168/2014 ABJI 35.etik 37.era par.


      


      Bada, SPKLTBren 223. artikuluaren f) letrak suntsiarazpen-arrazoitzat hartzen du, hain zuzen ere, kontratuko gainontzeko funtsezko obligazioak, pleguetan edo kontratuan halakotzat ezarri direnak, ez betetzea.


      Sektore publikoko kontratuen abuztuaren 1eko 25/2007 Legea onartu aurretik, Herri-administrazioetako kontratuen Legearen testu bateginak (ekainaren 16ko 2/2000 Legegintzako Errege Dekretuaren bitartez onartu baitzuten) kontratu administratiboak suntsiarazteko arrazoien artean zekarren [111.g artikulua] “kontratuko gainerako funtsezko betebeharrak ez betetzea”.


      Formulazio hori indarrean zegoela, doktrina honek hartu zuen indarra: Administrazio batek kontratu administratibo bat alde bakarretik suntsiarazteko erabakia babesten zuen interes publikoak nahitaez eskatzen zuen neurri hori ikusitako ez betetzearen mailaren heinekoa izatea; horrenbestez, ez betetze txiki batek ez luke suntsiarazpena zilegituko. Estatu Kontseiluak agerian utzi ohi zuenez (1979ko martxoaren 1eko eta 1988ko ekainaren 9ko irizpenak, besteak beste), ez betetze larri edo garrantzizko bat behar zen neurri hori hartzeko, eta, Herri-administrazioen Kontratuen Legearen testu bateginaren 111.g) artikuluak berak zioenez, ez betetzeak kontratuko funtsezko betebehar bati eragin behar zion. Jurisprudentziak ere ildo beretik jo du (Auzitegi Gorenaren 1992ko apirilaren 2ko eta 1999ko apirilaren 20ko epaiak, besteak beste).


      Sektore Publikoko Kontratuen Legearen 206.g) artikuluak sartu zuen, eta SPKLTBren 223. artikuluaren egungo f) letrak mantendu, berrikuntza bat: kontratua suntsiaraztearen ondorioetarako funtsezko ez betetzetzat jotzea kontratuko gainontzeko funtsezko obligazioak, pleguetan edo kontratuan halakotzat ezarri direnak, ez betetzea.


      Oro har, doktrina bat dator: SPKLTBren erredakzio horrek mugak jarri nahi dizkio ─kontratu-dokumentuen erredakzioan segurtasun juridikoa eta zorroztasun bermatu nahirik─ interpretazio-abusu batzuei, praktika administratiboan funtsezkotzat jotakoaren ingurukoei, behar besteko zehaztasunik eta heinekotasunik gabe idatzitako kontratu-agiri edo -pleguen ondorizkoak baitira, askotan.


      SPKLTBren 223.f) artikuluaren erredakzio berria, horrenbestez, aurrerapena da Administrazioak bere prerrogatiba indartsu eta berezienetako bat zer kasutan erabil dezakeen zehazteko, eta kontratu-agiriak edo -pleguak tentuz eta arretaz prestatu beharra azpimarratzen du, kontratuaren exekuzioan sor litezkeen arazoei erantzun egokia eman ahal izateko, plegu eta kontratu generikoak erabiltzeari uko eginda. Dena den, hau ere ohartarazi behar da: erredakzio berri horrek ez duela bete-beteko ziurtasunik iritzi, kontratuaren zer ez betetzek eragin edo behartu dezakeen Administrazioak kontratu bat suntsiaraztea.


      Gai hori garrantzizkoa da gure ondorioetarako; izan ere, kasu honetan, EHUk SPKLTBren 223. artikuluaren f) letrako arrazoia aipatzen du, baina pleguak eta kontratuak ez dute beren-beregi jasotzen bidalketetan atzeratzea edo bidalketaren bat galtzea funtsezko ez betetzea denik, eta gauza bera esan daiteke hizkuntzaren eta azpinkotratazioaren alorreko ez betetzeei buruz.


      Lehen batean, eta EHUk SPKLTBren 223. artikuluaren f) letrak xedatu duenaren arabera, funtsezko betebehar bat ez betetzearen ondoriozko suntsiarazpenak hau eskatzen du: funtsezko betebeharra formalki halakotzat jasota egotea kontratuaren arauetan. Hala dio, baita ere, Kontratazio Administratiboaren Aholku Batzordeak 2012ko uztailaren 17ko 63/11 txostenean; izan ere, kontratuan aurreikusitako betebehar bat funtsezkoa izango bada, bi baldintza bete behar dira: lehenengoa, beren-beregi ezarri izana, eta bigarrena, hala jasota egotea pleguan edo kontratuan. Administrazio-baldintza partikularren pleguak kontratu-betebehar bat funtsezkotzat jotzen ez badu, betebehar hori ez betetzea ezingo da izan Administrazio Publikoak suntsiarazpena baliatzeko arrazoi edo kausa SPKLTBren 223. artikuluaren f) letraren eta 224. artikuluaren arabera. Egin-eginean ere, xedapen horiek, erregelamendu orokorraren 67.2.p) artikuluarekin batera, hau exijitzen dute: pleguak edo kontratuak funtsezkotzat jotzea, beren-beregi, kontratu betebehar horiek, hots, suntsiarazpen-kausa edo arrazoitzat jo nahi den ez betetzearen xedekoak.


      Zalantzarik ez, beraz: bi baldintza horiek betez gero, Administrazioak berehala erantzun diezaioke funtsezko ez betetze bati, kontratua suntsiarazita, bestelako inguruabarrik egiaztatu beharrik gabe.


      Hala ere, aurreko hori arau orokortzat hartuta, ezin da baztertu, salbuespen gisa beti, kontratu administratibo baten barruan ez betetze batzuk gertatzea, pleguan edo kontratuan funtsezkotzat aurreikusi edo jo gabeak, Administrazioari kontratua suntsiarazteko aukera emango diotenak, edo Administrazioari kontratua suntsiarazteko beharra ekarriko diotenak. Naturaltasunez hartu behar da aukera hori kontratistak legezko betebeharrak urratzen dituenean, eta irekita utzi behar da ez betetzeak kontratuaren prestazio nagusiari eragiten dionerako, hainbesteraino non kontratuaren helburua bertan behera geratuko litzatekeen kontratistaren jarduera okerraren ondorioz. Halakoetan, ez betetze horiek identifikatzeko, beti haztatu beharko dira “…kasuan kasuko inguruabarrak, egintzen eta ondorioen artean behar den proportzionalitate edo heinekotasuna lortze aldera” (besteak beste, Auzitegi Gorenaren 2000ko azaroaren 14ko epaia) eta fede onaren eta ekitatearen argitan baloratu “…ezarritako baldintzen ez betetzearen maila eta administratu kontratistaren asmoa edo intentzioa” (besteak beste, Auzitegi Gorenaren 1987ko apirilaren 6ko epaia).


      Argi utzi behar da, nolanahi ere, Administrazioak ─EHU, oraingo honetan─ kontratu bat suntsiarazi nahi badu ez betetze bat gertatu delako, ez betetze hori funtsezkotzat beren-beregi jaso eta kalifikatu gabe dagoenean, hauek frogatu behar dituela: kontratistari egozteko moduko arrazoi batengatik kontratua lehenago amaitzea oinarritzeko egintzak existitzen direla, eta egintza horiek funtsezkoak direla kontratuaren barruan.


      Aztertzen ari garen kasuan, ez da zentzugabea pentsatzea, alde batera utzita pleguak ondorio jakin batzuk aurreikusten dituela ─suntsiarazapenaz bestelakoak─ bidalketen banakako ez betetzeetarako, badagoela ez betetze horretarako muga bat, eta, hura gaindituz gero, kontratuak ez duela bere helburua beteko edo, are, helburuaren kontrako eta haren azpian dagoen interes publikoaren kontrako bihurtuko dela.


      Hala ere, Batzordeak uste du gorabehera hori egiaztatzeko ez dela aski kasu jakin batzuk pilatzea, gehiago ala gutxiago, zeinetan eskainitako zerbitzuak pleguak ezarritako baldintzak bete ez dituen; izan ere, kontratistak alegatu bezala, pleguak berak aurreikusi du kasu horietarako berariazko erantzun bat. Akatsak egoera orokor baten ondoriozkoak direla egiaztatu beharko litzateke, zerbitzuari buruzko datu globalak ekarrita, eta ez bakarrik zerbitzuak kale egin duen edo gaizki funtzionatu duen kasuei buruzkoak. Era berean, enpresaren jarrera axolagabea edo errebeldea egiaztatu beharko litzateke, fede onarekin bateraezina, halako moldez non sortutako egoera jasanezina gertatuko litzatekeen kontratuak erdietsi nahi duen interes publikoaren ikuspegitik.


      Kasu honetan, arazoa izan duten kasuei buruzko datuak ekarri ditu EHUk, baina enpresak bakarrik ekarri ditu zerbitzuari buruzko datu globalak, eta Unibertsitateak ez die kontra egin. Unibertsitatea saiatu bada ere kasuen pilatze hutsetik haragoko egoera orokorrago bat erakusten, inoiz ez da egiaztatu ez betetze orokor edo jasanezinaren egoerarik. Kontratistaren alegazioen arabera, 117.000 bidalketa egin ziren 2013ko azaroaren eta 2014ko abuztuaren artean, eta Unibertsitateak ehundik behera jo ditu arazotsutzat: ehuneko oso txikia da hori, zerbitzu guztia aintzat hartuz gero, eta pleguak berak aurreikusitako zigor edo konpentsazioen bitartez ebatzi beharko litzateke.


      Ez luke suntsiarazpena justifikatuko, ezta ere, enpresak fakturetako konpentsazioak pleguan aurreikusitako moduan egin ez izanak; izan ere, pleguan edo kontratuan ez da ageri kontratua suntsiarazteko arrazoitzat ageri, eta kontratista ez da hori egitearen kontra agertu, egoki konpondu eta bideratu daitekeen antolamendu-arazotzat jo baitu gehiago.


      Hizkuntzaren eta azpikontratazioaren alorreko ez betetzeak aztertzea falta zaigu.


      Hizkuntzaren kontuari dagokionez, kontratuaren prestazio nagusiari eragiten ez dion betebeharra da, eta, beraz, ezin da SPKLTBren 223.f) artikuluak xedatua aplikatu, ez betetze hori ez dagoelako funtsezkotzat identifikatuta ez pleguan ez kontratuan.


      Klausula administratibo zehatzen agiriaren karatulak hau dio 11. puntuan: “Euskal Autonomia Estatutuak 6. artikuluan ezartzen du bi hizkuntza ofizial daudela, eta Euskararen erabilera arautzeko azaroaren 24ko 10/1982 Legeak eta hau garatzen duen araudiak xedatzen dute hori. Kontratu hau hizkuntza-erregimen horren menpe dago”. Gaineratu duenez, “Bi hizkuntza ofizialak erabili behar dira kontratua gauzatzean, horixe baita kontratua gauzatzeko baldintzetako bat. Baldintza hori ez betetzeak kontratu honetako beste zeinahi klausula ez betetzearen ondorio berberak izango ditu. Hala ere, kontratua gauzatzeko baldintza bereziak direla-eta, hura ofiziala ez den beste hizkuntza batean edo batzuetan gauzatzea ezar daiteke preskripzio teknikoen agirian”.


      Halako inguruabarretan, kontratistak nahitaez bete beharreko lege-xedapenak ez betetzeak bakarrik justifikatuko luke kontratua suntsiaraztea bezalako neurri zorrotz-zorrotza hartzea, baina ez dago egiaztatuta legez kontra jokatu duenik.


      Azpikontratazioaren alorreko ez betetzea ere behar bezala justifikatu gabe dago, eta berdin-berdin gertatzen da bortxatu. Pleguaren karatularen 15. puntuak indarreko legeriara jotzen du, eta pleguaren beraren 40.2 puntuak aurreikusten du kontratuaren zati bat azpikontratatzeko aukera. Ez betetzerik izatekotan, prozedurari dagokionez baino ez zen gertatuko; hala ere, zerbitzuaren izaera ikusita, Batzorde honek ezin du iritzirik eman benetako azpikontratazioa gertatu izanari buruz ─informazio gutxi eman dute horri buruz─, kontratistaren arabera beste enpresa batzuk erabiltzen dituelako bidalketak alde edo toki jakin batzuetara eramateko, baina hori, datu gehiagorik ezean, zerbitzuaren berezkotzat ere jo daiteke.


      Horiek horrela, Batzordeak ez du ikusten azpikontratazioaren alorreko funtsezko ez betetzerik SPKLTBren 223.f) artikuluak aurreikusi baldintzetan.


      195/2014 ABJI 24.etik 44.era par.


      


      B) Betetzea eta jasotzea


      Espedienteak ez du zalantza izpirik uzten ezarritako exekuzio-epeaz, ez eta, kontratuaren suntsiarazpena abiarazten denerako, epea sobera igarota dagoelakoaz.


      Era berean, espedienteak erakusten dituen dokumentuak eta egintzak ikusita, eta espedienteko pasarte batzuetatik (txostenetatik, bereziki) kontrakoa ondoriozta badaiteke ere, suntsiarazpena proposatzen zaion kontratua hornidura-kontratu bat da (egintzetan ere hala dago jasota) eta hamaika asteko exekuzio-epea du (kontratista esleipendunak hobetu egin zuen epe hori eskaintzan). Kontratuaren agirien eta klausulen arabera, kontratua ezin da sartu urriaren 12ko 1098/2001 Errege Dekretuaren 190. artikuluak dakarren hornidura-kontratuaren berariazko kasuaren barruan (informazioaren tratamendurako ekipoak edo sistemak eskuratzea du xede kontratu horrek, eta barnean hartzen ditu kontserbazio-, konponketa- eta mantentze-zerbitzuak, baita eta langileei prestakuntza espezializatua ematekoa ere). Horretarako, arauak eskatzen duenez, klausula berezietan jaso beharko zen prestazio horien araubidea, eta, era berean, mantentze-prestazioari buruzko konpromisoaren nondik norakoa beren-beregi finkatu klausula administratiboen agirietan.


      Horiek horrela, Batzorde honi dagokion azterketan, espedienteak dakartzan dokumentazioa eta egintzak oinarritzat hartuta betiere, oztopo bat ikusten da, suntsiarazpena gauzatzea galarazten duena.


      Egintzetan jasotakoaren arabera, 2011ko uztailaren 20an egin zitzaion jasotzea edo harrera hornidura-kontratuari, EHUko ordezkariek formalizaturiko jasotze-aktaren bitartez, inongo aipamen edo oharrik gabe.


      SPKLren 204. artikuluaren arabera, bete direlako edo suntsiarazten direlako azkentzen dira kontratuak. SPKLren 205. artikuluaren arabera, kontratua jasotzearen bitartez jasota uzten da kontratistak kontratua bete duela. Une horretatik aurrera, ez da bidezkoa kontratua suntsiaraztea, kontratua amaituta dagoelako jada, xedea beteta duelako. Kontratuaren betetzeari dagokionez, SPKLren 205. artikuluak 2. zenbakian dioenez: “Kontratua betetzat joko da kontratistak prestazioa osorik gauzatu duenean, betiere kontratuko baldintzen arabera eta administrazioaren nahierara. Nolanahi ere, hori egiaztatzeko, administrazioak jasotze- edo adostasun-egintza formal eta positibo bat egin behar du kontratuaren objektua entregatu edo gauzatu ondoko hilabetearen barruan, edo, kontratuaren objektuaren ezaugarriak aintzakotzat hartuta, administrazio-klausula zehatzen pleguan zehaztuta datorren epearen barruan”.


      Nahiz eta obra-kontratu baten jasotze-egintzaz ari den, egintza horrek kontratu publikoen araubidean duen zentzua eta norainokoa ulertzeko egoki da Estatu Kontseiluaren doktrina aipatzea (besteak beste, 3062/1998 irizpena, irailaren 10ekoa). Horren arabera, funtsezko izapidea da kontratistarentzat (hortik ondorioztatzen da egintza formala eskatzea) eta funtzio bikoitza du: “kontratistak bere partea bete duela jasota uztea (zuzenbide pribatuan obraren jabearen onarpena eskatzen da, jasotzearen pareko) eta berme-epea irekitzea, zeinak Administrazioari aukera ematen baitio ikusitako akatsak konpontzea exijitzeko”.


      Ildo beretik, suntsiarazpenak kontratu-lotura azkentzea dakarrenez kontratua amaitzeaz edo betetzeaz bestelako edozein arrazoirengatik, administrazioarekiko auzien jurisprudentziak azpimarratuta du suntsiarazpen orok behar duela, egikaritzeko oinarrizko baldintza gisa, kontratua aldez aurretik azkendu ez izana. Laburbilduta: behin kontratua exekutatuta, irregularitateekin bada ere, ezinezkoa da suntsiarazpena.


      EHUk dioenez, jasotzearen egintza formala egin da kasu honetan, baina kontratistak bete gabe kontratuaren ondoriozko prestazio guztiak.


      Ondorio horrek, ordea, ez du bermerik bidalitako dokumentazioan. Oinarri teknikoen agiriaren hamaikagarren klausularen arabera, ekipamendua jasotzearen mende dago prezioa ordaintzea, eta dagokion akta sinatu behar da horretarako. Nolanahi ere ─gaineratu dute─, puntu horrek aipatzen duen akta sinatzeko, kontuan hartu behar da ekipamenduaren instalazio osoari ekin beharko zaiola aldez aurretik, barnean hartuta ekipamenduak ondo funtziona dezan behar diren proba guztiak egitea. Espedientean ezerk ez du biderik ematen zalantzan jartzeko aipatu agirian jasotako egiaztapenak egin zirela jasotze- edo harrera-akta sinatzeko.


      Horiek horrela, behin egintza formal hori beteta, ondorio nagusia da, esan dugunaren arabera, berme-epea hasten dela, eta horrek esan nahi du, berriz ere Estatu Kontseiluaren doktrinaren ildotik, “kontratua exekutatuta dagoela” eta ezin dela “suntsiarazi, baizik eta likidatu” (beste irizpen batzuen artean, 1248/1999, ekainaren 10ekoa, edo 1615/2002, ekainaren 20koa).


      168/2014 ABJI 25.etik 34.era par.


      


      III. Kontratuen interpretazioa


      Argi dago inola ere ezin dela uzia bideratu kontratuaren deuseztasun- edo suntsiarazpen-kasu batera. Hala ere, azaleratu diren gaiak agortze aldera, komeniko litzateke argitzea ea alderdien arteko interpretazio-desadostasun zinezko baten aurrean gauden ala, bestela, kontratista, ematen dituen arrazoiengatik, kontratua betetzeko eragozpenak jartzen ari den kontraprestazioaren prezioa aldatzen ez den bitartean.


      Gauza jakina denez, baldintza teknikoen agiri edo pleguaren klausulak zaizkio lege kontratuari, eta klasula horien mende daude hala Administrazioa nola adjudikazio-prozesuan parte hartzen dutenak. HAKLTBren 145.1 artikuluaren arabera, proposamenak klausula administratiboen pleguan ezarritako ereduari egokituko zaizkio, eta, gainera, proposamena aurkezteak esan nahi du enpresaburuak baldintzarik gabe onartzen duela klausula horien guztien edukia, salbuespenik gabe.


      Bada, Batzordeak ez du ikusten ebazteko moduko zalantzarik dagoenik enpresak kontratuaren bitartez bereganatu dituen betebeharrei buruz (animaliei ostatua, zaintza eta mantenua ematea).


      Ikusiz gero nola deskribatzen diren xedea (1. klausula), eremua eta jarduketak (2. klausula) eta etxeko animaliei zaintza, ostatua eta kontrola emateko bete beharreko baldintzak (6. klausula), egintzetan jasota baitago haien edukia, hau ondoriozta daiteke: kontratua nahikoa argi dagoela, interpretazio-zalantzarik ez eragiteko moduan (gogora dezagun ustezko zalantza horiek oinarritzen dutela enpresa erreklamatzailearen uzia, hari mesede egiteko moduan ebatziz gero).


      Klausula horietan, inondik ez da ageri zaintza-, ostatu- eta kontrol-zerbitzuaren prestazioa zehaztuta dagoenik animaliari eusteko gutxieneko epearen ondorioz (ABLren 16. artikuluan ageri da epe hori).


      Pleguan ageri direnetatik, eusteko gutxieneko epe horrekin zerikusia izan dezakeen bakarra 6.11 klausula da, haren arabera “Animalien egonaldirako legez ezarritako aldia gaindituz gero, ahaleginak egingo dira animaliak adopta ditzaten. Animalia erretiratzen duen pertsonari kostu hau baino ez zaio ezarriko: ezarrita eta indarrean dagoen tasaren ondoriozkoa”.


      Argi dago enpresaren interpretazioa ez datorrela bat kontrataturiko prestazioaren ezaugarriekin, prestazioak, udalerriaren betebeharrekin bat etorrita, animalia-zerbitzua ematea hartzen du barnean, animalia erretiratu arte (jabeak), adoptatu arte (hirugarren batek) edo hil arte (ABLren eskakizunak betetzen badira).


      Enpresak berak onartzen duenez, kontratuaren ondorioz bereganatu dituen prestazioak direla eta, adopzio-prozesuaz arduratzen da (espedientearen 37. folioa): enpresak defendatzen duen tesiari jaramon eginez gero, jada enpresaren zaintzaren edo jagoletzaren pean egongo ez litzatekeen animaliaren adopzioaz arduratu beharko luke.


      Enpresak bereganatutako arriskua bi baldintzaren menpe zegoen: kontratuaren iraunaldian abandonatutako eta jasotako animalien kopurua, eta ostatua, zaintza eta mantenua eman behar zien denbora, kontratuak zirauen bi urteen mugarekin, jabeek animaliak berreskuratu edo animaliak adoptatuak izan arte eduki behar zituen, hala egokituz gero sakrifikatu baino lehen.


      Eta enpresak erraz zuen kalkulu horren ondorio ekonomikoak aurreikustea, are gehiago zerbitzuaren adjudikazioduna izanda aurreko urte batzuetan.


      1/2014 ABJE 47.etik 56.era par.


      


      Hezkuntza, Hizkuntza Politika eta Kultura Sailak intzidentea planteatu du kontratuaren interpretazioari buruz; hain zuzen ere, TSL enpresak AMH/01/12 Esparru Akordiorako eskainitako berme-epeari dagokionez, akordio horren helburua izaki Hezkuntza, Hizkuntza Politika eta Kultura Sailaren mendeko ikastetxe publikoak material informatikoz hornitzea.


      Kontsultaren eremua dugu, beraz, kontsulta egin digun Administrazioaren ahalmen batzuen egikaritza, eta ahalmen horiek dira kontratua alde bakarretik interpretatzea eta kontratua betetzean zalantzarik edo desadostasunik sortuz gero zalantza-desadostasunok ebaztea; betiere, prerrogatiba horretaz baliatzeko mugak eta baldintzak beteta, administrazio publikoen kontratazioari buruzko legeriak ezarri baititu, HAKLaren 201. artikuluan zehazki.


      Gure 38/2008 irizpenean esan genuenez, pribilegio-egoera horren oinarria da Administrazioak bere jardun guztietan bilatu behar dituen interes nagusien defentsa. Hau da, ordenamendu juridikoak alor honetan ere lehenetsi nahi duela Administrazioak bilatu behar duen interes publikoaren defentsa interes partikularren gainetik, Administrazioarekin kontratatzen duten enpresek halakoak baitituzte, zilegi denez. Auzitegi Gorenaren arabera, hauek definitzen dute Administrazioak kontratatzerakoan dituen prerrogatiben teleologia: kontratuaren xedea kontratuaren objektuaren gainetik egoteak eta Administrazio kontratugilearen berariazko igorpen nahiz trafikoarekiko lotura askaezinak (1982ko otsailaren 22ko epaia; Ar. 1619).


      Oraingo honetan, zalantza batzuk planteatu ditu kontratistak, bere eskaintzan sorburu dutenak. Kontratuaren baldintzek gutxienez bi urteko bermealdia ezarri zuten emandako ekipoetarako. Gutxieneko berme hori gorabehera, hau aurreikusten zuten kontratua esleitzeko irizpideek: gutxieneko horren gaineko bermealdia baloratzea, urteko bi puntu, eta sei puntu gehienez ere. TSL enpresak 5 urteko epea jarri zuen eskaintzan, berme osagarria proposatu behar zuen tokian.


      Administrazioak ulertu zuen TSL enpresak zazpi urteko bermealdia eskaini zuela guztira (gutxieneko bi urteak gehi beste bost); enpresak, aldiz, hau ulertu zuen: bost urteko eskaintzak barnean hartzen zituela hala gutxieneko bermealdia nola epe gehigarria (gutxieneko bi urteak gehi hiru).


      Bada, kasu honetan, ez da erraza erabakitzea interpretazio-arazo baten aurrean gauden, zentzu hertsian, ala kontratuaren aplikazioarekin zerikusia duen batekin, besterik gabe. Batzordeak, hala ere, kontsulta egin duen sailaren ildo beretik, interpretazio-kontua dela uste du, eta Estatu Kontseiluak gai horiek ebazteko erabili ohi duen argudioa egiten du bere, ez baitago logika-faltan: “kontratistak aurka egitea kontratuaren klausula bat edo batzuk aplikatzeari, eta ez betetzeari uko egite hutsagatik, baizik eta klausula horien esanahiari eta norainokoari buruzko desadostunengatik” (2012ko urriaren 18ko irizpena, 895/2012 erreferentzia).


      Interpretaziorako ituna edo hitzarmena, diogunez, kontratuaren xedeko ordenagailu pertsonalen bermealdiari dagokio. Kontratistaren eskaintzak, zeinaren kontratu-balioak ez baitu zalantzarik ematen, bost urte jarri zuen. Kontratistaren eta Administrazioaren arteko desadostasuna sortzen da, berriz, berme-epe hori guztizkotzat jo behar den ala gehigarrizkotzat bakarrik, Esparru Akordioaren klausula administratibo berezien agirian aurreikusitako gutxienekoari gehitzekotzat.


      Nolanahi ere, garrantzizkoa da azpimarratzea ez dagoela inongo interpretazio-zalantzarik kontratistak bere eskaintzan jarri zuenari buruz (bost urteko berme gehigarria): adierazpen horri eman behar zaion esanahiaren gainekoa da interpretazio-zalantza.


      Horretarako, interpretaziorako lehen iturri funtsezkotzat hartu behar dira Esparru Akordioaren oinarri teknikoen agiria eta baldintza administratibo berezien agiria; izan ere, doktrina jurisprudentzial aski sendotua da baldintzen agiria dela lehiaketaren legea (denen erakusgarri, Auzitegi Gorenaren 2001eko otsailaren 6ko epaia).


      Oinarri teknikoen agiriaren 6. oinarrian ezartzen dira berme- eta mantentze-baldintza gutxienekoak. Puntu horretan ageri denez, lotek guztiek izango dute gutxienez bi urteko in situ bermea. Bateria-motaren bat barnean hartzen duten loteetan, gainera, bateriek ere eduki behar dute gutxienez 2 urteko bermea. Orobat dio lote bakoitzeko elementu nagusirako eskaintzen den berme gehigarria lotearen aukera guztietara hedatuko dela, baterietara salbu, halakorik balitz. Aurrekoa abiapuntutzat hartuta, bermea exekutatzeko bi aukerak deskribatzen dira.


      Azpimarratzekoa da agiria argi eta garbi idatzita dagoela; izan ere, alde batetik, gutxieneko bermealdia ageri da (2 urte), eta, bestetik, “berme gehigarria”, loteetako bakoitzarentzat libreki eskain daitekeena.


      Baldintza administratibo berezien agiriaren 12. puntuak, bere aldetik, balorazio-irizpideak ezarri ditu eskaintza ekonomiaren aldetik onuragarrienetarako. Hemen aztertzen ari garen 2. eta 3. loteei dagokienez, automatikoki baloratzeko irizpideetako bat da “berme gehigarria”. Sei puntuko ponderazioa ezarri dute, formula honekin: bi puntu urte gehigarri oso bakoitzeko, eta sei puntu gehienez ere.


      Agiri beraren 16. puntuak, bere aldetik, B gutunazaletan sartu beharreko dokumentazioa argitzen du, “formulen bidez automatikoki ebaluatzeko moduko eskaintza”, bai eta C gutunazalean sartekoak ere, “balio-juzgua egitea eskatzen duten irizpideak aplikatuz ebaluatzeko eskaintza”. B) letran argi ezarri dutenez, lote guztietan, proposamen ekonomikoaz gain, “berme gehigarri”aren epea jarriko da.


      Agiriaren V-A eranskinak dakar proposamen ekonomikorako eredua, eskainitako ordenagailu pertsonal bakoitzaren prezioa argitu behar baita proposamen horretan. Formularioak, era berean, tarte edo gune berezi bat dakar “berme gehigarri”aren epea jartzeko.


      Aurrekoa ikusita, lehenengo ondorioa da kontratuak arau dituen agiriek ez dutela inongo iluntasunik erakusten bermearen inguruan. Argiro eta barne-koherentziarekin ezartzen dute hauen arteko diferentzia: “gutxieneko muga nahitaezkoa” eta lizitatzaile bakoitzak eskain dezakeen “berme gehigarria”, bai eta, hala badagokio, eskainitako berme gehigarriari aplikatu beharreko balorazioa.


      Eta ez dago zalantzarik, ezta ere, lizitatzaileek zer jarri behar zuten proposamen ekonomikoaren ereduan: berme gehigarria.


      TSL-k loteetarako aurkeztu zituen eskaintzek ere ez dute zalantzarik sortzen. Bost urteko aldia jarri zuten “berme-epe gehigarria” erakusteko atalean: orain arte argudiatutako guztia ikusita, Administrazioak interpretatu bezala ulertu behar da, gutxieneko berme nahitaezkotik bereiz eta haren gainetik.


      Kontratistak argudiatutako iluntasuna berari baino ezin zaion egotzi. Iluntasunaren sorburua ez da argitasun-falta bat kontratuan, esleipenerako erabili ziren klausuletan edo kontratistaren eskaintzan; aitzitik, kontraesan garbi bat dugu arrazoi bakar: kontratistaren eskaintzak erakusten zuenaren eta, behin esparru akordioa esleituta, eskaintzari egindako interpretazioaren artekoa.


      Eta hau ere esango dugu: hitzez hitzeko interpretazioa zentzugabetzat jotzen ahaleginduta ere, ez dela hala; izan ere, ohikoa ez izan arren, ezin da zentzugabetzat edo errealitatetik kanpokotzat jo enpresa batek berme-baldintzak eskaintzea berehalako emaitzak edo etekinak lortzeko asmo hutsetik harago. Egia da balorazio-irizpideek berme gehigarriaren lehenengo hiru urteei baino ez ziotela ematen puntuazioa, baina ez zuten baztertzen eskaintzak epe luzeagoa sartzea. Hau da, lehia-merkatu batean, berme-epe hedatuago bat enpresa baten merkataritza-politika orokorraren barruan sar daitekeela. Eta hortik ondorioztatzen da ezin dela onartu, kontratistak hala nahi badu ere, eskaintzak interpretazio bakarra duela: berme gehigarria hiru urtekoa dela.


      Kode Zibilaren 1281. artikuluko eta hurrengo batzuetako interpretazio-irizpideek ere ez dute beste ondorio batetarako biderik ematen, hau baitio artikulu horietan lehenak: Kontratuaren hitzak argiak badira eta ez badute zalantzarik sortzen kontratuen interpretazioari buruz, kontuan hartuko da kontratuko klausulen hitzez-hitzezkotasuna. Hitzak itxuraz kontratugileen ageriko asmoaren aurkakoak badira, asmo horrek lehenespena izango du hitzen gainetik: kasu honetan, agerian geratu denez, kontraesan hori ez zen azaleratu kontratistak berak planteatu arte.


      Kontratua egiteko unean eta horren ondotik kontratistak gauzaturiko egintzek ere ez dute beste interpretazio bat lehenesten (KZren 1282. artikuluak aipatzen ditu), kontratistak ez baitu planteatu bere eskaintza argitzea lizitatzaile guztien eskaintzen berri izan eta berehala ─orduan izan baitzuen modua bere eskaintzaren eta gainerako lizitatzaileen eskaintzen balorazioa egiaztatzeko eta Administrazioak berme gehigarriaren inguruan egindako interpretazioa ikusteko─; aitzitik, Esparru Akordioa sinatu arte itxaron du.


      Kontratistaren eskariak azken finean erakusten duenak gehiago ematen du bere eskaintzaren barruko adierazpenaren zuzenketa bat, eta zuzenketa hori ezin da ebatzi kontratua esleitu eta gero, interpretazio-irizpide bat hartuta, are gehiago kontratazio administratiboaren lehia-esparru batean, nahiz eta interpretazio-irizpide horrek lehiaketaren azken emaitza aldatu ez, oraingo kasuan bezala.


      Klausula administratibo berezien agiriak berak eskaintzen zuen, 19. puntuan, halako gorabeheretako irtenbide bat, kontratazio-mahaiari ematen baitzion aukera eskaintzei ezezkoa emateko, lizitatzaileak onartuz gero bere eskaintzak akats bat edo oinarri falta zuela, bideraezin bihurtzeraino. Enpresak, hala ere, hau hobetsi zuen: bere eskaintzaren baldintzen arabera formalizatzea kontratua. Horrenbestez, hitzez hitz interpretatu behar da eskaintza hori, Administrazioak dioen moduan.


      164/2014 ABJI 22.etik 44.era par.

